
मैंने 'सरस्वती का साढ़े बीस वर्ष संपादन क्या । इस अवधि में हिंदी के 
जिन उल्लेखनीय हिंदी साहित्यकारों तथा देश और विदेश के विभिन्‍त क्षेत्रों क 
मनीपियों और महापुरुषों का स्वगंवास हुआ, उनमे से कुछ पर मैंने श्रद्धाजलियां 
लिखी । हिंदी की साहित्यिक पत्निका होने के कारण अधिकांश श्रद्धांजलियां हिंदी 
साहित्यकारों और कार्यकर्ताओं पर थी; कितु हिंदी का दृष्टिकोण सदैव उदार 
और व्यापक रहा है इसलिए अन्य भारतीय भाषाओं के मनोषियों तथा कुछ विदेशी 
महापुरुषों को भी श्रद्धांजलिया अपित की गयी । 

ये टिप्पणियां सामान्यतः औपचारिक शोक-संवाद के रूप में, या लोगों के 
दिवंगत होने पर केवल शोक-प्रकाश के लिए नही लिखी गयी, प्रत्युत उनका एक 
उद्देश्य उनके द्वारा सक्षेप में पाठकों को उनके जीवन, महत्व और कृतित्व का 

“परिचय देना भी था। 

इस बीच अनेक महापुरुषों की जयतियां भी मनायी गयी जिनका उद्देश्य उन 
महापुरुषोी के व्यक्तित्व और कृतित्व का स्मरण करना तथा उनके प्रति श्रद्धा 
व्यक्त करना था। कुछ महत्वपूर्ण संस्थाओं की भो शतियां मनायी गयी । उन पर 
जो टिप्पणियां लिखी गयी, वे भी एक प्रकार की श्रद्धाजलियां ही हैं । 

मेरे अनेक प्रबुद्ध पाठकों और मित्नो की दृष्टि में इनमें से अनेक श्रद्धाजलिया 
स्थायी महत्त्व की थी। उनकी सम्मति थी कि वे 'सरस्वती' की पुरानी (और 
सामान्यतः अनुपलब्ध ) फाइलो ही में बद रखकर भुला देने योग्य नही हैं। अतएव 
जब नेशनल पब्लिशिग हाउस के उत्साही, सहृदय, जागरूक और साहित्यप्रेमी 
स्वामी श्री कन्हैयालाल मलिक ने उनका एक संकलन प्रकाशित करने का 
प्रस्ताव किया तब मै इसके लिए तुरंत सहमत हो गया । 

इन साढ़े बोस वर्षों में मैंने दिवंगत मनीषियों और महापुरुषों पर साढ़े तीन 

सौ से अधिक, और शतियों और जयंतियों पर साठ से अधिक टिप्पणियां लिखी 
थी । 'सरस्वती' के इतने दिनो के संपादकीयों के दो हजार के लगभग पृष्ठों से 
इनको छांटना कठिन काम था। संभव है कि कुछ टिप्पणियां मेरी निगाह से छूट 
गयी हों क्योकि मुझमें उन्हें दुबारा देखने का धैयय नही था । इनमें से मुझे तीन-साढे 
तीन सौ डिमाई आकार की टिप्पणिया चयन करती थीं। अतएवं उनको चुनते समय 
मैंने एक तो यह ध्यान रखा कि कोई महत्वपूर्ण मनीषी न छुटे, दूसरे कुछ सामान्य 
साहित्यकारों पर लिखी टिप्पणियां भी सम्मिलित की जायें जिससे मालूम हो कि 
मैं केवल बहुप्रचारित और प्रसिद्ध लोगो की ओर ही ध्यान नही देता था। भारतीय 
भाषाओं के कुछ मनीषियों और विदेशी महानुभावों की श्रद्धांजलियों और जयंतियो 
पर लिखी कुछ टिप्पणियों के नमूने भी देना मैने आवश्यक समझा । यह भी ध्यान 
रखा कि जिन विभिन्‍न शैलियों में टिप्पणियां लिखी गयी हैं, उनका भी कुछ 
प्रतिनिधित्व हो जाये । 

नियत॒कालिक हिंदी पत्र या पत्चिका के लिए ऐसी टिप्पणियां लिखना कठिन 
काम है, और मेरे लिए तो और भी कठिन है क्योकि मैं शौकिया (ऐमेच्योर) 
लेखक हूं, पेशेवर साहित्यकार या पत्नक्रार नहीं हूं जिन्हें शी त्र और अधिक लिखने 
का अभ्यास तथा लेखनकला पर अधिकार होता है । दूसरे, कभी-कभी लोगो के 
स्वगंवास का समाचार पत्निका प्रकाशित होने के पांच-सा।त दिन पहले ही मिलता था 
और अगले अंक मे उन पर टिप्पणी देना आवश्यक समझा जाता था। मेरे लखनऊ 
में रहने, और 'सरस्व॒ती' के प्रयाग में छुपने से समय और भी कम उपलब्ध होता 
था। कभी-कभी ऐसा भी हुआ है कि संपादकीय कम्पोज होने के बाद शोक- 
संवाद मिला है, और किसी कम महत्त्वपूर्ण टिप्पणी को निकालकर, निकाली हुईं 
टिप्पणी के आकार को श्रद्धांजलि लिखनी पड़ी है। इसलिए टिप्पणियों के गुण 
और आकार में अंतर आ गया है। कभी-कभी तो समयाभाव और स्थान की कमी 
के कारण केवल दस-बारह पंक्तियां लिखकर ही संतोष करना पड़ा है। एक 
तीसरी बड़ी कठिनाई यह भी थी कि हिंदी में लेखकों और महापुरुषों के संदर्भ- 
ग्रंथों करा बड़ा अभाव है। जो एक-दो हैं, वे प्रायः अधूरी जानकारी देते हैं, 
अद्यतन नहीं हैं । कभी-कभी उनमें दिये तथ्यों की प्रामाणिकता पर भी संदेह होने 
लगता है । बहुतीं की जानकारी मिलती ही नहीं । भग्रेजी के संदर्भ-ग्रंथ 
सामान्यतः भारतीय भाषाओं के लेखकों की उपेक्षा करते हैं, और यदि उनके बारे 
में कुछ दिया भी, तो अत्यंत स॒क्ष्म। इसके अतिरिक्त, वे अंग्रेजी ग्रथ इतने महंगे 
हैं कि न तो (सरस्वती ऐसी घाटे पर चलनेवाली पत्निका ही उन्हें क्रम कर सकती 
थी और न मेरा ऐसा पेशनर ही उन्हें खरीद सकता था। 

अतएव मुझे अधिकतर अपनी जानकारी पर, तथा यदि काफी समय मिल 
जाता तो प्रयास करके जो जानकारी प्राप्त हो जाती उसी पर निर्भर रहना 

पड़ता था। कितु भरसक मैं तथ्यों की विविध स्रोतों या जानकार मित्रों से पुष्टि 
करके ही उन्हें टिप्पणियों में सम्मिलित करता था, और यह प्रयत्न करता था कि 
संबंधित महापुरुषों की विशेषता उजागर हो जाय। कितु उनके संबंध में जो 
विचार दिये जाते थे वे भेरे अपने होते थे । 

परिचित मनीषियों के दिवंगत होने के समाचार से मुझ पर जो तात्कालिक 
प्रतिक्रिया होती थी, कभी-कभी वह भी शी धत्रता मे लिखी टिप्पणियो मे परिलक्षित 
हो गयी है । उदाहरण के लिए, दिनकरजी की मृत्यु पर मेरी टिप्पणी पढ़कर भाई: 
बनारसी दास जी चतुर्वेदी ने मुझे लिखा था कि वह बहुत थआ॥०णा०॥8 | है ।' सेठ 
गोविन्ददास संबधी टिप्पणी पढ़कर मेरे एक आदरणीय वरिष्ठ कथाकार मित्र ने 
कहा था, यह तो आपने मेरी औपन्यासिक शैली में लिखी है।' वास्तव में श्रद्धांजलियां 
तात्कालिक प्रतिक्रिया और मनःस्थिति (मूड ) पर बहुत कुछ निर्भर होती हैं । मैं 
इसे अनुभव करता हूं कि घनिष्ठ मित्रों पर तठस्थ भाव से अपनी कल्पना की 
श्रद्धांजलि लिखना मेरे लिए बहुत कठिन है । 

अब जब कभी किसी कारणवश मै अपनी लिखी कोई श्रद्धाजलि पढ़ता हूं तो 
वह मुझे "पावन स्मरण मालूम होती है। इसलिए मैंने इस छोटे-से सकलन का 
नाम पावन स्मरण रखा है । 

पुस्तक के अंत मे मैंने साढ़े बीस वर्ष में 'सरस्वती' में लिखी अपनी 
श्रद्धांजलियो की एक सूची भी दे दी है जिससे पाठकों को विदित होगा कि दिवंगत 
हिंदी साहित्यकारों को श्रद्धांजलियां देने में मैने शालिग्राम की मूर्तियों की तरह 
छोटे-बड़े का भेद न करके सब का आदर करने का प्रयत्न किया है। इससे यह भी 
ज्ञात होगा कि मैने हिंदीतर मनीषियो एवं महापुरुषों के प्रति यथाशक्ति अपनी 
श्रद्धा के शब्द-सुमन चढ़ाने का प्रयास किया है। 

पत्चकारिता का एक अग शोक-संवाद और स्वगंवासी व्यक्तियों पर टिप्पणी 
(आऑबिच्युरी) लिखना भी है। हिंदी-पत्चकारिता के इतिहास मे यह इस प्रकार 
का पहला संकलन है । 

यदि हिंदी-प्रेमी और पाठकों को यह रुचिकर या उपादेय मालूम हुआ 
तो मैं अपना परिश्रम सफल समझूगा । 


लखनऊ श्रीनारायण चतुर्वेदी 
दीपावली, १६७६ 

(बाबू) अन्‍्नपूर्णानन्‍्दजी 


काशी के प्रसिद्ध लेखक बाबू अन्नपूर्णातन्‍्दजी का स्वगवास हो गया, यह 
समाचार सुनकर हमें बड़ा दुःख हुआ | इधर कई वर्षो से बाबू अन्तपूर्णानन्द 
जी ने साहित्य से संन्यास ले लिया था और वे एकांतवास किया करते थे। वे कुछ 
दिनों से अस्वस्थ थे और अपने बड़े भाई, राजस्थान के राज्यपाल, डॉ० सम्पूर्णा- 
नन्‍्दजी के पास चले गये थे। वहां उनकी दशा बिगड़ गयी और वे वहां के अस्प- 
ताल में भर्ती हो गये । उनकी चिकित्सा बड़े मनोयोंग से की गयी, कितु मृत्यु का 
कोई इलाज नही है। वहीं उनका स्वर्गवास हुआ। वे तीन साहित्यिक भाइयों में 
मध्यमणि के समान थे। बड़े भाई दार्शनिक और गंभीर साहित्य में रुचि लेते 
थे। दर्शन और साहित्य के प्रकांड पंडित थे। छोटे भाई श्री परिपूर्णानन्‍दजी 
आंकड़ों, तथ्यों, अपराध, समाज और आर्थिक जगत्‌ की समस्याओ में उलझे रहते 
थे। कितु बाबू अन्नपूर्णातन्‍्दजी पर काशी का चोखा रंग चढ़ा था। उन्होंने हास्य 
और व्यंग्य के क्षेत्र में यश उपार्जंन किया। हिंदी में काशी ही को हास्य और व्यंग्य 
के लेखक उत्पन्न करने का सबसे अधिक श्रेय है। आज भी बेढब, चोंच, बेधड़क, 
भैयाजी बनारसी आदि के जोड़ के लेखक अन्य स्थानों में न मिलेंगे। कितु हास्य 
रस के लेखक के रूप में हास्य और व्यंग्य की उस नगरी में भी बाबू अल्नपूर्णानन्द 
का स्थान विशिष्ट और ऊंचा था। उनकी हास्यरस की कहानियां सामयिक 
विषयों को लेकर नहीं चलती, कितु उन विषयों को लेकर लिखी गयी है जिनमें 
पाठकों की रुचि सदैव बनी रहेगी । उन्होंने हास्यरस की कितनी ही पुस्तक लिखी 
हैं जिनमें मेरी हजामत', 'मगन रहु चोला', 'मंगलमोद', 'महाकवि चच्चा' विशेष 
रूप से उल्लेखनीय हैं। उनकी कोई-कोई कहानी तो उनके जीवन-काल ही मे 
'क्लासिक' हो गयी थी, जैसे अकबरी लोटा'। उनकी भाषा बड़ी प्रवाहशील, 
सरल और चुटीली होती थी । यद्यपि वे कवि होने का दावा नही करते थे, तथापि 

कभी-कभी छंद भी बना लेते थे। उनकी कहानियों में इन छंदों से विशेष निखार 
आ जाता था। जो लोग स्वयं कुछ नही है, कितु अपने पूर्व पुरुषों की महत्ता का 
बखान करके अपने निरुद्मम और अयोग्यता पर पर्दा डालना चाहते हैं, उन पर इस 
छंद में उन्होंने कसा चुटीला व्यंग्य किया है: 

वीर रहे, रणधीर रहे, बलवान रहे, बहु सगर मारे, 

पूरत पुण्य प्रताप रहे, सदग्रंथ रचे, बहु पंथ सेवारे। 

धाक रही अवनीतल में, नर-प्‌ंगव हे पुरुषारथ धारे--- 

बाप के बाप के बाप के बाप के बाप के बाप के बाप हमारे ! 

हमें उनके परिचय का सोभाग्य प्राप्त था। वे काशी के कर्ण स्वर्गीय बाबू 

शिवप्रसाद गुप्तजी के निजी सचिव थे। गुप्तनी हम पर मित्र भाव रखते थे, 
और काशी में यदि हम कही अन्यत्न ठहरते तो जाकर हमें जबरदस्ती पकड़ लाते 
थे। गुप्तजी के यहां श्री अन्नपूर्णानन्‍्दजी से हमारा परिचय बढकर मित्रता के 
रूप में आ गया। वे बड़े ही हंसमुख और शालीन सज्जन थे। बहुत-से साहित्यिकों 
में कायकुशलता की कमी होती है। कितु वे बड़े दक्ष और कुशल कार्यकर्त्ता थे। 
उनकी सुरुचि भी प्रशंशनीय थी | उनसे मिलकर काशी की संस्क्ृति और सुरुचि 
का अच्छा परिचय मिलता था। उनकी कहानियां और क्ृतियां भावी पीढी के 
पाठकों का भी मनोरंजन करती और उन्हें आनंद देती रहेंगी । 





(मोलाना) अबुल कलाम आजाद 


भारतीय स्वतंत्नता-संग्राम के एक प्रमुख सेनानी माननीय मौलाना अबुल 
कलाम आजाद के सहसा देहांत से सारा देश शोकसागर में डूब गया । मौलाना 
साहिब उन मुसलमानों में अग्मणी थे जिन्होंने मनसा वाचा कर्णा' भारत से प्रेम 
किया, उसके लिए त्याग किया, कष्ट झेले और यातनाएं सही। उनके हृदय में 
भारत की स्वतंत्रता के लिए कभी न बुझनेवाली प्रचंड आग थी। उनकी राष्ट्री- 

यता खरा सोना थी। वे अरबी भाषा और साहित्य के बेजोड़ विद्वान थे। इस्लामी 
धर्मग्रंथो का उनका ज्ञान अपार था। अपने आरंभिक जीवन में वे पत्रकार थे, 
और कलकत्ते से उन्‍होंने अल हिलाल' ताम का पत्र॒ निकाला था जिसने मुसल- 
मानों में राष्ट्रीय चेतना उत्पन्त करने में बड़ा काम किया था। वे उर्दू के विद्वान 
और लेखक थे। उनका उर्द-गद्य आधुनिक युग का 'टकसाली' गद्य माता जाता 
था। भाषा पर तो उनका अधिकार था ही, साथ ही उनकी शली बड़ी प्रभावोत्पा- 
दक होती थी। उर्द के इतने बड़े प्रेमी, विद्वान और लेखक होते हुए भी वास्त- 
विकता को स्वीकार कर उन्होने संविधान सभा में हिंदी को भारत की राजभाषा 
मान लिया था। उन्हें अपने धर्म पर अडिग आस्था थी, किंतु उनमें धर्मांधता न 
थी। इसी कारण वे हिढुओं का विश्वास पासके। यही कारण था कि क्रिप्स 
मिशन से कांग्रेस की ओर से वार्तालाप करने के लिए एकमात्न वे ही प्रतिनिधि चुने 
गये थे। स्वतंत्रता के बाद वे केंद्रीय मंत्रिमंडल मे सम्मिलित हुए और उन्हें 
शिक्षा विभाग मिला। यह उनकी प्रतिभा और योग्यता का जीवित प्रमाण है कि 
उनके समय में उस विभाग का काम अप्रत्याशित रूप से बढा/ और उसका व्यय 
दो करोड़ से तीस करोड़ हो गया । कांग्रेस के वे सुदृढ़ स्तंभ थे और उसकी नीति 
के निर्माण तथा निर्णयों में उनका पूरा हाथ रहता था। कांग्रेस में उनका प्रभाव 
सदा रचनात्मक होता था। वे धैय॑ कितु दृढ़ता से तथा उदारता से काम करना 
पसंद करते थे, और वे अपने मीठे शब्दों से अधीर सुधारको को काबू में रखते थे । 
उनके व्यक्तित्व के कारण भारत को पश्चिमी एशिय। के देशों से मैत्नी-सबंध 
स्थापित करने में बड़ी सहायता मिली थी । उनकी शिष्टता प्राचीन युग की याद 
दिलाती थी, और उनके प्रभावशाली व्यक्तित्व में गौरव, गुरुता और गंभीरता 
एकसाथ द्योतित थीं। वे आरंभ से ही 'राष्ट्रीय' थे और यही कारण है कि वे 
केवल पैतीस वर्ष की अवस्था में कांग्रेस के अध्यक्ष निर्वाचित हुए थे। न तो उनके 
पहले और न उनके बाद, इस छोटी अवस्था में कभी कोई व्यक्ति कांग्रेस-अध्यक्ष 
की गद्दी पर बैठ सका। जितने दिलों वे कांग्रेस के अध्यक्ष रहे, उतने अधिक दिनों 
और कोई व्यक्ति उस पद पर नही रहा। उनसे देश के आंतरिक मामलों में तो 
मार्ग-दर्शन मिलता ही था, कितु अंतर्राष्ट्रीय मामलों मे भी उनकी सलाह बड़ी 
मूल्यवान होती थी । मृत्यु के समय उनकी अवस्था केवल ६६ वर्ष की थी। उनके 
निधन से देश की अपार क्षति हुई है। कितु मौलाना आजाद भारत के इतिहास 
में और कृतज्ञ भारतीयों के हृदयों में सदैव जीवित रहेंगे । 

(उस्ताद) अलाउद्दीन खां 


११० वर्ष की वरिपक्व आयु में भारतीय सगीत के पितामह उस्ताद अला- 
उद्दीन खां का निधन हो गया। उनके साथ इस देश का एक महान संगीतज्ञ ही नही 
चला गया, श्रत्युत संगीत के एक युग की भी समाप्ति हो गयी। उनके प्ूर्व॑ज 
त्रिपुरा के रहनेवाले थे और किसी कारण से हिंदू धर्म को छोड़कर मुसलमान 
हो गये थे। बचपन ही से उन्हें संगीत से इतना प्रेम था कि वे पढाई छोड़कर घर 
से भाग गये और कलकत्ते, रामपुर आदि मे बड़े-बड़े उस्तादों से उन्होंने नाना 
प्रकार के वाद्य यंत्रों का बजाना सीखा और बीसियों वर्ष की अनवरत एवं कठिन 
साधना के बाद वे संगीत-शास्त्र में पारगत हो गये। अत में मेहर-नरेश के 
आमंत्रण पर वे मेहर चले गये और वहीं बस गये। यों तो वे उच्च श्रेणी के 
गायक और सभी वाद्य यंत्रों को बजाने मे पटु थे कितु सररोद-वादन में वे बेजोड़ 
थे। वे अपने समय के सर्वश्रेष्ठ कलाकार ही नही थे, उन्होंने सकड़ों युवकों को 
संगीत की शिक्षा दी जिनमें महर के महाराज ब्रजेन्द्रसिह भी थे। वे यह नहीं भूले 
थे कि उनके पूव॑ज हिंदू थे, इसलिए उनमें हिंदू धर्म के प्रति आदर-भाव था। 
उनमें सांप्रदायिक कट्टरता बिल्कुल नही थी। वे मेहर की प्रसिद्ध शारदा देवी के 
भक्त थे और उन्होंने अपनी एक*लड़की का नाम अन्नपूर्णा रखा था जिसका विवाह 
प्रसिद्ध सितार-वादक प० रविशंकर से कर दिया। उनकी पत्नी का नाम भी 
मंजरी था। महान्‌ संगीतज्ञ होने और अपने हृदय की विशालता और उदारता 
के कारण वे बड़े लोकप्रिय थे । उनके ऊपर अनेक राजाओं ने सम्मान की वर्षा की 
और भारत सरकार ने भी उन्हें 'पद्मभूषण' से अलंकृत किया था। उनके सुपुत्र 
अली अकबर खा भी इस समय चोटी के गायक हैं। उनकी मृत्यु से भारतीय 
संगीत का एक अपूर्व प्रेरणास्नोत सूख गया। 

(श्री) कन्हैयालाल माणिकलाल मुंशी 


हमें अत्यंत दुःख है कि हिंदी साहित्य-सम्मेलन के भूतपूर्व अध्यक्ष, गुजराती के 
यशस्वी लेखक, भारतीय विद्या भवन के संस्थापक, बंबई सरकार और भारत 
सरकार के भूतपूर्व मंत्री, हैदराबाद के भूतपूर्व प्रशासक, उत्तर प्रदेश के भूतपुर्व 
राज्यपाल, साहित्यवाचस्पति श्री कन्हैयालाल माणिकलाल मुंशी का स्वरगंवास 
हो गया। उनकी मृत्यु बंबई में मलाबार स्थित अपने निवास-स्थान पर ८ फरवरी, 
१६७१ को हुईं । 

उनका जन्म १८८७ में हुआ था और उन्होंने शिक्षा बड़ौदा में पायी। 
बी० ए० और एल-एल० बी० करने के बाद वे बंबई मे वकालत करने लगे और 
उसमें वे इतने सफल हुए कि शीघ्र ही उनकी गणना बंबई के प्रमुख वकीलों में 
होने लगी । कितु उनकी बहुमुखी प्रतिभा केवल सफल वकालत से संतुष्ट नही रह 
सकती थी। उनमें कल्पना, दूरदशिता और अपनी संस्कृति और साहित्य के प्रति 
अगाध निष्ठा थी। उनमें बड़ी उच्च कोटि की साहित्यिक प्रतिभा थी, उनमें उद्याम 
राष्ट्रप्रेम था। अतएवं उनका जीवन विविध क्षेत्रों में ठोस काम करते हुए बीता । 

साहित्य में उनकी प्रतिभा अपूर्व थी। गुजराती भाषा के वे अपने समय के 
प्रमुख लेखकों में गिने जाते थे। उत्तके उपन्यास अधिकतर ऐतिहासिक है और 
गुजरात के अतीत गौरव का ह्ृदयग्राही चित्रण करते हैं। उनके उपन्यास बड़े 
लोकप्रिय. हुए और उनका अनुवाद अनेक भाषाओं में हुआ है। हिंदी में भी उनके 
उपन्यासों का अनुवाद हो चुका है। उपन्यासों के अतिरिक्त उन्होंने इतिहास और 
भारतीय संस्क्ृति पर भी अनेक महत्त्वपूर्ण पुस्तकें लिखी। यदि उन्होने और कुछ 
न किया होता तो भी उच्चकोटि के साहित्यकार के रूप में उनका यश.शरीर 
चिरजीवी रहता। 

कुछ तो देश की अखंडता के लिए एक भारतीय भाषा को राष्ट्रभाषा बनाने 

की आवश्यकता का अनुभव करके, और कुछ महात्माजी के प्रभाव से वे हिंदी के 
समर्थक हो गये थे, और वे हिंदी में इतनी रुचि लेने लगे थे कि हिंदी साहित्य 
सम्मेलन के उदयपुर अधिवेशन ले सभापति चुने गये थे । उनका अध्यक्षीय भाषण 
उनके अनुरूप विद्वत्तापूर्ण तथा प्रभावशाली था। वह हिंदी साहित्य सम्मेलन के 
सभापतियों के भाषणों में अपना विशेष स्थान रखता है। संविधान सभा में भी 
हिंदी को राजभाषा बनाने के लिए उन्होने राजषि टंडन के साथ सहयोग किया 
था। कितु इधर विशेषकर जब से वे विद्या भवन की स्थापना और उसकी उन्नति 
में लग गये और स्वतंत्र पार्टी मे सम्मिलित हो गये तब से वे हिंदी के प्रति उदासीन- 
से हो गये थे । 

उनका राजनीतिक जीवन भी बड़ा सफल रहा। वे अपने समय के राष्ट्रीय 
प्रेमियों की तरह गांधीजी के प्रभाव में आये और खादी के इतने हिमायती थे कि अंत 
तक खादी के परिधान ही पहनते रहे । जब वे उत्तर प्रदेश के राज्यपाल थे तब भी 
वे सर्देव शुभ्र खादी की धोती, लंबा बंद गले का कोट और ऊंची टोपी धारण करते 
थे। राज्यपाल होने पर उन्होंने अन्य राज्यपालों की तरह अंग्रेजी कपड़े या मुस्लिम 
युग का चूड़ीदार पायजामा और शेरवानी पहनना आवश्यक नही समझा । यह उनके 
खादी-प्रेम और सांस्क्ृतिक चेतना का प्रत्यक्ष परिचायक था। खादी ही नही, उन्होंने 
कांग्रेस के अन्य कार्यक्रमों में भी भाग लिया और १६२७ में वे तत्कालीन बंबई 
लेजिस्लेटिव काउंसिल के सदस्य चुने गये। तब से उनका वैधानिक और राजनीतिक 
जीवन आरंभ हुआ | वे कई वर्ष बंबई राज्य के गृहमंत्री रहे। जब सविधान सभा 
बनी तब वे उसके सदस्य चुने गये । वे उस समिति के सदस्य भी थे जिसने भारतीय 
संविधान का प्रारूप तैयार किया । और अपनी सर्वधानिक सुझ-बूझ के कारण वे 
उसके प्रभावशाली सदस्यों में थे। इस प्रकार भारत का संविधान बनाने में उनका 
बड़ा सहयोग था। बाद में वे केंद्रीय सरकार के मंत्रिमडल में आ गये और खाद्य 
एवं कृषि मंत्री हो गये । उन्होंने वनों की आर्थिक महत्ता, राष्ट्रीय जीवन में उनकी 
उपयोगिता एवं अपनी सुरुचि और सांस्कृतिक दृष्टिकोण के कारण ठीक तरह से 
समझा। इस देश में दिनों-दिन बनों के कम होते जाने से वे चितित थे और उन्होंने 
उनकी वृद्धि के लिए बड़ा प्रयत्न किया। उन्होंने देखा कि वनों की सुरक्षा और 
विस्तार तभी संभव है जब जनता में उनके प्रति चेतना हो, इस उद्देश्य से उन्होंने 
वन-महोत्सव' का आयोजन किया जिसका मुख्य कार्य अधिकाधिक लोगों के द्वारा 
वर्ष में एक बार एक नये पौधे को लगाना था। इससे जनता पेड़ों और बलों के 
महत्त्व को समझने लगी, कितु कितनी भी अच्छी योजना क्‍यों न हो वह सरकारी 
तंत्र के द्वारा परिचालित होने पर प्राणहीन होकर यंत्रवत्‌ चलती रहती है और 
एक सरकारी 'रोटीन” बनकर रह जाती है। वन-महोत्सव में लगाये गये पौधों 
की दो-तीन वर्ष देखभाल करनी पड़ती है। उसके अभाव में अधिकांश पौधे कुछ 

ही दिनों में नष्ट हो जाते है । मृशीजी के कृषि मंत्री के पद से हटने के बाद भी 
बह अत्यंत कल्पनाशील और उपयोगी योजना प्राणहीन हो गयी। कितु इसके 
कारण मूंशीजी की योजना की मौलिकता और उपयोगिता में कमी नहीं हुई । इस 
अत्यंत उपयोगी कार्य के लिए वे सदेव याद रखे जायेगे । 

म॒शीजी एक सत्न के लिए उत्तर प्रदेश के राज्यपाल नियुक्त हुए ।-वहां उन्होंने 
अनेक संस्क्षतिक और शैक्षणिक कामों में रुचि ली। अग्रेजी ढंग से बने और सजे 
राजभवन में उन्होंने भारतीय सस्क्ृति की याद दिलाने के लिए एक गुप्त कक्ष 
बनाया जो गुप्तकालीन ढंग से सजाया गया है, जिसमें उनकी मुद्राओं पर 
अंकित समुद्रगुप्त और चन्द्रगुप्त विक्रमादित्य के उभरे हुए सुनहले चित्र विशेष 
रूप से उल्लेखनीय हैं। भारतीय भाषाओं के अध्ययन के लिए उन्होंने आगरे में, 
विश्वविद्यालय के अंग के रूप में, के० एम० मुंशी- हिंदी इस्टिट्यूट की स्थापना 
की जो उत्तर प्रदेश में उनका स्थायी स्मारक है। 

कितु उनके जीवन का सबसे महत्त्वपूर्ण कार्य बंबई में भारतीय विद्या भवन 
की स्थापना थी। उनके जीवन का अंतिम भाग उसकी एकनिष्ठ सेवा में व्यतीत 
हुआ | उनकी यह संस्था विश्वविद्यालयीय स्तर की है और इसका उद्देश्य शिक्षा 
और साहित्य के द्वारा भारतीय संस्कृति और विद्या का उन्‍नयन है। भारत तभी 
अपनी आत्मा पहचान सकेगा और जीवन के मूल्यों को विवेक के साथ ग्रहण कर 
सकेगा जब भावी पीढ़ी को भारतीय संस्कृति का वास्तविक स्वरूप समझा दिया 
जाय और उसमें उन परिवर्तनों को करने की रुचि और क्षमता उत्पन्न कर दी 
जाय जो उसके आधारभूत सिद्धांतों को क्षति पहुंचाये बिना किये जा सकते हैं। 
इसी उद्देश्य से महामता मालवीयजी ने काशी हिंदू विश्वविद्यालय की स्थापना की 
थी, कितु जो बाद में अपने मूल उद्देश्य को भुलाकर अन्य आधुनिक पाश्चात्य ढंग 
के विश्वविद्यालयों का अनुसरण करने लगा । श्री मुंशी का कार्य भी वसा ही है, 
कितु अधिक व्यावहारिक होने और ऐसी अन्य उच्च शैक्षणिक संस्थाओं के उत्थान- 
पतन के निरीक्षण से लाभ उठाकर उन्होंने भारतीय विद्याभवन को ऐसे ढंग से 
निर्मित और संगठित किया कि पुरानी भूलें न दुहरायी जा सके । वे उसके मृत्यु- 
पर्यत कुलपति रहे, और उसके संचालन के लिए उन्होने सुदृढ एवं स्वस्थ परंपराएं 
डाली। इस प्रकार वे भारत के स्मरणीय शिक्षाशास्त्रियों में गिने जायेगे। कितु 
उन्होंने अनुभव किया कि केवल शिक्षा संस्थाओं से ही काम न चलेगा। शिक्षित 
व्यक्तियों को भी प्रबुद्ध करने की आवश्यकता है। इसके लिए उन्होंने भारतीय 
विद्या भवन के द्वारा भारतीय संस्कृति, इतिहास, साहित्य पर प्रामाणिक, सुपाठय 
और आकर्षक पुस्तकों और पुस्तक-मालाओं के प्रकाशन का भी आयोजन किया । 
इन पुस्तकों का काफी प्रचार हुआ और वे आज के भारतीयों को ही नही, भावी 
पीढ़ियों को भी ज्ञान और प्रेरणा देती रहेंगी । 

श्री मुशी के निधन से भारत ने अपना एक महान सपृत खो दिया | भारतीय 
संस्कृति का ऐसा दूसरा निष्ठावान प्रचारक इस समय कोई दूसरा नहीं दीखता । यह 
क्षति अपूरणीय है। हम उनकी विदग्ध सहधरमिणी श्रीमती लीलावती मुंशी तथा उनके 
परिवार के अन्य सदस्यों के प्रति हादिक और विनम्र समवेदना व्यक्त करते हैं । 


॥ै 


जज 


हि 
(सेठ) कन्हैयालाल पोद्दार 


साहित्य वाचस्पति सेठ कन्हैयालाल पोद्दार के निधन से हमारी साहित्यिक 
परंपरा की एक शूंखला समाप्त हो गयी । सेठ जी ने भारतेन्दु-युग के उत्तराद्ध मे 
साहित्य-सेवा आरंभ की थी। उनका पहला लेख हिंदी के प्रथम दैनिक पत्न 'हिंदो- 
स्थान मे निकला था। उस समय इस पत्र के संपादक महामना पंडित मदनमोहन 
मालवीय थे। सरस्वती के निकलने पर सेठ जी ने उसके प्रथम वर्ष मे ही उसमे 
लिखता आरंभ किया था। अभी तक 'सरस्वती' के उन लेखकों मे वे ही जीवित 
थे जिन्होंने उसके प्रथम वर्ष मे उसमें लेख लिखा था। इस कारण 'सरस्वती' को 
उनके निधन से परिवार के सबसे बूढ़े व्यक्ति के दिवंगत हो जाने का दुःख है। सेठ जी 
कवि, लेखक, अलंकार और पिंगल के प्रकांड पंडित तथा उच्च श्रेणी के आलोचक 
थे। वे ब्रजभाषा-काव्य के बड़े प्रेमी थे और ब्रजभाषा में कविता भी करते थे। 
कितु जब खड़ी बोली का युग आरंभ हुआ तब सबसे पहले उन्होंने 'भत हरिशतक' 
का खड़ी बोली में अनुवाद करके 'हिंदोस्थान' मे प्रकाशित कराया। 'सरस्वती' 
में भी उन्होंने खड़ी बोली की कविताएं प्रकाशित की । और उनकी कोयल नाम 
को कविता तो कुछ वर्षो पहले तक मिडिल कक्षाओं की पाठ्य पुस्तकों में होने के 
कारण बहुत प्रचारित हो गयी थी । उनसे पहले हिंदी में काव्यशास्त्र के ग्रंथ 
कविता में ही लिखे जाते थे, और काव्य ग्रंथ रूपी सोपान का निर्माण कर पुराने 
समय के विद्वान आचायंत्व पद पर पहुंचा करते थे। खड़ी बोली गद्य का विकास 
हो जाने पर सबसे पहले सेठ जी ने ही काव्यशास्त्न पर हिंदी गद्य में पहली 

सांगोपांग पुस्तक लिब्री जो आज भी प्रामाणिक मानी जाती है। काव्यशास्त्न का 
विषय इतना गंभीर और जटिल है कि साधारण विद्वान उस क्षेत्र में जाने का साहस 
नहीं करता । इस संबंध में डॉ० वासुदेवशरण अग्रवाल ने लिखा है कि अलंकारों के 
मरकहा बल के सीग पकड़ कर उसे सीधा कर लेना, हम सचमच सेठ जी का साका 
कहेंगे । सेठ जी अलंकार के विषय को अपने साहित्यिक आंगन में कलोर बछड़े 
की तरह खेलते हुए पा सके, यह उनकी जन्‍्मान्तर-सिद्धि हैं। सेठ जी के बाद तो 
कितने ही विद्वानों ने इस विषय पर गद्य में पुस्तक लिखीं कितु जो मौलिकता, 
ताजगी और स्पष्टता सेठ जी की पुस्तक में है वह अन्यत्न देखने को नहीं मिली । 
सेठ जी ऊंचे दर्जे के समीक्षक भी थे। उनके समीक्षा संबंधी लेख विद्वत्तापूर्ण 
और पैनी सूझ के कारण सरदेव रुचि और आदर के साथ पढ़े जायेंगे। उनका 
मेघदूत-विमर्श' बड़ा अनोखा ग्रंथ है और उसमें उनके गहन अध्ययन, साहित्यिक 
पैठ और मौलिक सूझ का पग-पग पर प्रमाण मिलता है। आधुनिक हिंदी गद्य 
और पद्म तथा समीक्षा के विकास में सेठ जी की सेवाएं हिंदी के इतिहास में 
अमर रहेंगी। सेठ जी का सारा अध्ययन अपने शौक के कारण था, इस दृष्टि से 
वे सच्चे साहित्य-सेवी थे। जब उनकी अवस्था केवल बारह साल की थी, तभी 
उनके पिता और पितामह का देहांत हो गया था और पंतृक व्यापार का बोझ 
उनके ऊपर आ गया था। अध्ययन करने की न तो उन्हें कोई आवश्यकता थी और 
न उसके लिए उनके ऊपर कोई दबाव था। कितु फिर भी विद्या से स्वाभाविक 
अनुराग और अपूर्व प्रतिभा होने के कारण उन्होंने स्वयं सस्क्ृत साहित्य का 
सांगोपांग अध्ययन किया। वह अध्ययन कितना गहरा था, इसका प्रमाण उनके 
लेखों और ग्रंथों में पग-पग पर मिलता है। साहित्य-सेवी होने पर भी उन्होंने 
व्यापार में बड़ी सफलता प्राप्त की और कलकत्ते के व्यापारी वर्ग में भी उन्होंने 
सुसम्मानित स्थान बना लिया। दो-तीन वर्ष पहले ब्रज-साहित्य मडल ने उन्हें 
एक बृहत्‌ अभिदननं-ग्रंथ भेंट करके उनका साहित्यिक समादर किया था। इस 
ग्रथ के संपादकों मे प्रमुख थे डॉ० वासुदेवशरण अग्रवाल। यह ग्रंथ सेठ जी की 
विद्वत्त और साहित्य-सेवा के स्वथा अनुरूप था। हिंदी में अभी तक इतना 
सर्वागीण सूंदर अभिनंदन-ग्रंथ नही निकला । सेठ जी वष्णव थे, मथुरा में उनका 
मुख्य निवास-स्थान था और ब्रज से उनका प्रगाढ़ प्रेम था। इस ग्रंथ में ब्रज- 
साहित्य और संस्क्रृति की अभूतपूर्व सामग्री एकत्न और सुसंपादित करके प्रस्तुत 
की गयी है। इधर हिंदी में अभिनंदन-ग्रंथों और अभिनंदन-समारोहों की बाढ़ 
आयी है, और साधारणतः उनके प्रति समझदार लोग उदासीन रहते हैं। कितु 
यह ग्रंथ और यह समारोह अपवाद थे। उनकी साहित्यिक सेवा के उपलक्ष्य में 
हिंदी साहित्य सम्मेलन ने उन्हें 'साहित्य-वाचस्पति' की उपाधि से विभूषित 
किया था। सेठ जी विनम्रता और सौजन्य की मूि थे। हम जब-जब उनसे मिले 

तब-तब हमें यह अनुभव हुआ कि हम एक साहित्यिक तपस्वी के दर्शनों का लाभ 
उठा रहे हैं। साहित्यिक चर्चा के साथ उनका आग्रहपू्वेक जलपान और बम्बई के 
आमों का स्वाद कभी नही भूलेगा। मेघदूत-विमर्श का अतिम सस्करण समाप्त 
हो गया था, और उन्होंने आग्रह किया था कि मैं उसके दूसरे संस्करण का शीक्र 
प्रबंध कर द्‌। खेद है कि वह दूसरा संस्करण उत्तके जीवनकाल में प्रकाशित न हो 
सका। हिंदी के निष्काम सेवक, ऊंचे विद्वान, सफल व्यवसायी के अतिरिक्त 
सरस्वती के सबसे पुराने जीवित लेखक होने के कारण हमारी उन पर अपार श्रद्धा 
थी, और उन्होने भी अपना स्निग्ध नेह देकर हमे गौरवान्वित किया था। 
उनके निधन पर उनके प्रति विनम्र श्रद्धांजलि अपित करते हुए उनके शोक-संतप्त 
परिवार के प्रति हम हादिक संवेदना प्रकट करते है। कितु सेठ जी का यशः:शरीर 
अमर है। वे हिंदी-साहित्य के इतिहास में नक्षत्र के समान सेव चमकते रहेंगे 
और हिदी-सेवियों को प्रेरणा देते रहेंगे । 





(डॉक्टर ) कर्वे 


१०४ वर्ष की परिपक्व अवस्था में भारतरत्न डॉ० धोंडो केशव कर्वे का 
देहांत हो गया । उनके उज्ज्वल चरित्र और प्रशंसनीय कार्यो के कारण लोग 
उन्हें श्रद्धा से महृषि कर्वे” कहा करते थे। वे दरिद्र ही नही, अत्यंत दरिद्र 
परिवार में उत्पन्न हुए थे और उन्होंने अपने अध्यवसाय और एकांत लगन से 
उच्च शिक्षा प्राप्त की थी। देश की दु्दंशा का मुख्य कारण उन्हें शिक्षा की कमी 
मालूम हुई, इसलिए उन्होंने अपना जीवन शिक्षा के प्रचार में लगा दिया। 
स्त्रियों की शिक्षा को वे बहुत महत्त्व देते थे और समाज में विधवाओं, विशेषकर 
बाल-विधवाओं की दुर्देशा देखकर उनका हृदय द्रवित हो जाता था। विधवाओं 
की अवस्था सुधारने के लिए वे उन्हें स्वावलंबी बनाना चाहते थे, और विधवा- 
विवाह के पक्षपाती भी थे। कितु वे केवल वाकशूर ही नहीं थे। जब उनकी 

पहली पत्नी का देहांत हो गया तो उन्होंने जान-बूझ्कर एक विधवा से विवाह 
किया । उस युग में, विशेषकर पुरानी चाल के महाराष्ट्र-ब्राह्मण परिवारों में, यह 
काम बड़े साहस का था। कितु कर्वे जी ने समाज के विरोध की परवाह न करके 
अपने विश्वासों क॑ प्रति निष्ठा दिखलाने मे तनिक भी हिचक न की। दम्भ से 
उन्हें बड़ी चिढ़ थी। एक बार महाराष्ट्र के एक बहुत बड़े नेता किसी सभा के 
सभापति हुए । वे भी अपने को समाज-सुधारक कहते थे, कितु पहली पत्नी की 
मृत्यु पर उन्होंने एक कुमारी से विवाह कर लिया था। कर्वेजी को भी उस सभा 
में बोलने को कहा गया। कर्वेजी उस समय साधारण हैसियत के व्यक्ति थे, कितु 
उन्होंने भरी सभा में समापतिजी की कथनी और करनी के अंतर की बड़ी कड़ी 
आलोचना की। पूना के पास हिगने में उन्होंने विधवाओं के लिए एक आश्रम 
खोला जिसमें हस्तकला के अतिरिक्त उन्हे सामान्य शिक्षा भी दी जाती थी। 
कर्वेजी उसे चलाने के लिए अपनी अल्प आय उसमें लगा देते थे। धीरे-धीरे उनकी 
सदाशयता और सफलता का कुछ और लोगों पर भी प्रभाव पड़ा और वह आश्रम 
एक विद्यालय हो गया। स्त्रियों को वे जंसी शिक्षा देना चाहते थे वह सरकारी 
विश्वविद्यालयों के पाठ्यक्रम से भिन्‍न थी। इसलिए उन्होंने अपने विद्यालय का 
पाठ्यक्रम स्वतंत्र रखा और आश्रम ही परीक्षा लेने और प्रमाणपत्र देने लगा। 
आज उनका विद्यालय सरकार से मान्य विश्वविद्यालय है। उन्होंने अक्लैले स्त्नी- 
शिक्षा और स्त्री-जागृति के लिए जो कार्य किया है उसका उदाहरण देश में 
अन्यत्र नही मिलता । महाराष्ट्र में स्त्रियों की जागृति में उनका प्रमुख हाथ था। 
वे स्वभाव के बड़े सरल थे और बनावट उनको छू तक नहीं गयी थी। उन्होंने 
कितने ही लोगों को प्रेरणा दी और यह उनकी तपस्या का ही फल है कि महाराष्ट्र 
का स्त्री-समाज आज इतना उन्नत है। भारत सरकार ने इस महान पुरुष को 
'भारत-रत्न' के सर्वोच्च सम्मात से सम्मानित किया था। भगवान की कृपा से 
उन्हें अपने लगाये पौदे को पललवित, कुसुमित और सफल होते देखने का संतोष 
प्राप्त हुआ। उनकी स्मृति अनेक पीढ़ियों को समाज-सेवा, शिक्षा और स्त्री-समाज 
की उन्नति के लिए प्रेरित करती रहेगी। हम उनके प्रति अपनी विनम्र श्रद्धां- 
जलि अपित करते हैं। 

ईश्वरचन्द्र विद्यासागर की तरह ही कर्वेजी का ध्यान हिंदू महिलाओं-- 
विशेषकर हिंदू विधवाओं--की दुर्देशा को ओर गया। अनुपम साहस, त्याग 
और लगन के साथ एकनिष्ठ होकर उन्होंने स्त्रियों की शिक्षा का कार्य आरंभ 
किया और विधवा-विवाह का प्रचार किया। विधवा-विवाह के प्रचार मे उन्हें 
जो भी सफलता मिली हो, कितु महाराष्ट्र में सत्नी-शिक्षा के प्रचार मे उन्होंने जो 
काम कियां वह देश में बेजोड़ है। महाराष्ट्र में स्त्ी-शिक्षा की नींव तो उन्होंने 
डाली ही, उस नींव को सुदृढ़ करके उस पर विशाल भवन का निर्माण भी किया | 

उनका स्थापित किया हुआ पुूत्रा का एस ० एन० डी० टी० महिला विश्वविद्यालय 
आज देश की मान्य, प्रतिष्ठित और अत्यंत उपयोगी संस्था है। उनकी स्थापित 
की हुईं दूसरी संस्था, हिंगने आश्रम, स्त्रियों के लिए महत्त्वपूर्ण आश्रय है। विरोधों 
ओर तरह-तरह की कठिनाइयों से उन्हें संघर्ष करना पड़ा, कितु सच्चे महान 
पुरुष होने के कारण न तो वे उनसे विचलित हुए और न छोटे आदमियों की तरह 
उनका कभी उन्होंने रोना ही रोया। आज देश में जो महिला-जागृति और 
महिला-शिक्षा का प्रसार है, उसका बहुत कुछ श्रेय कर्वेजी को है। व्यक्तिगत जीवन 
में वे बड़े सादे और सरल थे। सौ वर्ष की अवस्था में भी उनकी बुद्धि तीव्र थी, वे 
काफी चलते-फिरते और जीवन का रस लेते थे। प्रधान मंत्नी नेहरू ने उनको 
संबोधन करते हुए ठीक ही कहा था कि “आप जीवन के रस (निमक) हैं।” 

भारत सरकार ने उन्हें 'भारत-रत्न' की उपाधि से विभूषित किया और 
उनके सम्मान में एक विशेष डाक-टिकट भी प्रसारित किया। हम नही जानते कि 
इससे पहले कभी किसी अराजनीतिक महापुरुष के जीवन-काल में इस प्रकार 
डाक-टिकट निकालकर उसका सम्मान किया गया है। 

भारत में अतीत काल से सौ वर्ष जीने का आशीर्वाद दिया जाता रहा है-- 
जीवेम शरद: शर्त । शायद प्राचीन आर्यों की दीर्घायु होती थी, कितु इधर 
सदियों से सौ वर्ष की आयु बिरलों को ही मिलती है। हमारे सौभाग्य से 
महाराष्ट्र के प्रसिद्ध शिक्षाशासत्री और समाज-सुधारक श्री कर्वे ने अपने जीवन 
के एक सौ चार वर्ष पूरे किये । 






को ६ 
(श्री) कान्तानाथ पांडेय 


काशी का राजहंस उड़ गया 


हमें रेडियो से यहु संवाद सुनकर असह्य वेदना हुई कि २२ नवम्बर, १६७२ को 
हमारे स्नेहभाजन पं० कान्तानाथ पांडेय का हृदयगति के रुक जाने से काशीवास 

हो गया। सन्‌ १६३४ में जब हम फैजाबाद और गोरखपुर डिवीजनों के इंस्पेक्टर 
आफ स्क्ल्स थे, तब हमें यह देबकर आश्चये हुआ कि पूर्वी जिले होने पर भी 
गोंडा, बहराइच, गोरखपुर आदि नगरों के तथाकथित पढ़ें-लिखे लोगों में उर्दू 
का काफी प्रचार है और उनके कारण विद्यार्थियों के हिंदी संस्कार भी ठीक तरह 
से नहीं बन पाते। इसलिए हमने दो काम किये। एक तो हिंदी प्रचार के लिए 
कवि-सम्मेलनों के आयोजन किये और दूसरे, विद्यार्थियों मे हिंदी अंत्याक्षरी की 
प्रतिस्पर्दाएं आरंभ कीं। ये दोनो आयोजन बहुत सफल हुए। कवि-सम्मेलनों के 
आयोजित करने में हमें गोरखपुर के तत्कालीन इनकम टेक्‍स आफिसर (जो बाद 
में सेंट्रल बोडे ऑफ रेवेन्यू के चेयरमेन और भारत सरकार के संयुक्त वित्त 
सचिव के पदों से सेवामुक्त हुए) स्व० ठाकुर जमुनाप्रसादर्सिहजी का पूरा सहयोग 
मिला। कितु उनकी सफलता का मुख्य श्रेय उन कवि मित्रों को था जो हमारे 
अनुरोध से उनमें बराबर सम्मिलित होते थे---और वह भी हिंदी प्रचार के लिए 
अपना मार्ग-व्यय॒ देकर और बिना कोई फीस लिये। उनमें तिरालाजी, पं० 
सोहनलाल द्विवेदी, पं० श्यामनतारायण पांडेय, डॉक्टर सत्यनारायण पांडेय, श्री 
रामचन्द्र द्विवेदी प्रदीप, कानपुर के मिलिन्दजी, आशुकवि पं० जगमोहननाथ 
अवस्थी प्रमुख थे। कितु इनमें हास्यथरस का कोई कवि नही था और हमें उस रस 
के कवि का अभाव खटकता था। संग्रोग से हमे काशी के 'चोंच” कवि का पता 
चला और हमने उन्हें एक बार आग्रहपृर्वक निमंत्रित किया। वे हमारे शिष्य श्री 
रामबहोरी शुक्ल (जो उस समय क्वीन्स कालिज, बनारस में प्राध्यापक थे) के 
विद्यार्थी थे। इसलिए उनका सहयोग हमें सहज ही मिल गया। बाद में हमारे 
मित्र स्व० बेढबजी और स्व० पंडित रामचरित्र पांडेय भी हमारी मंडली में सम्मि- 
लित हो गये । इन कवि-सम्मेलनों ने तीन-चार वर्षो ही में उन जिलों में जो हिंदी- 
प्रेम जाग्रत किया और उसका जो प्रचार किया उसे बहां के पुराने लोग भली भांति 
जानते है। 

'चोंचजी' तब विद्यार्थी थे। उनका नाम कान्तानाथ पांडेय था। बाद में 
उन्होने काशी हिंदू विश्वविद्यालय से एम० ए० किया और हमने उन्हें गोरखपुर 
के इस्लामिया इंटर कालिज में हिंदी का प्राध्यापक नियुक्त करा दिया | कितु 
उनका काशी-प्रेम इतना प्रबल था कि उनका मन गोरखपुर में नहीं लगा और 
प्रयत्न कर वे भारतेन्दु ढ्वारा स्थापित हरिश्चन्द्र कालिज में प्राध्यापक होकर काशी 
लौट गये और उन्नति करते-करते उसके प्रिंसिपल हो गये । वे कवि होते हुए भी 
बड़े अनुशासन और नियम-प्रिय थे। आजकल के अराजक युग में ये गुण भयंकर 
हैं। ठीक शिक्षक-दिवस के दिन कुछ असंतुष्ट विद्यार्थियों ने रास्ते में (जब वे 
रिक्शा पर घर लौट रहे थे) उन पर घातक आक्रमण किया। उनके पेट में छुरा 
भोंक दिया और दाहिने पर पर लाठी का ऐसा प्रहार किया कि वह टूट गया। 

जब हमने यह समाचार सुना तब हम उन्हें देखने विश्वविद्यालय के अस्पताल 
गये । हमने उनके सिर पर हाथ फेरकर उनका हाल पूछा। वे इतने सहृदय थे कि 
हमारे जाने और स्नेह-प्रदर्शन से अभिभूत होकर बच्चों की तरह स्नेहातिरेक से रो 
पड़े । अक्टूबर, १६९७२ के मनोरंजक संस्मरण में हमने उस घटना का दूसरे ढंग से 
वर्णन किया है। उतका घाव भर गया था, पर टांग ठीक तरह से नहीं जुड पायी 
थी। उसमें समय की अपेक्षा थी। डाक्टरों ने उन्‍हें घर जाने की सलाह दी। वे 
घर चले गये । कितु मनुष्य पूर्व॑जन्म के कर्मफलों के अनुसार अपनी आयु लेकर 
आता है। वे उस घातक आक्रमण से तो बच गये कितु उन ऐसे सहृदय और 
संचेत्य व्यक्ति के हृदय पर उसका बड़ा गहरा प्रभाव पड़ा था। अंत में हृदय ने 
जवाब दे दिया । वह रुक गया। यद्‌ यद्‌ भव्यं भवतु भगवन्‌ पूववकर्मानुरूपम्‌ ।' 

कान्तानाथजी ने हास्यरस के द्वार से काव्य-जगत्‌ में प्रवेश किया था। हमने 
(जब हम स्वयं विद्यार्थी थे) स्वयं हास्यरस मे लिखा था--यद्यपि पद्य में । हमने 
अपने लेखों के संग्रह का नाम 'चोंच महाकाव्य' रखा था और वह छलद्यनाम से 
छपा था। उस समय विद्यार्थियों में उसकी बड़ी चर्चा रही। उस युग में भी जब 
हिंदी पुस्तक कम बिकती थी, उसके दो संस्करण हुए। उसी से प्रेरित होकर 
कान्तानाथ ने अपना उपनाम 'चोंच” रख लिया था। कितु वे गंभीर कविताएं भी 
लिखते थे जिनके संबंध में हम आगे बतायेगे। जब वे प्रोफेसर हो गये तब हमने 
उन्हें अपना उपनाम बदलने को कहा और उन्होने अपना उपनाम 'राजहंस' रख 
लिया, कितु 'चोंच' नाम इतना प्रचलित हो गया था कि उसने अंत तक उनका 
पीछा नहीं छोड़ा । टाइम्स आफ इंडिया ने भी उनकी मृत्यु के समाचार में उनफ़े 
'चोंच' उपनाम का ही प्रयोग किया था। 

कान्तानाथ पांडेय आचार्य रामचन्द्र शुक्ल के विद्यार्थी थे। उनकी पनी दृष्टि 
ने उन्हें ठीक तरह से परखा। उन्होंने एक जगह लिखा है---/“इनकी अवस्था अभी 
थोड़ी है। अपनी प्रफुल्लता की उमंग में पहले इन्होंने जीवन के हास्यजनक पक्ष 
को देखा; अब धीरे-धीरे ये उसके गंभीर मामिक पक्षों का भी साक्षात्कार करते 
जा रहे है। इनमें दृष्टि की स्वच्छता है, अनेक रूपात्मक विश्वकाव्य के अनुशीलन 
की क्षमता है और सदा जागती रहनेवाली प्रतिभा है जो कुछ कर दिखाने के 
लिए हरदम तंयार रहती है। छेड़े जाने पर इनकी कल्पना पंख फड़फड़ाकर उड़ 
पड़ती है और “चोंच' चलाने लगती है। संस्कृत-साहित्य के सम्यक्‌ अध्ययन, हिंदी- 
काव्य-परंपरा के पूर्ण परिचय और अंग्रेजी की उच्च शिक्षा के प्रभाव से इनको 
दृष्टि विस्तृत, भावना पुष्ट और भाषा परिष्कृत है।” आचार्य शुक्ल के इस 
मूल्यांकन के बाद हमें कान्तानाथजी की विद्वत्ता और प्रतिभा एवं स्वभाव के 
संबंध में और कुछ कहने की आवश्यकता नही है। 

जसा कि हमने कहा है, उन्होंने काव्यजगत्‌ में हास्य-रस के कवि के रूप में 

प्रवेश किया और इतनी ख्याति पायी कि कवि-सम्मेलनों में लोग उनसे हास्यरस 
की कविता ही सुनाने का आग्रह करते और उन्हें अपनी गंभीर कविताओं को 
पढ़ने का अवसर ही न देते थे। गोष्ठियों में भी बहुधा यही होता था। गंभीर 
कविताओं में पहले वे 'नाथ' और बाद में 'राजहंस' के उपनाम की छाप लगाने 
लगे थे। उनका त्रजभाषा और खड़ीबोली पर समान अधिकार था---जो कम ही 
कवियों में देखा जाता है। चूकि उन्होंने हास्थरस से कवि-जीवन आरंभ किया 
था, अतः हम आरंभ में उनकी कुछ इसी रस की कविताओं के नमूने देते हैं। कुछ 
में विशुद्ध हास्य है और कुछ में व्यंग्य । वे पेरोडियां भी बहुत अच्छी कितु सार्थक 
और व्यंग्यात्मक लिखते थे । कभी उर्दू बहर में भी लिख जाते थे । जेसे--- 
कल जो गया पाक में मैं उस मिस से मिलने 
देखा कि बेंच पर अब्बा हमारे बठ हैं। 
रसखान के एक छंद की 'पैरोडी' देखिए--- 
मानुष हों तो वहै कवि चोंच' 
बसौ सिटी लंदन के किसी द्वारे। 
जौ पशु हों तौ बनों बुलडॉग 
चलौं चढ़ि 'कार' में पूँछ निकारे । 
पाहन हौं तो थिएटर हॉल कौ 
बेठ जहाँ मिस” पाँव पसारे। 
जो खग हों तो बसेरो करो 
चढ़ि ओक पे टेम्स' नदी के किनारे । 
पाश्चात्य सभ्यता से प्रभावित और अंग्रेजी सभ्यता का अंधानुकरण करने- 
वालों पर यह तीखा व्यंग्य है। इसी रंग का एक और छंद देखिए--- 
लोटस' ऐसे हैं लोचन लोल त्यों 
ग्रीवा मनोहर जार (]» )सरीखी । 
मोहक साउथ मन सा मंजुल, 
है कटि त्यों 'थिन' तार सरीखी | 
बाले ! तुम्हारी बड़ी द्वुत चाल है 
हैनरी फोर्ड की कार(((»7)सरीखी। 
हार गया करके मैं सिफारिश, 
तू न हुई मुझे हार सरीखी। 
ये तो उनके हास्य और व्यंग्य के कुछ अत्यंत सामान्य उदाहरण हैं। यहां 
उनके उत्कृष्ट--कितु लंबें--हास्य और व्यंग्य के नमूने देने का अवकाश नहीं 
है। स्थाली पुलाक न्याय” से इस समय इतना ही पर्याप्त है। कितु उनकी प्रतिभा 
का वास्तविक दर्शन उनकी गंभीर कविताओं में होता है। यहां हम केवल दो 

उदाहरण देंगे---एक ब्रजभाषा का, और एक खड़ीबोली का। ब्रजभाषा में उन्होंने 
शिव के तांडव नृत्य का बड़ा ओजपूर्ण और मौलिक वर्णन किया है। उसके दो 
छंद देखिए-.- 
चमकत जमकत कर-त्रिशूल दमकत दिनकर सम, 
जठा-मुकुट महँ लटकि अठकि भुवि अठत भुजंगम, 
उछरत छहरत बार-बार बारन महँ फहरत, 
लसत हँसत उहझकत झिझकत सिर सुरसरि लहरत 
सुनि डम-डम डमरू-नाद-कल सकल भुवन महेँ भय भरत । 
सोइ गिरिजापति मंगल करें सहित-मोद आनंद निरत। 
घोर सोर सुनिके सुमेर बेरि बेरि हाले, 
बंक लखि लोचन सशंक सुर जकि जाये, 
खोलि खोलि मुख आगि उगलि फनिन्द डार, 
डोलि डोलि कोल दिगपाल सब थकि जायें । 
बार बार गंग बार पकरि उछरि परे, 
ललित ललाट तें सुधाकर चपकि जाये। 
ठोरि ठौरि नाचत महेस बौरि-बौरि देखि; 
दोरि के,गनेश गोद गौरि के दबकि जायें। 
इसके काव्य-सौष्ठव की व्याख्या करने की यहां आवश्यकता नहीं। सहृदय 
ओर मर्मज्ञ पाठक उसे स्वयं ही अनुभव करेंगे। अंत में उनकी 'स्वदेश-वंदना' 
देखिए, हमारी सम्मति में इस भारत-वंदना के समकक्ष हिंदी मे दो-तीन से 
अधिक कविताएं न मिलेगी, वह यह है--- 
है विश्व-वन्य भारत-भूतल ! 
है तपोभूमि ! हे पुण्य-प्रबल ! 
लेकर हीरक हारावलियाँ करता सागर तव पद वन्दन, 
बरसा कर नव किसलय, कलियाँ द्रमदल करते है अभिनन्दन, 
स्वणिम किरणों से बालारुण करता है तब शुंगार सघन, 
राका हिमकर कमनीय तरुण करता है तेरा' नीराजन। 
तेरा वर वेष अमित उज्ज्वल, 
है तपोभूमि ! है पुण्य प्रबल ! 
महिमा तेरी सुरबालाएँ गाती हैं आनन्दित होकर, 
गरिमा की मंजुल गाथाएँ पृजित हैं संवरधित होकर, 
तेरा आलोक अमित अद्भुत, प्राचीन, चिरन्तन है नूतन, 
तेरा अक्षय सौन्दर्य सरल करता है कसा सम्मोहन ! 

है अचल-मुकुट, है मुकुट अचल ! 
है तपोभूमि ! हे पुण्य प्रबल ! 
सीता सी सतियों के स्वदेश, राघव से पतियों के स्वदेश ! 
यादव से यतियों के स्वदेश, शुक से सदव्नतियों के स्वदेश ! 
गंगा-यमुता की धाराएँ करती है तब अभिषेक सरल, 
मलयानिल है इतना सुरभित, पाकर तेरे यश का परिमल ! 
हे चिर विजयी, है वीर विमल ! 
हे तपोभूमि ! हे पुण्य प्रबल ! 
तूने प्रकाश की एक किरण दे किया विश्व-अज्ञान ध्वस्त 
तेरे चरणों पर बार-बार झुकता है भ्रूमंडल समस्त ! 
किसका भय है ? तू है निर्भय, तू है अजेय, अनिवाये भूमि ! 
औदार्य भूमि ! सत्कायें भूमि ! आचार्य-भूमि ! हे आर्य-भूमि ! 
हे धर्यं-धाम, हे धर्म-धवल ! 
है तपोभूमि ! हे पुण्य-प्रबल ! 
कितनी उदात्त, भारतीय संस्क्ृति के गवे से कितनी ओत-प्रोत यह वंदना 
है। भाषा-सौष्ठव और कवित्व की उत्क्ृष्टता का कहना ही कया है ! यह हमारा 
राष्ट्रगान होने योग्य है। 
हम अभी अस्सी वर्ष के हुए ही थे कि दुर्भाग्यवश हमारे सामने ही हमारे 
कनिष्ठ मित्र और स्नेहभाजन दिवंगत हो गये। जिनसे हमें अपनी मृत्यु पर 
प्रतिभापूर्ण श्रद्धांजलियां अपित करने की आशा थी, उन्हीं की मृत्यु पर हम टूटे 
हृदय से अपनी व्यथा भी व्यक्त करने में असमर्थ रहे। हम कितने हतभागी हैं ! 
कबीर ने आत्मा को हंस कहा था जो अपने देश जाने को उत्सुक था। सच- 
भुच काशी का हंस ही नही, राजहंस अपने देश को आजीवन हिंदी की सेवा 
करके और शिक्षा के आदर्शो के पालन में शहीद होकर उड़ गया। 

(श्री) कार्बंसियर 
फ्रांसीसी अभियंता की अत्येष्टि में गंगाजल 


पंजाब की राजधानी चंडीगढ़ की रूपरेखा बनानेवाले तथा उसका निर्माण 
करनेवाले प्रसिद्ध अभियंता श्री लि कार्बुसियर का देहांत सितंबर, १६६६४ में हुआ। 
कार्बूसियर' उनका वास्तविक नाम नहीं था। उनका नाम था चाल्से ऐडवबर्ड 
जीनरेट, और उनका जन्म स्विट्जरलैड मे हुआ था। उनके परिवार में घड़ी 
बनाने का काम होता था कितु उन्हें बाल्यावस्था ही से कला में रुचि थी। इसलिए 
वे अपना पैतृक व्यवसाय छोडकर कलाकार हो गये। किंतु चित्रकला से उनको 
- संतोष नही हुआ और वे भवन-निर्माण कला में रुचि लेने लगे। उन्होंने 'स्थापत्य 
कला की ओर” नामक एक पुस्तक लिखी जिसमें अपना असली नाम न देकर 
लि कार्बूसियर' का उपनाम दिया। यह नाम उन्हें ऐसा चिपका कि वे बाद में 
इसी नाम से प्रसिद्ध हो गये । उनका कहना था कि वास्तव में घर वह॒'मशीन' है 
जिसमें मनुष्य रहता है। उसे ऐसा होना चाहिए जिसमें इतना प्रकाश, वायु और 
स्थान हो कि उसमे रहनेवाला अपने को मुक्त समझ सके। बलिन मे वे वहां के 
एक अभियंता के संपर्क में आये जो भवनों को 'क्रियात्मक' ( एप्रा८0०78] ) 
बनाने पर बल देते थे। यहीं उनमें ज्यामिति की रेखाओं और आकारों में रुचि 
उत्पन्त हुई | परिणामस्वरूप वे भवनों में क्रियात्मक रेखाओं (फाजलांणाब। 
]768) के प्रचारक हो गये। उनके भवनों के प्रारूप प्राचीन भवनों से एकदम 
भिन्न थे। इनका विरोध भी हुआ, कितु उनमें अदम्य साहस था। उन्होंने यूरोप 
ओर दक्षिणी अमरीका में कई सार्वजनिक भवनों का अपनी कल्पना के अनुसार 
निर्माण किया । जब पंजाब की नई राजधानी चंडीगढ का निर्माण होने लगा तो 
उसकी योजना बनाने और भवतों का प्रारूप बनाने के लिए भारत सरकार ने 
लि कार्बुसियर को चुना। चंडीगढ़ के निर्माण में उन्हें अपनी कल्पना को कार्यान्वित 

करने की पूरी छूट मिली । कुछ लोग चंडीगढ़ को बिल्कुल पसंद नही करते, कितु 
कुछ लोग उसे आधुनिक नगर और भवन-निर्माण कला का श्रेष्ठठम उदाहरण 
मानते हैं। इसमें संदेह नहीं कि उनमें गजब की मौलिकता और कल्पना थी, और 
अनेक विरोधों के बावजूद उनके विरोधी भी उनके महत्त्व को स्वीकार करते 
थे। 

.. अगस्त १९६५ के अंतिम सप्ताह में वे फ्रांस के प्रसिद्ध समुद्रतटीय क्षेत्र रिवियरा 
छट्टी बिताने गये थे। वहां समुद्र में तेरते समय हृदय की गति रुक जाने से उनकी 
मृत्यु हो गयी। उनकी अंत्येष्टि पेरिस के प्रसिद्ध लूब्र ([.0पए४०) उद्यान में की 
गयी। फ्रांस के सांस्कृतिक मामलों के मंत्री श्री ऐण्ड़ी मालरो उनके बड़े भक्त है। 
उन्होंने उनकी अंत्येष्टि का प्रबंध किया था। उन्होंने पेरिस-स्थित भारतीय 
राजदूत श्री राजेश्वरदयाल से प्रार्थना की कि वे लि कार्बुसियर की अंत्येष्टि के 
लिए थोड़े से गंगाजल का प्रबंध कर दें। संयोग से पेरिस' में. रहनेवाले एक हिंदू 
परिवार के पास थोड़ा-सा गंगाजल था। श्री दयाल ने उससे उसे लेकर श्रीं मालरो 
को दिया। श्री मालरो उसे बड़े सम्मान और औपचारिक रीति से अंत्येष्टि 
स्थान तक ले गये और वहां उन्होंने उसे लि कार्बुसियर की अर्थी पर छिड़का। 
श्री दयाल ने चंडीगढ़ के निर्माता के प्रति सम्मान दिखाने के लिए भारत और 
पंजाब सरकार की ओर से उनके शव पर फूल-मालाएं चढ़ायी । द्विजेद्वलाल राय 
ने अपनी एक कविता में गंगाजी को संबोधन करते हुए कहा है : 

परिहरि भव-सुख-दुःख जेखाने माँ ! शायित अंतिम शयने, 

बराष श्रवण तव जल कलरव बरषि शुप्ति मम नयने। 

बरषि शांति मम शंकित प्रासे, बरषि अमृत मम अंग्रे, 

माँ भागी रथि ! जाक्रवि ! सुरधुनि ! कल-कल्लोलिनि गंगे ! 

“बरषि अमृत मम अंगे--हिन्दू की यही कामना रहती है कि मृत्यु के समय 
या उसके बाद उसका शरीर गंगाजल से पवित्न हो । लि कार्बुसियर साधारण अर्थ 
में धामिक' प्रवृत्ति के नही थे, कितु फ्रांस के सांस्कृतिक मामलों के मंत्नी उनका 
भारत से संबंध जानते थे, और यह भी जानतें थे कि भारत के हिन्दुओं में शव के 
लिए गंगाजल का क्‍या महत्त्व है। भारत के साथ सांस्कृतिक संबंधों को दृढ़ 
करने के लिए उनका यह्‌ संकेत कितना हृदयस्पर्शी था ! उनकी इस भावना की 
हम हृदय से सराहना करते है। 

(श्री) गजानन माधव सुक्तिबोध 


सितंबर, १६६४ को दिल्‍ली में लंबी बीमारी के उपरांत मध्य प्रदेश के प्रसिद्ध 
कवि और साहित्यकार श्री गजानन माधव मुक्तिबोध का देहांत हो गया। श्री मुक्ति- 
बोध भूतपूर्व मध्यभारत के एक महाराष्ट्र परिवार में उत्पन्त हुए थे। उन्होंने 
ग्वालियर और इंदौर में शिक्षा पायी थी । वे कुछ दिनों अध्यापक रहे, कितु बाद में 
वे साहित्य-क्षेत्र में आ गये । यद्यपि उनकी मातृभाषा मराठी थी तथापि आरंभ ही 
से उन्हें हिंदी से प्रेम था और उन्होंने जीवन के मुख्य कार्य के लिए हिंदी साहित्य 
की सेवा को ही वरण किया। वे नयी पीढी के कवियों की प्रथम पंक्ति में गिने जाते 
थे। उन्हें मस्तिष्क का मनेंजाइटिस नामक भयंकर रोग हो गया था जिसके कारण 
वे कई महीने संज्ञाहीन रहे। मध्यभारत सरकार की ओर से भोपाल के मेडिकल 
कालिज में उनकी चिकित्सा होती रही, कितु बाद में प्रधान मंत्री के आदेश से 
वे दिल्‍ली पहुंचाये गये । वहां उनकी चिकित्सा देश के सर्वोत्तम अस्पताल में की 
गयी। कितु इससे भी कोई लाभ नही हुआ, और संज्ञाहीन अवस्था ही में उनका 
स्वरगंवास हो गया। श्री मुक्तिबोध की अकाल मृत्यु से हिन्दी ने एक प्रतिभाशाली 
कवि और साहित्यकार खो दिया। वे उन उदार मराठी-भाषी साहित्यकारों की 
माला के एक चमकते हुए मणि थे जिन्होंने राष्ट्रभाषा हिन्दी की सेवा का ब्रत 
लिया था। हम उनके शोक-संतप्त परिवार के प्रति अपनी हादिक सहानुभूति 
प्रकट करते हैं। इस समय' 'तार सप्तक' में प्रकाशित उनकी 'मृत्यु और कवि' 
तामक कविता हमे रह-रहकर याद आती है जिसमें मृत्यु के प्रति उनका दृष्टिकोण 
स्पष्ट हो गया है। हम इस अवसर पर उनका यह 'मरण-गीत' यहां उद्धत कर 
रहे हैं : 

घनी रात, बादल रिमशिम हैं, दिशा मूक, निस्तब्ध वनान्तर, 
व्यापक अन्धकार में सिकुड़ी सोई नर की बस्ती, भयंकर। 

है निस्तब्ध गगन, रोती-सी सरिता धार चली घहराती, 
जीवन-लीला को समाप्त कर मरण सेज पर है कोई नर। 
बहुत संकुचित छोटा घर है, दीपालोकित फिर भी घूँधला, 
वधू मूच्छिता, पिता अद्धंगृत, दुच्धिता माता स्पन्दनहीना। 
घनी रात, बादल रिमशिम हैं, दिशा मृक कवि का मन गीला, 
“यह सब क्षणिक, क्षणिक जीवन है, मानव जीवन है क्षणभंगुर । 
ऐसा मत कह मेरे कवि, इस क्षण संवेदत से हो आतुर, 
जीवन चिन्तन में निर्णय पर अकस्मात्‌ मत आ, ओ निर्मल । 
इस वीभत्स प्रसंग में रहो तुम अत्यंत स्वतंत्र निरालो, 
भ्रष्ट न होने दो युग-युग की सतत साधना महाराधता। 
इस क्षण भर के दुःखभार से, रहों अविचलित, रहो अचंचल, 
जीवन के इस गहन अतल के लिए मृत्यु का अर्थ कहो तुम । 
क्षणभंगुरता के इस क्षण में जीवन की गति, जीवन का स्वर, 
दो सो वर्ष आयु यदि होती तो क्या अधिक सुखी होता नर ? 
इसी अमर धारा के आगे बहने के हित यह सब नश्वर, 
सृजनशील स्वर में--बन जाओगी मरण-गीत तुम सुूंदर। 
तुम कवि हो, ये फल चलें मृदु गीत निबल मानव के घर घर 
ज्योतित हों मुख नव आशा से, जीवन की गति, जीवन का स्वर । 





(पंडित-प्रवर ) गंगाशंकर सिश्र 


पाठकों को यह स्मरण कर अत्यंत दुख होगा कि मई १६९७२ को हिंदी के 
अद्वितीय विद्वान और लेखक पं० गंगाशंकर मिश्र का स्वर्गंवास काशी में हो 
गया था । 'सरस्वती' पर उनकी विशेष कृपा अंतिम समय तक रही । उनके लेख 
सरस्वती में 'मण्डन मिश्र” के उपनाम से छपते थे। आज तथा अन्य कितने 

ही पत्नों में वे 'किताबी कीड़ा' के नाम से लेख लिखा करते थे। मृत्यु के समय 
उनकी अवस्था लगभग ८० वर्ष की थी। वे अपने परम मित्र श्री श्रीप्रकाश 
जी से एक-दो वर्ष ही छोटे थे। उन्का जन्म एक कान्यकुब्ज परिवार में हरदोई जिले 
में हुआ था, कितु उनकी शिक्षा सेंट्रल हाईस्कूल और सेंट्रल हि. कालिज मे 
हुईं। उस समय सेंट्रल हिंदू कालिज अपने चरम उत्कर्ष पर था। श्री रिचर्डसन 
उसके प्रिंसिपल, स्वश्री अरंडेल, तेलंग, डा० भगवानदास, श्रीप्रकाश, संजीव 
राव आदि उसके अध्यापक थे। इतिहास में एम० ए० करके वे हिंदू विश्वविद्यालय 
में प्राध्यापक हो गये । जब वहां सर सयाजीराव गायकवाड़ पुस्तकालय की स्थापना 
हुई तो वे उसके पुस्तकालयाध्यक्ष नियुक्त हुए और उसी पद से कार्यकाल समाप्त 
होने पर सेवामुक्त हुए। उन्हें आरंभ ही से अध्ययन का शौक था--विशेषकर 
भारतीय संस्कृति, इतिहास और हिंदू धर्म का। इनके अतिरिक्त उन्हें पुरातत्व, 
समाज-शास्त्र में भी रुचि थी। उन्होंने अपने विशाल पुस्तकालय की अधिकांश 
पुस्तकों का अध्ययन ही नही किया था, वे उसकी सभी पुस्तकों से परिचित थे, 
और किसी पुस्तक के मांगने पर वे मांगनेवाले को बतला देते थे कि वह अमुक 
अलमारी के अमुक खाने मे अमुक क्रम पर रखी हुई है। यदि उनसे उस पुस्तक के 
किसी विशेष विषय के बारे में पूछा जाता तो वे यहां तक बतला देते थे कि वह 
विषय अमुक अध्याय में मिलिगा। यदि कोई विद्यार्थी या शोधकर्ता किसी विषय 
की पुस्तक चाहता तो वे उनकी तालिका भी बनाकर दे देते थे, तभी उसके अध्ययन 
में सहायता भी करते थे। वे आदर्श पुस्तकालयाध्यक्ष थे। उन्हें पुस्तकों के गुण- 
दोषों और महत्त्व का पूरा ज्ञान था। 

उनका अध्ययन इतना विस्तृत था कि वे जीवित विश्वकोश थे। किसी भी 
विषय पर वे विस्तृत जानकारी दे सकते थे। उन्होंने विविध विषयों पर संकड़ों 
बड़े सारगभित और ज्ञानवर्धक लेख लिखे । जो काम मराठी मे प्रोफेसर गोडे ने 
किया, वही हिंदी में मिश्रजी ने किया। गत वर्ष उन्होंने हमें एक पत्न मे लिखा 
था कि ज्ञानमण्डल ने उनके लेखों का संग्रह प्रकाशित करना स्वीकार कर लिया 
है। हमें यह नहीं मालूम था कि वह संग्रह प्रकाशित हो गया है, कितु हमारे मित्र 
श्री अशोक जी ने बताया कि वह नो खंडों में प्रकाशित हो गया है। इस समय वह 
उनके पास यहां न था। अतएव हमें उसे देखने का सौभाग्य प्राप्त नही हुआ। 
कितु अवश्य ही वह संग्रह अत्यंत महत्त्वपूर्ण होगा, इसमें हमे संदेह नही । 

मिश्रजी बड़े आस्तिक, भारतीय संस्क्ृति के हादिक प्रशंसक और सनातन 
धर्म के कट्टर अनुयायी थे। वे भारत सरकार की धामिक नीति और हिंदू धर्म 
की उपेक्षा से बहुत दुखी और असंतुष्ट थे। उन्होंने सिद्धांत नामक एक मासिक 
पत्र निकाला जो गत वर्ष तक चलता रहा। उसमें उनके गहन ज्ञान और गंभीर 
विचारों की छठा देखने को मिलती है। उसमें कभी-कभी वे भारत सरकार की 

आलोचना भी कर दिया करते थे, कितु उनकी आलोचना बड़ी संयत भाषा में 
ओर तकंपूर्ण ढंग से होती थी। कितु हमारी सरकार धर्मनिरपेक्षता' के गलत 
अर्थ लगाकर हिंदू धर्म के हिमायती पत्र की आलोचना से अप्रसन्त थी, अतएव 
उसे भारत सरकार के विज्ञापन नहीं दिये जाते थे । सरकार की अप्रसन्‍्नता प्रकट 
करने का यही सबसे बड़ा हथियार है। इस पर श्री श्रीप्रकाश जी ने तत्कालीन 
सूचना मंत्री श्री केसकर को लिखा था कि मैं सिद्धांत को बराबर रुचि और 
ध्यान से पढ़ता हूं । वह बड़ी उच्चकोटि का पत्न है और उसमें सरकार की जो 
आलोचना की जाती है वह संयत और तकं पूर्ण होती है। यह आपत्तिजनक बात 
है कि इसके लिए उस ज॑से पत्न को सरकारी विज्ञापन न दिये जाय॑। श्री श्रीप्रकाश 
ऐसे प्रभावशाली नेता के व्यक्तिगत पत्न का प्रभाव हुआ और उसे सरकारी 
विज्ञापन मिलने लगे। 

सिद्धांत उन लोगों के लिए अनुपम निधि है जो भारतीय संस्कृति और 
हिंदू धर्म के मर्मो को समझना और उनका अध्ययन करना चाहते है। यदि उन्होंने 
और कुछ लेखन या संपादन कार्य नही किया होता तो केवल 'सिद्धांत' ही उनकी 
कीति को अक्षय रखने के लिए पर्याप्त था। 

उन्हें हिंदुओं के बिखराव और असंगठित होने का हादिक क्षोभ था। 
महामना मालवीयजी उस समय हिंदुओं के एकमात्र नेता थे। वे वृद्ध और अशक्त 
हो चले थे। मिश्रजी भविष्य की बात सोच रहे थे। वे चाहते थे कि उनके बाद 
कोई तेजस्वी पुरुष उनका स्थान लेने को तैयार रहे । सयोग से उन दिनो करपात्नी 
जी संन्‍्यासी होकर साधना के लिए काशी आये हुए थे और एकांतवास करते थे। 
संयोगवश उनसे उनका परिचय हो गया और वे उनके गहन पांडित्य, स्पष्ट 
चितन और उच्च चरित्र तथा कमंठता से बहुत प्रभावित हुए। उन दिनों 
करपात्रीजी को राजनीति में बिलकुल रुचि न थी । बहुत कम लोग यह बात जानते 
हैं कि मिश्रजी ने धीरे-धीरे उन्हें राजनीति की ओर प्रवृत्त किया क्‍योंकि उन्हें ऐसा 
मालूम हुआ कि अपने पांडित्य, वाग्मिता, कर्मठता, चरित्र और तेजस्विता के 
कारण वे ही मालवीयजी की जगह हिंदुओं का नेतृत्व कर सकते है । करपात्नीजी 
अपने गुणों और वराग्य तथा वाग्मिता के कारण काफी क्रियाशील हो गये। 
उन्होंने धर्मंसंघ की स्थापना की और मिश्रजी के सुझाव से 'सन्मार्ग” दैनिक पत्र 
का प्रकाशन किया। 'सन्‍्मार्ग' शीघ्र ही लोकप्रिय हो गयय और उसका एक संस्करण 
कलकत्ते से भी निकलने लगा जो कलकत्ते के हिंदी दैनिकों में आज प्रमुख समझा 
जाता है। मिश्रजी ने बड़ी थोग्यता से उसका संपादन कर उसे एक प्रतिष्ठित पत्र 
बना दिया । 

मिश्रजी को पढ़ने और लिखने का व्यसन था। वह उनके जीवन का अभिन्‍न 
अंग था। विगत ४० वर्षों से उनका स्वास्थ्य खराब रहता था और कभी-कभी तो 

वहु बहुत बिगड़ जाता था, कितु उनका अध्ययन-प्रेम इतना प्रबल था कि उस 
अवस्था मे भी उनके अध्ययन और लेखन में वह व्यतिकम नहीं कर सकता था। 
बाद में उतकी आंखों की ज्योति भी मंद हो गयी थी और वे बोलकर लेख 
लिखवाया करते थे। हमें प्राय: प्रत्येक लेख के साथ लिखते थे कि हमने इसे बोल- 
कर लिखाया और टाइप कराया है, इसका संशोधन कर लेवा। पर हम ऐसे 
अल्पज्ञ का साहस नही था कि उनके लेख पर्र कलम चलावे । 

सरस्वती का सौभाग्य है कि उनके दो अतिम लेख जनवरी-फरवरी १६७२ 
के संयुक्त अंक में निकले थे । 

उनकी मृत्यु से हिंदी की पुरानी शैली के उन लेखकों की पीढ़ी समाप्त हो 
गयी जो केवल विद्याव्यसनी ही नही थी, प्र॒त्युत जो हिंदी और हिंदू धर्म की 
निष्काम सेवा करना अपना पवित्र और सर्वोच्च कत्तंव्य समझती थी। हिंदी 
साहित्य के इतिहास में बड़े-बड़े धुरंधर लेखक और विद्वान हुए है कितु पं० गंगा- 
शंकर मिश्र अपने ढंग के एकमात्र विद्वान और लेखक थे। वास्तविक खेद तो यह 
हैं कि हिंदी संसार ठीक तरह से यह अनुभव भी नहीं करता कि उसने कितने 
महान लेखक, विद्वान और हिंदी की बहुमुखी सेवा करनेवाली विभूति को खो 
दिया। हम इसे अपना परम सौभाग्य समझते हैं कि उन ऐसे निःस्पृह्व विद्वान और 
महापुरुष के हम कृपापात्न थे। हम अपनी हादिक भावना को निर्जीव शब्दों में 
व्यक्त करने में असमर्थ है। 





(पंडित) गिरिधर शर्मा “'नवरत्न 


जुलाई, १६९७१ को झालरापाटन में राजस्थान के वयोवुद्ध विद्वान और हिंदी 
के पुराने लेखक पं० गिरिधर शर्मा 'नवरत्न' का प्रायः 5१ वर्ष की आयु में स्वर्गंवास 
हुआ। नवरत्तजी मूल रूप से गुजराती भाषा-भाषी परिवार के थे और उनके 
पूर्वज झालावाड़ में बस गये थे। वहां के स्वर्गीय महाराज और उनके दीवान 

पं० परमानंद चौबे बड़े विद्याव्यसनी थे। वे पंडितों का बड़ा सम्मान करते थे । 
गिरिधरजी के पांडित्य से प्रभावित होकर झालावाड़ नरेश ने उन्हें 'नवरत्न' की 
उपाधि दी थी। वे संस्क्ृतज्ञ होते हुए भी आरंभ ही से हिंदी के प्रेमी रहे, और 
खड़ी बोली के आरंभिक युग में ही वे उसके समर्थक हो गये। उनकी कविताएं 
हद्विविदीजी के संपादन-काल में बहुधा सरस्वती में प्रकाशित होती थीं। उन्होंने 
हिंदी में अनेक मौलिक ग्रंथ लिखे, और कितने ही गुजराती, बंगला आदि से 
अनुवाद किये। वे केवल साहित्य-सेवी ही नही थे, हिंदी भाषा के बड़े प्रबल 
समर्थक भी थे। कांग्रेस के नागपुर अधिवेशन में हिदी विषयक जो प्रस्ताव पारित 
हुआ था, उसके संबंध में नवरत्नजी ने महात्माजी को बहुत प्रभावित किया था। 
राष्ट्रीय एकता के लिए वे हिंदी का उपयोग अनिवाय समझते थे। राजस्थान के 
राज्यों में पहले उर्दू राजभाषा थी। नवरत्नजी के प्रयत्न से कई राज्यों ने अपनी 
राजभाबा हिंदी कर दी थी। उनकी हिंदी साहित्य और हिंदी भाषा की सेवा 
के उपलक्ष्य में हिंदी साहित्य सम्मेलन ने साहित्य-वाचस्पति' की सर्वोच्च पदवी 
देकर उन्हें सम्मानित किया था। इधर प्रायः बीस वर्ष से उनकी आंखों की ज्योति 
जाती रही थी और उनका लेखन-कार्य कम हो गया था। कितु उनका संस्कृत का 
अध्यापन-कायें बराबर चलता रहता था। वे अपने घर पर ही, प्रायः सारे दिन, 
विद्यार्थियों को पढ़ाया करते थे । उनके जीवन का आदशे विद्याध्ययन, विद्यादान, 
सादगी और त्याग था। हमने इन ऋषधिकलल्‍प सज्जन के दर्शन अंतिम बार १६५४ 
में झालरापाटन में किये थे। इस शती के प्रथम दशक में हमारे पूज्य पिता प्रयाग 
से निकलनेवाले 'राघवेन्द्र” नामक मासिक पत्न का संपादन करते थे। “नवरत्न' 
जी उसमें भी लिखा करते थे । उन्होंने हमें 'राघवेन्द्र और सरस्वती से संबंधित 
अनेक मनोरंजक संस्मरण सुनाये। उनकी स्नेहसिक्त सरलता मानो “विद्या ददाति 
विनयम्‌” की जीवित टीका थी। गहन पांडित्य, सरल जीवन और समयानुकूल 
जागरूकता का ऐसा संयोग बिरले ही पंडितों में देखने को मिला। क्षोभ का विषय 
यही है कि उनका अतिम जीवन आर्थिक कष्ट में बीता। इस प्रकार के युग मे--- 
जिसमें पुरातन पांडित्य की कद्ग नहीं है, और जिसमें बधिर और अंधे जनतंत्न को 
जोर से चिल्लाकर याः चिकोटी काटकर ही स्थिति का ज्ञान कराया जा सकता 
है--मूल्य बदल गये हैं। तवरत्नजी को इस बदले हुए युग में कष्ट ही मिला। 
कितु उनकी स्वाभिमानी और अल्पसंतोषी आत्मा ने कभी संतुलन नही थोया। 
वे एक युग के प्रतीक थे। उनके निधन से खड़ीबोली के आरंभिक काल की एक 
बची हुई स्व्ण-श्ुृंखला टूट गयी । 

काशी में ८६ वर्ष की आयु में पं० गिरिधर शर्मा चतुर्वेदी का स्वर्गवास हो 
गया। उत्तर भारत की संस्क्रत विद्या की एक प्रखर ज्योति सदा के लिए बुझ 
गयी । 

शर्माजी का जन्म जयपुर में हुआ था। वहां उन्होंने संसक्षत का अध्ययन किया 
और बाद मे वे कुछ दिनों के लिए लाहौर चले गये। जयपुर में उस समय स्वामी 
लच्छीरामजी, मधुसूदन झा आदि प्रकांड पंडितों का युग था। लाहौर में 
महामहोपाध्याय पं० शिवदत्त जी की तूृती बोलती थी । वाराणसी के बाद, उत्तर 
भारत मे जयपुर और लाहौर ही संस्कृत के महत्त्वपूर्ण केंद्र थे । शर्माजी ने जयपुर 
के महाराजा संस्क्ृत महाविद्यालय में अध्यापन कार्य आरंभ किया। बाद मे वे 
उसके प्रधानाचार्य हो गये । बीच में कुछ दिनों के लिए लाहौर और हरिद्वार में भी 
उन्होंने अध्यापन कार्य किया। उनके पांडित्य और वाम्मिता से प्रभावित 
होकर महामनाजी ने उन्हें हिंदू विश्वविद्यालय मे बुला लिया तथा उन्हें विश्व- 
विद्यालय के संस्क्ृत कालिज का प्रधानाचार्य निग्ुक्त किया। वहां से सेवा-निवृत्त 
होने पर वे वर्णाश्रम संघ के शिक्षा-विभाग का काम देखने लगे थे और वहीं रहने 
भी लगे थे । 

शर्माजी का मुख्य विषय भारतीय दर्शन था, कितु संस्कृत पांडित्य की 
प्राचीन परंपरा के अनुसार संस्क्रत साहित्य, व्याकरण, न्याय आदि सभी शाखाओं 
में उनकी अच्छी गति और उनका अच्छा अधिकार था। बे उत्तर भारत के इने- 
गिने संस्कृत के चोटी के विद्वानों में थे। वास्तव में इस कोटि के नये विद्वान पैदा 
ही नहीं होते । 

वे केवल संस्कृत के ही विद्वान न थे और न अधिकांश संस्क्त के पंडितों की 
तरह वे हिंदी से उदासीन थे। वे हिंदी के बड़े अच्छे वक्ता तथा लेखक थे। इस 

मामले में वे म० म० पंडित सुधाकर द्विवेदी, पं० चंद्रधर गुलेरी आदि की परंपरा 
में थे। उन्होंने हिंदी में कई महत्त्वपूर्ण पुस्तक लिखी हैं। उनकी 'वेदिक विज्ञान 
और भारतीय संस्कृति” नामक पुस्तक पर साहित्य एकादमी का पुरस्कार मिला 
था । हिंदू विश्वविद्यालय में उन्होंने मालवीयजी के अनुरोध पर गीता पर एक 
व्याख्यानमाला दी थी। विश्वविद्यालय ने उसे प्रकाशित कर दिया है और उत्तर 
प्रदेश सरकार ने उसे पुरस्कृत किया है। सब मिलाकर उन्होंने दस से अधिक 
पुस्तक हिंदी में लिखीं। उनकी अन्य पुस्तक 'प्रमेय पारिजात', महाकाव्य संस्कृति , 
नचातुर्वण्य', वेद विज्ञान बिंदु", पुराण पारिजात', 'दर्शन-अनुचितन' आदि हैँ। 
उन्होंने संस्कृत और हिंदी के कई पत्नों का भी संपादव किया जिनमें 'संस्कृत- 
रत्नाकर', संस्कृत! और ऋषिकुल, हरिद्वार का 'ब्रह्मचारी' प्रमुख हैं। इसके 
अत्तिरिक्त पत्न-पत्षिकाओं में भी वे हिंदी में लेख लिखते रहते थे। सरस्वती पर 
उनकी विशेष कृपा थी। सरस्वती-हीरक जयंती के अवसर पर सरस्वती" के 
प्रतिष्ठित और पुराने लेखक होने के कारण उनका विशेष सम्मान किया गया था। 

अंग्रेजी राज्यकाल में उनकी विद्वत्ता के लिए उन्हें महामहोपाध्याय की पदवी 
से सम्मानित किया गया था। हिंदी साहित्य-सम्मेलन ने साहित्य-वाचस्पति' की 
उपाधि से उन्हें विभूषित किया था। स्वतंत्रता के बाद राष्ट्रपति ने जब संस्क्ृत- 
विद्वानों का सम्मान करने की प्रथा आरंभ की तब सबसे पहले उन्हें ही सम्मानित 
किया था। उनके निधन से भारत के संस्कृत-विद्वत्समाज की तथा हिंदी की 
अपार क्षति हुई है। 





(ठाकुर) गोपालशरण सिंह 


अक्टूबर, १६६० में प्रयाग में ६८ वर्ष की आयु में, हिंदी के प्रसिद्ध कवि 
ठाकुर श्री गोपालशरणसिंह का स्वर्गवास हो गया। वे उन कब्ियों में थे जो 
“द्विवेदी-युग' के कवि कहे जाते है। 'सरस्वती”' में उनकी पहली कविता 


पावन स्मरण / २६ 


पहली बार सन्‌ १६९१२ में छपी थी । उसी वर्ष श्री जयशंकर प्रसादजी, 
श्री मुकुटधर पांडे और श्री सियारामशरण गुप्त की कविताएं भी सरस्वती मे 
पहली बार छपी थी । तब से ठाकुर साहब सरस्वती” प१र बराबर कृपा करते 
रहते थे । भूतपूर्व रीवा राज्य में “नई गढ़ी” नामक एक ठिकाना है। वे उसके 
अधिपति थे। बाद में वे प्रयाग में ही रहने लगे थे। आरंभ ही से साहित्य में 
उनकी रुचि थी। कविता से उन्हें विशेष प्रेम था और उसी को उन्होंने अपनी 
अभिव्यक्ति का माध्यम बनाया। आरंभ में उन्होंने ब्रजभाषा में लिखा, कितु 
अंत में वे खड़ीबोली में कविता करने लगे, यद्यपि वे धनाक्षरी, सवैया आदि पुराने 
छंदों का प्रयोग भी खडी बोली में सफलतापूर्वक कर लेते थे। उनके काव्य के कई 
संग्रह प्रकाशित हो चुके है। 'जगदालोक' नामक उनका काव्य ग्रंथ महात्मा गांधी 
के ऊपर है और उसका बड़ा सम्मान हुआ। वे एक सफल कवि और सहृदय 
सज्जन थे। स्वभाव के वे अत्यंत सरल और निरभिमानी थे। जो एक बार भी 
उनसे मिलता था वह उतकी आशभिजात्य शालीनता से प्रभावित हो जाता था। 
सरस्वती से उनका संबंध बहुत पुराना और अत्यंत घनिष्ठ था। इस कारण 
सरस्वती को उनके निधन से विशेष दूःख हुआ है। हिंदी ने एक प्रतिभाशाली 
कवि और समर्थ समर्थक खो दिया। हम दिवंगत आत्मा के प्रति अपनी विनम्र 
श्रद्धांजलि अपित करते है और उनके शोक-संतप्त परिवार के प्रति अपनी हादिक 
सहानुभूति प्रकट करते हैं । 





(सेठ) गोविन्ददास 
हिंदी का अन्तिम पुराना ग्रहरी भी गया ! 


गहरी अंधेरी रात दुर्ग के बाहर एक प्रहरी सतकंता से पहरा दे रहा है। 
किसी की पदचाप सुनायी पड़ी । संतरी ने कड़ी आवाज में पूछा-- 
“कौन है ? रको ! शत्रु या मित्र ? 

पदचाप रुक गयी। अंधेरे को चीरकर अतवाज आयी। 

“मैं हूं मित्र ! तुम्हारी स्वामिनी माता हिंदी रानी ।” प्रहरी ने सैनिक ढंग से 
अभिवादन किया। प्रहरी से अंधेरे में छिपी मृति ने पूछा-- 

“सब ठीक है ?” 

“हां देवी ! कितु विरोधी गड़बड़ी मचाने और दुर्ग पर अधिकार करने के 
अनेक प्रकार से प्रयत्न कर रहे हैं ।'' 

“तो तुमने प्रतिरोध के लिए क्या किया ?” 

“मैं सतत सतके हूं। विरोधियों की चालों पर और मित्र-रूपी शत्रुओं के 
कार्य-कलापों पर भी बराबर निगाह रखता हूं और जहां और जब भी आवश्यकता 
होती है मैं आपके रक्षकों को सजग कर देता हूं। 

“शाबाश ! ईश्वर तुम्हारी सहायता करें !” 

आमंतुक की पदचाप के लौटने की ध्वनि धीरे-धीरे कम होती गयी और फिर 
नीरवता छा गयी । बीच-बीच में प्रहरी की चेतावनी देनेवाली आवाज “जागते 
रहो' अंधकार को चीरकर दूर-दूर तक पहुंच जाती थी । 

वह प्रहरी था सेठ गोविन्दरास, और वह दुर्ग था देश की राष्ट्रभाषा का, 
जिस पर बहुत दिन पूवव॑ गैरों ने अधिकार कर लिया था और जिसे उनके पंजों से 
छुड़ाने के लिए भारतेन्दु ने अभियान चलाया था। उस अभियान में भूदेव मुकर्जी, 
महाराज प्रतापसिह, महाराज रामपालसिंह, रामदीनसिह, तोताराम, श्याम- 
सुन्दरदास, मदवमोहन मालवीय आदि कितने ही सेनानियों ने जमकर संघर्ष किया 
था और धीरे-धीरे उस दुर्ग के कुछ भागों पर अधिकार भी कर लिया। अंत में 
महात्माजी ने उसे सहयोग देकर उसमें नवीन प्राण फूंके । संविधान सभा में समस्त 
भारतीय सदस्यों ने एकमत से हिंदी को उस दुर्ग में प्रतिष्ठित किया जिसका 
मुख्य श्रेय राजाध और उनके सहकारी सेठ गोविन्ददास, बालक्ृष्ण शर्मा 'नवीन', 
वेंकटेशनारायण तिवारी, रघुनाथ विनायक धुलेकर आदि के अविश्वांत परिश्रम 
को था। राजषि के बाद मेथिलीशरण गुप्त, दितकर और सबसे अधिक सेठ 
गोविन्ददास उस दुर्ग की रक्षा में लगे, क्योकि अपदस्थ अंग्रेजी और उर्दू को हिंदी 
का यह गौरव नहीं सुहाया । राजधि के बाद उस दुर्ग के सबसे बड़े, सबसे सचेत, 
सबसे परिशभ्रमशील, सबसे जागरूक प्रहरी थे गोविन्ददास । अंग्रेजीपरस्तों ने उस 
महान्‌ पुरुष का--जो भारतीय संसद्‌ का पिता था--अवमूल्यन करने में कोई 
कसर नही की । उनका मजाक उड़ाने का शायद ही कोई मौका छोड़ा हो । उन्हें 
उन लोगों ने, जो स्वयं परलें दर्जे के अंग्रेजी फैनेटिक हैं, हिंदी फैनेटिक कह के 
बदनाम किया। तथाकथित प्रोग्रेसिव” उनकी गोसेवा का मखौल उड़ाते रहे। 
उन्हीं दिनों उन पर व्यक्तिगत पहाड़ टूट पड़ा। उनके प्रिय पुत्र जगमोहनदास 
का अचानक देहांत हो गया। हमें उनकी करुष मानसिक व्यथा का कुछ ज्ञान है 


पावन स्मरण / ३१ 


क्योंकि उन्होंने कई बार भरे कंठ और डबडबाई आंखों से हमे अपने मतोभावों का 
थोड़ा-सा पट खोलकर दिखलाया था। कितु उस अवस्था में भी, जब उनका हृदय 
हाहाकार कर रहा था, उन्होने हिंदी के हितों की रक्षा में कभी शिथिलता नही 
आने दी। 

अभी दिनकर और सुधांशु के स्वर्गंवास की व्यथा से हम संभल नही पाये थे 
कि हिंदी पर यह अनश्र वज्भपात हुआ | इससे हम इतने विचलित हो गये है कि 
हमारे लिए विचार और संतुलन के साथ सेठजी के बारे में कुछ केहने की सामथ्ये 
नही है । उनका जीवन औपन्यासिक था। शायद स्वतंत्नता-संग्राम में इतने वभव 
में पले ओर इतने धनी परिवार के और किसी व्यक्ति ने भाग लेने का साहस नहीं 
किया जितना सेठ गोविन्ददासजी ने । उन्होंने गांधीजी का नेतृत्व राजनीतिक तो 
सोलहों आने स्वीकार करके अपने बभवशाली जीवन पर लात मार दी, कितु 
उनकी अनन्य वेष्णवता में कभी रंचमात्र भी कमी नहीं हुई। उन्होंने लगातार 
५१ वर्ष भारत की केंद्रीय विधान सभा, जिसे अब लोकसभा कहते हैं, की सदस्यता 
की । त्याग और तपस्या में उनके समकक्ष कांग्रेस में कितने थे ? कितु अपनी 
हिंदी-निष्ठा, गोभकति और विचार-स्वातंत््य के कारण वे लोकसभा के सदस्य मात्र 
रहे | वे साहित्यकार भी थे। उन्होंने १०९ नाटक, उपन्यास, आत्मकथा, गांधी 
पुराण (१२ खंडों में ) तथा अनेक अन्य ग्रंथ और लेख लिखे। कितु उनके बारे में 
कुछ कहने की इस समय हमारी मानसिक अवस्था नही है। 

जो समस्या हमारे सम्मुख मुंह फाड़े खड़ी है वह यह है कि हिंदी के इस अंतिम 
एकनिष्ठ, सजग और कर्मठ प्रहरी के स्थान की पूर्ति किस प्रकार होगी। स्लेठजी 
अनन्य वैष्णव थे, उन्हें जीवन से मोह नहीं रह गया था और अवश्य ही उन्हें 
गोलोक मिला होगा। कितु भारत की राष्ट्रभाषा और भारत की गऊसे उन्हें 
इतना गहरा प्रेम था कि गोलोक में भी वे इन दोनों के लिए चितित होंगे । 

चित्त स्थिर हो जाने पर हम उनके संबंध में कुछ विस्तार से लिखेंगे। इस 
समय तो हम उनके वियोग से दुःखी हिंदी माता की करुण चीत्कार की केवल 
प्रतिध्वनि ही को व्यक्त कर सकते हैं । 

सारा प्रदेश उन्हें 'पंतजी' के नाम से ही जानता था। उत्तर प्रदेश में जो लोग 
चालीस वर्ष की अवस्था से अधिक के नही है, वे अपने होश संभालने के बाद से 
बराबर पंतजी का नाम सुनते आये थे। मालवीयजी और मोतीलाल नेहरू की 
पीढ़ी के बाद की पीढ़ी के तीन प्रमुख लोगों में जवाहरलालजी और रार्जाषे टंडन 
अखिल भारतीय व्यक्ति हो गये। पंतजी मे प्रतिभा की कमी नही थी, कितु वे 
उत्तर प्रदेश में सीमित रहने मे ही संतुष्ट थे। परिणाम यह हुआ कि प्रदेश के 
प्रशासन और राजनीति के वे पिछले तीस-चालीस वर्ष तक स्थायी अवयब रहे । 
इस बीच प्रदेश के राजनीतिक और प्रशासकीय मंच पर कितने ही लोग आये और 
गये, कितु वे हिमालय की भांति अटल और अचल बने रहे। उत्तर प्रदेश से वे 
इतने अभिन्न और एकरस हुक गये थे कि लोग विनोद मे यू०पी० का अर्थ 'अंडर 
पंत' बतलाया करते थे। वे पहाड़ी प्रदेश के थे, और इसका उन्हें बड़ा गये था | 
इसी लिए कुछ लोगों ने उन्हें 'बोलंद बद्रीनाथ का स्नेहपूर्ण उपनाम दे रखा था! 
वास्तव मे उन्हें उत्तर प्रदेश से इतना प्रेम था कि उसे छोड़कर बाहर नही जाना 
चाहते थे, और अंत में जब प्रधान मंत्री ने केंद्रीय गृह मंत्रित्व संभालने का बहुत 
आग्रह किया तो वे कत्तंव्य समझकर वहां चले गये, पर बड़ी अनिच्छा से। उनका 
शरीर दिल्‍ली में था, पर हृदय उत्तर प्रदेश मे। 

पंतजी सबसे पहले मालवीयजी के संपर्क मे आये, और उनके ऊपर महामनता 
का बड़ा गहरा प्रभाव पड़ा। व्यवहार की मृदुता, विरोधियों से भी मधुर संबंध, 
भाषण में नर्मी, विरोधी तत्त्वों और विचारों में सामजस्य स्थापित करने की प्रवृत्ति 
आदि कितने ही गुण (यहां तक कि देर से पहुंचने की आदत भी ) शायद उन्होने 
महामना से ही सीखे । कितु मालवीयजी का सबसे बड़ा प्रभाव उनके दृष्टिकोण 
पर पड़ा। वे कभी क्रांतिकारी (रिवोल्यूशनरी ) नही हुए। वे विकास (एवोल्यूशन ) 

और विधान-नियम में हृदय से विश्वास करते थे। मालवीयजी की तरह ही वे 
कभी जल्दबाजी नही करते थे। मोतीलालजी नेहरू और गोपालक्षष्ण गोखले का 
भी उन पर प्रभाव पड़ा था। बारीक विवरण में जाना, आंकड़ों तथा नजीरों का 
सूक्ष्म अध्ययन इसके प्रमाण है। कितु इन प्रभावों से जो व्यक्तित्व विकसित हुआ, 
उसका मूलाधार अपना स्वतंत्र था। इन प्रभावों ने उनके स्वतंत्र व्यक्तित्व को 
विकसित होने में केवल सहायता अवश्य दी, कितु उनकी महानता, उनकी कुशाग्र 
बुद्धि और सहृदयता उनकी अपनी चीजें थी। ससदीय मामलों में वे बेजोड़ थे। 
अवश्य ही उनके पहले मोतीलालजी, भूलाभाई देसाई, सत्यमति आदि कितने ही 
संसदीय अखाडिये हो चुके है जिनका सुयश बहुत दिनों तक रहेगा। कितु वे सब 
विरोधी पक्ष में ही चमके । यह कहना कठिन है कि वे शासकीय पक्ष का संसदीय 
कार्य करने में कसे उतरते। पंतजी के सबंध मे ऐसी शंका की गृंजाइश नही है। 
आज इसे सारा देश एक स्वर से स्वीकार करता है कि वे महान्‌ संसदवादी थे । 
पंतजी हिंदी प्रदेश के थे और उन्हें हिंदी से प्रेम था। उन्हें साहित्य में रस 
मिलता था कितु उन्हें स्वयं पढने-लिखने का समय नही मिलता था। फिर भी वे 
कभी-कभी लेख आदि लिखा करते थे। यह बात बहुत कम लोगों को मालूम है कि 
उन्होंने 'सरस्वती' में पहला लेख १६०८ मे लिखा था, और वह लेख किसानों की 
दशा के ऊपर था। उनका यह लेख 'सरस्वती' के हीरक जयंती अंक मे प्रकाशित 
हुआ था। हिंदी साहित्य सम्मेलन के बंबई अधिवेशन का उद्घाटन करते समय 
उन्होंने जो भाषण दिया था वह अत्यंत महत्त्वपूर्ण था और उनके हिंदी-सबंधी 
विचारों का दर्पण है। उत्तर प्रदेश में हिंदी को राजभाषा घोषित करने का श्रेय भी 
नही को है। वे कई वर्ष से मृत्युकाल तक काशी नागरी प्रचारिणी सभा के सभा- 
पति रहे । गृहमंत्री होने के कारण प्रथम हिंदी आयोग के प्रतिवेदन पर कार्यवाही 
करने का भार उन्ही के ऊपर पड़ा। विभिन्‍न तत्त्वों में सामजस्य स्थापित करने की 
नीति के कारण वे केंद्र में हिदी का विशेष हित नही कर पाये। यहु उनकी विवशता 
थी। 
पंतजी की मृत्यु से उत्तर प्रदेश की राजनीति में एक अक का पटाक्षेप हो 
गया। भारत का एक अत्यंत कुशल संसदवादी राजनीतिज्ञ। और चतुर प्रशासक 
उठ गया। उनके निधन से देश को जो क्षति हुई है उसका अनुमान लगाना कठिन 
है। इसका पता तो धीरे-धीरे ही लगेगा। सारे देश ने एक स्वर से उनके प्रति जो 
श्रद्धांजलि अपित की है उससे स्पष्ट है कि देशवासियों के हृदयों मे उन्होने कैसा 
स्थान बना लिया था। हम भी उनके प्रति अपनी विनश्न श्रद्धांजलि अपित करते 


है। 

(पंडित) चन्द्रबली पांडे 


जनवरी १६९५८मे लंबी बीमारी के बाद काशी में हिंदी के तपस्वी सेवक और 
विश्ान्‌ पंडित चन्द्रबली पांडे का स्वगंवास हो गया। उन्होने हिंदी की एकनिष्ठ 
सेवा मे अपना जीवन उत्सर्ग कर दिया था। वे आजीवन ब्रह्मचारी रहे ओर 
उन्होंने तपस्वी का जीवन व्यतीत किया । उन्होंने अपनी आवश्यकताएं आश्चयें- 
जनक रूप से कम कर दी थीं । वे नंगे पर रहते थे और खादी के केवल उतने ही 
कपड़े पहनते थे जिनके बिना समाज में वे 'असाधारण' प्रतीत न हों। उनका 
आहार भी बहुत सादा और बहुत कम था। प्रायः बीस वर्ष पहले जब वे पहली 
बार हमारे अतिथि हुए तब यह जानकर हमे अत्यंत आश्चर्य हुआ कि उन दिनों 
वे केवल एक बार पानी में भीगे हुए चार-पांच तोले चावल और दाल-- और वह 
भी बिना नमक या मसाले के--खाते थे । न फल ही खाते थे, और न दूध ही पीते 
थे। शायद ब्लेड आदि के व्यय और रोज-रोज दाढ़ी बनाने की झंझट से बचने के 
लिए उन्होंने दाढ़ी रख ली थी । वे अरबी और फारसी के भी अच्छे चिह्वान्‌ थे, 
और इन कारणों से उनके गुरु आचार्य रामचन्द्रजी शुक्ल, उन्हें शाह साहब कह- 
कर पुकारा करते थे। उन्होंने हिंदू विश्वविद्यालय से हिंदी में एम० ए० किया 
था। उनका हिंदी का अध्ययन असाधारण रूप से गभीर और विस्तृत था। कितु 
मित्रों के आग्रह करने पर भी उन्होने “डॉक्टरेट' के लिए प्रयत्न नही किया जो 
उनके लिए बड़ी सुलभ थी । डॉक्टरेट' के लिए प्रयत्त न करने का कारण यह था 
कि उन दिनों 'डॉक्टरेट' का अधिनिबंध (थीसिस) अग्रेजी में लिखना अनिवार्य 
था। वे बहुत अच्छे ग्रेजुएट थे और अंग्रेजी में सरलता से अधिनिबंध लिख सकते 
थे; कितु वे हिंदी की पदवी प्राप्त करने के लिए अंग्रेजी में अधिनिबंध लिखना 
- हिंदी का अपमान समझते थे। इसीलिए उन्होंने डॉक्टर की पदवी नहीं ली। 
उन्होंने संस्कृत, अंग्रेजी, अरबी, फारसी और उर्दू का गंभीर अध्ययन किया था। 

इनके अतिरिक्त इतिहास, भाषा-विज्ञान और व्याकरण में भी उनकी बड़ी रुचि 
थी। वे बड़े अध्ययनशील थे और “चंचु-प्रवेश' से संतुष्ट नहीं होते थे। अपनी 
इसी योग्यता के कारण उन्होंने हिंदी-उर्द-विवाद के संबंध में उस समय जो 
पुस्तक और पुस्तिकाएं लिखीं उनका स्थायी महत्त्वहै और उनसे हिंदी के 
विद्यार्थियों और प्रेमियों की भावी पीढ़ियों को नया ज्ञान और नयी प्रेरणा मिलती 
रहेगी। हिंदी-उर्दू-विवाद के युग में जब हमने नागरी प्रचारिणी सभा को हिंदी 
नामक हिन्दी-प्रचार संबंधी पत्न निकालने को प्रेरित किया और उसको निःशुल्क 
छापने के लिए इंडियन प्रेस के स्वर्गीय श्री हरिकेशव घोष को राजी कर लिया तब 
उसके लिए उपयुक्त संपादक की आवश्यकता हुई। पांडेजी ने उसके संपादन का 
भार प्रसन्‍नतापूर्वक अपना कतंव्य समझकर अपने ऊपर ले लिया । उनके मन में उसके 
लिए कोई पारिश्रमिक या पुरस्कार लेने की बात कभी नहीं आयी। उन्होंने बड़ी 
लगन और योग्यता से उसका संपादन और संचालन किया। शायद हिंदी की 
निष्काम सेवा करनेवाले साहित्यिकों की पीढी के वे अंतिम प्रतिनिधि थे। हिंदी 
संसार ने उन्हें अपेक्षाकृत कम अवस्था में हिंदी साहित्य-सम्मेलन के हैदराबाद 
अधिवेशन का सभापति चुनकर और सम्मेलन ने उन्हें 'साहित्यवाचस्पति' की 
सर्वोच्च उपाधि देकर उनकी सेवाओं और पांडित्य का सम्मान किया था। उनके 
समान व्यक्तित्व--जिसमे प्रतिभा हो, पांडित्य हो, हिंदी के प्रति अखड और 
अगाध निष्ठा हो, त्याग और तपस्या हो, निस्पृह्ठता हो, शास्त्रीय' सत्य के लिए 
आग्रह हो--अब हिंदी संसार में और कोई नही दिखलाई पड़ता। हमें न मालूम 
कितने दिनों दूसरे चन्द्रबली पांडेजी की प्रतीक्षा करनी पड़ेगी। उनकी मृत्यु से 
हिंदी को जो हानि हुई है उसका ठीक-ठीक अनुमान करना भी इस समय कठिन 
है क्योंकि वे उन वीरो में थे जो समय पड़ने पर काम देते है। आज जब चारों 
ओर से हिंदी पर प्रह्मर हो रहे है, हमें उनकी बरबस याद हो आती है। वे हिंदी 
के इतिहास में सदेव जीवित रहेंगे । 


३६ / पावन स्मरण 





(डॉक्टर) चन्द्रशेवर रामन्‌ 


भारत के ही नही, संसार के वज्ञानिक आकाश का एक अत्यंत देदीप्यमान 
नक्षत्र डॉ० रामन्‌ के निधन से सदा के लिए अस्त हो गया। वे संसार के प्रमुख 
और विख्यात वैज्ञानिकों में थे। उन्हें अपने भौतिक विज्ञान में भौतिक शोध के 
लिए विज्ञान का संसार-प्रसिद्ध नोबल पुरस्कार मिला था। उनकी मृत्यु के बाद 
भारत में एक भी नोबल पुरस्कार विजेता नही रह गया। उन्हें संसार के विश्व- 
विद्यालयों से इतनी सम्मानित उपाधियां मिली थीं तथा सरकारों और वैज्ञानिक 
संस्थाओं से इतने सम्मान मिले थे कि यदि उन सबको लिखा जाय तो सामान्य 
छपी हुई पुस्तक के पूरे तीन पृष्ठ भर जायें ! इतना बहु-सम्मानित व्यक्ति भारत 
में दूसरा नहीं हुआ। 

मनुष्य की विशेषता उसमें 'जिज्ञासा' का होना है। इसी जिज्ञासा के कारण 
मनुष्य ने सृष्टि की रचना और रहस्य की खोज की । किसी व्यक्ति में यह जिज्ञासा 
अंतर्जंगत्‌ के संबंध में होने के कारण आध्यात्मिक रूप ले लेती है, और किसी 
में बाह्य जगत्‌ से संबंधित होने से वैज्ञानिक रूप। स्वर्गीय बालकृष्ण शर्मा 
नवीन” ने अपनी एक सुंदर कविता में प्रथम वर्ग के जिज्ञासुओं के संबंध में कहा 
हद 

यह गम्भीर सुजनाणंव दुस्तर, परम अगम फेनिल चिर पंकिल ! 

लहराते जिसके अंतर में नित्य सनातन प्रश्न तिरमिगिल । 

'कुत आजाता इय॑ विसृष्टि: : ? क इह प्रबोचत्‌ ? अहो वेदकः ?' 

अस्याध्यक्ष: परमे व्योमन अंगवेद यदि वान वेदसः ? 

अपना मुख फंलाये आये सम्मुख ये चिर प्रश्न पुरातन ! 

यह रहस्य-उद्घाटनरत जन है संश्लथ तन, है अति उन्मन 

मानव ने विसृष्टि लीला लख पूछा निज से “का सा ? कोऋहम्‌ ?' 

मानव अपने अंतरतर में निरख कह उठा 'साहं सो5हम्‌' 

इस 'को5हम्‌' 'सो&हम्‌ की अब तक रार मची है अच्तस्तल मे, 

नेति और इति जूझ रही है मानव के इस हृदय विकल मे ! 

इसके विपरीत, बाह्य जगत्‌ में जिनकी जिज्ञासा उत्पन्न हुई वे प्रकृति के 
रहस्यों की खोज करने लगे | नवीन जी इनके संबध में कहते है--- 

जगत रूप हृदयंगम करने कहॉ-कहाँ दौडाई निज मति ? 

कितनी प्रखर साधना उसकी ! अति प्रचंड विज्ञान-ज्ञान रति ? 

एक-एक कर दूर हटाये प्रकृति नर्तकी अतर-पट कितु अभी तक, इतने पर 

भी मिटा न रंच यवनिका-संकट । 

लीलामयी प्रकृति मानव से खेल रही है ऑख-मिचौनी 

औ मानव है अविहित-लोचन, जड़-गरण-बद्ध स्तब्ध अति मौनी । 

ऐसा खेल कि रहता ही है संतत दाँव इसी मानव पर, _ 

मानव के शिर पर है मंडित जिज्ञासा अभिशाप भयंकर । 

कभी कुहुक आयी अंबर से ढूढो' यों बोले सब उडगण, 

मानव ने उदग्नरीवी होकर उधर उठाये अपने लोचन, 

इतने में हूँढ़ो-दँढ़ो' के आये स्वर॒ पाताल अतल से मानव ने घबड़ाकर मोड़े 

अपने युग दुग चकित अबल-से । 

कितु उसी क्षण दिशि-दिशि गूंजा ढूँढ़ो-ढँडो' का यह गुंजन, 

किधर निहारे, किसको ढूँढे यह बौराया-सा जन उन्मन 

अमित ज्ञान भंडार, युगों के यत्नों से संचित कर पाया, 

यह मानव निज रिक्त कोश को नाना रत्नो से भर लाया, 

जहाँ सभी दिशि इस अगजग के स्फुरणों में था केवल स श्रम, 

जहाँ अंध व्यस्तता मात्र थी, वहाँ लखा इसने कारण क्रम । 

निरलंकृता प्रकृति को इसने पहनाये नियमों के कंकण ! 

यह रहस्य उद्घाटन-रत जन फिर भी फिरता है नित उन्मन ! 

भारत के मनीषियों में दोनों ही प्रकार की जिज्ञासाएं आरंभ ही से थी। एक 
ओर जहां उन्होंने अंतर्जगत्‌ की जिज्ञासा के फलस्वरूप दर्शन और अध्यात्म में 
सर्वोच्च कोटि के अन्वेषण किये, वहां दूसरी ओर बाह्य प्रकृति के प्रति अपनी 
जिज्ञासा के कारण खगोल, ज्योतिष, गणित,रसायन,आयुर्वेद आदि में अन्बेषण और 
आविष्कार किये। कितु ऐतिहासिक कारणों से हमारी जिज्ञासा और ज्ञान-पिपासा 
कई शतियों तक सुप्त रही। पिछली दो शतियों मे पश्चिम भौतिक जगत्‌ सबंधी 
जिज्ञासा ने तीव्र प्रगति करके आधुनिक विज्ञान को उन्नति के शिखर पर पहुंचा 
दिया। भारत इस क्षेत्र में इतना पिछड़ गया था कि संसार के “नवीन वेज्ञानिक 
गणना प्रसंग' में हमारे यहां 'कनिष्ठिकाधिष्ठित' योग्य भी वैज्ञानिक मिलने कठिन 

थे। पिछली शी के अंत और इस शती के आरंभ में जगदीशचन्द्र बोस, आचार्य 
प्रफुल्लचन्द्र राय, प्रोफेसर गज्जर और अल्पायु रामानुजम ने इस देश में आधुनिक 
वेज्ञानिक शोध की स्थापना की और वैज्ञानिक संसार का ध्यान भारत की ओर 
आकुष्ट भी किया, कितु वास्तव में वैज्ञानिक संसार में भारत को सम्मानित और 
सुनिश्चित स्थान दिलाने का श्रेय डॉ० चन्द्रशेखर वेंकट रामन्‌ को है। 

उत्कट भौतिक जिज्ञासा उनकी विशेषता थी---और वह भी अपने वातावरण 
और दृष्टि में आनेवाली वस्तुओं के संबंध में । इंग्लैड जाते समय उन्हें विशेषकर 
भूमध्य सागर के जल की नीलिमा को देखकर यह जिज्ञासा हुई कि वह तीला क्‍यों 
है और अलग-अलग स्थानों मे--या अलग-अलग समय में---उसकी नीलिमा मे 
परिवतेन क्‍यों होता है। उनकी जिज्ञासा इतनी उद्दाम थी कि वे उसका अन्वेषण 
करने लगे और उसकी परिणति उनके उस संसार-प्रसिद्ध अन्वेषण में हुई जो एक 
सिद्धांत बन गया और जो उनके नाम पर “रामन्‌ प्रभाव” (रामन एफेक्ट) के नाम 
से विश्वविख्यात हुआ। उन्होंने यह्‌ आविष्कारकिया कि जब प्रकाश किसी माध्यम 
में से होकर निकलता है तब उसके रंग में ही परिवर्तन नही हो जाता प्रत्युत 
उसकी (प्रकाश की) तरंगों के आकार में भी परिवर्तन हो जाता है। यह अन्वेषण 
अत्यंत महत्त्वपूर्ण प्रमाणित हुआ और इसका उपयोग अण्‌ की प्रकृति जानने में भी 
हुआ। इसी अत्यंत महत्त्वपूर्ण अन्वेषण के लिए उन्हें ससार का सर्वोच्च पुरस्कार 
(नोबल पुरस्कार) मिला था। 

उनकी दूसरी विशेषता यह थी कि वे अत्यंत मेधावी थे। उन्होने अल्पायु में 
बी०ए० और एम ०ए० किया ही नही, प्रत्युत इन परीक्षाओं में इतने अधिक अक 
प्राप्त किये कि वर्षो दूसरे परीक्षार्थी उतने अंक प्राप्त नहीं कर सके । उनका हृदय 
विज्ञान में था, कितु उनके पिता उन्हें अच्छी सरकारी नौकरी मे जाने को बाध्य 
कर रहे थे। उन दिनों भारतीयों के लिए भारत में आई० सी० एस० की परीक्षा 
नही होती थी, सबसे अधिक वेतन की नौकरी अखिल भारतीय वित्त सेवा थी। वे 
उसकी परीक्षा में बैठकर प्रथम हुए और असिस्‍टेंट एकाउंटेट जनरल नियुक्त हो 
गये। उन दिलों ब्रह्मदेश भी ब्रिटिश भारत का अंग था। वे रंगून, नागपुर और 
कलकत्ते में असिस्टेंट और फिर डिप्टी एकाउंटेंट जनरल के पद पर रहे। कितु 
उनका वेज्ञानिक अनुसंधान का शौक बना रहा। उन्होंने घर पर ही अपनी एक 
छोटी प्रयोगशाला बना रखी थी और अपने अवकाश-काल के कई घंटे उसी में 
प्रयोग करने में बिताते थे। यही नही, वे स्थानीय वैज्ञानिक संस्थाओं के कार्यक्रमों 
में भाग लेते और देश-विदेश की वैज्ञानिक शोध-पत्निकाओं सें शोध निबंध भी 
लिखते। धीरे-धीरे वैज्ञानिक के रूप में उनकी ख्याति बढ़ती गयी । अंत में जब वे 
कलकत्ते में थे उस समय सर तारकनाथ पालित के दान से कलकत्ता विश्वविद्यालय 
ने साइंस प्रतिष्ठान स्थापित किया। ग़ुणग्राही और मनुष्यों की योग्यता के अनुपम 

पारखी न्यायमूरति सर आशुतोष मुकर्जी कलकत्ता विश्वविद्यालय के उपकुलपति 
थे। उन्होंने श्री रामन्‌ से विज्ञान का प्रोफेसर पद लेने का प्रस्ताव किया। यद्यपि 
उस समय वे प्रोफेसर के वेतन से कहीं अधिक वेतन पा रहे थे, तथापि उनका 
विज्ञान-प्रेम इतना उत्कट था कि उन्होंने उस बड़े पद को ठोकर मारकर प्रोफेसर 
का पद स्वीकार कर लिया। वहां उन्होंने अपने काये और अनुसंधानों से और भी 
ख्याति प्राप्त की, और जब कई वर्ष बाद बंगलौर मे भारत का सबसे बड़ा विज्ञान 
संस्थान स्थापित हुआ तब उनसे उसके निदेशक पद को स्वीकार करने का आग्रह 
किया गया। उन्होंने इसके लिए कड़ी शर्ते लगायी--१४५ वर्ष तक वे हटाये नहीं 
जा सकेंगे, उन्हें कार्य की पूरी स्वतंत्रता रहेगी आदि। सरकार ने उनकी शर्ते 
स्वीकार कर ली और वे उसके संचालक हो गये। उनके निदेशन में संस्थान ने बड़ी 
ख्याति प्राप्त की । 

वे बड़े मेधावी थे। बड़े ऊचे वज्ञानिक थे। बड़े सफल प्रोफेसर थे। सेसिल 
रोड्स ((७०॥ २४0068 ) ने एक बार कहा था कि महान प्रोफेसर वित्तीय और 
प्रशासनिक मामलों में पटु नहीं होते। डाँ० रामन्‌ अपने महान वेज्ञानिक ज्ञान और 
काय के बावजूद अच्छे प्रशासक नहीं थे। उनमें लोगों से मिलकर, सामंजस्य ' 
स्थापित करके काम लेने की क्षमता नही थी। वे अच्छे प्रशासक तो नहीं ही थे । 
इसके अतिरिक्त उनमे अहम्मन्यता की मात्रा भी आवश्यकता से अधिक थी और 
भिन्‍न मत रखनेवालों के प्रति वे सहिष्णु भी नहीं थे। सरकारी तंत्र मे ऐसे व्यक्ति 
का निर्वाह कंसे हो सकता है ? अंत में तंत्न के नियमों और सघर्षो के कारण ऐसी 
स्थिति उत्पन्न हो गयी कि डॉ० रामन्‌ ने ऊंबकर उस सस्थान को स्वयं छोड़ देने 
और अपना एक अलग ॒विज्ञान-शोध संस्थान स्थापित करने का निश्चय किया । 
उस संस्थान का नाम उन्होंने अपने नाम पर “रामन्‌ विज्ञान सस्थान' रखा, और 
वह भी बंगलौर ही में स्थापित किया और वे अंतिम सांस तक उसी में काम करते 
रहे। जीवन के अंतिम भाग में वे स्फटिकों और मणियों पर अनुसंधान कर रहे थे। 
जब उन्हें नोबल पुरस्कार मिला तब हीरों पर अनुसंधान करने के लिए उन्होंने 
प्रायः ५०-६० हजार के हीरे खरीद डाले थे । 

उन्होंने स्वयं ही महत्त्वपूर्ण वैज्ञानिक अन्वेषण नही किये, कितु देश में बेज्ञा- 
निक अनुसंधान के स्तर को दिशा दी और उसका स्तर ऊंचा किया। उन्होंने 
कितने ही वैज्ञानिक तेयार किये। भाभा आणविक संस्थान के वर्तमान अध्यक्ष 
श्री विक्रम साराभाई उन्हीं के शिष्य हैं । 

उनका जीवन सादा और उनके शौक स्वस्थ थे। उन्हें फूलों का शौक था और 
संगीत से प्रेम था। वे स्वयं बहुत अच्छा वायलिन बजाते थे। वास्तव में' तार के 
वाच्य-यंत्रों पर उन्होंने महत्त्वपूर्ण अनुसंधान किये थे और उन पर कई शोध-पत्र 
लिखे थे। 

वे बड़े अच्छे वक्ता थे और उनका भाषण बड़ा ज्ञानवर्दधध और रोचक होता 
था। उसमें जगह-जगह हास्य और व्यंग्य का पुट रहता था जिससे उनके गहन 
विषय की गंभीरता से श्रोता घबरा नहीं जाता था। कितु कभी-कभी वे कट व्यंग्य 
भी कर बैठते थे और ऋ्द्ध होने पर उनकी भाषा बहुत तीखी हो जाती थी। इसी- 
लिए बहुत-से समकालीन वैज्ञानिकों से --उनकी महानता के बावजूद पटरी नही 
बठती थी। वे बड़े अंग्रेजी-परस्त थे। हिंदी के तो बे बड़े विरोधी थे। कहा जाता 
हैँ कि एक बार वे कही जा रहे थे। रास्ते में गाडी इलाहाबाद स्टेशन पर रुकी । 
वहां राजषि टण्डन को पहुंचाने या लेनेवाली भीड़ को देखकर डॉ० रामन्‌ ने पूछा 
कि वे कौन है। जब उन्हें मालूम हुआ कि ये वे पुरुषोत्तम दास ठण्डन है जो हिंदी के 
प्रचार के लिए उत्तरदायी हैं तो वे उनसे अपरिचित होते हुए भी उनके पास जा 
खड़े हुए और हाथ जोड़कर व्यंग्य करते हुए अंग्रेजी में बोले, “मैं हिंदी नहीं 
जानता, मुझे देश में रहने का अधिकार है ? ” 'राजषि ने मुस्कुराकर उनके व्यंग्य 
को व्यथ कर दिया। हिंदी ही नहीं, वे अपने ही प्रांत में उच्च शिक्षा के लिए 
अपनी मातृभाषा तमिल को माध्यम बनाने के पक्ष में नही थे। वे उस युग मे पैदा 
और परिपक्व हुए जब अंग्रेजी का सूर्य इस देश में प्रखर था। वे उस समय के 
संस्कारों को छोड़ने, और बदलते हुए वातावरण को समझने में असमर्थ थे। उनका 
धर्म “विज्ञान था। वे और किसी धर्म को नही मानते थे। शायद वे चार्वाक की 
तरह विशुद्ध जड़वादी थे। उन्होंने कह दिया था कि मेरे शव को मेरे संस्थान के 
भीतर ही बिना किसी धामिक कृत्य या रीति के जला दिया जाय । अतएवं उनका 
शव उनके निवासस्थान से प्रायः दो सौ गज की दूरी पर संस्थान के अहाते के 
भीतर, उनके मित्र और शिष्य एक स्ट्रचर पर ले गये और वहां लकड़ियों की 
चिता बनाकर उनका मृत शरीर जला दिया गया। कितु उपस्थित शिष्यों और 
मित्रों में शायद इतना उद्दाम “विज्ञान धर्म! नही था। उन्होंने कोई धामिक या 
वैदिक क्रिया तो नही की, कितु न मालूम क्‍यों वे “रामधुन' गाने लगे ? 

जो भी हो, डॉ० रामन्‌ के निधन से भारत ने अपना, सबसे महान्‌ वैज्ञानिक 
खो दिया । 

(पंडित) जगन्‍नाथप्रसाद शुक्ल 


९० वर्ष की परिपक्व आयु में इस समय के ज्येष्ठतम हिंदी लेखक और पत्र- 
कार प० जगन्नाथप्रसाद शुक्ल का प्रयाग में स्वगंवास हो गया । शुक्लजी उस युग 
के अतिम अवशेष थे जिसमे हिंदी की सेवा जीवन का एक लक्ष्य समझी जाती 
थी। उनका कार्यक्षेत्र प्रयाग, रायपुर, नागपुर और बंबई था। फतेहपुर जिले के 
एकडला नामक ग्राम में उनका जन्म हुआ और वे विद्यार्थी अवस्था ही में कारण- 
वश विलासपुर चले गये थे। वहां उन्होंने नार्मेल स्कूल की परीक्षा उत्तीर्ण की और 
उसमें प्रथम आये । रायपुर में एक सरकारी स्कूल में अध्यापक हो गये । विद्यार्थी 
जीवन ही से उन्हें हिंदी से प्रेम था और वे उसमे लिखा करते थे। विलासपुर और 
रायपुर में उनका संपर्क श्री जगस्ताथप्रसाद 'भानु' और पं० माधवराव सप्रे से 
हुआ। इससे उनका साहित्य-प्रेम बढ़ा और उनमें राजनीतिक चेतना जगी। उन 
दिनों प्रयाग से प्रयाग समाचार” नामक एक साप्ताहिक निकलता था। एक बार 
उन्होंने उसकी भाषा की आलोचना लिखकर उसके स्वामी के पास भेज दी। वे 
उसे पढ़कर इतने प्रभावित हुए कि उन्होने उनसे प्रयाग समाचार का सपादन- 
भार लेने का आग्रह किया। शुक्लजी भी हिंदी की सेवा करना चाहते थे। वे उसके 
संपादक होकर प्रयाग चले आये। उन दिनों प्रयाग समाचार' की बड़ी धूम थी, 
और वह 'श्रीवेंकटेश्वर समाचार, 'हिंदी बंगवासी' और भारत मित्र के समकक्ष 
समझा जाने लगा था। उसके संपादन से उन्हें बड़ी ख्याति मिली, और “श्री वेंक- 
टेश्वर समाचार के संपादक पं० लज्जाराम मेहता ने, जो संपादन-कार्य से मुक्त 
होकर अपने घर (बूंदी) जाना चाहते थे, उन्हें अपना उत्तराधिकारी बनाने के 
लिए बंबई बुला लिया। शुक्लजी ने श्री बेंकटेश्वर समाचार का संपादन बड़ी 
सफलता से कई वर्ष किया। बाद में जब नागपुर से पं० माधवराव सप्रे ने (हिंदी 
केसरी निकालने का तिश्चय किया तब उन्होने शुक्लजी को नागपुर बुला 

लिया। हिंदी केसरी' में उनके सहयोगी पंडित लक्ष्मीधर वाजपेयी और 
पं० लल्लीप्रसाद पांडे भी थे । सरकार की कोपदृष्टि के कारण अंत में हिंदी केसरी 
बंद हो गया। 

बंबई में शुक्लजी का परिचय आयुर्वेद के उद्धारक्भ और प्रसिद्ध वैद्य पंडित 
शंकरदाजी शास्त्री पद से हो गया था और उन्होंने आयुर्वेद की शिक्षा भी ली थी। 
'हिंदी केसरी' के बंद होने पर शुक्लजी को हिंदी बंगवासी के स्वामियों ने अपने 
यहां बुलाना चाहा, कितु पं० शकरदाजी शास्त्री उनसे आयुर्वेद के पुनरुत्थाव का 
कार्य हाथ में लेने का आग्रह किया। वे उस समय आयुर्वेद महासम्मेलन का सगठन 
कर रहे थे। उन्होंने प्रयाग को केंद्र बनाकर इस काम का भार शुक्लजी को सौप 
दिया। तब से शुक्लजी मृत्युपर्यत प्रयाग ही मे रहे । उन्होने आयुर्वेद सम्मेलन की 
जो सेवा की वह स्वर्णाक्षरों में लिखी जाने योग्य है। उसे उन्होने अपने परिश्रम 
और संगठन-दक्षता से एक शक्तिशाली और जीवंत अखिल भारतीय सस्था बना 
दिया तथा उसमें सारे देश के वैद्यों का सहयोग प्राप्त कर लिया । उन्होंने हिदी में 
सुधानिधि' नामक एक मासिक पत्र निकाला जिसका उद्देश्य आयुर्वेद का प्रचार 
था। वे इसे अपने व्यय से प्रायः पचास वर्ष तक बराबर निकालते रहे । उन्होंने 
हिंदी में आयुर्वेद पर अनेक महत्त्वपूर्ण पुस्तक लिखी और हिंदी साहित्य सम्मेलन 
को भी “वेद्यविशारद' परीक्षा आरंभ करते के लिए प्रेरित किया । 

शुक्लजी कुशल वंद्य थे और वर्षो उत्तर प्रदेश के भारतीय चिकित्सा बोर्ड के 
सदस्य रहे। वे झांसी के आयुर्वेद विश्वविद्यालय के भी वाइस चांसलर चने गये 
थे। बद्य के रूप में उनका सारे देश में सम्मान था । 

कितु अत्यंत व्यस्त रहते हुए भी वे न तो हिंदी की सेवा से विरत हुए और 
न राजनीति से । हिंदी में आयुर्वेद संबंधी जो पुस्तकें उन्होंने लिखी है उनकी 
पृष्ठ-संख्या दस हजार से ऊपर है,और 'सुधानिधि' ही मे उन्होंने पचास-साठ हजार 
पृष्ठ लिखे होंगे। इसके अतिरिक्त वे हिंदी साहित्य सम्मेलन में प्रायः चालीस वर्ष 
किसी-त-किसी पद पर काम करते रहे । वे वर्षो उसके मंत्री रहे । राजधि टण्डन के 
वे अत्यंत विश्वलनीय सहयोगी थे। सम्मेलन ने उनकी हिंदी-सेवाओं के उपलक्ष्य 
में उन्हें साहित्यवाचस्पति की उपाधि से सम्मानित किया था। 

राजनीति में वे लोकमान्य के अनुयायी थे। बाद में वे गांधीवादी हो गये । 
आंदोलतों मे भाग लेने के कारण वे कई बार जेल भी गये । वे परम वेष्णव थे, 
कितु उन्ही के प्रयत्न से इलाहाबाद के प्रसिद्ध श्री वेणीमाधवजी के मंदिर में हरि- 
जनो का प्रवेश हो सका । 

उनसे हमारा परिचय इस शती के प्रथम दशक के पूर्वाद्ध में हुआ था जब वे 
प्रयाग समाचार' के सपादक थे और जब हमने शायद अपनी शिक्षा आरंभ ही की 
थी। बाद में हमने उनसे वाग्भट का अष्टांग हृदय पढ़ा। वे हमारे पूज्य पिताजी के 

मित्र थे और उन्हें अपने बड़े भाई के समान मानते थे। इन साठ से अधिक वर्षों में 
हमने उनको अनेक परिस्थितियों में देखा। जितना ही निकट से उन्हें जाना, उतना 
ही अधिक आदर उनके उच्च चरित्र, उदार हृदय और कर्मठता के लिए हमारे 
हृदय में उत्पन्त हुआ | उनके निधन से हिंदी का इस समय का सबसे वृद्ध पत्रकार 
और साहित्य-सेवी ही नहीं उठ गया, प्रत्युत हिंदी का एक अत्यंत निष्ठावान 
सेवक और अनन्य भक्त भी चला गया। हमारे लिए तो उनका स्वर्गंवास व्यक्तिगत 
वियोग है। हम उस उदार और महान व्यक्ति के प्रति अपनी अत्यंत विनम्र और 
शोकपूर्ण श्रद्धांजलि अपित करते हैं। 





(पंडित) जवाहरलाल नेहरू 

एक युग का अंत 

पं० जवाहरलाल नेहरू के स्वगेवास के साथ भारत में एक युग की समाप्ति 

हो गयी। बंगभंग और स्वदेशी आंदोलन के साथ इस देश की जनता में राज- 
नीतिक चेतना जाग्रत हुई जिसका नेतृत्व बाल-पाल-लाल (लोकमान्य बाल 
गंगाधर तिलक, बाबू विपिनचन्द्र पाल और लाला लाजपतराय ) की ब्रिमूर्ति ने 
किया । उसके बाद कुछ वर्षों तिलक का एकछत्न नेतृत्व रहा । उनकी मृत्यु के बाद 
गांधी का ऐतिहासिक युग आरंभ हुआ जिसमें जनता की राष्ट्रीय चेतता चरम 
सीमा पर पहुंच गयी, और जिसके परिणामस्वरूप भारत को स्वतंत्नता प्राप्त 
हुई । स्वतंत्र भारत के पहले प्रधानमंत्री पं० जवाहरलाल नेहरू हुए और सत्र ह 
वर्ष तक वे देश के एकमात्र नेता, शासक और नियामक रहे। संकड़ों वर्षों की 
परतंत्रता और परवशता के फलस्वरूप देश को जो भौतिक क्षेत्ञ में पिछड़ापन' 
मिला था, हमारे राष्ट्रीय आथिक जीवन में जो अभाव उत्पन्न हो गये थे, हमारी 
जो आथिक और भौतिक क्षति हो गयी थी, इस थुग में नेहरूजी के नेतृत्व में उसकी 
पूर्ति का प्रयत्न किया गया तथा देश को एक करने, जनतंत्र की जड़ें मजबूत करने 

एवं प्रशासन को स्थायित्व देने तथा उसे नयी परिस्थितियों के अनुकूल ढालने का 
भागी रथ प्रयत्त हुआ। आज एशिया के सद्यः स्वतंत्र देशो में कितने ही देश जन- 
तंत्र को सफल बनाने में असमर्थ दीख पड़ते हैं, कितनों की ही आर्थिक अवस्था 
बिगड़ी हुई है, कितनों में यदि एकता का बाह्य ढांचा दिखलाई भी पड़ता है तो 
वह पशुबल के कारण । किततों में प्रशासन का स्थायित्व नहीं। क्रांति द्वारा 
सरकारें बदल जाती हैं। कहीं-कही तो सैनिक शासन भी हो जाता है। इनसे 
तुलना करने पर मालूम होता है कि यह युग--जिसे नेहरू-युग कहना ठीक 
होगा--सद्यः स्वतंत्र भारत के लिए कितना बड़ा वरदान था। हम इसे नेहरू-युग 
इसलिए कहते है कि इस युग के एकमात्र सूब्र-संचालक नेहरूजी थे। उनकी मृत्यु 
के साथ वह युग समाप्त हो गया। 
आधुनिक भारत में कितने ही लोकप्रिय नेता हुए, कितु सामान्य जनता के 
हृदयों में जो व्यापक श्रद्धा और लोकप्रियता लोकमान्य तिलक, महात्मा गांधी 
और नररत्न जवाहरलाल नेहरू को मिली वह शायद ही किसी को मिली हो | 
कितु पहले दो नेताओं की लोकप्रियता से नेहरूजी की लोकप्रियता में एक बड़ा 
अंतर है। वह यह ॒कि पहले दोनों केवल नेता थे | यह नहीं कहा जा सकता कि 
प्रशासक होने पर उनकी लोकप्रियता का क्‍या होता। कितु नेहरूजी नेता के 
अतिरिक्त लंबी अवधि तक प्रशासक भी रहें। स्वतंत्रता के बाद के नाजुक समय 
में इतनी लंबी अवधि तक नाना धर्मो, वर्गो और श्रेणियों के इस विशाल देश में, 
जहां विषमताओं की भरमार है और जहां भिन्‍न-भिन्‍न वर्गों के आर्थिक, सांस्कृतिक 
और सामाजिक स्वार्थ एक-दूसरे से टकराते रहते हैं, प्रशासन करते हुए भी वे 
अपनी लोकप्रियता बराबर बनाये रहे | जनता के हृदय में उनके प्रति सम्मान 
और स्नेह बढ़ता ही गया। अंत तक यह देखा जाता रहा कि उनके आने का 
समाचार मिलते ही देश के प्रत्येक कोने में।लिखों की संख्या में लोग उनके दर्शनों 
को जमा हो जाते थे। उनकी मृत्यु के बाद उनके शव के अंतिम दर्शनों के लिए 
उनकी कोठी पर और शवयात्रा में जनता की अपार और अभूतपूर्व भीड़ इस तथ्य 
का प्रत्यक्ष प्रमाण है। यह लोकप्रियता का एक अभूतपूर्व कीतिमान है। 
उनकी इस लोकप्रियता के अनेक कारण हैं। आज अधिकांश भारतवासी 

पचास वर्ष से कम ही अवस्था के है। जब से उन्होने होश संभाला तब से उन्होंने 
जवाहरलालजी को देश के चोटी के नेताओं में पाया, और ज्यों-ज्यों स्वतंत्रता- 
संग्राम तीड़ होता गया त्यों-त्यों उनका महत्त्व बढ़ता गया। स्वयं गांधीजी ने 
उन्हें आगे बढ़ाया । उनके नेतृत्व की बार-बार प्रशंसा की और उन्हें अपना 
उत्तराधिकारी घोषित किया । इतना ही नही, इन चालीस वर्षो में शायद ही' 
कोई दिन ऐसा गया हो जिस दिन समाचारपत्नों में उनके संबंध में कोई सम [- 
चार या उनका कोई वक्तव्य या व्याख्यान न छा हो । शायद ही कोई सप्ताह 


पावन स्मरण / ४५ 


गया हो जब समाचारपत्रों में कम-से-कम एक-दो बार उनके चित्र न निकले हों। 
छोटे-बड़े कवियों ने उनकी प्रशंसा और स्तुति में असंख्य कविताएं लिखी जिनका 
गांवों तक मे प्रचार हुआ #आज के पचास वर्ष तक के भारतीय नागरिक के लिए 
वे भारतीय राजनीति के अक्षयबट हो गये थे । सामान्य नागरिक भारतीय राज- 
नीति में उनकी स्थिति को उसी तरह से अचल और अनिवार्य समझते थे (जिस 
प्रकार आकाश में सूर्य, चन्द्रमा और नक्षत्रों को। नेहरू-हीन भारत से अभ्यस्त 
होने मे लोगों को काफी समय लगेगा | 

कितु यदि नेहरूजी मे असाधारण गुणों का समुच्चय न होता तो इन सब 
बातों के बावजूद वे इतने दिनों जनता के हृदय-हार नही बने रह सकते थे। 
भगवान्‌ ने उन्हें अत्यंत आकर्षक व्यक्तित्व दिया था और उससे भी अधिक 
आकर्षक एवं विशाल हृदय दिया था। इन सबके ऊपर उन्हें बड़ी तीन बुद्धि और 
सुलझा हुआ मस्तिष्क मिला था। भाग्यवान इतने थे कि वे एक अत्यंत धनी और 
सुरुचिपूर्ण परिवार मे उत्पन्न हुए। बुद्ध के समान ही उन्होने कभी किसी प्रकार 
भौतिक अभाव का अनुभव नही किया । और उन्ही के समान, वैभव के बावजूद, 
उनके हृदय मे मानवता के लिए'एक तीन विकलता थी । उन्हें स्वास्थ्य इतना 
सूदर मिला था कि सतत कठिन परिश्रम करते रहने पर भी वे विश्राम की 
आवश्यकता का अनुभव नही करते थे । शायद उतकी इस अनोखी स्वानुभृतति ने 
ही उनसे “आराम हराम है” का तारा निकलवाया था। 

इतिहास मे कितने ही शासक 'महान्‌ कहलाते है। यदि हम देखें तो पायगे 
कि 'महान्‌' कहे जानेवाले शासक युद्धों में विजयी होने के कारण “महान्‌' नहीं 
कहलाये। यदि ऐसा होता तो चगेज खां और तंमूर को इतिहास अति महान्‌' कह 
डालता। महत्ता युद्ध मे नही, शाति में है। वह ध्वंस में नही, निर्माण में है। 
मानवता को जो जितना ही लाभ पहुंचाता है, वह उतना ही महान्‌ है। अशोक 
ने कहा था कि धर्म की विजय ही सच्ची विजय है। आज के परिवेश में कहा जा 
सकता है कि आज बहुजन का जो जितना अधिक हित कर सके, जितने अधिक 
क्षेत्रों मे वह मानवता को लाभ पहुंचा सके, वह उतना ही महान्‌ है। 

ध्यान से देखने से ऐसा भान होता है कि संसार के दो महान्‌ शासकों का 
नेहरूजी पर प्रभाव पड़ा जो उनके प्रशासन, आदर्शो, लक्ष्यों और दृष्टिकोण मे 
परिलक्षित है। ये दोनों ही शासक परस्पर विरोधी धाराओ के थे। एक थे 
अशोक और दूसरे नेपोलियन । अशोक की करुणा, माचवता, बहुजनहिताय' की 
भावना ने उन्हें प्रत्यक्षतः प्रभावित किया था। अशोक-स्तंभ के सिंहों को 
राष्ट्रीय चिह्न बनाना तथा उनके स्तंभ के' धर्मचक्र को राष्ट्रीय ध्वज पर स्थान 
देना उसी प्रभाव की अभिव्यक्ति है। अशोक का 'मानव-कल्याण' और (युद्ध से 
प्राप्त विजय के विपरीत) 'धर्म-विजय' का आदर्श उनका भी आदशे रहा | संभव 

है, हमारे इस कथन से कि वे (शायद अवचेतन में) नेपोलियन से प्रभावित थे, 
हमारे पाठक चौंके । कितु जब हम नेपोलियन के प्रभाव की चर्चा करते है तब 
हमारा आशय उसके युद्धों से नहीं है । उसने अपने युद्धों से सारे योरोय को तव्वस्त 
कर रखा था, और अंग्रेजों को तो उसने नाकों चने चबवा दिये थे। इसलिए 
नेपोंलियन का प्रशासकीय कार्य भुला दिया गया। नेपोलियन स्वयं अशोक की 
तरह कोई उच्च मानव-आदरशोवाला व्यक्ति न था,कितु उसमें गजव की कल्पना- 
शक्ति थी और उसकी प्रशासकीय दृष्टि और योग्यता अत्यंत विशाल और 
उच्च थी। योरोप (रूस को छोड़कर) आकार में विभाजन-यू्व भारत के लगभग 
है। उस समय वह छोटे-छोटे बीसों राज्यों में बंडा था। आज भी वह एक नहीं 
है। नेपोलियन ने आज से प्राय: दो-पौने दो सौ वर्ष पहले संयुक्त योरोप की 
कल्पना की थी # अवश्य ही 'संयुक्त' योरोप बनाने के उसके उपाय हिंसात्मक थे 
और उसमें उसे सफलता भी नही मिली, कितु उसे उस 'सयुक्तः योरोप का स्वप्न 
देखने, और उस स्वप्न को मूर्त करने का प्रयास करने का श्रेय तो मिलना ही 
चाहिए जिसे बनाने के लिए आज योरोप मे प्रयत्न हो रहा है। विभिन्‍न भाधा- 
भाषियों के बहुसंख्यक देशो को एक सूत्र में बाधने का प्रयत्त एक ऐसा ब्रयास था 
जो भारत को एक छत्र मे लानेवालों की सहानुभूति प्राप्त कर सकता था। 
नेपोलियन ने फ्रांसः को महान्‌ बनाने का प्रयत्त किया। उसने पेरिस को सुंदर 
और विशाल भवनों से अलंकृत किया | उसने सबसे पहले सिविल सर्विस का 
संगठन किया। उसने 'कोड नेपोलियन' नामक दंड-विधान बनाया जो संसार में 
अपने ढंग का पहला विधान था। आज भी वह अद्वितीय है। कहा जाता है कि 
भारतीय दंड-विधान (इंडियन पीनल कोड) उसी पर आधारित है। उसने 
पंचांग का सुधार कराया; और योरोप में ही नही, संसार में आज जो “अंग्रेजी 
कंलेंडर (पंचांग) चल रहा है, वह उसी की देन है। उसने मुद्राओं आदि में दश- 
मलव प्रणाली चलायी और सारे योरोप की कलानिधियों को लूटकर पेरिस 
में कला-संग्रहालय स्थापित किये। सारांश यह कि नेपोलियन आधुनिक प्रशासन 
का अग्रदूत था। उसने फ्रांस के प्रशासन को आधुनिक बनाया और उसकी इतनी 
सुदुढ नीव रखी कि फ्रांस का वर्तमान प्रशासन बहुत अंशों मे नेपोलियन ही 
की देन है। वह अपने समय का सबसे अधिक प्रगतिशील और प्रबुद्ध तथा ज्ञानो- 
द्वीप्त (एनलाइटेड) शासक था। यदि हम ध्यान से देखें तो मालूम होगा कि 
नेपोलियन ने फ्रांस के प्रशासन को जिस प्रकार आधुनिक बनाया, उसी प्रकार 
नेहरूजी ने भारतीय प्रशासन को अपने समय के अनुसार आधुनिक बनाने का 
बहुत कुछ सफल प्रयास किया। यह कहना तो ठीक न होगा कि उत पर नेपोलियन 
का प्रत्यक्ष प्रभाव था, कितु अवचेतन में उनके समान इतिहास के अध्येता यदि 
उससे प्रभावित हुए हों तो आश्चयें नही । 

जवाहरलालजी की सबसे बड़ी विशेषता उनका व्यापक और अखिल विश्व- 
दृष्टिकोण था। इसमें वे सच्चे भारतवासी थे। भारत में जो कुछ सोचा गया वह 
किसी एक जाति या एक देश के लिए नही, प्रत्युत सारी मानव-जाति के लिए। 
मनुस्मृति का दूसरा नाम 'मानव-धर्मंसार' है---हिंदू-धर्मंसार' नहीं । व्यवहार 
में हम चाहे जितने संकुचित हों, कितु हमारी सांस्कृतिक विरासत का दृष्टिकोण 
सदेव व्यापक और सावंभौम रहा है । पं० जवाहरलाल नेहरू दृष्टिकोण में भी 
और व्यवहार मे भी, कथनी में भी और करनी में भी, इसी भारतीय मानवता- 
वादी दृष्टिकोण के सबसे महान्‌ और सबसे सफल व्याख्याता और अभ्यासकर्ता 
थे। वे केवल भारत की स्वतंत्रता ही नही चाहते थे, मानव-मात्र की स्वतंत्रता 
के लिए संघर्ष करने को तैयार रहते थे। उनके 'मानव' की कल्पना में गोरे, काले, 
पीत या आये, मंगोल और हब्शी का भेद न था। जो भी मनुष्य पराधीन था--- 
चाहे वह एशिया में हो, योरोप मे हो या अफ्रीका मे हो---उनकी सहानुभूति और 
सहायता का पात्त था । इसीलिए एशिया और अफ्रीका के परतंत्न देश उन्हें अपना 
नेता और त्राता मानते थे । यही उनके विश्व-नेतृत्व का रहस्य था । 
उनके इसी मालव-प्रेम और मानवतावादी सिद्धांत का परिणाम था कि वे 
सामाजिक न्याय पर इतना बल देते थे। विदेशी शक्ति से दबे न रहने पर भी 
कितने ही स्वाधीन समाजों और स्वतंत्न' देशों मे ऐसी आथिक, सामाजिक या 
राजनीतिक परिस्थितियां उत्पन्न हो जाती हैं कि वहां के कितने ही मनुष्यों को 
अपनी योग्यता के अनुसार उन्नति करने और समाज में समान सुविधाएं या 
स्थान प्राप्त करने का अवसर नही मिलता । उनके लिए देश की स्वतंत्नता अर्थहीन 
हो जाती क्ै/ यदि किसी समाज मे एक मनुष्य दूसरे मनुष्य का शोषण कर सके, 
उसकी लाचारी का अनुचित लाभ उठा सके और देश का कानून उसे रोकने मे 
निरुपाय हो तो यह नही कहा जा सकता कि उस समाज में सामाजिक न्याय 
है। सामाजिक न्याय के बिना व्यक्ति अपनी भौतिक, नेतिक और आध्यात्मिक 
न्‍तति नही कर सकता । जिस देश या समाज में भौतिक, नतिक या आध्यात्मिक 
दृष्टि से अद्ध विकसित मानव हों, वह वास्तविक उन्नति नहीं कर सकता। हम 
तीसरे दर्ज की ईटों और घटिया सामान से पहले दर्ज की सुदृढ़ इमारत नही 
बना सकते। यदि देश को प्रथम श्रेणी का बनाना है तो उसके नागरिक भी 
भौतिक; नेतिक और आध्यात्मिक दृष्टि से प्रथम श्रेणी के होने चाहिए। और यह 
बिता सामाजिक न्याय' के नहीं हो सकता। वे भारत को प्रथम श्रेणी का राष्ट्र 
बनाना चाहते थे इसलिए वे सामाजिक न्याय पर इतना बल देते थे। उन्होंने 
जो कानून बनाये, वे इस बात के जीवित साक्षी हैं। वे भारत में ही नही, सारे 
संसार में 'सामाजिक न्याय” को परमावश्यक समझते थे । 
और इसीलिए वे राष्ट्रसंघ के प्रबल समर्थक थे। वे जानते थे कि जब तक 

संसार में एक विश्व सरकार स्थापित नहीं होती तब तक न तो संसार के सब 
मनुष्यों को सामाजिक न्याय” मिल सकता है, नयुद्ध की विभीषिका से मुक्ति 
मिल सकती है और न राष्ट्रों की आथिक विषमता ही दूर हो सकती है। 'विश्व- 
सरकार अभी बहुत दूर है, शायद अभी असंभव मालूम होती है। कितु उस 
असंभव को संभव कर सकने की कल्पना को जनता के हृदयों में उतार देने 
से और उसके पक्ष में जनमत तैयार करने से, आधी समस्या हल हो सकती है। 
इसीलिए वे देशों के आपसी झगड़ों और मतभेदों को शांतिपूर्ण उपायों से सुल- 
झाने में विश्वास करते थे। इसीलिए वे राष्ट्र-संघ और उसकी सुरक्षा-परिषद्‌ के 
कार्य को इतना महत्त्व देते थे । वे इस बात का बराबर आग्रह करते थे कि राष्ट्रों 
के झगड़े इसी विश्व-संस्था के द्वारा शांतिपूर्ण ढंग से निबटाये जाय॑, युद्ध वर्जित 
कर दिया जाय । 

मानवतावादी होने के साथ-साथ वे विज्ञान के भी विद्यार्थी थे और जानते 
थे कि विज्ञान ने परमाणु बम, हाइड्रोजन बम आदि जो भयंकर संहारकारी अस्त्र 
बनाये है वे कितने खतरनाक हैं । यदि उनका प्रयोग किया गया तो न कोई विजयी 
रह जायेगा और न कोई विजित | सारी मानवता तथा संस्कृति नष्ट हो जायेगी । 
इसी दृष्टि से वे परमाणु बमों आदि को वर्जित करने, शस्त्नास्त्रों की होड़ रोकने, 
निःशस्त्रीकरण आदि के लिए इतने प्रयत्नशील थे। इस संबंध में उनकी चिता 
बहुत गहरी और हादिक थी । संसार इसे पहचानता था और इसीलिए बड़े-से-बड़े 
शक्तिशाली राष्ट्र उतके विचार और सम्मति आदर से सुनते थे, और उन पर 
नेहरूजी की सम्मति का प्रभाव भी पड़ता था। 

इस प्रकार उनका अंतर्राष्ट्रीय दृष्टिकोण या अंतर्राष्ट्रीय व्यक्तित्व मनुष्य 
मात्र के कल्याण की भावना, एक राष्ट्र द्वारा दूसरे राष्ट्र के शोषण के विरोध, 
मनुष्य मात्र के लिए सामाजिक न्याय की अनिवार्य आवश्यकता, निःशस्त्नीकरण 
और शांति के मूलभूत तत्त्वों से बना था। उनका वह अंतर्राष्ट्रीय व्यक्तित्व 
विकसित होते-होते इतना प्रखर हो गया थाकि शीतयुद्ध की हिमानी ठंड से 
त्स्त संसार को उसकी प्रखरता की उष्णता से जीवन की आशा हो उठी थी। 

जिस समय जवाहरलालजी इंग्लैड में थे, उस समय वहां समाजवादियों के 
'फ़ेबियन दल' का बड़ा प्रचार था। उन पर उनके राजनीतिक, सामाजिक और 
आशिक सिद्धांतों का गहरा प्रभाव पड़ा । इसके बहुत वाद वे माकसे के प्रभाव में 
आये। रूस आदि की यात्रा के बाद वे साम्यवादियों के प्रशंसक भी हो गये । कितु 
उनका व्यक्तित्व इतना मौलिक और सशक्त था कि वे किसी दल में अपने को 
नहीं खो दे सकते थे। 

रूस में उन्होंने देखा कि योरोप का वह सबसे पिछड़ा हुआ देश साम्यवाद के 
सिद्धांतों पर चलकर अभूतपूर्व भौतिक उन्नति कर रहा है। उसने अपने आथिक 

और औद्योगिक विकास के लिए क्रमबद्ध योजनाएं बना रखी थी जिनसे सुनियो- 
जित सोपानों द्वारा देश की बहुमुखी उन्नति हो रही थी। यह देश के स्वतंत्र होने 
से बहुत पहले की बात है। भारत में श्री विश्वेश्वरेया ने भी ऐसी योजना की 
कल्पना की थी। नेहरूजी ने तभी यह कहा था कि हमें पहले ही से तय कर लेना 
चाहिए कि स्वराज्य मिलने पर हम देश को समृद्ध बनाने के लिए तथा जनता 
को उठाने के लिए क्‍या करंगे । इस पर कांग्रेस ने उनकी अध्यक्षता में एक योजना 
समिति बना दी थी जिसने योजना की क्रमबद्ध रूपरेखा बनायी। यह उन्ही की 
दूरदर्शिता का परिणाम था कि जब देश स्वतंत्र हुआ तब नयी स्वतंत्न सरकार को 
इस बात के सोचने में समय न नष्ट करना पड़ा कि देश की समृद्धि बढ़ाने के लिए 
किस प्रकार योजनाबद्ध कार्य किया जाय और उसका लक्ष्य क्या हो। भारत की 
पंचवर्षीय योजनाएं जवाहरलालजी की उसी दूरदशिता का परिणाम हैं। 

जवाहरलालजी ने एक जगह लिखा है कि हमारा (कश्मीरी) समाज बहुत 
छोटा है अर्थात्‌ अल्पसंख्यक है। 'अल्यसंख्यक' समाज में उत्पन्न होने के कारण वे 
दूसरे अल्पसख्यकों की भावनाओं को भली भांति समझ सकते थे और उन्हें उनसे 
स्वाभाविक सहानुभूति थी। भारत के अल्पसंख्यक भी उनकी सहानुभूति की 
हादिकता और वास्तविकता को समझते थे और वे उनका पूरा विश्वास करते 
थे। वे अल्पसंख्यकों के प्रति न्याय करना ही काफी नहीं समझते थे, बल्कि चाहते 
थे कि उनके साथ उदारता का व्यवहार किया जाय । अल्पसंख्यकों के प्रति उनकी 
सहानुभूति अक्ृत्रिम थी। उसमें कोई नीति या पालिसी नही थी। 

उनकी परराष्ट्र-नीति भी मौलिक थी। परराष्ट्र-नीति का एक ही सिद्धात 
और एक ही उद्देश्य है। उससे देश का हित हो । परराष्ट्र-नीति बनाते समय उन्होने 
अपने सामने एक लक्ष्य और रखा थार संसार को युद्ध की विभीषिका से बचाया 
जाय । जब भारत स्वतंत्र हुआ और उसके सामने अपनी विदेश-नीति निर्धारित 
करने का प्रश्न आया तब ससार मे शीतयुद्ध जोरों पर था और ऐसा मालूम होता 
था कि प्रत्येक राष्ट्र को संसार के दो दलों में से एक का साथ देना अनिवाय है। 
प्राय. सभी पुराने राष्ट्र किसी-न-किसी दल में सम्मिलित हो गये थे और सच्चः 
स्वतंत्र देश विचार कर रहे थे कि किस दल मे सम्मिलित हों। उनमें से कुछ 
(जसे पाकिस्तान) एक दल मे सम्मिलित हो भी गये थे । श्री नेहरू ने अपनी 
परराष्ट्र-नीति निर्धारित करने में बड़ी मौलिकता, सूझ-बूझ एवं दूरद्शिता 
दिखलायी । उस समय मानो इन दोनों दलों का मत यह मालूम होता था कि 
जो हमारे साथ नही है, वह हमारा विरोधी है। कितु नेहरूजी ने इस मत को 
स्वीकार नहीं किया। उन्होने निश्चित किया कि भारत किसी भी दल के साथ 
पंक्तिबद्ध न होगा । उनकी किसी गुट में सम्मिलित या उसके साथ श्रेणीबद्ध न 
होने की यह नीति अंग्रेजी मे “नॉन इलाइनमेंट' कहलायी। उस समय यह बड़ी 

विचित्र समझी गयी। आज भी देश में कहीं-कहीं इसका विरोध है, कितु समय 
ने बतलाया कि इस नीति से भारत का हित हुआ और उसे दोनों दलों से सहायता 
और सद्भावना मिली । किसी गुट मे श्रेणीबद्ध न होने की नीति 'तटस्थता' नहीं 
है। यदि कोई राष्ट्र कोई अन्याय और अत्याचार करता तो नेहरूजी 'तटस्थ' नहीं 
रहते थे। वे राष्ट्र-संघ में, और उसके बाहर भी, उसका कड़ा विरोध करते थे, 
कितु उस एक अन्याय के कारण सब बातों में उसके विरोधी नहीं हो जाते थे । 
उनकी यह परराष्ट्र-नीति इतनी सफल हुईं कि कितने ही दूसरे देशो ने भी उसे 
स्वीकार कर लिया और अब तो दोनों दल भी भारत की इस नीति की खूबियों 
को समझने लगे है। उनकी सामान्य परराष्ट्र-नीति जिन सिद्धांतो पर आधारित 
थी उन्हें सामूहिक रूप से 'पंचशील' की संज्ञा दी गयी है जिनका मूलाधार सह- 
अस्तित्व और अंतर्राष्ट्रीय झगड़ों को शातिपूर्ण ढंग से निबटाने की प्रतिज्ञा थी । 
परराष्ट्र नीति के ये सिद्धांत विश्व के लिए अत्यंत कल्याणकारी है और यदि 
संसार को सौहादे से रहना है तो संसार के सभी देशों को श्री नेहरूजी की परराप्ट्र 
नीति के मौलिक सिद्धांतों का अनुसरण करना होगा । 
जवाहरलालजी ने स्वयं कहा था कि मैं पूर्व और पश्चिम का अजीव मेल 
(मिक्सचर) हूं। बात बिलकुल ठीक थी, कितु इसे समझने के लिए कुछ गहराई में 
जाना होगा। (पूर्व क्या है? उसकी संस्कृति क्‍या है? पूर्व में तीन धर्मों का प्रभाव 
रहा : हिन्दू, बौद्ध और इस्लाम । संस्क्ृतियां भी कई रही : चीनी, जापानी, भार- 
तीय ईरानी, अरब आदि। जवाहरलालजी एक ऐसे परिवार मे उत्पन्न हुए जो धर्म 
से हिंदू था, कितु कश्मीरी होने के कारण उस पर मुस्लिम संस्क्ृति का भी गहरा 
प्रभाव था। अध्ययन और प्राकृतिक रुझान के कारण उन पर बौद्ध धर्म और उसके 
सर्वोत्क्ष्ट प्रतिनिधि अशोक का भी प्रभाव पड़ा। अतएव जवाहरलालजी पर पूर्व 
की इन तीनों संस्क्ृतियों का प्रभाव पडा और उनके व्यक्तित्व पर इन तीनों ही की 
छाप थी। पाश्चात्य संस्कृति का प्रभाव उन पर आरंभ ही से रहा। शैशवावस्था 
में उनके लिए अंग्रेज नर्स रखी गयी । घर पर पढ़ाने के लिए एक अग्रेज शिक्षक नियुक्त 
किया गया। इंग्लैंड मे वे हैरो के प्रसिद्ध पब्लिक स्कूल मे भेजे गये जिसमें वहां के 
आभिजात्य वर्ग के लड़के शिक्षा पाते है। उन्होने अग्रेजी पढ़ी, लैटिन पढी, अंग्रेजी 
काव्य और साहित्य पढ़ा, इंग्लैड-यो रोप का इतिहास पढ़ा । स्कूल की शिक्षा समाप्त 
करने पर वे कंम्ब्रिज विश्वविद्यालय में भर्ती हुए और वहा विज्ञान मे डिग्री ली। 
विज्ञान और समाजवाद की ओर रुचि होने के कारण उन्होने पश्चिम के प्रगति- 
शील और आधुनिकतम वादों का अध्ययन किया। वे इन सबसे प्रभावित हुए। 
इस प्रकार वे पूर्व और पश्चिम की संस्कृतियों के समुच्चय थे । फिर भी यह कहना 
गलत न होगा कि वे इतने आधुनिक थे कि पश्चिम के सर्विोत्कृष्ट अति आधुनिक 
समाज में खप सकते थे। भारत की पिछुड़ी हुई जनता के लिए उनके हृदय से गहरा 

प्रेम था। वे उसके कल्याण के लिए सर्वस्व निछावर करने को तैयार थे, कितु वे 
उसमें खप नही सकते थे। कुछ लोगों को यह बात आश्चर्यजनक मालूम होती है 
कि इतने पाश्चात्य होते हुए भी वे भारत की 'कंजरवेटिव” जनता के आराध्य कंसे 
बन गये, और कंसे वे इतने दीघकाल तक भारतीय जनता की हादिक सहमति से 
उस पर शासन करते रहे। कितु इसमें आश्चर्य की कोई बात नही है। भारतीय 
जनता शताब्दियों से ऐसे लोगों से शासित होने की अभ्यस्त है, जिनकी संस्कृति 
और भाषा उससे एकदम भिन्‍न रही है। मुगल बादशाह घर में तुर्की बोलते थे, 
राजकाज फारसी में चलाते थे, धर्म से कट्टर मुसलमान थे और फिर भी भारतीय 
जनता उनकी अनुयायी बन गयी थी। अंग्रेज ईसाई थे और उनकी भाषा अंग्रेजी 
थी। उन दोनों ही का रहन-सहन भारतीय जनता के रहन-सहन से भिन्‍न था। 
रूप, रंग, भाषा, संस्कृति में भारतीय जनता से उनका आकाश-पाताली भेद होते 
हुए भी, उनका शासन मजे से चलता रहा। इन भिन्‍नताओ के बावजूद वे दोनों 
शक्तियां इस देश मे सफलतापूर्वक शासन करती रहीं, और उनमें से कितने ही शासक 
लोकप्रिय भी हुए । जवाहरलालजी तो जनता से बहुत कुछ भिन्‍न होते हुए भी 
कितनी ही बातों मे जनता के निकट भी थे। 
जवाहरलालजी सारे विश्व से मेत्री और सद्भावना रखते थे। पहले पाकि- 
स्तान और बाद मे चीन ने उन्हें निराश किया। उनके हृदय में इन दोनों देशो के 
लिए बड़ी कोमलता थी। वे विश्वास करते थे कि कठोर-से-कठोर और स्वार्थी-से- 
स्वार्थी व्यक्ति के हृदय में भी भलाई, भलमनसाहत और न्यायबुद्धि की चिगारियां 
है। यदि उन चिगारियो को प्रज्वलित किया जा सके तो कठोर और स्वार्थी व्यक्ति 
भी करुण और न्यायप्रिय' हो सकता है। अतएव वे इन देशों के ह्ृदयों में सुप्त 
, भलमनसाहत को जगाने के लिए उनसे अत्यत नर्मी का बर्ताव करते थे। वे 
अकोधेन जयेत्‌ क्रोध असाधुं साधुना जयेत्‌' का प्रयोग करते थे। देशवासी उनकी 
इस नमी से कभी-कभी खीझ भी उठते थे, कितु तात्कालिक प्रतिक्रिया की परवाह 
न करके उनकी निगाह दीघंकालीन परिणाम पर रहती थी। उनका कहना था कि 
५ इस उपमहाद्वीप में भारत और पाकिस्तान को एकसाथ रहना है। दोनों ही का 
कल्याण इसी में है कि वे मिलकर रहें। अपने इस विश्वास के अनुसार वे पाकि- 
स्तान का हृदय जीतने का बराबर और सतत प्रयत्न करते रहे । 
एक प्रसिद्ध अंग्रेज राजनीति-विचारक ने कहा है कि शक्ति मनुष्य को भ्रष्ट 
कर देती है, और यदि उसे अनियत्रित शक्ति मिल जाय तो वह एकदम भ्रष्ट हो 
जाता है। यहां 'भ्रष्ट' शब्द के अर्थ सामान्य भ्रष्टाचार से नहीं, प्रत्युत राजनीतिक 
भ्रष्टाचार अर्थात्‌ मनमानी कार्यवाही करने, नियमों को ताख पर रख देने, विरो- 
घियों को गलत ढंग से समाप्त कर देने आदि से है। मुगलो के बाद भारत मे इतनी 
अगर शक्ति, इतने विस्तृत राज्य पर, शायद ही किप्ती को मिली हो। उनकी शक्ति 


५२ / पावन स्मरण 


को चुनौती देनेवाला देश में कोई न था। वे झाड़ियों के ऊपर एकाकी ताड़ की तरह 
अपने सहयोगियों से ऊंचे लगते थे। कोई उनकी ऊंचाई को छ भी नही सकता था । 
यदि वे चाहते तो भारत के तानाशाह होने से कोई उन्हें रोक नही सकता था । कितु 
अपरिमित शक्ति को रखते हुए भी उन्होंने उसका दुरुपयोग नही किया। वे जनमत के 
सामने, न्याय के सामने, नियमों के सामने और बुद्धिसंगत तर्को के सामने झुक जाते 
थे । इसका कारण यह था कि वे हृदय से जनतंत्रवादी थे। तानाशाही या फासिस्ट 
प्रवृत्तियों से उन्हें आंतरिक घृणा थी। इसीलिए भारत में जनतत्न के सबसे बड़े 
लक्षण--अशभिव्यक्ति की स्वतंत्रता, समाचारपत्नों की स्वतंत्रता न्यायालयों के 
निर्णयों के प्रति सम्मान, संविधान की पवित्नता आदि--केवल विद्यमान ही नहीं 
थे, प्रत्युत वे राष्ट्रीय जीवन के अंग हो गये थे। विरोधियों को भी पूरी वाक्‌- 
स्वतंत्नता थी। नेहरूजी ने जनतंत्र की नीव डालने मे सहायता तो की ही, साथ ही 
उन्होने अपने विचारों से जनता को जनतंत्र के प्रति प्रबुद्ध किया, और अपने 
व्यवहार से उसके प्रति देश में आदर उत्पन्न किया। उन्होंने जनतंत्र की जो स्वस्थ 
परंपराएं इन सत्नह वर्षो में बनायी है, वे भारत के भावी राजनीतिक जीवन के 
लिए उनके सबसे मृल्यवान्‌ और महत्त्वपूर्ण उपहार है। यदि देश इस महान्‌ जन- 
तंत्रवादी के बतलाये मार्ग पर दृढ़ता से चलता रहेगा तो उसे किसी तानाशाही या 
जनतंत्न-विरोधी वाद से कभी कोई भय न होगा । 

यह बात नही थी कि नेहरूजी के सभी कामो या सभी नीतियों को सब लोगों 
ने आंख मृदकर स्वीकार कर लिया हो । उनके कितने ही कामों ऑर नीतियों की 
कुछ वर्गो मे कड़ी आलोचना होने लगी थी। उनकी कुछ नीतियों से कुछ बर्गो का 
गहरा मतभेद था। उदाहरण के लिए लोग यह नही समझ पा रहे थे कि उनके 
समान जनतत्न का हिमायती अंग्रेजी को इतना अधिक प्रश्नय क्‍यों देता है और 
क्यों इस देश में जड़े मजबूत कर रहा है। इसी प्रकार धर्मनिरपेक्ष राज्य के सिद्धांत 
को मानते हुए भी जो विवाह-कानून हिन्दुओं के लिए बनाया गया, वह देश के 
सभी धर्मों के नागरिकों पर क्यों लागू नहीं किया गया । और न जनता पाकिस्तान 
और चीन के प्रति उनकी अति उदारता की नीति को ही समझ पा रही थी। शिष्ट 
लोगों के समान विरोध-पत्नों को भेजने के अतिरिक्त वह उनके समथंन में कभी- 
कभी कोई कड़ी कार्यवाही भी देखना चाहती थी। लाखों पाकिस्तानियों के भारत 
में अवध रूप से घुस आने को वह उनके प्रशासन की कमजोरी समझती थी। किंतु 
इन छोटी-मोटी शिकायतों के होते हुए भी जनता का नेहरूजी में विश्वास था 
क्योंकि वहु उनकी योग्यता, सदर्भावना और सदाशयता की कायल थी। 

जवाहरलालजी संसार के उन थोड़े और चुने हुए लोगों में थे जो कभी-कभी 
ही पंदा होते हैं, जिनका व्यक्तित्व बड़ा जटिल होता है, जिनका कार्यक्षेत्र अत्यंत 
विस्तृत और जिनके कार्य इतने व्यापक प्रभाव के होते है कि उनके जीवन-काल में 

उनके महत्त्व, प्रभाव और प्रयोजन को ठीक तरह से समझना यदि संभव नहीं तो 
अत्यंत कठिन अवश्य ही है। यह काम काल देवता करेंगे। वे अपनी सुविधा के 
अनुसार निर्णय करेंगे कि भारत की प्रगति और आणविक युग के भथग्रस्त संसार 
में उनका क्या योगदान और इतिहास मे उनका क्‍या स्थान है। वैदेशिक और गृह- 
नीतियो पर भी इतिहास ही अंतिम सम्मति देगा। वह समय पर अपना काम 
करेगा। कितु हमारे लिए वे अपने समय के सर्वश्रेष्ठ लोकनायक और अद्वितीय 
नेता थे। भारतीय जनता के हृदय पर उनका एकाधिकार था। हमारी श्रद्धा और 
भावुकता ने उन्हे हमारे हृदय मे वह स्थान दिया है जो उनके चले जाने से रिक्त 
हो गया है और जिसके भरे जाने की कल्पना भी आज नही की जा सकती | 

अब जवाहरलाल भारत के पितरों मे सम्मिलित हो गये है। वे राष्ट्रपिता, 
लोकमान्य, लालाजी, देशबन्धु, मोतीलालजी, महामना, सरदार, राजषि आदि 
के साथ देश के पितृगणों की श्रेणी में जा पहुचे । सारे देश ने शोकाकुल होकर 
अपनी अविरल अश्रुधारा से उनका तपेण किया। देश चाहता है कि उनकी 
आत्मा हमारे वर्तमान नेताओं और शासकों को प्रेरणा देती रहे और उनका मार्ग- 
दर्शन करती रहे जिससे उनके निर्धारित किये हुए लक्ष्य की ओर देश अग्रसर 
होता रहे। पाथिव शरीर तो एक दिन नष्ट होना ही था, कितु पार्थिव शरीर 
जवाहरलाल नही था। उनकी अंत्येष्टि के समय, जलती हुई चिता के चारों 
ओर एकत्न जनता एक स्वर से चिल्ला उठी थी: जवाहरलाल अमर रहे ! उस 
कारुणिक अवसर पर जनता के हृदय से निकले उस चीत्कार का आशय था कि 
उनकी आत्मा जो अविनश्वर है, हममें जीवित रहे, वह हमारा पथ-प्रदर्शन करती 
रहे, हमे सदा अनुप्राणित करती रहे । 'सरस्वती इस अवसर पर इस महान्‌ नेता 
की स्मृति के प्रति अपनी विनम्र श्रद्धांजलि अपित करती है और जनता के स्वर 
मे स्वर मिलाकर कहती है: जवाहरलाल अमर रहें !' 

(चित्रकार ) जासिनो राय 


प्रसिद्ध चित्रकार जामिनी राय का अप्रैल, १६७२ में ८४ वर्ष की अवस्था में 
स्वगंवास हो गया था । जामिनी राय की आरंभिक शिक्षा कलकत्ते के सरकारी 
कला विद्यालय में हुई थी जो पाश्चात्य शैली की कला की शिक्षा देता था। उन्होंने 
पाश्चात्य ढंग के नाना प्रकार के तेल और पानी के रंगो के चित्र बनाने में बड़ी 
कुशलता प्राप्त कर ली थी। इसके अतिरिक्त वे मनुष्यों के चित्र (पोट्रेंट) 
बनाने में भी कुशल थे। अवनीन्द्रनाथ टंगोर के “बंगाल स्कूल आफ आटटे' शैली 
का भी उन पर कुछ दिनों प्रभाव रहा। कितु जामिनी बाबू ने अंत में अपना 
मार्ग अलग खोज निकाला । बंगाल में 'लोकचित्नो' की प्राचीन परंपरा है जो 
धरती की उपज है। कालीघाट के चित्रपटों तथा इसी प्रकार के अन्य लोकचित्न 
शली के चित्रपटों से वे प्रभावित हुए । उन्होने देखा कि चित्र लोकरुचि और 
लोक सौंदर्ये-बोध को संतुष्ट करते हैं और कला की दृष्टि से भी वे महत्त्वपूर्ण है। 
अतएव उन्होने उसी लोकचित्र-शैली को आधार बनाकर अपनी एक स्वतंत्र शेली 
चलायी । उनका मत था कि पाश्चात्य या नयी बंगाल शैली के चित्र एक तो इतने 
महंगे होते है कि जनसाधारण उन्हें खरी द नही सकते, दूसरे उनसे उनके सौदय- 
बोध की तृप्ति नहीं होती | अतएब उन्होंने विभिन्‍न विषयों पर उसी शैली मे चित्र 
बनाने आरंभ किये जो अवश्य ही पुराने चित्रपटों की नकल न थे, उनका आधार 
वही था, कितु उन्तमें जामिनी बाबू के व्यक्तित्व की छाप स्पष्ट थीं। उन्होंने उन 
गहरे रंगों का प्रयोग किया जो यहां की जलवायु में उत्पन्न लोगों को प्रिय हैं और 
उनमें ऐसी मनुष्य-आकृृतियां बनायी जिन्हें सामान्य जन समझ सकते और जिनसे 
उनके सौदये-बोध की तुष्टि होती । काली रेखाओं से आवृुत करके वे रंगों को 
उभार देते । उनके चित्रों के विषय भी ऐसे होते जिन्हें समझने के लिए दिमाग 
को कुरेदना न पड़ता। उन्हें लोक-सुलभ बनाने के लिए वे उनका मूल्य भी इतना 

कम रखते कि निम्न-मध्य वर्ग का व्यक्ति भी उन्हें खरीद के अपने कमरे की शोभा 
बढ़ा सकता। आरंभ में कलाकारों ने उनकी उपेक्षा की, कितु उनके चित्रों की 
लोकप्रियता उनके व्यक्तित्व और उनकी अपनी कला की सहज व्याख्या से बड़े- 
बड़े चित्रकार और कला-पारखी भी उनकी बात आदर से सुनने लगे। कुछ 
ही दिनों में भारतीय कला संसार मे जामिनी बाब्‌ का स्थान प्रतिष्ठित और 
सुरक्षित हो गया। वे धरती-पुत्र थे और धरती-पुत्रों की कला-पिपासा बुझाने 
का महान्‌ और पवित्र काथे उन्होंने किया। यह कहता कठिन है कि उनके 
बाद उनकी कला-शेली का भविष्य क्या होगा, कितु यह निविवाद है कि वे अपने 
समय के भारतीय कला-संसार में एक शक्ति थे। वे घिसी-पिटी लकीर पर नही 
चले और न उन्होंने आधुनिक और “अद्यतन' होने के लिए प्रति वर्ष परिवतंन- 
शील पाश्चात्य कला के 'फैशनों' का ही अनुसरण किया। सायर, सिंह, सपूत' 
की तरह उन्होंने अपना स्वतंत्र और अलग मार्ग बनाकर उपेक्षित लोककला को 
जीवन-दान ही नही दिया, प्रत्यूत उसे प्रतिष्ठा भी दी। उनके निधन से भारतीय 
कलाकाश का एक देदीप्यमान नक्षत्र टूट गया, कितु भारतीय कला के इतिहास 
में उनका नाम अमर रहेगा । 





(श्री) ज्ुगलकिशोर बिड़ला 


भारत के प्रसिद्ध बिड़ला बंधु उद्योगपतियों मे सबसे बड़े भाई सेठ 
जुगलकिशोर जी बिड़ला का परिपक्व वृद्धावस्था में स्वगंवास हो गया। यों तो 
भारत में धनी और बड़े उद्योगपतियों की बहुत कमी नही है और उनकी चर्चा भी 
बहुत अच्छे संदर्भ में नही हुआ करती, तथापि सेठ जुगलकिशोरजी उन सबसे 
अलग थे। कहा गया है कि धन की शोभा दान से होती है। सेठ जुगलकिशोरजी 
इसके प्रत्यक्ष उदाहरण थे। निजी और गुप्त दान तो वे करते ही थे, कितु उत्तकी 
विशेषता यह थी कि वे अपने सिद्धांतों के अनुसार सार्वजनिक दान करने में 

अनुपम थे। वे आर्य-संस्कृति और हिंदू धर्म के अनन्य भक्त थे। उनकी हिंदू 
धर्म की कल्पना अत्यंत विशाल और उदार थी। उन सभी धर्मों को, जिनका 
जन्म भारत में हुआ था, वे हिंदू धर्म' मानते थे। वे बौद्ध धर्मावलबी देशों से 
भारत के निकट और घनिष्ठ संबंध बनाना चाहते थे। कर्म, पुनर्जन्म, अहिसा, 
करुणा, आततायियों के प्रति घ॒णा, अन्य धर्मों का सम्मान आदि मौलिक तत्त्व 
भारत मे उत्पन्न प्राय: सभी धर्मो में समान॒ रूप से मिलते हैं । इसलिए उनकी 
हिंदू धर्मं की कल्पना इतनी विशाल और उदार थी। देश में स्थान-स्थान पर 
जो बिड़ला मंदिर, बिडला धर्मंशालाएं आदि दिखायी पड़ती है वे सभी सेठ 
जुगलकिशोरजी की उदारता और कल्पना का मूर्त रूप है। नयी दिल्‍ली का 
लक्ष्मीनारायणजी का मंदिर, जो बिड़ला मंदिर के नाम से प्रसिद्ध है, उन्हीं की 
कीति है । कई वर्ष पहले जब हम दिल्‍ली में थे तब हमारे एक मित्र कहा करते 
थे---“ईश्वर दिल्‍ली से निष्कासित कर दिया गया है।” (600 ४88 9९९४ 
९:४6१0 ॥07 702) सेठ जुगलकिशोरजी ने कांग्रेसी भौतिकवाद और 'सेक्यू- 
लरिज़्म के उस गढ में भगवान लक्ष्मीनारायण के मंदिर की स्थापना करके वहां 
के हिंदू नागरिकों की एक बड़ी आध्यात्मिक आवश्यकता की पूर्ति की। काशी 
हिंदू विश्वविद्यालय में भगवान्‌ विश्वनाथजी का भारत का सबसे ऊंचा विशाल 
मंदिर बनवाकर उन्होंने महामता मालवीयजी का स्वप्न साकार किया। मध्य- 
प्रदेश की नयी राजधानी भोपाल मे, एक ऊंची पहाड़ी की चोटी वर, भगवान्‌ 
लक्ष्मीनारायण का मदिर बनवाकर उन्होंने वहां के हिंदू निवासियों की सेवा 
की। वृन्दावन का गीता मदिर उनकी एक अन्य कीत्ति है। सारनाथ और कसिया 
में उन्होंने देश-विदेश से आनेवाले बौद्ध तीर्थयात्रियों के लिए बड़ी विशाल और 
सूंदर धर्मशालाएं बनवायी। दिल्‍ली में एक बौद्ध मंदिर बनवाया। पटना में 
विशाल मंदिर बनाकर उन्होंने गुरु गोविन्दर्सिह के जन्मस्थान का सम्मान किया । 
मथुरा में भगवान्‌ श्रीकृष्ण के जन्मस्थान पर जो विशाल और ऐतिहासिक मंदिर 
बन रहा है उसके निर्माण में भी उनका बड़ा सहयोग था। और न मालूम उन्होंने 
कितने मदिर और धर्मंशालाएं बनवाकर हिंदू धर्मं और हिंदू जनता की सेवा की । 
इसके अतिरिक्त उन्होंने हिंदू धर्म और आये संस्कृति सबधी कितने ही प्रकाशन 
कराये। इतने बड़े उद्योगपति और जगत्‌-सेठ होने पर भी उनका जीवन बहुत 
ही सादा था। वे सभी लोगों से बड़ी सरलता से बोलते थे। व्यवहार और बात- 
चीत में इतने नम्र और शीलवान थे कि आगंतुक को यह बोध ही नहीं होता था 
कि मैं भारत के एक चोटी के उद्योगपति से बात कर रहा हूं। उन्होंने अपने 
क्षेत्र में जनता की, विशेषकर हिंदुओं की, जो सेवा की है वह स्वर्णाक्षरों में लिखी 
जाने योग्य है। उन्तेे कोई सतान नहीं थी, कितु उनका यशः:शरीर अमर है। 
हिंदू समाज और सारा देश आदर और कृतज्ञता से उन्हें सदेव याद रखेगा । 

उपक्रम मुझे कहीं नजर नही आया । करोड़ों लोगों से किया जानेवाला राष्ट्रीय 
भजन व सामुदायिक प्रार्थना-उपासना का क्रम हिंदुस्तान में संभवत: कहीं नहीं 
हैं। लोग भजन और कीर्तत का आयोजन करते हैं, कितु उपस्थित समुदाय में 
अनुशासन की कमी और वातावरण की मधुरता में थोड़ा अतर खटकता है। मै 
(संत तुकड़ोजी द्वारा स्थापित) ग्रुरुदेव सेवामंडल के युवकों द्वारा आयोजित 
भजन का जो कार्यक्रम देख चुका हूं और जो प्रायंना सुन चुका हू वह मुझे बहुत 
पसद आया । मंडल के लोग देहात मे घृम-घृमकर प्रचार करते हैं, यह बहुत अच्छी 
वात है । पंडित जवाहरलाल नेहरू ने यहां तक कहा था कि 'सरकारी ढांचे के 
अंदर जो काय॑ नही हो सकता उससे अधिक अच्छा कार्य संत तुकड़ोजी करते 
है। संत लोग राष्ट्रीय कार्य भी कर सकते हैं, इस बात पर मै इनका काम देखकर 
विश्वास करने लगा हूं। देशोद्धार की दृष्टि से उन्होंने बहुत बड़ा काये किया है। 
विकास योजना सफल बनाने की शिक्षा प्राप्त करने के लिए कार्यकर्ताओं को 

संत तुकड़ोजी और उनके गुरुदेव सेवामंडल के पास जाना चाहिए । 
संत तुकड़ोजी का जन्म अमरावती के पास एक-गांव में एक ब्रह्मभट्ट परिवार 
में हुआ था। उनका नाम माणिक था । पढने में उनका मन न लगा और जब वे 
प्राइमरी स्कूल की अतिम परीक्षा भी उत्तीर्ण नकर सके तो वे वरखेड़ी में सत 
अकड़ोजी के पास चले गये | वे उन्हें तुकडया' नाम से पुकारते और आगे चलकर 
उनका यही नाम प्रसिद्ध हो गया। संत अकड़ोजी परमहंस थे। 'तुकड्या' का कंठ 
बड़ा मधुर था। वह वहुधा संतो के मराठी भजन गाया करते थे। एक दिन सत 
अकड़ोजी ने उन्हें तुकारामजी का एक अभग गाते देखकर कहा, “तुका क्‍या 
कहता है ? तू क्या कहना चाहता है, वही कह। तब से तुक्ड़ोजी स्वयं भजन 
बताकर गाने लगे । उनमे स्वाभाविक काव्य-प्रतिभा थी । उनका कठ बड़ा मधुर 
और चित्ताकषंक था। लोग उनके भजनों को बड़े प्रेम से सुनते। यद्यपि उनकी 
मातृभाषा मराठी थी, तथापि अधिकतर वे हिंदी ही मे भजन बनाते थे। सामान्य 
रूप से भी वे अधिकतर हिंदी ही में बातचीत करते थे। उनके द्वारा हिंदी का 
जो प्रचार हुआ उसका अनुमान करना भी कठिन है | उनके भजन विविध विषयों 
पर है। ज्ञान, भक्ति और राष्ट्रीय विषयों पर उन्होंने हजारों भजन रचे। उनके 
भजनों के अनेक संग्रह (अनुभव प्रकाश, प्रा ता-पद्धति, सक्रिय प्रार्थना, जीवन- 
ज्योति, राष्ट्रीय भजनावली, क्रांति वीणा, क्रांति दीप, भूदान गीत, सेवा-स्वधर्म 
आदि) प्रकाशित हो चुके है। उनकी भाषा सरल,स्पष्ट, सीधी होती थी जो गांवों 
के सीधे-सादे लोगों के हृदयों को छू लेती थी | उनका एक ज्ञान का पद देखिए--- 

माया रूपी है क्षेत्त सब, इस क्षेत्र को मैं जानता, 
हैं दूर इस संघात से मुझमें नहीं इसका पता। 

बनता बिगड़ता खेल है, मै साक्षि निश्चल देव हूँ, 
सन्‍्मात्र हैं, चिन्मात्र हैँ, आनन्दमय स्वयमेव हूँ । 
अब उनके एक राष्ट्रीय भजन का नमूना भी देखिए। उन्होने इसे भारत के 
साधुओं को लक्ष्य करके लिखा है :--- 
सन्‍तो महन्तो जाग उठो, क्‍यों सोये आसन माही, 
सोने का समय अब नाही । 
आज तलक तो खूब उड़ाया जजमातों का पैसा, 
आयी बखत जब जजमानों पर, अबके कौन सहाई । 
प्रभ गये निज धाम तभी से तुमको छोड़ा ग्वाही, 
भारत पर जब बिपत पड़ेगी, करना काम सवाई । 
सब तन माही भभूत रमाई दुनिया को सुखवाने, 
समय वही अब आया है, क्‍यों होते हो बहराई। 
सब चेलों को मंत्र बताकर कर दो सारी' सेना, 
धर्म के खातिर जान माल को अपंण करो सहाई। 
हिन्दुस्ताँ है वतन प्रभू का, हम यहाँ के बासिन्दे, 
देवभूमि को छुओ न कोई कहो जबाँ के माही । 
तुकड्यादास कहे सब साधू करो प्रभू से अर्जी, 
भारत दुनिया सुखी करो अब देकर हाथ दुह्ाई। 
संत तुकड़ोजी ने अपना सारा जीवन गांवो के लोगों के भौतिक और आध्या- 
त्मिक उत्थान मे लगाया । वास्तविक भारत गांवो मे है। असली भारत के दरिद्र- 
नारायण की सेव! कर उन्होंने अपनी संतवृत्ति को सार्थक किया। उन्होंने दिखला 
दिया कि इस देश के साधू किस प्रकार देश और धेर्म की सेवा कर सकते है। 
उनका निधन देश के लिए एक बड़ी गहरी क्षति है। 

(पंडित ) दयाशंकर दूबे 


हिंदी के प्रसिद्ध और पुराने लेखक तथा अर्थशास्त्र के विद्वान्‌ पं० दयाशंकर दुबे 
का स्वर्गवास प्रयाग में हो गया। दुबे जी खडवा के रहनेवाले थे और प्रयाग में बस 
गये थे। वे लखनऊ और इलाहाबाद विश्वविद्यालयों मे अर्थशास्त्र के प्राध्यापक रहे । 
दीघ॑कालीन अध्यापन के बाद कार्य॑मुक्त होने पर वे प्रयाग मे ही रहने लगे थे जहां 
उन्होने गंगातट पर निवासस्थान वना लिया था। हिंदी में अर्थशास्त्र विषय पर 
नियमित रूप से और प्रामाणिक ढंग से लिखनेवाले शायद वे ही सर्व प्रथम विद्वान्‌ थे । 
उन्होंने अर्थशास्त्र सबधी ऊचे स्तर की अनेक पुस्तक लिखकर हिंदी साहित्य के इस 
अंग की बड़ी स्तुत्य सेवा की । वे स्वयं तो लिखते ही थे, विद्यारथियों और मित्रो को 
साथ में दूसरों को भी हिंदी में लिखने की प्रेरणा देते थे। उन्‍होंने अपने कितने ही 
हिंदी में ज्ञान-विज्ञान की पुस्तकें लिखने की प्रेरणा दी। वे बड़ी धामिक वृत्ति के 
सज्जन थे और गंगाजी के अनन्य भक्त थे। भारतीय तीर्थो--सप्तपुरियों, बदरी- 
नारायण आदि पर उन्होंने कई पुस्तक लिखी। किंतु सर्वोत्तम पुस्तक गंगाजी पर है 
जिसमें गंगोत्री से गंगासागर तक गंगाजी का भौगोलिक वर्णन है और साथ ही रास्ते 
के ती्थों और महत्त्वपूर्ण स्थानों की भी उपादेय चर्चा है। इसमे पुराणों, काव्यों आदि 
में वणित गगाजी सबधी उद्धरण भी दिये गये है। यह विशद ग्रंथ सचित्न प्रकाशित 
हुआ था। वे बड़े दानशील थे और धार्मिक तथा शैक्षणिक कामों में मुक्तहस्त से 
दान दिया करते थे। वे चरित्रवान, स्नेही और मृदु स्वभाव के थे। हिंदी के वे 
अनन्य उपासक थे, हिंदी साहित्य सम्मेलन की उन्होने वर्षो सेवा की । सरस्वती 
के वे पुराने लेखक थे। उन्होने बीसियो अर्थशास्त्र संबंधी लेख सरस्वती में लिखे 
थे। दुबेजी के निधन से हिंदी के एक दृढ़ भक्त, कर्मठ सेवक तथा उच्चकोटि के 
लेखक की क्षति हुई है। उनके प्रति हम अपनी श्रद्धांजलि अपित करते हैं और 
उनके शो फसंतप्त परिवार के प्रति हादिक समवेदना प्रकट करते हैं । 

(श्री) रामधारोसिह दिनकर 


हिन्दी का दिनकर अल्त हो गया ! 
एक दिन सबेरे उठते ही 'नवजीवन' उठाया। उसके प्रथम पृष्ठ पर बड़े 
अक्षरों में छपे समाचार “दिनकर का देहांत' पर सबसे पहले दृष्टि पड़ी । चार- 
पांच पंक्तियों के नाविक के तीर की तरह हृदय मे 'घाव करे गंभीर' इस 
समाचार ने मुझे कुछ देर के लिए संज्ञाशुन्य कर दिया। दिनकर नही रहे । वह 
पौरुष और प्रतिभा का मूर्तिमान स्वरूप नहीं रहा। वह हृदयों को हिला 
देनेवाली 'मेघ गंभीर वाणी सदा के लिए मौन हो गयी । वह शील और पुरानी 
शिष्टता की प्रतिमूर्ति नष्ट हो गयी । अजख्र काव्यधारा का स्रोत बंद हो गया। 
हिंदी के बचे हुए दो-चार स्तभों में एक प्रमुख स्तभ धराशायी हो गया । विचार 
और भावना का समन्वय समाप्त हो गया । कवि-सम्मेलनों मे दहाड़नेवाला कवि- 
केसरी काल-आखेटक का शिकार हो गया ! सहसा विश्वास करने को जी नही 
चाहा। पर बाद में नेशनल हैरल्ड' और 'स्वतंत्र भारत' में इस दु.समाचार की 
पुष्टि हुईं। सारे दिन हृदय में एक अव्यक्त वेदन। होती रही और एक अजीब बेचेनी 
बनी रही । बार-बार हृदय में यही हक उठती---दिनकर नही रहे ।' 
अपने जीवन के 5८१ वर्षो में श्रीधर पाठक, महावीरप्रसाद द्विवेदी, चन्द्रधर 
गुलेरी, राधाकृष्ण मिश्र से लेकर अब तक के अनेक छोटे-बड़े कवियों से हमारा, 
परिचय हुआ। कितनों ही से घनिष्ठता भी हुई, कितु इस लबे अतराल में हमें तीन 
ही ऐसे व्यक्ति मिले जो कवि थे ही नही, कवि मालूम भी होते थे। तीनों ही पौरुष 
की प्रतिमति थे। वे थे निराला, नवीन और दिनकर। ईश्वर ने उन्हें कवित्व की 
उच्च प्रतिभा के साथ-साथ शरीर-संपत्ति ओर प्रभावशाली वाणी भी दी थी। भेद 
यह था कि निराला अव्यावहारिक थे। स्वभाव से अव्यवस्थित' थे। वह उस 
“टाइप' के नमूने थे जिसे मनोविज्ञान में 'अनस्टेबल' (७७$80]6 ) कहते हैं। नवीन 

अधिक व्यावहारिक थे कितु राजनीति में पड़ जाने के कारण अपनी ईश्वर-दत्त 
प्रतिभा के प्रति पूरा न्‍्याय न कर सके और उनके कवित्व का परिचेय अपेक्षाकृत 
कम लोगों ही को मिला। दिनकर में व्यावहारिकता, संयम और शिष्टता का ऐसा 
मधुर संगम था कि वे सहज ही लोगों को आकर्षित और प्रभावित कर लेते थे। वे 
स्थिर-मति थे और कविता के प्रति उनमें एकांत निष्ठा थी। इसी निष्ठा के कारण 
वे हिंदी को अपनी प्रचुर क्ृतियों से वैभवशाली बना सके । उनकी प्रत्येक काव्य- 
कृति प्रकाशित होते ही चर्चा का विषय बन जाती थी और उसका सर्वत्र आदर 
होता था । 

वे बिहार के निवासी और भूमिहार थे। ग्रेजुएट होने के बाद वे सरकारी 
नौकरी में चले गये । उन्होंने हेडमास्टरी की, सब-रजिस्ट्रारी की, द्वितीय युद्ध के 
काल में वे 'सांग और ड्रामा' के अपने प्रांत में अधिष्ठाता रहे, संसद के सदस्य रहे, 
भागलपुर विश्वविद्यालय के उपकुलपति रहे और अंत में केद्रीय सरकार के गृह- 
विभाग में हिंदी सलाहकार रहे--यह पद उन्होंने तब स्वीकार क्रिया जब उसको 
समता डिप्टी मिनिस्टर पद से कर दी गयी। इस तरह उन्होंने कितने घाटों का 
पानी पिया और विविध प्रकार के अनुभवों ने उन्हें सब तरह के लोगों के साथ 
“निर्वाह' करने की क्षमता विकसित कर दी थी। एक ओर वे राष्ट्रपति और भ्रधान 
मंत्री तथा मंत्रियों के अतरंग थे, तो दूसरी ओर अति सामान्य व्यक्तियो के प्रति 
भी उनमे अक्ृत्रिम आत्मीयता थी। इतना ही नहीं, काफी स्वाभिमानी और 
स्वतंत्र चेता होते हुए भी बड़े-बड़े पूजीपतियों से भी उनकी घनिष्ठता थी। साहि- 
त्यिकों के प्रति तो उनकी आत्मीयता अनुकरणीय थी। 

वे मूलतः: कवि थे, कितु वे उच्च श्रेणी के चितक और मननशील तथा 
अध्ययनशील भी थे । हिंदी में इतने अध्ययनशील लोग कम ही मिलते हैं। उनके 
चितन, विश्लेषण और संश्लेषण की क्षमता का प्रमाण उनका 'संस्क्ृति के चार 
अध्याय' है। इसके अतिरिक्त वे बड़े प्रभावशाली वक्ता थे और कवि होते हुए भी 
वे बोलते समय भावना में न बह जाते थे। वे श्रोताओं की भावना को ही नहीं, 
बुद्धि और विचार को भी प्रभावित करते थे । 

अधिकांश हिंदी साहित्यकार और विशेषकर कवि हिंदी साहित्य की सेवा तो 
करते आये है कितु वे हिंदी के प्रचार, प्रसार और उसको उसका जन्मसिद्ध स्थान 
और अधिकार दिलाने के आंदोलन में बहुत कम रुचि लेते हैं। दिनकरजी उन थोड़े 
से अपवादों मे थे जो उच्च श्रेणी के कवि और लेखक होते हुए भी हिंदी के आंदो- 
लन में खुलकर भाग लेते थे। उन्हें राजषि की तरह ही हिंदी का दर्द था । 

कवि के रूप में उनकी ख्याति उनकी 'हिमालय' नाम की कविता से हुई जो 
अंग्रेजी शासन में रची गयी थी और जो अपनी ओजस्विता और भाव-प्रवणता के 
कारण शीघ्र ही सारे हिंदी क्षेत्र में लोकप्रिय हो गयी । उन्होंने प्राय: बीस पुस्तकें 

लिखी हैं जिनमें कुरुक्षेत्र, 'रश्मिरथी' और परशुराम की प्रतीक्षा ने बड़ी ख्याति 
प्राप्त की । अंतिम पुस्तक इतनी पैनी थी कि उसके कारण अनेक नेता उनसे कुछ 
दिनों के लिए अप्रसन्‍त हो गये और शायद इसके कारण उन्हें कुछ हानि भी उठानी 
पड़ी। उनके काव्य का चरम उत्कर्ष उनकी 'उवंशी में है जिसमे उन्होंने मनुष्य 
के जीवन की पूर्णता के लिए 'काम' की भूमिका पर बड़े कवित्वपूर्ण ढंग से अपने 
विचार प्रकट किये हैं। उनकी कुछ कविताएं विशिष्ट वर्ग (क्लासेज) के लिए 
होती थीं, और कुछ सामान्य जन (मासज) के लिए। इसलिए वे सभ्नी वर्गो में 
समादत थे और सब लोग उनकी कवित्व शक्ति का लोहा मानते थे । 

हमारे उनके संबंध बड़े मधुर थे और मतभेदों ने उनमें कभी कोई गांठ नहीं 
पड़ने दी | उनके 'संस्कृति के चार अध्याय' के कुछ निष्कर्षो और मतों से हम सह- 
मत नहीं थे। वैसे वह पुस्तक हिंदी में अपने ढंग की एक ही है और उसके कुछ 
भाग तो दिनकर ऐसा प्रतिभाशाली लेखक ही लिख सकता था। हमें जिन बातों 
पर मतभेद था, उन्हें उनसे स्पष्ट कह दिया था और उन्होंने हमारे मत ओर तर्को 
को बड़े धैर्य से सुना। हम जानते हैं कि साहित्यकार (और विशेषकर कवि) 
आलोचना और मतभेद के लिए बड़े संचेत्य होते है और बहुधा उन्हें सहन नही 
कर सकते । इसलिए हम बहुत कम उनकी क्ृतियों पर उनसे अपने विचार प्रकट 
करते है । कितु हम दिनकरजी को जानते थे। इसीलिए हमारा साहस उनसे अपना 
मतभेद प्रकट करने का हुआ। कितु वे इतने उदार और महान्‌ थे* कि उनकी इस 
प्रिय' कृति के संबंध में, हमारे विचार जानते हुए भी उनके प्रेमपूर्ण व्यवहार में 
कभी-कभी नही आयी। वे दिल्ली में हमसे बराबर मिलते थे और जब लखनऊ 
आते तो बिना दर्शन दिये नही जाते थे। अपनी नयी क्ृतियों को वे छपते ही हमें 
भेजते थे। हम कभी-कभी उन्हें अपनी सम्मति पद्म मे भी भेजा करते थे ओर वे 
उससे बहुत प्रसन्‍न होते थे। जब उन्हें ज्ञानपीठ का लखटकिया पुरस्कार मिला तो 
हमने (जहां तक हमे याद है) एक कार्ड पर ये दो पंक्तियां बधाई के रूप में लिख 
भेजी थी-- 

लक्ष्य-पति तुम सव्यसाची के सदुश कब से रहे हो, 
धन्य' देवी 'उवंशी' जो लक्षपति भी बन गये हो । 

इस बधाई की प्राप्ति स्वीकृति उन्होंने एक कार्ड पर बड़े भावभीने शब्दों में 
भेजी थी। | 

दिनकरजी को हिंदी की सेवा करने का एक नया अवसर मिल रहा था। 
'इंडियन ऐक्सप्रेस' प्रतिष्ठान ने धर्मयुग' और हिंदुस्तान की तरह एक साप्ताहिक 
निकालने की एक योजना बनायी थी और उन्होंने दिनकरजी को उसका संपादक 
होने को राजी भी कर लिया था। शायद वे उसी संबंध में “इंडियन ऐक्सप्रेस' के 
स्वामी श्री गोयनकाजी से विचार-विमर्श करने मद्रास गये थे। हमें पूरा विश्वास 

है कि अपनी कल्पनाशीलता और संगठन शक्ति के बल पर वे हिंदी पत्नकारिता में 
एक नयो कीतिमान स्थापित करते। कितु विधि को यह मंजूर नही था। वही 
हृदय के भयंकर दौरे से प्रायः आध घटे में भारत का सूर्योपम राष्ट्रकति आधी 
रात में अस्त हो गया। लाखों लोगों को मुग्ध करनेवाली वाणी सदा के लिए मूक 
हो गयी और हिंदी का एक स्तंभ टूट गया । 

हम इस दुर्घटना से इतने विचलित हो गये है कि उनके संबंध में अधिक नहीं 
लिख सकते । इस समय तो हम अपने शोक-संतप्त हृदय का उच्छवास मात्र व्यक्त 
कर सकते और उनके प्रति अपनी अश्वुपूर्ण श्रद्धांजलि अपित कर संतोष करते है। 
सूर्य नित्य उदय और अस्त होता है। कितु,हिदी का दिनकर (सूर्य ) ऐसा हुआ है 
कि अब वह उदय नहीं होगा। भारतमाता और हिंद माता दोनों की गोद अपने 
प्यारे राष्ट्रकवि से रिक्त हो गयी हैं, उनकी पूर्ति कौन कर सकता है ? हम उनके 
शोक-संतप्त परिवार के प्रति अपनी विनम्र समवेदना निवेदित करते हैं। दिनकर 
अस्त हो गया कितु हिंदी साहित्याकाश उसकी प्रभा से सेव रंजित रहेगा । 





(डॉक्टर ) धीरेन्द्र वर्मा 


हमें अपने पाठकों को यह समाचार देने में अत्यंत दुख होता है कि 
डॉ० धीरेन्द्र वर्मा की मृत्यु इलाहाबाद में उनके एलेनगंज स्थित निवास-स्थान पर 
२३ अगप्रल, १९७३ को अपराह्न में हुईं। उस समय उनकी आयु ७६ वर्ष की थी । 
डॉ० वर्मा का जन्म १७ मई, १८९७ ई० में बरेली मे हुआ था। डॉ वर्मा 
सक्सेना कायस्थ थे। आपके पितामह शव थे कितु वर्माजी के पिता दयानन्द 
सरस्वती के प्रभाव में आकर आयेंसमाजी हो गये। डॉ० वर्मा अपने पिता के 
एकमात्त पुत्र थे। आपके पिता का संस्कृत एवं हिंदी से अत्यधिक अनुराग था। 
ये सुसंस्क्ृत व्यक्ति थे। वे प्रायः कहा करते थे कि उनका परिवार गौड़ ब्राह्मण 
से कायस्थ हुआ था। 


पावन स्मरण / ६५ 


डॉ० वर्मा के पिता ने अपने पुत्र को उच्च अध्ययन के लिए इलाहाबाद भेजा । 
यही से डॉ० वर्मा ने १६२१ में बेदिक वर्ग से संस्कृत में एम ०ए० किया। जुलाई 
सन्‌ १९२४ में! जब इलाहाबाद यूनिवर्सिटी का नवीन रूप मे संगठन हुआ और 
हिंदी का विभाग स्वतंत्र रूप से पुनर्गंठित हुआ तो डॉ० वर्मा हिंदी के प्रथम 
व्याख्याता नियुक्त हुए। इस प्रकार प्रयाग विश्वविद्यालय में हिंदी अध्ययन एवं 
अध्यापन-परंपरा को समारंभ करनेवाले आप प्रथम व्यक्ति थे। सन्‌ १९३४ में 
डॉ० वर्मा पेरिस गये और वहां ब्रजभाषा पर अधिनिबंध लिखकर उन्होंने डी ० 
लिट्‌० की उपाधि प्राप्त की । सन्‌ १६९४६ में आप प्रयाग विश्वविद्यलय में हिंदी 
के अध्यक्ष (प्रोफेसर) नियुक्त हुए और मार्च, सन्‌ १६५६ में यही से अवकाश 
ग्रहण किया। इस प्रकार उन्हें हिंदी विभाग को इच्छानुसार मोड़ देने का ३४५ वर्ष 
का दीघंकाल मिला, और नये कालिजों में उनके विद्यार्थियों ने उन्ही की प्रणाली 
पर चलकर उसे सारे देश में फैला दिया। इसके बाद डॉ० वर्मा नागरीप्रचारिणी 
सभा में विश्वकोश के संपादक हुए। वे कुछ दिनों तक सागर विश्वविद्यालय में 
भाषाविज्ञान के प्रोफेसर भी रहे। वहां उनके मित्न और सहपाठी पं० द्वारकाप्रसाद 
मिश्र उस समय उपकुलपति थे। अंत मे उनकी नियुक्ति जबलपुर विश्वविद्यालय 
के उपकुलपति-पद पर हुईं। वहां तीन वर्ष का कार्यकाल संपन्न कर उन्होंने अव- 
काश ग्रहण किया और पुनः अपने घर प्रयाग लौट आये। 

प्रयाग विश्वविद्यालय में, हिंदी के उच्च अध्ययन एवं अनुसंधान को उसकी 
वर्तमान दिशा देने का वास्तविक श्रेय डॉ० वर्मा को ही है। प्रयाग से पूर्व कलकत्ता 
एवं बनारस हिंदू विश्वविद्यालय में हिंदी विभागों का समारंभ हो चुका था। 
हिंदू यूनिवर्सिटी के प्रथम अध्यक्ष डॉ० श्यामसुंदर दास थे। इसके बाद पं० राम- 
चन्द्र शुक्ल तथा पं० केशवप्रसाद मिश्र वहां के अध्यक्ष हुए। प्रयाग विश्वविद्यालय 
के हिंदी विभाग को आधुनिक तथा सुसंगठित रूप देने के लिए उन्होंने डॉ० श्याम- 
सूंदरदास एवं आचाय॑ शुबवल से भी सहायता ली। डॉ० वर्मा भाषाविज्ञान के भी 
विशेषज्ञ थे। प्रयाग विश्वविद्यालय में आपने प्राचीन साहित्य, संस्कृति एवं भाषा- 
विज्ञान पर अनेक शोध प्रबंध तैयार कराये । एम ० ए० के पाठ्यक्रम में सस्क्ृत तथा 
पालि, प्राकृत तथा अपभ्र श, लोकसाहित्य एवं हिंदी की विविध बोलियो तथा 
पाठालोचन को निर्धारित कर हिंदी के अध्ययन को आपने अधुनातन एवं विशद 
बनाया । 

वे हिंदी के कट्टर समर्थक थे और 'मध्यदेश” (हिंदी क्षेत्र) के भाषायी एकी- 
करण केपक्षपाती थे। उन्होंने अनेक पुस्तकें भी लिखी जिनमें हिंदी राष्ट्र' अष्ट- 
छाप', 'प्रामीण हिंदी', “हिंदी भाषा और लिपि, यूरोप के पत्च', (हिंदी भाषा का 
इतिहास' विशेष रूप से उल्लेखनीय हैं। वे कई वर्ष तक हिंदुस्तानी एकेडमी के 
सचिव भी रहे। भारतीय विश्वविद्यालयों के हिंदी अध्यापकों का उन्होंने एक 

संगठन बनाया जो 'भारतीय हिंदी परिषद्‌” के नाम से विख्यात है | उनके संचा- 
लन में वह एक क्रियाशील संस्था बन गयी। वे मितभाषी और व्यवहार में बड़े 
शिष्ट थे। इधर कई वर्षो से उनका स्वास्थ्य गिर गया था और उन्हें दमा का रोग 
हो गया था। 

डॉ० वर्मा के निधन से हिंदी-जगत्‌ की अपूरणीय क्षति हुई है। हम उनके 
परिवार के प्रति अपनी हादिक समवेदना प्रकट करते हैं । 





(पंडित) नन्ददुलारे वाजपेयी 


हिंदी के विद्वान्‌ और प्रख्यात समीक्षक पं० नन्ददुलारे वाजपेयी का स्वर्गवास 
अगस्त १६६७ मे उज्जैन में, सहसा हृदय की गति रुक जाने से हो गया थां। वे उस 
समय विक्रम विश्वविद्यालय के उपकुलपति पद पर आसीन थे। उन्हें दो बार पहले 
भी दिल का दौरा पड़ चुका था। दुर्भाग्य से तीसरा दौरा घातक सिद्ध हुआ । 

वाजपेयीजी उन्‍नाव जिले के रहनेवाले थे। उनकी उच्च शिक्षा काशी में हुई 
थी। वहां वे स्वर्गीय बाबू श्यामसुन्दरदासजी के प्रिय छात्रों में थे। बाबू साहब 
अपने प्रिय और सुयोग्य छात्रो से अनेक साहित्यिक कार्य कराते थे और अपने ग्रथ- 
प्रणयन में उनसे सहायता लेते थे । इस प्रकार उनके प्रिय छात्रों को साहित्यिक 
कार्य करने का प्रशिक्षण और अभ्यास हो जाता था। वाजपेयीजी से बाबू साहब 
ने काफी काम लिया था। इसका कारण यही था कि उन्होंने उनमे विशेष साहि- 
त्यिक प्रतिभा पायी | वाजपेयीजी ने काशी नागरीप्रचारिणी सभा के लिए भी कुछ 
काय किया था। बाद मे वे कुछ दिनो के लिए इलाहाबाद 'भारत' के संपादक 
भी हो गये थे। फिर वे सागर विश्वविद्यालय में हिंदी विभाग के अध्यक्ष होकर 
चले गये। दो वर्ष पूर्व उन्हें विक्रम विश्वविद्यालय का उपकुलपति नियुक्त किया 
गया था और मृत्यु के समय वे उसी पद पर थे । 

वाजपेयीजी सफल प्राध्यापक थे। अपनी विद्वत्ता तथा स्नेही स्वभाव के कारण 

डर 


वे विद्यार्थियों में लोकप्रिय ही नही, उनसे आदर भी पाते थे। हिंदी साहित्य में 
उनकी प्रसिद्धि समीक्षक के रूप में हुई---विशेषकर छायावाद और छायावाद के 
बाद के साहित्य की समीक्षा के लिए। उनकी दृष्टि आधुनिक थी। आधुनिक दृष्टि 
से साहित्य का मूल्यांकन करके उन्होने हिंदी आलोचना को एक नया मोड़ दिया। 
उसी क्रम में उन्होंने नयी कविता का मूल्यांकन भी आरंभ किया था जो दुर्भाग्य 
से अधूरा रह गया, कितु जितना भी प्रकाश मे आया है उससे नयी कविता के 
संबंध में फैली बहुत-सी भ्रांत धारणाएं दूर होने में सहायता मिली है। 

अध्यापक और समीक्षक होने के अतिरिक्त वाजपेयीजी विश्वविद्यालयों की 
गतिविधियों में भी रुचि लेते थे। वे सागर विश्वविद्यालय की विभिन्‍न समितियों 
के सक्रिय सदस्य थे और विश्वविद्यालथों के प्रशासन और प्रबंध का उन्हें अच्छा 
ज्ञान था। वे अन्य कितने ही हिंदी प्रोफेस'रों की भांति हिंदी-प्रचार आंदोलन से 
उदासीन नहीं थे। वे हिंदी के हादिक प्रचारक' थे और उसके हितों का सदा ध्यान 
रखते थे। विक्रम विश्वविद्यालय के प्रशासनिक कार्यों में हिंदी का प्रवेश कराकर 
उन्होने विश्वविद्यालयों के कार्यो के हिंदीकरण का एक प्रकार से मार्गदर्शन किया 
था। दुर्भाग्य से विक्रम विश्वविद्यालय उनके लिए अशुभ प्रमाणित हुआ वहां पहुंचने 
के बाद ही वे वहां की समस्याओं में फंस गये जिनसे उनकी मानसिक शांति भंग 
हो गयी । इधर कुछ दिनों से उनका स्वास्थ्य भी गिरने लगा था। तरह-तरह की 
प्रशासनिक समस्याओं ने उन्हें परेशान कर रखा था। हृदय कमजोर हो गया था, 
कितु वे विश्राम या छूट्टी लेने को तैयार न थे। अंत मे हृदय ने असहयोग करके 
उन्हें कार्य से चिरविश्राम लेने को विवश कर दिया । 

हिंदी में प्रौढ़ चितकों और आलोचको की कमी है। वाजपेयीजी हमारे इने- 
गिने प्रोढ और उत्कृष्ट समीक्षकों में थे। उनके असामयिक निधन से हिंदी साहित्य 
की बड़ी क्षति हुई है। हम उनके शोक-संतप्त परिवार के प्रति हादिक समवेदना 
व्यवत करते हैं । 

(राष्ट्रकलाकार, आचाय ) नन्दलाल बोस 


जन-मानस पर कविता का ऐसा प्रभाव है कि युग के अपने सर्वश्रेष्ठ कवि को 
देश “राष्ट्रववि' घोषित कर उसका सम्मान करता है। चित्नकला जनता को 
कविता से कम प्रेरणा और आनंद नहीं देती; फिर भी अभी तक हम अपने युग 
के सर्वोत्कृष्ट कलाकार को 'राष्ट्र कलाकार की उपाधि नहीं देते। यदि हम ऐसा 
करते होते तो निःसंदेह देश ने जिन्हें एक स्वर से 'राष्ट्रकलाकार' घोषित कर 
दिया होता उन आचाये ननन्‍्दलाल बोस का स्वगंवास अप्रैल १९७६ में हो गया । 
वे भारतीय कला के पुनर्जागरण के आचाये अवनीन्द्रनाथ टैगोर के पट्ट शिष्य 
थे, और उन्होंने अपना जीवन रवीन्द्र बाबू के शान्तिनिकेतन में शिक्षक के रूप में 
अपित कर दिया था। वे उत्कृष्ट कलाकार थे, और कला के पुनर्जागरण-आंदोलन 
के अत्यंत देदीप्यमान नक्षत्र थे। नयी भारतीय कला (जिसे कुछ लोग बंगाल 
कला शैली कहते हैं) के वे सबसे सबल और कुशल व्याख्याता थे, और उसके 
प्रचार-प्रसार में शायद ही और किसी का इतना योगदान रहा हो जितना उनका। 
वे कोरे कलाकार ही नहीं, चितक भी थे, और अपने विचारोत्तेजक तथा प्रेरणा- 
प्रद लेखों से बंगाल के आभिजात्य वर्ग को अनुप्राणित करते रहते थे। उनके कुछ 
लेखों का एक बंगला त्ंग्रह 'शिल्पकथा' के नाम से प्रकाशित हुआ था जिसका हिंदी 
अनुवाद प्रयाग के साहित्य-भवन ने हिंदी पाठकों के लिए सुलभ कर दिया था। 
इसकी भूमिका स्वयं रवीच्धनाथ टैगोर ने लिखी थी। वे महान्‌ चित्नकार ही नहीं, 
महान्‌ पुरुष भी थे। जब नन्‍्दलाल बावू ५० वर्ष के हुए तब रवीन्द्र बाबू ने उत्त वर 
एक कविता लिखी जिसके शीर्षेक में उन्होंने कहा था कि “पचास वर्ष के किशोर 
गुणी नन्दलाल बोस के प्रति सत्तर वर्ष के वृद्ध युवा रवीच्रताथ का आशीर्वाद ।” 
उसकी कुछ पंक्तियों का अनुवाद श्री मोहनलाल वाजपेयी ने इस प्रकार किया 


है--- 

ननन्‍्दन वन के कुंज तले रंजना की धारा बह रही है : 
जन्म से पूर्व उसी के जल में तुम्हारा स्नान समापन हो चुका था। 
न जाने किस मधु यामिनी मे 
कोई तुम्हारे पलकों मे अंजन लगा गया। 
तभी तो तुम्हारी आखों के तारों ने ऐसी सृजन दृष्टि पायी है । 
तुम्हारे जन्म की थाली अमर फूलों का उपहार--- 
रूप के लीलामय लेखों से भरपूर पारिजात की डलिया सजा कर लायी है। 
अप्सराओं के नृत्य 
तुम्हारी तूली की नोक पर नाच उठ है। 
रेखाओं की वंशी तुम्हारे अंकन का संस्पर्श पाकर स्वर से बज उठी है। 


धूप-छाया की चंचल माया को तुमने जीत लिया है 

तुम्हारे अंकन-पट पर मैं जानता हुं--- 

नटराज की जठाओं की रेखा सदा के लिए अंकित होकर रह जाती है। 

जो चिर-बालक विश्वछवि' ऑककर खेला करता है, 

तुम उसी के समवयस्क होकर मिट्टी के खेल-घर में खेला करते हो । 

तुम्हारी इस तरुणाई को वयस कभी कया ढक सकती है ? 

अपने खेल के बेड़े पर अपने प्राणो को तुम असीम की ओर बहाया करते हो । 

आज तुम्हारा ही खेल खेलने के लिए कवि पागल हो उठा है। 

न्दलाल बोस ने शिक्षक के रूप में सकड़ों चित्रकार तैयार किये और उन्होने 

इस देश की कला को भारतीय दृष्टि दी जो पाश्चात्य शैली के प्रभाव से उस समय 
आक्रांत थी। उनके शिष्यों के द्वारा उनका शिल्प-सदेश देश के कोने-कोने में 
पहुंचा। कितु इससे भी बड़ा काम जो उन्होंने क्रिया वह अपनी पीढ़ी को भारतीय 
कला का मम समझाकर और उनका कलाबोध जगाकर किया। उनके स्वगंवास से 
भारत का वास्तविक रत्न खो गया। सरस्वती उनकी स्मृति में अत्यंत विनम्नता 
और श्रद्धा से गत है। 

एक नक्षत्र टूट यया : 


हिदी-साहित्याकाश का सबसे प्रखर, तेजस्वी और देदीप्यमान नक्षत्र टूट 
गया। १५ अक्टूबर “६१ को महाकवि निरालाजी ने प्रयाग में अपनी जीवन-लीला 
समाप्त कौी। उस युग-प्रवर्तक कवि के लीला-संवरण के साथ हिंदी का एक यूग- 
समाप्त हो गया। हमारा मत है कि तुलसीदासजी के बाद से अब तक हिंदी काव्य- 
जगत्‌ में निरालाजी की काव्य-प्रतिभा का कोई कवि नही हुआ। निरालाजी हमारे 
समय में हुए। यह हमारा सौभाग्य था। कितु इस निकटता के कारण हम उनके 
काव्य और व्यक्तित्व की विशालता और महत्ता को ठीक तरह से देख नहीं सके । 
भावी पीढ़ियां ही निरालाजी के व्यक्तित्व और क्तित्व का सही-सही मूल्यांकन 
कर सकगे। वसे भी, इस अवसर पर जब हम इतने शोकाकुल है, हम उनके कृतित्व 
का सृल्यांकन करने की स्थिति में नहीं हैं। यह काम हम निश्चित होकर इतिहास 
के विवेक पर छोड़ सकते हैं । 

निरालाजी का निधन हमारे लिए एक आत्मीय का वियोग हैं। निरालाजी 
का हमारा घनिष्ठ संबंध तीस वर्ष से भी अधिक समय तक रहा । बसे तो हमारा- 
उनका परिचय दिल्‍ली के हिंदी साहित्य-सम्मेलन के अवसर पर हुआ था कितु 
सन्‌ १६२८-२६ से उनसे घनिष्ठता हुईं। हममें और निरालाजी में कोई साम्य 
नहीं था। विचारों, रहन-सहन, भोजन-पान में वे मुक्त थे, और हम विवेकशील 
रूढ़िवादी। स्वभाव में भी कोई साम्य नहीं था। वे अत्यंत खरे, स्पष्टवक्ता और 
विरोध के मामले में बहुत संचेत्य । हम दुनियादार । कितु इतना हम समझ गये थे 
कि वे एक असाधारण पुरुष हैं, और साधारण सामाजिक या व्यक्तियत मापदंडों 
से उनको आंकना ठीक नही है। हमने उन्हें असाधारण प्रतिभा-संपन्‍न व्यक्ति 
(जीनियस ) समझा, और हम यह भी जानते है कि ऐसे व्यक्ति “रवि, पावक, 

सुरसरि की नाई साधारण नियमों से परे होते हैं। हमारी ओर से यह भावना, 
और उनकी ओर से हमारे प्रति अक्ृत्रिम और अगाध प्रेम तथा सम्मान ऐसे तत्त्व 
थे जिनसे हम दोनों सारे जीवन एक-दूसरे के आत्मीय बने रहे। संयोग से हमने 
इस संसार में उनसे तीन-चार वर्ष पहले जन्म ले लिया था। इसलिए वे आरभ ही 
से हमें अपने बड़े भाई की तरह मानते थे। हम इसे अपने पूर्व जन्मों के किसी बहुत 
बड़े सुकृत का ही फल समझते है कि उन्होंने अपनी सर्वोत्तम कृति 'तुलसीदास' हमें 
समपित की और समपंण में हमें अपना 'अग्मज” घोषित किया। घोषित ही नही 
किया, अंत तक उस संबंध का निर्वाह भी किया। इसलिए उनके संबंध में हमारे 
लिए तठस्थ भाव से कुछ कहना यदि असंभव नही, तो अत्यंत कठिन तो अवश्य 
है। इस समय हमारी मनोदशा भी ऐसी नही कि हम उनके बारे में कुछ अधिक 
कह सर्के। 
निरालाजी कवि थे, और कवि मालूम भी पड़ते थे। युवावस्था में उनका 
शरीर दर्शनीय था। वे छ. फुट एक इंच लंबे थे और सारा शरीर उसी अनुपात में, 
मानों साचे में डालकर बनाया गया था। पहलवानी का उन्हें शौक था, और 
व्यायाम ने उनके शरीर को दृढ़ और पुष्ट कर दिया था। अनेक लोगों का कहना 
है कि वे रोमन सरदार मालूम पड़ते थे । 'तुलसीदास' में उन्होंने तुलसीदासजी का 
जो वर्णन किया है वह स्वयं उन पर पूरी तरह गठित होता है : 
यूवकों मे प्रमुख रत्न-चेतन 
समधीत-शास्त्न-काव्यालोचन 
जो, तुलसीदास, वही ब्राह्मण कुलदीपक ; 
आयत-दृग, पुष्ट-देह, गत-भय 
अपने प्रकाश में निःसंशय 
प्रतिभा का मंद-स्मित परिचय, संस्मारक । 
हमें उन्होंने अपने दो चित्र दिये थे। उनमें से एक चित्र सरस्वती” मे रंगीन 
छपा था, वह उनकी प्रौढ यूवावस्था का था। उससे निरालाजी के उस समय के 
व्यक्तित्व का कुछ आभास होता था। एक छोटा पाश्व॑मुख-चित्र उनकी 
यूवावस्था का भी दिया गया था। दूसरा बड़ा चित्न बहुत महत्त्वपूर्ण था। कवियों 
मे कहीं एक सस्त्री-तत्त्व' होता है; किसी में कम, किसी में अधिक । वह कवि-हृदय 
की कोमलता, स्निग्धता और करुणा का आधार है। निरालाजी को अपने उस 
तत्त्व का ज्ञान था। वह फोटो उन्होने बड़ प्रेम से हमें भेंट किया था, और भेंट 
करते समय वहा था, “चतुरवंदीजी, इसमे मेरी 'फेमिनिन ग्रेसेज' (स्त्रीसुलभ 
शोभा) देखिए ।” उनमें इतनी अपार करुणा, कोमलता और स्निग्धता थी कि 
उसके दर्शन साधारणतः: लोगों को नहीं हो पाते थे। 
लोगों को इस बात का भ्रम है कि निरालाजी की सेवा नहीं हुई और वे सदेव 

अभावग्नस्त रहे। यह अर्द्धसत्य है। यह सही है कि उनका कोमल हृदय जिस प्रकार 
के स्नेह का भूखा था, वह उन्हें नहीं मिल पाया । आरंभिक जीवन में उन्हें जीवन- 
यापन के लिए संघर्ष शी करना पड़ा और उन्होंने कष्ट भी सहे। अभावों की 
विभीषिका से भी घिरे रहे । कितु उनके अंतिम बीस-पचीस वर्षो मे उन्हें आथिक 
कष्ट का वसा सामना नहीं करना पड़ा। पिछले कुछ वर्षो से डॉ० सम्पूर्णानंदजी ने 
उत्तर प्रदेश सरकार की ओर से उनकी पेंशन बांध दी थी और उनकी चिकित्सा 
आदि की भी व्यवस्था कर दी थी। उनके बाद उनके उत्तराधिकारी श्री चनच्द्रभानु 
जी गुप्त ने भी उसे जारी रखा और उनकी चिकित्सा आदि में व्यक्तिगत रुचि 
ली। जो पेंशन उन्हें मिलती थी वह इतनी पर्याप्त थी कि जब उनकी मृत्यु हुई तब 
उनकी पेंशन के हिसाव मे, सब खर्च करने के बाद, प्राय: साढ़े तीन हजार रुपये 
की राशि बच रही थी। निरालाजी ऐसे 'निराने' व्यक्ति की सेवा कितनी कठिन 
थी, इसका अनुमान वे लोग नही लगा सकते जो उन्हें दूर से जानते हैं। कितु फिर 
भी उनके मित्रो और भक्तों ने उनकी सेवा जिस आत्म-दमन, परिश्रम, लगन तथा 
प्रेम से की, उसका दूसरा उदाहरण हमें नही मालूम । पिछले वारह्‌ वर्षो से वे 
चि० कमलाशंकर सिह के घर पर रहते थे जिन्हें साहित्य या कविता से कोई लगाव 
नही है। हम इसके साक्षी है कि उन्होंने और उनकी पत्नी ने इतने वर्षो जिस 
नि.स्पृहता, प्रेम और आत्म-संयम से उतकी सही सेवा की, वसी सेवा अधिकांश 
पिताओं को अपने पुत्रों से भी प्राप्त न होगी । निरानाजी का कष्ट व्यक्तिगत न 
था। एक भी भूखे, नंगे या दुखी व्यक्ति को देखकर वे उद्विग्न हो उठते थे, और 
यदि कारू का खजाना भी उनके पास होता तब भी वे ससार से कष्ट, दुःख और 
अभाव को दूर नहीं कर सकते थे, और इस कारण कभी सुखी नहीं हो सकते थे । 
कितु उनके मानसिक क्लेश और कूंठा को देखकर भी हिंदी क्षेत्र ही में हिंदी और 
हिंदी-साहित्यिकों का अपमान या अवमानना होती है, तथा उन्हें उनका न्याय- 
संगत दाय नही मिलता। 

निरालाजी अब नही हैं। भारतेन्दु ने अपने बारे में कहा था, “प्यारे हरिचंद 
को कहानी रह जायेगी ।” सो अब निरालाजी की कहानी भर रह गयी है । अवश्य 
ही उनका भोतिक शरीर नही रहा, कितु जब तक हिंदी भाषा है, जब तक संसार 
में शुद्ध काव्य के पारखी हैं, जब तक दलित, पतित और पीड़ित मानव है, और 
जब तक उनके कष्टों को वाणी देने की या वकील की आवश्यकता है, तब तक 
निरालाजी का यश:शरीर अमर है, तब तक उनकी वाणी जीवित है'। हिंदी के तो 
वे गौरव थे। उनके समान तेजस्वी, मेधावी, मौलिक और ऊंची उड़ान लेनेवाला 
कवि तथा शब्दों का बादशाह यदा-कदा ही जन्म लेता है। तुलसीदास और सूर- 
दास की तरह उन्होंने हिंदी का मस्तक सदा के लिए गौरवान्वित किया है। वे 
चोटी के कवि, उपन्यासकार, कहानीकार और निबध-लेखक ही नहीं थे, हिंदी 

की नयी काव्यधारा के प्रवर्तक और क्रांतिकारी विचारो के प्रचारक ही नही थे, 
हिंदी भाषा के उन्‍्तायक और प्रचारक भी थे। जो आधुनिक हिंदी उनसे पुत्नवती 
हुई थी, वह उनके वियोग मे आज शोक-सतप्त है। इस क्षति की पूर्ति होने में न 
मालूम कितने युग लग जायेगे। हिंदी के इस शोक-सताप के सामने हमारा व्यक्ति- 
गत शोक नगण्य है। हिंदी संसार को भगवान इस वज्ञपात के सहन करने की 
शक्ति दे। निरालाजी अमर है। जो जीवन-भर मन से आजाद पररिदे' रहे, वे आज 
शरीर से भी मुक्त हो गये । 


जे 
(श्री) पदुसलाल पुन्नालाल बरुशी 


हमें यह जानकर अत्यंत दुःख हुआ कि सरस्वती के भूतपूर्व विश्वुत संपादक, 
हिंदी के प्रसिद्ध लेखक एवं समीक्षक तथा द्विवेदी-यूग के प्रतिष्ठित साहित्यकार 
श्री पदुमलान पुन्तालाल बझ्शी का स्वरगंवास रायपुर मे २८ दिसम्बर ७१ को हो 
गया। हमें उनका अंतिम पत्र राजनांदगांव से २१ नवम्बर का लिखा हुआ मिला 
था जिसमें उन्होंने लिखा था--''एक महीने से मैं अधिक बीमार हो गया हूं । अब 
बिस्तर से उठ-बेठ नही सकता, इंडियन प्रेस ने कृपापु्वक मुझको तीन महीने पूर्व 
एक रीडर बनाने का काम सौंपा था। मुझे बड़ी प्रसन्‍नता हुई । रीडर का काम तो 
अच्छी तरह समाप्त कर भेज दिया, परंतु अब कुछ समय से बिल्कुल अशक्त हो 
गया हूं । ऐस। जान पडता है कि अब अंतिम समय आ गया है । इस विषय मे मेरी 
एक प्रार्थना है'। मेरी पौत्ती नलिनी श्रीवास्तव ने मुझ पर और अपनी दादी पर बड़ा 
अच्छा लेख लिखा है। उसे आपकी सेवा मे भेज रहा हूं। मुझे तो यह लेख खूब 
पसंद है । मेरी बड़ी इच्छा है कि अपने जीवन-काल में इसका प्रकाशन 'सरस्वती' 
में देख सक। इसी अभिलाषा से यह पत्र आज लिख रहा हूं क्योंकि कल तो मेरी' 
स्थिति सचमुच चिताजनक हो गयी थी।” यह पत्र हमें नवम्बर ७१ के अंत में 
मिला । हमने उन्हें लिख दिया था कि लेख 'सस्स्वती' में अवश्य प्रकाशित कर दिया 

जायेगा, कितु चूंकि वह काफी लबा है, उसे धारावाहिक रूप में प्रकाशित करना 
होगा और दो-तीन मास के अंकों की सामग्री तैयार कर ली गयी है, उसे तीन 
महीने बाद धारावाहिक रूप से प्रकाशित कर देंगे । हमें क्या मालूम था कि उनका 
अत इतना निकट है क्योंकि बहुधा रोगी घबरा जाते हैं और हमने उन्हें एक 
आश्वासनपूर्ण उत्तर भी दिया थ।। वे अवस्था में हमसे कुछ छोटे थे और हमने 
उन्हें अपता उदाहरण देकर निराशा छोड़ देने के लिए लिखा था। कितु भगवान 
का विधान कुछ और था, और वे हमे छोड़कर चले गये। यह समाचार हमें उस 
समय मिला जब 'सरस्वती' का दिसम्बर का अंक प्राय:ःकंपोज हो गया था । अतएव 
हम उनके स्वर्गवास पर अपना और सरस्वती परिवार का हादिक दु.ख ही व्यक्त 
कर सके थे। उनके निधन से मध्यप्रदेश ही नहीं, सारे हिंदी संसार की एक अपार 
क्षति हुई है और द्विवेदीजी, माधवराव सप्रे, माखनलाल चतुर्वेदी आदि के यूग की 
अंतिम उत्कृष्ट कड़ी टूट गयी । 





(श्री) परश्‌ राम कृष्ण गोदे 


एक प्राच्यविद्या-विज्ञारद का निधन 


हमें यह जानकर बहुत खेद हुआ कि प्रसिद्ध प्राच्यविद्याविशारद और पूना के 
प्रसिद्ध भांडारकर प्राच्य विद्या-शोध संस्थान के अधिकारी श्री परशुराम कृष्ण 
गोदे का निधन ७० वर्ष की आय में ही हो गया था। श्री गोदे उन विद्वानों की परं- 
परा में थे जिन्होंने अपना जीवन भारतीय विद्या के अध्ययन, मनन और अनुसंधान 
में उत्सर्ग कर दिया था। उन्होंने विभिन्‍न विषयों पर प्रायः ५०० शोध निबंध 
लिखे थे। प्रत्येक निबंध में उनके विस्तृत अध्ययन, भारतीय साहित्य में उनकी 
गहरी पैठ और सुलझी आलोचक-दृष्टि का परिचय मिलता है। इन शोध निबंधों 
की विषय-सूची देखने से यह भी पता लगता है कि उन्होंने भारतीय विद्या के प्राय: 
सभी क्षेत्ञों का अध्ययन किया था, और अंधेरे में पड़ी कितनी ही समस्याओं को 

आलोकित किया था। भांडारकर संस्थान की उच्च शोध परंपरा का उन्होंने 
निर्वाह ही नही किया प्रत्युत उसे और ऊचा उठाया। अपने अपूर्व पांडित्य और 
मौलिक शोधों के कारण सारे संसार के पडित-समाज में उनकी ख्याति थी और 
वे बड़े आदर की दृष्टि से देखे जाते थे। जब १६४६९ मे उनका षष्टिपूर्ति उत्सव 
मनाया गया तो संसार के विभिन्‍न देशों के प्राच्य विद्या-विशारदों ने उनके अभि- 
नंदन ग्रंथ मे एक सौ से ऊपर निबंध समपित करके उनके गहन पांडित्य और 
उच्च चरित्र का सम्मान किया था। उनके निबंध और उनकी शोध घचिरकाल तक 
भारतीय विद्या के विद्याथियो का पथ-प्रदर्शन करती रहेगी। उन्होंने कई गंभीर 
पत्नो का संपादन भी किया जिनमें न्यू इंडियन एटिक्वैरी' और “रिव्यू आफ फिला- 
सफी एंड रिलीजन' विशेष रूप से उल्लेखनीय है। आप्टे का प्रसिद्ध संस्क्ृत-अंग्रेजी 
कोश अप्राप्य था। श्री गोदे ने उसका संवर्धन करके उसके नये संस्करण का संप- 
दन किया था। श्री गोदे में पंडित-सुलभ नम्नता, सरलता और सादगी थी। 
पांडित्य और उच्च चरित्र का उनमें अनोखा और दुलंभ संयोग हुआ था। उनके 
निधन से प्राच्यविद्या और देश के पंडित-समाज को अपार क्षति हुई है। महाराष्ट्र 
ने इतिहास, संस्कृत और प्राच्यविद्या केअनेकचोटी के विद्वान उत्पन्त किये जिन्‍्होने 
भारत को अपने गौरवशाली अतीत का ज्ञान कराया। वे इसी माला के एक 
चमकते हुए मणि थे । 





क्र 
ही 
(/ 


(डॉक्टर) पाण्ड्रंग सदाशिव खानखोजे 


दिवेदी-काल के सरस्वती-लेखक, क्रांतिकारी और क्ृषि-शास्त्री श्री पाण्डरंग 
सदाशिव खानखोजे का ८२ वर्ष की आयु में नागपुर में स्वर्गंवास हो गया था । 
सरस्वती की हीरक जयंती समारोह में सरस्वती के जिन पुराने लेखकों का 
बहुमान किया गया था उनमें डॉ० खानखोजे भी थे, ओर उस समय हमें पहली 
बार उनके दशन हुए थे, यद्यपि हम अपने विद्यार्थी-जीवन ही से उनके लेखों से 

परिचित थे। तीन दित का उनका सत्संग हमारे किसी सुकृत का फल था। उस 
बाद्धक्य में भी उनमें जो आग थी वह संपक में आनेवालो को प्रभावित किये बिता 
नही रहती थी । उनका जन्म एक वीर परिवार में हुआ था। उनके पितामह झांसी 
की महारानी लक्ष्मीबाई की सेना में थे और उनके नेतृत्व में अंग्रेजों से लड़े थे । 
बालक खानखोजे में भी स्वतंत्नता-प्राप्ति की लगन थी और लोकमान्य तिलक 
के कार्यो से वह आकांक्षा और भी बढी। वे लोकमान्य को अपना गुरु सानते थे। 
आरभ में महाराष्ट्र के कुछ नवयुवकों ने 'बाल बांधव समाज नामक एक क्रांति- 
कारी संस्था बनायी । खानखोजे उसके सक्रिय सदस्य थे । खानखोजे जी के शब्दों 
में “हम सब भारतीय एक है और हिदी ही राष्ट्रभाषा है। और “सशस्त्र क्रांति 
किये बिना आजादी नही मिलेगी ।” यही इसके प्रमुख सिद्धांत थे। इसके लिए 
सेनिक शिक्षा की आवश्यकता थी। कुछ युवक इस उद्देश्य से अमरीका, चीन, 
जापान आदि देशों में गये भी। उन दिनों स्वामी रामतीर्थ जापान, अमरीका 
आदि की यात्रा करके लौटे थे। युवक खानखोजेजी उनमे मिले और उन्होने अम- 
रीका आदि स्थानों के लिए स्वामीजी से परिचय-पत्र चाहे। स्वामीजी ने यह लिख 
कर उनको दे दिया---' खानखोजे की मदद करना, यानी राम की मदद करना ।* 
इस आशीर्वाद को लेकर युवक खानखोजे एक फ्रेंच जहाज में कुली की नौकरी 
लेकर चुपचाप देश से भाग गये । हिद-चीन, चीन और जापान होकर वे अमरीका 
पहुंचे । वहां कुछ लोगो के साथ “आजाद हिंद! दल बनाया और साथ ही सैनिक 
शिक्षा भी लेने लगे। मजदूरी करके अपना काम चलाते थे। बाद में जब लाला 
हरदयाल और भाई परमानन्द अम रीका पहुंचे तो उन्होंने इतिहास-प्रसिद्ध गदर 
पार्टी स्थापित की और खानखोजेजी उसके सक्रिय सदस्य हो गये । इस बीच 
मेक्सिको में जो कृषक क्रांति हुई उसमें क्रांति के कार्य का अनुभव प्राप्त करने के 
लिए वे मेक्सिको पहुंचे । १६९१३ तक इन क्रांतिकारियों ने एक स्वातंत््य सेना तैयार 
कर ली। जब १६१४ में प्रथम महायुद्ध हुआ ओर तुर्की अंग्रेजों के विरुद्ध लड़ने 
लगा तब इस सेना के बहुत से सनिक तुर्की की राजधानी कुस्तुन्तुनिया जा पहुंचे । 
श्री खानखोजेजी भी उनमें थे। इन लोगों ने वहां से अंग्रेजों के विरुद्ध प्रचार करने 
के लिए “गदर पत्रिका नामक एक पतिका निकाली । बाद में तुर्की की सहायता 
पाकर ये स्वतत्न सेनिक भारत की ओर वढ़े और बलूचिस्तान के उत्तर-पश्चिमी 
भाग तक पहुच गये। उस समय बलूचिस्तान अंग्रेजों के भारतीय साम्राज्य का 
अंग था। इन्होने बलूचिस्तान और पश्चिमोत्त र सीमा प्रांत के कुछ भाग में घुस 
कर उसे ससततंत्र भारत गणराज्य' घोषित कर दिया । वहां इनका युद्ध अंग्रेज जन- 
रल साइक्स से हुआ। ये मुद्दीभर साधनहीन स्वतंत्रता के दीवाने सैनिक शक्ति- 
शाली और साधन-संपन्‍न अंग्रेजी सेना के सामने कहां ठहर सकते थे ? इन लोगों 
, को वहां से भागना पड़ा । यह बात १९१६ ई० की है। खानखोजेजी वहां से किसी 

प्रकार अमरीका पहुंचे, और फिर मेक्सिको मे जाकर रहने लगे । उन्होने कृषि का 
अध्ययन किया था। वहां उन्होंने कृषि के कई महतत्त्वपृर्ण प्रयोग किये । वहा की 
सरकार ने इनके कामों को मान्यता दी तथा इन्हें सरकारी पद भी दिया। इनकी 
अमरीका की गतिविधियो के कारण अंग्रेज सरकार ने इन्हें राजद्रोही घोषित कर 
दिया था। बलूचिस्तान के युद्ध के बाद तो वे बहुत खतरनाक समझे जाने लगे थे। 
इनको पकड़ने के लिए अंग्रेज सरकार बड़ी उत्सुक थी। मेक्सिको में रहते हुए ये 
अंग्रेज सरकार की पकड़ के बाहर थे। कितु खानखोजेजी अपने प्रिय स्वदेश लौटने 
को लालायित थे, और जब भारत स्वतंत्र हो गया तब वे स्वदेश लौटे और नागपुर 
में रहने लगे। तत्कालीन मध्यप्रदेश सरकार ने इनके कृषिविज्ञान की विशेषज्ञता 
और अनुभवों का लाभ उठाने के लिए एक कृषि सुधार समिति बनाकर इन्हें 
उसका अध्यक्ष बता दिया था। 

श्री खानखोजेजी महाराष्ट्रीय थे। उनकी मातृभाषा मराठी थी। कितु वे 
हिंदी के बड़े भक्त थे और उसे भारत की राष्ट्रभाषा मानते थे। एक बार जब वे 
बालक थे, उन्होंने अपने पितामह से (जो प्रथम स्वतंत्रता-संग्राम में लड़ चुके थे) 
पूछा---'जब आप सन्‌ ५७ के युद्ध के लिए उत्तर प्रदेश में गये तो वहां पर आप 
कौन-सी भाषा बोलते थे ? उन्होंने उत्तर दिया--- भारत में सभी प्रांतों मे हिंदी 
भाषा जाननेवाले लोग है। कन्याकुमारी से लेकर मानसरोवर तक यात्रा और 
प्रवास करनेवाले साधु-संत सबको हिंदी में ही व्यवहार करना पड़ता है। वही 
सुलभ भाषा है।” तभी उनमे हिंदी के प्रति जो आस्था उत्पन्न हुईं, वह क्राति- 
कारी जीवन तथा विदेश के अनुभव से और भी दृढ हुई क्योकि सभी प्रांतो के कराति 
कारी और विदेश में सभी भारतवासी आपस में हिंदी में बात करना ही सुविधा- 
जनक समझते थे उनके विचार से स्वतंत्र भारत की राष्ट्रभाषा हिंदी ही थी । 

इसी हिंदी-प्रेम से प्रेरित होकर जब वे अमरीका मे थे तब अपने व्यस्त जीवन 
से समय निकालकर हिंदी में लेख लिखा करते थे। आचार द्विवेदी उस समय 
'सरस्वती' के संपादक थे। स्वामी सत्यदेव, श्री भोलानाथ पांडे आदि अमरीका 
से उनके पास लेख भेजा करते थे और वे 'सरस्वती' में उन्हें सह प्रकाशित करते 
थे। खानखोजेजी भी जब कभी टद्विवेदीजी के पास लेख भेज देते । उनके कितने ही 
लेख सरस्वती की पुरानी फाइलों मे मिलते हैं, और उन्हे पढ़कर आज भी आनंद 
आता है। 

श्री खानखोजे वृद्ध हो गये थे कितु वे अंत तक क्रियाशील रहे। स्वतंत्र भारत 
में वे क्रषि के उत्थान को सबसे अधिक महत्त्व देते थे। कितु खेद है कि हमने उतके 
ज्ञान और अनुभव का जँंसा चाहिए वसा उपयोग नही किया। इतना कठिन जीवन 
व्यतीत करने पर भी उनमें कटुता का लेश न था। उनका हृदय बड़ा विशाल और 
उदार था। वे उन स्वप्नदर्शी लोगों में थे जिन्होने' भारत की स्वतत्नता का स्वप्न 

देखा, और उस स्वप्न को साकार करने के लिए अपना सारा जीवन उत्सर्ग कर 
दिया। उस महान्‌ क्रांतिकारी, देशभक्त, वीर सैनिक और हिंदी के अनन्य भक्त 
के प्रति 'सरस्वती' अपनी विनम्र श्रद्धांजलि सादर अपित करती है । 





(भारतरत्न) पाण्ड्रंग वामन काणे 


भारतरत्न” महामहोपाध्याय डॉ० पाण्ड्रंग वामन काणे का स्वर्गवास 
१८ अप्रैल १६९१२ को ६२ वर्ष की आयु में हुआ । महाराष्ट्र संस्कृत की विद्वत्ता के 
लिए प्रसिद्ध है। डॉ० रामकृष्ण भंडारकर से लेकर डॉ० गोडे, श्री सातवलेकर 
और डॉ० काणे तक इस बीच महाराष्ट्र के संस्कृत विद्या-आकाश में जो नक्षत्ष- 
मालिका देश को अलंकृत और आलोकित करती रही, उसकी समता इस युग में 
अन्यत्र दुलंभ है। महामहोपाध्याय काणे इस मालिका के अंतिम छोर के एक नक्षत्र 
थे। महाराष्ट्र-मही संस्कृत-विद्व त्ता में आज भी वंध्या नही है, कितु श्री काणे का 
व्यक्तित्व और कृतित्व दोनों ही अपूर्वे और निराले थे। 

वे रत्नागिरि के एक कस्बे में एक प्रतिष्ठित पंडित परिवार में सन्‌ श्द८० 
में पेदा हुए। स्थानीय हाईस्कूल से हाईस्कल की परीक्षा उत्तीर्ण करके 
बम्बई के विलसन कालिज में भर्ती हो गये और वी० ए० करने के बाद उन्होंने 
संस्कृत और अंग्रेजी में एम० ए० की परीक्षा उत्तीर्ण की । अपने ही जिले के 
मुख्य नगर रत्नागिरि के हाईस्कूल में एक सामान्य अध्यापक के पद से उन्होंने 
अपना बहुक्षेत्रीय और उल्लेखनीय जीवन आरंभ किया। वे अनद्वेण्ड' अध्यापक 
थे, अतएव उन्होने आज के एल० टी० या बी० एड० के समकक्ष प्रशिक्षण लिया 
जिसे सीनियर टीचसे सटिफिकेट कहते थे। उसमें वे सारे महाराष्ट्र में प्रथम हुए । 
कुछ दिनों वहां अध्यापक रहने के बाद वे बम्बई के प्रसिद्ध एलफिन्स्टन हाई- 
स्कूल में संस्कृत के अध्यायक होकर चले गये। वहां रहकर उन्होंने १६०८ मे 
एल-एल ० बी० की परीक्षा उत्तीणं की और फिर थे एलफिन्स्टन कालिज मे संस्कृत 

के प्राध्यापक नियुक्त हुए, कितु दो वर्ष बाद उन्होंने इस पद को छोड़ दिया और 
उसके बाद वे बम्बई हाईकोर्ट मे वकालत करने लगे | एक वर्ष विलसन कालिज में 
संस्कृत के प्राध्यापक रहने के बाद वे बम्बई के लॉ कालिज में कानून के प्राध्यापक 
नियुक्त हुए। इस पद पर वे नौ वर्ष रहे। १९४७ से १९४९ तक बम्बई विश्व- 
विद्यालय के वाइस चांसनर के पद को उन्होने अलंकृत किया। १६४६ से १६५६९ 
तक वे केंद्रीय राज्यसभा के मनोनीत सदस्य रहे। इसके बाद उन्होने सब कामों 
से हाथ खींच लिया और वे एकाग्रचित्त से शोध और लेखन काये में लग 
गये। ४ 
यह बात नही थी कि सेवा या वकालत करते समय उन्होंने शोध और 
अध्ययन बंद रखा हो। वास्तविक बात तो यह है कि यह सब तो उनकी जीविका 
के साधन मात्र थे। आरंभ ही से संस्कृत का अध्ययन उनका मुख्य कार्य रहा। 
उन्होंने समय-समय पर जो पुस्तकें लिखी उनके नाम ये हैं :--- 
अलकारशास्त्र का इतिहास (१६०६), महाकाव्यों भे वर्णित आर्यो की 
रीति-नीति (१६०७) , महाराष्ट्र का प्राचीन भूगोल (१६९१६), भारत की 
रामायणकालीन सामाजिक स्थिति, संस्कृत साहित्य का इतिहास, धमंशास्त्र 
विचार, ऋक सार-संग्रह, साहित्य दर्पण की टीका, कादस्बरी की टीका, 
हषंचरित की टीका, उत्तर रामचरित की टीका, व्यवहार मयूख की टीका, 
कात्यायन स्मृति सारोद्धार की टीका, हिंदू कानून का वेदिक आधार, संस्कृत 
अलंकारशास्त्र का इतिहास, संस्कृत काव्यशास्त्, भारतीय 'रीति-रिवाज 
और आधुनिक विज्ञान, धमंशास्त्र का इतिहास 
इनमें से अंतिम तीन ग्रंथ अंग्रेजी में है, शेष मराठी या संस्कृत में । उनकी 
टीकाएं साधारण नहीं हैं, प्रत्युत वे उनकी गहन और तीक्षण आलोचक-दृष्टि की 
परिचायिका हैं। भाष्य करता महान्‌ विद्वानों ही का काम है और श्री काणे की 
टीकाओं में गभीर पांडित्य का प्रमाण मिलता है। 
कितु उनकी सबसे महत्त्वपूर्ण कृतियां अंतिम तीन हैं जो उन्होंने अंग्रेजी मे 
लिखी । एक बार जब उनसे पूछा गया कि आपने इन्हें मराठी या संस्कृत में न 
लिखंकर अंग्रेजी में, क्यों लिखा तो उन्होंने उत्तर दिया था कि योरोप के विद्वानों 
को हिंदू धर्मशास्त्रों के संबंध में जो अनेक भ्रम हैं उन्हें दूर करने के लिए मैंने इन्हें 
अंग्रेजी में लिखना उचित समझा। धमंशास्त्र के इतिहास के बारे में एक कारण 
यह भी बताया कि यदि वह मराठी में छपता तो वर्ष में उसकी दस प्रतिया ही 
बिकतीं । अंग्रेजी में छपाने से मैं उसकी ४० प्रतियां प्रतिवर्ष बेच लूंगा। यह महा- 
ग्रंथ बड़े आकार के ६००० पृष्ठो में है और इसमें हिंदू धर्ंशास्त्त अर्थात्‌ हिंदू लॉ 
का सर्वांगपूर्ण इतिहास है । इसे तयार करने में उन्हें ३५ वर्ष कठिन परिश्रम करना 
पड़ा। सेकड़ों स्मृतियों, वेदों तथा धर्मशास्त्न की असंख्य पुस्तकों का अध्ययन 

कर, और उन्हें पचाकर उन्होंने जो ग्रंथरत्न तैयार किया है वह भारत का गौरव- 
ग्रंथ है। उत्तर प्रदेश की हिंदी समिति ने जो कुछ अच्छे और प्रशंसनीय कार्य किये 
हैं उनमें से एक इस महाग्रंथ के एक विद्वान द्वारा किये गये हिंदी अनुवाद का 
प्रकाशन है। यह तीन खंडों में प्रकाशित हुआ है और श्री काणे का यह गौरव- 
ग्रंथ समिति ने हिंदीभाषियो के लिए सुलभ करके उसे आभारी बनाया है। 
यदि वे केवल एक यही ग्रंथ रचते तो उनकी कीति को अमर करने के लिए यही 
पर्याप्त था। महाराष्ट्र विद्वानों ने 'धर्मकोश' के नाम से संस्कृत में इस विषय की 
सामग्री एक स्थान पर बड़ी योग्यता से उपलब्ध कर दी है। जब इसका प्रथम खंड 
निकला तो हमने उसे मंगाया था और उसे देखकर हम उसके क्षेत्र के विस्तार को 
देखकर आश्चयंचकित रह गये थे। इसका संपादन श्री जोशी ने किया है। किंतु 
उसके संपादक-मंडल में श्रीकाण भी थे और उसे उनके अगाघ ज्ञान का पूरा लाभ 
मिला था। उनकी अन्य पुस्तकें भी महत्त्वपूर्ण हैं। उन पर लिखने का यहाँ अवकाश 
नही है। उनके कृतित्व के विस्तार और गहराई का पाठकों को आभास देने के 
लिए एक स्वतत्न लेख अपेक्षित है । 

श्री काणे भाषाविज्ञान के भी मूर्ध॑न्य विद्वान्‌ थे और वे अनेक भाषाओं 
के ज्ञाता थे। आरंभ ही से उनके कृतित्व के लिए उन्हें सम्मान मिलना आरंभ 
हो गया था। विद्यार्थी जीवन से ही यह क्रम आरंभ हों गया था। संस्कृत की 
असाधारण योग्यता के लिए उन्हें प्रसिद्ध भाऊदाजी' पुरस्कार मिला । एम० ए० 
में संस्कृत में सर्वाधिक अंक पाने के लिए उन्हें 'जलवेदान्त' पुरस्कार मिला। 
अलंकारशास्त्र के इतिहास पर उन्हें 'बी० एन०' मांगलिक स्वर्णपदक मिला । 
वाद में 'महाकाव्यों में वणित आरयों की रीति-तीति' पर यह पुरस्कार उन्हें दुबारा 
दिया गया। उनकी विद्धत्ता से प्रभावित होकर बम्बई की सरकार ने उनसे 
महाराष्ट्र का प्राचीन भूगोल' लिखवाया जिसके लिए सरकार से उन्हें उपयुक्त 
पुरस्कार मिला। 

सन्‌ १६४१ में उनकी विद्व त्ता के सम्मानमें सरकार ने उन्हें महामहोपाध्याय 
की पदवी दी । वम्बई विश्वविद्यालय ने भी बाद में उन्हें एल-एल ० डी० (कानून 
की डाक्टरी) की सम्मानित उपाधि दी। वकालत छोड़े उन्हें बहुत दिन हो गये 
थे। इस पर उन्होंने चुटकी लेते हुए कहा था कि 'शिक्षा का स्तर दिनोंदिन गिरता 
जा रहा है। इसका सबसे ज्वलंत उदाहरण यह है कि विश्वविद्यालय मुझे कानून 
के डाक्टर की उपाधि दे रहा है।' हमारी स्वतंत्र भारत सरकार ने इस महान 
मतीषी को १६५४ में सबसे छोटा अलंकरण पद्मश्नी' देकर अपनी बुद्धि का परि- 
चय दिया, कितु बाद में जब इसकी आलोचना हुईं तो उस भूल का परिहार उसने 
१६६३ में उन्हें भारतरत्न' का सर्वोच्च अलंकरण देकर किया । 

उन्होंने अपनी कृतियों ही से नही, अपनी वाग्मिता से भी देश का गौरव 

बढ़ाया। वे इस्तम्बोल और केम्ब्रिज के प्राच्य विद्या सम्मेलनों में भारत के प्रति- 
निधि होकर गये जहां एकत्र संसार के प्राच्य विद्याविदों में उनके ज्ञान की धाक 
जम गयी । वे भारतीय प्राच्य विद्या सम्मेलन के नागपुर अधिवेशन के और अखिल 
भारतीय इतिहास सम्मेलन के वाल्टेयर अधिवेशन के सभापति चुने गये थे। 

'सादा जीवन और उच्च विचार' के वे जीवित उदाहरण थे। वे चौपाटी के 
जिस फ्लैट में अध्यापक होने की अवस्था में रहते थे उसे उन्होंने बड़े से बड़ा पद 
पाने पर भी नही छोड़ा। बम्बई विश्वविद्यालय के वाइस चांसलर होने पर भी 
वे उसी में बने रहे । उनका परिधान सादा महाराष्ट्रीय था। स्वभाव से वे मिलन- 
सार, विनोदी और मर्यादा-प्रिय थे। “विद्या ददाति विनयम्‌' की मूर्ति थे। 

यद्यपि उन्होंने अच्छी आयु पायी, तथापि उनका स्वास्थ्य वर्षो से बराब 
था। कितु उनकी जिजीविधा इतनी प्रवल थी कि वे अस्वस्थावस्था की परवाह 
न करके अध्ययन और शोधकाय में त्रुटि न होने देते थे। इतने विद्वान होते हुए 
भी वे जनता के आदमी थे। जनता के समान रहते और उसी के जीवन में भाग 
लेकर प्रसन्‍त होते थे--यहां तक कि इतने गंभीर विद्वान होते हुए भी वे अंग्रेजी, 
मराठी और हिंदी चलचित्न नियमित रूप से देखते थे और उनका ग्रातः-भ्रमण 
कभी बंद न होता था। वे इतने चरित्नवान थे कि उनके सामने किसी को छोटी 
बात कहने तक का साहस न होता था| 

उनके निधन के साथ भारतीय विद्वत्ता की परंपरा की एक भुल्यवान कड़ी 
टूट गयी । उनके स्थान की- पूति होना असंभव है, कितु वे अपनी महान कृतियों 
में सदेव अमर रहेंगे, और जब तक ससार--विशेषकर भारत में--प्राच्य विद्या 
का आदर है तव तक इस सरल कितु अत्यंत गंभीर विद्वान और मौलिक चितक 
का नाम और काय॑ भुलाया नहीं जा सकेगा। वह दीपस्तंभ की तरह भावी सीढ़ी 
का मार्ग दशन करता रहेगा। 

(राजषि) पुरुषोत्तमदास टण्डन 


राजषि संत थे । संत मरते नही । वे शरीर त्यागते हैं । मीरा के शब्दों मे, 
उन्हें छटपटाहट रहती है कि “पिया मिलन कसे जाऊ, गली तौ चारो बंद भई !” 
और जब वह चिर प्रतीक्षित समय आता है तब कबीर की तरह वे “ज्यों की 
त्यों धार दीनी चदरिया” की उक्ति चरितार्थ कर देते है। वे पृथ्वी छोड़कर, 
शरीर त्यागकर, अपने वास्तविक गृह को प्रयाण करते है--हर्ष से, प्रसन्‍नता से । 
इसी को लक्ष्य कर एक तत्त्वदर्शी ने कहा है, “संत मरे कहा रोइए जो अपने गृह 
को जाय ?” इसीलिए उनकी अंतिम यात्रा फूलमालाओं से सुसज्जित विमान में 
होती है । वह शंख,घंटों और कीर्तन की ध्वनि से मुर्खा रत हो उठती है। वह हम 
संसारी जीवों की मृत्यु की तरह रोने-धोने का अवसर नहीं। वह ज्योति का 
ज्योति में मिलन है । 

राजषि संत थे। जो लोग उनके निकट संपर्क मे आने का सुयोग पाते थे, 
उनमें यदि दृष्टि होती, तो वे जान लेते थे कि हमें एक महान्‌ संत का सान्निध्य 
प्राप्त करने का सौभाग्य मिला है। बसे भी राजि की आध्यात्मिक साधना कम 
नही थी। वे स्वामी वाग के गुरु (महंत) होते-होते रह गये । 

राजषि संत थे। इसी लिए वे राजनीति में रहते हुए भी उससे निलिप्त थे। 
वे राजनीति रूपी गदे तालाब में कमल के समान थे जिस पर उसके गदे पानी के 
छींटे न तो ठहर ही सकते हैं और न उसे मेला ही कर सकते हैं। संत का एक गुण 
त्याग भी होता है। उनका जीवन आरंभ से अंत तक त्याग की सूंदर और मन- 
मोहक कविता थी, सावंजनिक जीवन मे उन्होने सिद्धात और देशहित के लिए 
कांग्रेस के अध्यक्ष पद तक का त्याग कर दिया था। उन्होंने जिस पारिवारिक 
परिस्थिति मे अपनी चलती हुई वकालत छोड़ी थी, वह सबंधिदित है। कितु 
नित्य के निजी जीवन में भी उनके त्याग के उदाहरण कम नही हैं । 

राजपि पुरुषोत्तमदास टण्डन संत अवश्य थे, पर हम हिंदीवालों के लिए वे 
हमारे 'वाबूजी थे | उनके लिए सारा हिदी-भापी ससार एक परिवार था जिसके 
वे स्वमान्य वयोवृद्ध 'पुरखा' थे। हिंदी का प्रेम उनमें नेसगिक था, कितु उनके 
गुरु पं० बालक्ृप्ण भट्ट और राजनीतिक आदर्श महामता मालवीयजी से वह 
प्रेम पुष्ट हुआ। उन्होने प्राचीन काल के ऋषियों की तरह देखा कि भारत की 
एकता के लिए उसे लोकवाणी मिलनी चाहिए और वह लोकवाणी हिंदी ही हो 
सकती है। शायद इस बात को कुछ और लोगों ने भी समझा, कितु बाबूजी का 
समझना उनकी तरह नहीं था। क्षणिक करुणा हम सबमें आती है, कितु हमारी 
करुणा बंध्या होती है। गौतम बुद्ध की करुणा ने संसार को बदल दिया । उसी 
प्रकार जब बावूजी ने हिंदी को भारत की लोकवाणी समझा तो वे उसके लिए 
सारे जीवन सतत परिश्रम करते रहे । उन्होंने इस देश में भाषा की वह चेतना 
उत्पन्त की जिसका दूसरा उदाहरण उपलब्ध नहीं है, और उनकी अनवरत 
तपस्या और ब्रत की पूर्ति संविधान सभा में उस दिन हुई जिस दित वह उसके 
द्वारा सारे भारत की एकमात्र राजभाषा स्वीकृत कर ली गयी। 

हिंदी साहित्य-सस्मेलन उनकी हिंदी-साधना का मूर्त रूप था। हमें याद है 
कि महाजनी टोले की एक कोठरी में उसका पहला कार्यालय था। बाद में क्रास्थ- 
वेट रोड पर थोड़ी-सी जमीन लेकर कच्चा-पकका खपरेल का भवन बनाया गया, 
और अंत में वतंमान विशाल भवन बना। कितु सम्मेलन केवल ईठ-चूने का 
भवन नही था। वह प्राणवान संस्था थी । उसकी आवाज सारे हिंदी संसार की 
आवाज थी। इस एक सस्था ने हिंदी-प्रचार का जो काम किया उसंका एक अण 
भी स्वतत्न भारत की कंद्रीय और राज्य सरकारें सर्वशक्तिमान होते हुए भी 
तथा प्रचुर धन व्यय करके भी नहीं कर पायी । इसका कारण बाबूजी का संकल्प 
था। कुछ लोग बहुधा यह शिकायत किया करते थे कि बाबूजी को सम्मेलन से 
बड़ा मोह है। कितु वे भूल जाते थे कि सम्मेलन बाबूजी का मानस पुत्र था। वह 
उनके हिंदी सकलल्‍प का मूर्त रूप था। वह उनकी उस हिदी-सेवा का सर्वोत्करष्ट 
साधन था जो उनके जीवन की श्वास-प्रश्वास बन गयी थी । 

महात्माजी ने भारत को स्वतंत्रता दिलवायी, कितु बाबूजी ने भारतमाता 
को वाणी दी । महात्माजी का हिंदी की ओर प्रेरित करने का श्रेय बाबूजी ही को 
था। उन्होंने अपने कार्यक्रम मे हिंदी, को बड़ी ऊंची प्राथमिकता दी। कितु जब 
राजनीतिक कारणों से महात्मा जी ने हिंदी के रूप का परिवततंन करके उसे 
हिंदुस्तानी बनाना चाहा तो बाबूजी भाषा के क्षेत्र मे उनसे अलग हो गये। वे 
जिस बात से हिदी'का अहित समझते थे उस पर महात्माजी से भी समझौता 
करने को तैयार न थे। और इतिहास का व्यंग्य यहु हुआ कि सविधान सभा ने 
बाबूजी द्वारा प्रतिपादित हिंदी को स्वीकार किया। यह इतिहास का दूसरा व्यंग्य 

था कि जिस दिल्‍ली में खत्री वंश के राजा टोंडरमल ने भारत की 'सल्तनत' के 
राजाभाषा-पद पर से हिंदी को हटाकर एक विदेशी भाषा (फारसी) को उस 
पद पर प्रतिष्ठित किया था, उसी दिल्ली में एक दूसरे खत्ती की प्रेरणा और प्रयत्न 
से स्वतंत्र भारत के राजभाषा-पद पर हिंदी को फिर से प्रतिष्ठापित किया गया। 

भारतेन्दु, स्वामी दयानंद, राजा शिवप्रसाद, भूदेव मुकर्जी, महामना 
मालवीयजी, राजा रामपालसिंह आदि कितने ही हिंदी के उन्‍नायक हुए जिनका 
पुण्य स्मरण हिदी-भाषी सर्देव करते रहेंगे, कितु हिंदी के उन्नयन में जो दीघं- 
कालीन एकनिष्ठा राजषि ने दिखलायी, वह भारत ही नही सारे संसार के भाषा- 
उन्‍नायकों में अनूठी है। उसके जोड़ का उदाहरण हमें नही मिलता । 


बाबूजी भारतीयता के प्रतीक थे। उनमें भारतीय ,आदर्शो के प्रति अत्यंत 
आदर था । गो-सेवा में उनका अगाध विश्वास था। जब उन्हें यह मालूम हुआ 
कि चमड़े के लिए गठएं मारी जाती है तो उन्होंने (प्रायः साठ साल पहले ) चमड़े 
का उपयोग बद कर दिया था। उसके बाद से उन्होंने कभी चमड़े का जूता नहीं 
पहना । जब देश में जावा की दानेदार चीनी का बहिप्कार हुआ तब उन्होंने चीनी 
खाना छोड़ दिया और सिवाय गुड़ के वे सफेद चीनी नही खाते थे। मुसलमानों 
से उन्हें बड़ा स्तेह था। स्वयं फारसी पढ़ी थी और जब कभी मौज मे आते 
तब फारसी की कविता--विशेबकर सूफी कविता---सुनाया करते थे। कितु वे 
हिंदू-मुस्लिम समस्या को समझते थे और मुस्लिम-तुष्टीकरण के विरुद्ध थे। इस 
कारण कभी-कभी कुछ कांग्रेसी भी उन्हें साप्रदायिक' कह देने का दुसाहस कर 
बैठते थे । आधुनिक होते हुए भी वे पश्चिम के अंधभकत नहीं थे। अपने देश के 
लिए उपयोगी पाश्चात्य वातों को वे सहषं स्वीकार कर लेते थे, कितु जिन 
पाश्चात्य बातो से भारतोय आदर्शो को हानि की संभावना हो उन्हे स्वीकार करने 
को तैयार न थे। जिस प्रकार वे लखनऊ को “इस्फ़हान की गलियां' बनाने के 
विरोधी थे, उसी प्रकार वे भारत को अमरीका, इंग्लैड या रूस की अनुकृति 
बनाने के भी विरुद्ध थे। 

जनता ने उन्हें राजधि की उपाधि दी थी। उनमे ऋषियों के कितने ही गुण 
थे--त्याग, तपस्या, निर्लिप्तता, अपरिग्रह, सत्य और ईश्वर में अविचल निष्ठा। 
और शायद इसीलिए उनकी दृष्टि में इतनी निमंलता थी। वे द्रष्टा थे। विभांजन 
का विरोध करते समय उन्होंने जो ऐतिहासिक भाषण दिया, उसके सुननेवालों का 
कहना है कि ऐसा मालूम होता था कि वे प्रेरित होकर बोल रहे है। उस भाषण 
का इतना प्रभाव हुआ कि यदि महात्माजी को बुलाकर उनका व्यक्तिगत जोर न 
डलवाया जाता तो विभाजन का प्रस्ताव सभा में स्वीकार न हो पाता। इसी 
प्रकार, जब हमारी सरकार ने चीन से मेत्नी की दुराशा मे तिब्बत को उसके भाग्य 

पर छोड़ दिया, उस समय भी उनकी वकक्‍तृता किसी भविष्यदर्शी की भविष्यवाणी 
मालूम होती थी। संविधान सभा में हिंदी को राजभाषा स्वीकार करते समय 
उन्होंने जो भाषण दिया था वह तो पीढ़ियों तक हिंदी-संसार को अनुप्राणित 
करता रहेगा । 

वे राजनीति में आ यये थे जो उनका वास्तविक क्षेत्र न था। वह उस समय 
पराधीन देश के प्रत्येक कतंव्यनिष्ठ नागरिक का कतंव्य था। कितु उनका मन 
उसमें रम नही सकता था। वे अनीति, असत्य और अन्याय के साथ समझौता 
नहीं कर सकते थे, और राजनीति मे प्रधानता "नीति! (पालिसी) की होती है 
न कि नतिकता की। उन्होंने भाषा, समाज-सुधार, धर्म, राजनीति और सर्वोदिय 
आदि अनेक क्षेत्रों में सारे जीवत काम किया। राजनीतिक और सामाजिक 
समस्याओ के साथ-साथ अपने देशवासियों के चरित्न का भी उनका ज्ञान विशाल 
था। एक बार उन्होंने हमसे कहा था “भारत की राजनीतिक और आशिक 
समस्याएं बड़ी होते हुए भी अपेक्षाकृत सरल है। वे कोई समस्याएं नही है। देश 
की वास्तविक समस्या तो नैतिक है, और जब तक वह हल नही होती तब तक 
और समस्याएं उलक्नती ही जायेंगी ।' 

बहुत से लोग राजि को स्वप्तद्रष्टा और अव्यावहारिक व्यक्ति समझते थे। 
कितु वे उत्तर प्रदेश की विधान सभा के प्रथम अध्यक्ष चुने गये । जिस योग्यता, 
निर्भीकिता, निष्पक्षता तथा व्यवहार-कुशलता से उन्होंने उसकी अध्यक्षता की, 
उसकी प्रशंसा उनके विरोधियों ने भी की। लाला लाजपतरणय द्वारा स्थापित 
लोकसेवा-मडल के वे अध्यक्ष थे और उसमे भी उन्हें प्रशासनिक कार्य करना 
पड़ता था। विभाजन के बाद उसका सचालन और भी कठिन हो गया था क्योकि 
पाकिस्तान में उसकी प्राय. सारी संपत्ति रह गयी थी और उसका सारा कार्य 
छिल्न-भिन्‍न हो गया था । कितु राज्ि ने अपनी प्रशासनिक योग्यता का परिचय 
देकर उसको सफलतापूर्वक फिर अपने पैरों पर खड़ा कर दिया । 

राजषि ने हिंदी के लिए जो कुछ किया उसे यहां बतलाने की आवश्यकता 
नही है। उनकी सेवाएं और उनके कार्य कृतज्ञ हिदी-भाषियों के हृदय-पटल पर 
अमिट रूप से अंकित हैं। उन्होंने निद्वित हिदी-भाषियों मे हिंदी-चेतना उत्पन्न 
की, उन्होने सकड़ों युवकों को हिंदी की सेवा करने के लिए अनुप्राणित किया, 
उन्होंने संघर्ष किये। हिंदी को भारत की राजभाषा बनाने और उसे असख्य 
अहिदी-भाषियों की सहानुभूति दिलाने में उनका कार्य महान ऐतिहासिक महत्त्व 
का है। उसे अभी तक किसी ने लिपिबद्ध नही किया। जब वह लिपिबद्ध होगा 
तब देशवासियों को मालूम होगा कि राजि ने हिंदी के लिए कितनी तपस्या 
और कितना संघर्ष किया था। उनका हिंदी-श्रेम भावनात्मक नथा। वह द्ढ़ 
बोड्धिक नींव पर आधारित था, कितु उनका अठल विश्वास था कि भारत को 

एक करने और उसे अपना स्वरूप पहचानने में सहायता देने के लिए देश में एक 
भारती य भाषा की आवश्यकता है, और वह भाषा हिंदी ही हो सकती है। 

राजधि को हम वाबूजी' के नाम से जानते थे। वे हमारे स्वर्गीय पिताजी 
के मित्रों में थे, और हमारे बचपन में उनका हमारे यहां, और हमारे पिताजी 
का उनके यहां, आना-जाना बहुधा होता था । बचपन से लेकर अब तक हमें उनके 
वात्सल्य-भाजन होने का गौरव और सौभाग्य रहा। वे हमारे पितृव्य के समान 
थे। जब हिंदी विद्यापीठ की स्थापना हुई और जानसेनगंज मे उसकी कक्षाएं 
लगने लगी तो उन्ही के आग्रह और आदेश से हमने उसमें एक-दो वर्ष प्रथमा 
और विशारद की कक्षाओं मे इतिहास का अध्यापन भी किया। हिंदी के संस्कार 
रहते हुए भी हमने हिंदी-साहित्य-सम्मेलन में बहुत दिनों कोई सक्तिय भाग नही 
लिया था। बाद में इसका एक कारण यह भी था कि हम सरकारी नौकरी में 
फंस गये थे । कितु १६३४ में उन्होंने हमें बुलाकर उसमें सक्तिय भाग लेने का 
आदेश दिया उनका आदेश था कि “दृढ़ता से, कितु विनम्नतापूर्वंक, हिंदी की 
सेवा करो, और जो कुछ कहो वह नाप-तौल कर । हमें खेद है कि न हममें बाबू 
जी द्वारा अपेक्षित दुढता है और न विनम्रता, और शायद नाप-तोौल का उनका 
मानदंड हमारे लिए दुष्कर है । आज हमारी तरह कितने ही हिदी-कार्य कर्ता उनसे 
अनुप्राणित होकर हिंदी की सेवा कर रहें हैं । यदि हम उनके उपदेशों का शत्ताश 
भी पालन कर सके तो हम अपने जीवन को कृतार्थ समझेगे । 

राजधि का निधन देश के लिए और विशेषकर हिंदी के लिए एक युगांतकारी 
घटना है। उनके साथ हिंदी-उन्नायकों के उस महान्‌ युग की समाप्ति होती है 
जिसको राजथि ने अपना स्व॑स्व देकर सबल और सफल किया। भविष्य के हिंदी- 
कार्यकर्ता उनके जीवन-आदर्शों, उनके कार्य और उनकी दृढ़ता से सदेव प्रेरणा 
लेते रहेंगे । इस अर्थ में वे अमर हैं। अपने पितृव्य और हिंदी के भीष्म, राजधि 
पुरुषोत्तमदास टण्डन के इस नश्वर-संसार से विदा होने पर हम श्रद्धातत होकर 
उतका विनम्र अभिवादन करते हैं। जिस प्रकार भीष्म पितामह का श्राद्ध आज 
भी प्रत्येक हिंदू करता है, उसी प्रकार प्रत्येक हिंदी-प्रेमी अनंत काल तक हिंदी की 
सेवा करके उनका श्राद्ध करता रहे, यही हमारी कामना है। राजपषि का यशः- 
शरीर अमर है । जब तक हिंदी जीवित है तब तक राजधि अमर है । 

| 
(श्री) बटुण्ड रसल 


अप्रैल १९७० को संसार-प्रसिद्ध गणितज्ञ, दा्शनिक,मानवतावादी और अंत- 
रष्ट्रीयता के प्रचारक तथा साहित्य के नोबुल पुरस्कार-विजेता श्री बट्रेण्ड रसल 
की €८ वर्ष की परिपक्व आयु मे परलोक सिधारे। वे इंग्लैड के एक अत्यंत सं भ्रांत 
परिवार में उत्पन्न हुए थे । उनके पितामह लार्ड जॉन रसल अपने समय के प्रसिद्ध 
राजनीतिज्ञ और ब्रिटेन के मंत्रिमंडल के सदस्य थे। उनकी शिक्षा के ब्रिज विश्व- 
विद्यालय में हुई थी और वहां उन्होंने उच्च गणित का विशेष अध्ययत्त करके एक 
नये सिद्धांत का प्रतिपादन किया। उन्होने अपने अध्यापक प्रोफेसर ह्वाइटहैड के 
सहयोग से इस संबंध में एक पुस्तक 'प्रिसिपिया भैथिमेटिका प्रकाशित की 
जिसने उन्हें गणित शास्त्र के विद्वानों में प्रसिद्ध कर दिया। कितु उस समय भी 
उनके विचार उदार और स्वतंत्र थे। वे अपने विचारों पर कितने दृढ थे यह उस 
समय मालूम हुआ जब प्रथम महायुद्ध के समय उन्होंने उस युद्ध को अनुचित 
बतलाकर लड़ने से इनकार कर दिया और युद्ध का विरोध किया । इस विरोध के 
लिए उन्हें कारागार का दंड दिया गया। इस प्रकार आधुनिक काल में वे पहले 
अंतःपरायण आपत्तिकर्ता (कॉन्शेंसस ऑबजेक्टर) थे जिन्होंने अंतर्रात्मा की 
आवाज के विरुद्ध अनुचित युद्ध में भाग लेने से इनकार करके जेल जाना पसंद 
किया। जेल से छूटने पर वे विविध विषयों पर पुस्तक लिखने लगे । उनके लेखन 
का क्षेत्र बड़ा विस्तृत था। दर्शन, विज्ञान, भाषा, तकनीकी विषयों का उन्हों ने 
अध्ययन किया तथा नयी दुष्टि से उन पर पुस्तक लिखी और लेख प्रकाशित 
किये । उनकी शैली इतनी प्रभावशाली थी तथा उनकी भाषा इतनी हृदयग्राही 
थी कि लेखक और विचारक के रूप में" उनकी ख्याति फैल गयी । वे न्यूयाक के 
एक कालेज में अध्यापक हो गये कितु उनके अति 'प्रगतिशील' विचारों के कारण 
उनका विरोध होने लगा। स्त्री-पुरुषों के यौन संबंधों के बारे में उनके आचरण 

और विचार समाज की मान्यताओं के विरुद्ध थे, इसलिए उन पर मुकदमा 
चलाया गया। न्यायालय ने उन्हें अध्यापक के पद के लिए अयोग्य घोषित कर 
दिया। इसके कुछ दिनों बाद ही द्वितीय महायुद्ध आरभ हो गया। वे उस युद्ध 
को 'उचित' समझते थे, और उसमें उन्होने ब्रिटिश सरकार का समर्थन किया । 
इस बीच वे अपनी अंतर्राष्ट्रीयता तथा उदार विचारों के लिए प्रसिद्ध हो गये थे। 
ब्रिटिश सरकार ने उन्हें नावें की सरकार को अपने पक्ष में करने के लिए उस 
देश में भेजा। जिस विमान से वे यात्रा कर रहे थे वह नावें के तट के पास समुद्र 
मे गिर पड़ा। वे बाल-बाल बचे । सिगरेट पीने के वे अभ्यस्त थे। उन्होने विमात 
की परिचारिका से कहा कि “यदि मैं सिगरेट नहीं पिऊंगा तो मर जाऊंगा," 
इस पर उसने उन्हे विमान के पिछले भाग में--इजन से दूर--बैठा दिया जहां 
वे सिगरेट पी सकते थे । जब विमान समुद्र में गिरा तो आगे बैठे हुए व्यक्ति डूब 
गये, कितु पीछे बैठ रहने के कारण वे नहीं डबे और किसी प्रकार खिड़की से 
निकलकर समुद्र मे तेरने लगे तथा बचा लिये गये । अपनी आत्मकथा मे उन्होंने 
लिखा है, “मैं बराबर सोचा करता था कि मै मृत्यु का सामना किस प्रकार 
कहरूंगा। मैं समझता था कि उस समय कोई बड़ी कड़ी वात कहुगा, कितु वास्तव 
में दुघंटना के समय मेरे मूंह से केवल 'अरे ! अरे ! (८, था) हीनिकला।” 

ययप्ि वे उच्च श्रेणी के गणितज्ञ और संसार-प्रसिद्ध दार्शनिक थे, तथापि 
उन्हें नोबुल पुरस्कार इन विषयों के लिए नही बल्कि साहित्य के लिए मिला। 
इसका कारण उनकी प्रभावशाली शेली और अभिव्यक्ति हैं। अपने जीवन के 
अंतिम भाग में उनकी अतर्राष्ट्रीयता ने निखरकर उन्हें महान तानवतावादी 
बता दिया था। वे आणविक अस्त्रों के घोर विरोधी थे। उन्होंने अपनी सरकार 
(ब्रिटेत) से बराबर आग्रह किया कि चाहे अन्य राष्ट्र उनका उपयोग बंद करे 
या न करें, वह उसे बंद कर दे। वे राष्ट्रों के निःशस्त्रीकरण के भी प्रचारक और 
समर्थक थे। भारत के स्वतंत्रता-संघर्ष भे उनकी सहानुभूति बराबर इस देश के 
साथ रही । अमरीका की नीग्रो और अफ्रीका की दलित जनता से उन्हें बराबर 
सहानुभूति रही | वियतनाम युद्ध के लिए वे अमरीका का कड़ा विरोध करते रहे, 
और द्वितीय युद्ध के बाद के न्यूरेनब् में नाजी नेताओं पर 'युद्धकालीन अपराधों 
के लिए जिस प्रकार मुकदमा चलाया गया था, उसी प्रकार उन्होने अमरीका के 
नेताओं और संनिकों के विरुद्ध वियतनाम युद्ध में किये उनके तथाकथित अप- 
राधों के लिए मुकदमे का गर-सरकारी आयोजन किया था। उनके कई विचारों 
और मान्यताओं से बहुत से लोग सहमत न थे, कितु उनकी महानता और सदा- 
शयता में किसी को सदेह नहीं था। विज्ञान, साहित्य, दर्शन, इत्तिहास और 
साहित्य में एकसाथ इतनी ख्याति इस युग के किसी व्यक्ति ने प्राप्त नही की । वे 
वास्तविक अर्थ में 'संसार के नागरिक थे । 

(पंडित) बालकृष्ण शर्मा नवोर्न 


अप्रैल ६० की सरस्वती ये पृष्ठ छपने जा ही रहे थे कि एकाएक समाचार 
मिला कि २६ अप्रैल को दिल्‍ली में नवीनजी का स्वर्गवास हो गया ! हिंदी संसार 
पर यह अनभ्र वज्भपात था और उस समय इस चोंट से हम इतने स्तब्ध हो गये है 
कि नवीनजी के संबंध में तत्काल कुछ लिखना हमारे लिए असंभव था। काति, 
सहृदयता, कवित्व, साहस, निष्ठा, तेजस्विता, मानवता, मस्ती और वाग्मिता का 
समूह एक आक्षंक मर्दाने शरीर में एकन्न हो गया था---और उसे हम ' नवीन के ताम 
से जानते थे। पराधीन युग का यह दु.खद परिणाम था कि लोकमान्य तिलक ऐसे 
मेधावी विद्वान्‌ को, जिन्हें ईश्वर ने अध्ययन और शोध के लिए बनाया था, राज- 
नीति के जंजाल मे फंसना पड़ा। उसी प्रकार नवीनजी को प्रकृत-कवि और जन्म- 
जात साहित्यिक होते हुए, राजनीति के संघर्षमय अखाड़े में उतरना पड़ा। काव्य 
की जो प्रतिभा नवीनजी में थी, उसके जोड़ की प्रतिभा हमारे सीमित अनुभव में 
एक ही दो व्यतियों में और देखने को मिली | कितु कवि से भी अधिक तेजस्वी 
और आकर्षक उनकी सहृदयता और मानवता थी। दूसरों के दुःख से कातर हो 
उठनेवाले व्यक्ति जीवन में हमें नवीनजी ही मिले। उनका राजनीतिक जीवन 
उत्त रप्रदेश, विशेषकर कानपुर के राजनीतिक जीवन का इतिहास है। मध्यभारत 
(मालवा के) शाजापुर नगर में उन्होंने जन्म लिया, कितु कानपुर को उन्होंने 
अपनाया और कानपुर ने भी सभी प्रकार से उन्हें अपना लिया | स्वर्गीय गणेशशक र 
विद्यार्थी के व्यक्तित्त और क्ृतित्व से प्रभावित होकर ही वे कानपुर आये थे। 
गणेशजी को उन्होंने अपने ज्येष्ठ सहोदर के समान माना, और आजीवन उस 
भ्रातृत्व का निर्वाह किया | उनके समान उदात्त काव्य पढ़नेवाला व्यक्ति क्या अब 
मिलेगा ? उनकी वाणी का ओज और साधुये क्‍या कभी भूलाजा सकता है ? 
आकाशवाणी ने उनके कई काव्यपाठों के ठेपरेकार्ड लिग्रे थे। यदि वे उपलब्ध हों 

तो उनके पक्के (स्थायी) रेकार्ड बनवा लेने चाहिए जिससे भावी पीढ़ियों को 
हिंदी के इस तेजस्वी और मस्त कवि की वाणी सुनने को मिल सके। उस समय 
हम उनके विषय में कुछ अधिक लिखने में असमर्थ रहे । मई (६० के अंक में हमने 
उनके संबंध में पं» वेंकटेशनारायण तिवारी, पं० माखनलाल चतुर्वेदी और श्री 
भगवतीचरण वर्मा के लेख प्रकाशित किये थे और उनकी कुछ कविताएं भी प्रका- 
शित की थी । एक बार हमने उनसे अपनी कुछ पुरानी कविताएं सुनाने को कहा 
था। वे बोले, “अरे ! पुरानी कविताएं क्‍या सुनायें, वे तो पुरानी पड़ गयी। 
नयी कविताएं सुनो ।” हमने उ नसे कहा था : 

मुझे तुम्हार गान पुराने 

अब भी लगते हैं मस्ताने, 

कम्पित कर देते वे गाने, 

वयशील मदिरा की उनमे झार, 

उन्हें क्‍्य, भूल सकेंगे ? 

वर्ण-विन्यास, माधुय, भाव और सौंदय की दृष्टि से उनकी कविताएं वेजोड़ 

है। वे हिंदी की अपूर्व निधि है। इस समय हमें यह सोचकर दु.ख होता हैं कि 
जैब हिंदी संसार की ओर से उन्हें सम्मानित करने का समय आया तब कुछ भले 
आदमियों की कृपा से साहित्य सम्मेलन समाप्तप्राय हो गया। न हिंदी ससार 
उन्हें साहित्य सम्मेलन का सभापति बना पाया, और न 'साहित्य-वाचस्पति' की 
उपाधि से ही उन्हें सम्मानित कर सका । कितु जब तक हिंदी पाठकों में सरस और 
ओजस्बी कविता के-प्रति प्रेम रहेगा, नवीनजी का यशःशरीर जीवित रहेगा । 
संतोष इतना ही है कि भारत सरकार ने कुछ महीने पहले “पद्म भूषण देकर-- 
विलंब से ही सही--उनका सम्मान कर अपने कतंव्य का पालन कर दिया था। 
कितु उतका वास्तविक सम्मान इस बात में है कि वे सहृदय हिंदी-प्रेमियों के हृदयों 
में प्रतिष्ठित हैं। हम उनके शोक-सतप्त परिवार के प्रति अपनी विनम्र समवेदना 
प्रकट करते हैं । 

(पंडित) माखनलाल चतुर्वेदी 


लवी बीमारी के बाद ३० जनवरी, १६६८ को खंडवा में हिंदी संसार के प्रसिद्ध 
एक भारतीय आत्मा" का स्वर्गवास हो गया। उनके साथ हिंदी काव्य की राष्ट्रीय 
चेतना उत्पत्त करनेवाली पीढ़ी प्रायः समाप्त हो गयी | श्री मेथिलीशरणजी और 
नवीनजी पहले ही चले गये । उस पीढ़ी के पं० माखनलालजी और सनेहीजी बच 
रहे थे। सनेही जी ८४ वर्ष के थे। माखनलालजी ८० वर्ष की आयु पाकर ही हमे 
छोड़ गये। हिंदी मे पतजी और माखनलालजी बड़े सुकुमार कवि माने जाते रहे 
हैं। अपनी सुकुमारता के बावजूद माखनलालजी बराबर अपने बिगडें हुए स्वास्थ्य 
और अनेक रोगों से संघर्ष करते रहे | हमारी अंतिम भेंट उनसे उनके उस अभि- 
नंदन में हुई थी जिसमें मध्यप्रदेश की सरकार ने उनका सार्वजनिक सम्मान किया 
था। उस अवसर पर ही उनका स्वास्थ्य बहुत गिरा हुआ था, किंतु यह देखकर 
सतोष भी हुआ था कि शरीर के अत्यत जर्जर हो जाने पर भी उनका मस्तिष्क 
प्रकृतिस्थ था | हमसे वे जब भी मिलते थे तब चुहल की कुछ बाते करते थे। उस 
अवसर पर भी उन्होंने वह क्रम जारी रखा। मृत्यु से कुछ ही सप्ताह पहले भी 
वे इतने सजग और सचेत थे कि उन्होने भारत सरकार के भाषा-विधेयक के 
विरोध में 'पद्मभूषण' अलंकार लौटाने का निश्चय घोषित किया था। 
पं० माखनलालजी की राष्ट्रीय भावना केवल काव्य तक सीमित नही थी । 
वे सक्रिय रूप से राजनीति में भाग लेते रहे और असहयोग आदोलन में कई बार 
जेल भी गये। वे उन चारणों के समान थे जो कविता भी करते थे और रणभूमि 
में तलवार भी चलाते थे | मध्यप्रदेश की राजनीति में बहुत दिनों उनका प्रमुख 
स्थान रहा। यह कहता अत्युक्ति न होगा कि पं० माधवराव सप्रे, पं० रविशंकर 
शुक्ल, श्री राघवेन्द्रराव के समान उन्हें भी मध्यप्रदेश में राजनीतिक चेतना उत्पन्न 
करने तथा वहां शक्तिशाली राजनीतिक वातावरण बनाने का श्रेय था। 

उनकी सत्त रवी वर्षगांठ पर खंडवा के नागरिकों ने उनका अभिनंदन किया 
था। उसमें अध्यक्षता के लिए हमें निमंत्नित किया गया था। उस अवसर पर 
उन्होंने हमें अपने राजनीतिक जीवन के आरभिक काल की बहुत-सी बातें बतायी 
थीं। हमें उनसे यह सुनकर बड़ा आश्चर्य हुआ था कि युवावस्था मे भावुक और 
सुकुमार माखनलालजी क्रांतिकारी दल में विधिवत्‌ सम्मिलित हो गये थे और 
उन्होंने काशी में गंगाजी को साक्षी कर क्रांतिकारियों के सभी कत्तंव्य करने की 
शपथ ली थी । बाद में वे महात्माजी के जादू से प्रभावित होकर अहिसक आंदोलन 
में सम्मिलित हो गये, कितु अपनी शपथ को भंग करने का उन्हें बड़ा अनुताप था। 

वे प्रकृत कवि थे। उनके काव्य में कोमलता और कठो रता का अनोखा सम्मि- 
श्रण है। इसी प्रकार एक ओर उनकी 'फूल की चाह' नामक कविता सामान्य 
जनता में अत्यंत लोकप्रिय हुई तो दूसरी ओर ऐसी कविताएं भी हैं जिनका आनंद 
केवल विदग्ध साहित्यिक ही ले सकते हैं। उत्की चितन-प्रणाली ही काव्यमय थी । 
इसीलिए उनके गद्य में भी काव्य का आनंद मिलता है। साहित्य देवता हिंदी का 
श्रेष्ठतम विचारोत्तेजक गद्य-काव्यमय निरबंधों का संग्रह है। उनके संस्मरणात्मक 
निबंधों मे अनोखी रोचकता है। उनके कोई-कोई निबंध (जैसे, सरस्वती मे 
प्रकाशित सुभाष मानव, सुभाष महामानव”) हिंदी गद्य की शक्ति के अप्रतिम 
उदाहरण है । कवि और लेखक होने के अतिरिक्त वे हिंदी में अपने समय के बड़े 
प्रभावशाली वक्‍ता भी थे। उनके भाषणों को सुनने से काव्य का आनंद मिलता 
था। 


पं० माधवराव सप्रे को वे अपना गुरु मानते थे। सप्रेजी के प्रति उनकी अगाध 
श्रद्धा थी। देश-सेवा और हिंदी-सेवा--दोनों ही की प्रेरणा उन्हें सप्रेजी ही से 
मिली थी । 

उनकी शिक्षा केवल हिंदी में हुई थी और उनका प्रौढ़ जीवन गांवों के प्राइ- 
मरी स्कूल की अध्यापिका से आरंभ हुआ था। वे कई वर्ष अध्यापक रहे, कितु 
राजनीति के प्रेम और देश-सेवा के उत्साह ने उन्हें सावंजनिक जीवन में आने 
को प्रेरित किया । जबलपुर और खडवा उनके कार्यक्षेत्र रहे। कितु वे जबलपुर 
अधिक दिन न रहे । उनका मुख्य कार्यक्षेत्र खंडवा ही रहा । 

उनकी साहित्य-सेवा वहुमुखी थी | वे कबि तो थे ही, निबंधकार, नाटककार 
ओर पत्रकार भी थे। उनका नाटक ्ृष्णार्जुन-युद्ध' बड़ा प्रेरक ओर एक समय 
बड़ा लोकप्रिय था। वे 'प्रभा और 'प्रताप' के संपादकीय विभागों में रहे और 
कर्मंवीर' का तो उन्होंने बीसों वर्ष सपादन किया। 

कितु उनकी सबसे बड़ी विशेषता उनका तरुण पीढ़ी के प्रति अनुराग था। 
वे हृदय से स्वयं सदंव तरुण रहे। यही कारण है कि तरुणो के क्रियाकलापों, 
उनकी आकांक्षाओं और उनके संघर्षो में वे सदा रुचि लेते रहे। मध्यप्रदेश और 

मालवा की तरुण पीढी उनसे जितनी प्रभावित हुई उतनी और किसी से नहीं। 
उनकी प्रेरणा से कितने ही नवयुवक राजनीति या साहित्य के क्षेत्र में आये। 

वे उन साहित्यकारों में थे जो सर्वप्रिय ही नहीं, सभी वर्गों से समान 
रूप से समादत थे। भारत सरकार ने उन्हें 'पद्मभूषण के अलंकार से अलंकृत 
किया था। सागर विश्वविद्यालय ने उन्हें 'डॉक्टर' की सम्मानित उपाधि से विशभू- 
पित किया था। हिंदी साहित्य-सम्मेलन ने उन्हें 'साहित्य-वाचस्पति' की सर्वोच्च 
साहित्यिक उपाधि से सम्मानित किया था। हिंदी संसार ने उन्हें हिंदी साहित्य- 
सम्मेलन के हरिद्वार अधिवेशन का सभापति निर्वाचित किया था। साहित्य अकादमी 
ते जब साहित्यिक पुरस्कार स्थापित किये तो हिंदी का पहला पुरस्कार उनके 
काव्य-सग्रह 'हिम किरीटिनी' को दिया था। मध्यप्रदेश सरकार ने एक विशेष 
समारोह में उनका सम्मान किया था जिसकी अध्यक्षता वहां के राज्यपाल ने की 
थी। उसमें उन्हें सरकार की ओर से दस हजार की थली और पांच सौ रुपये 
आजीवन की मासिक वृत्ति दी थी । साहित्य-सम्मेलन के वे ही एकमात्र सभापति 
थे जिनका स्वागत समिति द्वारा चांदी से तुलादान कराया गया था। हिदी में 
ऐसा राजकीय सम्मान ओर किसी कवि था लेखक का नहीं हुआ। केवल विश्व- 
विद्यालयों मे उनके साहित्य को मान्यता नहीं मिली । 

इधर प्रायः पांच वर्षो से वे बहुत बीमार थे और अत्यंत दुर्बल हो गये थे । 
उनका लिखना-पड़ता बंद हो गया था, फिर भी वे सार्वजनिक प्रश्नों में बड़ी 
दिलचस्पी लेते थे । भाण-विधेयक से उन्हें बहुत मानसिक दुःख हुआ था। इसी- 
लिए उन्होंने पद्म भुषण का सम्मान छोड़ दिया था। 

वे लोकमान्य तिलक के अनुयायी थे कितु बाद में महात्माजी के भक्त हो गये 
और उन्हीं के नेतृत्व में उनका अधिकांश राजनीतिक जीवन बीता | यह अनोखा 
संयोग था कि महात्माजी की पुण्यतिथि को ही उनका स्वर्गवास हुआ । 

हमारे वे बड़े सुहृद थे । इसलिए उनके स्वगंवास से हमें एक प्रिय आत्मीय 
के बिछुड़ जाने का दु.ख है । हिदी-संसार ने अपना एक मूर्धन्य साहित्यकार खो 
दिया । हिंदी की तरुण पीढ़ी ने एक सहानुभूतिपूर्ण शुभाचितक एवं मार्ग-दर्शक 
खो दिया। उनके (रिक्त स्थान की पूर्ति असंभव है। 

(श्री) मासा वरेरकर 


हमने अत्यंत दुःख के साथ २३ सितम्बर, १६६४ को नयी दिल्‍ली में मराठी 
के प्रख्यात साहित्यकार मामा वरेरकर के स्वरगंवास का समाचार दिया था | मृत्यु 
के समय उनकी अवस्था ८१ वर्ष की थी, कितु अत तक उनका जीवन कर्मठ 
और उत्साहमय बना रहा। उन पर ८१ शरदों का प्रभाव नहीं के बरावर 
था। 

मामा वरेरकर भारतीय साहित्य-जगत्‌ के उन विशिष्ट, वरिप्ठ और मान्य 
व्यक्तियों में थे जो सर्वंसाधारण के प्रति संवेदनशील, नवोंदितों के प्रति उदार, 
उपेक्षितों के स्नेहशील-सहायक और संरक्षक थे। भारती साहित्य के विशाल क्षेत्र 
के अनुरूप उनकी दृष्टि भी विशाल थी । वह अंतर्भारती के उन्‍नतायक थे। भारतीय 
साहित्य के बीच अंतर्देशीय पारस्परिक आदान-प्रदान के कार्य में वे सदा आगे 
रहे । विभिन्‍न प्रदेशों और क्षेत्रों मे वद्धवंमान विकासशील भारतीय साहित्य को वे 
अपना निजी ससार मानते थे । सब भाषाओं के साहित्यिक उनके अपने जन थे। 
सबकी समस्याओं और प्रश्नों को, उनके सुख और दुखों को वे अपना समझते थे। 
हुर एक भारतीय साहित्यिक उनका अपना था। साहित्यिकों के मान-सम्मान और 
प्रतिष्ठा का वे बहुत ध्यान रखते थे। 

नाटक और कथा साहित्य के मौलिक सृजन में, और बंगला भाषा से मराठी 
में रवीन्द्र और शरद्‌ साहित्य को अनूदित करने में उनकी प्रतिभा खूब चमकी 
थी। नाट्य-जगत्‌ में उनकी देन को कौन नही जानता ? अभिनेता ओर तंत्र 
सूत्रधर को वह मनीषा का माध्यम मानते थे, और नाटककार या नाटक के स्रष्टा 
साहित्यिक को वह सर्वाधिक महत्त्व देते थे। मराठी रंगमंच उनका सवंदा ऋणी 
रहेगा और हिंदी रंग्रमंच के पुनरुद्धार के हेतु उनके प्रयत्न हम हिंदीभाषियों के 
बीच आदर और स्नेह के साथ याद किये जायेंगे। हिंदी साहित्यिकों के लिए वे 

का सम्मान प्रदान किया गया था। राज्य सभा में अपने कार्यकाल में मामा साहब 
ने हिंदी की हितरक्षा में सदा आवाज और कलम उठायी। रेडियो में हिंदी का 
स्वरूप बिग्राड़ने की कुचेष्टा का उन्होंने प्रबल विरोध किया था, और अंग्रेजी को 
सह-राजभाषा के रूप में बनाये रखने का विधेयक प्रस्तुत होने पर उन्होंने उसके 
विरोध में प्रधान मंत्री को विरोध-पत्न लिखा, तथा सार्वजनिक रूप से भी उसका 
विरोध किया था, जबकि संसद में हिंदी के अनेक प्रतिनिधि भी ऐसा करने का 
साहस न बटोर सके थे । 

मामा साहब इधर छत्नपति शिवाजी और महाकवि भूषण को लेकर नाटक 
लिखने की तैयारी कर रहे थे, और भूषण के संबंध में सामग्री एकन्न कर रहे थे। 
वे कहा करते थे कि सुदूर अतीत में भी हिंदी के एक कवि ने शिवाजी को अपने 
काव्य का नायक बनाया और उनके काय॑ के राष्ट्रीय महत्त्व को पहचाना, यह इस 
बात का प्रमाण है कि हिंदी का कार्य-क्षेत्र सदा से संपूर्ण भारत या संपूर्ण राष्ट्र 
रहा है, और राष्ट्र की चेतना उसमे सदेव अभिव्यक्त होती रही है। दु ख है कि 
अपने इस नाटक को पूरा करने के पहले ही मामा साहब चले गये। अंत समय तक 
उनकी कलम चलती रही और उन्होंने कर्मयोगी की गति पायी । हम 'सरस्वती' 
की ओर से भारती के इस यशस्वी सेवक को हिंदी जगत्‌ की विनम्र श्रद्धांजलि 
अपित करते है। 





(श्री) मेथिलीशरण गुप्त 

एक युग का अंत 

राष्ट्रकवि मैथिलीशरणजी गुप्त ने १२ दिसम्बर, १६६४ को अपने आराध्य 
भगवान्‌ राम के सान्निध्य मे चिरनिवास करने के लिए साकेत यात्रा कर दी । हिंदी 


साहित्य का अक्षय वट गिर गया--वह अक्षय वट जिसकी शीतल और सुखद छाया 
हिंदी संसार को आधी शती के अधिक काल से सुख और तृप्ति का अनुभव करा 

रही थी। आज के ६०-७० वर्ष की अवस्थावाले हिंदी-प्रेमियों ने भी जब से होश 
संभाला तब से वे राष्ट्रकवि का नाम सुनते आ रहे है और उनके काव्य से अनु- 
प्राणित होते आ रहे हैं । इस दीर्घ अवधि मे प्रेमचन्द, प्रसाद, निराला, रत्नाकर, 
सियारामशरण, अजमेरीजी आदि कितने ही देदीप्यमान नक्षत्र हिंदी-गगन मे 
उदित हुए और अस्त भी हो गये; कितु राष्ट्रकवि अटल और अचल क्र्‌व के 
समान हिंदी सस।र को बराबर दिश्ाज्ञान देते रहे। हिंदी संसार को उन्हें एक 
संस्था समझने का अभ्यास पड़ गया था--और वह भी ऐसी संस्था समझने का 
कि जो सनातन हो, अक्षय हो । वह भूल गया कि गुप्तजी नश्वर और मत्य॑ हैं। 
यही कारण है कि ७८ वर्ष की अवस्था में भी उनके साकेत-वास से हिंदी संसार 
को इतना गहरा धक्का लगा । 

आज के हिंदी संसार के वे पितामह थे। खड़ी बोली में पहले भी कविता 
लिखी जाती थी, कितु साहित्य संसार में उसे मान्यता और प्रतिष्ठा प्राप्त न थी । 
काव्यक्षेत्र में ब्रजभाषा का ही बोलबाला था। गुप्तजी ने जब कविता लिखनी 
आरंभ की तब तत्कालीन प्रथा के अनुसार ब्रजभाषा ही में लिखी | उस समय की 
प्रथा के अनुसार अपना उपनाम भी रखा। उनका उपनाम था--रसिकेन्द्र' । 
कितु आचाये द्विवेदी की प्रेरणा और युग की आवश्यकता का अनुभव कर उन्होंने 
ब्रजभाषा का त्याग” कर दिया, तथापि ब्रजभाषा काव्य से उन्हें अंत तक प्रेम 
बना रहा। उन्हें सकड़ों पुराने छंद याद थे, और जब वे हमारे साथ बैठते और 
ब्रजभाषा काव्य की चर्चा चलती तब कितने ही पुराने छंद सुनाया भी करते थे । 
कितु हिंदी के हित तथा राष्ट्रीय आवश्यकता का अनुभव कर उन्होंने खड़ीबोली 
ही में काव्य-सजं ना करने का ब्रत ले लिया, और अंत तक उन्होंने उस ब्रत का 
पालन किया। आरंभ से कुछ दिनो तक खड़ीबोली कविताओं को छपाते समय वे 
अपने उपनाम (रसिकेंद्र) का प्रयोग करते रहे, कितु बाद में नयी व्यवस्था से 
उपनाम की निरथ्थंकता समझकर उन्होंने उसका उपयोग करना छोड़ दिया । उनके 
बहनोई कालपी-निवासी स्वर्गीय दारकाप्रसाद गुप्त, जब कविता करने लगे और 
उन्होंने राष्ट्रकवि से कोई अच्छा 'उपनाम' सुझाने को कहा तब उन्होंने अपना 
उपनाम (रसिकरद्र) उन्हें दे दिया, और तब से द्वारकाप्रसादजी “'रसिकेंद्र' की छाप 
लगाकर लिखने लगे । वे 'रसिकेंद्र' नाम से प्रसिद्ध हो गये, और लोग भूल गये 
कि आरंभ में यह उपनाम स्वयं राष्ट्रकवि का था । 

राष्ट्रकवि की सबसे बड़ी सेवा यह थी कि उन्होंने उस समय के हिंदी संसार 
को इस बात का विश्वास दिला दिया कि खड़ीबोली कविता के लिए उपयुक्त और 
समर्थ भाषा है। उनकी असंख्य आरंभिक कविताओं--विशेषकर 'भारतभारती' 
ने लोगों के सामने सफल खड़ीबोली काव्य को रखकर कवियों को खड़ीबोली में 
लिखने के लिए प्रेरित किया | उनका नेतृत्व इतना शक्तिशाली था कि तत्कालीन 

नयी पीढ़ी के कवियों ने एक मत से उनका नेतृत्व स्वीकार कर लिया और प्राय: 
दो दशको में उनके सतत प्रयत्न, सफल कृतित्व और सजीव प्रेरणा के फलस्वरूप 
हिंदी काव्य में खड़ीबोली छा गयी । यदि राष्ट्रकवि ने खड़ीबोली को हिंदी काव्य 
में प्रतिष्ठित न कर दिया होता तो आगे चलकर हिंदी काव्य का जो विकास 
छायावाद, रहस्यवाद, प्रगतिवाद, प्रयोगवाद, प्रतीकवाद तथा नयी कविता में 
हुआ---वह शायद उस अल्प अवधि में संभव न होता क्योंकि हमारा काव्य आज 
भी ब्रजभाषा की मध्यकालीन परंपराओं से सवंथा मुक्त न हो पाता और प्रगति 
की गति अवरुद्ध हो गयी होती । आज हम खड़ीबोली की कविता से इतने परि- 
चित और अभ्यस्त हो गये है कि इस शती के आरंभिक दशक की वह परिस्थिति 
बिल्कुल भूल गये हैं जब हिंदी काव्य की प्रचलित और मान्य भाषा 'ब्रजभाषा' 
थी और जब खड़ीबोली काव्य के लिए सर्वथा अनुपयुक्त समझी जाती थी। गद्य 
ओर पद्य की भाषाओं में भेद था जिससे साहित्य की प्रगति रुक रही थी। उस 
स्थिति को बदलने में कितने ही लोगों ने प्रयत्न किया था, कितु एक व्यक्ति जिनके 
प्रयत्नों से उस समय असंभव समझी जानेवाली बात सभव ही नही प्रत्युत स्वे- 
सम्मति से स्वीकार कर ली गयी, वे थे राष्ट्रकवि मैथिलीशरण ग्रुप्त । इस एक हीं 
क्रांतिकारी सेवा के लिए हिंदी का इतिहास उन्हें 'युगगप्रवर्तत' के रूप में सदेव याद 
रखेगा । 

उन्होंने केवल खड़ीबोली को प्रतिष्ठित कर उसका प्रचार ही नहीं किया, 
अपने लोकप्रिय काव्य द्वारा उन्होने राष्ट्रीय जागरण का सदेश सारे हिंदी संसार 
के कोने-कोने में वहुंचाया । हमे यह कहने में कुछ भी संकोच नहीं है कि यदि 
गोस्वामी तुलसीदास के “रामचरितमानस” के बाद कोई हिंदी काव्य महलों से 
लेकर झोंपड़ियों तक समान रूप से लोकप्रिय रहा तो वह था 'भारत-भारती । 
इस दृष्टि से वे वास्तव मे 'सारस्वत कवि थे। भारत-भारती ने हिंदी का प्रचार 
तो किया ही, उसने जनता में राष्ट्रीयता की भावना भी उत्पन्न की । जिस प्रकार 
रूसो और वाल्टेयर की कृतियों ने फ्रांसीसी क्रांति के लिए भ्रूमि तेयार की थी, 
उसी प्रकार मंथिलीशरण गुप्त की कृतियों ने (और उनसे अनुप्राणित अन्य 
कवियों ने) उत्तर भारत में भारतीय जन-आंदोलन के लिए भूमि तेयार की। 
इतिहास में जनता ने दो हिंदी कवियों को गेर-सरकारी' उपाधियां दी--बाबू 
हरिश्चन्द्र को 'भारतेन्दु की, और श्री मंथिलीशरण गुप्त को 'राष्ट्रकवि' की । 
गुप्तजी को 'राष्ट्रकवि' की उपाधि 'राष्ट्रभाषा' के कवि होने के कारण नहीं दी 
गयी । जनता ने उन्हें यह सम्मान इसलिए दिया था कि उन्होने अपने काव्य द्वारा 
जनमानस में राष्ट्रीय चेतना उत्पन्न की थी । 

उनके कृतित्व का परिमाण विशाल है। उसमें विविधता है। कितु यह 
अवसर उनकी कृतियों के मूल्याकन का नही है। यह कार्य इतिहास करेगा। फिर 

भी यह कहने मे हमें संकोच नहीं है कि पिछले पचास वर्षो में गुप्तती की कवि- 
ताओं ने हिंदी संसार को जितने व्यापक ढंग से प्रभावित किया, उतना अन्य 
किसी कवि की कृतियों ने नहीं । शायद बाद के कई कवियों के काव्य विशुद्ध 
काव्य की दृष्टि से अधिक महत्त्वपूर्ण है; कितु वे केवल विद्वानों और विदग्ध 
साहित्यिको तक सीमित रहे । वे न तो जनता के कंठ में उतरे और न समाज के 
भिन्‍न-भिन्‍न स्तरो में ही पहुंच सके । गुप्तजी के काव्य की यह विशेषता थी कि वह 
सच्चे अर्थो में लोकप्रिय था। वह आभिजात्य वर्ग या “विद्वद्व्‌ द' के लिए ही 
नही था। जनता को वह केवल विद्वानों के लिए नेबुलवाला काव्य नहीं मालूम 
पड़ता था । उसमें जनमानस को आकर्षित करने की अपूर्व शक्ति थी। शायद 
इसका कारण यह था कि उतकी चितन-शैली और दृष्टिकोण जनता के हृदय के 
अधिक निकट थे। वे आधुनिक होंते हुए भी अति आधुनिक ' न थे, बुद्धि का महत्त्व 
मानते हुए भी 'बुद्धिवादी न थे, क्रांतिकारी होते हुए भी प्राचीन के गौरव को 
स्वीकार करते थे, अत्यंत आस्तिक होते हुए भी धामिक दूराग्रह से दूर थे। 

आज हमें सहसा वह समय याद आ रहा है जब हमने गुप्तजी के पहले-पहल 
दर्शन किये थे। हमारे पूज्य पिताजी आज से प्राय: ६० बष॑ पहले “श्री राघवेन्द्र' 
नामक मासिक पत्र का संपादन करते थे। उसमें गुप्तजी की कई सूंदर कविताएं 
छपी थी। तब तक दोनों की भेंट नही हुई थी। पिताजी ने उन्हें एक वार अपना 
चित्र भेजते को लिखा गुप्तजी ने बड़ी नम्नता से उत्तर दिया कि मेरे ऐसे व्यक्ति 
का चित्र किस काम आ सकता है ? आपके अनुरोध की रक्षा के लिए मैं अपने 
आराध्य भगवान्‌ श्री राम का एक चित्र भेज रहा हूं। अलग डाक से वह चित्र 
आया और वर्षो पिताजी के कमरे की शोभा बढाता रहा । बाद में, कई वर्षो बाद 
वे किसी कार्य से प्रयाग आये और उनसे मिले । तब हमने उनके प्रथम दर्शन किये । 
उन दिनों वे सिर पर दिल्‍लीशाही लाल पिया बांधा करते थे। उनकी वह छवि 
आज भी हमारे मानसपट पर अंकित है। वाद में तो, विशेषकर १६३० के बाद, 
हम उनके बहुत निकट संपक में आ गये। संयोग की बात कि यद्यपि जब हम 
मिलते तब घंटों बंठक होती तथापि काव्य-चर्चा बहुत कम होती । वे बड़े क्नोद- 
प्रिय थे और हमें केवल विनोदप्रिय व्यक्ति ही समझा करते थे। जब उन्हें मालूम 
हुआ कि हम पर 'सरस्वती' के संपादन का भार आ गया है तब उन्‍हें बड़ी निराशा 
हुई और उन्होने श्री सियारामशरणजी से कहा कि ऐसे विनोदी और बेफिक्रे 
व्यक्ति के हाथ में आकर सरस्वती” की क्‍या दशा होगी ! कितु कुछ दिलों के 
बाद उनका विचार बदल गया और उन्होंने स्वयं हमे यह बात बतलायी । कहने 
लगे कि आपने हमें बड़ा निराश किया। हम तो समझते थे कि आपके हाथों में 
आकर 'सरस्वती विनोद को पत्तिका हो जायेगी कितु आपने तोइसकी गंभीरता 
को बनाये रखा है ! 

'सरस्वती' से गुप्तजी का ऐतिहासिक संबंध है। गुप्तजी के यशःशरीर के 
निर्माण में आचार्य द्विवेदीजी की सरस्वती” का जो हाथ रहा है वह इतिहास की 
बात है। उन्हें सरस्वती से बड़ा मोह था। एक बार हमने उनके एक लेख के लिए 
उन्हें पारिश्रभिक भेज दिया था। वे उस समय चिरगांव में न थे और मनीआ्डर 
ले लिया गया । जब वे लौटकर आये तब वे बड़े दुखी हुए और उन्होंने रुपया 
लौटा दिया। मिलने पर उन्होंने हमसे कहा था कि 'सरस्वती' से उन्होंने कभी 
कोई रकम नही ली। वे 'सरस्वती” को अपनी ही पत्रिका समझते थे और उसे 
बराबर पढ़ा करते थे । 

राष्ट्रकवि' अन्य कितने ही कवियों और साहित्यकारों की भांति केवल 
साहित्य-निर्माण में ही रुचि नही लेते थे। वे उन थोड़े से साहित्यकारों में थे 
जिन्होंने स्वतंत्रता-आंदोलन में सक्रिय भाग लेकर जेल का दड भोगा । वे झांसी 
और आगगरे की जेलों में रहे। हिंदी के बहुत कम प्रमुख कवियों ने हिंदी के प्रचार 
या आंदोलन में इतना सक्तिय भाग लिया जितना गुप्तजी ने । वे केवल कलमशूर 
ही न थे, हिंदी के कमंठ और सजग नेता भी थे और हिदी के कार्यकर्ताओं को 
सदंव अनुप्राणित करते रहते थे । 

हमारी उनकी अतिम भेट दिल्ली में दिसम्बर ६४ के प्रथम सप्ताह में हुई । हमे 
पहली और दूसरी दिसम्बर को वहा एक समिति की बैठक में सम्मिलित होना 
था। वहां पहुंचने पर हमने सुना कि दूसरी तारीख को डा० नगरेन्द्र की पुस्तक का 
ग्रंथ-विमोचन  राष्ट्रकवि करेंगे। हम उस समारोह में गये और वहां गुप्तजी से 
भेंट हुई। उन्होंने कहा कि इस भीड़भाड़ की भेंट से तृप्ति नहीं हुई। उन्होने 
अगले दिन मिलने का आग्रह किया। तदनुसार हम तीसरी दिसम्बर को अपरात्न 
में उनसे मिले । हम प्राय: डेढ घंटे उनके पास रहे। उन्होंने कई संस्मरण सुनाये, 
बातचीत के सिलसिले में कई पुराने छंदों की पंक्तियां सुनायी, यह सूचना दी कि 
उनकी “अजमेरीजी के संस्म रण” नामक पुस्तक गी घर ही छप जायगी और छपते 
ही वे उसकी एक प्रति हमें भेज देगे। अंत भे उन्होंने हमसे चिरगांव आकर कुछ 
दिन रहने का आग्रह दुहराया। वे प्राय. एक वर्ष से हमसे चिरगाव आने का 
अनुरोध कर रहे थे कितु कार्य-व्यवस्था के कारण हम उनकी आज्ञा का पालन 
नहीं कर सके थे। इसकी उन्हें शिकायत थी। हमने मार्च में चिरगांव जाने का 
पक्‍का वचन दिया और उससे वे बड़े प्रसन्‍न हुए । बड़े आग्रह और प्रेम से जलपान 
कराकर और चाय पिलाकर उन्होने हमें विदा किया। हमे क्या मालूम था कि 
राष्ट्रकवि से हमारी वह अतिम भेंट है ! 

६ दिसम्बर से हम फिर लबे प्रवास पर चले गये और ३० दिसम्बर को 
लौटे। प्रवास ही में हमने समाचार-पत्नों मे राष्ट्रकवि के साकेत-वास का हृदय- 
विदारक समाचार पड़ा। बाद में मालूम हुआ कि वे £ या १० दिसम्बर को 

दिल्‍ली से झांसी गये । शायद रात की गाड़ी से गये थे। उन दिनों ठंड तीत्र थी। 
रास्ते में उन्हें सर्दी लग गयी और ११-१२ की रात में सहसा, हृदय की गति रुक 
जाने से, उन्होंने सदा के लिए आंखें मूद ली । इस समाचार से हम स्तब्ध रह गये। 
समाचार की सत्यता पर सहसा विश्वास नहीं होता था। साठ वर्षो के अनेक 
संस्मरण चित्र हमारे मस्तिष्क में घूम गये । व्यक्तिगत रूप से वे हमारे आत्मीय थे । 
सरस्वती के तो वे अपने ही व्यक्ति थे। सरस्वती की हीरक जयंती में वे अस्वस्थ 
होने पर भी बड़े प्रेम और उत्साह से सम्मिलित ही नही हुए, बल्कि उन्होने उसकी 
अध्यक्षता भी की थी | अपने गुरु आचाये द्विवेदी की प्रतिमा का अनावरण करते 
समय वे प्रेम और आनंद से अभिभृत हो गये थे। उनके उठ जाने से 'सरस्वती' 
परिवार का 'पुरखा' ही उठ गया । अब 'सरस्वती' को इसी बात से संतोष करना 
पड़ेगा कि वह राष्ट्रकवि की 'कर्मभूमि' थी और उनके सहयोग और निकट संपर्क 
से वह गौरवान्वित हुई । 

उनके शोक-संतप्त परिवार के प्रति हम किन शब्दों में सहानुभूति प्रकट करें ? 
उससे कुछ दिन ही पहले सरस्वती को श्री सियारामशरणजी का वियोग सहना 
पड़ा था। अब यह वज्ञाघात सहना पड़ा। हम उनके परिवार के साथ, विशेषकर 
उनके सुपुत्न चि० उमिल के प्रति, अपनी हादिक समवेदना प्रकट करते है। उन्हें 
इस बात से घैयं रखता चाहिए कि सारा हिंदी संसार उनके दुख से दुखी है और 
राष्ट्रकवि की कीति हिंदी के इतिहास में अक्षय रहेगी । 





(श्री) मोहनसिह सेंगर 


फरवरी ७२ की एक रात आकाशवाणी से यह समाचार सुनकर हम स्तब्ध 
रह गये कि दिल्‍ली से केवल ५७ वर्ष की आयु में श्री मोहनसिह सेंग र का सहसा 
स्वरगंवास हो गया। वे काफी स्वस्थ थे और उनकी बीमारी का भी दिल्‍ली के किसी 
मित्त ने कोई समाचार नहीं दिया था। इसलिए हमें यह समाचार अनश्र वज्ञा- 

धात के समान मालूम हुआ। 

यद्यपि सेंगरजी बहुत पहले से लेखन और संपादन का कार्य करते थे तथापि 
हिंदी संसार का उस समय उनकी ओर ध्यान गया जब वे (विशाल भारत' के सह- 
कारी संपादक के रूप में सामने आये । पं० बनारसीदास चतुर्वेदी उनसे प्रभावित 
थे और उन्ही के निमंत्रण पर वे वहा गये थे। बाद में जब स्वतंत्र रूप से उन्होंने 
नया समाज निकाला और उसका संपादन किया तब उनकी वास्तविक प्रतिभा 
और योग्यता का हिंदी संसार को परिचय मिला। 

श्री सेंगरजी का परिवार इटावा जिले का निवासी है जहां क्षत्रियों के अनेक 
उपनिवेश हैं। संयोग से उनके पिता जोधपुर गये और वहां तत्कालीन महाराज 
के कृपापात्र हो गये। वहां उन्हें अच्छा पद ही नही मिला, जागीर मे एकगव 
भी मिला। सेंगरजी उच्च शिक्षा के लिए इलाहाबाद विश्वविद्यालय में भेजे गये, 
कितु तभी नमक सत्याग्रह आरंभ हुआ और युवक मोहनसिंह उसमे कद पड़े तथा 
जेल गये । जेल से छूटने पर पढ़ाई तो समाप्त हो गयी और वे कुछ दिनों के लिए 
अभ्युदय के संपादकीय विभाग में स्थान पा गये। वहां से दिल्ली के अंग्रेजी 
नेशनल कॉल तामक पत्र में चले गये। कितु वहां अधिक दिन नहीं रहे । कुछ 
दिनों उन्होने हिन्दुस्तान दैनिक में काम किया, और फिर लाहौर की 'शक्ति' 
पत्रिका के सपादक होकर लाहौर चले गये। पं० बनारसीदास जी चतुर्वेदी 
उनकी योग्यता से बहुत प्रभावित थे और उनके अनुरोध पर वे उनके सहुकारी 
होकर (विशाल भारत में आ गये । वहां उन्होंने जिस योग्यता और परिश्रम से 
कार्य किया उससे उनकी योग्यता और प्रतिभा में चतुर्वेदीजी का विश्वास और 
दृढ़ हो गया। कई वर्ष “विशाल भारत' में रहने के बाद उन्होंने उससे अलग होकर 
नया समाज नामक मासिक पत्र निकाला जिसने बड़ी ख्याति और प्रतिष्ठा प्राप्त 
कर ली | उसमें उनकी संपादन-योग्यत्ता का पूर्ण विकास देखने को मिला। किंतु 
ऐसे उच्च श्रेणी के पत्न हिंदी में बहुत दिनों नहीं चल पाते और अंत में उसे बंद 
करना पड़ा। 

कई वर्षो से वे दिल्‍ली आकाशवाणी में हिंदी के प्रोड्यूसर पद पर थे। एक 
बार उनके हिंदुस्तान में संपादक के रूप में जाने की वात भी उठी । पर उनके 
समान स्वतंत्न-चेता व्यक्ति के लिए ऐसे पत्नों का वातावरण अनुकूल नहीं था। 
वे अंत तक आकाशवाणी ही में बने रहे । वहां रहकर---आकाशवाणी के 
वातावरण में---/जिन दसनन मह जीभ विचारी---हिंदी की सेवा करना कितना 
कठिन है, यह भुक्तभोगी ही समझ सकते हैं। कितु अपनी बुद्धिमत्ता, कर्मठता 
और अनवरत परिश्रम एवं निष्ठा के कारण वे सफल रूप से उसे कर सके । 

संपादन के अतिरिक्त वे निबंधकार और कहानी-लेखक भी थे। उनकी 
कहानियों में ऊचे दर्जे का व्यंग्य होता था 'खग्रेन बाबू' नाम का उनका कहानी- 

संग्रह इसका प्रमाण है। उनके बारह कहानी-संग्रह और निबंध संग्रह प्रकाशित 
हो चुके हैं। आकाशवाणी के कठिन और व्यस्त कार्य में लगे होने पर भी वे 
पंं० बनारसीदास चतुर्वेदी के आग्रह से 'स्व० रामानन्द चटर्जी स्मृति ग्रंथ” की 
तैयारी में बड़ी लगन से लगे हुए थे । 

हिंदी में इतने परिश्रमी, कम बोलनेवाले, अधिक काम करने वाले और 
अपने कृतित्व को उच्च स्तर का रखने को सजग कम ही लोग हमने देखे हैं। 
व्यक्तिगत रूप से वे बडे सरलहृदय और निरभ्षिमानी थे, पर उन्हें परिचय बढ़ाने 
का शौक नहीं था। वे अविवाहित रहे, कितु उन्हें अपने परिवार के प्रति अपने 
कत्तव्य का अत्यधिक बोध था, और उनकी कमाई का अधिकांश परिवार के लोगों 
पर ही व्यय होता था। वे वास्तव मे उदारहदय थे । 

वे यात्रा में जा रहे थे कि स्टेशन पर ही उन्हे हृदय का दौरा पड़ा और उनकी 
मृत्यु हो गयी । हिंदी के मौन साधक और एकनिष्ठ हिंदी भक्त की मृत्यु के समा- 
चार से हमे अत्यंत दुःख हुआ । इतने उच्च लेखक और सफल संपादक होने पर 
भी उन्हें ख्याति या प्रचार की कोई लालसा नही थी, और यही कारण है कि उस. 
अनुपम पुष्प के सहसा बिखर जाने से हिंदी संसार में कोई विशेष प्रतिक्रिया वही 
हुई, कितु जो लोग उन्हें निकट से जानते थे और उनके क्ृतित्व से परिचित है, 
उन्हें हिंदी की अपार क्षति का अनुभव हुआ। हम उस मौन साहित्य-साधक की 
स्मृति में आदर और स्नेह से नत हैं। 





(मनो विज्ञानवेत्ता) युंग 


कभी-कभी ऐसे क्रांतिकारी आविष्कार होते हैं, या ऐसे नये सिद्धांत प्रति- 
पादित कर दिये जाते हैं जिनसे सारी मानव-जाति की विचारधारा पर व्यापक 
प्रभाव पड़ता है और मानवता को एक नया दृष्टिकोण मिल जाता है। आधुनिक 
युग में डाविन का विकासवाद, काल॑ मास का दुंद्ात्मक भौतिकवाद, आइंस्टाइन 


१०४ | पावन स्मरण 


का सापेक्षवाद इस तथ्य के उदाहरण है। इसी श्रेणी में फ्रायड और युंग के मनो- 
वेज्ञानिक सिद्धांत भी आते है जिन्होंने सारे संसार के विचा रकों, चिकित्सकों और 
साहित्यिको पर अपना स्थायी प्रभाव जमा लिया है । यद्यपि फ्रायड ने सबसे पहले 
मनोविश्लेषण का सिद्धांत निकाला, तथापि शीक्र ही युग ने उसका परिष्कार कर 
उसे आगे बढ़ाया। उन्ही यूंग का निधन जून १६६१ में ८६ वर्ष की आयु में 
स्विट्जरलैंड में हो गया था। 

युंग का पूरा नाम था काले ग्रुस्ताव युंग, और उनका जन्म १८७४ में स्विट्‌- 
जरलैड के नगर में हुआ था। इनके पिता एक पादरी थे। यूंग ने अपने नगर के 
विश्वविद्यालय से डाक्टरी की परीक्षा उत्तीर्ण की। तव तक मानसिक रोगों की 
चिकित्सा के लिए मनोविज्ञान का महत्त्व मान लिया गया था। इसलिए युंग पेरिस 
विश्वविद्यालय में मनोविज्ञान का अध्ययन करने चले गये । लौटकर वे ज्यूरिख 
नगर में मनोवेज्ञानिक चिकित्सा करने लगे। सन्‌ १६०७ में उनकी भेट फ्रायड से 
हुई और वे उनके अनुसंधानों और सिद्धांतों से इतने प्रभावित हुए कि उनके शिष्य 
हो गये । 

क्रायड से पहले मनोविज्ञान को स्वतव विज्ञान नहीं माना जाता था। फ्रायड 
भी डाक्टर थे और वे मानसिक रोगों की, विशेषकर हिस्टीरिया के रोगियों की, 
चिकित्सा करते थे। उस समय तक हिस्टीरिया की चिकित्सा में कुछ लोग मेस्में- 
रिज्म का प्रयोग किया करते थे। हिस्टीरिया मानसिक रोग है, कितु उस समय 
तक मस्तिष्क के बारे में लोगों को बहुत कम ज्ञान था। फ्रायड ने पहले-पहल 
मस्तिष्क के उस भाव की ओर ध्यान दिया जिसे 'अचेतन' (अनकांशस ) कहते है। 
यही नही, उन्होंने यह प्रमाणित किया कि मनुष्य के जीवन में मस्तिप्क के इस अचे- 
तन भाग का बहुत बड़ा महत्त्व है। फ्रायड ने यह भी स्थापना की कि शेशवावस्था 
में ही यौन वृत्तियां उत्पन्न हो जाती है और वाल्यकाल की यौन वृत्तियों का प्रभाव 
बाद के सारे जीवन पर पड़ता है। वे ही मनुष्य की शक्ति का स्रोत है। उनकी 
तीसरी महत्त्वपूर्ण स्थापना यह थी कि मनुथ्य के मस्तिध्क में जो स्तर बन जाते 
हैं उनका कारण वे मानसिक या बाह्य ढंद्व या संघ हैं जिनसे मनुष्य को परि- 
स्थितिवश जूझना पड़ता है। इन सघर्षों के कारण मनुष्य को अपनी कितनी ही 
स्वाभाविक प्रवृत्तियों को रोकना पड़ता है। इसे उन्होंने दमन (रिप्रैशन)का नाम 
दिया । बहुत से मानसिक विकार इस दमन के कारण होते हैं। उतका कहना था 
कि शैशवावस्था में दमन या अन्य किसी कारण से कोई अप्रिय वस्तु मस्तिष्क के 
चेतन भाग से रोगी के अचेतन' में पहुंच जाती है जिसका उसे कोई ज्ञान भी नहीं 
होता। वह दमित वस्त्‌ अचेतन में पड़ें रोगी को उसी तरह तंग करती है जिस 
प्रकार पेशियों में घुसी हुई कांटे की नोक उसे पीड़ा पहुंचाती या मवाद पैदा कर 
देती है। इसका उपाय उन्होंने यह बतलाया कि अचेतन में पड़ी उस दुखदायी वस्तु 

को (वह कोई भय, दुर्श्चिता, अप्रिय अनुभव आदि हो सकती है) अचेतन से निकाल 
कर चेतन में ले आना चाहिए । जैसे ही वह अचेतन से निकल आयेगी, वसे ही वह 
रोगी को तग करना बद कर देगी । इसके लिए उन्होंने मुक्त साहचर्य (फ्री एसो- 
सिएशन) की प्रक्रिया निकाली जिसमें किसी वस्तु का नाम लेने पर उस शब्द से 
रोगी के मस्तिष्क मे जो प्रतिक्रिया होती है (अर्थात्‌ कही गयी वस्तु का नाम 
सुनते ही जिस वस्तु की याद उसे आ जाती है) उसका अध्ययन करके उस दमित 
वस्तु का पता लगाया जाता है। इस प्रक्रिया को 'मनोविश्लेषण' का नाम दिया 
गया। फ्रायड के मनोवैज्ञानिक सिद्धात गहन और जटिल है। हम यहां उनका 
केवल अत्यत स्थूल परिचय ही दे सकते है। फ्रायड की इस खोज ने चिकित्सक 
वर्ग और दार्शनिकों में क्रांति उत्पन्न कर दी। कुछ लोग उनके कट्टर अनुयायी हो 
गये और कुछ कट्टर विरोधी । कितु इसमे संदेह नही कि अचेतन मस्तिष्क संबंधी 
इनकी खोजें मनोविज्ञान को उनकी अत्यंत महत्त्वपूर्ण औौर मौलिक देन है। इस 
आविष्कार ने मनुष्य के अध्ययन के लिए एक सर्वथा नया अध्याय प्रस्तुत कर 
दिया । 

पहले तो यूंग फ्रायड के अनुसंधानों और स्थापना से स्तंभित रह गये । कितु 
जब उन्होंने फ्रायड के इन मुख्य सिद्धांतों पर अनुसंधान और विचार किया तब वे 
इस निष्कर्ष पर पहुंचे कि मनुष्य की जीवनी शक्ति का स्रोत बाल्यकाल की यौन 
वासनाएं नही है। यूंग ने उन्हे जीवनी शक्ति का स्रोत नहीं माना। उनके मत से 
जीवनी शक्ति मनुष्य की जीवित रहने की प्रेच्छा (बिल) से प्राप्त होती है। 
अचेतन के महत्त्व को उन्होंने भी माना | उनका कहना था कि जब मनुष्य एक बात 
कहते-कहते अनजान में कोई दूसरी अप्रासगिक बात कह जाता है (जिसे अंग्रेजी में 
स्लिप आफ टंग कहते है) तब वास्तव में अचेतन अपने को प्रकट करने का प्रयत्न 
करता है। रोग के संबंध में भी उनका कहता था कि शैशवावस्था के मानसिक 
संघर्षो की अपेक्षा रोगी के हाल के संघर्षो का पता लगाने से मानसिक रोगों का 
अधिक अच्छा उपचार किया जा सकता है। यही नही, उन्होंने मनुष्यों को दो 
श्रेणियों में विभकत किया--एक वे जो अंतर्मुखी (इट्रोवरट्ट) हैं, और दूसरे वे जो 
बहिमृखी (एक्स्ट्रोवर्ट) हैं। इनमें से प्रत्येक में चार भेद होते हैं। कोई विचार- 
प्रधान, कोई भावनाप्रधान, कोई संवेदन (सेन्सेशन )-प्रधान और कोई वृत्ति या 
निसर्ग (इंस्टिंक्ट)-प्रधान होता है। शेशवावस्था की यौत वासना का महत्त्व 
फ्रायड के सिद्धांत की धुरी थी। युग ने उसे वह महत्त्व नही दिया जो फ्रायड देते 
थे। अतएव दोनों में तीव्र मतभेद हो गया, और युंग ने मनोविज्ञान का अपना 
संप्रदाय फ्रायड से अलग कर लिया। फ्रायड का संप्रदाय साधारण रूप से 'मनो- 
विश्लेषण संप्रदाय कहलात़ था। यूंग ने अपने संप्रदाय को “विश्लेषणात्मक 
मनोविज्ञान का नाम दिया। मनोविज्ञान-जग्त में युंग के मत को बड़ी व्यापक 

मान्यता मिली । वास्तव में आधुनिक चिकित्सा संबंधी मनोविज्ञान फ्रायड और 
युंग (और एक तीसरे मनीषी ऐडलर) के प्रायः: समान परिश्रम और प्रतिभा का 
परिणाम है। मनुष्य के आचरण के जो कारण फ्रायड और युंग ने बतलाये उन्हें 
संसार ने साधारणत: स्वीकार कर लिया। आधुनिक चितन पर उनका व्यापक 
प्रभाव पडा। साहित्यकार भी उन्हें मानने लगे, यहां तक कि मनोवैज्ञानिक उप- 
न्यास भी लिखे जाने लगे जो कम या बेश फ्रायड और युंग के मनोवैज्ञानिक 
सिद्धांतों पर आधारित है। हिंदी के मनोवैज्ञानिक उपन्यासों के लेखक भी फ्रायड 
और यूग की ही शिप्य-परपरा मे है । 

युंग ने अनेक पुस्तक लिखी और कितने ही निबंध लिखे । उनमें कई पुस्तकें 
स्थायी महत्त्व की है। उनके निधन से संसार का एक महान्‌ मनोवैज्ञानिक उठ 
गया, कितु उनकी शोध और सिद्धांत संसार में चिरकाल तक जीवित रहेंगे। 
उनका यश:शरीर चिरजीवी है । 





(डॉक्टर ) रघुवोर 


हिंदी के दुदिन अभी समाप्त हुए नहीं मालूम होते। सारा हिंदी संसार 
और भारत का विद्वत्‌ समाज यह समाचार पढ़कर स्तब्ध रह गया कि अंतर्राष्ट्रीय 
ख्याति के प्रसिद्ध विद्वान, हिंदी के अतन्य समर्थक और नेता, डा० रघुवीर की 
मृत्यु सहसा एक मोटर-दुर्घटना में हो गयी। वे डा० राममनोहर लोहिया के 
चुनाव में उनका समर्थन करने के लिए जीप से फरुंखाबाद जा रहे थे कि कानपुर 
से कुछ दूर जीप में कुछ खराबी आ गयी और वह एक पेड़ से ठकरा गयी। 
डा० रघुवीर की आयु केवल ६१ वर्ष की थी। सन्‌ १६९०२ में उनका जन्म 
रावलपिडी के एक साधारण परिवार मे हुआ था। उन्होंने लाहौर में पंजाब 
विश्वविद्यालय से एम० ए० किया और फिर विदेश चले गये। लंडन विश्व- 
विद्यालय से उन्होंने पी-एच० डी० तथा हालैण्ड के यूट्रेक्ट विश्वविद्यालय से 

डी० लिट्‌० किया । उन्होंने मध्य-पूर्वी और दक्षिण-पूर्वी एशिया में भारतीय 
संस्कृति और साहित्य का विशेष अध्ययन किया था। वे कितती ही योरोपियन, 
एशियायी और भारतीय भाषाएं जानते थे। अपंने सास्कृतिक अध्ययन को 
सुनियोजित ढंग से चलाने के लिए उन्होंने १६३४ ई० में भारतीय संस्कृति की 
अंतर्राष्ट्रीय एकादमी' नामक संस्था स्थापित की, जो अब दिल्‍ली में काम कर 
रही है। डा० रघुवीर ने चीन, जापान, थाईदेश, मंगोलिया, जावा, बाली, 
कम्बोज आदि कितने ही देशों का भ्रमण किया था। वहां जाने का उनका उद्देश्य 
भारतीय संस्कृति के चिहक्नो तथा साहित्य का अनुसंधान था। उन्होंने अपनी 
एकादमी मे इन यात्नाओं मे प्राप्त अनेक ग्रंथों और वस्तुओं का बड़ा महत्त्वपूर्ण 
संग्रह बना लिया था। एशिया में भारतीय संस्कृति के प्रसार के वे सर्वमान्य और 
प्रतिष्ठित विद्वान माने जाते थे। इस विषय पर उन्होने कितनी ही पुस्तक भी 
लिखी । इनमें चीनी भाषा की रामायण का अंग्रेजी अनुवाद तथा एक चीनी 
पुस्तक का अनुवाद जिसमें भारतीय भौगोलिक परिभाषाओं का संकलन है, विशेष 
रूप से महत्त्वपूर्ण है। उन्‍होंने कई वेदों के भी सुसंपादित संस्करण निकाले। सब 
मिलाकर उन्होने 5८ ग्रंथों की रचना की जिनमे कई अनुवाद तथा कोश भी 
है। 

हिंदी के वे अनन्य उपासक थे । मध्यप्रदेश के भूतपुर्व मुख्यमत्नी स्वर्गीय पं० 
रविशंकर शुक्ल उनकी विद्वत्ता और हिंदीनिष्ठा से इतने प्रभावित हुए कि उन्होने 
इन्हे नागपुर बुलाकर विश्वविद्यालय की बी० ए० और बी० एस-सी० कक्षाओं 
के लिए हिंदी और मराठी मे विविध ज्ञान और विज्ञान की पाठ्यपुस्तकों को तैयार 
करने का काम सौपा। उन्होने नागपुर विश्वविद्यालय में शिक्षा का माध्यम हिंदी 
और मराठी को कर दिया था। डा० रघुवीर केवल बिद्वान्‌ ही नहीं थे, उनमे 
उच्च श्रेणी की संगठन-योग्यता भी थी। उन्होंने थोड़े ही समय में विविध विषयों 
पर विश्वविद्यालय के स्तर की प्राय: दो दर्जन पाठय-पुस्तक हिंदी और मराठी में 
तैयार कर दी। जब मध्य प्रदेश में हिंदी और मराठी राजभाषाएं घोषित हुई 
तब प्रशासनिक शब्दों के हिंदी पर्यायों की आवश्यकता का अनुभव हुआ। संविधान 
में भी हिंदी भारत की राजभाषा: घोषित हो चुकी थी। कितु दिल्‍ली के प्रभुगण 
पारिभाषिक कोशों की तंयारी में ढील कर रहे थे। तब डाक्टर रघुवीर ने एक 
बृहद्‌ कोश तेयार किया जिसमें न केवेल प्रशासनिक शब्द है, ज्ञान और 
विज्ञान के सभी आवश्यक शब्द रखे गये है, यह बृहद्‌ू कोश डा० रघुवीर की 
कीति को चिरस्थायी रखेगा। जिस प्रकार योरोपियन भाषाओं के वैज्ञानिक 
पारिभाषिक शब्द लैटिन (और ग्रीक) के आधार पर बनाये गये है, उसी प्रकार 
डा० रघुवीर ने इस विशाल कोश के शब्दों को संस्कृत के आधार पर बनाया । 
शब्दों का चयन बड़े वेज्ञानिक ढंग से किया गया। संस्कृतमूलक होने के कारण 

तथा प्राचीन संस्कृत ग्रंथों में व्यवहृत पारिभाषिक शब्दों को ले लेने के 
कारण अंग्रेजी और उर्दू जाननेवाले लोगों ने इस महान्‌ कृति का मजाक 
उड़ाया और उसका विरोध किया । कितु जब लाखों रुपये खर्च करके और 
आठ-दस वर्षो तक काम करने के बाद भारत सरकार ने अपना कोश बनाया 
(जो इससे बहुत छोटा है) या जब लोकसभा ने अपना कोश तैयार किया तब 
मालूम हुआ कि उन दोनों कोशों में डा० रघुवीर के कोश का काफी उपयोग 
किया गया है । वास्तव में बात यह है कि यदि ज्ञान-विज्ञान का ऐसा पारिभाषिक 
कोश बनाना हो जो भारत की अधिकांश भाषाओं को ग्राह्म हो और जिससे हिंदी 
का गौरव बढ़े तो कोश-निर्माण के जो आधारभूत सिद्धांत डा० रघुवीर ने सामने 
रखे, उनको छोड़कर और कोई मार्ग नहीं है। अपेक्षाकृत अल्प अवधि में इतना 
बड़ा और ऐसा प्रामाणिक कोश बनाकर डा० रघुवीर ने अपनी विद्वत्ता और 
कर्मठता का सूरत प्रमाण दिया। वे ऐसी कृति बना गये हैं जो भावी कोशों का 
मुख्य आधार होगा। इस कोश को बनाकर उन्होने हिंदी की अभुतपूर्व सेवा की । 
इसी एक कृति से हिंदी भाषा और साहित्य के इतिहास में उनकी कृति अमर 
रहेगी । 
क्रितु अन्य विद्वानों और साहित्यिकों की तरह वे न तो किताबी कीड़े थे और 
न परमुखापेक्षी थे। वे हिंदी के अनन्य भक्त थे। उनका विश्वास था कि देश का 
वास्तविक कल्याण तभी होगा जब हिंदी भारत की राजभाषा ही नही, राष्ट्रभाषा 
भी हो जायेगी । वे हिंदी के राजभाषा बनाये जाने को बड़ा महत्त्व देते थे। उनके 
लिए भारतीय संस्कृति और हिंदी का समन्वित नाम 'धर्म' था, और उनके लिए 
वे सब कुछ त्याग करने को तैयार थे। जब संसद में १६६४ के बाद भी अंग्रेजी को 
राजभाषा के रूप में चलाते रहने का विधेयक लाया गया तो उन्होंने अन्य हिंदी 
साहित्यिकों की तरह अपने पुस्तकालय की सुरक्षा में अपने क्रो बंद नहीं कर 
लिया । उन्होने डा० लोहिया के साथ हिंदी जनता की भावनाओं को व्यक्त करने 
के लिए संसद के सामने विशाल जन-समूह के प्रदर्शन का नेतृत्व किया । हिंदी की 
रक्षा के लिए इस गाढ़ें समय मे वे सामने आये, और यह आशा की जाती थी कि 
भविष्य में हिंदी का नेतृत्व उन्ही के कुशल हाथों में रहेगा । 
उनमें अपार ऊर्जा थी। गहन अध्ययन, शोध, पुस्तक-प्रणयन के साथ-साथ 
वे राजनीति में भी सक्रिय भाग लेते थे। उनकी योग्यता और निष्ठा से प्रभावित 
होकर स्व० पडित रविशंकर शुक्ल ने उन्हें मध्यप्रदेश की ओर से संविधान सभा 
में भिजवा दिया था। बाद में वे वही से मध्यप्रदेश क्री ओर से राज्यभाषा के 
सदस्य भी रहे। कितु सरकार की चीन-संबधी नीति से क्षुब्ध होकर उन्होंने 
कांग्रेस से त्यागपत्न दे दिया था, और वे जनसंघ में सम्मिलित हो गये थे। जनसघ 
में उन्होंने नये प्राण फूक दिये थे । 

डा० रघुवीर के निधन से अंतर्राष्ट्रीय ख्याति का एक महान्‌ विद्वानू उठ 
गया। सार्वजनिक जीवन से एक त्यागी, योग्य और सिद्धांत पर दृढ़ रहनेवाला 
देशभक्त नेता चला गया । कितु सबसे अधिक हानि हिंदी की हुई। ऐसा कर्मठ, 
विद्वान्‌ और सुझ-बूझ का दूसरा नेता हिंदी को शीघ्र शायद ही मिले। इस संकट 
के समय उनके निधन से देश की अपार क्षति हुई है। हम उनकी स्मृति में विनम्र 
श्रद्धांजलि अपित करते हैं । 





(पंडित) रविशंकर शुक्ल 


मध्य प्रदेश-केसरी पं ० रविशंकर शुक्ल के सहसा निधन का समाचार अनश्न 
वज्भपात-सा मालूम पड़ा । आज जो लोग साठ वर्ष की अवस्था के भी है, वे अपने 
बचपन से ही इस नरपुंगव के कार्यकलाप से परिचित रहे है । जब से उन्होंने होश' 
संभाला तब से शुक्लजी को भव्य मृति समरस अकड़ के साथ उनके सामने रही । 
जँसा कि पं० द्वाश्िकाप्रसाद जी मिश्र ने कहा है, वे हमारे प्रत्यक्ष संसार के ऐसे 
अभिन्न और अचल अंग हो गये थे कि कई बार प्रयत्न करने के बाद यह बात हृदय 
में बेठ सकी कि शुक्लजी नही रहे | वे केवल महान्‌ नही थे, अपितु महान्‌ मालूम 
भी पड़ते थे। उनका स्वर्गंवास ८२ वर्ष की अवस्था में हुआ, कितु अंतिम दिन 
तक वे क्रियाशील रहे। कभी उन्होने बैठकर व्याख्यान नहीं दिया और न कभी 
उन्होंने बैठकर माला ही अपने गले में डलवायी । विश्राम की उन्होंने कभी इच्छा 
नहीं की | वे काम करते-करते संसार से जाना चाहते थे और ईश्वर ने उतकी यह 
इच्छा भी पूरी की। वे उस अवस्था में भी इतना परिश्रम करते थे कि जवान भी 
शरमा जाते थे। मेधावी ऐसे थे कि राज्य के सभी विभागों की छोटी-से-छोटी 
बात से परिचित थे और प्रत्येक विभाग के तथ्य और आंकड़े उनके लिए हस्ता- 
मलक थे। दूरदर्शिता, कल्पता और सूझ में उनके जोड़ के लोग इने-गिने ही 
निकलेंगे । कितु इन सबसे बढ़कर उनके हृदय की महानता और सरसता ने उनके 

संपर्क में आनेवालों को अपना बिना मोल का दास बना लिया था। उनकी 
सहृदयता और उदारता के उदाहरण कहानियों की तरह आश्चर्यजनक है। इसके 
साथ ही वे अपने सिद्धांतों के बड़े पक्के और ह॒द दर्जे के निर्भीक पुरुष थे। वज्ञा- 
दि कठोराणि सृदूति कुसमादपि' का उनसे अच्छा उदाहरण मिलना कठिन है । 
अध्यापक के महान और पवित्र कार्य से आरंभ कर उन्होने मध्य प्रदेश के समान 
विशाल राज्य का मुख्यमंत्रित्व तक बड़ी योग्यता से निभाया । आज का मध्यप्रदेश 
शुक्लजी का साकार स्वप्न है, और वे सच्चे अर्थ में उसके पुरखा (पट्रिआक ) ये । 
उनकी राष्ट्रीयता अत्यंत वलवती और सक्रिय थी। वह व्याख्यानवाजी तक सीमित 
न थी। राजनीति में उनसे सफल व्यक्ति कम ही राज्य में मिलेगे। कितु सरस्वती 
और हिंदी संसार की दृष्टि में वे हिंदी के महान सेवक और रक्षक थे। आज चोटी 
के नेताओं में हिंदी के चाहने वालों की कमी नही है, कितु वे उन इने-गिने नेताओं 
में थे जो वास्तव में हिंदी की ढाल थे। मध्यप्रदेश में उन्ही की छत्नछाया में, और 
पं० द्वारिकाप्रसाद जी मिश्र की प्रखर कल्पना के परिणामस्वरूप ही मध्यप्रदेश में 
भाषा विभाग स्थापित हुआ जिसने हिंदी और मराठी में विश्वविद्यालयों के लिए 
विविध वैज्ञानिक विषयों पर पुस्तकें तैयार कराके यह दिखला दिया कि हिंदी में 
उच्चस्तर की वैज्ञानिक साहित्य तैयार किया जा सकता है। और इस विभाग ने 
वह अभाव बहुत कुछ दूर किया। उन्होने इस बात का प्रयत्न किया कि सारे हिंदी- 
भाषी राज्य मिलकर एक प्राविधिक शब्दावली बना ले। लखनवी लिपि का विरोध 
भी उन्होंने हिंदी के हित में ही किया और उसके आपत्तिजनक अंशों को मध्य- 
प्रदेश में प्रचलित नही किया । हिंदी के सबंध में मौलाना आजाद से उनका जो 
मतभेद था उसे वे उचित अवसर आने पर बड़ी निर्भीकता से प्रकट किया करते 
थे। उनके निधन से भारत, मध्यप्रदेश और हिंदी की अकथनीय हानि हुई है । 
राजनीति के इतिहास में, विशेषकर मध्यप्रदेश की जन-जागृति के इतिहास में तो 
उनका नाम स्वर्णाक्षरों में लिखा जायेगा। हिंदी के क्षेत्र में वे भारतेन्दू, काला- 
कांकर नरेश, राजा रामपालसिह, महामता पृज्य मदनमोहन मालवीय और 
रा्जाषि पुरुषोत्त मदास टण्डन की परंपरा के हिंदी-सेवी माने जायेंगे । शुक्लजी के 
समान महान व्यक्ति मरते नही । उनका भौतिक शरीर नप्ट अवश्य हो जाता है, 
कित्‌ उनकी आत्मा उनके प्रेरणादायक कामों और कीति में अमर रहती है। वे 
जनमानस में जीवित रहते हैं। वर्तमान मध्यप्रदेश उनका सूर्त स्मारक है, और हमें 
आशा है कि उसके कर्णधार उनकी हिंदी-नीति पर अविचल रहेंगे । 

(चक्रवर्ती) राजगोपालाचारी 


श्री राजगोंपालाचारी के निधन से गांधी-युग का अंतिम महान स्तंभ गिर 
गया। लोग उन्हें प्रेम और श्रद्धा से 'राजाजी' कहते थे। राजाजी एक व्यक्ति नही, 
एक संस्था थे। उनके समान मेधावी, दूरदर्शी, निर्भीक, स्पष्टवक्ता और अपने 
विश्वासों पर बड़े-से-बडे विरोध के बावजूद दृढ रहनेवाला राजनीतिज्ञ शायद इस 
देश ने आधुनिक युग मे दूसरा उत्पन्त नहीं किया। सादा जीवन और उच्च 
विचार के वे मूतिमान उदाहरण थे। जब पाश्चात्य संस्कृति, सभ्यता और विचारों 
की आंधी से बड़े-बड़े नेताओं के पर उखड़ गये, उनकी आस्था भारतीय आदर्शो 
में अडिग बनी रही । एक ओर उन्होंने इस देश के स्वतंत्रता-आंदोलन में सक्रिय 
भाग लेकर अनेक बार जेल की यातनाए सही जिससे उन्हे दमे का शिकार होना 
पड़ा, तो दूसरी ओर उन्होंने स्वतत्नता-प्राप्ति के बाद बड़े-से-बड़े पदों को अलंकृत 
किया। मतभेद के कारण उन्हें अपने विरोधियों के ही नही, प्रत्युत मित्रों के भी 
कड़े विरोधों का सामना करना पड़ा । न तो विरोधों और यातनाओं से वे कभी 
विचलित हुए और न सर्वोच्च पद पर प्रतिष्ठित होने पर उन्हें कोई विशेष उल्लास 
या गव॑ ही हुआ। गीता के 'सुखे-दुखे समेकृत्वा, लाभलाभौ जयाजयौ' के वे जीवित 
और ज्वलंत उदाहरण थे। वे सच्चे अर्थों में गीता के अनुसार “स्थितप्रज्ञ' थे। 

राजाजी का जन्म ८ दिसम्बर, १८७८ को तोरपल्ली नामक ग्राम में हुआ था । 
यह गांव सेलम (अंग्रेजी सालिम, मूल संस्क्ृत शेलम्‌ ) जिले में तमिलनाडु में, मैसूर 
राज्य की सीमा के पास हैं। वे एक अत्यंत प्रतिष्ठित श्रीवष्णव ब्राह्मण परिवार में 
पंदा हुए थे। उनके पिता का ताम श्री चक्रवर्ती अय्यंगार था। वे एक सं श्रांत 
जमीदार थे और सरकार ने उनको आनरेरी (अवतनिक) मुसिफ बना दिया था। 
उनका परिवार बड़ा प्रतिष्ठित और विद्वान्‌ था | बहुत दिन हुए हमें किसी मद्रासी 
सज्जन ने बताया कि वे उसी वंश के थे जिसमें भाष्यकार स्वामी रामानुजाचार्य का 

जन्म हुआ था। हमें इस बात को पुष्ट करने का अवसर नही मिला। राजाजी के 
कई पूर्वपुरुष बड़े मान्य विद्वान थे और मैसूर के दरबार में राजपंडित रहे थे। वे 
तीन भाइयों में सबसे छोटे थे। उनके दो बड़े भाइयों के नाम श्री नरसिहाचारी 
और श्री श्रीनिवास अय्यंगार थे। आरंभिक शिक्षा अपने ही स्थान में प्राप्त कर 
उन्होंने बंगलौर के सेंट्रल कॉलिज से इंटर की परीक्षा उत्तीर्ण की और फिर मद्रास 
के प्रेसीडेंसी कॉलिज से बी०ए० करके वही के लॉ कॉलिज से एल-एल० बी० की । 
उसके बाद सेलम में वकालत करने लगे । उनकी प्रतिभा के कारण थोड़े ही दिनों 
में उनकी वकालत चमक गयी और वे वहां के सर्वोत्तम वकीलों में गिने जाने लगे । 
यहां ही उन्होंने वकालत के साथ-साथ सा जनिक कामों में रुचि लेनी आरंभ की । 
वे सेलम की म्थुनिसिपैलिटी के अध्यक्ष चुन लिये गये। वे रामानुज संप्रदाय के 
श्रीवेष्णव थे। श्रीवैष्णवों में आठ प्रमुख भक्त या संत कवि हुए हैं जिन्हें 'आलवार 
कहते हैं। इनमे एक (श्रीशठकोप) अंत्यज थे, कितु हरिजन होने पर भी अपने 
संतत्व के कारण उनकी गणना प्रमुख श्रीवेष्णव महात्माओं में की जाती है। अत- 
एवं श्री राजगोपालाचारी का हरिजनों के प्रति दृष्टिकोण उदार था। उन दिनों 
वहां के आदि-द्रविड़ों को अंत्यज माना जाता था और वे स्कूल-कॉलिजों में भर्ती 
नही हो सकते थे। राजाजी ने कट्टरपंथियो के कड़े विरोध के बावजूद उनको 
म्युतिसिपल कॉलिज में भर्ती करने और पढ़ने की आज्ञा देकर एक बड़ा क्रातिकारी 
कार्य कर डाला। यही नहीं, उन्होंने आदि-द्रविड़ों को म्युनिसिपेलिटी के जल-कल 
विभाग में नौकर रखकर उन्हें बम्बों (वाटर पाइपो) की मरम्मत करने के काम 
पर भी लगाया। इसका भी कड़ा विरोध हुआ। कितु राजाजी ने उसकी परवाह 
नही की । हरिजन उद्धार का यह कार्य राजाजी ने महात्मा गांधी के हरिजन उद्धार 
से बहुत पहले ही आरंभ कर दिया था। 
उनके समान प्रतिभाशाली व्यक्ति के लिए सेलम बहुत छोटा क्षेत्र था। मद्रास 
के प्रस्तिद्ध अग्रेजी दैनिक 'हिंदू' के प्रसिद्ध संपादक श्री कस्तूरी रंगस्वामी अय्यंगार 
की सलाह से १६१६ में वे मद्रास आकर वकालत करने लगे । यहां वे फौजदारी के 
मामलों की वकालत करते थे। थोड़े ही दिनों में उन्होंने बड़ी ख्याति पेदा कर ली | 
कुछ राजनीतिक नेताओं पर जब सरकार ने राजद्रोह का मुकदमा चलाया तब 
राजाजी ने उनकी ओर से पैरवी करके उन्हें छुड़ा दिया। उनकी वकालत खूब 
चलने लगी और कानून के क्षेत्र में उनका भविष्य उज्ज्वल दीखने लगा। 
कितु १९२६ में महात्मा गांधी मद्रास गये और वहां एक मित्र के यहा संयोग 
से राजाजी की उनसे भेंट हो गयी । वे महात्माजी के दक्षिण अफ्रीका के कार्यों से 
परिचित थे और उनके प्रशंसक भी थे, कितु वे उनके अनुयायी नही थे। इस आक- 
स्मिक भेंट ने उनके जीवन की धारा ही बदल दी । वे उनके सहयोगी हो गये और 
मद्रास में वे उनके आंदोलन के प्रमुख कर्णधार बन गये । उन्होंने असहयोग आंदो- 


पावन स्मरण / ११३ 


लन का पूरा समर्थत किया । उस असहयोग में अदालतों और स्कूलों का बहिष्कार 
भी शामिल था। वेल्लोर में सावंजनिक सभाएं करने पर रोक लगी थी । उन्होने 
उस आज्ञा को भंग किया। इस पर वे पकड़ गये और उन्हें तीन महीने की सादी 
जेल हुई। यह उनकी पहली जेल-यात्रा थी। बाद में तो न मालूम कितनी बार 
उन्हें जेल जाना पड़ा । 

उनके राजनीतिक जीवन के उतार-चढ़ावों का विवरण देने का यहां अवकाश 
नहीं है। इतना ही कहना पर्याप्त है कि वे महात्माजी के सबसे निकट के सलाह- 
कार हो गये। वे कई वर्षों तक अखिल भारतीय कांग्रेस समिति के सचिव रहे, 
और प्राय: बीस वर्ष उसकी कार्य-समिति के भी सदस्य रहे। जब गांधीजी ने नमक 
सत्याग्रह के लिए डांडी यात्रा की, तब राजाजी ने भी मद्रास प्रांत में नमक सत्या- 
ग्रह के लिए यात्रा की और वे वेदारण्यम्‌ में पकड़े गये और उन्हें जेल हुई । 

वे गांधीजी के रचनात्मक कार्यो में बहुत रुचि लेते थे और उनमें वे बड़े सक्तिय 
रहते थे। जब श्री चित्तरंजनदास और पं० मोतीलाल नेहरू ने विधानसभाओं में 
जाने का आग्रह किया और इसके लिए 'स्वराज पार्टी बनायी, तो राजाजी ने 
उनका विरोध किया। स्वराज पार्टीवाले तो विधानसभाओं में गये, कितु राजाजी 
रचनात्मक कार्यो में लग गये । उन्होंने अपने जिले सेलम में तिरुचेनगोडी में एक 
आश्रम स्थापित किया और साबरमती आश्रम की तरह वहां रचनात्मक कार्य 
आरंभ किया। वे नशाबंदी के उतने ही उत्साही समर्थक थे जितने हरिजन उद्धार 
के | 

सन्‌ १६३४ में गवर्नमेंट आफ इंडिया एक्ट पास करके ब्रिटिश सरकार ने 
प्रांतों को सीमित स्वायत्त शासन प्रदान किया। इन नयी विधानसभाओं के लिए 
जो चुनाव हुए उनमें अधिकांश प्रांतो में कांग्रेस विजयी हुई, कितु वह ब्रिटिश सर- 
कार से यह आश्वासन चाहती थी कि गवर्नर उनके सामान्य कार्यो और निर्णयों 
में हस्तक्षेप न करंगे। यह आश्वासन १६३७ में मिल पाया, और मद्रास में, राजा- 
जी ने जुलाई में, वहां पहली कांग्रेस सरकार बनायी और उसके मुख्यमंत्री हुए । 
उन्होंने सबसे पहला काम यह किया कि सरकारी अधिकारियों को यह आश्वासन 
दिया कि वे उन पर पूरा विश्वास और भरोसा करते है। इससे उन्हें उनका पूरा 
सहयोग मिला । इसके बाद उन्होंने नशाबदी लागू करने, हरिजतों के मंदिरों में 
प्रवेश करने तथा कृषकों को ऋण से मुक्त करने के कानून बनाये। उसी समय 
उन्होंने राज्य की आय बढ़ाने के लिए सबसे पहले बिक्री कर लगाने का कानून 
बनाया। कितु १६३६ में जब दूसरा महायुद्ध छिड़ा तब ब्रिठेन द्वारा युद्ध में भारत- 
वासियों की सहमति के बिना भारत को युद्ध में भाग लेने को विवश करने के लिए 
कांग्रेस ने विधानसभाओं का बहिष्कार किया और कांग्रेस मंत्रियों ने पद-त्याग 
कर दिया। 

बहुत से लोग राजाजी को चाणक्य कहते हैं। जब शत्रु विपत्ति में हो तब 
उस पर आक्रमण करना या उसे अपंग कर देना चाणक्य नीति कहा जा सकता 
है। कितू १६४० मे उन्होंने कांग्रेस महासमिति में यह प्रस्ताव रखा कि जब ब्रिटेन 
के सामने जीवन-म रण का प्रश्न है तब हमें उसके साथ इस शर्ते पर सहयोग करना 
चाहिए कि वह दिल्‍ली में अस्थायी राष्ट्रीय सरकार बनाने को तैयार हो । कितु 
ब्रिटिश सरकार ने यह बात नही मानी । फिर पकड़-धकड़ शुरू हुई | बिटिश सर- 
कार ने क्रिप्स को भारत का मामला सुलझाने को भारत भेजा, कितु मुस्लिम लीग 
के पाकिस्तान बनाने के हुठ के कारण समस्‍या ज्यों की त्यों बनी रही क्‍योंकि 
कांग्रेस और गांधीजी ने पाकिस्तान बनाने की मांग को अस्वीकार कर दिया था । 
इस पर १९४२ में कांग्रेस ने 'भारत छोड़ो आंदोलन चलाया। दूरदर्शी राजाजी 
ने स्थिति को समझ लिया था और उन्होंने मुस्लिम लीग की मांग स्वीकार करने 
को कहा। उन्होंने भारत छोड़ो' आंदोलन का समर्थन नही किया और कांग्रेस की 
सदस्यता से त्याग्रपत्न दे दिया। कितु जब १९४४ में पं० जवाहरलाल नेहरू ने 
मुस्लिम लीग से मिलकर दिल्ली में अंतर्कालीन सरकार बनायी तो राजाजी फिर 
कांग्रेस में आ गये | वे केंद्र में मंत्री बताये गये । जब १६४७ में स्वतंत्र भारत की 
सरकार बनी तो राजाजी को बगाल का राज्यपाल बताया गया क्योंकि उस समय 
वहां की स्थिति बड़ी नाजुक थी । उन्होंने बड़ी चतुरता से बंगाल का शासन किया 
और जो सांप्रदायिक स्थिति बिगड़ गयी थी उसे बहुत संभाला। इससे उनकी 
बहुत प्रशंसा हुईं । इसके कुछ दिन बाद ही लाड्ड माउंटबेटन इंगलैड लौट गये और 
भारत के गर्बंनतर-जनरल का पद खाली हो गया। स्वराज्य प्राप्त हो गया था और 
किसी भारतवासी को उस पद पर नियुक्त करना था। राजाजी पर सारे देश की 
निगाह गयी क्‍योंकि उनसे अच्छा और इस पद के लिए उपयुक्त अन्य कोई व्यक्ति 
नहीं दीख पड़ता था। अतएव राजाजी भारत के अंतिम गवन्नेर-जनरल बनाये 
गये । उन्होंने बड़ी गरिमा से उस पद का निर्वाह कर सारे देश ही नहीं, सारे संसार 
को प्रभावित किया। जब भारत गणतंत्र हो गया तब प्रथम राष्ट्रपति के चुनाव 
का प्रश्न आया। सामान्यतः राजाजी को ही इस पद पर चुना जाना चाहिए था, 
कित्‌ काग्रेस पार्टी ने सविधान सभा के अध्यक्ष बाबू राजेन्द्रप्रसाद को इस पद के 
लिए चुता क्‍योंकि संविधान सभा भारत का संविधात बनाकर समाप्त हो गयी थी 
और पार्टी के सदस्य उनकी अध्यक्षता से बहुत प्रभावित थे। कहा जाता है कि 
पृं० जवाहरलाल नेहरू राजाजी ही को प्रथम राष्ट्रपति बनाने के पक्ष में थे पर 
पार्टी का बहुमत राजेन्द्र बाबू के पक्ष मे था। अतएव राजाजी राजेन्द्र बाबू को कार्य 
भार सौंपकर मद्रास चले गये और उन्होंने यह इच्छा प्रकट की कि बे राजनीति से 
अलग होकर देश की सेवा करेंगे। कितु सरदार पटेल की मृत्यु के बाद नेहरूजी के 
अनुरोध पर वे फिर कंद्रीय मंत्री हो गये और गृह विभाग देखने लगे । 

राजाजी इस पद पर वहुत दिनों तक नहीं रह सके । स्वतंत्रता-प्राप्ति के बाद 
जो पहला चुनाव हुआ उसमें सद्रास-विधानसभा में कांग्रेस दल सबसे बड़ा था, 
कितु उसका बहुमत नही था। कांग्रेस दल में भी आपसी मतभेद थे। राजाजी ही 
एकमात्र ऐसे व्यक्ति थे जो मद्रास में स्थिति सुधार सकते थे। अतएव नेहरूजी के 
अनुरोध पर वे मद्रास लौट गये और उन्होंने वहां मुख्यमंत्री बतकर कांग्रेस सर- 
कार बनायी । कितु इस बीच देश की स्थिति बदल गयी थी । पर्मिट और कंट्रोल 
के कारण भ्रष्टाचार बढ़ रहा था। कितने ही काग्रेसियों ने स्वतंत्रता आंदोलन में 
भाग लेने के बहाने पुरस्कार रूप में सरकार से जमीनें ले ली थी। राजाजी इसे 
अनंतिक समझते थे। उन्होंने उन्हें वे जमीनें लौटा देने के लिए विवश किया । इससे 
कितने ही कांग्रेसी उनके विरोधी हो गये । वे कांग्रेसियों के प्रशासन में हस्तक्षेप 
करने का भी विरोध करते थे और भ्रष्टाचार को दबाने का भी प्रयत्न कर रहे थे। 
इसलिए बहुत-सा प्रशासनिक काये वे स्वयं करते थे। अनेक कांग्रेसजन शिकायत 
करने लगे कि वे एकाधिकार का प्रयोग कर शासन चला रहे हैं। प्रशासन में 
भ्रष्टाचार दूर करने के उनके कड़े प्रयत्नों ने भी उनके अनेक विरोधी उत्पन्न कर 
दिये। विधानसभा में मुख्य विरोधी कम्युनिस्ट दल था। राजाजी कम्युनिस्टों के 
बड़े विरोधी थे। अतएव कम्युनिस्टों ने इस स्थिति का पूरा लाभ उठाकर उनके 
विरुद्ध जनता में धुआंधार प्रचार करना आरंभ कर दिया । उसी समय पुराने 
मद्रास प्रांत के तेलुगृुभाषी जिलों मे कलग आंध्र प्रदेश” बनाने का आदोलन होने 
लगा और वे मद्रास नगर को आंध्र में सम्मिलित करने की मांग करने लगे। 
राजाजी अलग आंध्र प्रदेश के विरोधी नही थे, कितु मद्रास नगर को तमिलनाडु 
से अलग नही होने देना चाहते थे। मद्रास नगर मे मद्रास प्रांत की राजधानी होने 
के कारण, जिसमें तेलुगभाषी जिले भी थे, उन दिनों तेलुगूभाषियों की संख्या 
काफी थी। पर मूलतः मद्रास नगर तमिलनाडु का भाग है। अतएव राजाजी ने 
मद्रास नगर को आंध्र में नहीं जाने दिया । आंध्र प्रदेश बन जाने के बाद नये मद्रास 
प्रांत में राजाजी के विरोधी और सक्रिय हो गये। श्री कामराज से भी उनका मत- 
भेद हो गया, इसलिए कांग्रेस दल ही में उतका विरोध बढ़ गया । अतएव १६५४ 
में उन्होंने मुख्यमंत्री के पद से त्यागपत्न दे दिया और प्रशासन से अलग हो गये । 

पदमुक्ति के बाद राजाजी को सारे देश और केंद्रीय सरकार की गतिविधियों 
पर सूक्ष्म विचार करने का समय मिला। वे प्रजातंत्न और कांग्रेस के आदर्शों में 
पूरा विश्वास करते थे। उधर पं० जवाहरलाल नेहरू 'समाजवाद' ने प्रबल समर्थक 
थे और वे सरकार और देश को समाजवाद की ओर तेजी से ले जा रहे थे । यद्यपि 
ऊपर वे कांग्रेस के आदर्शो ही की दुह्ाई देते थे। राजाजी का विश्वास था कि 
नेहरूजी की नीति कांग्रेस के आदर्शों के विपरीत है और वह देश के लिए अंततः 
अनिष्टकारी होगी। इसलिए वे खुलकर काग्रेस की वामपंथी नीति का विरोध 

करने लगे । उन्होने देखा कि कांग्रेस की वामपंथी नीतियों का विरोध करने के लिए 
दक्षिणपंथियों का संगठन करना आवश्यक है, इसलिए १६५६ में उन्होंने जनतंत्त 
की रक्षा के लिए स्वतंत्र पार्टी की स्थापना की । यद्यपि वे वृद्ध हो गये थे और उनका 
स्वास्थ्य भी खराब हो गया था, फिर भी उन्होंने कांग्रेस की नीतियों के खतरे और 
स्वतंत्र पार्टी की आवश्यकता लोगों को समझाने के लिए सारे देश का दौरा किया | 
स्वतंत्र पार्टी स्थापित ही नही हो गयी, वह राजाजी के अथक प्रयत्नों से इतनी 
पकक्‍की हो गयी कि १६६७ के चुनाव में उसने कई राज्यों में अच्छी सफलता प्राप्त 
की। बाद में श्रीमती इन्दिरा ग्रांधी के गरीबी हटाओ' नारे के कारण १६७१ में 
स्वतंत्र पार्टी को मुंह की खानी पड़ी । इससे राजाजी को निराशा हुई, कितु उनका 
साहस कम नही हुआ । वे उसे सबल बनाने का बराबर प्रयत्न करते रहे । 

राजाजी में अच्छे कामों और उच्च आदर्शो के लिए कितनी दुढ़ता और 
उत्साह था, इसका एक बहुत अच्छा प्रमाण १६६२ मे मिला । आणविक अस्त्ों के 
भय से सारी मानवता त्स्त थी। अतएवं गांधी-शांति-प्रतिष्ठान ने एक शिष्ट 
मंडल अमरीका भेजने का निश्चय किया और राजाजी से उसमें सम्मिलित होने 
की प्राथंना की । राजाजी की अवस्था उस समय 5४ वर्ष की थीं और उनका 
स्वास्थ्य भी अच्छा न था, फिर भी मानवतावादी राजाजी उसमे सम्मिलित होने 
को सहमत हो गये। अमरीका में उन्होंने वहा के राष्ट्रपति कनेडी से भेंट की । 
कनेडी उनकी वाग्मिता से अत्यधिक प्रभावित हुए और उन्होंने व्यस्त होते हुए भी 
उन्हें बहुत काफी समय दिया। राजाजी वहां राष्ट्रसंधघ के महासचिव और रूस के 
विदेश सचिव श्री ग्रोसिको से भी मिले। उन सबसे उन्होंने आणविक अस्त्नों को 
समाप्त करने का अनुरोध किया । उनके तर्को से वे लोग बहुत प्रभावित हुए और 
बाद में रस और अमरीका में आणविक अस्त्रों को सीमित करने की जो संधि हुई 
उसको राजाजी के प्रयत्नों का एक परोक्ष परिणाम कहा जा सकता है। 

अमरीका से लौटने पर राजाजी फिर अपने काम में लग गये और देशवासियों 
को प्रजातंत्र और जन स्वातंत््य के लिए जो खतरे उत्पन्न हो रहे थे, उनसे साव- 
धान करते रहे । 

राजाजी के जीवन की एक और विशेषता थी। हमारे अधिकांश नेता वक्‍ता 
तो है, कितु उनमें से कुछ लोग लेखक भी हैं। उनमें भी साहित्यिक प्रतिभा इने- 
गिने लोगों ही में है और जिन्होंने लिखा भी है, उन्होंने अधिकांश अंग्रेजी में । 
राजाजी उच्चकोटि के साहित्यकार थे। वे अंग्रेजी और अपनी मातृभाषा तमिल 
--दोनों ही के--चोटी के लेखकों में गिने जाते थे। मातृभाषा की सेवा कर 
उन्होंने हमारे नेताओं के सामने एक अच्छा उदाहरण रखा है कितु हमारे आज 
के नेता इतने अंग्रेजीपरस्त हैं कि वे निलेज्ज होकर अंग्रेजी का पल्‍ला पकड़े हुए हैं 
और अपनी भाषाओं की प्राय: अवज्ञा करते हैं। वे वोट लेने के लिए अवश्य ही 

अपनी भाषाओं का उपयोग करते हैं कितु शेष अधिकांश काम-यहां तक कि 
संसद में (जहां जनता नहीं होती )---अंग्रेजी ही में करते हैं। राजाजी ने जनता 
के लिए अछ्तोद्धार, नशाबंदी आदि पर तमिल और अंग्रेजी में सैकड़ों पेम्फलेट 
लिखे जिनसे जनता प्रबुद्ध हुई। वे तमिल और अंग्रेजी पत्न-पत्रिकाओं में बराबर 
लेख लिखा करते थे। उनमें बहुमुखी साहित्यिक प्रतिभा थी। उन्होंने तमिल में 
कहानियां, जीवन-चरित्न और दार्शनिक ग्रंथ लिखे । उनका धाभिक ग्रंथों और 
विषयों का अध्ययन बहुत गहन था । उत पर भी उन्होंने पुस्तक लिखीं । उन्होंने 
विद्यार्थियों के ज्ञानवद्धंन के लिए विज्ञान-सबंधी पुस्तिकाएं भी लिखी । उनकी 
पहली तमिल पुस्तक रोम के विचारक-सम्राट्‌ माकंस ऑरिलियस पर थी । गीता 
के दर्शन पर तमिल में उन्होंने 'कन्नन कट्टियवाड़ी' लिखी । उन्होंने तमिल में 
संक्षिप्त महाभारत लिखा और “चक्रवर्ती तिरुमगन' नाम से मर्यादा पुरुषोत्तम 
राम का जीवन-चरित्न लिखा । ये दोनों पुस्तक महत्त्वपूर्ण होने के अतिरिक्त 
बड़ी लोकप्रिय हुई । इनके अनुवाद अंग्रेजी में श्री के० एम० मुंशी की भवन 
सीरीज़ में और हिंदी में सस्ता साहित्य मंडल से निकले है। उन्होने नम्माल- 
वार के 'पसुरम्‌ पर तमिल में भक्ति नेरी' नाम से एक विद्धत्तापूर्ण टीका लिखी । 
'मुदाल मृवार' के नाम से उन्होंने प्रथम तीन आलवारों के पसरमों' के भाष्य 
भी तमिल में लिखे। इन पुस्तकों और असंख्य लेखों ने राजाजी को तमिल 
लेखकों की प्रथम पंक्ति में बैठा दिया । अंग्रेजी में उन्होंने जेल डायरी कुरल का 
अनुवाद 'हिंदुइज्म--डॉक्ट्रिन एंड वे आफ लाइफ, “अवर डिमोंक्रेसी' आदि 
अनेक पुस्तक लिखी । वे अंग्रेजी साप्ताहिक 'स्वराज्य में प्रति सप्ताह लिखते थे । 
सत्यमेवजयते' के नाम से उन लेखों का संग्रह तीन खंडों में प्रकाशित हो गया हैं । 
उन्होंने विद्यार्थियों के अतिरिक्त नव-साक्षर प्रौढ़ो के लिए भी तमिल में एक 
पुस्तक लिखी थी। उनके समान उच्च राजनीतिज्ञ का यह उच्चकोटि का साहि- 
त्यिक कृतित्व आश्चर्यजनक था और उसे 'मणिकांचन संयोग ही कहा जा सकता 
है । 

अंत में हम उनके हिंदी-प्रचार और विरोध के संबंध में कुछ कहना 
आवश्यक समझते हैं। राजाजी उन लोगों में थे जो दक्षिण में हिंदी-प्रचार के 
समथंक ही नहीं, सक्रिय कार्यकर्ता भी थे। महात्मा गांधी ने अपने रचनात्मक 
कार्यों में हिंदी के प्रचार को प्रमुख स्थान दिया था क्‍योंकि राष्ट्र के लिए वे एक 
भाषा को आवश्यक समझते थे और उनकी सम्मति में वह हिंदी ही हो सकती 
थी। राजाजी उनसे सहमत थे और आरंभ ही से वे उसके प्रचार में लगे थे। जब 
वे मद्रास के मुख्यमंत्री हुए और उन्होंने वहां के स्कूलों की कुछ कक्षाओं में हिंदी 
अनिवाये कर दी तो कुछ लोगों ने विरोध किया | जब विरोध ने उम्र रूप धारण 
कर लिया तब राजाजी ने उन प्रदर्शनकारियों को जेल भेजने में भी संकोच नहीं 

किया। कितु बाद में वे उसके विरोधी हो गये । लोग उनके इस असामान्य विचार- 
परिवर्तन को समझने में असमर्थ हैं। जहां तक हम जानते हैं इसका कारण एक 
घटना थी जिससे उनके हृदय पर बड़ी चोट पहुंची । महात्मा गांधी की प्रेरणा 
और सहायता से मद्रास में हिंदी साहित्य-सम्मेलन में दक्षिण भारत हिंदी- 
प्रचार सभा स्थापित की थी । बाद में वह सम्मेलन से अलग होकर स्वतंत्र संस्था 
हो गयी । उसने दक्षिण भारत में हिंदी के प्रचार में अत्यंत प्रशंसनीय कार्ये 
किया। महात्माजी उसके सभापति और राजाजी उसके उप-सभापति थे। 
महात्माजी के निधन के बाद उसके सभापति चुनने का प्रश्न आया । उस पद पर 
राजाजी को चूना जाना चाहिए था क्योकि एक तो वे उससे आरंभ ही से संबद्ध 
थे, दूसरे वे उसके उप-सभापति थे । उनका पद और उनकी ख्याति भी ऐसी थी 
कि वे उस पद के सवंथा उपयुक्त थे। कितु सभा के सदस्यों ने सभा की प्रतिष्ठा 
' बढ़ाने के उद्देश्य से राष्ट्रपति बाबू राजेन्द्रप्रसाद को चुना। राष्ट्रपति के पद के 
मामले में राजाजी राजेन्द्र बाबू से मात खा चुके थे। यहां भी--मद्गास में--- 
उन्हे अपनी पराजय' से गहरा धक्का लगा। चुनाव के बाद ही उन्होंने दक्षिण 
भारत हिंदी-प्रचार सभा की सदस्यता से त्यागपत्र दे दिया और 'तबेले की बला 
बंदर के सिर' की तरह सभा के इस विवेकहीन कार्य ने उनमें हिंदी के प्रति 
विरक्त उत्पन्त कर दीं। तब से वे हिंदी-विरोधी हो गये। हमारा सर्देव यह 
मत रहा है कि अहिदीभाषी क्षेत्रों में हिंदी के प्रचार का काम वहीं के लोगों को 
करना चाहिए। उसमें हिदीभाषियों को न पड़ना चाहिए। राजेन्द्र बाबू हिंदी- 
भाषी थे। यदि हमारी तरह राजाजी का भी मत यही रहा हो तो उनकी भावना 
की समीचीनता समझी जा सकती है । उन्होंने हिंदी के प्रचार के लिए जो महान्‌ 
कार्य किया उसे भूल जाना घोर कृतघ्नता होगी । 

उनका जीवन सादगी और भारतीयता से ओत-प्रोत था। मुख्यमंत्री के पद 
पर रहते हुए भी वे अपने सामान्य मकान में ही रहे। उनका भोजन भी सदंव 
सामान्य मद्रासी भोजन रहा । उन्होंने कभी अपना देशी परिधान नहीं छोड़ा। 
चाहे वे मुख्यमंत्री, गृहमंत्री, राज्यपाल या गवर्नर-जनरल के पद पर रहे हों, 
वे सदव धोती-कुर्ता ही पहनते रहे । मद्रासी ढंग से बायें कंधे पर दुपट्टा उन्होंने 
कभी नहीं छोड़ा। यहां तक कि राष्ट्रपति कनेडी से भी वे इसी वेश में मिले । जब 
अनेक बड़े-बड़े नेता उच्च पद पाते ही धोती-कुर्ता पहनना अपनी हैसियत के 
विरुद्ध समझते हैं और अभारतीय पहनावा पहचना शान समझते हैं तब राजाजी 
ने धोती-कुर्ते की मर्यादा बनाये रखी । 

इन २५ वर्षो में उच्च पद पाने पर कितने ऐसे लोग हैं जिन पर प्रत्यक्ष या 
परोक्ष में जातिवाद, भाई-भतीजावाद, पक्षपात या अन्य प्रकार के कोई न कोई 
आरोप न लगाये गये हों ? कितु राजाजी के विरुद्ध उनके शत्रुओं ने भी कभी 

ऐसी कोई बात नही की। वे नंतिकता और शुद्धता की मूर्ति थे । 

राजाजी प्रखर बुद्धि के थे, वे भावना को उत्तेजित न कर बुद्धि और तके- 
संगत बात ही करते थे । जनता भावना में बह जाती है इसीलिए वे इतने लोक- 
प्रिय नही हुए जितना कितने ही अन्य नेता, जो जनता की भावना को उत्तेजित 
करने में पट हैं । 

वे अंधविश्वासी नही थे, कितु विवेकशील और उदार आस्तिक हिंदू थे। 
भारत की स्वतत्नता की रजत-जयंती के वर्ष में, श्री वेष्णवों के तीर्थ तिरुपति में 
होने वाले वेकठ एकादशी उत्सव के अंतिम दिन तथा ईसा मसीह के जन्म-दिवस 
पर उन्होने अष्टाक्षर मंत्र और विष्णु सहख्ननाम को सुनते-सुनते बेकुंठ-यात्रा 
की । 

राजाजी के समान मेधावी,बहुमुखी प्रतिभा और उच्च चरित्रका नेता प्राप्त 
करता भारत का परम सौभाग्य था, कितु खेद है कि देश ने उस महान्‌ व्यक्ति से 
समुचित लाभ नहीं उठाया। 





श्र, 


(देशरत्न) राजेन्द्रप्रसाद 


मार्च, १९६३ की 'सरस्वतो के ये पृष्ठ छपने ही जा रहे थे कि हमें देशरत्न 
डा० राजेन्द्रप्रसाद के आकस्मिक स्वगंवास का दुःखदायी समाचार मिला। उस 
दिन संध्या के समय वे पटना विश्वविद्यालय में दीक्षांत भाषण देने वाले थे 
और एक दिन पहले तक स्वस्थ थे। सवेरे ही उन्हें ज्वर हो आया और कालज्वर 
प्रमाणित हुआ और प्राय: अठारह घंटों की अल्प अवधीय बीमारी ने भारतमाता 
से उसके सबसे मूल्यवान रत्न को छीन लिया । 

प्रायः आधी शरती तक राजेन्द्र बाबू भारत के राजनीतिक रंगमंच पर रहे । 
कांग्रेस के दूसरे (कलकत्ता) अधिवेशन में, जिसमें दादाभाई नौरोजी अध्यक्ष थे, 
उन्होंने स्वयंसेवक के रूप में कांग्रेस की सेवा आरंभ कीं, और अपनी योग्यता, 

सेवा की उत्कृष्टता, चरित्र की निर्मेलता, देश-सेवा की एकांत निष्ठा और लोक- 
ब्रियता के कारण वे अंग्रेजी राज्य में अनौपचारिक 'राष्ट्रपति' (जंसा कि उन 
दिनों कांग्रेस-अध्यक्ष को कहा जाता था) ही नहीं हुए कितु स्वतंत्र भारत के पहले 
औपचारिक राष्ट्रपति भी चुने गये। देश ने अपनी श्रद्धा और अपने प्रेम का द्वार 
उनके लिए उन्मुक्त भाव से खोल दिया था। प्रेम के कारण देशवासी उन्हें 
'राजेन्ध्र बाबू के प्रिय नाम से याद करते थे, कितु श्रद्धा के कारण जनता ने उन्हें 
देशरत्न' की अनौपचारिक उपाधि दे रखी थी । 

वे गांधीजी के अनन्य भक्त और अनुयायी थे। यो तो गांधीजी के अनु- 
यायियों की सख्या अनंत थी, कितु वे उन इने-गिने अनुयायियों में थे जो गांधी 
जी के वाक्यों और आदेशों को संपूर्ण रूप से स्वीकार कर लेते थे। ऐसा कभी 
नही सुना गया कि गांधीजी के दीघंकालीन संपर्क में राजेन्द्र वाबू का उनसे कभी 
कोई गहरा मतभेद हुआ हो । उन्होने गाधीजी को सर्वभाव से अपना नेता और 
गुरु साना और आजीवन उनके चरणतचिकह्नों का अनुसरण किया। 

वे संविधान सभा के अध्यक्ष चुने गये। संविधान सभा में सभी दलो के 
सदस्य थे और संविधान तैयार करने का कार्य अत्यंत जटिल था। कितु राजेन्द्र 
बाबू ने जिस सफलता के साथ संविधान सभा का संचालन किया उये देखकर 
सारा देश और सभी दल के लोग मुग्ध हो गये । यह कहना कठिन है कि उस 
सफलता का अधिक श्रेय उनकी बेजोड़ योग्यता को था या उनके मृदुल स्वभाव 
और व्यवहार-कुशलता को । 

वे भारत के पहले राष्ट्रपति हुए। यह आधुनिक युग और भारतीय इतिहास 
का चमत्कार था कि एक आश्रमवासी संत अपनी कुटी छोड़कर दिल्‍ली के वभव- 
पूर्ण विशाल राजप्रासाद भे जा पहुंचा । कितु राजप्रासाद उनके सरल हृदय को 
प्रभावित न कर सका । ऊपरी वभव रखते हुए भी उसे अपना वातावरण आश्रम 
का वातावरण बनाना पड़ा । उनके व्यक्तित्व के जादू से उसका पाश्चात्य वाता- 
वरण भारतीय हो गया । 

स्वतंत्र भारत के प्रथम राष्ट्रपति की हैसियत से उन्होंने जो परंपराएं 
स्थापित की वे स्वस्थ और भारतीय थी। राष्ट्रपति दलगत राजनीति से 
ऊपर है। कांग्रेसनिष्ठ होते हुए भी राजेन्द्र बाबू ने अपने व्यवहार से यह 
प्रमाणित कर दिया किवे दलां से ऊपर है। वे सारे देश के है। वे भारतीय आदर्शो 
के प्रतीक है, उनके रक्षक और पोषक है। वे सारे देश के हृदय-सम्राट हो गये 
थे । 

एशिया और अफ्रीका के कितने ही नव-स्वतंत्र राज्यों मे जनतंत्र स्थापित 
हुए, कितु असफल रहे। उनके विपरीत भारत में जनतंत्र सफल रहा। वंसे तो 
इस सफलता का श्रेय सारे देश के राजनीतिक बोध को है, कितु यदि प्रथम 


पावन स्मरण / १२१ 


राष्ट्रपति में व्यक्तिगत भावनाओं से ऊपर उठकर संवधानिक मर्यादाओं के पालन 
करने की अपूर्व क्षमता न होती तो यह कहना कठिन है कि हमारा जनतंत्र इतनी 
सफलता प्राप्त कर सकता अथवा इतने सुंदर ढंग से चल सकता या नहीं । उन्होंने 
अपने श्रेष्ठ व्यक्तित्व, उच्च चरित्र तथा आदर्श भारतीय शिष्टता के कारण 
राष्ट्रपति के गौरव और उसकी मर्यादा को इस महान्‌ देश के राष्ट्रपति के उप- 
युक्त स्तर पर पहुंचा दिया। 

देशरत्त अन्य नेताओं से भिन्‍न थे। उनकी यह भिन्‍नता, उनकी विनम्नता, 
उनकी सादगी, भारतीय आदर्शो, भारतीय जीवन-प्रणाली और धर्म॑निष्ठा में 
परिलक्षित होती थी। उनकी हृत्तत्ी जन-मानस की भावनाओं के साथ समस्वर 
थी। साधारण भारतीय उनमें अपने आदर्शों, आकाक्षाओं और निष्ठा का मूत्े 
रूय देखता था | यही कारण है कि वे देशवासियों के हृदय के जितने निकट थे 
उतने और नेता नही हो सके । कितू उनकी विनम्रता दुबंलों की विनम्नता नहीं 
थी। सिद्धांत और सत्य के मामले में वे झुकना नहीं जानते थे। 'वज्ञादपि 
कठोराणि मृदूनि कुसुमादरषि' के वे सजीव उदाहरण थे । 

उनकी हिंदी-निष्ठा अप्रतिम थी। अन्य नेताओं की तरह उन्होंने अपनी 
आत्मजीवनी विदेशी भाषा मे लिखकर अपनी मातृभाषा के प्रति उदासीनता और 
अपेक्षा नही दिखायी । उन्होंने अपनी आत्मकथा हिंदी में लिखी । उससे हिंदी 
का गौरव बढ़ा । 

हिंदी को राष्ट्रभाषा स्वीकार कराने मे उन्होंने जो अप्रत्यक्ष सहयोग दिया 
उसका सल्याकन करना आज सभव नही है। हिंदी साहित्य-सम्मेलन के सभापति 
के पद को उन्होंने सुशोभित किया। राष्ट्रभाषा-प्रचार सभा के वे आदि-सदस्य 
रहे । दक्षिण भारत प्रचार-सभा के गांधीजी के बाद वे अध्यक्ष हुए। 

राष्ट्रपति भवन में हिंदी को उसका उचित स्थान देने में वे सदैव सतर्क रहते 
थे। संसद में वे हिंदी में भाषण देते थे । राष्ट्रपति के पद से उन्होंने अपने सीमित 
क्षेत्र में राष्ट्रभाधा हिंदी को सर्देव मान्यता दी । उनके कारण दिल्ली में हिंदी को 
क्या स्थान मिल गया था, यह उनके वहां से हटने के बाद उसकी स्थिति से प्रत्यक्ष 
हो जाता है। 

पहले राजधि ठण्डन का और फिर राजेन्द्रबाबू का निधन हिंदी के लिए दुहरे 
वज्भपात के समान था । 

सरस्वती पर उनकी विशेष क्पा थी | सरस्वती के हीरक जयंती उत्सव की 
अध्यक्षता उन्होने स्वीकार कर ली थी, कितू आकस्मिक बीमारी के कारण वे 
प्रयाग नहीं आ सके । अतएव उन्होंने उस उत्सव का एक भाग राष्ट्रपति-भवन में 
करने की अनुमति दे दी जिसमें सम्मिलित होकर उन्होंने जो मौखिक काव्यमय 
ओर साहित्यिक भाषण दिया वह सरस्वती की ही नही, हिंदी भाषा की एक 

अमूल्य निधि है। 

उनके आकस्मिक निधन से हम स्तब्ध और हतबुद्धि हो गये है। इस समय 
उनके संबंध में अधिक लिखना हमारे लिए संभव नहीं है । वे आधुनिक भारत 
के निर्माताओं में थे। स्वतंब्रता के बाद के भारत में उनका जो महत्त्वपूर्ण कार्य 
था, वह आज जनता के सामने नही है। भविष्य में जब इतिहास के निष्पक्ष विद्वान 
उन गोपनीय कागज-पत्नों का अध्ययन करेगे जो आज उपलब्ध नही हों सकते, 
तब वे बतला सकेंगे कि स्वतंत्र भारत के जहाज के कुशल परिचालन मे, उसकी 
गृह और परराष्ट्र नीतियों के निर्धारण में तथा भारत को भारतीय बनाये रखने 
में उनका कितना महत्त्वपूर्ण योग था। इतिहास ही उनके राजनीतिक व्यक्तित्व 
को ठीक तरह से उभारकर उनके साथ न्याय कर सकेगा। हम उनके इतने 
निकट हैं कि उनकी गगनचूंबी महत्ता को ठीक तरह से नही आंक सकते । 

उनके निधन से गांधी युग की एक बड़ी महत्त्वपूर्ण कड़ी टूट गयी । आचार्य 
विनोबा भावे गांधीजी के आध्यात्मिक, और प० जवाहरलाल नेहरू उनके राज- 
नीतिक उच्चाधिकारी है । हमारा सौभाग्य है कि वे अब भी हमारा मार्ग-दर्शन 
कर रहे है । कितु राजेन्द्र बाबू उनकी मानवता, उनके निश्छल और सरल 
व्यक्तित्व, उनके सिद्धांतों, उनकी राजनीति और उनकी भारतीय आध्यात्मि- 
कता के समन्वय के प्रतीक थे। उनका व्यक्तित्व जीसस क्राइस्ट और गांधीजी 
की याद दिलाता है । 

राजेद्ध बाबू का पाथिव शरीर भस्म हो गया, और वह भस्म माता गगा में 
विसरजित हो गयी । कितु उनका चरित्र प्रकाश-स्तम्भ की भाति भारत की 
अगणित पीढ़ियों का अपनी भारतीयता और स्वतंत्रता को बनाये रखने में मार्गे- 
दर्शन करता रहेगा । राजेन्द्र बाबू अमर है ! 

(राजा) राधिकारमण प्रसादर्सिहजी 


हिंदी के प्रसिद्ध और पुराने साहित्यिक, उपन्यासकार और कथाकार राजा 
राधिकारमण प्रसादर्सिह का स्वर्गंवास मार्च, १६७१ में हो गया था। मृत्यु के 
समय उनकी आथु 5८१ वर्ष की थी। वे हिंदी की पुरानी पीढ़ी के वरिष्ठ साहित्य- 
कार थे। बिहार में उनके जाने के बाद उस पीढ़ो का शायद और कोई साहित्य- 
कार नही रह गया । यों तो राजा साहब ने अनेक नाटक, कहानियां और निबंध 
भी लिखे हैं, कितु साहित्य-क्षेत्र में उनकी ख्याति मुख्य रूप से उपन्यासकार के रूप 
में फैली । उनका सबसे प्रसिद्ध उपन्यास 'राम-रहीम है जो १६३४ में लिखा गया। 
उनके अन्य प्रमुख उपन्यास है---/नव-जीवन', 'पुरुष और नारी, टूटा तारा, 
त्ारी क्या एक पहेली, पूरव और पश्चिम, सूरदास, संस्कार, “चुम्बन 
और चांटा' । उनके कई कहानी-संग्रह भी तिकले---“गल्प गुच्छ”, “हवेली और 
झोपड़ी, गांधी टोपी, सजन सजमां, देव और मानवी'। इनमें गल्प-ग्रुच्छ' 
उनका सर्वप्रथम प्रकाशन है। उनकी प्रमुख कहानी प्रसादजी के “इन्दुः मासिक 
पत्न में छपी थी । उसका नाम था कानों में कंगना । यह बड़ी भावपूर्ण कहानी 
थी और उसने तत्कालीन साहित्यकारों और आलोचकों का ध्यान राजा साहब 
की ओर आर्काषत किया । यह १६२८ में छपी थी। राजा साहब ने नाटक तो 
विद्यार्थी जीवन से ही लिखने आरंभ कर दिये थे। इलाहाबाद विश्वविद्यालय में 
जब वे पढ़ते थे तब उनका नाटक नये रिफार्मर' वहां खेला गया था। उनके अन्य 
उल्लेखनीय नाटक हैं धर्म की धुरी और 'अपना-पराया'। 

राजा साहब की भाषा की शैली हिंदुस्तानी थी । वे बिहार के आभिजात्य 
और साम॑ंती वर्ग में उत्पन्न हुए थे। पुरानी पीढ़ी के बिहार के सामंती वर्म में 
फारसी का बड़ा प्रचलन था क्योंकि मुगल साम्राज्य के शिष्टाचार का वह वर्ग 
अनुकरणशील था । वहां इसके अपवाद भी थे जैसे पूृणिया के राजा कमलानन्द 

सिंहजी विशुद्ध हिंदी लिखते थे । कितु पश्चिमी बिहार के सामंतों में फारसी 
का प्रभाव अधिक था। राजा राधिकारमण प्रसादर्सिह संसक्षत और फारसी दोनों 
के विद्वान थे, कितु उन पर फारसी और उर्दू का प्रभाव अधिक था। फारसी 
और उर्दू के सकड़ों शेर उन्हे याद थे जो उनके वार्तालाप को बराबर अलंकृत 
किया करते थे। इसीलिए उन्हें हिंदी की “हिंदुस्तानी शली अधिक पसद थी, 
और उन्होंने अपना साहित्य उसी शेली मे लिखा । जिस युग में उन्होंने साहित्य 
रचना की उस युग में हिंदी, उर्दू और हिंदुस्तानी का विवाद जोर से चल रहा 
था और हिंदी संसार ने हिंदुस्तानी शैली को अस्वीकार कर दिया था। यही 
कारण है कि उपन्यासों की दृष्टि से उत्कृष्ट होते हुए भी उनके उपन्यास हिंदी 
साहित्य जगत्‌ में उतने प्रचलित और समादृत नही हुए जितने होने चाहिए थे । 
कितु राजा साहब हृदय से हिंदी-निष्ठ थे और अपने ढंग से वे आजीवन हिंदी 
की सेवा करते रहे । उनके उपन्यासों में समाज के सर्वेक्षण की पनी दृष्टि मिलती 
है और इसमें उसका यथार्थ और 'हृदयग्राही चित्रण" किया गया है। कही-कही 
व्यग्य का कलापूर्ण उपयोग भी किया गया है। वे अच्छे कलाकार थे और उन्होने 
अपनी लेखनी से हिंदी साहित्य को समृद्ध किया तथा उसकी निस्पृह सेवा की । 

उनके निधन से हिंदी संसार ने अपना एक वयोवुद्ध एक उच्चकोटि का 
साहित्यकार खो दिया । बिहार के साहित्य संसार की क्षति तो अपूरणीय है। हम 
उनकी स्मृति के प्रति अपनी हादिक श्रद्धाजलि अपित करते है तथा उनके शोक- 
संतप्त परिवार के प्रति हादिक समवेदना व्यक्त करते है। 





(डॉक्टर ) राममनोहर लोहिया 


प्रसिद्ध समाजवादी नेता डा० राममनोहर लोहिया का स्वगवास अक्तूबर 
"६७ में दिल्‍ली में हुआ । भारत के राजनीतिक मंच से एक तूफानी, स्वतंत्रचेता, 
चितक और प्रभावशाली नेता उठ गया। फैजाबाद जिले ने दो चोटी के समाज- 

वादी नेता दिये : आचार्य नरेनचद्रदेव और डा० राममनोहर लोहिया। दोनों ही 
मौलिक चितक, भारत में समाजवाद के संस्थापक और उसके स्तंभ थे। 
आचाय॑ंजी सही अर्थों में उत्तर भारत के आभिजात्य वर्ग के सद्गुणों के मूरतिमान्‌ 
प्रतिनिधि थे। चार-पाच लाख के विशाल भवन में रहकर भी पिसती हुई जनता 
के दुःख से उनकी हत्तंतरी के तार झंकृत हो उठते थे। लोहियाजी जनता में घुल- 
मिलकर अपने संवेदनशील हृदय से उनके दु-ख-सुख की अनुभूति करते थे। इसी 
कारण अभावग्रस्त जनता से उन्हें इतनी गहरी सहानुभूति थी । वही उनके जीवन 
और कार्य की सबसे प्रबल प्रेरक शक्ति थी। उनका सारा चिंतन, सारे प्रयत्न 
उसी दलित जनता के उत्थान के लिए होते थे । 
आस्ट्रेलिया के एक कवि सीली ($८८८५ ) ने लिखा है-- 
० व6€क्ा ३8 कृपा शगंटं) 75 70 995570796, 
० शंएरपर 8 इ्था6 ततवत्वां 48$ ॥0 ९॥7प्र४88॥0. 

“वह हृदय शुद्ध नहीं है जिसमें प्रबल आवेश नही है और कोई गुण बहुत दिनों 
नहीं बना रह सकता यदि उसके लिए अदम्य उत्साह न हो । सीली के इस कथन 
के अनुसार लोहियाजी का हृदय अत्यंत शुद्ध था क्योंकि उनमें प्रबल आवेश था। 
उनमें सात्विक आक्रोश अनुभव करने की अपूर्व क्षमता थी। और उनकी अपने 
विश्वासो में इतनी प्रबल निष्ठा थी, उन्हें साकार करने का इतना अदम्य उत्साह 
और साहस था कि वे उनके विषय में कोई समझौता नही कर सकते थे। इस देश 
ने तुष्टीकरण और समझौता करने में कमाल कर रखा है। हम डाकुओं का, राज- 
द्रोहियों का और शत्रुओं तक का तुप्टीकरण करने को सर्देव तैयार रहते है। झगड़े 
से बचने के लिए बड़ी-से-बड़ी बात पर समझौता करने को प्रस्तुत रहते है। यदि 
हमारी चलती तो सीताहरण के बावजूद हम राम और रावण में समझौता कराने 
का प्रयत्त करते । ऐसे वातावरण में लोहिया का “न देन्‍्यं न पलायनम्‌' का रूप 
यदि लोगों को अटपटा मालूम होता था तो कोई आश्चर्य की बात नहीं। कितु 
उन्हें इसकी परवाह न थी। वे इतने ऊंचे थे कि सस्ती लोकप्रियता और वाहवाही 
उन्हें स्पर्श भी न कर सकती थी । वे निर्भीकता की मूर्ति थे। जिस बात को वे 
ठीक समझते वह कितनी ही कड़वी क्‍यों न हो और उससे बड़ें-से-बड़ा आदमी 
भी नाराज क्‍यों न होता हो--उसे कहने में उन्हें रत्ती-भर भी हिचक नही होती 
थीं। 

यह आलोचना उनके सतत आंदोलन' का एक अंग थी । वे जबर्दस्त आंदोलन- 
कारी थे, और आंदोलन में उन्होने अपने अनुयायियों को असाधारण तरीके ग्रहण 
करना सिखलाया था जिनके कारण संसद और विधानसभाओं के गंभीर वातावरण 
में कभी-कभी काफी हंगामे हो जाते थे । उन्हें सत्ता नहीं मिली, इसलिए उनकी 
रचनात्मक अतिभा का व्यावहारिक रूप देखने का लोगों को अवसर नही मिला, 

कितु ध्वंसात्मक कार्यों में वे हिंदुओं के त्विदेवों में से तीसरे रूप 'शिव' थे। 
१६४२ के भारत छोड़ो' आंदोलन में गुप्तवास कर उन्होंने अपनी ध्वंसात्मक 
प्रतिभा का अच्छा और बड़ा सफल परिचय दिया था । 

उनकी इसी ध्वंसात्मक प्रतिभा के कारण उसी प्रवृत्ति के बहुत से लोग 
आकर्षित होकर उनके अनुयायी हो गये ये । सच तो यह है कि उनके अनुयायियों 
में कितने ही ऐसे लोग थे जो शिव की बारात के सदस्य होने योग्य थे। वे एक 
विशेष प्रतिभा और स्वभाव के लोगों के साथ ही काम कर सकते थे। इसीलिए वे 
अन्य लोगों के साथ समन्वय नहीं कर पाते थे, और इसी कारण वार-बार समाज- 
वादी संस्थाओं में परितंन होते रहे । उन्होंने जो संयुक्त समाजवादी दल बनाया 
उसमें ऐसे-ऐसे तत्व हैं जो उनके व्यक्तित्व और प्रतिभा से दवे और अनुशासित 
रहते थे, कितु अब उनके बाद यदि ये तत्व मिले रहे और इस दल को चलाते रहे 
तो आश्चये ही होगा। 

व्यक्तिगत रूप से लोहियाजी निस्पृह साधु थे। नेहरूजी की तरह ही वे धर्म- 
निरपेक्ष--या लामजहब--थे। कितु उनका हृदय बड़ा सरस था और उनकी 
विनोद-प्रियता ने कभी उनका साथ नही छोड़ा । मृत्यु-शय्या पर भी उनका विनोद 
चलता रहा। श्री मुरारजी देझाई उन्हें देखने गये | जब वे चले गये तब उनके कुछ 
मित्र, जो बाहर चले गये थे, कमरे में आये। उन्हीने उनसे पूछा कि मुरारजी 
भाई क्‍या कहते थे। लोहियाजी बोले---यहां भी वही कहा जो मुझसे संसद में 
कहा करते हैं कि चुप रहो, शांत रहो !” डाक्टरों के यह कहने पर कि हमें दुख 
है कि हम आपको शीघ्रअच्छा नहीं कर पा रहे, वे बोले--'चिंता मत कीजिए । 
इस देश में राजनीतिज्ञों और डाक्टरो का अज्ञान एक समान है।” एक पुराने मित्र 
उन्हें देखने गयये। लोहियाजी ने उनसे पूछा---आप क्या समझते है--मैं अच्छा 
हो जाऊंगा ? ” उन्होंने कहा---/“निश्चित रूप से। आप शीक्र ही तंदुरुसत हो 
जायेंगे।” लोहियाजी ने उत्तर दिया---' मालूम पड़ता है कि तुम भी झूठों की 
पलटन में भर्ती हो गये हो । 

उनका जीवन देश, दरिद्रनारायण और मानवता की सेवा में अपित था। वे 
आजीवन अविवाहित रहे और अपरिग्रह उनका ब्रत था। हिंदी के वे एकांत 
भवक्‍त थे। लोहियाजी के समान प्रखर बुद्धि, दृढ़ और निर्मल चरित्र तथा विशुद्ध 
सेवाभाव वाले लोग जब कभी ही उत्पन्न होते हैं। उनकी मृत्यु पर उनके राज- 
नीतिक विरोधियों तक ने उनकी ईमानदारी, उनकी निस्पृहता, उनकी जनता 
को उठाने की तीव्र इच्छा और प्रयत्नों की भूरि-भूरि प्रशंसा की । उनकी मृत्यु से 
भारत के राजनीतिक आकाश का एक अत्यंत उज्ज्वल नक्षत्र टूट गया। 

उनके चरित्र के इस पहलू का पहला परिचय तब मिला जब वे जर्मनी में 
विद्यार्थी थे। वे जिनेवा गये हुए थे जहां उन दिनों लीग आफ नेशन्स का अधिवेशन 

हो रहा था। वे दर्शकों की दीर्घा में बैठ थे। एक महाराजा (शायद अलवर नरेश ) 
को ब्रिटिश सरकार ने भारत का प्रतिनिधि बनाकर भेजा था। जब वे बोलने खड़े 
हुए तब नवयुवक लोहिया को यह अत्यंत असंगत और अपमानजनक मालूम हुआ 
कि भारत की जनता का प्रतिनिधित्व एक महाराजा करे। लीग आफ नेशन्स का 
वातावरण बड़ा शांत था। उस गौरवपूर्ण वातावरण में जोर से बोलना भी 
अशिष्ट समझा जाता था। लोहिया अकेले थे | कोई दाद देनेवाला या साथ देने- 
वाला भी न था। कितु वे भारत के प्रतिनिधित्व की यह छीछालेदर सहन न कर 
सके। उन्होने दीर्घा में खड़े होकर पूरी आवाज में महाराज के प्रतिनिधित्व का 
विरोध किया। लीग आफ नेशन्स के विशाल भवन में इस असंभावित घटना से 
तहलका मच गया | पुलिस ने उन्हें निकाल दिया । कितु जिस धातु के वे बने थे, 
उसके कारण उन्होंने जो किया उसके लिए वे विवश थे। लोकसभा में उनकी 
उग्रता से कभी-कभी कुछ लोग असंतृष्ट हो जाते थे, और उनके इस व्यवहार का 
कारण राजनीतिक असफलता-जनित कुंठा बतलाते थे। कितु वे यह भूल जाते थे 
कि सतह वर्ष की अवस्था में जो एकाकी व्यक्ति विदेश में (और वह भी लीग आफ 
नेशन्स के गंभीर वातावरण में ) उस चीज को सहन नही कर सका जिसे वह बेह॒दा 
या अनुचित समझता था (जब उसे कोई क्‌ंठा नहीं हो सकती थी) तब अपने ही 
देश की जनता की प्रतिनिधि सभा में उसका वैसा व्यवहार कितना स्वाभाविक 
था। 
उनके प्रबल अंग्रेजी-विरोध का कारण भी जनता का हित ही था। वे जानते थे 
कि जनता देश की समस्याओं को तभी समझ सकती है और उनके सुलझाने मे तभी 
सक्रिय सहयोग दे सकती है जब देश का सब काम उसकी भाषा मे हो । जब तक 
अंग्रेजी रहेगी तब तक जनता अपनी मालिक नहीं हो सकती, और सत्ता देश के 
मुद्ठी-भर अग्रेजीदां लोगों के हाथ में रहेगी। शायद इस बात को दूसरे बहुत-से 
नेता भी समझते हैं, कितु उनमे अपने निहित स्वार्थों का इतना मोह है या वे 
परिवतंन से इतने डरते हैं कि वे सिद्धांततः इसे सही मानते हुए भी इसका खुल- 
कर समर्थन नही कर सकते । लोहियाजी में इतना साहस था कि वे इस बात को 
जोर से कह सर्क । कहें ही नहीं, उसके लिए उम्र उपाय भी करें। वे संसद में सदैव 
हिंदी में बोलते थे। वे ही नहीं, उनके अनुयायी भी--जो विभिन्‍न प्रांतों के 
हैं--हिंदी ही में बोलते रहे हैं। देशी भाषाओं के इतने ईमानदार और सबल 
समर्थक देश में कितने है ? 
लोहियाजी व्यक्ति-पूजा के विरुद्ध थे। कहना चाहिए कि वे मूर्तिभंजक थे । 
देश में पंडित जवाहरलाल नेहरू की व्यक्ति-पूजा बहुत बढ़ गयी थी। लोहियाजी 
ने कटु आलोचनाओं के हथौड़ों के प्रहारों से जनता के मानस में बनी उनकी मूर्ति 
को बहुत कुछ भग्न करने का प्रयास किया। यह कहना कठिन है कि उन्हें कितनी 

सफलता मिली, कितु यह भी नहीं कहा जा सकता कि वे एकदम असफल ही रहे। 
उनकी आलोचनाओं के पहले देश में खुले ढंग से नेहरूजी की आलोचना बहुत कम 
होती थी, कितु उनकी आलोचनाओं से और लोगों को भी प्रोत्साहन मिला। 
जनता की आय (जिसे नेहरूजी ने अधिक और लोहियाजी ने तीन आना प्रतिदिन 
बतलाया था) लेकर संसद में दोनों के बीच बड़ा मनो रंजक वाद-विवाद हुआ था, 
और अंत में नेहरूजी को लोहियाजी के मत की सत्यता स्वीकार करनी पड़ी | 





(पंडित) रामनरेश तिपाठो 


हिंदी के प्रसिद्ध लेखक और कवि पं० रामनरेश त्रिपाठी का स्वर्गवास १६ 
जनवरी १९६२ को प्रयाग में हो गया था। मृत्यु के समय उनकी आयु ७२ वर्ष की 
थी। वे सरस्वती हीरक जयंती समारोह में सम्मिलित होने के लिए १९ जनवरी 
को प्रयाग पधारे थे। वे दोपहर में प्रयाग पहुंचे और संध्या के समय समारोह में 
सम्मिलित हुए। वहां उनका बहुमान हुआ। वे स्वस्थ और प्रसन्नचित्त थे । 
समारोह में सम्मिलित होकर उन्हें बड़ी प्रसन्‍तता हुई। प्रयाग में वे हिंदी साहित्य- 
सम्मेलन के अतिथि-भवन सत्यनारायंण कुटीर' में ठहरे थे। दूसरे दिन संध्या 
समारोह में आये हुए अज्जनों के लिए जलपान का आयोजन किया गया था। उन 
दिनों प्रयाग में शीत कुछ अधिक थी । अतएव उन्होंने शीत के कारण संध्या के 
समय जलपान में न आने के लिए क्षमायाचना का पत्र लिखा । दूसरे दिन, अर्थात्‌ 
१४ जनवरी को सबेरे प्रायः चार बजे उन्हें सहसा हृदय का दौरा हो आया। पास 
के कमरे में सूचना विभाग के उपसंचालक पं० बलभद्रप्रसाद मिश्र ठहरे हुए थे। 
हृदय के दौरे के कारण त्विपाठीजी को सांस लेने. मे कठिनाई हो रही थी और वे 
जोर-जोर से हांफ रहे थे । उनके हांफने की आवाज सुनकर मिश्रजी उनके कक्ष में 
गये। उन्होंने समझा कि त्िपाठीजी को शीत लग गयी है और उन्हें निमोनिया 
हो गया है जिससे उन्हें सांस लेने में कष्ट हो रहा है। तूरंत ही पड़ोंस के एक 

डाक्टर बुलाये गये । उन्होंने उनका परी क्षण करके उनके रोग को हृदय का दौरा 
बतलाया। तुरंत ही देलीफोन से नगरप्रमुख श्री बालकृष्ण राव को और हमें 
सूचना दी गयी। हम लोग उनके पास पहुंचे। श्री राव ने त्रिपाठीजी की बराबर 
देखरेख के लिए डाक्टरों का तथा चिकित्सा का समुचित प्रबध कर दिया। उनका 
चाप गिरने लगा कितु संध्या को ६० अंश पर स्थिर हो गया; दूसरे दिन सबेरे 
उनका रक्तचाप १०० अंश हो गया और संख्या को १०४ अंश पहुंच गया । इससे 
हम लोग आश्वस्त हुए। उस दिन हम अंतिम बार उन्हें देखने रात्रि में आठ बजे 
गये और उन्हें बहुत प्रसन्‍नचित्त पाया। उनके बड़े सुपुत्र श्री आनन्दकुमार भी 
सुलतानपुर से आ गये थे और मझले पुत्र श्री बसंतकुमार तो उनके साथ आये ही 
थे। १६ जनवरी को सबेरे पांच बजे वे शौच के लिए उठे । डाक्टरों ने उन्हें उठने- 
बैठने, चलने-फिरने के लिए मना कर दिया था। उनके परिचारिकों ने उनसे कहा 
कि चारपायी पर ही शौच का प्रबंध कर दिया गया है और उन्हें मौचालय नहीं 
जाना चाहिए। कितु वे नहीं माने । उठकर शौचालय गये । वहां पहुंचते ही उन्हें 
हृदय में पीड़ा मालूम हुई और उनके चिल्लाने से लोगों ने लाकर उन्हें चारपायी 
पर लेटा दिया। उन्होंने काफी मांगी और पी ली। इस बीच डाक्टर के लिए 
आदमी भेज दिया गया था। कितू डाक्टर के आने के पहले ही सहसा उनके 
हृदय की गति रुक गयी । 

इसके पहले उन्हें कभी हृदय का दौरा नही हुआ था। इधर उन्हें स्वास्थ्य 
की कोई विशेष शिकायत न थी। शीत से वे अवश्य घबराते थे और इसीलिए वे 
सुलतानपुर से प्रयाग दिन ही में आये। समारोह में सम्मिलित हुए, कितु दूसरे 
दिन कहीं नही गये । ऊपर से स्वस्थ होने पर भी उन्हें अपने अत का कुछ आभास 
हो गया था। समारोह से वे पं० रामप्रताप त्रिपाठी के साथ लौटे। रास्ते में उन्होंने 
रामप्रतापजी से कहा कि अब यह शरीर अधिक नहीं चलने का। जो कुछ भी 
करना है वह तुरंत कर लेना चाहिए। उन्हें प्रयाग बहुत प्रिय था। वही उनका 
कर्मक्षेत्र रहा । हिंदी और हिंदी साहित्य सम्मेलन से उन्हें बड़ी ममता थी। 
नियति उन्हें प्रयाग ले आयी। वहां कितने ही पुराने साहित्यिक मित्नों से एक 
साथ भेंट हो गयी । उत्तरायण के सूर्य में, एकादशी के दिन, गंगाजी के किनारे 
प्रयाग में, पुत्रों और मित्रों के बीच, हिंदी के मंदिर में उन्होंने प्राण छोड़े। हिंदू 
मान्यताओं के अनुसार ऐसी मृत्यु पुण्यात्माओ को ही मिलती है। कितु उनके 
निधन से हिंदी की पिछली पीढ़ी का एक कर्मठ, स्वावलंबी और कल्पनाशील 
प्रमुख साहित्यकार चला गया ग्रामगीतों का उद्धार कर उन्होंने जनता का ध्यान 
उनके अध्ययन और संरक्षण की ओर खींचा । खड़ीबोली कविता को लोकप्रिय 
बनाने में उनका योगदान बड़ा मूल्यवान्‌ था। हिंदी कविता-कौमुदी ने कितने ही 
हिंदी पाठकों का परिचय हिंदी काव्य से कराया। उनके “पशथ्िक' और “'मिलन' 

खड़ी बोली काव्य के विकास के स्मरणीय सौपान हैं। और यह सब उपलब्धियां 
उन्होंने अपने ही बल पर प्राप्त कीं। हमें उनके निधन से बहुत दुःख हुआ। 
सरस्वती के वे बहुत पुराने लेखकों में थे। हम उनके शोक-संतप्त परिवार के प्रति 
अपनी हादिक समवेदना प्रकट करते हैं । 





(श्री ) रामवक्ष शर्मा बेनोपुरी 


हिंदी के बहुमुखी प्रतिभाशाली लेखक और स्वतंत्नता-संग्राम के एक प्रमुख 
सेतानी श्री रामवृक्ष शर्मा बेनीपुरी के निधन के समाचार से सारा हिंदी ससार 
शोकमग्न हो गया । बेनीपुरी जी बिहार ही नही, हिंदी ससार के प्रमुख लेखकों 
में थे। इधर कई वर्षो से वे अस्वस्थ थे। कई वर्ष पहले उन पर पक्षाघात का 
आक्रमण हुआ था। उससे वे बच तो गये कितु उनका स्वास्थ्य चौपट हो गया। 
बेनीपुरी जी ऐसे जीवन से ओत-प्रोत और सर्देव सक्तिय रहनेवाले कर्मठ व्यक्ति 
को रोम के कारण निष्क्रिय देखकर दुःख होता था। वे उस पीढ़ी में थे जिसकी 
युवावस्था में देश ने युवकों को स्वतंत्रता के संघर्ष के लिए ललकारा था। बेनीपुरी 
जी उस संघषष में मनसा-वाचा-कर्मणा कूद पड़े थे । कई बार उन्हे जेल जाना पड़ा, 
और उनके सक्रिय जीवन का अधिकांश ईसी सघर्ष में बीता। वे प्राय: बोरह वर्ष 
जंगलों में रहे। कितू हृदय से वे साहित्यकार थे। राजनीति में तो वे देश को 
विवशता के कारण पड़े थे। अतएवं अपने संघर्षमय जीवन में समय निकालकर 
वे बराबर साहित्य-साधना करते रहे । वे ऊंचे दर्ज के शलीकार थे उनकी भाषा 
में एक अनोखी आत्मीयता और लोच थी जो उनकी क्ृतियों को विशिष्टता प्रदान 
करती थी। उनका लेखन किसी एक विधा में सीमित न था। उन्होंने कहानियां, 
निबंध, नाटक, समीक्षा आदि नाना प्रकार की चीजें लिखी । उनकी कृतियों की 
संख्या एक सौ से भी अधिक है। अपने बिखरे हुए साहित्य को उन्होंने बेतीपुरी 
ग्रंथावली' में एक जगह संकलित करने की योजना बनायी थो। उसके कई खंड 

प्रकाशित भी हो गये है। उनके नाटक मुख्य रूप से ऐतिहासिक है। इनमें 
“अम्बपाली , सीता की माँ और 'सिंहल-विजय' ने विशेष ख्याति पायी । उनकी 
कृतियों मे 'माटी की मूरतें', गेहूं और गुलाब, 'लाल तारा, चिता के फूल' 
अत्यंत शक्तिशाली है। बेनीपुरी जी का एक और रूप था--वह था संपादक का 
रूप। वास्तव में उन्होंने साहित्य में प्रवेश पत्रकारिता ही के माध्यम से किया था। 
वे प्राय: एक दर्जन पत्न-पत्रिकाओं के संपादक रहे। उन्होंने १६२१ में सर्वप्रथम 
तरुण भारत नामक साप्ताहिक का संपादन किया और मृत्यु से कुछ दिनों पहले 
तक वे बिहार की प्रसिद्ध साहित्यिक पत्रिका युगधारा' के संपादक रहे । उनके 
संपादन में “हिमालय नाम का जो मासिक पत्र निकला था वह हिंदी मासिक पत्रों 
के इतिहास मे एक कीतिमान बन गया है। उनकी संपादकीय टिप्पणियां बड़ी 
प्रभावशाली होती थीं। विचारों से प्रगतिशील और नवयुग के प्रतिनिधि थे । 
उन्होंने अपनी रचनाओं द्वारा तो हिंदी की अपूर्व सेवा की ही, कितू इससे भी 
अधिक सेवा उन्होंने हिदी का प्रचार करके और नवयुवकों को हिंदी सेवा की 
प्रेरणा देकर की । वे वर्षो बिहार हिदी-साहित्य-सम्मेलन के मंत्री रहे । १६५१ में 
वें उसके सभापति चुने गये । बेनीपुरीजी बड़े जिदादिल व्यक्ति थे। उनके साथ जो 
समय बीतता, वह बड़ा ज्ञानवद्धंनत और मनोरंजन करने वाला होता था। उनके 
भाषण और सभाषण दोनों ही रोचक और प्रभावशाली होते थे। वे यड़े विनम्र, 
शिष्ट और सहृदय थे। उनके स्वर्गवास से हिंदी ससार का एक प्रकाशवान नक्षत्र 
टूट गया। हम उतके शोक-संतप्त परिवार के प्रति अपनी हादिक समवेदना प्रकट 
करते हैं । 





(समहापंडित) राहुल सांकृत्यायन 


पिछले एक वर्ष से हिंदी पर बड़े क्र ग्रह आये हुए थे। राजधि पुरुषोत्त मदास 
टण्डन, देश रत्त बाबू राजेन्द्रअसाद, बाबू शिवपूजन सहाय, श्रीसियारामशरण गुप्त, 


१३२ / पावन स्मरण 


बाबू गुलाबराय आदि प्रख्यात हिदी-सेवकों और साहित्यकारों को इस अभागे वर्ष 
ने हमसे छीन लिया। १३ अप्रैल ”६३ को लोकसभा में अंग्रेजी को इस देश में अचल 
करके हिंदी को उसके न्याय और वास्तविक स्थान से वंचित करने का विधेयक 
प्रस्तुत किया गया। उसी दिन संध्या को बाबू गुलाबराय का देहांत हुआ और 
चौवीस घटे के भीतर महापंडित राहुल सांकृत्यायन ने भी शरीर छोड़ दिया। 
इतिहास में हिंदी के ऊपर इतने अल्पकाल में इतनी विपत्तियां एकसाथ कभी नहीं 
आयीं। 

राहुलजी असाधारण व्यक्ति थे । यदि वे भारत के अतिरिक्त किसी दूसरे देश 
में पेदा हुए होते, अथवा यदि भारत में ही उन्होंने हिंदी में काम न करके अंग्रेजी में 
लिखा होता तो अंग्रेजीदां नेताओं ने उन्हें अंनर्राष्ट्रीय ख्याति का व्यक्ति घोषित 
करके उन्हें कितना उछाला होता ! जितना काम 'राहुलजी ने किया उतना अपने 
क्षेत्रम कम ही भारतवासियों ने किया है, कितु हिंदी में काम करने के कारण 
देश के अंग्रेजीदां समाज का ध्यान उनकी ओर उचित मात्रा में नहीं गया। 
राहुलजी के समान अप्रतिम साहित्यकार, विद्वान, पर्यटक और बहुभाषाविद्‌ 
व्यक्तियों को भी ये अंग्रेजीदां उचित मान्यता देने को तैयार नहीं हैं क्योंकि वे देशी 
भाषाओं की सेवा करते है। देशी भाषाओं का महत्त्व घटाने के कारण ही उनके 
चोटी के कार्यकर्त्ताओं की उपेक्षा होना स्वाभाविक है। एक ओर तो यह कहा 
जाता है कि देशी भाषाओं में कोई महत्त्वपूर्ण काम नहीं होता, दूसरी ओर जो 
काम करते हैं उनकी उपेक्षा कर और उन्हें उचित मान्यता न देकर उन्हें 
निरुत्साहित करने का प्रयत्न किया जाता है। तब देशी भाषाएं कैसे पनपें ? हमारे 
राजनीतिक नेताओं में द्वितीय श्रेणी के राजनीतिजों की मृत्यु पर भी 'सदेश' देने 
की होड़-सी लग जाती है, कितु राहुलजी की मृत्यु पर कुछ कहने की आवश्यकता 
प्रतीत नहीं हुईं । और तो और, हिदी प्रदेशों के राज्यपालों और उनके मुख्यमंत्रियों 
ने भी उनकी मृत्यु पर कोई ध्यान नहीं दिया । उत्तर प्रदेश में तो वे पैदा ही हुए 
थे। बिहार से उनका घनिष्ठ सबंध था। इनके राज्यपालों और मुख्यमंत्रियों को 
भी इस क्षेत्र की महान्‌ सांस्कृतिक और साहित्यिक क्षति का कोई अनुभव नही 
हुआ। दिल्‍ली के दो अंग्रेजीदां राजनीतिक नेताओं ने अवश्य ही समवेदना प्रकट 
की | हम इसके लिए उनके आभारी हैं । 

राहुल सांकृत्यायन जी का जन्म उत्तरप्रदेश के आजमगढ़ जिले के एक गांव 
के सरयूपारी ब्राह्मण परिवार में हुआ था। उनका वास्तविक नाम केदारनाथ 
पांडे था। उन्होंने गांव में और काशी में संस्कृत की शिक्षा प्राप्त की। उनका 
विवाह भी हुआ, और उनकी पहली पत्नी तब गांव में ही थी। कित वे एका- 
एक विरक्‍त होकर वेष्णव बेरामी हो गये और उनका नया नाम हुआ बाबा 

संस्कृत ग्रथों के उद्धार के कार्य से बड़ी सहानुभूति थी। स्वर्गीय डा० काशीग्रसाद 
जायसवाल उनके बड़े मित्र थे और उनका इतिहास प्रतिष्ठान इस यात्रा में उनकी 
कुछ सहायता कर रहा था। कितु कोई अच्छा फोटोग्राफर न मिल रहा था जो 
बिना धन के लोभ के तिब्बत की लंबी, साहसिक और कथ्टकर यात्रा करने को 
तेयार हो । दूसरी बात यह भी थी कि राहुलजी के समान व्यक्ति के साथ निर्वाह 
करना भी सबका काम न था। यात्रा में दुर्गंम पहाड़ों पर चलना आरंभ करते तो 
सबेरे से संध्या तक अविश्वांत चलते ही चले जाते। लिखने-पढने का काम करने 
लगते तो एक आसन पर लगातार पंद्रह-बीस घंटे काम ही करते रहते । ऐसे व्यक्ति 
का साथ देने योग्य व्यक्ति, और वह भी बिना पैसे के लोभ के, कहां मिलता ! 
संयोग से उन दिनो इडियन प्रेस में एक नवयुवक फोटोग्राफर काम करता था। 
वह अविवाहित, स्वस्थ, कप्टसहिप्णु और साहसिक था। बड़ा अच्छा फोटोप्राफर 
था। हमारी उससे जान-पहचान थी और वह हमें मानता भी था । इंडियन प्रेस के 
तत्कालीन जनरल मैनेजर श्री हरिकेशव घोष (पटेल बाबू) ने उसे एक लाइका 
कमरा दे रखा था जो उन दिनों सर्वोत्तम कैमरा समझा जाता था। हमने उस नव- 
युवक को राहुलजी के साथ जाने को राजी किया। पटेल बाबू ने भी सहमति दे 
दी । बिना किसी आर्थिक प्रलोभन के, केवल हमारे कहने पर, उस साहसिक युवक 
ने तिब्बत ऐसे दुर्गंग स्थान की लंबी और कष्टकर यात्रा स्वीकार कर ली । इसके 
लिए हम उसके सेव क्ृतज्ञ रहेंगे। राहुलजी भी उसके कार्य और व्यवहार से बहुत 
संतुष्ट रहे। उसने उस यात्रा में, राहुलजी के आदेशानुसार और उनके निरीक्षण 
में, तिब्बती मठों की सस्कृत हस्तलिपियों के कई हजार पृष्ठो के उत्कृष्ट फोटोग्राफ 
लिये। उस नवयुवक फोटोग्राफर का नाम फेनी मुकर्जी था और वह भारत 
सरकार के सूचना विभाग में फोटोग्राफर था। उसने लौटकर अपनी यात्रा और 
राहुलजी की कार्यप्रणाली का जो विवरण दिया उससे हम आश्चर्यंचकित रह गये। 
उस अभियान में लिये गये संस्क्ृत ग्रंथों के फोटो के एलबम पटना के जायसवाल 
प्रतिष्ठान में सुरक्षित है । 

राहुलजी ने जो साहित्य लिखा उसका विषय-वंविध्य, गुण और आकार देख 
कर आश्चयचकित रह जाना पड़ता है, विशेषकर तब जब इस बात पर भी विचार 
कर कि उनके चंचल और अशांत चरण सतत भ्रमण करते रहते थे। उन्हें अपनी 
लिखी पांड्लिपि को दुहराने का न धैर्य था, न अवकाश । उससे उसमें त्रूटिया भी 
रह जाती थी, जो अच्छे संपादन से अनायास दूर हो सकती थी। उनके अनूदित 
और मौलिक ग्रंथों की संख्या १५० और २०० के बीच है। उनका शायद सबसे 
महत्त्वपूर्ण काये 'व्रिपिटक' का हिंदी अनुवाद है जिसमें उनका पालि भाषा का पांडित्य 
भली भांति परिलक्षित होता है। उन्होने यात्रा-संबंधी अनेक पुस्तक लिखकर हिंदी 
यात्रा-साहित्य की समृद्धि की । इनमें उनको सोवियत रूस और लक्वाख संबंधी 

यात्राओं की पुस्तक अत्यंत महत्त्वपूर्ण हैं। उन्होंने कितने ही उपन्यास, कहानियां 
और नाटक भी लिखे । कितु ये सब सोह्देश्य थे, अपने विचारों का प्रचार करने के 
लिए। और इसीलिए वे बहुत विवादग्रस्त रहे, जैसे 'वोल्गा से गंगा तक । कितु 
इन पुस्तकों में भी वे तत्कालीन ऐतिहासिक वातावरण चित्नित करने में. सफल 
रहे। अंतिम कुछ वर्षों से वे इतिहास और दर्शन में विशेष रुचि लेने लगे थे । 
उनका मध्य एशिया का इतिहास हिंदी का गौरव-ग्रंथ है। उसके जोड़ की पुस्तक 
अन्य भाषाओं में भी शायद ही कोई हो । उसे साहित्य अकादमी से पुरस्कार भी 
मिला था। घूमने और सैलानीपन की मात्रा उतमें इतनी अधिक थी कि उन्होने 
'घुमवकड़-शास्त्र' नाम की अपने ढंग की एक अनोखी और मनोरंजक पुस्तक ही 
लिख डाली थी । वह भी हिंदी साहित्य की एक अपूबे निधि है। 

उनकी हिदी-निष्ठा बहुत गहरी थी । हिंदी उनके लिए “धर्म थी | उस युग में 
हिंदी-निष्ठावाले कई नेता थे, कितु उनकी हिंदी-निष्ठा किसी से कम नहीं थी । जब 
उनका नाम हिंदी साहित्य सम्मेलन के सभापतित्व के लिए प्रस्तावित किया गया 
तब कुछ अनजान हिंदी-प्रेमियों को उनके संबंध में शंका थी क्योंकि राहुलजी कम्यु- 
निस्ट थे, और कम्युनिस्ट पार्टी उर्दू या हिंदुस्तानी की समर्थक समझी जाती रही 
है। कम्युनिस्ट दल का अनुशासन भी बड़ा कड़ा है और लोगों को शंका थी कि दल 
के अनुशासन के कारण वे हिंदी के हितों की समुचित रूप से रक्षा न कर सकंगे । 
कितू हम लोग जो उन्हें जानते थे, इस बात से आश्वस्त थे कि हिंदी के हित उनके 
हाथों में पूर्ण रूप से सुरक्षित है। और जब शंकालु लोगों को आश्वस्त कर दिया 
गया तब प्रायः सर्वंसम्मति से वे सम्मेलन के अध्यक्ष चुन लिये गये बाद में अपनी 
हिंदी-निष्ठा के कारण उन्हें कम्युनिस्ट पार्टी से अलग भी होना पड़ा, कितु वे हिंदी 
के प्रति कभी कत्तंव्यच्युत नही हुए। हिंदी के ऐसे निष्ठावान्‌ समर्थक (जो राज- 
नीति के क्षणिक लाभ को त्याग कर हिंदी के हितों के लिए डट सके ) आज कितने 
हैं? इसीलिए इस समय, जब हिंदी पर ऐसा संकट है ओर हमें उत्तके समान दृढ़ 
निष्ठावाले नेता की आवश्यकता है, उनका निधन हमारी वेदना को और बढ़ा देता 
है। 

राहुलजी महापंडित और बहुभाषाविद्‌ थे। तिब्बती, चीनी, रूसी आदि 
दर्जनों विदेशी भाषाओं को वे भली भांति जानते थे। उन्हें बोल सकते थे। उनमें 
लिख-पढ़ सकते थे। संस्कृत, पालि और अपभ्र श के तो वे मान्य पंडित थे। दर्शन 
और इतिहास तथा तुलनात्मक धर्म के वे अद्वितीय विद्वान थे। अपनी विद्वत्ता के 
कारण वे रूस के लेनिनग्राड विश्वविद्यालय मे संस्क्षत के प्रोफेसर नियुक्त हुए। 
श्रीलंका के विद्यालंकार विश्वविद्यालय में दर्शन के प्रोफेसर और विभागाध्यक्ष 
बनाये गये । कितु हमारे लिए यह लज्जा की बात है कि अपने देश में उनके लिए 
कोई स्थान नहीं था, क्योंकि वे अंग्रेज़ी के विद्वान नही थे और न उन्होंने किसी 

विश्वविद्यालय से वह एम ० ए० या पी-एच० डी० ही किया था जिसे आजकल के 
अपरिपक्व नवयुवक आसानी से कर लेते हैं और जिनके बल पर वे अपरिपक्व 
युवक विश्वविद्यालयों में प्राध्यापक-पद पा जाते है। इस देण में स्वतत्नता के बाद 
भी अंग्रेजी का इतना प्रभुत्व है कि केवल अंग्रेजी की डिग्री न होने के कारण महा- 
पंडित राहुल सांकृत्यायन के समान प्रकांड विद्वान को भी भारत के किसी विश्व- 
विद्यालय में स्थान नही मिल सका। और फिर भी हमारे नेता भारतीय विद्या 
और पांडित्य के ह्वास पर घड़ियाली आंसू बहाते है | कित्‌ अंग्रेजी न जाननेवाले 
हान्‌ विद्वान को भी वे एकदम अयोग्य समझते है। स्वदेशमें इस उपेक्षा के कारण 
तथा अर्थाभाव से पीड़ित होकर, खराब स्वास्थ्य रहने पर भी, उन्हें विवश होकर 
लंका के विश्वविद्यालय की नौकरी स्वीकार करनी पढ़ी। विश्वविद्यालयों की 
कौन कहे, दूसरी सस्थाओ में भी 'डाक्टरो' के सामने उनकी पूछ नही थी। जब 
काशी नागरी-प्रचारणी सभा में (हिंदी विश्वकोश' के लिए एक संपादक की आव- 
अयकता हुईं, तब उनका नाम भी प्रस्तावित हुआ। उनके समान और कोई कर्मठ 
और विद्वान्‌ व्यक्ति उपलब्ध नही था। कितु डिग्री और डाक्टरी-पदवीहीन राहुल- 
जी उस पद पर भी न लिये जा सके, और एक डाक्टर उपाधिधारी सज्जन उस पर 
रखे गये । यह है वह व्यावहारिक सराहना जो इस देश में उन विद्वानों कों मिलती 
है जिन्होंने अंग्रेजी डिग्रियों और डाक्टरी पदवियो को संग्रह न करने की मू्खता की 
है ! किसी समय कहा जाता था: 'पर्वेगुणा: कांचनमाश्रयन्ति' । और आज के 
स्वतत्न भारत में 'सर्वेगुणा: अंग्रेजीमाश्रयन्ति' ! 
रही सम्मान की बात ! उत्तर प्रदेश (राहुलजी जहां पैदा हुए थे) अग्रेजीदा 
और अंग्रेजीपरस्त लोगों द्वारा शासित विश्वविद्यालयों ने पिछले दस-पंद्रह वर्षों 
में कितने ही मिनिस्टरों से लेकर बहुचाचित उपन्यासकारों, लेखकों और कवियों को 
आगनरेरी डाक्टरेट” की उपाधियों से सम्मानित किया है । कितु इन विश्वविद्यालयों 
केअंग्रेजी वातावरण में विचरनेवाले महाप्रभुओं और आत्मतुष्ट तथा संकुचित हिंदी 
विभागों ने राहुलजी को इस सम्मान के योग्य भी नही समझा । भारत सरकार भी 
इतने दिनों सोती रही, कितु बह संयोगवश उनकी मृत्यु से चार महीने पहले सहसा 
जाग उठी, ओर उससे उन्हें 'पद्म भूषण का सम्मान दिया जिसे ग्रहण करने के पहले 
ही वे चल बसे । कितु देर से ही सही, और पह्मभूषण ही सही, भारत-सरकार ने 
उनकी विद्गवत्ता और कृतित्व को कुछ मान्यता तो दी ! हम इसी के लिए उसके 
आभारी हैं। 
हिंदी जगत ने अवश्य उन्हें सिर-आंखों पर रखा। उन्हें हिंदी की सर्वोच्च 
सम्मातित उपाधि साहित्य वाचस्पति' भी प्रदान की गयी थी। कम लोग ही 
जानते हैं कि साहित्य वाचस्पति' का सम्माव कितना ऊंचा और महत्त्वपूर्ण 
है । इतना बतला देना पर्याप्त है कि महात्मा गांधी ने कभी कोई सम्मान या 

पदवी स्वीकार नहीं की थी। कितु जब हिंदी साहित्य सम्मेलन ने उन्हें साहित्य 
वाचस्पति' की उपाधि देने का प्रस्ताव किया तब उन्होंने उसे सहर्ष स्वीकार कर 
लिया था। उसी 'साहित्य वाचस्पति' की उपाधि से राहुलजी को सम्मानित किया 
गया था जिससे गांधीजी तक अपने को सम्मानित समझते थे। हिंदी संसार ने 
उन्हें दूसरा सर्वोच्च सम्मान हिंदी साहित्य सम्मेलन का सभापति बनाकर 
दिया । 

राहुलजी का व्यक्तित्व बड़ा सरल और आकर्षक था। गंभीर होने पर भी 
उनमे मानवीयता और विनोदशीलता की पर्याप्त मात्रा थी। हम बहुधा सोचा 
करते थे कि हममें और राहुलजी में इतनी घनिष्ठता और सौहार्द क्‍यों है। हममे 
उनमें कोई साम्य नही था । ऐसे दो विषम व्यक्ति मुश्किल से मिलेंगे । हमारे और 
उनके धामिक, सामाजिक और राजनीतिक विचारों में आकाश-पाताल का अंतर 
था | फिर भी प्राय. तीस-पैतीस वर्ष के परिचय मे, जिसने प्रगाढ़ मेत्री का रूप ले 
लिया था, हमारा उनका मतभेद कभी नहीं हुआ। उनकी प्रगाढ़ हिदी-निष्ठा और 
गंभीर विद्वत्ता हमे उनके निकट लाने का कारण थी, कित्‌ इतने लंबे समय के 
स्निग्ध संबंध के लिए ये ही बातें पर्याप्त नही थी। वास्तविक कारण उनके हृदय 
की विशालता, उदारता और दूसरों की भावनाओं का सम्मान करने की प्रवृत्ति 
थी। वे हमारे साथ कई बार ठहरे। वे जानते थे कि वेप्णव और पुराने ढग के 
ब्राह्मण परिवारों में किन बातों का विचार करना चाहिए। हमारे घर की स्त्रियों 
या बच्चों को उनके व्यवहार या बातचीत से यह कभी नही मालूम हुआ कि वे एक 
जातिहीन', नास्तिक या मासभक्षण के प्रचारक का अतिथि-सत्कार कर रहे है। 
दूसरों की व्यक्तिगत भावनाओं का ध्यान रखना उत्तकी ऐसी विशेषता थी जिससे 
उनके सेड्धांतिक मतभेदों की तीक्षणता का बोध नहीं होता था। इसीलिए वे सब 
प्रकार के लोगों मे घुलमिल जाते थे और उनके मित्रों तथा प्रशंसकों का समुदाय 
इतना विस्तृत था । 

सरस्वती को इस बात का श्रेय और गये है कि राहुलजी का साहित्यिक 
जीवन उसी के पृष्ठों मे आरभ हुआ। उन्होंने हमें कई बार बतलाया था कि 
सरस्वती ने उन्हें हिंदी साहित्य की ओर प्रवृत्त किया था। उन्होंने सरस्वती के 
माध्यम से हिंदी की सेवा आरंभ की। उस समय आचार्य द्विवेदीजी इसका संपादन 
छोड़ चुके थे कितु जब उन्होंने इनके लेख पढ़े तो तत्कालीन संपादक से लिखकर 
पूछा कि 'यह नवीन प्रतिभा कौन है?  राहुलजी हमारे मित्र थे, कितु सरस्वती का 
संपादन-भार लेने पर हमने उन्हें लेख भेजने को नही लिखा। सारे जीवन सरकारी 
सेवा करने के बाद मित्रों के दबाव से हमने यह नया और गुरुभार ले लिया था, 
कितु अपनी अयोग्यता और त्रूटियों को हम समझते थे। इस अनधिकार चेष्टा के 
कारण साहित्य के महारथियों को (वे भले ही मित्न क्‍यों न हों) लेख के लिए 

लिखने में संकोच होता था। कितने ही मित्रों ने हमारे इस दुःसाहस की सफलता 
पर संदेह भी प्रकट किया था। कितु राहुलजी ने हमारे बिना मांगे लेख तो भेज 
ही, हमारे साहस की सराहना भी की । मृत्यु ने दो-तीन वर्ष पहले जब वे मिले तो 
वातों-ही-बातों में कहने लगे कि मैं (सरस्वती की सपादकोय टिप्पणियों से बहुत 
घवराता हूं। हमने इसका कारण पूछा तो बोले कि सरस्वती की स्थिति ऐसी है 
कि उसकी फाइलें भारत ही नहीं संसार के भी कितने ही बड़े पुस्तकालयों में रहती 
है। अन्य पत्न-पत्रिकाओं की फाइलें कम रखी जाती है। इसमें जो कुछ छप जायेगा 
वह स्थायी अभिलेख हो जायेगा, और आज से सौ-पचास वर्ष बाद जब कोई शोध 
करेगा तो इसके सपादकीय इस समय की गतिविधियों तथा विचारों के प्रमाण 
माने जायेंगे। देनिक, साप्ताहिक तथा कुछ दिन प्रकाशित होनेवाली या नयी 
पतन्निकाओं की वह स्थिति नही है । इसलिए जो कुछ सरस्वती में छपता है उसका 
स्थायी महत्त्व है।' उन्होंने यह भी कहा कि इसीलिए मुझे संतोष है कि इसके 
संपादकीय संतृलित होते है। हमे किसी की प्रशंसा से इतनी प्रसन्नता नहीं हुईं 
जितनी राहुलजी की इस सरल और हादिक सम्मति से। वीमार होने से एक-दो 
सप्ताह पहले उन्होंने एक लेख भेजा था, कितु शायद उस समय तक उनका स्वास्थ्य 
बहुत खराब हो चुका था। अक्षर इतने अस्पष्ट थे कि हम उसे पढ़ ही नही सके, 
और उसके बाद ही वे इतने बीमार हो गये कि उसे उनके पास फिर से लिखने के 
लिए भेजना बेकार हो गया था। सरस्वती के हीरक जयती समारोह में सरस्वती 
के वरिष्ठ लेखक के रूप में उनका भी सम्मान किया गया था, कितु उन दिनों वे 
कलकत्तें के अस्पतान में बेहोश पड़े थे और उत्सव मे न आ सके । कितु हमें संतोष 
था कि उसके विशेषांक के लिए वे एक लेख भेज चुके थे जो उसमें छपा था । 
राहुलजी के समान बहुमुखी प्रतिभा के कमंठ व्यक्तियों को पैदा करने में 
प्रकृति अत्यंत कृपण है। ऐसे व्यक्ति कभी-कभी ही पेंदा होते हैं। वे जन्मजात 
विद्रोही थे, कितु पिछले कुछ वर्षो से उनके स्वभाव में बड़ी मृदुता और स्निग्धता 
आ गयी थी। शिष्टता की वे मूर्ति थे, और अपने विरोधियों से भी उनका व्यवहार 
कभी भी कटुता या अशिष्टता के निकट नहीं पहुंच सकता था । वे स्वयं विद्वान 
थे और विद्वानों का सम्मान करना जानते थे। संस्कृत के सीधे-सादे पंडित, 
जिनकी विद्वत्ता की थाह हम अपने अज्ञान के कारण नही पाते थे और इसलिए हम 
उनका समुचित आदर नही क रते थे, उनसे सदेव समादृत होते थे। एक बार एक 
समिति में हम उनके साथ थे। उसमें दो पुराने ढंग के वेयाकरण थे, और एक 
आधुनिक ढंग के डाक्टर भी थे। पंडितों ने जो बात कही वह डाक्टर साहब को 
कुछ 'पंडिताऊ' लगी और उन्होंने उसका विरोध किया। अपने पक्ष के समर्थन में 
उन्होंने राहुलजी से दाद चाही क्योंकि व उन्हें प्रधतिशील समझते थे। कितु प्रश्न 
पाडित्य का था। राहुलजी ने बड़ी नम्नता के साथ कहा कि उन दोनों महान्‌ बेया- 

करणों के मत के विरुद्ध जाने का मैं साहस नहीं कर सकता । लखनऊ के सम्मेलन 
ने देवनागरी लिपि में जो 'इ' और “ई' की मात्राओं में गड़बड़ी पंदा कर दी थी, 
तथा देवनागरी लिपि में और भी कितने ही ऐसे परिवर्तत कर दिये थे जो जनमत 
के विरुद्ध थे, उन्हें ठीक कराकर देवनागरी लिपि का रूप शुद्ध करने में भी राहुल- 
जी का बड़ा हाथ था | 

हिंदी की भावी पीढ़ियां इस महान्‌ व्यक्ति को सर्देव याद करंगी । उनकी 
कर्मठता, उन्तकी हिंदी-निष्ठा, उनका विद्या-प्रेम, उनका साहस हमारे देश के नव- 
युवकों को अनंतकाल तक प्रेरणा देते रहेंगे । राहुलजी का चेतन्य अंश तो मृत्यु से 
साल भर पहले ही समाप्त हो चुका था; पाथिव शरीर अब समाप्त हुआ। कितु 
उनका यश:शरीर चिरजीवी है। उनके आदर्शों और कृतियों से हिंदी का गौरव 
बढ़ता रहेगा और उनका आदर्श हिंदी लेखको और कार्यकर्ताओं को बराबर प्रेरणा 


देता रहेंगा । 





(पंडित) रूपनारायण पांडे 


'सरस्वती' को इस समाचार से हा्ठिक दुःख हुआ कि हिंदी के पुराने और 
प्रतिष्ठित लेखक, कवि, संपादक, अनुवादक और विद्वान्‌ पं० रूपनारायण पांडे 
का स्वरगंवास हो गया। मृत्यु के समय उनकी अवस्था प्रायः ७५ वर्ष की थी । वे 
लखनऊ के रहनेवाले थे और वही अपने घर पर ही उनकी मृत्यु हुई। उनसे 
हमारा परिचय सन्‌ १६१५ के लगभग हुआ जब वे कुछ दिनों के लिए प्रयाग चले 
आये थे और हमारे पड़ोस में ही रहते थे। ज्यों-ज्यों हमारा परिचय बढ़ा त्यों- 
त्यों हमारा उनके अध्यवसाय, पांडित्य, जीवन की सादगी और विनम्नता के प्रति 
आदर भी बढ़ता गया। सरस्वती' में उन्होंने सन्‌ १९१२ में लिखना आरंभ 
किया था । उस समय उनकी कई कविताएं प्रकाशित हुई थी। उस समय वे 
युवक थे। द्विवेदी जी ने उनकी कविताएं छाप दी थीं, कितु वे उन्हें जानते न 

थे। एक बार जब भेंट हुई तो द्विवेदीजी को संदेह हुआ कि शायद उनकी भेजी 
हुई प्रौढ़ कविताएं स्वयं उनकी नही हैं। द्विवेदीजी दूसरे ढंग के व्यक्ति थे और 
संदेह का निराकरण किये बिना नही मानते थे । उन्होने पांडेजी को अपने घर पर 
बुलाया और उनकी परीक्षा लेने के लिए दो समस्याएं देकर उनकी पूर्ति करने 
को कहा। पांडेजी ने तत्काल बड़ी सुंदर पू्तियां कर दी। द्विवेदीजी बहुत प्रसन्न 
हुए और तब उन्होने अपने मन का संदेह बतलाया। पांडेजी संस्क्षत और बंगला 
के विद्वान थे । जिस युग में उन्होंने साहित्य-सेवा आरंभ की उसमें हिंदी 
साहित्य के भंडार को भरने के लिए दूसरी भाषाओं की पुस्तकों के अनुवादों की 
बड़ी आवश्यकता थी। पांडेजी ने बहुत से बंगला उपन्यासों का हिंदी में अनुवाद 
किया। हिदीभाषियों को बंगला साहित्य से परिचित कराने में जो काम पांडेजी 
ने किया, वह किसी ने नहीं किया । उनके अनुवाद इतने अच्छे होते थे कि अनु- 
बाद मालूम ही नहीं पड़ते थे । उनके पढ़ने में मुल पुस्तक का आनंद आता था। 
उन्होंने श्रीमदर्भागवत का दो वार अनुवाद किया। पहला अनुवाद 'शुकोक्ति 
सुधासागर' के नाम से निर्णयसागर प्रेस से प्रकाशित हुआ । दूसरा अनुवाद 'श्रीमद्‌- 
भागवत' के नाम से हिंदुस्तानी बुकडिपो, लखनऊ ने बड़ी सजधज से निकाला । 
प्रकाशकों ने महामना मालवीयजी से इसका “आमुख लिखने की प्रार्थना की । 
पूज्य मालवीयजी श्रीमद्भागवत्त के बड़े भक्त थे और नित्य उसका पारायण 
करते थे। उन्होने कहा कि जब तक मैं अनुवाद को भूल से न मिला लूंगा तब तक 
आमुख' नहीं लिखूंगा। उन दिनों वे बीमार होकर मसूरी चले गये थे। अतएव 
पांडेजी अनुवाद लेकर उनकी सेव। में पहुंचे और महामना ने प्राय: पंद्रह दिन उस 
अनुवाद को आइद्योपांत देखा । अनुवाद की शुद्धता और भाषा के सौष्ठव से वे 
बहुत प्रभावित हुए और उन्होंने बड़े प्रेम से 'आमुख' लिख दिया। पांडेजी ने 
बहुत सी कविताएं लिखी, कितू उनका सग्रह प्रकाशित नही कर सके । इन दिलों 
वे उनका सग्रह तेयार करने में लगे थे और हमसे उन्होंने 'सरस्वती' में प्रकाशित 
कविताओं की प्रतिलिपियां मांगी थी। उनकी छोटी कविताओं में “दलित कुसुम” 
बड़ी सुंदर और हृदयग्राही कविता है। वह खड़ी बोली के आरंभिक युग में 
लिखी गयी थी, और उसमें खड़ी बोली की अभिव्यवित शक्ति को देखकर बहुत 
से शंकाग्रस्त लोगों को उसकी शक्ति में विश्वास हो गया था। पांडेजी की प्रसिद्धि 
माधुरी और सुधा के संपादन के कारण बहुत हुईै। उन् पत्रिकाओं का सफल 
संपादन करके पांडेजी ने अपनी संपादत-शक्ति का अच्छा प्रमाण दिया था। 
वे बड़े निरभिमाती और विनम्र थे | कितने ही लोगों को उन्होंने साहित्य-सेवा 
की दीक्षा दी और लिखना सिखाया। कितु वे दलबंदियों से दूर एकांत जीवन 
पसंद करते थे। दुर्भाग्यवश आज हिंदी संसार में प्रचार के बिना लोगों का मान 
नही होता । इसीलिए हिंदी संसार ने उनकी सेवाओं का ठीक-ठीक सूल्यांकन 

नहीं किया। कितु वे हिंदी के मौन सेवक थे। उन्होंने हिंदी की सेवा में अपना 
सारा जीवन अपित कर दिया था। बे प्रतिदान के इच्छक नही थे। उन्हें हिंदी 
की उन्नति देखकर ही सतोष हो जाता था। ऐसे विद्वान और मौन तपस्वी के 
निधन से हिंदी की बड़ी क्षति हुई है। हम उनके शोक-संतप्त परिवार के प्रति 
अपनी हादिक समवेदना प्रकट करते हैं । 





है 722 2 
(पंडित) लक्ष्मणनारायण गदें 


जनवरी ६० में हिंदी के लब्धप्रतिष्ठ पत्रकार, लेखक, गांधीव दी, सनातन 
धर्म के व्याख्याता और देशभक्त साहित्य-वाचस्पति गर्देजी का स्वरगगंवास 
७० वर्ष की अवस्था मे काशी में हुआ। गदें जी का परिवार पिछली शती 
में रत्नागिरि जिले से आकर, सागर और झांसी होता हुआ, काशी में बस गया 
था। काशी मे उनकी शिक्षा हुई कितु वह अधूरी ही रह गयी और उनका विवाह 
श्री सखाराम देउस्कर की द्वितीय पुत्री के साथ हो गया । देउस्करजी का परिवार 
प्रसिद्ध मराठा सेनापति भास्कर पंडित के साथ बंगाल आया था और संथाल 
प्रगना में बस गया था। देउस्करजी उसी प्रकार बंगवासी हो गये थे। जिस 
प्रकार गर्देजी युक्तप्रदेशवासी । देउस्करजी बंगला के अच्छे लेखक और गरम 
राष्ट्रीय विचारधारा के व्यक्ति थे। वे 'हितवाद' के संपादक थे और उनकी 
बंगला पुस्तक दिशेर कथा' ने सारे भारत में ख्याति प्राप्त कर ली थी। उसमें 
उन्होंने अंग्रेजों ढवारा देश के शोषण का इतिहास बड़ी खोज और परिश्रम से 
लिखा था। वह इस शती का प्रथम दशक था । उस समय देशी भाषाओं में वह 
अपने ढंग की पहली पुस्तक थी। उसके निकलते ही उसकी धूम मच गयी । 
अनेक देशी भाषाओं में उसका अनुवाद हुआ । पहला हिंदी अनुवाद पं० राधा- 
कृष्ण मिश्र ने किया था जो श्री वेंकटेश्वर प्रेस, बम्बई में छपा था। उसका दूसरा 
अनुवाद शायद ज्ञानमंडल काशी ने छापा था। ऐसे गरम राष्ट्रीय विचारों के 


१४२ / पावन स्मरण 


पत्नकार के जामाता होने का प्रभाव गर्देजी पर यह पड़ा कि वे भी पत्रकारिता 
की ओर झुके । देउस्करजी के प्रभाव से उन्हें कलकत्ते के हिंदी बगवासी के 
संपादकीय विभाग में स्थान मिल गया। हिंदी वगवासी हिंदी पत्नकारों की 
प्रशिक्षणफ-भूमि थी । कलकत्ते का शायद हीं कोई हिंदी पत्रकार हो जिसने 
आरंभिक काल में हिंदी वंगवासी में काम न किया हो। वह अपने समय का 
सबसे अधिक प्रभावशाली और लोकप्रिय हिंदी पत्न था । गर्देजी ते भी उसमें 
पत्चकारिता-कला का आरंभिक पाठ लिया, और वे कई वर्ष उसमें काम करते 
रहे । फिर अपनी अधूरी शिक्षा पूरी करने के लिए वे काशी लौट गये। जब पं० 
अम्बिकाप्रसादजी वाजपेयी ने 'भारतमित्र' छोड़ने का विचार किया तो उन्होने 
प्रयत्त करके उन्हें उस स्थान पर (संपादक के पद पर) बुलवा लिया। गर्देजी ने 
कई वर्ष तक उसका बड़ी योग्यता से संपादन किया । बाद में कलकत्ते के प्रसिद्ध 
डा० वर्मन ने श्रीकृष्ण संदेश” नाम का एक साप्ताहिक पत्र निकाला। उनके 
आग्रह से गर्देजी ने उसका संपादन करना स्वीकार कर लिया । 'श्रीकृष्ण संदेश 
अपने ढंग का अनोखा सप्ताहिक पत्र था। उसके अंक--विशेषकर विशेषांक-- 
आज भी पठनीय हैं, और गर्देजी की योग्यता और संपादकीय प्रतिभा के प्रमाण 
हैं। बाद में वे काशी चले आये। लखनऊ से 'नवजीवन' निकलने पर वे उसके 
संपादक नियुक्त हुए। कितु वहा वे अधिक टिक न सके । वे कांग्रेसी थे. कितु 
गांधीजी की अपेक्षा तिलक से अधिक प्रभावित थे। उनके धामिक विचार भी 
साधारण कांग्रेसी से न मिलते थे | गीता के वे अनन्य भक्त थे और उसका उन्होने 
बड़ा गहन अध्ययन किया था । वे हिंदी के लेखक ही नही, उसके बड़े समर्थक भी 
थे। हिंदी पत्षकारों में उनका नाम उस पीढ़ी के तीन प्रमुख संपादकों में (पं० 
अम्बिकाप्रसाद वाजपेयी और पराड़करजी के साथ) लिया जाता था। उनका 
व्यक्तिगत जीवन एक राष्ट्रीय और धामिक व्यक्ति का आदर्श जीवन था जिसमें 
सादगी, तरलता, स्नेहशीलता, उदारता और स्वाभिमान के बराबर दर्शन होते 
थे। उनकी हिदी-सेवा के लिए हिंदी साहित्य सम्मेलन ने उन्हें साहित्य वाच- 
स्पति' की उपाधि से विभूषित किया था। उनका जीवन संघर्ष में बीता। उनके 
निधन से हिंदी साहित्य और पत्नकारिता का एक स्तंभ ढह गया । हम उनके 
प्रति अपनी विनम्र श्रद्धांजलि अपित करके उनके शोक-संतप्त परिवार के प्रति 
हादिक समवेदना प्रकट करते हैं । 

(श्री) लालबहादुर शास्त्री 


ताग़कन्द मे शास्त्रीजी का अचानक स्वर्गंवास भारत के लिए अन श्र वञ्रपात 
था । ऐसी दुःखांत नाटकीय घटना की कल्पना भी नही की जा सकती थी कि जब 
एक महत्त्वपूर्ण ऐतिहासिक अंतर्राष्ट्रीय वार्तालाप में गौरवषूर्ण कार्य करके वे सारे 
संसार में प्रतिष्ठा, सम्मान और स्नेह के चरम शिखर पर पहुंचे उसी क्षण उन पर 
यम के दंड का प्रहार होगा। ऐसे रसापकर्ष का स्वप्न में भी भान नहीं किया जा 
सकता था। किंतु कभी-कभी जीवन की सत्य घटनाएं कल्पनातीत होती है। 
ताशकन्द समझौते पर हस्ताक्षर करने के प्रायः तुरंत बाद ही उनका अचानक 
स्वरगंवास ऐसी ही कल्पनातीत घटना है । 

यह अक्षरशः सत्य है कि उनकी मृत्यु के समाचार से सारा देश स्तब्ध हो 
गया था। जनता में वे कितने लोकप्रिय हो गये थे इसका प्रमाण वे लाखों सामान्य 
सत्री-पुरुष थे जो दुःख से कातर हो उनकी शवयात्रा में सम्मिलित होकर 
अपनी मौन श्रद्धांजलि दे रहे थे। कश्मीर से कन्याकुमारी तक तथा कांडला से 
तिनसुखिया तक जनता समान रूप से दुखी थी। केवल अठारह महीने प्रधान- 
मंवित्व के पद पर उन्होंने अपनी दृढ़ता, शिष्टता, नम्गरता और कार्यकुशलता से 
जनता के हृदयों को जीत लिया था | वे संसार के एक विशिष्ट महान्‌ व्यक्ति के 
तुरंत बाद ही प्रधाव मंत्री बने थे। नेहुरूके समान तेजस्वी और प्रतिभाशाली 
व्यक्ति के बाद उनकी कुर्सी पर बैठनेवाले को शासन और जनता में अपना स्थान 
बनाने मे जो असुविधाएं और कठिनाइयां हो सकती हैं और जो हुईं होंगी, उनकी 
कल्पना सहज ही की जा सकती है। संसार को इस बात की बड़ी आशंका थी कि 
नेहरू के बाद भारत की नाव का संचालन करने के योग्य देश में कोई व्यकित है 
भी कि नहीं। सारा संसार सोच रहा था कि नेहरू के बाद क्या होगा ! ऐसे अव- 
सर पर नियति ने इस विनम्र और सरल व्यक्ति के कंधों पर इस विशाल देश का 

भार रख दिया। उन्हें उत्त राधिकार में अनेक उलझी हुई समस्याएं मिली । चीन 
के आक्रमण से देश के सम्मान, प्रभाव और भावना को जो ठंस पहुंची थी वह तो 
थी ही, साथ ही कितने ही प्रभावशाली देश भारत से विरक्त या विमुख हो रहे 
थे। विदेशी मुद्रा की कमी बढ़ती जा रही थी तथा विदेशी सहायता भी अनिश्चित 
थी। इस कारण चोथी योजना खतरे में पड़ गयी थी। इन्द्र भगवान्‌ के असहयोग 
के कारण अन्न की समस्या ने विकट रूप धारण कर लिया था और हमारे 'अन्न- 
दाता अमरीका का रुख बदल गया था। मानो इतनी आपत्तियां पर्याप्त नही थीं 
और जो कमी रह गयी थी उसकी पूर्ति पाकिस्तान ने कच्छ के रण पर अकारण 
आक्रमण करके कर दी। कच्छ के रण में पाकिस्तान को अपार सुविधाएं और 
भारत को असीम असुविधाएं थी। पाकिस्तान को पीछे हटाने के लिए एक ही 
उपाय था कि उसके पाश्वे पर राजस्थान से आक्रमण किया जाय । इससे पाकि- 
स्तान को हानि हो सकती थी। इसलिए उसके हिमायती अमरीका और इग्लैंड 
सक्रिय हो उठ । एक ने धमकी दी कि यदि पाकिस्तान पर भारत ने आक्रमण 
किया तो उसके हित में अच्छा न होगा, दूसरे ने मुरब्बी वनकर झगड़े को पंचायत 
में डाल दिया। शांतिप्रिय शास्त्रीजी अपनी सरलता के कारण यह समझकर 
राजी हो गये कि पाकिस्तान तृष्ट हो जायेगा । कितु एक ओर तो वह॒ समझौते 
पर हस्ताक्षर कर रहा था तथा दूसरी ओर कश्मीर में घुसपैठियों को भेजकर 
वहां तोड़-फोड़ करने तथा विद्रोह कराने एवं छम्ब होकर कश्मीर पर भीषण 
आक्रमण करने की तेयारी कर रहा था । और जब उसने आक्रमण किया तब 
विनम्र और सरल शास्त्रीजी ने अपना तेजस्वी रूप प्रकट किया। उन्होने पाकि- 
स्तान के आक्रमण का सामना जिस दुृढ़ता से किया उससे उनके उस 'वज्ञादपि 
कठोराणि अंग का परिचय मिला जिससे लोग अपरिचित थे। शांति और युद्ध 
में उन्होंने समान रूप से अपनी योग्यता का परिचय दिया, और जो सबसे बड़ी 
बात उन्होंने की वह यह थी कि भारत का खोया हुआ आत्मसम्मान उसे फिर से 
प्राप्त कराया तथा उसका आत्मविश्वास दृढ़ किया। उनके अठारह महीनों के 
कार्यकाल में लोग नेहरूजी के अभाव को अपने आप भूल गये । उन्हे यह विश्वास 
हो गया कि शासन की बागडोर दृढ़, कुशल एवं ईमानदार हाथों में है। केवल 
अठारह महीनों में यह उपलब्धि एक राजनीतिक चमत्कार थी । 

शास्त्रीजी ने एक काम और किया। जनतंत्र में छोटे-से-छोटा व्यक्ति भी ऊचे 
पद पर पहुंच सकता है, कितू सामान्यतः देखा यही जाता है कि जिन लोगों को 
प्रभावशाली और समृद्ध परिवार में उत्पन्त होकर शिक्षा-दीक्षा की अच्छी सुवि- 
धाएं मिलती हैं प्रायः वे ही ऊंचे पदों पर पहुंचते है। नेहरूजी राजकुमारों की तरह 
पले थे और उन्हें अच्छी-से-अच्छी शिक्षा मिली थी। इसके विपरीत शास्त्रीजी 
एक प्राइमरी स्कूल के 'भुर्दारिस' के पुत्र थे और बाल्यावस्था ही मे पितृहीन हो गये 

थे। वे चरम दरिद्रता में पले थे और सच्चे अथ में आत्म-निर्मित व्यक्तित थे । कितु 
दरिद्वता में रहकर भी उन्हें कभी धन का लोभ नही हुआ । उन्होंने कभी धन-संग्रह 
की कामना नही की । उन्होंने अपना सारा जीवन लाला लाजपतरराय द्वारा स्था- 
पित 'लोकसेवक मंडल” (सर्वण्ट आफ पीपुल सोसाइटी ) को दे दिया और अंत 
तक वे उसके सदस्य बने रहे । इस संस्था को जीवन देना मानो जीवन-भर के लिए 
अपरिय्रह का ब्रत लेना है। इसी अपरियग्रह का परिणाम था कि शञास्त्रीजी कोन 
कभी बैंक में खाता खोलने की आवश्यकता हुई और न कभी उनके पास इतना धन 
हुआ कि एक छोटा-मोठा मकान ले लें। 
वे सरलता, नम्नता और शिष्टता की मूर्ति थे। यों तो उन पर आचार्य नरेच्द्र- 

देव, डॉ० सम्पूर्णानन्द, पं० गोविन्दवल्लभ पन्‍्त, पं० जवाहरलाल नेहरू आदि 
नेताओं का बड़ा राजनीतिक प्रभाव रहा, कितु वे सबसे अधिक प्रभावित राजधि 
टण्डन से थे । वे उनके पट्ट शिष्य थे। राजषि भी शायद इतना अधिक स्तेह और 
किसी से नही करते थे जितना लालवहादुरजी से । वे उनके अनन्य विश्वास-पात्र 
थे। उनके जीवन की सादगी, चरित्न की प्रामाणिकता और उच्च आदशे बहुत 
कुछ राजषधि के प्रभाव का परिणाम थे। कितू राजनीतिक व्यावहारिकता के 
लिए वे टण्डनजी के आभारी नही थे । यह उनकी नेसगिक प्रवृत्ति थी। यह उन्तका 
अपूर्व गुण था कि वे राजषि, नेहरूजी, किदवई साहब और पन्‍्तजी के समान 
विरोधी तत्त्वों में समान रूप से घुल-मिल ही न जाते थे प्रत्युत उनका एकांत 
विश्वास भी प्राप्त करने में समर्थ रहते थे । कांग्रेस में वे ही एक व्यक्ति थे जिन 
पर परस्पर विरोधी नेताओं का समान रूप से विश्वास था। 

लालबहादुरजी उस जनता ' में उत्पन्न हुए थे जिसको उठाने और सुखी करने 
के लिए शासन प्रयत्नशील है । अभाव, दरिद्रता, कष्टो से उनका निकट का परि- 
चय था । इसलिए वे जानते थे कि जनता की भावना क्या है । वे उसके सुख-दुःख 
से व्यक्तिगत रूप से परिचित थे। इसीलिए वे जनता को इतने प्रिय हुए । 

वे केवल अठारह महीने प्रधान मंत्री रहे, किंतु ये अठारह महीने भारत के 
इतिहास में अत्यंत महत्त्वपूर्ण हैं। गुलाब दो दिन फूलकर अपनी सुषमा और 
सुरभि से संसार की जो तृप्ति करता है वह पचास साल खड़े रहकर बबूल नहीं 
कर पाता। उन्हें शाप्तन-संचालन का समय बहुत कम मिला । किंतु जो कुछ 
उन्होंने इस अल्प अवधि में कर दिखाया वह कितने ही दस-बीस वर्ष में भी न दिखा 
सकंगे । कितू इस संकटकाल में देश की जो क्षति हुई है उसको आंका नही जा 
सकता । सारा देश शोक-कातर है। ऐसी अवस्था में उनके परिवार को कौन 
सांत्वना दे सकता है ? इतने ही से संतोप करना पड़ता है कि वे जिस शान से 
जिये उसी शान से उन्होंने मृत्यु का आलिगन किया । 

(पंडित) लोचन प्रसाद पांडेय 


हिंदी के वयोवृद्ध और द्विवेदी-युग के प्रतिष्ठित साहित्यकार तथा सरस्वती के 
पुराने लेखक पं० लोचनप्रसाद पांडेय के स्वरगंवास से हिदी-जगत्‌ की भारी क्षति 
हुई । पांडेयजी का एक लेख हमने दो-तीन महीने पहले ही प्रकाशित किया था 
और हम सरस्वती की हीरक जयंती पर उनका विशेष सम्मान करने की कल्पना 
कर रहे थे | कितु भगवान्‌ को यह स्वीकार न था और १८ नवम्बर “५६ को हृदय 
के सहसा रुक जाने से उनकी मृत्यु अपने घर, रायगढ़ में हो गयी । मृत्यु के समय 
उनकी अवस्था ७५ वर्ष की थी। पांडेयजी लेखक थे, कवि थे, बहुभाषाविद थे 
और साहित्य के अतिरिक्त इतिहास, पुरातत्त्व तथा लोकसंस्कृति के अच्छे ज्ञाता 
थे। वे महाकोशल इतिहास परिपद्‌ के संस्थापक थे, और उन्होंने महाकोशल के 
इतिहास से सबंधित कितनी ही बहुमूल्य सामग्री का संग्रह किया था। साहित्य- 
कार होने के अतिरिक्त वे साहित्यिक गतिविधियों और हिंदी-आंदोलन में भी 
रुचि लेते थे। वे १६२० में मध्यप्रदेश के प्रांतीय हिंदी साहित्य सम्मेलन के 
अध्यक्ष चुने गये थे । उस अवसर पर उन्होंने बड़ा विद्वत्तापूर्ण भाषण दिया था। 
मध्यप्रदेश ही नहीं, सारे हिंदी जगत में वे द्विवेदी-युग के इने-गिने अवशिष्ट 
प्रतिनिधियों में रह गये थे। द्विवेदीजी के संपादकत्व काल में उन्होंने 'सरस्वती' 
में लिखना आरभ किया और वे वर्षों 'सरस्वती' मे नियमित रूप से लिखते रहे । 
पांडेयजी गद्य भी लिखते थे और कविता भी करते थे। उनकी कविता हिवेदी 
युग की खड़ी बोली की कविता थी और उससे उन्हें अच्छी ख्याति मिली थी। 
साहित्य-सेवा के अतिरिक्त वे छत्तीसगढ़ के सामाजिक और सांस्कृतिक उत्थान में 
रुचि लेते रहे और राष्ट्रीय विचारधारा के होने के कारण उन्होंने अपने क्षेत्र में 
राष्ट्रीय सामाजिक, साहित्यिक और सांस्कृतिक चेतना उत्पन्न करने में महत्त्वपूर्ण 
कार्य किया | उनका व्यक्तित्व सौम्य था और अपने सहज शील के कारण वे शीघ्र 

ही अपरिचितों के भी आदर और स्नेह के पात्र हो जाते थे। उनके निधन से 
पिछले युग की एक साहित्यिक कड़ी टूट गयी। हम पॉडेयजी की स्मृति के प्रति 
अपनी विनम्र श्रद्धांजलि अपित करते हुए उनके शोक-संतप्त परिवार के प्रति 
अपनी हादिक समवेदना प्रकट करते हैं। 





(श्री) वचनेशजी 


हमें यह समाचार पढ़कर अत्यंत दुःख हुआ कि हिंदी के वयोवृद्ध और प्रसिद्ध 
कवि श्री वचनेशजी का स्वर्गवास हो गया। मृत्यु के समय उनकी अवस्था ८५ 
वर्ष की थी। उनका पूरा नाम बच्चनलाल मिश्र था, कितु वे अपने उपनाम 
वचनेश' से ही प्रसिद्ध थे। वे लड़कपन से ही छंद बनाने लगे थे। जब उनकी 
अवस्था चोदह वर्ष की थी तब एक बार कालाकांकर-नरेश 'तत्रभवान्‌' राजा 
रामपालसिह फरुंखाबाद गये । किसी समारोह में वचनेशजी ने उन्हें अपने छंद 
सुनाये । उनसे वे इतने प्रभावित हुए कि वचनेशजी को अपने साथ कालाकांकर ले 
गये। तब से वचनेशजी का संपर्क कालाकांकर से हुआ और उनका अधिकांश 
जीवन वहीं बीता। हिंदी का पहला देनिक 'हिंदोस्थान' राजा साहब ने काला- 
कांकर से निकाला था। महामना मालवीयजी कुछ दिनों उसके संपादक रहे। 
वचनेशजी उसके संपादकीय विभाग में काम करने लगे । बाद में वे कुमार 
अवधेशसिह के अध्यापक नियुक्त हुए । राजा अवधेशसिह की मृत्यु के बाद उनका 
मन कालाकांकर से उचट गया और वे अपने घर लौट आये और मृत्युपर्यत 
फरुखाबाद में रहे। राजा रामपालसिंहजी बड़े उग्र राजनीतिक विचारों के 
व्यवित थे । पिछली शतती के अंतिम चरण में ऐसे विचारों के व्यक्ति बहुत ही कम 
थे--और तालुकदारों में तो वे एकमात्न राष्ट्रीय विचारों के सज्जन थे। वचनेश 
जी भी राष्ट्रीय विचारों के थे और दोनों में अच्छी पटती थी। उन्होंने असंख्य 
राष्ट्रीय कविताएं, हास्यरस की कविताएं और साहित्यिक कविताएं लिखी | वे 

उ्क 


ब्रजभाषा और खड़ी बोली दोनों में कविता करते थे। हास्यरस की और 
राष्ट्रीय कविताएं वे साधारणत: खड़ी बोली में, और साहित्यिक रचनाएं ब्रज- 
भाषा सें लिखते थे । 

वचनेशजी की गंभीर कविताओं से उनकी प्रतिभा का सच्चा परिचय मिलता 
है। शवरी' उनकी सर्वोत्क्रष्ट रचना है। वह ब्रजभाषा में है, और आधुनिक ब्रज- 
भाषा काव्य में उसका स्थान बहुत ऊंचा है। उसमें आस्तिक हिंदू दृष्टिकोण को 
रखते हुए उन्होंने महात्माजी के हरिजन-उद्धार संबंधी विचारों का बड़ा काव्य- 
मय प्रभावशाली और चमत्कारपूर्ण सम्मिश्रण किया है। उनकी अधिकांश कृतियां 
हनुमंत प्रेस, कालाकांकर में छपी थी । उनकी प्रतिभा बहुमुखी थी। उन्होंने नाटक 
भी लिखे थे और वे उन्हें कालाकांकर में खेलते भी थे। उन्हें चित्रकला का भी 
अच्छा विश्वास था। काव्यशास्त्र का उन्होंने सांगोपांग अध्ययन किया था और 
उसके अच्छे पंडित थे । वात्सल्य को वे सर्वोत्कृष्ट रस मानते थे। तीन वर्ष हुए, 
फरुंखाबाद मे जब उत्तर प्रदेशीय हिंदी साहित्य सम्मेलन का अधिवेशन हुआ 
था, तब वचनेशजी का ८० वर्ष का अभिनंदन समारोह मनाया गया था। हमने 
उस समय उनका अंतिम बार काव्य-पाठ सुना था। उस समय भी उनके स्वर की 
कड़क सुनकर साश्चरयं आनंद होता था। दो-चार हजार श्रोताओं को कविता 
सुनाने के लिए उन्हें माइक्रोफोन की आवश्यकता वृद्धावस्था में भी नही पड़ती 
थी। वे अत्यंत शालीन और सरल प्रकृति के थे। बच्चों, युवकों और व॒द्धों मे बे 
आसानी से घुलमिल जाते थे। वे हिंदी के उस मौरवशाली युग के अवशेष थे 
जिसमें भारतेन्दू, राजा रामपालसिह, महाराज प्रतायर्सिह, महामना मालवीयजी, 
प्रतापनारायण मिश्र आदि ने हिंदी-आंदोलन की नीव डाली थी। उनसे मिलने 
पर उस युग का जीवित चित्र सामने आ जाता था। उत्तके निधन से उस युग की 
अंतिम कड़ी टूट गयी । हम आदर और श्रद्धा से सदेव उनका स्मरण करेंगे। 

(श्री) वासुदेवशरण अग्रवाल 


श्री वासुदेवशरणजी के स्वर्गवास से हिंदी ही नहीं, भारतीय संस्कृति और 
प्राचीन भारतीय इतिहास का एक जाज्वल्यमान नक्षत्र टूट गया । वे अपूर्व विद्वान्‌ 
विचारक और भारतीय संस्कृति के व्याख्याता थे। वेसे तो हमारा उनका सामान्य 
परिचय पहले ही से था, कितु जब वे मथुरा के कर्जन सग्रहालय के अध्यक्ष थे 
तब हमें उन्हें निकट से जानने का अवसर मिला । कई बार जब हम दौरे पर 
मथुरा गये तब हमें उतका आतिथ्य ग्रहण करने का सौभाग्य फ्राप्त हुआ। उस 
समय वे ब्रज की संस्कृति, कला और साहित्य का विशेष अध्ययन कर रहे थे। 
मथुरा संग्रहालय कुशानकाली न कला का ससार में सर्वोत्तम संग्रहालय है और 
वासुदेवशरणजी ने अपनी सुझबूझ से उसकी काया पलट दी तथा उसे भारत का 
एक अत्यंत सुव्यवस्थित संग्रहालय बना दिया। बाद में जब वे दिल्‍ली के मध्य 
एशिया संग्रहालय के अध्यक्ष हुए तो उन्होंने मध्य एशिया से प्राप्त प्राचीन बौद्ध 
भित्तिचित्रों के प्रदर्शन में बड़ा सराहुनीय कार्य किया। संग्रहालयों की अत्यंत 
दक्ष और कुशल व्यवस्था के साथ-साथ उनका अध्ययन और लेखन-कार्य बराबर 
चलता रहता था। लगातार वर्षो तक चलनेवाले इस दुहरे घोर शारीरिक और 
मानसिक परिश्रम को उनका सुकुमार शरीर न झेल सका, और उन्हें भयंकर मधु- 
भेह हो गया । कई बार उनका स्वास्थ्य बहुत बिगड़ गया और अंत मे प्रकृति ने 
उनकी जीवनलीला समाप्त करके ही दम लिया। 

सुकुमार शरीर और चिंताजनक स्वास्थ्य के बावजूद उन्होंने जो कार्य किया 
उसे देखकर आश्चर्य होता है। पत्न-पत्निकाओं में प्रकाशित उनके सांस्कृतिक, 
साहित्यिक और ऐतिहासिक लेखों की संख्या एक हजार से भी अधिक होगी। 
उनमें उच्च कोटि की सामग्री भरी पड़ी है । उनके कोई-कोई लेख तो शैली 
ओर विषयवस्तु की दृष्टि से हिंदी-साहित्य के भौरव हैं। उन्होंने कुछ वर्ष पूर्व 

अहमदाबाद की गुजरात विधानसभा में स्वर्गीय दादा साहब मावलंकर की 
अध्यक्षता में मथुरा कला पर चार व्याख्यान दिये थे। वासुदेवशरणजी ने ये 
व्याख्यान अंग्रेजी में न देकर हिंदी में दिये थे। इस पर वहां के प्रमुख गुजराती 
पत्न 'प्रजाबंधु' ने लिखा था--'“डा० अग्रवाले व्याख्यानों आपवाने माटे अंग्रेजी 
नो नहीं पण हिंदी नो आश्रय लीधो हतो | ए विशे श्रोताजनोनुं ध्यान खेंचीने दादा 
साहेंबे जणाव्युं हतुं के अंग्रेजी विना चाले ज नहीं ए मान्यताने एम करीने एमर्ण 
पडकार आप्यो छे । अंग्रेजी करतां हिंदी मां व्याख्यानों अपायाथीं लोकों बधारे 
संख्यां मां लाभ लई शकया छे अने वधारे प्रमाणमां समजी पण शक्या छे। 
हिंदुस्तानी राष्ट्रभाषा छे एनुं पण व्याख्यानों एक प्रमाण छे | गुजरात में हिंदी में 
व्याख्यान देकर उन्होंने अपनी हिंदी-निष्ठा ही व्यक्त नही की, प्रत्युत भारी संख्या 
में श्रोताओं की उपस्थिति ने यह भी प्रमाणित कर दिया कि गुजराती-भाषी 
सुधी जनता को हिंदी समझने में कोई कठिनाई नहीं होती । उसने यह भी प्रमा- 
णित कर दिया कि कोठारी कमीशन की यह सिफारिश कि अंग्रेजी इस देश की 
बौद्धिक आदान-प्रदान की भाषा बनी रहे, कितनी लचर और बुद्धिहीन है। ये 
व्याख्यान वास्तव में गागर मे सागर के समान है। ये ऐसे व्याख्यानों के लिए 
आदर्श है। इनसे उनके अगाध ज्ञान और अध्ययन तथा स्पष्ट विचारों का पता 
लगता है । उनकी शैली इतनी सरल और रोचक है कि विषय से अनभिज्ञ सामान्य 
पढ़ा-लिखा व्यक्ति भी उनसे लाभ उठा सकता है। कितु उनकी कीति के स्मारक 
उनके ग्रंथ हैं जिनमें कुछ तो हिंदी वाडम्मय के गौरव ग्रथ हो गये है । उनकी विशेष 
महत्त्वपूर्ण पुस्तक है: 'पृथ्वी-पुत्र', 'उरु-ज्योति , कला और संस्कृति , 'कल्पवृक्ष , 
'माता भूमि, हर्ष चरित : एक सांस्कृतिक अध्ययन, भारत की मोलिक 
एकता, 'मलिकमोहम्मदजायसी का पद्मावत , 'पाणिनिकालीन भारतवर्ष ,, भारत 
सावित्नी , 'कादंबरी : एक सांस्कतिक अध्ययन! । इनमें पाणिनिकालीन भारतवर्ष 
तो उनका डाक्टरेट का शोध-निबंध है। हर्षचरित और कादंबरी के अध्ययनों 
को मिलाकर उन्होंने भारत के इतिहास के तीन युगो के सामाजिक, राजनीतिक, 
आर्थिक और सांस्कृतिक जीवन का सप्रमाण जीता-जागता चित्र खीच दिया है। 
यदि उन्होने इन तीन कृतियों के अतिरिक्त और कुछ न लिखा होता तो भी ये 
तीन पुस्तक उन्हे अमर करने के लिए पर्याप्त थीं। भारत सावित्री” वास्तव में 
महाभारत की अद्यतन ऐतिहासिक और सस्कृतिक व्याख्या हैं। यह अध्ययन 
सी० वी० बेद्य की 'महाभारत-मीमांसा' की टक्कर का है। यह अध्ययन अत्यंत 
महत्त्वपूर्ण और मौलिक है। पुस्तक और लेख लिखने के अतिरिक्त उन्होंने कई 
ग्रंथों के अनुवाद और संपादन भी किये । इनका सबसे महत्त्वपूर्ण संपादित ग्रंथ 
'पोह्दार अभिनंदन-अ्रंथ है। गोरीक्षकर हीराचन्द ओझा स्मृति-ग्रंथ के बाद 
हिंदी में यही एक ऐसा अभिनदन-मग्रंथ है जिसका स्थायी महत्त्व है। उसे इस 

स्तर का बनाने का श्रेय वासुदेवशरणजी की सूझ-बूझ, योग्यता और उनके अथक 
परिश्रम को है। 

“विद्या ददाति विनयम्‌ के वे मृत प्रमाण थे | इतनी गंभीर विद्वधत्ता के बावजूद 
उन्हें अहंकार छू नहीं गया था। स्वभाव से वे अत्यंत सरल और व्यवहार में 
निश्छल थे। उनमें दंभ का लेश नही था । विद्वानों का वे हृदय से आदर करते 
और जो युवक अध्ययन में रुचि दिखलाते उनको सदंव प्रोत्साहन देते और उनका 
मार्ग-दर्शन करते । उनका जीवन आदर्श भारतीय अध्यापक का जीवन था । उनके 
निधन से देश की जो क्षति हुई उसका अनुमान करना भी कठिन है। उनके चले 
जाने से हमें जो शोक है उसको शब्दों में व्यक्त करने की हममें सामथ्यं नही। 
उनकी यश-सुरभि हिंदी संसार को सदेव सुरभित करती रहेगी--इसमें हमें 
संदेह नहीं । हम शोकाकुल हृदय से उन्हें अपनी विनम्र श्रद्धांजलि अपित करते 
हैं और उनके शोक-संतप्त परिवार के प्रति अपनी हादिक सहानुभूति निवेदित 
करते है। 





(श्री) विक्रम साराभाई 


आणविक आयोग के अध्यक्ष और अंतर्राष्ट्रीय ख्याति के आणविक वैज्ञानिक 
श्री विक्रम साराभाई का निधन अल्‍ल्पायु में अचानक त्रिवेन्द्रम के निकट हो गया। 
वे थुम्बा के प्रक्ष्येप संस्थान को देखने गये थे। रात में यथासमय सोये, कितु सबेरे 
जब बहुत देर तक नही उठे तो लोगों को चिता हुई और वे उनके कमरे में पहुंचे 
तो उन्हें मृत पाया । शायद सोते हुए ही हृदय की गति रुक जाने से उनकी मृत्यु 
हुईं। उनका शव विमान से अहमदाबाद लाया गया और उनके गांव में उनकी 
अंत्येष्टि की गयी । 

आणविक आयोग के प्रथम अध्यक्ष श्री भाभा की मृत्यु स्विट्जरलैंड में कुछ 
वर्षों पूर्व एक विमान दुघंटना में हुई थी। वे इतने सफल और कुशल आणविक 


१४२ / पावन स्मरण 


विज्ञानवेत्ता थे कि उस समय उनके स्थान की पूर्ति असंभव मालूम होती थी। 
श्री विक्रम साराभाई उनके सहायक थे और वे उस पद पर बहुत सोच-विचार के 
बाद निथुक्त किये गये, कितु उन्होंने जिस योग्यता से आणविक अनुसंधान का 
कार्य किया उसे देखकर लोगों को आश्चय हुआ । उनकी प्रेरणा और मार्गे-दलेन में 
कई नये आणविक ऊर्जा के उत्पादक खोले गये, आणविक शक्ति से बिजली उत्पन्न 
करने में प्रगति हुई तथा थम्बा के अतिरिक्त आंध्र के श्री हरिकोट अंतरिक्ष में 
प्रकषेप छोड़ने का नया संस्थान बनाया गया । 

श्री विक्रम साराभाई गुजरात के एक करोड़पति उद्योगपति परिवार मेंउत्पन्न 
हुए थे और उनका अपना उद्योग इतना विस्तृत था कि उसकी देखभाल और 
संचालन ही उन्हें व्यस्त रखने को पर्याप्त था। कितु विद्यार्थी जीवन ही से 
उन्हें भौतिक और आणविक विज्ञान मे विशेष रुचि थी। इसके साथ ही उनमें 
विज्ञान की मौलिक प्रतिभा थी। इसलिए उन्होने विज्ञान को वरण किया। वे 
सर सी० वी ० रामन के शिष्यत्व में रहे और फिर इंग्लैंड में जाकर उन्होने शोध 
और अनुसंधान का कार्य किया। जब भारत में श्री भाभा की अध्यक्षता में 
आणविक ऊर्जा आयोग गठित हुआ तो वे अपने विज्ञान-प्रेम से प्रेरित होकर उसमें 
आ गये और अपनी प्रतिभा और कार्य से उन्होंने अपनी योग्यता का ऐसा प्रमाण 
दिया कि श्री भाभा की मृत्यु के बाद वे उनके उत्तराधिकारी नियुक्त हुए । 

श्री विक्रम साराभाई में गजब की प्रतिभा और कार्यक्षमता थी। वेज्ञानिक 
होते हुए भी उनकी परिष्कृत रुचि बहुमुखी थी । वे साहित्य और विशेषकर 
संगीत के बड़े प्रेमी थे--प्रेमी ही नहीं, उसकी बारीकियों को समझते तथा उसके 
मर्मज़् थे, उससे आनंद लेते थे। उनकी पत्नी श्रीमती मृणालिनी साराभाई अपनी 
नाट्यकला के लिए सुप्रसिद्ध हैं। आयोग के प्रशासत और जटिल वेज्ञानिक 
समस्याओं में अत्यंत व्यस्त रहते हुए भी वे संगीत और नृत्य का आनंद लेने 
तथा अपने पारिवारिक उद्योग की देखभाल के लिए समय निकाल लेते थे। 

उनका व्यक्तित्व अत्यंत भव्य था। उनके चेहरे पर सदेव मुस्कुराहट खेला 
करती थी। वे छोटे-बड़े सबसे सरल भाव से मिलते थे। वे महान्‌ वैज्ञानिक ही 
नही थे, एक महान्‌ सज्जन और सद्गृहस्थ भी थे। “विद्या ददाति विनयम्‌' के 
वे मूतिमान उदाहरण थे । उनके निधन से भारत ने एक ऐसा महान्‌ सुपुत्न और 
वैज्ञानिक अल्पायु में खो दिया जिससे देश को भविष्य में बड़ी-बड़ी आशाएं थीं । 

(डॉक्टर ) विद्वेश्वरया 


अप्रैल ६२ में १०० वर्ष और प्रायः ७ महीने की परिपक्वावस्था में भारत- 
रत्न डा० विश्वेश्वर॑या का स्वर्गंवास' हो गया । डा० विश्वेश्वरैया मंसूर की 
चामुंडी पहाडी के पास के एक गांव में पंदा हुए थे और उन्होंने इंजीनियरी की 
शिक्षा पायी थी। वे बम्बई राज्य में इंजीनियर रहे और कुछ वर्षो सेवा करके वे 
सेवा-निवृत्त हो गये। बाद में हैदराबाद और मंसूर राज्यों में वे इंजीनियर रहे। 
वे अत्यंत प्रतिभाशाली इंजीनियर थे। उन्होंने सिन्ध के सककर बरज का नक्शा 
ठीक किया था। हैदराबाद और मंसुर मे कितने ही बांध तैयार किये | मैसूर का 
प्रसिद्ध कृष्णराजसागर बांध उनकी इंजीनियरी का जीवित स्मारक है। उन्होने 
बांध से पानी निकालने के फाटकों की बनावट में मौलिक सुधार करके उन्हें अत्यंत 
उपयोगी बना दिया । उनकी प्रतिभा और प्रशासनिक योग्यता से प्रसन्न होकर 
महाराज मैसूर ने उन्हें अपना दी वान (मुख्यमंत्री) बना लिया था। वे उस पद 
प्र केवल साढ़े छः वर्ष रहे, कितु उसी अल्प अवधि में उन्होने मसुर राज्य की 
काया पलट दी। उन्होंने राज्य का उद्योगीकरण किया। आज मैसूर की जो 
असाधारण औद्योगिक उन्नति दीख पड़ती है, उसको आरंभ करने का श्रेय डा० 
विश्वेश्वरेया को ही है। उन्होंने राज्य में औद्योगिक शिक्षा का आरंभ किया, 
और उनका स्थापित किया हुआ औद्योगिक विद्यालय आज भी देश के सवंश्रेष्ठ 
औद्योगिक विद्यालयों में गिना जाता है। उन्होंने उच्च शिक्षा को बढ़ाया और 
अनिवाय आरभिक शिक्षा आरंभ की । उनसे पहले कभी कोई इंजीनियर दीवान 
नही हुआ था, किंतु उन्होंने अपनी अद्भूत प्रशासनिक योग्यता के कारण मैसूर 
के शासन को अत्यंत कुशल बना दिया। उनके दीवानी छोड़ने के कारण से उनके 
व्यक्तित्व की महत्ता ओर सिद्धांत निष्ठा का पता लगता है। उस समय लोगों ने 
देखा कि मंसूर में अधिकांश सरकारी पदों पर ब्राह्मण जाति के लोग हैं। उस 

समय (और दुर्भाग्य से आज भी) राजनीतिक कारणों से पिछड़े वर्ग के लोगों को 
शासकीय पद देने, या विभिन्‍न प्रकार की शिक्षा संस्थाओं मे पर्याप्त योग्यता न 
होने पर भी विशेष प्रतिनिधित्व देने की बात चल रही थी । इसके लिए पहले ही 
एक समिति बना दी गयी थी और उसने यह प्रस्ताव किया कि कम योग्यतावाले 
पिछड़े वर्ग के लोगों के साथ रियायत करके उन्हें सरकारी सेवाओं और शैक्षणिक 
या प्राविधिक संस्थाओं में लिया जाय । डा० विश्वेश्वरया इसके विरुद्ध थे। वे 
सरकारी सेवाओं या शैक्षणिक संस्थाओं में प्रवेश के लिए एकमात्र योग्यता पर 
बल देते थे । उनका कहना था कि शासन को कुशलता से चलाने के लिए योग्यतम 
व्यक्तियों को ही लिया जाना चाहिए---उनकी जाति या वर्ग का विचार न करता 
चाहिए। उनकी बात नही मानी गयी । इस पर उन्होंने अपने यद से त्याग-पत्र दे 
दिया । जिस बात को वे सिद्धांतत: अनुचित समझते थे उसे न मानकर बड़ेसे बड़ेपद 
को छोड़ देना, उनके चरित्र की दृढ़ता का मूर्त प्रमाण है । डा० विश्वेश्वरैया ने देश 
को 'उत्पादन करो या नप्ट हो जाओ' (प्रोड्यूस ऑर परिश) का नारा दिया। 
जो योजनाएं हमारी स्वतंत्न सरकार आज चला रही है, उनकी मूल कल्पना डा० 
विश्वेश्वरैया ही ने की थी। वे पहले भारतवासी थे जिन्होंने सारे देश को इकाई 
मानकर उसकी समृद्धि के लिए ओऔद्योगीकरण की योजना बनायी थी, जिसके 
आधार पर आज की योजनाएं बनी है। उड़ीसा के हीराकूड बांध की योजना 
भी उन्ही की कल्पना थी। डा० विश्वेश्वरैया का जीवन अत्यंत सादा था। वे 
पुराने ढंग से रहते थे । वुद्धावस्था में भी उनकी मानसिक शक्ति विलक्षेण रूप से 
सजग थी । जिस दिन उनकी मृत्यु हुई उस दिन उनके पिता का वाषिक श्राद्ध- 
दिवस था। उस दिन वे उनका श्राद्ध किया करते थे। अनेक वर्षो से पंडित लोग 
उस दिन श्राद्ध कराने आया करते थे। उस दिन भी वे यह समझकर आये थे कि 
डा० विश्वेश्वर्या अपने पिता का श्राद्ध करेगे। कितु पडितों के आगमन के 
थोडी देर पहले ही उनका स्वर्गंवास हो चुका था। संयोग की बात पिता और 
पुत्र की मृत्यु एकर तिथि को ही हुई | डा० विश्वेश्वरैया ने उस वर्ब (१८६१ मे) 

जन्म लिया था जिसमे महामना मदनमोहन मालवीय, पंडित मोतीलाल नेहरू 
और रवीन्द्रनाथ टैगोर उत्पन्न हुए थे। इनमें डा० विश्वेश्व रंया को ही अपने 
जीवन में अपना जन्मणती-उत्सव देखने का सौभाग्य प्राप्त हुआ। यही नहीं, 
उन्होंने भारत की स्वतंत्रता देखी, और देखा कि भारत की समृद्धि के लिए उन्होंने 
उसके औद्योगीकरण की जो कल्पना की थी, वह कार्यान्वित होने लगी है। वे उन 
महान्‌ व्यक्तियो मे थे जो जब कभी ही पंदा होते हैं। अपने सपनो को मूर्त होते 
देखना तो और भी बड़े भाग्य की बात है। वास्तव में, प्रत्येक अर्थ में वे भाग्यवान्‌ 
थे । देश के इस मनीषी, नेता, विचारक और कर्मठ अभियंता कौ स्मृति में हम 
श्रद्धा और आदर से ततमस्तक है। 

(श्री) वन्दावनलाल वर्मा 


अभी हिंदी संसार डॉ० सम्पूर्णानन्द, श्री रामचन्द्र वर्मा और श्री ब्रजकिशोर 
नारायण के वियोग के दुःख को भूल भी त पाया था कि सहसा हृदय की गति रुक 
जाने से हिंदी के प्रसिद्ध उपन्यासकार बाबू वृन्दावनलाल भी चले गये । 

वर्माजी हिंदी संसार में एक व्यक्ति न होकर एक संस्था बन गये थे। बहुत 
कम लोगों को हिंदी की सेवा इतने दी घेकाल तक करने का अवसर मिला, जितना 
वर्माजी को। साहित्य संसार में उन्होंने कहानी-लेखक के रूप में प्रवेश किया। 
वे हिंदी के आरभिक लेखकों में थे। उनकी पहली कहानी सरस्वती में सन्‌ १६०६ 
में प्रकाशित हुई थी। इस प्रकार उन्होने कथा साहित्य में १६९०६में प्रवेश किया, 
और वे अपनी मृत्यु तक( १६६६ तक )प्रे साठ वर्ष हिंदी की अनवरत सेवा करते 
रहे । कहानी-लेखन से उन्होने आरंभ अवश्य किया, कितु जो कुछ वे कहना चाहते 
थे उसके लिए कहानी का माध्यम उन्हें उपयुक्त न मालूम हुआ। इसलिए वे उप- 
न्यास-लेखन की ओर उन्मुख हुए। 

हिंदी में तिलस्मी उपन्यासों के बाद किशोरीलाल गोस्वामी, लज्जाराम 
मेहता आदि ने अनेक सामाजिक उपन्यास अवश्य लिखे थे, कितु वास्तव में हिंदी 
में उपन्यासों का थरुग मुंशी प्रेमचन्द के उन उपन्यासों से आरंभ हुआ जिनमें जनता 
के सुख-दुःख का चित्रण होता है। प्राय: उन्हीं के साथ वृन्दावनलाल जी ने 
ऐतिहासिक उपन्यासों की परंपरा आरंभ की । इतिहास उनका प्रिय विषय था, 
यह इस बात से भी स्पष्ट है कि उतकी पहली कहानी भी ऐतिहासिक थी। उन्तका 
गढ़ कुंडार नामक बृहत्‌ उपन्यास हिंदी का पहला सफल ऐतिहासिक उपन्यास 
था। उसने हिंदी में एक नया कीर्तिमान स्थापित कर दिया और एक नयी परंपरा 
को जन्म दिया। उसने हिंदी जगत्‌ में वर्माजी को सफल उपन्यासकार के रूप में 
प्रतिष्ठित कर दिया । उसके बाद उन्होंने अपनी सारी शक्ति उपन्यासों के लिखने ६ 

में लगा दी और एक दर्जन से अधिक श्रेष्ठ उपन्यास हिंदी संसार को भेंट किये। 
उनमें 'कुण्डली चक्र, 'विराटा की पद्मिनी', 'मृगनयनी', 'कचनार', 'मुसाहबजू*, 
अचल मेरा सुहाग, झांसी की रानी लक्ष्मीबाई' आदि बहुत लोकप्रिय हुए। 
'मृगनयनी' तो इतनी लोकप्रिय हुई कि अनेक विश्वविद्यालयों में स्नातकीय स्तर 
पर पाठ्य पुस्तक निर्धारित की गयी । 

उन्हें वुन्देलखण्ड से अत्यंत प्रेम था। उन्होंने देखा कि उसके अतीत का गौरव 
भुला दिया गया है। उन्होंने अपनी जादू की लेखनी से बुन्देलखण्ड के इतिहास के 
विभिन्‍न युगों के जीते-जागते चित्र प्रस्तुत किये जो पाठकों को उन युगों का यथार्थ 
परिचय कराते हैं। अपने उपन्यासों को यथार्थ और सजीव बनाने के लिए वे अथक 
परिश्रम करते थे। बसे तो सारा बुन्देलखण्ड उनका देखा हुआ था, कितु जब 
किसी उपन्यास के कथानक के लिए कोई विशेष क्षेत्र चुनते तो महीनों घूम-घुमकर 
उसका निरीक्षण करते, और साथ ही तत्कालीन इतिहास के लिए उपलब्ध 
पुस्तकों, कथाओं, किवदंतियों का संग्रह करके उनका अध्ययन करते । बाद में तो 
इतिहास के प्रति ईमानदार रहने की उनकी प्रवृत्ति इतनी बढ़ गयी थी कि वे 
जिस विषय पर लिखने का निश्चय करते उस पर पूरी शोध ही कर डालते थे 
और कभी-कभी भूल जाते थे कि मैं इतिहास नहीं, उपन्यास लिख रहा हूं । 

उनके उपन्यासों की मनोरंजकता और सफलता का रहस्य इस बात में है 
कि उनमें बुन्देलखण्ड की धरती की सोंधी महक है। उनको पढ़ते समय हम अपने 
को अतीत में पाते हैं और तत्कालीन समाज का चित्र हमारे मानस-पटल पर 
सिनेमा के फिल्‍म की तरह घूम जाता है। उनकी कथा में अबाध प्रवाह होता है। 
अपने अतीत के प्रति रुचि उत्पन्त करने में बंगला भाषा में जो काम डी० एल० 
राय ने ऐतिहासिक नाठक लिखकर किया, वही काम हिंदी में वर्माजी ने अपने 
ऐतिहासिक उपन्यासों के द्वारा किया । 

वे कोरे साहित्यकार न थे। उन्होंने बहुत दिनों वकालत की और सफल 
वकील रहे। इसके अतिरिक्त उन्होंने खेती में भी बड़ी रुचि ली। उन्होंने एक 
बहुत बड़ा कृंषि-फार्म बनवाया था जिसकी देख-रेख वे स्वयं करते थे। उन्हें 
कृषकों की समस्याओं और उनके बहुमुखी सुधार में वड़ी रुचि थी। इसीलिए वे 
आरंभ ही से सहकारी आंदोलन से संबद्ध थे और जिले के सहकारी बैक के 
संचालकों में रहे । उन्हें शिकार का भी शौक था और वे बड़े अच्छे शिकारी थे। 
उन्हें राजनीति में भी दिलचस्पी थी, और स्वतंत्नता-संग्राम में तथा कांग्रेस के 
आन्दोलनों में वे सक्रिय भाग लेते थे। कांतिकारियों से भी उनकी सहानुभूति थी, 
और कितनी ही बार उन्होंने उन्हें प्रश्नय दिया था। इस प्रकार उनका जीवन 
कोरा साहित्यिक और एकांगी नहीं था, वह बहुमुखी था। उनका अनुभव विस्तृत 
था और इसीलिए उनके उपन्यासों में कल्पना और यथार्थ के इतने सुंदर और 

सफल सम्मिश्रण की छटा मिलती है। 

वर्माजी के उपन्यास ही नहीं, वे स्वयं भी बड़े लोकप्रिय थे। उनमें साहित्य 
और जनता के लिए अगाघ प्रेम था। इसीलिए उनकी दीघेंकालीन सेवाओं और 
उनके महत्त्वपूर्ण कार्य को लोगों ने हृदय से सराहा। हिंदी संसार में शायद ही 
कोई सम्मान या पुरस्कार हो जिसके वे पात्र हों और वह उन्हें न मिला हो । 
साहित्य सस्मेलन ने उन्हें हिंदी के सर्वोच्च सम्मान 'साहित्य-वाचस्पति' से, और 
भारत सरकार ने 'प्मभ्ूषण' के अलंकरण से सम्मानित किया था। आगरा 
विश्वविद्यालय ने उन्हें सम्मानाथे डी०लिट्‌० की उपाधि दी थी। सोवियत भूमि 
का पुरस्कार भी उन्हें दिया गया था। उनके झांसी की रानी तथा कई उपन्यासों 
का रूसी भाषा में अनुवाद कराकर रूस के साहित्य प्रकाशन विभाग ने साहित्यकार 
के रूप में उन्हें मान्यता दी थी। उनकी पुस्तकों के अनुवाद रूस में बहुप्रशंसित 
और लोकप्रिय रहे और उनके कई संस्करण हुए। 

यों तो इस देश में अस्सी वर्ष की आयु अच्छी आयु समझी जाती है, कितु 
वर्माजी का शरीर इतना कसरती और स्वस्थ था कि वे साठ वर्ष से अधिक के न 
मालूम होते थे। वे स्वयं कहा करते थे कि मैं ७५ वर्ष का जवान हूं। इसलिए हमें 
आशा थी कि वे बहुत दिनों हमारे बीच रहेंगे और हिंदी की सेवा ही नहीं करते 
रहेंगे, प्रत्युत नये साहित्यकारों को प्रेरणा और मार्गदर्शन भी देते रहेंगे। वे 
बराबर डंड-बैठक किया करते थे क्योंकि उन्हें कसरत-कुश्ती का बड़ा शौक था। 
वे अपना स्वास्थ्य बनाये रखने के लिए उसे आवश्यक समझते थे। कितु शायद 
उन्होंने यह अनुभव नहीं किया कि बय की वृद्धि होने पर उतना व्यायाम नही 
किया जा सकता जितना जवानी में । वाग्भट ने व्यायाम के संवंध में लिखा है--- 
बृद्ध जीर्णी च त॑ त्यजेतू । शायद इसी अति व्यायाम के कारण उनका हृदय उस 
परिश्रम को सहन न कर सका और कमजोर हो गया था। उनकी सबसे छोटी 
पुत्री का विवाह था । उन्होंने उसमें सम्मिलित होने के लिए हमसे आग्रह किया 
था। हमें अपार खेद है कि हम उसमें नहीं पहुंच सके और उनके अंतिम दर्शन न 
कर सके। 

उन्होंने जितने दीघंकाल तक हिंदी की सेवा की, उतनी शायद ही और किसी 
ने की हो। उन्होंने उच्चकोटि के अनेक ऐतिहासिक उपन्यास लिखकर हिंदी को 
समृद्ध किया । उपन्यासकार और शैलीकार के रूप मे वे हिंदी में अमर रहेंगे । व॑ 
हमारे पुराने मित्र थे । हमारा उनका एक संबंध और था। हम 'सरस्वती' के 
संपादक थे और उन्होंने अपना साहित्यिक जीवन सरस्वती में आरंभ किया था 
तथा वे उसके सबसे पुराने और वरिष्ठ जीवित लेखक थे। इन सब कारणों से 
उनके स्वर्गवास से हमें व्यक्तिगत रूप से जो दुःख हुआ उसे व्यक्त करना कठिन 
है। हिंदी की तो अपुरणीय क्षति हुई है। उनका यशःशरीर अमर है। 

(पंडित) बेंकटेशनारायण तिवारो 


सरस्वती को यह समाचार सुनकर अत्यंत दुःख हुआ कि २१ जून ६५ को 
हिंदी के वयोवुद्ध लेखक, पत्बचकार और विचारक पंडित वेंकटेशनारायण तिवारी 
का मस्तिष्क में रक्तस्राव होने के कारण ७५ वर्ष की आयु में दिल्ली में भरीरांत 
हो गया। तिवारीजी ने सरस्वती” में आचार द्विवेदी के संपादनकाल में उनकी 
. प्रेरणा से लिखना आरंभ किया था और वे इस समय “सरस्वती” के द्विवेदी-काल 
के इने-गिने लेखकों में बच रहे थे। वे 'सरस्वती' में बराबर लिखते रहते थे। 
उनका जन्म कानपुर के उस प्रसिद्ध तिवारी परिवार में हुआ था जिसके एक 
उदार और परम धाभिक सदस्य श्री प्रयागनारायण तिवारी ने कानपुर का प्रसिद्ध 
मंदिर बनवाया था। उनकी शिक्षा कानपुर में हुई, कितु उन्होंने एम० ए० 
और एल-एल ० बी० इलाहाबाद के म्योर सेट्रल कालिज से किये। उन दिनों 
इतनी योग्यता के व्यक्ति अच्छी सरकारी नौकरियां पा सकते थे कितु तिवारीजी 
में आरंभ ही से सावंजनिक सेवा की भावना घर कर गयी थी । इसलिए उन्होंने 
अपना जीवन सर्वेण्ट आफ इंडिया सोसाइटी को अधित कर दिया । स्वनामधन्य 
श्री गोपाल कृष्ण गोखले उसके संस्थापक और अध्यक्ष थे। उनके साथ रहकर 
तिवारीजी ने सावंजनिक प्रश्नों के सांगोपांय अध्ययन की शिक्षा पायी। वे आथिक 
स्वायत्तशासी संस्थाओं और राजनीतिक प्रश्नों में विशेष रुचि लेने लगे और 
कालांतर मे वे उनके अधिकृत विषशेज्ञ हो गये। उन्होंने अपना कार्यक्षेत्र प्रयाग 
को चुना और वही रहकर वे सार्वजनिक सेवा का कार्य करने लगे। विद्यार्थी 
जीवन ही से उन्हें हिंदी से प्रेम था और आचार्य द्विवेदी के संपक और प्रेरणा 
से वे 'प्रस्वती' में लिखने लगे | बाद में वे महामता मालवीयजी के निकट संपर्क 
में आये और उन्होंने भारत' और अयुदय' का संपादन किया। वे साहित्यिक 
वाद-विवाद में बड़ी रुचि लेते थे। उनके दो लेखों---'हरिओऔधजी का बुढ़भस' और 


जम 

राधा--स्वकीया या परकीया' ने (विशेषकर अंतिम लेख ने) हिंदी जगत में 
एक तूफान खड़ा कर दिया था । जब हिंदी और उर्दू का विवाद चला और उर्दू- 
वाले हिंदी को सरकारी मान्यता देने के विरुद्ध सुसंगठित आंदोलन करने लगे 
तब हिंदी के दो विद्वानों ने उर्दू आक्रमणों का सफल सामना किया था। वे थे 
स्व० पं० चंद्रबली पांडेय और पं० बेंकटेशनारायण तिवारी । उन्होंने उर्दवालों के 
तर्को के उत्तर मे अनेक लेख लिखे और एक पुस्तिका लिखी जिसकी दस हजार 
प्रतियां इंडियन प्रेस के स्वामी स्वर्गीय श्री हरिकेशव घोष ने अपने व्यय से छपवा- 
कर बिना मृल्य वितरित की थी । उनके लेखों ने विरोधियों को निरुत्तर कर दिया 
था। इसी प्रकार मुसलमानों के विशेष प्रतिनिधित्व की समस्या पर भी उन्होने 
गहन अध्ययन करके अनेक लेख लिखे थे जिनका तत्कालीन राजनीतिक विचारकों 
और कार्यकर्ताओं पर बड़ा प्रभाव पड़ा था। सर्वेण्ट आफ इंडिया सोसाइटी नरम 
दलवालों की संस्था थी और तिवारीजी के समान कमंठ व्यक्ति उससे संतुष्ट नहीं 
रह सकते थे। अतः महात्माजी के आंदोलन आरंभ करने पर वे उससे आक- 
षित होकर कांग्रेस मे सम्मिलित हो गये और तब से मृत्युपर्यत्त कांग्रेस के निष्ठा- 
वान सदस्य बने रहे । वे प्रत्येक आंदोलन में जेल गये । जब उत्तरप्रदेश में पहली 
कांग्रेसी सरकार बनी तब स्व० गोविन्दवल्लभ पन्त ने उन्हें अपना मुख्य पालिया- 
मेंटरी सचिव नियुक्त किया । बाद में वे उत्तरप्रदेश विधान सभा, संविधान सभा 
में चुन लिये गये और फिर कानपुर से लोकसभा में पहुंच गये । वे बड़े मेधावी, 
अध्ययनशील और स्पष्ट विचारों के व्यक्ति थे। वे विधान सभा और संसद में 
स्वयं बहुत कम बोलते थे, कितु वे अपने सहयोगियों को अधिकृत सामग्री, तथ्य, 
आंकड़े आदि देकर उनकी बराबर सहायता किया करते थे । उनकी स्मरण शक्ति 
अत्यंत तीक्ष्ण थी। उन्हें पुरानी घटनाओ के छोटे-छोटे विवरण, दूसरों के भाषणों 
के और पढ़ी हुई पुस्तकों के महत्त्वपूर्ण अंश वर्षों याद रहते थे। वे एक प्रकार के 
चलते-फिरते संदर्भ ग्रंथ थे । उनके परिचितों में से जब किसी व्यक्ति को कोई बात 
जाननी होती तो वे तिवारीजी की सहायता लेते, और वे उनकी पूरी-पुरी सहायता 
करते थे। कांग्रेस दल में उनके समान अध्ययनशील और विचारक व्यक्ति बहुत 
कम मिलेगे । जब वे लोकसभा के सदस्य होकर दिल्ली में रह रहे थे तब उन्होंने 
जनसत्ता नामक एक देनिक का संपादन भी किया। उनके कुशल संपादन में वह 
पत्र थोड़े ही दिनों में बड़ा लोकप्रिय और प्रभावशाली हो गया था । 

पिछले चुनाव में वे हार गये थे और दिल्ली ही में रहने लगे थे। उनका 
स्वास्थ्य गिर गया था, कितु उनके विद्याव्यसन में कोई कमी नही हुई थी । अत्य- 
घिक अध्ययन के कारण उनकी आंखें बहुत कमजोर हो गयी थीं । कितु उन्हें 
इसकी परवाह नहीं थी । हमने अपने जीवन में ऐसा विद्याव्यसनी और पुस्तक-प्रेमी 
नहीं देखा । 

तिवारीजी ऊपर से कुछ असहिष्णु और तेज मिजाज के मालूम होते थे । बात 
यह है कि वे लोगों के अज्ञान और गलत ज्ञान को सहन नहीं कर सकते थे। अपने 
को 'ज्ञानवान्‌ समझनेवाले लोगों के मुंह से गलत तथ्यों और आंकड़ों को सुनने 
का धेये उनसें तहीं था। कितु वे जिन्नासुओं को बड़े धर्य और परिश्रम से एक- 
एक बात समझोाते थे। उन्हें दूसरों को ज्ञान देने में-“-चाहे वह राजनीति, अर्थ- 
शास्त्र, साहित्य आदि से संबंधित हो और चाहे आसन' ऐसे विषयों से---बड़ा 
आनंद आता था और उस समय उनकी प्रकृत सहृदयता का परिचय मिलता 
था। 
तिवारीजी ने हिदी-आंदोलन में जो योगदान दिया, उसका सृल्यांकन नहीं 
हुआ । उनके साहित्यिक विवादों के तीक#ण लेख पुराने लोगों को अब भी याद हैं । 
वे हिंदी के जागरूक प्रहरी, साहित्य के ममंज और कर्मठ राजनीतिक कार्यकर्त्ता 
थे। हमारा उनका संबंध बीसों वर्ष पुराना था। हमारे ऊपर उनकी विशेष कृपा 
थी । अतएवं उनके निधन से हमारे जीवन में एक ऐसी रिक्‍्तता उत्पन्न हो गयी 
है जिसकी पूर्ति संभव नहीं है । सरस्वती के वे सम्माननीय वरिष्ठ लेखक थे और 
सरस्वती की हीरक जयंती के अवसर पर उनका बहुमान किया गया था। अपने 
पुराने यशस्वी लेखक और आदरणीय मित्र के निधन से हमें हादिक दु.ख हुआ 
है । हम उनकी स्मृति के प्रति अपनी विनम्र श्रद्धांजलि अपित करते हैं और उनके 
शोक-संतप्त परिवार के प्रति हादिक समवेदना प्रकट करते हैं । 





(आचायें ) शिवपजन सहाय 


आचायंजी के सहसा निधन से हिंदी संसार को बड़ा धक्का लगा। उससे छः 
महीने पहले, हम पटना गये थे और आचाय॑ंजी से मिले थे। उस समय हमे क्या 
मालूम था कि हमारी उनकी वही अंतिम भेंट है । उस समय वे स्वस्थ और प्रसन्न- 
चित्त दिखलायी पड़ते थे। १५ जनवरी ६३ को वे संध्या समय राष्ट्रभाषा परिषद्‌ 

गये । वहां से लौटने में कुछ विलंव हो गया । खुली रिक्शा में उन्हें कुछ सर्दी लग 
गयी और १६ तारीख को उन्हें ज्वर हो आया। वह बढ़ते-बढ़ ते संध्या को १०३ 
अंश हो गया । कितु सहसा तापमान कम होकर केवल १८ अंश रह गया। उनके 
डाक्टर बुलाये गये । उन्होने उन्हें तुरंत अस्पताल में भर्ती कराने की सलाह दी। 
रात्रि में वे अस्पताल पहुंचाये गये और उन्हें जनरल वार्ड में भर्ती कर दिया गया । 
दूसरे दिन सबेरे प्राय: चार बजे वे संज्ञाहीन हो गये। उन्हें पुराना मधुमेह (डाया- 
बिटीज) था और उसके कारण उन्हे मधुमेही मूर्छा (डायाबिटिक कोमा) हो 
गयी । उस समय से जो वे अचेत हुए तो अंत तक उन्हें चेत नही हुआ । सबेरा होने 
पर डाक्टर लोग जब आये तब विधिवत्‌ चिकित्सा आरंभ हुई, कितु तब तक 
अति विलंब हो चुका था। यदि अस्पताल में पहुंचते ही, रात्रि में, उनकी समुचित 
चिकित्सा आरंभ कर दी जाती तो संभवतः स्थिति न बिगडती। हमारी सावं- 
जनिक संस्थाएं निष्प्राण यंत्र की तरह काम करती हैं और नियमों तथा औप- 
चारिक परंपराओ के बंधतों में इतनी जकड़ी हुई है कि सदभावना और शुभ- 
कामनाओं के रहते हुए भी उनके काय में वह मानवीय तत्परता नही आ पाती 
जिसके बिना कभी-कभी अनथ तक हो जाता है। दूसरे दिन सबेरा होने पर 
डाक्टरों ने उनकी परीक्षा करके उनकी चिकित्सा आरंभ की । डॉ० राजेन्द्रप्रसाद 
जी ने जब उनकी अस्वस्थता का हाल सुना तो उन्होंने अपने डाक्टर भी भेजे। 
कितु सब प्रयत्व व्यर्थ हुए और २१ जनवरी को प्रात:काल ३ और ४ के बीच में 
आचायं जी चिरनिद्रा में सो गये । उनकी मृत्यु के समाचार से पटना नगर शोक 
में डूब गया । उनका शव बिहार प्रातीय सम्मेलन मे लाया गया, जहां पटना के 
साहित्यकारों और नागरिको ने उनके प्रति अपनी श्रद्धांजलि अपित की । उनकी 
शवयात्रा में अभूतपूर्व भीड़ थी । रास्ते में पड़नेवाली सावंजनिक संस्थाओं ने अर्थी 
रोक-रोककर उनके प्रति सम्मान प्रदर्शित किया। जनता ने उस कई मील की 
यात्रा में उनकी अर्थी के ऊपर इतने फूल बरसाये कि सड़कें फूलो से पट गयी थीं । 
इस बात का पता उस दिन लगा कि जनता के हृदय में उनके प्रति कितना सम्मान 
और प्रेम था। 
हम लोग प्रेम के कारण उन्हें 'शिवजी' कहते थे। शिवजी के निधन से हिंदी 
का एक स्तंभ गिर गया ओर द्विवेदी युग की प्रायः अतिम कड़ी टूट गयी । कविता 
को छोड़कर हिंदी का कौन-सा ऐसा क्षेत्र है जिसको उन्होंने अपनी प्रतिभा और 
लेखनी से नहीं चमकाया ? निबध, आलोचना, कथा और संपादन के क्षेत्रों में 
उन्होने प्राय. आधी शती तक अनवरत और ठोस काम किया। वह काम उस 
अलकरण बनानेवाले शिल्पी की तरह नही था जो सारे जीवन में एक-दो सूदर 
कलाकृतियां बना देता है । उनका काम तो उस स्थपतति की तरह था जो अनवरत 
परिश्रम से एक दृढ़ विशाल भवन को एक-एक ईंट चुनकर खड़ा करता है। ऐसे 

निर्माण कार्य में बड़ी तड़क-भड़क नहीं होती। कितु उसकी साधना से जो दृढ़ 
और उपयोगी भवन निर्मित होता है उससे जनता को पीढ़ियों तक लाभ होता है । 
उन्होंने अपने सतत परिश्रम और अध्यवसाय से हिंदी भाषा और साहित्य का स्तर 
उठाने का अनाकर्षक और पित्तामारी का काम किया। कितु वह काम अत्यंत उप- 
योगी था। निश्चय ही उससे हिंदी सबल हुई और निखरी । 
वे लेखक थे, अध्यापक थे, संपादक थे। प्रत्येक क्षेत्र में वे सफल रहे और 
उनकी सफलता का रहस्य हाथ में लिये हुए काम के साथ अपने को एकरस कर 
देना था। वे गणेशशंकर विद्यार्थी या पराड़कर की पंक्ति के संपादक न थे। वे 
महावीरप्रसाद द्विवेदी की परंपरा के संपादक थे। उनका संपादन समाचारों 
को लेकर नही, विचारों को लेकर होता था। यह दुर्भाग्य है कि उन्हें संपादन के 
लिए कोई दीर्घायु पत्र नही मिला । इस कारण उनकी संपादन-प्रतिभा से हिंदी 
को उतना लाभ नही हुआ जितना हो सकता था। उनके सरल व्यक्तित्व और 
विनम्र व्यवहार को देखकर किसी को यह सदेह भी नहीं हो सकता था कि उनमें 
ऊंची श्रेणी की कार्य-कुशलता की क्षमता भी है। संयोग से उन्हें बिहार राष्ट्र- 
भाषा परिषद्‌ का भार दे दिया गया। वहां उन्होंने सक्रिय रूप से दिखला दिया 
कि उनमें किसी संस्था को सुचारु रूप से संगठित करने, योजना बनाने और संचा- 
लन करने की कितनी योग्यता है। जितने भी सरकारी साहित्यिक संस्थान इस 
देश में बने उनमें बिहार राष्ट्रभाषा परिषद्‌ का कार्य सबसे अधिक सुनियोजित 
और सुचारु रूप से चला | उस पर शिवजी के व्यक्तित्व की छाप लग गयी । 
व्यक्तिगत रूप से शिवजी अतिशय विनम्र और सरल थ। उनकी महानता 
पर भिनम्रता का ऐसा आवरण था कि साधारणतया वह॒ छिपी रहती थी । कितु 
उस विनम्रता के नीचे फोलादी शक्ति थी। हिंदी के लिए उनमें इतनी प्रगाढ़ 
भावना थी और उसके हितों के वे इतने सजग प्रहरी थे कि उन हितो की रक्ष। 
के लिए वे उग्र भी हो सकते थे और बड़े-से-बड़े व्यक्ति का भी विरोध कर सकते 
थे। फिर भी उनकी सरलता बच्चों की तरह थी। एक बार श्री विनोद शर्मा ने 
हास्य और व्यंग्य की पुस्तक छपायी । केवल मित्रों में बांटने के लिए ही वह छपायी 
गयी थी और उसका सस्करण केवल १४५० प्रतियों का था। अतएव वह केवल 
विशेष व्यक्तियों ही को दी जाती थी | एक सज्जन ने उन्हें यह पुस्तक दिखलायी । 
उन्हें पसंद आयी और उन्होने पूछा कि वह किस प्रकार मिल सकती है। उन 
सज्जन ने कहा कि जो लोग लिखकर अपने को मूर्ख घोषित करते हैं, उन्हें ही यह 
पुस्तक दी जाती है। इस पर शिवजी ने श्री विनोद शर्मा को एक पोस्टकार्ड 
लिखा और उसमे लिखा कि मै इतना मूर्ख हूं कि लोगों ने मुझे आजीवन मूर्ख 
बनाया है। फिर भी मै मूखेंता न छोड़ सका। मेरी मू्खंता का इससे बढ़कर क्या 
प्रमाण होगा कि मैं खुले पोस्टकार्ड पर यह स्वीकारोक्ति कर रहा हूं ”? इस घटना 

से उनकी सरलता का और विनोदप्रियता का पता लगता है। 

शिवजी चले गये। आजीवन उन्होने एकनिष्ठ भाव से हिंदी की सेवा की । 
उन्होंने हिंदी की सेवा ही नहीं की, सकड़ो युवकों को हिंदी की सेवा के लिए 
अनुप्राणित किया । उनका जीवन सफल और साथ क था। जो लोग उनके मोहक 
व्यक्तित्व से परिचित थे वे आजीवन उनकी सरल और सौम्य मृूति को याद 
रखेंगे। उनके निधन से हिंदीवालों को एक आत्मीय का बिछोह हुआ है। हम 
उनकी स्मृति के प्रति श्रद्धा से नत हैं और उनके शोक-संतप्त परिवार के प्रति 
अपनी हादिक समवेदना प्रकट करते हैं । 





(श्री) श्रीप्रकाश 


श्री श्रीप्रकाशजी के निधन के साथ उत्तर प्रदेश की पुरानी पीढ़ी के भारत- 
विश्वुत राजनीतिक नेताओं की श्वृंखला समाप्त हो गयी। वे हिंदू पुनर्जागरण के 
सर्वोत्कृष्ट रत्नों की पीढ़ी में थे जो पिछली शत्ती के अंतिम भाग में उत्पन्न हुई 
थी। हिंदू पुरर्जागरण का उद्देश्य भारत को अपने अतीत ग़ोरव का स्मरण 
दिलाना तथा भारतीयों को अपने वास्तविक स्वरूप का ज्ञान कराना था। उस 
पुनर्जागरण का सार, स्वर्गीय पं० प्रतापनारायण मिश्र के शब्दो में हिंदी, हिंदू, 
हिंदुस्थान' था। अतएव इस पुनर्जागरण से प्रेरित उत्तर भारत के उस समय के 
सभी विचारशील नवयुवक उससे प्रभावित और प्रेरित हुए थे। वह युग था जिसने 
स्वामी दयानन्द, रामकृष्ण परमहंस, विवेकानन्द, स्वामी रामतीर्थ, तिलक, 
लाजपतराय, महामना हंसराज ऐसी विभूतियां दी थी। उनमें हिंदी भाषा, 
भारतीय धर्म और देश के प्रति एक अपूर्व ममता जागृत हुई थी। इसीलिए उस 
समय के उत्तर भारत के चितक और नेता भाषा, धर्म और देश के उत्थान में 
समान रूप से रुचि लेते थे। कितू कुछ अंग्रेजी-शिक्षित लोगों को धर्म का वह 
स्वरूप और वह व्याब्या जो उपर्युक्त विभूतियों ने दी थी, बहुत आकर्षक नहीं 

मालूम हुई। उसी समय भारत में श्रीमती ऐनीबवीसेंट का आगमन हुआ और 
उन्होंने जिस भाषा में और जिस ढंग से हिंदू धर्म कीव्याख्या की वह अंग्रेजी- 
शिक्षित लोगों को अधिक आकषंक गालूम हुआ और इस प्रकार देश में थियोसोफी 
का प्रारंभ हुआ। श्रीमती बीसेंट ने हिंदू धर्म की नयी व्याख्या के अनुसार हिंदू 
बालकों को शिक्षित करने के लिए काशी मे सेंट्रल हिंदू स्कूल की स्थापना की 
जो बाद में मालवीयजी के हिंदू विश्वविद्यालय के रूप में विकसित हुआ। सेंट्रल 
हिंदू स्कूल में देश-विदेश के चोटी के विद्वान्‌ और शिक्षाशास्त्री सेवा की भावना से 
उसमे अध्यापक हो गये। श्री श्रीप्रकाशजी के पिताश्नी डा० भगवानदास भी उससे 
संबद्ध थे और श्री श्रीप्रकाशजी ने भी उससे प्रेरणा प्राप्त की थी। वे बहुत दिनों 
श्रीमती बीसेंट के अनुयायी और सहयोगी रहे। इलाहाबाद विश्वविद्यालय में 
शिक्षा प्राप्त करके वे कै ब्रिज विश्वविद्यालय मे शिक्षा प्राप्त करने गये जहां उनका 
परिचय श्री जवाहरलाल नेहरू से हुआ जो उस समय वहां विद्यार्थी थे। वह 
मित्नता आजीवन बनी रही, और वे ही एक व्यक्ति थे जो बिना किसी संकोच के 
अंत तक उनसे अपने विचार और अपना मत स्पष्ट रूप मे व्यक्त कर सकते थे। 

पुनर्जागरण की तीन प्रवृत्तियों ने सभी लोगों को एक ही प्रकार प्रभावित नहीं 
किया--किसी ने कम, किसी ने अधिक। श्री श्रीप्रकाशजी में उसकी अंतिम 
प्रवृत्ति--देश-भक्ति अधिक मात्रा में थी और जब गांधीजी का आंदोलन आरंभ 
हुआ तो वे उसमे कूद पड़े और आजीवन गांधीवादी बने रहे। अन्य कार्यकर्ताओं 
की तरह उन्होंने भी जेल की यातनाएं सहीं, और स्वतंत्रता-प्राप्ति के बाद वे उन 
थोड़े से नेताओं में थे जो सर्वोच्च पदों पर प्रतिष्ठित हुए। वे पाकिस्तान में भारत 
के प्रथम उच्च आयुक्त थे, कंद्रीय मंत्रिमंडल में मत्नी रहे और फिर असम, मद्रास 
और बम्बई के राज्यपाल रहे। राज्यपाल के पद से हटने पर वे सक्रिय राजनीति 
से अलग हो गये और कुछ दिनों देहरादून रहने के बाद काशी में आकर अपने 
पैतृक मकान में रहने लगे जहां जून १६७१ की २३ तारीख को उनका स्वर्गंवास 
हो गया। 

इधर समाचार-पत्नों में व बहुधा लेख लिखा करते थे और उनसे स्पष्ट था 
कि वे वर्तमान राजनीतिक स्थिति और सरकार की अनेक नीतियों से संतुष्ट नहीं 
थे। अपनी मृत्यु से प्रायः दो सप्ताह पूर्व उन्होंने कुन्र-निवासी अपने एक पुराने 
मित्न श्री एस० आर० सत्यनारायण ऐयर को लिखा था : “जेसा स्वराज आज 
हमें मिला है उसे देखकर मैं प्रायः सोचने लगता हूं कि अपने जीवन के जो ५० वर्ष 
मैंने स्व॒राज्य के संघर्ष में लगाये थे वे सब बिल्कुल बेकार गये। शायद भारत- 
वासियों को वैसी ही सरकार मिली जिसके वे पात्र हैं और वर्तमान स्थिति के 
लिए वे स्वयं उत्त रदायी हैं। इस कथन से उनकी व्यथा भली भांति व्यक्त होती 
है। उनके लेख गंभीर अनुभव और चितन पर आधारित होते थे और उनसे 

उनके दूरदर्शी राजनीतिक (स्टेट्समैन) होने के प्रमाण मिलते थे। कितु जब इस 
सरकार पर ही उनका कोई प्रभाव नहीं पड़ता था तो जनता पर प्रभाव पड़ने की 
बात ही नही उठती | 

श्री श्रीप्रकाश नी एक अत्यंत कुलीन वंश में उत्पन्न हुए थे और आभिजात्य 
वर्ग के श्रेष्ठ गुण उनमें साकार हुए थे। उनकी शिष्टता, विनम्नता, समय का 
पालन, पत्रों का तुरंत उत्तर देने का नियम आदि कुछ ऐसे गुण थे जो उनके 
आभिजात्य के प्रदर्शक थे और जो सामान्य नेताओं में कम ही पाये जाते है। इसके 
साथ ही वे बड़े निरभिमानी थे, और जिनसे उनका या उनके परिवार का संबंध 
या मित्रता हो जाती उसे वे बराबर निभाते थे। अतिथि-सत्कार तथा लोगों की 
सहायता करने के लिए वे विख्यात थे। उनका चरित्र इतना ऊंचा था कि उनसे 
किसी ओछे कार्य या व्यवहार की कल्पना भी नहीं की जा सकती थी। कितु साथ 
ही वे सत्य के इतने प्रेमी और स्वाभिमानी थे कि अवसर आने पर बड़े शिष्ट ढंग 
से अप्रिय सत्य भी कह देते थे। अभिनंदन ग्रंथों में जो लेख लिखे जाते हैं वे प्राय: 
स्तुति या प्रशंसापूर्ण ही होते हैं। उनके मित्र और सहयोगी स्वर्गीय डा० सम्पूर्णा- 
नन्‍्दजी के एक अभिनंदन-ग्रंथ में उनसे लेख मांगा गया। उसमें उन्होंने उनकी 
प्रशंसा तो की ही कितु साथ ही उन्हें उनमें जो दोष मालूम हुए उनके लिखने में 
भी उन्होंने कोई संकोच नहीं किया। वे हिंदी भक्त थे, और आचार्य द्विवेदी के 
संपादन-काल में (सन्‌ १६१६ में ) उन्होंने 'सरस्वती' में एक लेख (शिक्षा किस 
भाषा में दी जानी चाहिए) भेजा । द्विवेदीजी सरस्वती की भाषा मे एकरूपता 
लाने और उसे अपने ढंग से परिनिष्ठित करने के लिए लेखों का बहुत काफी 
संपादन कर दिया करते थे जिससे कभी-कभी वह लेखक की भाषा या शली में 
त होकर ह्विवेदीजी की भाषा और शैली में हो जाता था। उन्होने श्री श्रीप्रकाशजी 
के लेख का भी उसी प्रकार संपादन कर दिया। श्री श्रीप्रकाश को यह बात इतनी 
नापसंद हुई कि फिर उन्होंने 'सरस्वती मे लेख नही भेजा। वे हिंदी के अच्छे 
लेखक और पत्चकार थे और काशी के आज से उनका बहुत दिनों संबंध रहा। 
वे शिक्षक भी थे और पुण्यश्लोक स्वर्गीय बाबू शिवप्रसाद गुप्त ने जब काशी 
विद्यापीठ की स्थापना की तो वे बहुत दिनों उसमें अध्यापन का कार्य करते रहे । 
मृत्यु के समय वे उसके कुलपति (चांसलर) पद को विभूषित कर रहे थे । 

इस छोटी-सी टिप्पणी में हम उनके जीवन की विविध प्रवृत्तियों और कार्य- 
कलाप पर अधिक कहने में असमथे हैं। कितु वास्तव में उनका जीवन, उनका 
कार्यकलाप, उनका चितन और उनका आभिजात्य इतना महत्वपूर्ण और प्रेरक 
है कि उसे किसी अधिकारी विद्वान्‌ द्वारा लिखा जाना चाहिए। उनकी मृत्यु से 
भारत का एक वरिष्ठ, प्रतिभाशाली, आदर्शवादी और चरित्रवान राजनीतिन्न, 
शिक्षक और चितक उठ गया। काशी को पुरानी पीढ़ी का अंतिम राजनीतिज्ञ 

चला गया। उत्तर प्रदेश का पिछली पीढ़ी का अतिम स्मारक स्तंभ ढह गया | 
आज भारत, शिक्षा क्षेत्र और हिंदी की जो अपार क्षति हुई है उसका आंकना 
कठिन है। हम उनके प्रति अपनी विनम्रश्रद्धांजलि अपित करते और उनके शोक - 
संतप्त परिवार के प्रति हादिक समवेदना व्यक्त करते है । 





(डॉक्टर ) सम्पूर्णानन्‍दजी 


१० लनवरी '६६ को काशी में ८० वर्ष की आयु में साहित्य वाचस्पति 
डॉ० सम्पूर्णानन्‍्दजी का कैलासवास हो गया। उनके साथ काशी के आधुनिक 
युग के महान पुरुषों की वह लड़ी टूट गयी जिसमे डॉ० भगवानदास दानवीर 
शिवप्रसाद गुप्त, आचार्य नरेन्द्रदेव की गणना की जाती थी | डॉ० सम्पूर्णातन्‍्दजी 
उस लड़ी के अंतिम रत्न थे। काशी हो नहीं, उत्तर भारत के मनीषियों में उनका 
बड़ा ऊंचा स्थान था। हिंदी संसार में तो वे विद्या और कृतित्व के क्षेत्र में 
अप्रतिम थे। 

वे बहुमुखी प्रतिभा के व्यक्ति थे। वे शिक्षक, शिक्षा-शास्त्री, विज्ञानवेत्ता, 
दार्शनिक, राजनी तिज्ञ, प्रशासक, साहित्यकार और चिंतक थे, और प्रत्येक क्षेत्र 
में उन्हें सफलता मिली । एक अत्यंत साधारण मध्यवित्त के परिवार में जन्म 
लेकर और सामान्य अध्यापक के पद से आरभ कर वे एक विश्वविद्यालय के 
कुलपति, एक बड़े राज्य के मुख्य मंत्री और दूसरे बड़े राज्य के राज्यपाल पद तक 
पहुंचे । उनका जीवन सफल ही नहीं, सार्थक भी था क्योंकि उन्होंने प्रत्येक क्षेत्र में 
ठोस काम किया और उस पर अपने व्यक्तित्व की अमिट छाप छोड़ी । 

महात्मा गांधी की पुकार पर और देशसेवा की उद्दाम भावना से प्रेरित 
होकर साधनहीन होते हुए भी उन्होंने एक कालिज के अच्छे वेतनवाले प्रिंसिपल 
के पद को छोड़कर आर्थिक संकट का वरण किया और अपना भविष्य तथा जीवन 
देश की सेवा में सम पित कर दिया। उन दिनों कौन जानता था कि देश' स्वतंत्र 

हो जायेगा और भारतवासियों को देश के सर्वोच्च पद संभालने पड़ेंगे ”? उस 
समय देश-प्रेम की भावना से प्रेरित होकर कितने ही लोगों ने देश-सेवा का ब्त 
लिया था, कितु उन लोगों की अपेक्षा जिनके पास अपना या पैतृक धन था और 
जो आ्थिक अभाव से पीड़ित न थे, उन लोगों का त्याग कहीं अधिक ऊंचा था जो 
आशिक दृष्टि से विपनत थे और जिन पर अपने ही नही परिवार के भरण-पोषण 
की भी जिम्मेदारी थी। राजषि और डॉ० सम्पूर्णानन्दजी उन्हीं लोगों में थे 
इसीलिए उसका त्याग बहुत ऊंचा था। 

वास्तव में डॉ० सम्पूर्णानन्दजी व्यावहारिक राजनीति के लिए नहीं बने थे । 
वे देश की परिस्थिति के कारण राजनीति में आये । वह दूसरी बात है कि अपनी 
प्रतिभा के कारण वे उसमें सफल हुए और ऊंचे से ऊंचे पद पर पहुंचे । कितु मुख्य 
मंत्री और राज्यपाल हो जाना बहुत बड़ी बात नहीं है। कितने ही मुख्य मंत्री 
और राज्यपाल पद की क्षणिक शान-शौकत से हटते ही इतिहास की रद्दी की 
टोकरी में पटक दिये जाकर भुला दिये जाते हैं । डाँ० सम्पूर्णानन्द उनके अपवाद 
हैं। वे राजनीति में थे अवश्य, कितु उसमें लिप्त नहीं थे । उनका हृदय राजनीति 
की क्षणिक तात्कालिक और महत्त्वहीन समस्याओं में उलझ नहीं सकता था। वह 
अधिक सारवान्‌ और स्थायी महत्त्व की बातों में रस लेता था। उनमे दार्शनिक 
की दृष्टि थी और वे वस्तुओं और समस्याओं का उचित मूल्यांकन करके वास्त- 
विक महत्त्व की बातों में अधिक ध्यान देते थे। 

उनके चरित्न का सबसे बड़ा ग्रुगण था--नैतिक साहस । महात्माजी की 
आध्यात्मिकता के बावजूद कांग्रेस में उन लोगों का प्राधान्य हो गया था जो 
पश्चिम के भौतिकवाद से प्रभावित होकर जड़वादी हो गये थे । वे लोग जब कभी 
आध्यात्मिक या नैतिक मूल्यों की मौखिक प्रशंसा तो कर दिया करते थे, कितु 
इस धर्म-प्रधान देश में वे धर्म की खिलल्‍ली उड़ाकर उसको कमजोर करने का सतत 
प्रयास करते थे। अन्य धर्मो की खिल्‍ली उड़ाने का तो उनमें साहस न था, कितु 
हिंदू धर्मं का प्रत्यक्ष या परोक्ष विरोध वे बराबर किया करते थे। उन्होंने हिंदू 
को 'प्रतिक्रियावादी' का पर्याय बना दिया। इसका परिणाम यह हुआ कि बहुत से 
राजनीतिक कार्य कर्ता केवल राजनीति ही में नहीं, व्यक्तिगत जीवन में भी धर्म- 
निरपेक्ष हो गये । अपने को हिंदू कहने में भी उन्हें संकोच या लज्जा का अनुभव 
होने लगा। ऐसे वातावरण में विशेषकर जब राजनीतिक क्षेत्र में व्यक्तिगत उन्नति 
के लिए प्रगतिशील होना परमाश्यक समझा जाता था, डॉ० सम्पूर्णानन्द में इतना 
नेतिक साहस था कि वे अपने को निष्ठावान्‌ हिंदू घोषित करने में तनिक भी हिचक 
नहीं करते थे। वे नियमित रूप से पूजन करते थे, चंदन भी लगाते थे, कितु इन 
बातों को वे न तो छिपाते थे और न इसके लिए उनमें कोई हीन भावना ही थी। 
उन्हें ज्योतिष में विश्वास था और वे ज्योतिषशास्त्र में शोध करके उसे अद्यतन 

बनाने को उत्सुक थे। वे अपने विश्वासों को डंक्रे की चोट तकंसंगत रीति से 
विज्ञापित करते थे | वे उन तथाकथित प्रगतिशील नेताओं की तरह दम्भ नही 
करते थे जो एक ओर तो सावजनिक रूप से ज्योतिष का मजाक उड़ाते, और 
दूसरी ओर मित्रों अथवा संबंधियों द्वारा परोक्ष रूप से ज्योतिषियों से अपना 
भविष्य जानने को उत्सुक रहते । 

उनका नैतिक साहस उनके जोरदार हिंदी के समर्थन मे भी देखा जा सकता 
था। हिंदी का उचित पक्ष लेकर देश के चोटी के शक्तिशाली नताओं से उन्होंने 
लोहा लिया था। स्कूलों की रीडरों मे रामायण-महाभारत आदि की कथाओं को 
देने पर एक वर्ग के लोगों ने आपत्ति की थी और भारत सरकार में शिक्षा-मंत्री ने 
उस आपत्ति का परोक्ष रूप से समर्थन किया था । उस आपत्ति का उन्होंने जो 
उत्तर दिया था, वह अपने में तो महत्त्वपृर्ण है ही, साथ ही वह उनके नैतिक साहस 
का बड़ा अच्छा परिचायक भी है। 

निष्ठावान्‌ हिंदू होते हुए वे मुसलमानों में बड़े लोकप्रिय थे । आज ये पचास- 
साठ वर्ष पहले तक निष्ठावान्‌ हिंदुओं और दीनपरस्त मुसलमानों में काफी सौहादे 
रहता था। इस युग में डॉ० सम्पूर्णानन्‍्द उसी परंपरा को जीवित रखे हुए थे और 
इस बात का जीवित प्रमाण थे कि दूसरे धर्म के लोगों से सौहाद रखने में अपने 
धर्म की निष्ठा बाधक नही होती । उनकी मृत्यु पर कितनी ही मुस्लिम सस्थाओं 
ने जो हादिक शोक प्रकट किया है, वह इस बात का प्रमाण है। 

उन्होंने जो कार्य किया उसका संक्षिप्त वर्णन भी इस छोटी टिप्पणी मे नहीं 
किया जा सकता । केवल कुछ ही कार्यों का उल्लेख किया जा सकता है। उन्होंने 
ननीताल में भारत की अपने ढंग की पहली वेधशाला स्थापित की । आज वह 
कृत्रिम उपग्रहों आदि के चालन का पर्यवेक्षण करके अपनी उपयोगिता प्रमाणित 
कर रही है। उन्होंने राज्य के ६० वर्ष से अधिक अवस्था के अकिचन व्यक्तियों 
के लिए पेंशन की व्यवस्था करके देश को कल्याणकारी कार्य करने का मार्गदर्शन 
किया | वयोवुद्ध साहित्यकारों और कलाकारों को राज्य की ओर से पेंशन देने 
की योजना देश में पहली बार चलायी जिसका भारत सरकार तथा कई अन्य 
राज्यों ने अनुकरण किया । उनकी योजना में साहित्यकारों के आत्मसम्मान का 
पूरा ध्यान रखा जाता था। भारत सरकार की योजना में वे भिक्षुक समझे जाते 
हैं। इसी प्रकार उन्होंने उत्तर प्रदेश में हिदी समिति की स्थापना कर राज्य द्वारा 
उच्च स्तर की ज्ञान-विज्ञान की हिंदी पुस्तकों की रचना और अनुवाद कराकर 
हिंदी-साहित्य की श्रीवृद्धि करने की व्यवस्था की । हिंदी, संस्कृत और उद्ब की 
नयी अच्छी पुस्तकों को राज्य की ओर से पुरस्कार देने की योजना का भी उन्होने 
श्रीगणेश किया। कला के क्षेत्र मे उन्होंने लखनऊ के मैरिस म्यूजिक कालिज का 
कायाकल्प करके उसे संगीत विश्वविद्यालय के नमूने का बना दिया.+_ड्ःफ्सी 


के संस्कृत कालिज को संस्कृत विश्वविद्यालय बनाकर उन्होंने संस्कृत शिक्षा की 
प्रतिष्ठा बढ़ायी और उसके संस्कृत-विद्वानों को अन्य विश्वविद्यालयों के अध्यापकों 
के स्तर पर बिठा दिया। ये थोड़े-से उदाहरण इस बात के प्रमाण है कि राज- 
नीतिक अधिकार प्राप्त करने पर उन्होने अन्य राजनीतिक पुरुषों की तरह अपने 
कार्यकलाप को केवल राजनीतिक क्षुद्र स्वार्थों और प्रशासकीय समस्याओं तक 
सीमित नही रखा । उनका विशाल दृष्टिकोण राज्य को वास्तविक रूप से कल्याण- 
कारी और सुसंस्क्ृत राज्य बनाने के लिए प्रयत्नशील था। 

सर्वोपरि वे चितक और साहित्यकार थे। वे हिंदी के लेखक थे। उनकी सर्वो- 
त्तम कृतिया हिंदी में हैं। बसे तो उन्होंने कई दर्जन महत्त्वपूर्ण पुस्तर्क लिखी है, 
कितु 'चिद्विलास,, आर्यो का आदि देश और 'समाजशास्त्र' हिंदी के गौरव ग्रंथ 
हैं। हिंदी साहित्य सम्मेलन के पूता अधिवेशन के अध्यक्ष-पद पर चुनकर, हिंदी का 
सर्वोच्च पुरस्कार (मंगलाप्रसाद पुरस्कार ) देकर हिदी-जगत्‌ के सर्वोच्च सम्मान 
साहित्यवाचस्पति से अलकृत कर एवं काशी नागरीप्रचारिणी सभा का संरक्षक 
बनाकर हिंदी संसारने उनकेप्रति अपने हादिक सम्मान और स्नेहको व्यक्त किया । 
वे हिंदी के प्रबल सम थक थे और हिंदी आंदोलन को उनसेसदव बलमिलता रहा। 

उनके निधन से देश की, उत्तर प्रदेश की और हिंदी संसार की जो क्षति हुई 
है उसका अनुमान करना कठिन है। 5८० वर्ष के सफल और सार्थक जीवन के बाद 
सर्वजयी मृत्यु उन्हें ले गयी, कितु अपने कृतित्व में वे अमर रहेंगे और भावी पीढ़ियों 
को प्रेरणा देते रहेंगे। सरस्वती उनके प्रति अपनी विनम्र श्रद्धांजलि अपित करती 
है और उनके शोक-संतप्त परिवार के प्रति हादिक समवेदना व्यक्त करती है। 





(श्रो) सजनीकान्त दास 


बंगला की प्रसिद्ध साहित्यिक पत्रिका 'शनिवारेर चीठी' के संस्थापक 
और संपादक श्री सजनीकान्त दास का स्वर्गवास हो गया। सजनीकास्त बाबू 

की मृत्यु से बंगला साहित्य का एक देदीप्यमान नक्षत्र टूट गया। उनकी प्रतिभा 
और उनके व्यक्तित्व ने बंगला साहित्य पर अपनी अमिट छाप छोड़ी है, और 
पिछले तीन दशकों में बंगला साहित्य ने जो रूप ग्रहण किया उसको स्थिर करने में 
उन्होंने बड़ा काम किया। यद्यपि वे कवि और कथाकार भी थे तथापि उनकी 
ख्याति मुख्यत: आलोचक के रूप में ही थी। आज से तीस वर्ष पहले माक्स और 
फ्रायड के सिद्धांतों ने नवीत बंगला-लेखकों को सहसा प्रभावित किया और नवीन 
साहित्य में जीवन और उसकी समस्याओ को उन्हीं सिद्धांतों के दृष्टिकोण से देखा 
जाने लगा । आज---इतने दिनों बाद--हम कह सकते है कि वह दृष्टिकोण यथार्थे 
और वैज्ञानिक था, और उससे साहित्य का हित ही हुआ। कितु उन दिनों एक तो 
वह दृष्टिकोण नवीन और अपरिचित था, दूसरे, नूतनता के उत्साह में उसका 
उपयोग करने में कुछ लोगों ने अति कर दी थी। सजनी बाबू ने अपनी प्रखर 
आलोचनाओं से उन लेखकों में संतुलन स्थापित किया। वे ऊंचे साहित्यकार तो 
थे ही, साथ ही विद्वत्तापूर्ण एवं शास्त्रीय आलोचना भी कर सकते थे, कित्‌ उन्होने 
व्यंग्य और हास्य शैली को अपनाकर असंतुलित नृतनतावादियों की अनेक बातों 
को जनता के सामने हास्यास्पद बना दिया। उनमे व्यंग्य की गजब की प्रतिभा 
थी। व्यंग्य और हास्य का तनिक भी अवसव पाने पर वे उसे हाथ से नही जाने 
देते थे और चुटीली भाषा में ऐसा व्यंग्य करते थे कि व्यंग्य का शिकार तिलमिला 
कर रह जाता था। वे छोटे-बड़े किसी को भी नही छोड़ते थे। महाकवि रवीन्‍्द्र- 
नाथ स्वदेशी के बड़े भक्त थे। स्वदेश में बनी किसी भी वस्तु की वे सराहना कर 
देते थे । कहते हैं कि एक बार किसी ने एक ब्लेड बनाया और वह महाकवि के पास 
प्रशंसापत्न के लिए जा पहुंचा । देश में तब तक शायद ब्लेड नही बने थे। वे उसे 
देखकर बहुत प्रसन्न हुए कि देश मे ब्लेड बनने लगे हैं। बनानेवाले ने एक प्रशंसा- 
पत्र की याचना की । अपनी सरलता में उन्होंने उसी से स्वयं प्रशंसापत्न लिखने को 
कह दिया और जो प्रारूप उसने लिखकर दिया उस पर उन्होने हस्ताक्षर कर दिये। 
बनानेवाले ने उस प्रश॑ंसापत्न को अपने विज्ञापन में छपवा दिया। उस प्रशंसापत्न में 
लिखा था कि "मैंने इस ब्लेड का उपयोग किया और इसे बहुत अच्छा पाया ।' 
सजनी बाबू की निगाह में वह विज्ञापन आया। भला वे कब चूकनेवाल थे! उन्होने 
कहा कि हमे गुरुदेव से मिलने का बहुधा अवसर मिलता है। अभी पिछले सप्ताह 
ही हमने उनके दर्शन किये और उन्हें केवल धोती पहने उचघारे शरीर बैठे देखा । 
उनमें बालों की कही कोई कमी नहीं दिखलायी पड़ी | तब यह समझ में नहीं आता 
कि उन्होंने किस प्रकार और कहां उस ब्लेड का उपयोग करके उसका परीक्षण 
किया। इस उदाहरण से स्पष्ट है कि वे किसी को भी नही छोड़ते थे। उन्होंने 
शनिवारेर चीठी' नामक एक साप्ताहिक पत्न निकाला जिसमें साहित्यिक आलो- 
चना रहती थी, और उनके वाग्बाणों का तृणीर कभी रिक्त नही होता था । इस 

उससे कहा कि अब अपनी शिकायत बताओ। उसकी शिकायत सुनने के बाद 
उन्होंने अपना लिखा हुआ निदान उसे सुना और समझा दिया। हमें यह देखकर 
बार-बार आश्चर्य होता था कि रोगी ने जो शिकायतें बतलायी हैं, वे सब शास्त्री 
जी ने केवल नाड़ी देखकर ही, बिना उससे उसकी शिकायत पृछे ही, पहले ही से 
लिख दी हैं। आयुर्वेद के उनके अगाध ज्ञान के कारण पूज्य महामना मालवीयजी 
ने उन्हें हिंदू विश्वविद्यालय के संस्कृत कालिज में आयुर्वेद विभाग में साग्रह निम- 
त्वरित किया और बाद में वे उसके अध्यक्ष भी नियुक्त हुए । स्वर्गीय राष्ट्रपति बाबू 
राजेन्द्रप्रसादजी का उन पर बड़ा विश्वास था और वे राष्ट्रपति के चिकित्सक भी 
रहे । कई वर्ष पूर्व उनके प्रशंसकों और शिष्यों ने उनका समादर किया था और 
उन्हें एक बहुत सूंदर अभिनंदन-ग्रंथ भी भेंट किया था। भारत सरकार ने उन्हें 
'पद्मभ्रृषण' के अलंकार से विभूषित भी किया था, कितु जब हिंदी के विरुद्ध सर- 
कार ने काला कानून बनाया तब उन्होंने उस अलंकरण का त्याग कर दिया था। 
उन्हें यह सम्मान संस्कृत और आयुर्वेद की विद्गत्ता और सेवा के लिए मिला था, 
कितु उन्हें हिंदी से इतना अक्लत्निम प्रेम था कि सरकार की उस कारंवाई से क्षुब्ध 
होकर उन्होंने विरोध-स्वरूप उसे लौटा दिया। संस्कृत के विद्वानों में ऐसा उत्कट 
हिंदी-प्रेम अन्यत्न नही देखा । 

शास्त्रीजी का जीवन अत्यंत सरल था। वे बड़े नैष्ठिक ब्राह्मण थे और उनका 
बहुत-सा समय धामिक कार्यो में लगता था। रोगियों के प्रति उनका व्यवहार 
अत्यंत सहानुभूतिपूर्ण होता था और उनकी बातचीत इतनी मधुर और आत्मी- 
यता लिये हुए होती थी कि गरीब से गरीब रोगी भी आश्वस्त हो जाता था। 

हमारे वे बड़े श्रद्धेय मित्र थे और जिन थोड़े-से लोगों की मित्रता को हम 
अपना सौभाग्य और अपने पूर्व॑जन्म के सुकृतो का फल समझते हैं, वे उनमे से एक 
महत्त्वपूर्ण महानुभाव थे। उनकी मृत्यु से भारत का एक श्रेष्ठ विद्वान्‌ चला गया 
और आयुर्वेद का एक प्रमुख स्तंभ भग्न हो गया । उनका सारा जीवन जनता की 
सेवा में बीता। ऐसे धर्मात्मा, सात्विक और परोपकारी महान्‌ पुरुष की मृत्यु से 
देश की अपार और अप्रणीय क्षति हुई है। काशी उनके जाने से सूनी मालूम 
पड़ती है । हमें संदेह नही कि वे अपने आराध्य भगवान्‌ शंकर के सान्निध्य में 
पहुंच गये है । हम उनके शोक-संतप्त परिवार और असंख्य शिष्यों के प्रति अपनी 
हादिक सहानुभूति प्रकट करते हैं, और आशा करते हैं कि वे शास्त्रीजी के पद- 
चिह्नों पर चलकर आयुर्वेद की सेवा करते रहेंगे । उन्होंने आयुर्वेद और जनता की 
जो दीघंकाल तक सेवा की है उसके आभार-प्रदर्शन में उनका कोई अच्छा और 
स्थायी स्मारक बनाया जाना समीचीन होगा । 

है 


(सुकवि) सनेही, गयाप्रसाद शुक्ल 


पं० गयाप्रसाद शुक्ल 'सनेही और “त्रिशुल' का कानपुर के उर्सुला मेमोरियल 
अस्पताल में ८६ वर्ष की आयु में निधन हो गया। वे “जरा रोग से पीड़ित थे, 
और उत्तर प्रदेश सरकार ने अपने व्यय से उस सरकारी अस्पताल में उनके रहने, 
पथ्य, दवा आदि का प्राय: तीन साल से प्रबंध कर रखा था । गर्मी में उन्हें कष्ट न 
हो, इसलिए जिस कमरे में वे रहते थे, उसमें सरकार ने कूलर भी लगा दिया 
था। उत्तर प्रदेश सरकार प्रतिवर्ष उन पर हजारों रुपये खर्च करती थी। सौ रुपये 
मासिक की साहित्यिक वृत्ति उन्हें उत्तर प्रदेश सरकार से वर्षो से मिल रही थी । 
१६७१ मे आजीवन हिंदी की सेवा करने के लिए उन्हें उत्तर प्रदेश सरकार का 
दस हजार रुपये का पुरस्कार भी मिला थ। | उनके लिए---विशेषकर पिछले तीन- 
चार वर्षो में उत्तर प्रदेश सरकार ने उनको आराम से रखने तथा चिकित्सा कराने 
मे जितना उत्साह दिखाया और उन पर जो व्यय किया उसका दूसरा उदाहरण 
नही है। उत्तर प्रदेश सरकार इसके लिए सारे हिंदी जगत की क्ृतज्ञता की पात्र 
है । 

सनेहीजी के साथ हिंदी-काव्य के विकास का एक युग समाप्त हो गया। वे 
२१ अगस्त १८८३ में उन्‍नाव जिले के हड॒हा नामक ग्राम में एक अति सामान्य 
स्थिति के कान्यकुब्ज ब्राह्मण परिवार में पंदा हुए थे । वह युग था जब उत्तर प्रदेश 
में उच्च अंग्रेजी शिक्षा का फेलता आरंभ ही हुआ था, कितु शतियों से राजभाषा 
और शिष्टजन की भाषा के रूप में बने रहने के कारण फारसी पढ़ना आवश्यक 
समझा जाता था। निस्न-मध्य वर्ग के ग्रामीण परिवार के होने के कारण पहले 
प्राइमरी और फिर मिडिल स्कूल की परीक्षा उत्तीर्ण की । प्राइमरी में तो उन्होंने 
हिंदी पढ़ी, पर कचहरियों और अफसरों के उर्दू-आग्रह के कारण उन्होंने उर्द- 
मिडिल पास किया। उन दिनों के मिडिल स्कूलों के अध्यापक उर्दू के विद्वान होते 

थे और उनमें जो हिंदू थे वे हिंदी के भी अच्छे ज्ञाता होते थे--विशेषकर ब्रजभाषा 
काव्य के। सनेहीजी की जन्मभूमि 'बेसवारे में है जहां हिंदी (व्रजभाषा ) काव्य 
का बड़ा प्रचलन था और वहां कोड़ियों अच्छे कवि हुए हैं। पहले उन्होंने उर्दू 
छंदःशास्त्र पढ़ा, फ़ारसी पढ़ी और उनके संस्कार उर्दू कविता लिखने के हो गये । 
कितु वंसवारा में ब्रजभाषा-काव्य का इतना प्रचलन था, और इनके कई अध्यापक 
उसमें इतने पारंगत थे कि उन्होंने हिंदी छंदःशास्त्र का भी विधिवत अध्ययन 
क्रिया। वास्तव में हिंदी के प्रचार और प्रसार में जो योगदान इन देहाती पाठ- 
शालाओं के अध्यापकों ने दिया, उसका सही मुल्यांकन आज तक नही किया गया। 
बाद में इनमें कितने ही विख्यात साहित्यकार हुए। स्वर्गीय आयुर्वेद पंचानन 
पंडित जगन्‍्नाथप्रसाद शुक्ल, पं० भगवतीप्रसाद वाजपेयी और सनेहीजी ( इनमें 
कोड़ियों नाम जोड़े जा सकते हैं)'मिडिलची' ही थे। पं० जगन्नाथप्रसाद शुक्लजी 
की तरह सनेहीजी ने भी 'नार्मेल स्कूल' का प्रशिक्षण लिया था । वे प्राइम री स्कूल 
के सामान्य अध्यापक के पद से आरभ कर मिडिल (टाउन) सकल और ट्रेनिंग 
क्लास के मुख्याध्यापक तक हो गये थे । स्वदेशी आंदोलन (१६०४) से ही उनमें 
राष्ट्रीय भावना उत्पन्न हो गयी थी। वे लोकमान्य तिलक के अनन्य भक्त थे, बाद 
में वे श्री गणेश शंकर विद्यार्थी के संपर्क में आये। 'सनेहीं! उपनाम से वे बहुत 
दिनों से ब्रजभाषा में कविता करते थे और कवि के रूप मे प्रसिद्ध भी हो गये थे । 
कितु अद्धं-सरकारी सेवा में होने के कारण वे 'सनेही के नाम से उन दिनों राष्ट्रीय 
कविताएं नही लिख सकते थे। अतएव वे 'विशूल' के उपनाम में उर्दू बहर और 
उर्द-मिश्वित भाषा मे गरमागरम राष्ट्रीय कविताएं लिखने लगे और विद्यार्थीजी 
उन्हें अपने प्रताप' में नियमित रूप से प्रकाशित करने लगे। 'सनेही और “त्रिशूल' 
की कविताओं की भाषा और शली में इतना अतर था कि लोग यह जान सकते थे 
कि सनेह्वीजी वे कविताएं लिखते हैं। यह रहस्य दस वर्ष तक गुप्त रहा। १६२१ 
में उन्होने ट्रेनिंग इस्ट्क्टर के पद से त्यागपत्न दे दिया और वे उच्नाव छोड़कर 
कानपुर चले आये । तब 'सनेही' और “त्रिशुल' को अलग रखने की आवश्यकता न 
थी । 

वह युग राजनीति ही में नहीं, हिंदी मे भी संक्रांति-काल था। ब्रजभाषा धीरे- 
धीरे अपदस्थ हो रही थी और खड़ीबोली उसका स्थान ले रही थी। आचार्य 
द्विवेदी भी बँसवारे के थे और उन्होने उन्हें खडीबोनी में लिखने को प्रोत्साहित 
किया। बहुत कहने-सुनने से उन्होंने कान्यकुब्जों की दहेज-प्रथा पर एक कविता 
लिखी जो सरस्वती मे प्रकाशित हुईं। यह द्विवेदीजी का प्रिय विषय था । वे स्वयं 
इस पर कविता लिख चुके थे। फिर उन्होने ग्रामीणों का 'करुण क्रंदन' नामक एक 
लंबी कविता लिखी जिसने सनेहीजी को नये कवि-समाज में प्रतिष्ठित कर दिया। 
इससे पूर्व वे ब्रजभाषा काव्य-जयत्‌ में अपना स्थान बना ही चुके थे । 

कानपुर में उन्हें विद्यार्थीजी के अतिरिक्त पहले लाला फूलचन्द जेब और 
लाला काशीनाथ का, और बाद में उनके अनन्य भक्त और उदार हृदय श्री किशोर- 
चन्द्र कपूर का आश्रय मिला। वे कानपुर में जम गये और पुर्णजी के निधन के बाद 
कानपुर में काव्य का जो वातावरण मंद पड़ गया था, उसे उन्होंने चमकाया। 
उनका सबसे बड़ा काम यह था कि उन्होंने ब्रजभाषा के पुराने छंदों--घनाक्षरी 
और सव्वेया--में खडीबोली कविता करके भूत और वर्तमान के बीच एक ऐसी 
कड़ी बना दी जिसे कानपुर शली' कहा जाने लगा। वहां उनके अनेक शिष्यों--- 
हितषीजी, प्रणयेश, अभिराम, हृदयेश, कमलेश, अवधेश आदि ने इसे इतना संवारा 
और उनके पढ़ने की ऐसी मनमोहक शैली विकसित की कि पुरानी बोतलों में नयी 
* काव्यसुधा का पान कर लोग आनंदित हो उठे । उनके अनेक शिष्यों में हितैषीजी 
तो इतने सफल और प्रसिद्ध हुए किवे 'घनाक्षरी और सबैया के बादशाह' कहे 
जाते थे। उन्होने खड़ीबोली भाषा को इन छंदों मे जितना मांजा है और उसे 
जितना प्रांजल बना दिया है, उतना शायद ही और कोई कर सका हो । भाव और 
भाषा की दृष्टि से उनके छंद बेजोड़ हैं और उनमें मुहावरों का बड़ा सटीक प्रयोग 
है। दूसरे प्रसिद्ध शिष्य अनूपजी थे। उनकी 'शर्वाणी' में सनेहीजी के शिष्यत्व का 
पूरा विकास हुआ है। आश्चयें की बात यह है कि हितेषीजी प्राइमरी स्कूल की 
अंतिम कक्षा तक भी नही पहुंचे थे और अनूपजी एम० ए० थे। कितु सनेहीजी ने 
दोनों की सुषुप्त काव्य-सामथ्यं के विकसित होने में अपूर्व प्रेरणा और सहायता 
दी। उनका दूसरा हिंदी-प्रचार का माध्यम 'सुकवि' था जो उन्होने २२ वर्ष तक 
निकाला। इसमें समस्यापूर्ति के अतिरिक्त फुटकर कविताएं और हिंदी के प्रचार 
में सहायक लेख प्रकाशित होते थे। इस पत्र ने ब्रजभाषा और खड़ीबोली दोनों के 
प्रचार में बड़ा काम किया। उत्तका हिंदी-प्रचार का तीसरा माध्यम 'कवि सम्मेलन" 
था। पहले जो कवि सम्मेलन होते थे, वे इतने आकर्षक और भव्य नहीं होते थे । 
सनेहीजी ने कवि सम्मेलनों की धूम मचा दी और उन्होंने स्वयं सकड़ों कवि 
सम्मेलनों की अध्यक्षता की । 

उनकी कविताएं 'सुकवि' के अतिरिक्त अधिकतर 'प्रताप' और “वर्तमान' में 
छपती थीं, कितु जो भी संपादक उन्हें कविता भेजने को लिखता, वे उसे निराश 
न करते। अतएवं उनकी कविताएं सरस्वती, प्रभा ऐसी पत्रिकाओं और प्रताप, 
वर्तमान (कानपुर ), स्वदेश, कवि (गोरखपुर ) से लेकर हिंदी के सकड़ों छोटे-बड़े 
मासिक पत्रों, साप्ताहिकों और देनिकों में छपी, और उनमें बिखरी पड़ी है। उनमें 
से कितने ही साप्ताहिक अंब बंद हो गये हैं और उनके पुराने अंक उपलब्ध नहीं 
हैं। उन्होंने कोई बड़ा खंडकाव्य या महाकाव्य नही लिखा--केवल मुक्तक लिखे 
हैं जो पुरानी शेली से लेकर छायावादी युग के आरंभ तक की शैली और भाषा में 
हैं। उनका पूरा संग्रह कभी नहीं किया गया । भिन्‍न-भिन्‍न लोगों का अनुमान है 

कि उनकी कविताओं (मुक्तकों) की संख्या बीस से लेकर पचास हजार तक है। 
जो भी हो, वे बहुकृतिक थे। उनकी कविताओं के अब तक प्राय: नौ-दस संग्रह 
प्रकाशित हुए हैं जिनमें उनके बहुकृतित्व का अल्पांश ही है। उत्तमे “कृषक क्रंदन, 
'व्रिशुल तरंग, 'कुसुमांजलि' और'राष्ट्रीय वीणा' प्रताप प्रेस, कानपुर से प्रकाशित 
हुई थीं । कितु अब अप्राप्य हैं। करुणा-कादस्बिनी को ग्रन्थकुटीर, कानपुर ने प्रका- 
शित किया है। शेष पुस्तक वर्तमान प्रेस ने या स्वयं प्रकाशित कीं । 
अब उनकी विभिन्‍न शैलियों की कविताओं के कुछ नमूने देखिए। ब्रजभाषा 
से उन्होंने अपना काव्य-जीवन आरंभ किया। अतएवं पहले उनकी ब्रजभाषा की 
सरस्वती-वबंदना का आनंद लीजिए--- 
मोहि परे मृग से महि-मानव, तान सुरीली सुनावन लागे, 
प्यावन लागे सनेही सुधारस की बरसा वरसावन लागे, 
जीवन में नव जोति जगे, नव-जीवन की छवि छावन लागे, 
बैठिक मो मनमन्दिर में जब सारदा बीन बजावन लागे। 
वंशी पर एक छंद देखिए--- 
बंस की ह्व के छड़ावति बसाहि, तीर-सी हू हने तीर सी ताने। 
बेधी गयी तऊ बेध की वेदना बूझे न, बेधति खेद न आने ॥ 
सूखि गयी हरियारी, तऊ, रही, द्वक हरी है सुखावत प्राने । 
पीब सदा अधरामृत, पे बरे वाँसुरिया विष बोइबों जाने॥ 
अब उनकी बड़ीबोली के दो नमूने देखिए--- 
ले चल वहाँ तू मेरे मानस-मयूर मुझे, 
जाने में जहाँ के कल्पना की गति मन्द है। 
सत्य की है सत्ता जहाँ, चेतन है सारी सृष्टि, 
व्याप्त वायु ही सा वसु दिशि ब्रह्मानन्द है। 
छाजती जहाँ प॑ आदि ज्योति जगदम्बिका की, 
कु जीवन की ज्योति जहाँ राजती अमन्द है। 
भूमि है न गगन, न दीपक, न तारागण, 
दिन है न रात, न सूर है, न चन्द्र है। 


वह है गरुणी या निर्गुणी, वह रंक या श्रीमान है, 

वह है निरक्षर भट्ट या उद्धट महा विद्वान है। 
वह विप्र, क्षत्रिय, वैश्य है या शुद्र, क्द्र अजान है, 
वह शेख ही है या कि संयद, मुगल या कि पठान है। 
जिसको न निज गौरव तथा निज देश का अभिमान है, 
वह नर नहीं, नर-पशु निरा है, और मृतक समान है। 

अब 'त्िशूल' की एक कविता की स्पष्टवादिता और आजादी' की अक्षय 
कामना को देखिए । १६२१ में प्रिस आफ वेल्स भारत आये थे। कांग्रेस ने अपने 
स्वराज की मांग न स्वीकार किये जाने के कारण. उनके अभिनंदन समारोहों का 
बहिष्कार ही नही किया, प्रत्युत जगह-जगह काले झंडों से उनका स्वागत भी किया 
था। इन प्रदर्शनों को रोकने के लिए सरकार ने कानून की अनेक “दफाएं' 
(धाराएं) लगा दी थी। उस समय 'त्रिशल' ने यह कविता लिखी थी : 
तुम्हारे बुजुर्गों ने वादे किये थे, 
उन्हें भूल कर, कर रहे ये जफ़ाएँ। 
थे है जलता कलेजा किसे हम दिखाएँ, 
हैं नाशाद कसे खुशी हम मनाएँ ? 
ग़ज़ब है, सितम है ये अँधेरखाता, 
निकलती चली आ रही हैं दफ़ाएं, 
हैअब तक सुझाया, ओ कब तक सुझाएँ ? 
हमें गम है, कंसे खुशी हम मनाएँ ? 
गुलिस्ताँ हमारा ये हिन्दोस्ताँ है, 
है ये फ़िक्र आजाद इसको बनाएँ। 
तुम्ही मुंसिफ़ी से कहो शाहजादे ! 
जो ये हाल है तो खुशी क्या मनाएँ ! 
स्वतंत्नता पाने के बाद उनका काम भी समाप्त हो गया था। वे कानपुर छोड़ 
कर अपने गांव चले गये थे जहां वे ग्रामीणों की सेवा करते और कई बार निविरोध 
ग्राम-प्रधान चुने गये । कितु फिर भी, वृद्ध और अशक्त हो जाने पर भी वे साहि- 
त्यिक समारोहों मे जब कभी चले जाते थे---विशेषकर अपने मित्नों और भक्तों के 
आग्रह से। उन्हें हमने अंतिम बार ऐसे समारोह में बछरावां में महाकवि सिरस 
जी की ८०वी वर्षगांठ के उत्सव में देखा था। मैने उनसे कहा कि गिनिए तो ७० 
वर्ष से अधिक वय के यहा कितने कवि उपस्थित हैं ? उन्होंने गिनकर १५ के 
लगभग बताये थे। जब वे लखनऊ आते तब हमें दर्शन देने की अवश्य कृपा करते 
थे। यद्यपि हम उनकी बहुत कम सेवा कर सके थे, तथापि वे जब मिलते थे तब 
अपने कृतज्ञता-ज्ञापन से हमें संकोच में डाल देते थे। वे उन भाग्यवानों में थे 
जिन्होंने उदारतापुर्वक अपनी प्रतिभा से सेकड़ों उदीयमान कवियों को प्रोत्साहित 
किया, देश और हिंदी की सेवा में सारा जीवन लगा दिया, और अपने स्वतंत्रता के 
स्वप्त को साकार देख लिया। कितु स्वतंत्नता-प्राप्ति के बाद की स्थिति से वे संतुष्ट 
न थे। फिर भी उन्होने अपनी सरकार की कभी आलोचना नहीं की। उनके 
साथ एक युग समाप्त हो गया। उनकी स्मृति में हमारा मस्तक विनम्रता और 
श्रद्धा से नत है । 

(इतिहासकार) सरदेसाई 


प्रसिद्ध इतिहासवेत्ता और मराठी लेखक श्री गोविद सखाराम सरदेसाई 
का स्वर्गंवास ६४ वर्य की परिपक्व आयु में हो गया। श्री सरदेसाई भारतीय 
इतिहास---विशेषकर मराठा इतिहास--के शीर्ष विद्वान थे। एक निर्धन कृपक 
परिवार में जन्म लेकर उन्होंने वड़े कप्ट और त्याग के साथ विद्याध्ययन किया 
था। उन्होंने इतनी योग्यता से बी० ए० की परीक्षा उत्तीर्ण की कि महाराज 
बड़ौदा ने उन्हें राजकुमारों का शिक्षक नियुक्त कर दिया और फिर उन्हें राज- 
कुमारों के विद्यालय का प्रधानाध्यापक बना दिया। वे बीस वर्ष तक अध्यापक 
रहे, और फिर महाराज ने उनकी योग्यता से प्रभावित होकर उन्हें प्रशासन विभाग 
में ले लिया, जिसमें उन्नति करते-करते वे राज्य के एकाउटंट जनरल के पद पर 
पहुंच गये, और उसी पद से उन्होंने सेवा से निवृत्ति ली। जब सरदेसाईजी अध्यापन 
का कार्य कर रहे थे तब उन्होंने यह अनुभव किया कि भारतीय विद्यार्थियों के लिए 
इतिहास की अच्छी और उपयुक्त पाठ्य-पुस्तक नही है क्योंकि अग्रेजों की लिखी 
जो पाद्य-पुस्तकं उस समय चल रही थी, उनमें भारत के अतीत के साथ न्याय 
नहीं किया गया था। इस अभाव का अनुभव और लोग भी करते थे, कितु उसका 
रोना रोकर चुप हो जाते थे। श्री सरदेसाई दूसरी धातु के बने थे। जब उन्होंने 
इस आवश्यकता का अनुभव किया तब उन्होंने स्वयं इस कमी को पूरा करने का 
संक्रल्प किया। इस प्रकार विद्याथियों को भारत के गौरवपूर्ण अतीत का सच्चा 
परिचय देने की इच्छा के कारण उनका इतिहास-कार्य आरंभ हुआ। इतिहास 
लिखते-लिखते उन्हें यह अनुभव हुआ कि मराठा-इतिहास की कोई अच्छी, 
विवरणपूर्ण और निष्पक्ष पुस्तक उपलब्ध नही है, जिसके आधार पर वे विद्यार्थियों 
के लिए मराठा-युग के इतिहास की पाठ्य-पुस्तक लिख सके। इस प्रकार वे मराठा 
इतिहास के शोध-कार्य मे प्रवृत्त हुए और उन्होंने उपलब्ध मूलज्नोतों की सहायता 

से 'मराठी रियासत' नाम का मराठों का बृहद्‌ इतिहास लिखना आरंभ किया जो 
नौ खंडों में पूरा हुआ और जिसके लिखने में २५ वर्ष लगे। यह इतिहास अत्यंत 
शोधपूर्ण और प्रामाणिक है, और इसने सरदेसाई को इतिहास के रूप में सारे देश 
में प्रसिद्ध कर दिया। हमारे देश में अधिकांश विद्वान अंग्रेजी पर इतने लट्टू है, 
और अंग्रेजी जाननेवालों में अपनी विद्वत्ता की धाक जमाने को इतने उत्सुक रहते 
हैं कि वे अपनी पुस्तक प्राय: अंग्रेजी में ही लिखा करते है। रुपया कमाने के लिए 
वे स्कूलों के लिए पाद्य-पुस्तकें भले ही देशी भाषाओं में लिख दें, पर विद्वत्तापूर्ण 
ग्रंथ वे अंग्रेजी में ही लिखते हैं। मातृभाषा का प्रेम इन विद्वानों में नही दिखलायी 
पड़ता । हिंदी में केवल गौरीशंकर हीराचद ओझा ही ऐसे एक विद्वान हुए जिन्होंने 
अपनी पुस्तक हिंदी में ही लिखी और उसका अंग्रेजी संस्करण निकालने से इनकार 
कर दिया। परिणाम यह हुआ कि उस ऐतिहासिक महत्त्व की पुस्तक को पढ़ने के 
लिए कितने ही विद्वानों को हिंदी सीखनी पड़ी । सरदेसाईजी का मातृभाषा-प्रेम 
उसी कोटि का था। बंबई सरकार के कार्यालय में पेशवा-काल के बहुत से कागज- 
पत्न सुरक्षित थे। उनकी विद्वत्ता से प्रभावित होकर बंबई की गुणग्राही सरकार ने 
उन्हें उनका अनुसंधान करके उनमें से चुने हुए कागज-पत्नों का संपादन करने का 
काम सौंपा । यह काम कितना महान्‌ और परिश्रमसाध्य था, और सरदेसाईजी 
कितने परिश्रमी थे, इसका अनुमान इस बात से लग सकता है कि उन्हें ३५ हजार 
बस्तों का अध्ययन करना पड़ा और उनमें से छांटकर ४७ खंडों में उन्होने महत्त्व- 
पूर्ण कागजों का संपादत करके प्रकाशन कर दिया। और यह सब उन्होंने केवल 
पांच वर्ष में कर डाला। इस कार्यालय मे उन अंग्रेज रेजिडेंटों के कागज-पत्र भी 
सुरक्षित थे जो अग्रेज सरकार के प्रतिनिधि रूप में पेशवाओं के दरबार में नियुक्त 
किये जाते थे। सरदेसाईजी ने उनके ऐतिहासिक महत्त्व को समझा। कितु बंबई 
सरकार शायद उस कार्य पर खर्च करना नही चाहती थी। सरदेसाईजी को अपने 
कार्य और इतिहास से प्रेम था। वे आजकल के औसत प्रोफेसरों की तरह अर्थे- 
लोलुप नहीं थे । उन्होंने इतिहास के दूसरे महारथी सर जदुनाथ सरकार से सलाह 
की, और दोनों ने इस बृहत्‌ कार्य को बिना किसी पारिश्रमिक के कर देने का 
बीड़ा उठा लिया। बंबई सरकार ने इसकी अनुमति दे दी, और इन विद्वानों के 
स्वार्थ-त्याग, परिश्रम और विद्याप्रेम के फलस्वरूप इन महत्त्वपूर्ण कागजों का 
सुसंपादित प्रकाशन 'पूना रेजिडेंसी कोरेस्पांडंस सीरीज” के नाम से १५ बड़े-बड़े 
खंडों में हो गया। सरदेसाईजी ने भारत के इतिहास के अध्ययन को एक नयी 
दिशा दी। सर जदुनाथ सरकार और श्री सरदेसाई दो ऐसे विद्वान थे जिन्होंने 
भारतीय इतिहास के क्षेत्र में ऐसए काम किया जो केवल मौलिक और उच्च स्तर 
का ही नही था, प्रत्युत दूसरे विद्वानों के लिए प्रेरणाप्रद भी था। सरदेसाईजी 
पुराने ढंग के सरल स्वभाव के सहृदय व्यक्ति थे। यद्यपि वे इतिहास के प्रोफेसर 

नहीं थे तथापि सारे भारत से दक्षिण भारत के इतिहास का अध्ययन करनेवाले 
उनसे सहायता लेने उनके पास आते थे, और वे बड़े प्रेम से सबकी सहायता करते 
थे। वे वास्तविक अर्थ में गुरु और 'मनीषी' थे। उनके स्वर्गवास से भारत के 
विद्वत्‌ू-समाज का एक स्तंभ ढह गया। उनके कृतज्ञ देशवासी उनका स्मरण सर्देव 
आदर और श्रद्धा से किया करेंगे। उनके महत्त्वपूर्ण ग्रंथ उनके सच्चे स्मारक हैं जो 
विद्या-प्रेमियों को सद॑व प्रेरणा और ज्ञान देते रहेंगे । 





(वेदमृति) श्री सातवलेकरजी 


१०१ वर्ष की वेद-सम्मत परिपक्व अवस्था मे, एक दिन की बीमारी के 
बाद, वेदमूर्ति श्रीसातवलेकरजी का स्वरगंवास हो गया | उनकी मृत्यु उनके पारडी 
(गुजरात ) के आश्रम में हुई। मृत्यु से दो-तीन महीने पहले दिल्ली में उनकी 
जन्मशती बड़ी धूमधाम से मनायी गयी थी। वहां उनका अभूतपूर्व सम्मान किया 
गया था। सरस्वती में हमने उनके संबंध में एक विस्तृत टिप्पणी दी थी जिसमें 
उनका संक्षिप्त जीवत-परिचय भी सम्मिलित था। इस समय इतना ही कहना 
पर्याप्त है कि जनता में वेदों के पठन-पाठन के प्रचार में जितना ठोस कार्य उन्होंने 
किया उतना अन्य किसी ने नहीं किया। वेदों के सुसंपादित संस्करणों तथा उनके 
हिंदी एवं मराठी अनुवादों को सस्ते मूल्यों पर प्रकाशित करके उन्होने सामान्य 
शिक्षित लोगों के लिए वेद-सुलभ कर दिये। वे स्वयं वेदों के अच्छे ज्ञाता थे । 
संस्कृत, मराठी और हिंदी पर उनका समान रूप से अधिकार था। उनके जीवन 
की सबसे अनोखी बात यह थी कि उन्होने चित्नकला का अध्ययन करके चित्रकला 
के शिक्षक के रूप में जीवन प्रारंभ किया और बहुत दिनों वे इस काम को करते 
रहे । चालीस वर्ष की अवस्था पार करने के बाद वे संस्कृत और वेदों के अध्ययन 
की ओर आकर्षित हुए। उसमें उन्हें इतना रस आया कि वे चित्बकला छोड़कर 
वेदों के अध्ययन और उनके प्रचार में प्राणपण से लग गये । वे भारतीय राष्ट्रीयतता 

से ओत-प्रोत थे इसलिए कुछ राजनीतिज्ञों ने उन्हें शंका की दृष्टि से भी 
देखा। कितु वे इससे विचलित नहीं हुए। उन्होंने अपना निवास-स्थान बदल 
दिया; किंतु वे अपने जीवन के लक्ष्य से च्युत नही हुए । वे हिंदी के परम भक्त थे। 
सविधान सभा में जब राजभाषा के प्रश्न पर विचार हो रहा था तब राजषि 
पुरषोत्तमदास ठण्डन ने दिल्‍ली में अहिदी-भाषी हिदी-प्रेमियो का एक विशेष 
महासम्मेलन किया था। वे उसमें पधारे थे और उन्होने उसमें सक्तिय भाग लिया 
था । मराठी-भाषी होने पर भी वे हिंदी के भक्त थे। उसे देश की राष्ट्रभाषा मानते 
थे और उसमें उन्होंने वेदों का अनुवाद किया था। वे त्याग, तपस्या और अध्यवसाय 
की मूर्ति थे । अपने वेदाध्ययन की लगन, सरल और सादे जीवन तथा उच्च चरित्न 
के द्वारा वे प्राचीन ऋषियों की याद दिलाते थे। उन्होंने आयु के वैदिक मानदंड 
'शत शरद को प्राप्त कर वैदिक ऋषियों की परंपरा निबाही और यह दिखा 
दिया कि मनुष्य सौ वर्ष की आयु स्वस्थ और सक्तिय रहकर किस प्रकार प्राप्त 
कर सकता है। उनके निधन से भारतीय संस्कृति का एक महान्‌ स्तंभ गिर गया। 
इससे देश और भारतीय संस्कृति की जो क्षति हुई है उसका पूरा होना संभव नहीं 
दिखायी देता । 





(वीर) सावरकर 


भारतीय क्रांतिकारी देशभक्तों के अग्रगण्य, मौलिक विचारक, साहित्यकार 
और इतिहासज्ञ वीर सावरकर का स्वर्गवास अप्रैल १६६६ में ८३ वर्ष की आयु 
में बम्बई में हुआ था। १८५७ की क्रांति को अंग्रेज इतिहासकार म्यूटिती (गदर, 
विद्रोह) कहते थे। सावरकर पहले व्यक्ति थे जिन्होंने उसे 'स्वतंत्नता संग्राम की 
संज्ञा दी। उन्होंने एक विचारपूर्ण पुस्तक में अनेक प्रमाण देकर यह सिद्ध किया 
कि १८५७ में भारतवासियों ने अग्रेजों को भारत से निकालने के लिए उनसे युद्ध 
किया था। आज से पचास-साठ वर्ष पहले अग्रेजी विद्यालयों में जानेवाले 

इतिहास की कृपा से शिक्षित भारतवासी १८५७ की क्रांति को 'गदर या 'म्यूटिनी' 
कहकर उसमें प्राणों की आहुति देनेवाले देशभक्तों को राजविद्रोही अपराधी 
समझते थे । सावरकर को यह दास-मनोवृत्ति सहन नहीं हुई और उन्होने जनता 
के सामने उस क्रांति का वास्तविक रूप रखा। आज सारा भारत उसे प्रथम 
स्वतंत्रता युद्ध मानता है। जिन दिनों कांग्रेस के नेता कांग्रेस के अधिवेशनों में 
“राजभक्ति' का प्रदर्शन करके 'डोमिनिअन स्टेटस से आगे की बात नहीं सोच 
सकते थे, उन दिनों सावरकर ने पूर्ण स्वतंत्नता की कल्पना ही नही की प्रत्युत 
खुले ढंग से उसकी मांग भी की थी। स्वदेशी के प्रचार के लिए विदेशी कपड़ों को 
जलाने का पहला आंदोलन चलानेवाले सावरकरजी ही थे। स्वतंत्वता-प्राप्ति के 
प्रयत्न के लिए उन्होंने 'अभिनव भारत नामक क्रांतिकारी दल बनाया और अदम्य 
साहस, उत्साह ओर कठिन परिश्रम से उन्होंने सारे भारत ही में नही, बोरोप में 
भी जगह-जगह उसकी शा खाएं स्थापित की। स्वतंत्नता आंदोलन के उस आरंभिक 
काल में सावरकर ने उषा की प्रथम लालिमा की तरह सारे देश को स्वदेश-प्रेम 
की अरुणिमा से रंजित कर दिया था। 

सावरकर ने अपनी देशभक्ति और अपने विचारों के लिए जीवन-पर्यत जितना 
कष्ट सहा और जितनी यातनाए झेली उतनी किसी भारतीय नेता को नहीं 
भुगतनी पड़ी । उनका जन्म नासिक जिले क्रे एक गांव में (5मई, १८८३ ई० ) 
हुआ था। पूना के फर्गूसन कालिज से बी० ए० करके वे कानून की शिक्षा के लिए 
इंग्लैड चले गये। वहां शिक्षा प्राप्त करने के साथ-साथ वे स्वतंत्रता-आंदोलन भी 
चलाने लगे । उनके एक अनुयायी श्री मदनलाल धीगरा ने १६९०६ ई० में लंदन में 
सर कर्जन वाइली को गोली से मार दिया था | जब धीगरा के इस काये की निदा 
करने के लिए वहां एक सभा हुई तो उसमे सावरकर ने इस प्रस्ताव का यह कहकर 
विरोध किया कि मामला अदालत में चला गया है। जब तक आरोप प्रमाणित 
न हो जाय तब तक उसके लिए किसी व्यक्ति की निंदा करना अनुचित है। इस 
विरोध के लिए कुछ अंग्रेजों ने उन पर प्रह्दर भी किये कितु वे साहसपूर्वक अपने 
विरोध पर दृढ़ रहे । उनके कार्यो से घबड़ा कर अंग्रेज सरकार ने १६१० में उन्हें 
पकड़ लिया और 'मोदिया' नामक जहाज से उन पर मुकहमा चलाने के लिए 
भारत ला रहे थे। जहाज फ्रांस के मार्सेल्स नामक बंदरगाह में रुका । सावरकर 
जहाज की एक कोठरी (कंबिन ) मे बंद कर दिये गये थे। वे उसकी खिड़की 
खोलकर समुद्र में कद पड़े और बड़े साहस के साथ तेरकर फ्रांस के तट पर जा 
पहुंचे । अंतर्राष्ट्रीय कानून के अनुसार वे स्वतंत्र हो गये थे, कितु वहां की पुलिस 
ने बिना इस समस्या की बारीकी समझे हुए, उन्हें पकड़कर जहाज के अंग्रेज 
अधिकारियों को सौंप दिया। फ्रांस ने अपनी भूल का अनुभव किया और यह 
मामला अंतर्राष्ट्रीय अदालत तक गया। इधर सावरकर को बंबई लाकर उन पर 

राजद्रोह का मुकदमा चलाया गया । उन्हें आजीवन द्वीपांतर कद का दंड दिया 
गया और उन्हें अंडमान भेज दिया गया। उनकी सारी संपत्ति जब्त कर ली गयी 
तथा उनकी पृस्तकें 'स्वतंत्नता-संग्राम' (१0७ ए/७ ० 76शुाशा0०7९००) और 
मेजिनी की जीवनी (मराठी) भी जब्त कर ली गयी। अंडमान के कुख्यात 
'सेल्युलर' कारागृह में वे दस वर्ष रहे, कितु मांटेग्यू-चेम्सफोर्ड सुधार के बाद 
सरकार ने उन्हें भारत में लाकर रत्नागिरि जिले में नजरबंद कर दिया । १६३७ 
ई० में जब कांग्रेस ने नयी सरकारें बतायीं तब श्री जमनादास मेहता ने उन्हें छोड़ 
दिया । 

नजरबंदी के दिनों ही से उन्होंने अछतोद्धार का काम आरंभ कर दिया था। 
नजरबंदी से छूटने पर उन्होंने 'प्रजातंत्रीयः स्वराज दल” और हिंदू महासभा में 
सक्रिय भाग लेना आरंभ किया। वे तीन बार हिंदू महासभा के अध्यक्ष निर्वाचित 
हुए और उन्होंने उस संस्था में नया जीवन फूंक दिया। वे कांग्रेस सरकार के 
आलोचक थे और उसके कई सिद्धांतों से सहमत नही थे। महात्माजी की हत्या 
के बाद पुलिस ने उन्हें भी पकड लिया और उन पर भी मुकहमा चलाया गया। 
कितु अदालत ने उन्हें निर्दोष घोषित करके छोड़ दिया। पुलिस ने उन्हें फिर 
प्रिवेटिव डिटेंशन ऐक्ट के अधीन पकड़ लिया। वे १६५० ई० में छोड़ दिये गये। 
इस प्रकार उन्हें अंग्रेज सरकार और कांग्रेस सरकार दोनों ही की जेलों की यातना 
सहनी पड़ी । 

सावरकरजी उच्च श्रेणी के साहित्यकार भी थे। मराठी मे उन्होने कितनी 
ही पुस्तक लिखी है जिनमें कई उपन्यास, नाटक और काव्य हैं। उनकी सबसे 
प्रसिद्ध पुस्तक 'माझ्ी जन्नथेप' है जिसमें उन्होंने अपने अंडमान के जीवन के 
संस्मरण लिखे है। मराठी साहित्य-सम्मेलन ने उन्हें १६३८ में अपनी बंबई 
अधिवेशन का सभापति बनाकर सम्मानित किया था। 

वे हिंदू राष्ट्रवादी भारतीय थे। उनमें देश को स्वतंत्र करने की अदम्य 
अभिलाषा थी। वे केवल विचारक ही न थे, प्रत्युत उनमें अपने विचारों के लिए 
लगन के साथ काम करने की अपूर्व क्षमता थी। इसीलिए उन्हें देशी और विदेशी 
सरकारों का कोपभाजन होना पड़ा। बहुत से नेताओ में नैतिक साहस तो होता 
है कितु शारीरिक साहस की कमी होती है। सावरकरजी में दोनों ही प्रकार के 
साहस काफी बड़ी मात्रा में थे। मार्सेल्स में अंग्रेजी जहाज से समुद्र में कृदकर और 
तैरकरः फ्रांस के तट पर पहुंच जाने के उनके शौय और साहसपूर्ण कार्य से उस 
समय के सारे भारत क नवयुवकों में उल्लास और स्फूर्ति की एक लहर दौड़ गयी 
_थी। उनके शौर्य के कारण ही उनके देशवासियों ने उन्हें 'बीर' की उपाधि 

दी थी। 


मृत्यु सारी कटुता समाप्त कर देती है। उसके आलिंगन के बाद सामान्यतः 

मृत व्यक्ति के गुणों और कार्यो का अधिक वस्तुनिष्ठ मूल्यांकन किया जा सकता 
है। वीर सावरकरजी की मृत्यु के वाद राष्ट्रपति डा० राधाकृष्णन्‌ और प्रधान 
मंत्री श्रीमती इंदिरा गांधी से लेकर अन्य नेताओं ने जो उदगार प्रकट किये हैं 
उनसे स्पष्ट है कि राजनीतिक मतभेद होते हुए भी उनके गृणों और देश के लिए 
उनके अभूतपूर्व बलिदानों को लोग नहीं भूले । जब कभी भारतीय स्वतंत्रता का 
वस्तुनिष्ठ इतिहास लिखा जायेगा, उस समय भावी इतिहासकार समय की दूरी 
के कारण उस विराट व्यक्तित्व को संपूर्ण रूप से आंक सर्कंगे। तब दामोदर 
विनायक सावरकर की सेवाओं, उनके बलिदान, उनके विचारों और व्यक्तित्व 
का सही सुल्यांकन हो सकेगा। इस समय तो हम इस महान्‌ व्यक्ति की स्मृति में 
श्रद्धा से केवल नमन करके ही संतोष कर सकते हैं जिसका सारा जीवन त्याग, 
तपस्या; बलिदान और कष्ट-सहन की एक अलौकिक कहानी है | 





(शी) सियारामशरण गुप्त 


हिंदी के लब्धप्रतिष्ठ कवि, सपल उपन्यासकार और निबंध-लेखक श्री सिया- 
रामशरण गृप्त का निधन हिंदी-संसार के लिए अनश्र वज्रपात के समान था। 
वे राष्ट्रववि श्री मैधिलीशरणजी गुप्त के अनुज थे। उन दिनों राज्यसभा का संत्र 
चल रहा था। मंथिलीशरणजी दिल्‍ली में थे और तभी सियारामशरणजी भी 
उनके पास आये हुए थे। वहां से ८ मार्च को उन्होंने हमें एक पत्र लिखा था। 
प्रकारांतर से उसमें उन्होंने लिखा था-- “मैं यहां आया तो ज्ञात हुआ कि आप 
यहां आये थे। कसा योगायोग कि आप झांसी पहुंचे तब आपके दर्शन नही हुए, 
यहां भी आकर उससे वंचित रहा और मैं स्वयं लखनऊ गया तब आप वाराणसी 
गये हुए थे ! अब आगे की ओर ही ताकना है।* हमें अप्रैल के प्रथम सप्ताह में 
दिल्‍ली जाना था, और हम उस समय उनसे वहां मिलने की आशा लगाये हुए 
थे। “आगे की ओर ताकना” केवल भ्रम ही सिद्ध हुआ। “यच्चेतसापि न कृत 

तदिहाभ्युपति !” 

सियारामशरणजी में अनेक गूण थे, कितु विनयशीलता की तो वे मृ्ति थे । 
विनम्रता उनमें इतनी अधिक मात्रा में थी कि आजकल के आत्मविज्ञापत और 
अपने को आगे ढकेलने की प्रवृत्तिवाले युग में बहुत से लोग उनके व्यक्तित्व, चरित्र 
और कृतेत्व का सही मुल्यांकन नहीं कर पाये। फिर भी लोगों को, कपड़े में 
लपेटे गये अंगारे की तरह, उनकी उत्कृष्टता की उष्णता का अनुभव हुए बिना 
नहीं रहता था । 

वे अनन्य वेष्णत और अनन्य गांधीवादी थे। उनका उदार वैष्णव हृदय 
अत्यंत विशाल था। उसी उदारता का फल था कि उन्होंने 'अमृतपृत्र ईसा' नामक 
काव्य की रचना की, जिसमें ईसा के चरित्न और संदेश को बड़ी सहानुभूति के 
साथ उत्कृष्ट काव्य में चित्रित किया गया है। हाल ही में इसका अंग्रेजी अनुवाद 
विलायत में छपा है और वहां उसकी बड़ी प्रशंसा हुई है। उनकी कविता में उनकी 
उच्च काव्य-प्रतिभा की झलक तो मिलती ही है, साथ ही वह आदशंवाद से भी 
ओतप्रोत है। उनका आदशंवाद निष्क्रिय नही है। वह प्रेरणाप्रद है। उनके 
उपन्यास ग्रामजीवत पर आधारित हैं और उसकी समस्याओं पर विचारोत्तेजक 
प्रकाश डालते हैं । वे हिदी-गद्य के भी सिद्धहस्त लेखक थे। उनके निबंधों की 
शेली और वस्तु उच्च कोटि की है। 

स्वर्गंवास के समय उनकी आयु ६७ वर्ष की थी। यों तो वे दमा के पुराने 
रोगी थे, कितु इधर ऊपर से वे स्वस्थ मालूम होते थे । १६९६२ में 'सरस्वती' हीरक 
जयंती में वे लंबी यात्रा का कष्ट उठाकर सम्मिलित हुए थे। सरस्वती से उनका 
बहुत पुराना संबंध था। वे द्विवेदीकाल के इने-गिने लेखकों में रह गये थे । 

राष्ट्रववि को सियारामशरणजी से अगाध स्नेह था । हम उन्हें 'राम-लक्ष्मण' 
की जोड़ी कहा करते थे । अनुज के इस दारुण वियोग से उन्हें जो दुःख हुआ होगा, 
उसकी हम कल्पना ही कर सकते है। कितु वे धीर और बुद्धिमान्‌ हैं। हम उनके 
प्रति तथा सारे परिवार के प्रति, हादिक समवेदना प्रकट करते हैं। उन्हें इस बात 
से कुछ धेयं होगा कि सारा हिंदी संसार उनके इस दुःख में साझीदार है। हम 
भाई सियारामशरणजी की स्मृति में अपनी विनम्र श्रद्धांजलि अपित करते हैं। 

(सेजर) सीताराम जौहरी 


अक्तूबर १६७२ में मेजर जौहरी की दुखद मृत्यु का समाचार मात्र दे सके थे । 
वे सहारनपुर में एक सं भ्रात परिवार में पैदा हुए थे। उन्होंने माध्यमिक शिक्षा 
सहारनपुर में पायी और इलाहाबाद से गणित में एम० ए० किया। वाद में इंग्लैंड 
जाकर उन्होने लीड्स विश्वविद्यालय से एम० ए० की डिग्री ली। लौटकर उत्तर 
प्रदेश के शिक्षा विभाग में कुछ दिनों अध्यापक रहे, कितु वहां अपनी कोई कदर 
होती न देखकर वे सेना में भर्ती हो गये और गढ़वाल राइफलस में लेफ्टिनेंट पद 
प्राप्त कर मेजर के पद तक पहुंच गये । वे अपने समय के बहुत अच्छे खिलाड़ियों 
में थे इसलिए उन्हें सैनिक जीवन अधिक पसंद आया। स्वाभिमानी और 
देशभक्त होने के कारण वे अधिकांश अंग्रेज अफसरों को प्रसन्‍न न कर सके, कितु 
अपनी कार्यकुशलता और ईमानदारी के कारण वे उनके आदर के पात्र हो गये । 
उन्होंने द्वितीय महायुद्ध में भारत के बाहर भी सैनिक सेवा की और स्वतंत्रता के 
बाद जब कश्मीर पर पाकिस्तानियों ने अचानक आक्रमण किया तब वे वही थे । 
कई अन्य अफसरों के साथ उन्हें कश्मीर मिलिशिया वनाने और उसे प्रशिक्षण 
करने का काम सौपा गया जो उन्होंने बड़ी कुशलता से किया और युद्ध में भी 
भाग लिया। सेवा से मुक्त होने पर वे लखनऊ आकर हमारे पड़ोस में रहने 
लगे। 
सुशिक्षित होने के कारण वे सैनिक समस्याओं पर बराबर विचार और 
उनका अध्ययन करने में लगे रहते थे। उन्होंने आरंभ से ही सेनिक दृष्टि से 
हिमालय के महत्त्व को समझ लिया था और अवकाश काल मे उन्होंने लद्दाख से 
नाग्रालेड तक हिमालय के भीतरी भागों की कई बार पैदल यात्रा की और ऐसे 
दुर्गेम स्थानों में भी गये जहां लोग नही पहुंच पाते । वे हिमालय, उसकी घाटियों, 
नदियों, दरों, पयडंडियों तथा उसकी बनावट से जितने परिचित थे उतना भारत 

में शायद ही कोई अन्य व्यक्ति परिचित हो। वे लद्दाख से एक दुर्गम मार्ग से-- 
जिस पर कोई नही चलता--कुलू जा पहुंचे । उनका विचार था कि सेनिक दृष्टि 
से लद्दाख को भारत से जोड़ने के लिए वह मार्ग बताना आवश्यक है। वे हिमा- 
लय के सबंध मे सब बातें अधिकारपूर्वक बता सकते थे। हिमालय के साथ ही, 
उन्होंने सैनिक दृष्टि से पूर्वोत्तर भारत का भी अध्ययन किया था जो बर्मा, तिब्बत 
और चीन से मिला है। उन्होने नागालैंड, मीजोरम, असम और उदयाचल पर 
एक बड़ी प्रामाणिक पुस्तक (डाक कॉर्नर आफ इंडिया) लिखी थी। इसके बाद 
उन्होंने भारत-चीन युद्ध, और भारत-पाक युद्ध पर भी पुस्तक लिखी जो सैनिक 
दृष्टि से लिखी गयी थी । सैनिक क्षेत्र में उनका बड़ा सम्मान हुआ। मृत्यु से पूर्व 
उन्होंने कश्मीर के युद्धो पर एक बड़ी खोजपूर्ण पुस्तक लिखी थी जो वे प्रेस में 
छपने को दे गये थे। मेजर होते हुए भी अपनी प्रामाणिक पुस्तकों के कारण उनका 
बड़े-बड़े सेनिक अधिकारी भी बड़ा सम्मान करते थे। पुस्तक लिखने के पहले वे 
रणक्षेत्र के हर भाग को देखते, स्वयं संग्रामों के रेखाचित्न बनाते तथा युद्ध में भाग 
लेनेवाले सिपाहियों और छोटे अफसरों (नॉन-कमीशंड आफिसरों) से प्रत्येक 
संग्राम की छोटी से छोटी बातें पुछकर उनका परीक्षण करके किसी संग्राम का 
वर्णन करते। संग्राम या युद्ध-संबंधी जो भी प्रकाशित या अप्रकाशित साहित्य 
उन्हें मिल जाता, उसका वे ध्यान से अध्ययन करते । इतनी तैयारी के बाद वे 
पुस्तक लिखते और अपने व्यय से उसे छपाते, क्योंकि उनका उद्देश्य सेना और 
भारत की सेवा करना था---धनोपाज न नही । भारत के प्रथम भारतीय सेनापति 
जनरल करिअप्पा के वे कृपापात्र थे। मृत्यु से कुछ सप्ताह पूर्व वे अपनी कश्मीर 
संबंधी पुस्तक पर उनके विचार जानने के लिए उनके घर मरकारा (कुर्ग) गये थे 
और तीन दिन उनके अतिथि रहे । इस आतिथ्य पर उन्होंने हमारे अनुरोध पर 
एक लेख लिखा था जो हमने जनवरी ७३ में प्रकाशित किया था। जब हमने 
जनरल करिअप्पा को उनकी मृत्यु कीसूचना दी तो उन्होंने हमे लिखा : “89 ४5 
6687 ए6 8५४86 [08 8 एणाी6 ज़्तॉश' णा वर्शषए6 फाक्ाशार ॥ ०प्रा 
००प/ए... तंड 9008 फ्रटाढ ग्रण गाँए ण शछाल्या शांविद्वाए एक्ोए8 (0 
०प्राए 587ए[0७ 07]0६875---088. 8707 9765680(---पा 80776 ९ 8]50 ०0 
श64६ ०(ए८कांणाब] एक०6 [0 6 एपजो० णी ०00 000709.7 (उनकी 
मृत्यु से हमने प्रचुर संख्या में पुस्तक लिखनेवाले एक लेखक को खो दिया 
जिसने हमारे देश की सुरक्षा से संबंधित विषयों पर पुस्तक लिखी थीं। उनकी 
पुस्तक हमारी सुरक्षा सेवा के अवकाश प्राप्त और वतंमान अधिकारियों के लिए 
सेनिक मामलों में बहुमूल्य ही नही हैं, प्रत्युत उनमें से कुछ हमारे देश की जनता 
की शिक्षा के लिए भी मृल्यवान हैं।) जनरल करिञअप्पा के समान महान्‌ सेना- 
नायक की यह सम्मति मेजर जौहरी के लेखन के रूप में सेवाओं के लिए बहुत 

बड़ा प्रमाणपत्र है। 

उनका जीवन सेना में घुलमिल गया था। वे उसे अपना परिवार समझते थे। 
अपनी गाढ़ी कमाई के ब्याज और पेंशन से वे अपने रेजिमेंट की कल्याण-निधि में 
प्रति वर्ष एक हजार रुपये भेजते थे । अपनी वसीयत में वे अपने धन का अधिकांश 
भाग अयने रेजिमेंट गढ़वाल रायफल्स को दे गये हैं जो पचास हजार हैं। इसी 
से उनकी उदारता, विशाल हृदयता तथा सेना के प्रति गहरे प्रेम का परिचय 
मिलता है। 

उन्होने अपनी पुस्तक अंग्रेजी मे लिखी है। पुराने सहारनपुरी होने के कारण 
वे उर्दू जानते थे--हिंदी बहुत कम। हमारे अनुरोध पर उन्होंने (सरस्वती के लिए 
लेख लिखना आरंभ किया और वे इतने कुशाग्र-बुद्धि थे कि थोड़े ही दिनों में 
संतोषजनक हिंदी लिखने लगे थे । हमने उनके अनेक लेख प्रकाशित किये । उनके 
दो लेख हमारे पास अप्रकाशित पड़े थे। उनमे से हमने एक इस अंक में, और दूसरा 
तीन दिन जनरल करिअप्पा के अतिथि' जनवरी '७३ मे प्रकाशित किया था। 
हमारे अनुरोध पर उन्होने हिंदी में 'छापामार युद्ध नाम की एक पुस्तक भी 
लिखी और प्रकाशित की थी जो हिंदी के सनिक साहित्य में अपना विशिष्ट 
स्थान रखती है। 

वे हमसे जुलाई के अंत में विदा होकर कश्मीर गये। वहां से वे लद्दाख गये 
और लद्दाख से वे एक अनजाने मार्ग की खोज में हिमाचल श्रदेश पहुचे। यह 
रास्ता बड़ा दुर्गंभ था। सड़क की कौन बात, पगडडी भी नही थी। भीषण चढ़ा- 
इयों और उतराइयों के कारण उनकी ६४ वर्ष की अवस्था का हृदय उस दुःसाध्य 
परिश्रम को सहन नही कर सका | वे अपने ध्येय में तो सफल हो गये, अर्थात्‌ उस 
अनजाने मार्ग से हिमालय पार कर हिमाचल प्रदेश के प्रसिद्ध मनाली नामक 
स्थान पर पहुंच गये । वहां वे डाक-बंगले मे ठहरे और भोजन करके सो गये । 
रात को सोते ही में उनकी हृदयगति बंद हो गयी । सवेरे वे मृत पाये गये । उन्होंने 
इस कहावत को चरितार्थ किया कि शरीरं बा पातयेम्‌, काये वा साधयेम्‌ । 

हमसे उनकी गहरी मित्नता हो गयी थी। वे बड़े सज्जन, स्पष्टवक्ता, निर्भकि 
और सुलझे दिमाय के सच्चे अर्थों में सज्जन व्यक्ति थे। उन्तकी मृत्यु से हिंदी ने 
सनिक विषयों के एक दुर्लभ लेखक ही को नहीं खोया, सरस्वती ने अपना एक 
सम्मानीय लेखक भी खो दिया । हमारा मित्न-शोक व्यक्तिगत है। भगवान्‌ उनको 
आत्मा को शांति दे ! 

(श्री) सुखसम्पति राय भण्डारो 


हमें यह जानकर बहुत दुःख हुआ कि ७१ वर्ष की आयु में हिंदी के पुराने 
लेखक-उत्नायक श्री सुखसम्पति राय भंडारी का निधन नवम्बर ६२ में इंदौर में 
हो गया। वे कसर से वीड़ित थे। श्री भंडारी ने आज से प्रायः चालीस-पचास वर्ष 
पहले हिंदी में वैज्ञानिक कोश के निर्माण का कार्य आरंभ किया था। उनका 
वेज्ञानिक कोश दस बड़े-बड़े खंडों मे समाप्त हुआ था। वह बड़ा उपयोगी और 
मूल्यवान है। हिंदी को समृद्ध करने में पिछली पीढी के जिन निस्पृह और योग्य 
व्यक्तियों ने विशुद्ध सेवा भाव से अथक परिश्रम किया था, उनमें उनकी गणना 
होती हैं। कितु खेद है कि उनकी सेवाओ और उनके कार्य की उचित कद्र नहीं 
की गयी। अतिम बार उनसे हमारी भेंट १६५४ में हुई थी। उन्हें आशा थी कि 
स्वतंत्नत्ा-प्राप्ति के बाद देशी सरकारें उनके कार्य की सराहना करेंगी तथा उनके 
अनुभव और योग्यता से लाभ उठावेगी। उन्होंने अपना बृहत्‌ कोश स्वयं ही प्रका- 
शित किया था, और उससे उन्होंने अपनी सीमित आय का बहुत बड़ा भाग लगा 
दिया था। कितु उन्हें इस बात से बड़ी निराशा थी कि स्वतंत्रता-प्राप्ति के बाद 
भी उनकी सुनवायी कहीं नहीं हुई। वे पुराने इंदौर राज्य के रामपुरा नामक 
स्थान के रहनेवाले थे जो अब मध्यप्रदेश मे है। उनका अधिकांश जीवन राज- 
स्थान और मध्यभारत मे बीता। विद्वान्‌ होते हुए भी वे बड़े निरभिमानी और 
विनम्र थे। ऐसे ही निस्पृह और एकांत हिंदी-प्रेमियों ने पिछले युग में हिंदी को 
वह बल और|वह्‌ ओज दिया जिसके कारण वह राष्ट्रभाषा हो सकी। वे हिंदी 
के उन अज्ञात और मृक सेवकों में थे जिनकी हड्डियों की नीव पर आज हिंदी 


का विशाल भवन खड़ा है। हम उनकी स्मृति के प्रति अपनी अत्यंत विन 
श्रद्धांजलि अपित करते है। ह 

(श्री) सुदर्शनजी 


बंबई में हिंदी के आरंभिक प्रमुख कहानीकार और द्विवेदी युग के लेखक सुदर्शन 
जी का स्वरगंवास दिसंबर '६७ में हुआ। वे पंजाब के निवासी थे। ट्िंवेदी युग में 
सुदर्शनजी और श्री सन्‍्तराम बी० ए० पंजाब के हिंदी के प्रमुख लेखक थे। सुदर्शन 
जी की कहानियां सरस्वती' ही में छपती थी और उसी के माध्यम से सुदर्शनजी 
की कला का विकास हुआ। उनकी पहली कहानी 'प्रलय की रात्रि सन्‌ १९२२ में 
'सरस्वती' में छवी थी। बाद मे वे बम्बई चले गये और फिल्मों में काम करने 
लगे, वहां भी उन्हें काफी सफलता मिली। वे वम्बई की हिंदी साहित्यिक गति- 
विधियों मे बराबर भाग लेते रहे तथा उन्हें प्रभावित करते रहे । 
उनका जन्म सन्‌ १८६६ में स्थालकोट में हुआ था। उनका असली नाम 
बदरीनाथ था, कितु वे अपने उपनाम सुदर्शन से ही प्रसिद्ध हुए। वे नाम 
ही से नहीं, शरीर-संपत्ति से भी सुदर्शन थे। उनका व्यक्तित्व बड़ा प्रभावशाली 
था। उन्होंने पंजाब विश्वविद्यालय से बी०ए० किया। आरंभ मे वे उर्दू में कहा- 
नियां लिखते थे। बाद में हिंदी की ओर रुझान हुआ और हिंदी में लिखने लगे । 
उनकी पहली कहानी पढकर आचार्य द्विवेदी ने उन्हें बहुत प्रोत्साहित किया जिसके 
फलस्वरूप वे केवल हिंदी मे लिखने लगे । उनकी कहानियों के कई संग्रह तीथर्थ- 
यात्रा, सुदर्शन सुधा, 'परिवर्तन' आदि नामों से प्रकाशित हुए है। उन्होंने भाग- 
वनन्‍्ती' नामक एक उपन्यास और “आनरेरी मजिस्ट्रेट” वाम का एक प्रहसन भी 
लिखा था। सुदर्शनजी, प्रेमचंदजी, कौशिकजी, ज्वालादत्त शर्मा आदि ने हिंदी में 
आधुनिक कहानी विधा की नीव ही नहीं डाली, प्रत्युत उस विधा को विकसित भी 
किया। वे हिंदी कहानी-कला की नीव के पत्थरेे जिन पर आज के हिंदी 
कहानी-साहित्य का विशाल भवन खड़ा है। उनके निधन से हिवेदी युग को एक 
महत्त्वपूर्ण कड़ी टूट गयी। सरस्वती” अपने सम्मानित लेखक और हिंदी साहित्य 

के उन्‍नायक श्री सुदर्शनजी के प्रति अपनी श्रद्धांजलि अपित करती है और उनके 
शोक-संतप्त परिवार के प्रति हादिक समवेदना प्रकट करती है । 





(श्री) सुधांश, लक्ष्मीनारायण 


बिहार का एक साहित्यकार हिंदी का (दिनकर ( सूर्य ) था और दूसरा सुधांशु 
(चन्द्रमा) था। यह कसा देव दुविपाक है कि कुछ ही दितों के अंतर में दोनों ही 
अस्त हो गये । श्री लक्ष्मीनारायण सिंह 'सुधांशु' के निधन का समाचार उतना ही 
अप्रत्याशित था जितना दिनकरजी के स्वगंवास का। थोड़े ही दिनों के अंतर में 
इतने भीषण आधघातों ने हिंदी का हृदय जजर कर दिया है। 

सुधांशुजी साहित्य, हिंदी और राजनीति में समान रूप से भाग लेते थे--- 
और उनमे डूबकर भाग लेते थे। इसी निथ्ठा के कारण उन्हें जीवन में सफलता 
और सम्मान मिला । सुधांशुजी का जन्म पूर्णिया जिले के एक समृद्ध क्षत्रिय जमीं- 
दार परिवार में हुआ था। उन्होंने हिंदू विश्वविद्यालय से एम० ए० किया था। 
कितु हिंदीभक्त और राष्टद्रभक्त होने के कारण उन्होंने अपना सारा जीवन इन 
दो क्षेत्रों में सेवा करने में लगा दिया। वे कई वर्ष देवघर की प्रसिद्ध विद्यापीठ के 
प्राचार्य रहे जो हिंदी के माध्यम से उच्च शिक्षा देने के लिए उस युग में स्थापित 
की गयी थी जब स्वेत्न उच्च शिक्षा का माध्यम अंग्रेजी थी। हिंदी के प्रचार में--- 
विशेषकर रांची ऐसे आदिवासी क्षेत्रों में-- उन्होंने स्तुत्य कार्य किया। हिदी के 
प्रचार और प्रसार के अतिरिक्त वे सफल लेखक और आलोचक भी थे। उनकी 
दो पुस्तक काव्य में अभिव्यंजनावाद' और “जीवन के तत्त्व और काव्य के सिद्धांत 
हिंदी के आलोचना-साहित्य में बड़ी समादुत हुई और आज भी उनका महत्त्व घटा 
नहीं है। उन्होंने कई वर्ष 'अवन्तिका' नाम की मासिक पत्निका का संपादन किया 
जिसके वास्तव्रिक सर्वेसर्वा वे ही थे। 'अवच्तिका' में उनकी लेखनी के सौष्ठव 
और संपादन-कुशलता के प्रचुर प्रमाण मिलते है। प्रभा, “मर्यादा, विक्रम 


१९२ | पावन स्मरण 


आदि की तरह 'अवन्तिका' उन अल्पजीवी पत्निकाओं में है जो जितने दिन जीवित 
रही उतने दिनों प्रभावशाली रही, और अपनी महत्ता के कारण वे हिंदी पत्र- 
कारिता के इतिहास में स्थायी महत्त्व का स्थान पा गयी । सुधांशुजी बिहार हिंदी 
साहित्य-सम्मेलन के प्रमुख कार्यकर्ताओं में थे और वे कई वर्ष तक उसके अध्यक्ष 
भी रहे। पटना में हिंदी साहित्य-सम्मेलन का जो विशेष अधिवेशन हुआ था उस 
जटिल” समारोह को सफल वनाना अत्यंत कठिन कार्य था। वह सुधांशुजी के 
व्यक्तित्व और सूझबूझ के कारण ही सफल हो सका। बिहार में हिंदी ग्रंथ एकादमी 
के वे अध्यक्ष थे और उसे स्थापित करने तथा उसकी कार्य-प्रणाली को स्थायी रूप 
और दिशा देने का श्रेय उन्ही को है। इस प्रकार हिंदी के प्रचारक, हिंदी के 
अध्यापक, हिंदी संस्थाओं के संचालक, उच्च श्रेणी के विचारक, लेखक, आलोचक 
और संपादक के रूप में उनकी हिंदी की सेवाएं बहुमुखी ही नही, बड़ी महत्त्वपूर्ण 
और उच्चश्रेणी की थीं। पिछले कुछ वर्षो में तो सेठ गोविददास, श्री गंगाशरणसिंह 
तथा सुधांशुजी ही अखिल भारतीय स्तर पर हिंदी के सर्वमान्य नेता, उन्‍्नायक 
और उसके पक्ष-समर्थक रह गये थे। हिंदी कार्यकर्ता उनके नेतृत्व में बहुत 
विश्वास करते थे । 
सुधांशुजी का दूसरा कार्य क्षेत्र राजनीतिक था। वे आरंभ ही से, जमीदार होते 
हुए भी, राष्ट्रीय आंदोलन में कृद पड़े थे। उन्होंने दमन के दिनों में, पुलिस की 
लाठियों की मार सही, कई बार सपरिश्रम कारागार का दंड सहा, कितु कभी इन 
कष्टों से विचलित नही हुए। अपने उच्च चरित्र, प्रभावशाली व्यक्तित्व और 
योग्यता के कारण उन्होंने बिहार की राजनीति में अपना विशिष्ट स्थान बना 
लिया था । वे कई बिहार विधानसभा के सदस्य रहे और अंत में उसके अध्यक्ष हो 
गये । वे बिहार के उन बहुत थोड़े नेताओं में थे जो अपने उच्च चरित्र, ईमानदारी 
और योग्यता के कारण सभी वर्गों द्वारा समादृत थे। कितु दुर्भाग्य से बिहार की 
राजनीति में जातिवाद का जो अभिशाप लग गया है, उसका शिकार उन ऐसे 
सदाशय और निष्पक्ष व्यक्ति को भी होना पड़ा । 
सुधांशुजी के स्वरगंवास से हिंदी को महान्‌ क्षति हुई हैं। उनके समान विदस्ध 
साहित्यकार और हिंदी के नेतृत्व का मिश्रण मिलता कठिन है। उनकी आभिजात्य 
शिष्टता, शील और विनम्रता से उनसे मिलनेवाला प्रत्येक व्यक्ति प्रभावित हुए 
बिना नही रहता था। वैसा ही चारुदर्शन उनका व्यक्तित्व था। बिहार ही नही, 
सारे देश की उनकी मृत्यु से अपूरणीय क्षति हुई है। हम उनके परिवार के प्रति 
हादिक समवेदना व्यक्त करते हैं । 

(श्री) सोमपुरा 


सौराष्ट्र के प्रसिद्ध मदिर-कला के विद्वान्‌ और सोमनाथ के नये मंदिर के 
निर्माता श्री सोमपुराजी का स्वर्गवास अक्टूबर १६६६ में एक दुर्घटना में हो गया 
था। वे श्री बद्रीनाथजी की यात्रा करने गये थे। विष्ण प्रयाग में (जहां विष्णु 
गंगा और अलखनन्दा का संगम है) वे स्तान करते समय बहुकर डूब गये । उनकी 
अवस्था सत्तर वर्ष से अधिक थी। 

कई वर्ष पूर्व जब हम सोमनाथजी के दर्शन करने गये थे तब संयोग से वहां 
उनसे हमारी भेंट हो गयी । स्वतंत्नता-प्राप्ति के बाद गुजरात और सौराष्ट्र के 
नेताओं ने (जिनमे स्व० सरदार पटेल और श्री कन्हैयालाल माणिकलाल मुंशी 
प्रमुख थे) सोमनाथ के उस परम प्राचीन मंदिर को फिर से बनवाने का निश्चय 
किया जो अनेक बार तोड़ा गया और अनेक बार बनाया गया था। अंतिम बार 
गुजरात के एक नवाब ने उसको तोड़ा था और ऐसा कर दिया था कि वह फिर 
से काम में न लाया जा सके। पुण्य श्लोका महारानी अहिल्याबाई ने मूल मंदिर 
से कुछ दूर पर एक नया मंदिर बनवा दिया था, किंतु पुराने मदिर के कुछ भग्ना- 
वशेष ही बच रहे थे। इन नेताओं ने उस मूल मंदिर के स्थान पर ही नया मंदिर 
बनाने का निश्चय किया और उसके लिए एक ट्रस्ट बना दिया गया; किंतु प्राचीन 
शली के मंदिर के बनानेवाले नहीं मिलते थे। उस समय श्री सोमपुराजी की 
सहायता ली गयी। वे मंदिर स्थापत्य के महान्‌ विद्वान थे। उन्होंने एक प्राचीन 
मंदिर स्थापत्य के संस्क्ृत ग्रंथ 'दीपा्ण व' का गुजराती अनुवाद किया था। कितु 
अनुवाद के साथ-साथ उन्होंने उसमें सेकड़ों रेखाचित्न देकर मूर्तियों तथा मंदिरों 
के शिल्न को स्पष्ट भी कर दिया था । इसमें हिंदू और जैन मंदिरों और मूत्तियों के 
संबंध में जितनी विवरणपूर्ण जानकारी दी गयी है, उतनी अच्यक्न दुल॑ भ है। उन्होंने 
हमसे उसका हिंदी संस्करण प्रकाशित करने की भी उत्सुकता प्रकट की थी । हमने 

कुछ प्रयत्न भी क्रिया, कितु न तो हमारी हिंदी संस्थाएं और व सरकारी समितियां 
ही ऐसे प्रकाशतों में बहुत रुचि लेती हैं। अतएवं वे उसका हिंदी संस्करण प्रका- 
शित न कर सके । 

सोमनाथ के मंदिर की उन्होंने जो कल्पना की थी और उसका जो नकशा 
बनाया था, वह बहुत विशाल था। अभी उसका एक अंश ही वन पाया है, कितु 
जितना बना है वह अपने में पूर्ण है। मंदिर की प्रतिप्ठापना स्वयं तत्कालीन 
राष्ट्रपति बाबू राजेन्रप्रसादी ने की थी, और उन्होंने मंदिर के शिल्प और 
निर्माता की बड़ी प्रशंसा की थी । 

सोमपुराजी को मंदिरों के शिल्प और मूतिकला का अपूर्व ज्ञान था। वे इन 
बातों के चलते-फिरते विश्वकोश थे। इतने विद्वान होते हुए भी वे बड़े निरभिमानी 
और सरल स्वभाव के थे। हमें उनकी अकाल मृत्यु के समाचार से बड़ा दुःख 


हुआ। उनकी मृत्यु से भारतीय शिल्प और प्राचीन स्थापत्य की महान्‌ क्षति हुई 
है। 
(््‌ 





(परस भागवत ) हनुमानप्रसाद पोहार 


कल्याण के संस्थापक-संपादक और भारत-प्रसिद्ध गीता प्रेस के संस्थापक 
परम वष्णव श्री हनुमानप्रसाद पोह्ार का मार्च ७१ में गीता वाटिका में वेकुंठवास 
हो गया । वे इस युग की एक महान्‌ और आश्चर्यजनक विभूति थे। गांधीजी ने 
नरसी मेहता के भजन “वंष्णवजण तो तेणे कहिए जो पीर पराई जाने रे' को देश 
में बड़ा लोकप्रिय बना दिया था। उस भजन की हुई “वेष्णव' की परिभाषा भाई 
जी पर (जिस नाम से पोह्ारजी विख्यात थे) पूरी बैठती थी। उसकी प्रत्येक 
पंक्ति के वे जीवित उदाहरण थे । इसीलिए हमने उन्हें परम भागवत” कहा 
है। 


पोहारजी उस रत्न के समान थे जिसमें तराशंकर अनेक पहलू बना दिये जाते 

हैं, और प्रत्येक पहलू से अपूर्व दीप्ति और आभा निकलती है। उनके जीवन का 
राजनीतिक पहलू था, समाज-सेवी और पर-दुःख परायणता का पहलू था, लोक- 
संग्रह का पहलू था, अपरिग्रह का पहलू था, जीवन के उच्च नैतिक आदर्शों का 
पहलू था, उच्च स्तर की कार्य-कुशलता, संगठन शक्ति और कर्मठता का पहलू 
था, और भी कितने पहलू थे, कितु वह रत्न जिस पदार्थ का बना था उसे व्यापक 
अर्थ में 'धर्म' कहा सकता है। इसी 'धर्म और धामिकता के पदार्थ के रत्न होने के 
कारण उन पहलुओं में इतनी प्रखर आभा थी कि वह जौहरियों और सामान्य 
लोगों को समान रूप से प्रभावित करती थी। 

उनका क्रिया-कलाप इतना विस्तृत और बहुमुखी था कि उसके क्षेत्र- 
विस्तार को देखकर आश्चर्य होता था । उसका परिचय देने का न तो यह अवसर 
है और न इस छोटी-सी टिप्पणी में वह दिया ही जा सकता है। इसके लिए तो 
एक विशाल ग्रंथ की आवश्यकता है और उसे भरसक पूर्ण बनाने के लिए उन 
असख्य व्यक्तियों के सहयोग की आवश्यकता है जो उनके विशाल कार्यक्षेत्र के 
किसी अग में उनके संपर्क मे आये। क्रृतज्ञता की यह मांग है कि उनके अनुरूप 
एक विशाल स्मृति-ग्रंथ प्रकाशित किया जाय। कल्याण” का भी एक विशाल 
विशेष अंक उनकी श्रद्धांजलि के रूप में निकालना चाहिए। तभी लोगों को भाई 
जी की बहुमुखी प्रतिभा, उनके अनेक क्षेत्रों के कार्यो और उनके मधुर, तपस्वी 
एवं वष्णव स्वरूप का परिचय मिल सकेगा | 

उनके त्यागमय जीवन के दो विशेष प्रेरक लक्ष्य थे--जनता मे धामिक और 
नैतिक भावना का पुनप्र तिप्ठापन तथा दुखी एवं संतप्त लोगों की सेवा। उनके 
विविध कार्यो के प्रेरक स्रोत इन्ही दो भावनाओं में पाये जायेगे। दु्भिक्ष, बाढ़, 
महामारी आदि से पीड़ित लोगों की सेवा के अनेक अभियान तथा कल्याण और 
धामिक साहित्य का प्रथम प्रकाशन एवं अनेक धार्मिक समारोहों के संयोजन, 
सभी इनके जीवन के इन दो महान्‌ लक्ष्यों की पूति के लिए थे। और इनमें उन्हें 
जो असाधारण सफलता मिली वह आश्चयेंजनक थी। 'कल्याण' हिंदीं का सबसे 
अधिक प्रचारित मासिक पत्न है जिसका प्रचार भारत तक ही सीमित नहीं है। 
वह डेढ़ लाख छपता है। उसकी मांग और भी अधिक है कितु कागज की कठि- 
नाई के कारण उसे अधिक संख्या में नहीं छापा जा सकता। गीता प्रेस द्वारा 
प्रकाशित धामिक साहित्य ने हिंदू घरों में अपना निष्ठित स्थान बना लिया है 
और उसने हिंदू जनता की धामिक आवश्यकताओं की पूति ही करने में सहयोग 
नहीं दिया प्रत्युत उसने उनकी आस्था को दृढ़ करने में भी सहायता दी 
है। 

वे अनन्य कृष्णभक्त थे और भगवान्‌ का यह वाक्य उन्होंने जीवन में उतार 
लिया था--- 

यत्करोषि यदश्नासि यज्जुहोधि ददासि यत्‌ 
यत्तपस्यसि कौन्तेय तत्कुरुष्व मद्पणस्‌ 
मनन्‍्मना भव मद्भक्तो मद्याजी मां तमस्कुरु 
मामेवंष्यसि युकत्व॑वमात्मानं मत्परायण: ॥ 
उनके लिए इससे अधिक और कुछ कहने की आवश्यकता ही क्‍या है ? 
भाईजी को हिंदू बालकों को आरंभ ही से अपने धर्म और अपनी संस्कृति 
के परिचय और संस्कार देने की आवश्यकता का अनुभव होता था। एक बार 
उन्होंने हमसे हिंदी भाषा में ऐसी रीडरों को तैयार कराने के संबंध मे विचार- 
विमर्श किया था जो इस उद्देश्य की पूर्ति कर सकें। वे जानते थे कि सरकार से वे 
स्‍्कलों के लिए स्वीकृत न होंगी, कितु उन्हें विश्वास था कि यदि वे उत्कृष्ट हुईं 
और शिक्षा विज्ञान की दृष्टि से उपयुक्त हुई तो लाखों हिंदू माता-पिता उन्हें 
अपने बच्चों के हाथ में देंगे। हमने उन्हें कुछ विचार दिये भी थे, और वे हमसे 
उनकी तैयारी में सहयोग चाहते थे । कितु उन दिनों हम सरकारी सेवा में थे और 
इतने व्यस्त थे कि इस काये को इसके महत्त्व के अनुसार समय देने मे असमथ थे । 
इसका हमें सर्देव दुःख रहेगा। उन्होंने एक प्राइमर गीता प्रेस से प्रकाशित भी की 
थी । वह चली भी, कितु वह हमारी कल्पना के अनुसार स्तर कीन थी। इस 
घटना से यह तो स्पष्ट हो ही जाता है कि वे कितने दूरदर्शी थे और उन्हें भावी 
संतान को हिंदू धर्म और भारतीय संस्कृति में दीक्षित करने की कितनी उत्कंठा 
थी। 
भाईजी के समान विभूतियां यदाकदा ही अवतरित होती है | पिछली शती 
के अंत और इस शती के आरंभ में इस देश में अनेक क्षेत्रों में अनेक महापुरुष 
उत्पन्न हुए। भाईजी उनमें से एक और शायद अपने ढंग के एकमात्र महापुरुष 
थे। यह हमारा सौभाग्य था कि हमें उनके समकालीन होने का गौरव प्राप्त हुआ । 
वे अपनी अक्षय कीति तथा अपना जो महान्‌ और महत्त्वपूर्ण कार्य छोड़ गये है 
उसमें अमर रहेंगे--कितु उनके कार्य को आगे बढ़ाने का भार उनके अनुयायियों 
और प्रशंसकों का गुरु उत्तरदायित्व है। भाईजी की प्रेरणा और उदाहरण उन्हें 
अपने कतंव्य का पालन करने की शक्ति दें । उनके लिए क्‍या शोक किया जाय ! 
“सन्त मरे कहा रोइए जो अपने गृह को जाय * / 

(श्री) हरिभाऊ उपाध्याय 


पंडित हरिभाऊ उपाध्याय के स्वर्गवास के साथ पिछले युग की एक महत्त्व- 
पूर्ण कड़ी टूट गयी । सरस्वती” को उनके निधन से विशेष दुःख हुआ क्योंकि वे 
आ० महावीरप्रसाद द्विवेदी के समय में 'सरस्वती' के सहायक संपादक कई वर्ष रहे 
और सदेव सरस्वती' के प्रति आत्मीयता की भावना रखते रहे। वे हमारे 
आदरणीय मित्रों मे थे और कई बार अजमेर, हतूडी और जयपुर में हमें उनके 
आतिथ्य का सौभाग्य प्राप्त हुआ था। वे सरलता, सौजन्य और उच्च चरित्र की 
मूर्ति थे और सारे देश में दा साहब' के नाम से आदरपूर्वक याद किये जाते थे। 
वे गांधीजी के अनन्य भक्त थे और उन थोड़े से गांधीवादियों में थे जो शासकीय 
पद पाने पर भी व्यवहार में उनके सिद्धांतों का अनुसरण करते रहे। राजनीति 
में उन्होंने स्वतंत्रता आंदोलन के समय प्रवेश किया और अपने उच्च चरित्र, 
निस्पृह सेवा और योग्यता के कारण वे बिना इच्छा और प्रयास के नेता माने 
जाने लगे । जब अजमेर का जिला अंग्रेजी शासन से मुक्त होकर एक अलग राज्य 
बना तो वे उसके मुख्य मंत्री हुए, बाद में जब राजस्थान का नया राज्य बना और 
अजमेर उसमें विलीन हो गया तब वे राजस्थान में शिक्षा मंत्री हो गये। उन्होंने 
कई वर्ष तक योग्यता से इस पद को विभूषित किया और स्वास्थ्य खराब हो जाने 
पर वे स्वयं उस पद से अलग हो गये । 

वे राजनीति में रहते हुए भी रचनात्मक कार्यो मे सदेव लगे रहते थे । अजमेर 
के पास ह॒तूंडी में उन्होंने आश्रमों के आदर्श पर एक कन्या विद्यालय स्थापित 
किया जो अपनी शिक्षा की उत्कृष्टता के लिए देश मे प्रसिद्ध है। दा साहब को 
बह इतना प्रिय था और वह उसमें इतने एकरस हो गये थे कि वही उनका मुख्य 
निवास-स्थान बन गया था। उससे उन्हें बड़ा मोह था और उन्हें उसकी उन्नति 
और कार्यकलाप की सदेव चिता बनी रहती थी। 

राजनीति में सक्रिय भाग लेते हुए भी उनकी उद्दाम साहित्यिक प्रतिभा नही 
दब पायी। सरस्वती के संपादन विभाग में उन्होंने आचार्य द्विवेदी से पत्रकारिता 
की दीक्षा ली और बाद में 'मानव मयूख', 'नवजीवन' और “राजस्थान' का 
संपादन किया। सबसे अधिक यश उन्हें 'त्यागभूमि' के संपादन से मिला जो 
उन्होंने अजमेर से निकाली थी। वह गांधीवादी रचनात्मक विचारों के प्रचार की 
प्रमुख हिंदी पत्रिका थी और उसका साहित्यिक मानदंड भी बहुत ऊंचा था। बाद 
में जब उनके प्रयत्न से दिल्‍ली में सस्ता साहित्य मंडल स्थापित हुआ तब वहां से 
उन्होंने 'जीवन साहित्य” मासिक निकालकर उसका संपादन किया। यद्यपि बाद 
में व्यस्त रहने और स्वास्थ्य की खराबी के कारण उन्होंने उसका संपादन छोड़ 
दिया था तथापि वे अंत तक उसके संपादक-मंडल में बने रहे और संपादको 
का मार्गदर्शन करते रहे । 

पत्चकार के रूप ही में नही, लेखक के रूप में भी उन्होंने हिंदी की बड़ी सेवा 
की। उन्होंने हिंदी में बीसों महत्त्वपूर्ण पुस्तक लिखीं। इनमें अधिक महत्त्वपूर्ण 
स्वतंत्रता की ओर, मनन और स्वागत', 'स्वामीजी का वलिदान', 'जमनालाल 
बजाज का जीवन-चरित्र आदि है। कितु उनका सबसे महत्त्वपूर्ण ग्रंथ 'भागवत 
धर्म है जो दो खंडों में है। उसमें एक मौलिक और महान्‌ अध्यात्मिक विचारक 
के रूप में उनका परिचय मिलता है। आधुनिक परिवेश में हिंदी में सबसे अधिक 
अच्छी हिंदू धर्म की व्याख्या हमने अन्य किसी पुस्तक में नहीं देखी । वह हिंदी 
का गौरव-ग्रंथ है और उनकी कीति को सर्देव अमर रखेंगा। मौलिक पुस्तको को 
लिखने के अतिरिक्त उन्होने कितनी पुस्तकों के अनुवाद भी किये । उनमे “गांधीजी 
की आत्मकथा, कांग्रेस का इतिहास, 'सम्राट्‌ अशोक' और “रागिनी प्रमुख है। 
उनकी एक मौलिक पुस्तक 'युगधममम ब्रिटिश प्राणपण से देश से गरीबी दूर और 
वस्तुओं के मूल्यों को नियंत्रित करना चाहती है। कितु फिर भी न तो गरीबी 
में कोई विशेष कमी हुई और न मृल्य-बृद्धि पर ही रोक लग सकी। हम अथ्थ- 
शास्त्रीय और वित्तीय जटिलताओं को नही समझते । अतएवं हम इस स्थिति के 
कारणों को नहीं बता सकते । कितु वृक्ष अपने फल से पहचाना जाता है। सरकार 
की आ्थिक नीतियों में या उनके कार्यान्वयन में कही कोई त्रुटि, कोई भूल है 
जिससे न तो गरीबी ही कम हो रही है और न मूल्यों की वृद्धि पर ही कोई रोक 
लगी है। सरकार इस स्थिति से पूर्णतः: अवगत है और सरकार के सर्वोत्तम मस्तिष्क 
इन जटिल समस्याओ को सुलझाने में लगे है। कुछ सरकारी कर्मचारियों और 
श्रमिकों को महंगाई भत्ता बढ़ाकर उन्हें कुछ राहत भले ही मिली हो कितु 
सामान्य नागरिक जिसकी आय या तो बढ़ी ही नहीं (जैसे अधिकांश पेंशनरों की ) 
या नाममात्त को बढ़ी है, उनका जीवन कितना कष्टमय हो गया है, इसे समझने 
के लिए प्रखर बुद्धि या कल्पता की आवश्यकता नही है। हमारे वित्त मंत्री हमें 

बार-बार अच्छे दिनों के आने का आश्वासन देते रहते हैं, पर “पलेटों की सदा 
सुनता हूं, पर खाता नही आता ! क्‍या हम आशा करें कि अब सरकार कोई ऐसा 
कदम उठायेगी जिससे सामान्य जनता की स्थिति इतनी दयनीय न रहे और मूल्यों 
में कमी हो ? 





(मराठी उपन्यास-सम्राट) हरिनारायण आपटे 


मराठी संसार में प्रसिद्ध उपन्यासकार हरिनारायण केवल मराठी ही के 
साहित्यकार नहीं थे, उनकी क्ृतियां देश और काल के बंधन को तोड़कर साव॑- 
भौमिक और चिरतन हो गयी थी । उनके ऐतिहासिक उपन्यासों ने देशवासियों 
के हृदयों में मातृभ्ूमि के प्रति एक सात्विक और शक्तिशाली भक्ति को जागृत किया 
था। उनका साहित्यिक कार्य देश को जागृत करने और अपने स्वरूप को पहचानने 
के उस कार्य का पूरक था जो लोकमान्य तिलक आदि नेता राजनीतिक क्षेत्र में 
कर रहे थे। राजनीतिक नेताओं ने भारतवासियों में राष्ट्रीयता की जो भावना 
जगायी थी, उसकी लौ को हरिनारायण आपटे के ऐतिहासिक उपन्यासों ने बढाया 
ही नही प्रत्युत उसे ठोस ऐतिहासिक आधार दिया । हमने अपने विद्यार्थी-जीवन 
में उनके अमर उपन्यास “गढ़ आला पण सिंह ग्रेला' (गढ़ आया पर सिंह गया) 
का हिंदी अनुवाद पढ़ा था जो स्वर्गीय पं ० कृष्णकान्त मालवीय ने अभ्युदय प्रेस से 
प्रकाशित किया था। उसे पढ़े हमें पचास वर्ष से अधिक हो गये, कितु उसके प्रभाव 
की छाप हमारे हृदय पर आज भी बनी हुई है। राष्ट्रीयता की सृक्ष्म भावना को 
ठोस ऐतिहासिक आधार देकर उन्होंने देशवासियों में अपने राष्ट्रीय गौरव और 
अपने पृव्वेपुरुषों के शौर्य की सच्ची कथाएं प्रभावशाली ढंग से रखीं । इससे-परोक्ष 
रूप से स्वतंत्रता-आंदोलन को बल मिला । ऋषि बंकिमचन्द्र ने आनन्दमठ' लिख- 
कर जो कार्य बंगला भाषा में किया, वही काम पृण्यश्लोक हरिनारायण आपटे 
ने मराठी में 'उषःकाल', 'वज्ञाघात', 'मंस्रचा बाघ” आदि ऐतिहासिक उपन्यासों 

को लिखकर किया। जिस प्रकार आनन्दमठ ' ने केवल बंगाल को ही नही प्रत्युत 
सारे देश को प्रेरणा दी, उसी प्रकार आपटेजी के उपन्यासों ने भी सारे देश को 
प्रबुद्ध किया | इस दृष्टि से दोनों ही अखिल भारतीय साहित्यकार थे । 
हरिनारायण आपटे का जन्म सन्‌ १८६४ के मार्च मास की आठवी तारीख 
को खानदेश में एक सामान्य महाराष्ट्रीय ब्राह्मण के परिवार में हुआ था और 
उनकी शिक्षा पूना में हुईं। जिस समय वे पूना में विद्यार्थी थे, उस समय महाराष्ट्र 
का यह हृदय-स्थल लोकमान्य, चिपलूणकर, आगरकर आदि नरपुूंगवों के विचारो- 
त्तेजक कार्यकलापों के सिक्‍त था। विद्यार्थी-जीवन में ही उनकी साहित्यिक प्रतिभा 
जाग उठी । वे कविता करने और लेख लिखने लगे। चिपलूणकरजी की मृत्यु के 
समय हरिनारायण आपटे दमसवी कक्षा के विद्यार्थी थे, कितु उस समय उन्होने 
“शिष्यजन-विलाप' नामक जो कविता लिखी उसने सभी विद्वानों का ध्यान 
आकर्षित कर लिया । २१ वर्ष की अवस्था में उनका पहला उपन्यास आजकलच्या 
गोष्ठीमधली स्थिति' प्रकाशित हुआ, और उसके प्रकाशित होते ही मालूम हो 
गया कि मराठी साहित्याकाश में एक दीप्तिमान नक्षत्र का उदय हुआ है। तब से 
उनकी जो साहित्य-माधना आरभ हुई वह उनकी मृत्यु (१९१६) तक अबाध 
रूप से जारी रही। उन्होंने सब मिलाकर २१ उपन्यास लिखे। इनके अतिरिक्त 
वे ६ उपन्यास अघूरें छोड़ गये । 
पुण्यश्लोक हरितारायण आपटे केवल उपन्यासकार ही नही थे, वे कवि भी 
थे। उन्होंने दो नाटक भी लिखे। मराठी भाषा की व्यंजना शक्ति बढ़ाने मे उन्होने 
जो काम किया वह यह था कि अपने सामाजिक और ऐतिहासिक उपन्यासों के 
द्वारा उन्होंने सामान्य जनता में सत्साहित्य पढ़ने की अभिरुचि उत्पन्त की । 
आपटेजी विशुद्ध साहित्य-सेवी थे। वे बड़े निस्पृह थे । उन्होंने कई वर्ष पूना 
के प्रसिद्ध नूतन मराठी विद्यालय में अवंतनिक रूप से शिक्षक का काम किया। 
उन्हें पत्रकारिता में भी रुचि थी। प्रसिद्ध मराठी पत्र ज्ञानप्रकाश और 'सुधारक' 
से भी उनका वर्षो संबंध रहा। वे पूना की 'आनन्दाश्रम' नामक संस्था के सर्वेसर्वा 
थे। यह संस्था प्राचीन संस्कृत ग्रंथों का प्रकाशन करती थी । बाद मे उन्होने 'कमे- 
णूक' नामक अपना पत्र निकाला जिसमें उनकी अधिकांश कृतियां प्रकाशित हुई । 
पुण्यशलोक आपडटे सच्चे अर्थों में ब्राह्मण थे। उनके विद्याव्यसन, उनके उच्च 
चरित्न, उनकी अखंड साहित्य-साधना और उत्कट मातृभाषा-प्रेम तथा देशभक्ति 
ने उन्हें सारे देश का श्रद्धेय बना दिया था। मराठो संसार ने मार्च, १६६४ में 
जब उनकी जन्मशती मनायी तब हिंदीभाषा-भाषियों की ओर से 'सरस्वती' ने 
भी अपनी श्रद्धा के पुष्प इस महान्‌ मनीषी और साहित्यकार की स्मृति में अत्यंत 
विनीत भाव से अधित किये थे। हमें विश्वास है कि उनकी कृतियां हमारी 
अगणित भावी पीढ़ियों के लिए प्रेरणा का स्रोत रहेंगी । 

(पंडित) हरिशंकर शर्मा 


हिंदी का एक और महारथी चला गया। हृदय-गति रुक जाने से मात 

१९६६ में आगरे में हिंदी के प्रसिद्ध लेखक और पुराने पत्चकार पंडित हरिशंकर 

शर्मा की मृत्यु हो गयी थी। पंडितजी को साहित्यिक प्रतिभा अपने पूज्य पिता 
और अपने समय के प्रमुख कवि पं० नाथूराम शंकर' शर्मा से विरासत में प्राप्त 
हुई थी। आर्यसमाज मे कुछ ऐसी बात है कि उसमें कवियों की गुंजाइश नही, 
कट्टर आयंसमाजी होते हुए भी और कविता के प्रतिकूल वातावरण में रहते हुए 
भी शंकरजी बड़े सफल कवि थे। शायद इसी वातावरण के कारण उन्हें अपना 
वह प्रसिद्ध छंद लिखना पड़ा जिसका अंतिम चरण है---“कविता समुझाइबो मूढ़न 
कों, सबिता गहि भ्रूमि प॑ लाइबौ है, पंडित हरिशंकरजी भी आर्यंसमाजी थे, 
कितु वे बड़े सरस-हृदय व्यक्ति थे। दुर्भाग्य से पश्चिमी उत्तर प्रदेश हिंदी की 
साहित्यिक हलचलों से कटा हुआ रहा है। इस क्षेत्र में हिंदी साहित्य की धारा 
जीवित रखने में स्वर्गीय पं० पद्मसिह शर्मा, स्वर्गीय बाबू गुलाबराय और पंडित 
हरिशंकर शर्मा ने बड़ा काम किया। पं० पद्मसिह शर्मा की मृत्यु बहुत पहले हो 
गयी थी। बाबू गुलाबरायजी एकांत साधना में विश्वास करते थे। कितु पं० 
हरिशंकरजी शर्मा प्रायः आधी शती तक पश्चिमी उत्तर प्रदेश में हिंदी-प्रेमियों के 
नेता और प्रेरणास्रोत बने रहे। उनका जीवन हिंदी और आयेसमाज को समपित 
था। वे वर्षो उत्तर प्रदेश की आये प्रतिनिधि सभा के अध्यक्ष रहे । कई दशक वे 
उसके मुखपत्न आयेमित्र' के संपादक रहे। कई व वे वृन्दावन गुरुकुल (जो 
आयंसमाज की संस्था है) उप-कुलपति रहे। कितु निष्ठावान्‌ आर्यसमाजी होते 
हुए भी उनमें कट्टरता न थी। उनका हृदय अत्यंत विशाल था। उनमें दूसरों की 
भावनाओं ओर विचारों के प्रति बड़ी सहिष्णुता थी । हिंदी के वे गंभीर पंडित थे। 
छंदःशास्त्न के चोटी के विद्वान्‌ थे। वे अच्छी उर्दू जानते थे इसलिए उन्हें उर्दू के 

काव्य का भी विस्तृत ज्ञान था। उन्होंने हिंदी और उर्दू काव्य पर कई महत्त्वपूर्ण 
पुस्तक लिखी हैं जो उनके पांडित्य, विस्तृत अध्ययन और रसजता की प्रमाण हैं। 
इनमें से एक वृह॒द-ग्रंथ पर उन्होंने हमसे भूमिका लिखवा कर हमारा गौरव 
बढ़ाया था। वे गद्य और पद्च के सिद्धहस्त लेखक थे। उनकी कविता महावीर- 
प्रसाद द्विवेदी के युग की कविता की शैली में होती थी क्योकि उनका साहित्यिक 
विकास द्विवेदीकाल हो में हुआ था। उन्होंने कई काव्य-ग्रंथ रचे कितु उनकी 
सर्वाधिक ख्याति हास्य और व्यंग्य लेखक और कवि के रूप में हुई। 

पंडितजी की बहुमूल्य साहित्यिक सेवा के उपलक्ष्य में आगरा विश्वविद्यालय 
ने उन्हें 'डॉक्टर ऑफ लिट्रेचर की सम्माननीय उपाधि दी थी। भारत सरकार 
ने भी उन्हें 'पह्मश्री के अलंकरण से विभूषित किया था। कितु हिंदी-विरोधी 
काले विधेयक के विरोध में उन्होंने यह अलंकरण लौटा दिया था । 

शर्माजी का व्यक्तित्व बहुत ऊंचा और बड़ा आकष के था। उनमें नवयुवकों 
के प्रति बड़ी सहानुभूति थी। यही कारण है कि वे एक व्यक्ति न रहकर एक संस्था 
हो गये थे। संकड़ों ही नवोदित साहित्यकारों को उनसे प्रेरणा और प्रोत्साहन 
मिला। आगरा की नागरी प्रचारिणी सभा और ब्रज साहित्य मंडल के विकास में 
उनका बड़ा योगदान था। 

हमें उनकी मित्रता का सौभाग्य प्राप्त था। उनकी सहृदयता और शिप्टता 
तो उनके संपर्क में आनेवाले सभी व्यक्तियों को अभिभूत कर देती थी, कितु उनके 
स्वाभिमान और उनकी निस्पृहता को उनके अतरंग मित्र ही जानते हैं। ऐसे 
व्यक्ति जिनके बारे मे यह कहा जा सके कि वे कोई क्षुद्र या अनेतिक काम कर ही 
नहीं सकते, दशहरे के नीलकठ के समान है। शर्माजी उन दुलंभ व्यक्तियों में थे । 
उनकी मृत्यु से हिदी को एक महान्‌ सेवक की ही क्षति नही हुई, प्रत्युत साहित्य 
संसार से एक बड़ा सहृदय, सात्विक, चरित्नवान्‌ और महान्‌ व्यक्ति उठ गया। 
ऐसे व्यक्तियों से, उनकी उपस्थिति मात्र से ही समाज को अनजाने ही में अपना 
नतिक स्तर ऊंचा रखने में सहायता मिलती है। इसलिए उनका निधन हमारी 
दृष्टि में, सारे समाज की एक बड़ी क्षति है । 

संयोग से २५ फरवरी (६६ को हम आगरा गये थे । आगरे जाकर उनसे बिना 
मिले लौट आना हमारे लिए संभव न था। १६ फरवरी को उन्हें हृदय का दौरा 
हुआ था, जिससे वे अत्यंत अशक्त हो गये थे और डॉक्टरों ने उन्हें पूरा विश्वाम 
लेने का आदेश दिया था। जब हम उनसे मिले तो हर्षातिरेक से उनकी आंखें 
डबडबा आयी । उनकी अवस्था देखकर हम उनके पास दो-चार मिनट ही बंठे । 
बाहर आकर हम उनके सुपुत्र से देर तक उनकी बीमारी और चिकित्सा के संबध 
में बातचीत करते रहे । यही हमारी उनकी अतिम भेंट थीं। २६ तारीख को इस 
महापुरुष ने सदा के लिए जांखें मूद ली । 

हिंदी के इस महान्‌ निष्ठावान्‌ सेवक के प्रति हम अपनी विनम्र श्रद्धांजलि 
अपित करते हैं। 





(श्री) हितेषोजी 


हिंदी के प्रसिद्ध कवि पं ० जगदस्‍स्बा प्रसाद मिश्र हितेषी का स्वगेवास कानपुर 
में हुआ। मिश्रजी कानपुर के उस कविमंडल के प्रभावशाली सदस्य थे जो श्री सनेहीजी 
के व्यक्तित्व के प्रभाव से वहां बन गया था। यद्यपि उन्होंने कुछ गीतभी लिखे है (जो 
“बैकाली' नाम के संग्रह में संगृहीत है) तथापि उनकी मुख्य गति हिंदी के पुराने छंदो 
--घनाक्षरी और सवेया-- मे थी । वे इनके बादशाह थे । खड़ी बोली में उनके समान 
घनाक्षरी और सवबेया लिखनेवाले शायद ही और कोई निकलें। 'भड़ौए' लिखने में 
उनके जोड़ का और कोई कवि हमारे देखने मे नही आया। वे हिंदी और उर्दू दोनों 
में समान रूप से दक्ष थे। किंतु उन्होंने अधिकतर हिंदी में ही लिखा। वे हिंदी 
जगत्‌ के एक आश्चर्य थे क्योंकि उनकी शिक्षा पूरी प्राइमरी की भी नही हुई थी, 
फिर भी भाषा पर उनका अद्भुत अधिकार था और कल्पना की उड़ान बहुत 
ऊंची थी वे अध्ययनशील थे । उन्होंने स्वयं भिन्‍न-भिन्‍न भाषाओं और विषयों का 
अध्ययन किया । वे बंगला, फारसी, संस्कृत और उर्दू के अच्छे ज्ञाता थे। ज्योतिष 
के गणित और फलित अंकों का भी उन्होने अच्छा अध्ययन किया था और उस 
पर एक बड़ी और मौलिक पुस्तक भी लिखी थी। उनके काव्य में अधिकतर 
राष्ट्रीय या दार्शनिक विचार ही मिलते हैं। वे कट्टर और सख्त होते हुए भी 
परम कृष्ण-भक्त थे ओर उनकी भवित संबंधी कविताओं में भाषा की गहराई और 
अनुभूति की झलक मिलती है। कविता के गुण के संबंध में उन्होंने अपना मत 
अपने एक छंद में इस प्रकार प्रकट किया था : 

उरू से निकले, उरो में जा धंसे, 
जिसे श्रोता सदा दोहराया करें। 

अति सार्थक हो अनेकाकर्थ जो, 
महाप्रज्ञ की बुद्धि रमाया करे। 


कर दे जो सुभावत: भाव में मग्न, 
तो भावुक शीश झुकाया करे। 


कवि वाणी वही वर वाणी-सी जो 
जनवाणी में वीण बजाया करे 
उनके उर्दू शायरी के उस्ताद मौलाना हस रत मोहानी थे, जिनसे उन्होंने उर्दू 
कविता ही नही, उम्र राजनीति भी सीखी। उनका एक संग्रह 'कल्लोलिनी के 
नाम से प्राय: २५ वर्ष पहले निकला था। इधर उनके दार्श निक छदों का सकलन 
दर्शना के नाम से तेयार था और वे उसे शीघ्र प्रकाशित करने को उत्सुक थे । 
उनका उमर खेयाम' का अनुवाद 'मधु मदिर' बहुत उत्कृष्ट है और वह भी 
प्रकाशित होने को पड़ा है। इनके अतिरिक्त उनके विविध विषयों पर ४०० 
से अधिक फुटकर छंद भी हैं जो हिंदी काव्य के गौरव है। हितेपी केवल कवि ही 
नथे वे उग्र राष्ट्रीय विचारधारा के अनुयायी भी थे और आरंभिक जीवन मे 
बहुत दिनों तक ऋंतिकारी रहे। उनके नाम वारंट निकला। वे फरार हुए और 
उनके हाजिर न होने पर उनका मकान और सारा सामान नीलाम कर दिया 
गया । उनके साथ ही पंडित प्रतापनारायण मिश्र का वह पुस्तकालय भी नष्ट हो 
गया जो उन्होंने अपनी मृत्यु के समय हितेषीजी को दिया था। वाद में गांधीजी के 
प्रभाव में आकर कांग्रेस में सस्मिलित हो गये थे। कितु वे उनकी “हिंसा भाषा 
संबंधी नीति तथा अन्य दो-एक बातों से समझौता न कर सकने के कारण कांग्रेस से 
उदासीन हो गये। राष्ट्रीय आंदोलन के आरंभिक युग में हितेषीजी ने हिदी और 
उर्दू में कितनी ही राष्ट्रीय कविताए लिडी जो बड़ी जनप्रिय हुई। उनके ये शेर--- 
शहीदों की चिताओं पर लगेंगे हर बरस मेले, 
वतन पे मरनेवालों का यही बाकी निशां होगा। 

> >< ञ 

हम सरेदार वसद शौक जो घर करते हैं, 

ऊंचा सर कौम का हो नज्ज ये सर करते हैं। 

सूख जाय न कही पौधा ये आजादी का, 

खून से अपने इसे इसलिए तर करते हैं। 
और ऐसी ही अन्य कितनी ही कविताएं एक युग में लोगों के कंठ में बैठ गयी 
थीं और उन्होंने असख्य नवयुवकों को अनुप्राणित किया था। इधर कई वर्षों 
से जीविका के लिए उन्होंने लोहे की दुकान कर ली थी। व्यापार में घुसने का 
कारण भी बड़ा विचित्र था। एक बार वे कानपुर के किसी बड़े लक्ष्मी-पुत्र के 
यहां किसी काम से गये । उन्होंने हितेबीजी से बड़ी रुखाई से बात की थी। 

स्वभाव के उम्र होने के कारण वे इस रूखे बर्ताव को सहत न कर सके। वहीं 
उनसे बोले कि आपको रुपये का गये है और आप हमारे समान लोगों को हीन 
समझते है। हम रुपये को कुछ नही समझते कितु यह न समझना कि यदि हम 
चाहें तो रुपया कमा नही सकते | मैं तुम्हें दिखला दूंगा कि हम लोग कोरे कवि 
नही हैं, हममे भी व्यापार की बुद्धि है। इसके बाद उन्होंने लोहे का व्यापार 
आरंभ किया । पूंजी तो थी नहीं, कितु उनकी साख बहुत थी । दुकान जम गयी 
और दस-बा रह वर्षों में उन्होंने कई लाख रुपये कमाये किंतु उनका हृदय व्यापारी 
वातावरण में रम नही सका। मृत्यु से दो महीने पहले जब वे हमसे मिलने आये 
थे तब उन्होंने कहा था कि अब व्यापार से जी ऊब गया। शीघ्र ही उसे उठाकर 
फिर साहित्यिक जीवन बितायेंगे । कितु भगवान को यह स्वीकार नहीं था। प्राय: 
एक महीने की बीमारी के बाद सहसा उनका देहांत हो गया । हिंदी काव्य-जगत्‌ 
में उनका स्थान बहुत ऊंचा था। इस छोटी-सी टिप्पणी मे' न तो उनके काव्य का 
परित्रय ही समुचित दिया जा सकता है और न उसकी समीक्षा ही की जा सकती 
है। हमारी सम्मति में कानपुर संप्रदाय' (स्कूल) के वे सर्वोच्च कवि थे। उनका 
काव्य हिंदी की अपूर्व निधि है और उसका प्रकाशन आवश्यक है। उनके निधन 
से हिंदी की बड़ी क्षति हुई है। हम उनके प्रति अपनी स्नेहशिक्त शोकांजलि अपित 
करते हुए उनके शोक-संतप्त परिवार और शिष्य-मंडली के प्रति सहानुभूति प्रकट 
करते हुए उनके इन दो छंदों से समाप्त करते हैं : 
देखते है अति सुंदर सौध ये, 
स्वर्ग की सूंदरियाँ जिसमें रही । 
हार है वो कि महामति भूपति 
भी नतशीश थे होते कभी नही । 
आज तो नीरब शून्य मे पिडकी 
बैठ कंगूरे पे बोलती है वही। 
कूकू कुह कुह, कू कू कह ऊुह, 
कोई कही नहीं। कोई कही नही । 
नित्य निशा पर पूर्व दिशा पर 
आके प्रभात-प्रभा मुसकायगी 
संध्या सुहाग-भरी अनुराग 
भरी दिवा पे हंसेगी,इठलायगी । 
चेतना ! चेत अचेत न हो, 
ये उषा-विभा तो सदा आयगी जायगी। 
जा के न आयगी जागृति एक, 
है नींद वा एक जो आके न जायगी । 

(डॉक्टर ) हेमचंद्र जोशी 


सरस्वती को अपने पुराने लेखक और हिंदी के प्रसिद्ध विद्वान, भाषा- 
विज्ञानी, पत्रकार और साहित्यकार डॉ० हेमचन्द्र जोशी के स्वर्गंवास के प्माचार 
से बड़ा दु.ख हुआ । उनकी मृत्यु प्रायः साढ़े तिहत्तर वर्ष की अवस्था में नैनीताल 
में हो गयी थी। हमारा उनका परिचय १६१२ में हुआ था जब वे इलाहाबाद 
के स्‍्योर सेंट्रल कालिज में अध्ययन कर रहे थे। बी० ए० करने के बाद वे उच्च 
शिक्षा प्राप्त करने के लिए योरोप चले गये जहां बलिन और पेरिस मे उन्होने 
भाषाविज्ञान तथा फ्रेंच और जर्मन भाषाओं का अध्ययन किया । 

वे योरोप से डॉक्टर आफ लिटरेचर' की सर्वोच्च उपाधि लेकर लौटे । यदि 
वे चाहते तो उन्हें अच्छी सरकारी नौकरी मिल सकती थी, कितु उन्होंने 
सरकारी नौकरी करना पसंद नहीं किया। विद्यार्थी जीवन के आरंभ ही से वे 
लोकमान्य तिलक के भक्त थे और उनके राजनीतिक सिद्धांतों से प्रभावित थे। 
इसलिए उन्हें अंग्रेज सरकार की चाकरी पसद न थी। उन दिनो उत्तर भारत के 
विश्वविद्यालयों में हिंदी के प्रवेभ का आरंभ हो ही रहा था, अतः उस समय 
उनमें उनके समान भाषा-विज्ञान के विशेषज्ञ के लिए गृजाइश न थी। अतः 
उन्होने स्वतंत्न रूप से साहित्य-सेवा के क्षेत्र में प्रवेश किया। डॉ० जॉनसन ने 
अपने समय की अंग्रेजी साहित्य की परिस्थिति को लक्ष्य करके कहा था--- 
#[[ह्ाद्वापार ८7 92688 ४004 ऋधीतए ड6९८ एप व टक्षाातर्ण 068 8 ॥0]- 
प्र 8 णणंणा, तात्पय यह है कि शौक के लिए तो साहित्य-सेवा ठीक है, कितु उससे 
जीवन-यापन नही हो सकता । डॉ० जान्सन के समय मे अंग्रेजी की जो दशा थी, 
प्रायः वही दशा हिंदी की उस समय थी जब जोशीजी ने साहित्य-सेवा का निश्चय 
किया। बाद में उनका भ्रम दूर हो गया और उन्हें मालूम हो गया कि विद्या और 
ज्ञान का साहित्य लिखनेवाला अपने पैरों खड़पा नहीं हो सकता । आरंभ में वे 

पत्रकारिता के क्षेत्र में आये। उन्होंने कलकत्ते से एक अत्यंत सुंदर साप्ताहिक 
निकाला जिसमें राष्ट्रीय और अंतर्राष्ट्रीय विषयों पर बड़े विचारपूर्ण लेख रहते थे । 
हमारे पत्र और लेखक विदेशों के केवल अंग्रेजी पत्नों और पुस्तकों से सूचनाएं और 
मत प्राप्त करते है। जोशीजी अंग्रेजी के आतरिक फ्रंच और जम॑न पत्न-पत्रचिकाओं 
एवं पुस्तकों से लेकर हिंदी में अलभ्य सामग्री देते थे। वह साप्ताहिक हिंदी में अनूठा 
था, किंतु हिंदी में उसकी कद्र नही हुई। वे कुछ दिनों तक कलकत्ते के एक दैनिक के 
भी संपादक रहे, और जब 'धर्मयुग निकला तब वे उसके प्रथम संपादक नियुक्त हुए । 
अंत में उन्हें हिदी संसार से निराशा ही हाथ लगी। एक बार उन्होने कहा था कि 
जब सियार की शामत आती है तब वह जहर की ओर भागता है और जब किसी 
भले आदमी की शामत आती है तब वह हिंदी-साहित्य की ओर उनन्‍्मुख होता है। 

उनकी पहली पुस्तक स्वाधीनता के सिद्धांत थी जो १६२२ मे प्रकाशित 
हुई थी और जो नवयुवक जोशी की तीज राष्ट्रीयता का परिणाम थी। बाद में 
उन्होंने एक छोटा-सा सुपाठय भारत का इतिहास” लिखा तथा “विक्रमादित्य' 
नाम की एक महत्त्वपूर्ण ऐतिहासिक जीवनी लिखी । कितु उनका वास्तविक क्षेत्र 
भाषाविज्ञान था जिसमे वे चलती हुई पुस्तक न लिखकर एक विद्वत्तापूर्ण ग्रंथ 
लिखना चाहते थे। इसके लिए जितनी निश्चितता, एकांत और सुविधा की 
आवश्यकता थी उतनी जीवन के सतत संघष॑ के कारण उन्हें कभी नही मिली । 
उनके भाषा-विज्ञान संबंधी बीसों लेख पत्न-पत्रिकाओं में छपे हैं। उन लेखों से 
उनके गहन अध्ययन, सुक्ष्म दृष्टि और तीत्र विवेचन-शक्ति का पता लगता है। 
उनका संग्रह ही हिंदी में भाषा-विज्ञान की एक अच्छी पुस्तक बन सकती है। 
व्युत्पत्ति-शास्त्र के तो वे महान्‌ पंडित थे। काशी नागरीप्रचारिणी सभा ने कुछ 
दिनों हिंदी शब्दसागर के शब्दों की व्युत्पत्ति तैयार करने के लिए उनका 
उपयोग किया भी था कितु कई कारणो से वे उस कार्य को पूरान कर पाये। 
कई वर्षो से अपनी दीघंकालीन अस्वस्थता में भी वे एक व्युत्पत्ति कोश तैयार 
कर रहे थे । पिछली बार जब हमसे भेंट हुई थी तब उन्होंने बतलाया था कि वह 
दो-तिहाई से अधिक तेयार हो चुका है । शायद इस बीच उसमें कुछ और प्रगति 
हुई हो। हिंदी के हित-चितकों का यह कत्तंव्य है कि वे उसको प्रकाशित करके 
हिंदी के एक बड़े अभाव की पृति करें। 

हम बतला चुके हैं कि वे फ्रेंच और जन भाषाओं के अच्छे ज्ञाता थे। उन्होंने 
प्रसिद्ध जमेन सस्कृत विद्वान्‌ रिचार्ड पिशल के प्राकृत व्याकरण का हिंदी में 
अनुवाद किया जिसे बिहार राप्ट्रभाषा परिषद्‌ ने प्रकाशित किया है। यह अत्यंत 
महत्वपूर्ण ग्रंथ है। उन्होंने प्रोफेसर मेक्‍्स मूलर के भाषा-विज्ञान संबंधी व्याख्यानों 
का भी हिंदी अनुवाद किया है। व्याख्यानों के ये अनुवाद उत्तर प्रदेश की हिंदी 
समिति द्वारा दो खंडो में प्रकाशित किये जा रहे है । प्रथम खंड प्रकाशित हो गया 

है और दूसरा प्रेस में है। इन पुस्तकों के हिंदी में आ जाने से हिंदी-भाषियों को 
भाषा-विज्ञान के उच्चतम अध्ययन में सहायता मिलेगी। प्रसिद्ध जमेन विद्वानू 
वाकरनागेल पाणिनि के असाधारण विद्वान थे। वे ऋषिकल्प थे। उन्होंने अपना 
सारा जीवन पाणिनि के अध्ययन में अपित कर दिया था। पाश्चात्य देशों में 
पाणिनि का महत्व आज सभी भाषा-विज्ञानी सुक्तकंठ से स्वीकार करते हैं। वे 
भाषा-विज्ञान का आदि जनक मानने लगे हैं। इसका प्रमुख श्रेय वाकरनागल को 
है। उन्होंने छः बड़े-बड़े खंडों में पाणिति का अध्ययन किया है। वे जमंत भाषा 
में हैं। जोशीजी की बड़ी इच्छा थी कि उस महान्‌ और भारतीय ज्ञान को गौरव 
देनेवाले ग्रंथ का अनुवाद हिंदी में कर दें। कितु साधनहीन जोशीजी की इच्छा 
मन ही में रह गयी। हिंदी की संस्थाओं ने उनका समुचित उपयोग किया ही 
नहीं । 

इतने गंभीर विद्वान होते हुए भी वे बालकों की तरह सरल प्रकृति के थे। 
विद्या का अभिमान उन्हें उन्हें छ तक वहीं गया था। वे अपनी विज्ञता और ज्ञान 
दूसरों के सामने कभी प्रदर्शित नही करते थे; कितु यदि उनसे कभी कोई व्यक्ति 
भाषा-विज्ञान से संबधित किसी विषय पर चर्चा करता तो ज्ञान मी सरिता अबाध 
गति से फूट पड़ती । घंटे-आध घंटे की चर्चा में श्रोता को वह ज्ञान बड़े मनोरंजक 
ढंग से मिल जाता जो वर्षों के अध्ययन से नमिलता। फ्रेच और जमन के अति- 
रिक्त स्‍लाव भाषाओं, ग्रीक और लैटिन का भी उन्हें ज्ञान था संस्कृत के तो 
विद्वान वे थे ही । संस्कृत में उनके गुरु स्वर्गीय महाभहोपाध्याय पडित गंगानाथ 
झा थे। अतएव भारोपीय शब्दों के इन भाषाओं में विविध रूप वे ऐसे सरल और 
स्पष्ट ढंग से बतलाते थे कि वे श्रोता को तत्काल हृदयंगम हो जाते । 

सरल होते हुए भी वे बड़े स्वाभिमानी थे । उनका जीवन कृष्ट और अभाव 
में बीता कितु उन्होंने कभी शिकायत नहीं की। उन्होंने स्वाभिमान, स्वतंत्नता 
और ज्ञान की साधना के लिए स्वेच्छा से दरिद्रता का वरण किया था। इसका 
उन्हें कभी खेद नहीं हुआ। उनमे किसी प्रकार की कूंठा न थी । वे मितभाषी और 
सदेव प्रसन्‍न रहनेवाले व्यक्ति ते। आत्म-विज्ञापन का वे 'क ख ग' भी नहीं जानते 
थे। और शायद यही कारण है कि आत्मलीन हिंदी संसार इस महान्‌ विद्वान्‌ ओर 
कम योगी के ज्ञान से लाभ न उठा सका और उसकी उचित कद्व न कर सका। 

'सरस्वती' से उनका बहुत पुराना सम्बन्ध था। वे उसके पुराने सम्मानित 
लेखक थे। सरस्वती हीरक जयंती समारोह के अवसर पर 'सरस्वती की ओर 
से उनका विशेष सम्मान किया गया था। 

वे अलमोड़े के रहने वाले थे कितु उनका जन्म नेनीताल में २१ जून, 
१८६९४ को हुआ था। वे हिंदी के प्रसिद्ध उपन्यासकार श्री इलाचन्द्र जोशी के 
समे बड़े भाई थे। उनके कोई संतान नहीं थी। उनकी धर्मपत्नी ने भामह के 

ख्प 


संधान इतने महत्त्वपूर्ण थे कि केवल ३१ वर्ष की अवस्था में वे रायल सोसाइटी 
के सदस्य चुन लिये गये । वे बंगलौर इंस्टीट्यूट ऑफ साइंस में भौतिक विज्ञान के 
प्रोफेसर नियुक्त हुए । वहां उन्होंने टाटा परिवार के सहयोग से १६४५ में टाटा 
इंस्टीट्यूट आफ फंडामेंटल रिसर्च (टाटा का मौलिक अनुसंधान संस्थान) स्था- 
पित किया जिसके वे निर्देशक नियुक्त हुए। भारत सरकार ने बंबई के पास ट्राम्बे 
में भारत ही नहीं, एशिया में जो पहली अणुभट्ठी स्थापित की उसकी कल्पना 
कर उसे साकार रूप देने का श्रेय डॉ० भाभा ही को है । दूसरे कितने ही देश 
आणविक शक्ति का उपयोग युद्ध और संहार के लिए कर रहे हैं जिससे यह 
अपार शक्ति मानवता के लिए अभिशाप हो गयी है। कितु डॉ० भाभा आणविक 
शक्ति का उपयोग मानव के हित के लिए करने के पक्षपाती थे। उससे कितने ही 
भयंकर रोगों की चिकित्सा की जा सकती है। उससे कृषि का उत्पादन बढ़ाया 
जा सकता । उससे बिजली उत्पन्न करके कारखाने चलाये जा सकते है तथा कितने 
ही मानव के लिए अन्य हितकारी काम किये जा सकते है। डॉ० भाभा के निदे- 
शन में इस संस्थान ने आशातीत उन्‍नति की और वह ससार में शाति के लिए 
आणविक शक्ति के उपयोग का एक आदर्श संस्थान वन गया। डॉ० भाभा की 
ख्याति अतर्राष्ट्रीय थी और वे संसार के प्रमुख आणविक विशेषज्ञों में गिने जाते 
थे । वैज्ञानिक होने के अतिरिक्त वे बड़े कलाप्रेमी थे और स्वयं भी अच्छे चित्र- 
कार थे। उन्हें फूलों और बाग लगाने का भी बड़ा शौक था। वे भारत के आण- 
विक आयोग के अध्यक्ष तथा भारत सरकार के आणविक विभाग के सचिव भी 
थे। वे अपने वैज्ञानिक अनुसंधान में इतने तल्‍लीन थे कि जब स्व० लालबहादुर 
शास्त्री ने उन्हें केंद्र में आणविक विभाग के मंत्री के रूप में मंत्रिमंडल में सम्मि- 
लित होने को निमंत्रित किया तो उन्होंने अस्वीकार कर दिया। उनके निधन से 
देश के आणविक विकास को गहरा धक्का लगा। डॉ० भाभा के समान प्रतिभा- 
शाली वैज्ञानिक जब-कभी ही पंदा होते हैं। यह देश का दुर्भाग्य है कि जब वे 
प्रौढ़ता को प्राप्त हो रहे थे तब इस करुण परिस्थिति में उनका निधन हो गया 
तथा देश एवं संसार उनके अनुभव और प्रतिभा का पूरा लाभ उठाने से वंचित 
रह गया । 


पावन स्मरण / २११ 





(पंडितप्रवर) क्षेत्रेशचन्द्र चट्टोपाध्याय 


इस युग के संस्कृत के एक मूर्धैन्य विद्वान और हिंदी के परम हितेषी और भक्त 
का ४ मार्च १६९७४को वाराणसी में काशीवास हो गया ! हमारे दुःख का एक व्यक्ति- 
गत कारण भी है। वे दारागंज, प्रयाग में प्रायः दस-बारह वर्ष हमारे पड़ोसी थे। 
हमारे और उनके घरों की दीवारें मिली हुई थी। हमारे पूज्य पिताजी से उनका 
बड़ा सौहाद था। हममें संस्कृत की इतनी योग्यता नहीं कि हम उनकी विद्या की 
थाह पा सकते और न वह हमारा विषय ही है। कितु पड़ोसी होने के कारण हमें 
उन्हें वर्षों अत्यंत निकट से देखने का अवसर'मिला। हम उनकी धर्मनिष्ठा, मातृ- 
भक्ति और विद्याव्यसन से अत्यंत प्रभावित थे। हमने उन्हें गंभीर रूप ही में 
नही देखा । हमे उनके सरस और विनोदी स्वश्ाव का भी पर्याप्त परिचय मिला 
तथा उनका स्नेह-भाजन होने का भी सौभाग्य मिला। “विद्या ददाति विनयम' की 
वे साक्षात्‌ मूर्ति थे । हम उनके इतने लंबे सास्तिध्य और स्नेह को अपने किसी 
पूवजन्म के सुकृत का ही फल मानते हैं । 

३ मार्च ७४ को वाराणसी संस्कृत विश्वविद्यालय के उपकुलपति श्री बल- 
राम उपाध्याय, अपने यहां के ग्रंथाध्यक्ष श्री लक्ष्मीनारायण तिवारी को साथ 
लेकर पंडित क्षेत्रेशचन्द्र चट्टोपाध्याय के यहां गये और उन्होंने पंडितजी से अनुरोध 
किया कि विश्वविद्यालय के दीक्षांत समारोह के अवसर पर विशेष व्याख्यान- 
माला के लिए सम्मान्य अतिथि होना स्वीकार करे और व्याख्यानमाला का 
विषय बतलायें। पंडितजी ने प्रस्थान-त्रयी (उपनिषद्‌, ब्रह्मससूत्र और श्री मद्‌- 
भगवत गीता) के संबंध पर व्याख्यान देने की स्वीकृति दी और लगभग आधे 
घंटे तक उक्त विषय की रूपरेखा लिखते रहे। बीच में कुछ श्वास का कष्ट मालूम 
हुआ, पर उन्होंने बातचीत का सिलसिला अपने विगत जीवन की ओर मोड़ दिया 
और अपने छोटे भाई की मृत्यु की आश्चयंजनक घटना सुनाने लगे कि वह छोटी 

अवस्था में ही “गंगा की जय बोलो” कहकर दिवंगत हुआ । पंडितजी यह कहकर 
उदास हो गये और उन्होंने फिर व्याख्यान के बारे में यह मंतव्य व्यक्त किया कि 
मैं संस्क्रत में व्याख्यान लिपिबद्ध करूंगा कितु मैं चाहुंगा कि व्याख्यान हिंदी में ही 
करूँ--कुछ अपनी बातें कहनी हैं, शास्त्र से अलग जाकर । इसके थोड़ी ही देर 
बाद पुन: उन्हें कुछ कष्ट मालूम हुआ और अपनी पत्नी से यह कहकर कि काशी 
में ही अब मेरा शरीर छूटेगा, तख्त पर आकर लेट गये और मुश्किल से दो-तीन 
मिनट में उनके प्राण-पखेरू उड़ गये । 

पंडित चट्टोपाध्याय अंतर्राष्ट्रीय ख्याति के संस्क्ृत के विद्वान्‌ और वेद के 
व्याख्याता होने के साथ-साथ सत्य और न्याय के लिए जीवन-भर कठोर संघर्ष 
करनेवाले प्रखर तेजस्वी योद्धा और अपने शिष्यों के लिए वात्सल्य के अक्षय त्रोत 
थे। उनका जन्म बहुत ही संपन्‍न परिवार में हुआ था। बंगला के प्रसिद्ध लेखक 
बंकिमचषद्र चट्टोपाध्याय्य उनके,पूर्व पुरुषों मे थे। चट्टोपाध्यायजी के पिता केंद्रीय 
सचिवालय में एक ऊचे अधिकारी थे। उनका विवाह पटना के अंग्रेजी के प्रोफे- 
सर ज्योति बनर्जी की कन्या से हुआ । पर स्वयं पंडितजी आजीवन बहुत ही 
सीधा-सादा जीवन व्यतीत करनेवाले, आदर्श निष्ठ, आचरणनिष्ठ तपस्वी ब्राह्मण 
बने रहे । एक ओर विचार के क्षेत्र में वे इतने मुक्त थे कि किसी भी ज्ञान के स्रोत 
से कोई नयी सामग्री मिले तो उसको स्वीकार करने के लिए प्रस्तुत रहते थे। 
दूसरी ओर, अनुशासित आचरण के मूत्तिमान्‌ भास्वर रूप थे। वे बराबर यह 
मंत्र दोहराया करते थे--सत्येनोत्तभिता भूमि: (सत्य पर ही प्रृथ्वी थमी हुई 
है), इसलिए वे सत्य को अखंड रूप में मानते थे। पश्चिम के विचारकों और 
भारतीय मनीपियों दोनों के रा की गयी सत्य की शोध को एक धरातल पर 
मिलाकर देखते थे। उन्हें बचारिक क्षेत्र में मूढाग्रह से बड़ी विरक्ति थी और 
अपनी बात को भी अंतिम बात नहीं मानते थे। अपने शिष्यों से आग्रह करते थे 
कि मैं विचार की एक सरणि दे रहा हू; इस पर चलकर आगे जाओ और आव- 
श्यक समझो तो इसका खंडन करो--यही मेरी चरितार्थता होगी, क्योंकि--- 
शिष्यादिच्छेत्‌ पराजयम्‌ (शिष्य से पराजय की कामना करती चाहिए )| उत्तकी 
बातों में कभी-क भी चौका देनेवाली प्रखरता होती थी, जो अंधी श्रद्धा वालो को 
चुभ सकती थी। पर जो व्यक्ति उनको समीप से जानता था वह यह भली भांति 
समझता था कि सत्य के अनुसंधान के क्षेत्र में वे भले ही बड़े प्रखर ताकिक हों पर 
अपने जीवन में बड़ी गहरी आस्थावाले आस्तिक थे। उनके लिए आस्था का 
आधार ऐतिहासिक सत्य न होकर इतिहास का अतिक्रमण क रनेवाला सत्य था | 
इसीलिए वे अपने आचरण में बहुत अनुशासित, बहुत कठोर और बहुत निष्ठा- 
वान्‌ थे। माता के ऐसे अनन्य भक्त थे कि दारागंज में रहते समय उनको मंगा- 
स्नान के लिए स्वयं ले जाते थे और उनके लिए गंगाजल भरकर लाते थे। हां, 

दूसरी ओर अपने अध्यापन के जीवन में, जो करीब-करीब, सारा का सारा उत्तर 
प्रदेश में ही बीता--प्रयाग और वाराणसी में, निरंतर स्वाध्याय के आदश प्रति- 
मान थे। और अपने शिष्यों के प्रति इतने बत्सल थे कि न केवल उन्हें ज्ञान के शोध 
की दृष्टि देते थे, न केवल उनके लिए पुस्तकों के संदर्भ उपलब्ध कराते थे बल्कि 
स्वयं उनको पुस्तक देते थे और आवश्यकता पड़ने पर आ्थिक सहायता करते थे 
- तथा स्वयं कष्ट उठाकर अपने शिष्यों का कष्ट-निवारण करते थे। पर इसके साथ 
ही उनका अनुशासन इतना कड़ा था कि मर्यादा का तनिक भी अतिक्रमण कोई 
भी शिष्य उनके सामने नहीं कर सकता था, यहां तक कि उनके प्रबल विरोधियों 
की निदा की बात भी कोई तहीं कर सकता था। वे नारियल की तरह ऊपर से 
कठोर और भीतर से अतिशय सरस थे । बे नियमों के विशेषज्ञ माने जाते थे और 
नियमों के पालन में किसी के आगे झुकते नहीं थे । प्रयाग विश्वविद्यालय के एक 
कुलपति ने मौखिक आदेश दिया कि पंडितजी आपको यह आदेश मानना होगा । 
पंडितजी ने निर्भीकता से उत्तर दिया कि आप अपना आदेश लिखित भेज दें और 
यदि वह नियमानुकल होगा तो माना जायेगा और ऐसा नहीं होगा तो मैं मानने 
- के लिए बाध्य नही हूं। अपनी प्रखर तेजस्विता के कारण, सत्य और न्याय की 
निष्ठा के कारण उन्हें भौतिक दृष्टि से वह सम्मान नहीं मिला जो उन्हें प्राप्य 
था, यद्यपि अंतर्राष्ट्रीय प्राच्य विद्या के क्षेत्र में उन्हें अपने लेश्वों के कारण 
अंतर्राष्ट्रीय ख्याति और प्रतिष्ठा प्राप्त थी ।अपनी मृत्यु केपूर्व काशी हिंदू विश्व- 
विद्यालय स्टेफनोस अमलेन्दु घोष व्याख्यानमाला (जो तुलनात्मक धर्म की बहुत 
सम्मानित व्याख्यानमाला मानी जाती है) में भाषण दिया और काशी हिंदू विश्व- 
विद्यालय में वेदिक धर्म और प्राचीन ईरानी धर्म पर व्याख्यान दिये, जो अब छप 
रहे हैं। पडितजी तुलनात्मक धर्म और दर्शन के प्रकांड विद्वान थे। उन्होंने नकेवल 
भारत के बल्कि बाहर के प्राचीन और नवीन धर्मो का तत्त्वान्वेषण किया था। 
धर्म और दर्शन के अलावा पुरातत्व और प्राचीन इतिहास के क्षेत्र में उनका 
सबसे बड़ाअवदान था प्रयाग विश्वविद्यालय में प्राचीन भारतीय इतिहास, संस्कृति 
और पुरातत्त्व विभाग की स्थापना और कौशांबी में उत्खनन का प्रारभ । उन्होंने 
प्राचीन इतिहास के क्षेत्र में अनेक योग्य शिष्य दिये जेसे अमलानंद घोष (भूतपूर्व 
महानिदेशक, भारतीय पुरातत्त्व विभाग), श्री गोवर्धनराय शर्मा (प्राध्यापक 
प्रयाग विश्वविद्यालय), श्री गोविन्दचन्द्र पांडेय' (प्राध्यापक राजस्थान विश्व- 
विद्यालय ), श्री लल्लतजी गोपाल (प्राध्यापक काशी हिंदू विश्वविद्यालय ) । वेद 
और भाषाशास्त्र के क्षेत्र में उनके प्रमुख शिष्यों में--पंडित सरस्वतीप्रसाद 
चतुर्वेदी, आयेच्द्र शर्मा, उदयनारायण तिवारी और विद्यानिवास मिश्र आदि के 
नाम उल्लेखनीय है । प्राच्य विद्या के क्षेत्र में वे पहले व्यक्ति है जिन्होंने पश्चिम 
की अनुसंधान पद्धति को पूरी तरह आत्मसात्‌ करके प्राचीन परपरा के प्रौढ़ि को 

उसके साथ जोड़ा और उन्होंने बड़ी प्रखरता के साथ यह प्रतिपादित किया कि 
बैदिक संस्कृति में आये-द्रविड़ के संघर्ष की बात ऋग्वेद के अंत.साक्ष्य से प्रमाणित 
नहीं की जा सकती। दास वर्ण का अर्थ शूद्र या द्रविड़ नहीं है बल्कि उसका 
अर्थ हे दानवीय शक्ति या मनुष्य के भीतर के असुर की अभिव्यक्ति, और मानव 
उससे भयभीत होकर देवताओं की शरण में, अपने भीतर के प्रकाश की शरण में 
जाता रहा है। वे समस्त धर्मो के प्रति आदरभाव रखते थे कितु स्मात॑ धर्म में 
उनकी अचल निष्ठा थी और काशी उन्हें इसीलिए अतिशय प्रिय थी। 

, उनकी एक विशेषता और भी उल्लेखनीय है--उनमें प्रादेशिक संकीणंता 
का केवल सर्वथा अभाव ही नही था बल्कि हिंदी को सार्वदेशिक भाषा बनाने का 
विशेष आग्रह भी ऐसा था जो हिंदी-भाषी के लिए भी स्पृहणीय है। वे हिंदी 
साहित्य-सम्मेलन के कराची अधिवेशन में राष्ट्रभाषा परिषद्‌ के अध्यक्ष और 
संविधान सभा के समक्ष अखिल भारत के विद्वानों का मत हिंदी के पक्ष में उप- 
स्थापित करने में सम्मेलन के प्रमुख स्तंभ थे । जिस समय प्रयाग विश्वविद्यालय 
में संसक्षत जैसे विषय के शिक्षा-माध्यम रूप में अंग्रेजी प्रतिष्ठित थी, उस समय 
वे एम०ए० की कक्षा में हिंदी के माध्यम से पढ़ाते थे और विद्यार्थियों से आग्रह 
करते थे कि यदि पढ़ाने में कोई अशुद्धि हुआ करें तो ठीक कर दिया करो। अभी 
कुछ ही दिनो पूर्व उनसे किसी शिष्य ने कहा कि हिदी में प्राच्य विद्या से संबंधित 
शोध निबंधों का स्तर ऊंचा नहीं होता है, ऐसा क्‍यों ? उन्होंने उत्तर दिया कि 
यह हिंदी की कमजोरी नहीं है बल्कि हिंदी में शोध निबंध लिखनेवालों की कम- 
जोरी हो सकती है। मैं तो उस अभागी पीढ़ी में था, जिसके दिमाग में एक अनुवाद 
का कार्यालय वराबर काम करता रहता था। तुम लोग भाग्यशाली हो कि तुम 
सब केवल अपनी भाषा में सोचते हो, इसलिए गर्व और विश्वास के साथ तुम 
हिंदी में अंग्रेजी निबंधों से आक्रांत न होकर अपनी बात अपने ढंग से कहने की 
कोशिश करो। स्तर कैसे नही ऊचा होगा । यह अवश्य था कि वे वाणी की शुचिता 
में विश्वास करते रहे, इसीलिए चाहे अंग्रेजी बोलें, चाहे संसक्षत बोलें, चाहे ग्रीक 
बोलें, चाहे बंगला बोलें, वे स्वर-व्यंजन के सुब्यक्त उच्चारण के संस्कार के साथ 
बोलते थे क्योंकि उनके लिए भाषा का संस्कार धर्म था। इसी धर्म को उन्होंने 
जीवन-भर जिया और अंतिम क्षण तक स्वाध्याय के तप में निरत रहे। संपत्ति के 
नाम पर उन्होने पुस्तकों का संग्रह किया और ज्ञान की साधना के साथ-साथ 
उन्होंने समा धर्म के अंदर निश्चल भक्ति की साधना की । 

ऐसे देव-दुर्लभ सनुष्य और ऋषियों की तरह भारतीय ज्ञानशिखा की ज्योति 
जलानेवाले भारत-भारती के अमृत-पुत्र पंडित क्षेत्रेशचन्द्र चद्टोपाध्याय को हम 
सादर श्रद्धांजलि अपित करते हैं। 

गुरु नानकदेव की पांचवीं जन्सशती 


नवंबर १६६९ को सारे देश में सिक्‍्ख पंथ के प्रवर्तक गुरु नानक॒देव की पांचवीं 
जन्मशती बड़ी घृमधाम से मनायी गयी थी | सिक्‍लख एक जीवित जाति है और 
उसने जिस उत्साह और जिस गहरी धामिक भावना से इस शुभ अवसर को 
मनाया वह दूसरे धर्मो के अनुयायियों के लिए अनुकरणीय है। राष्ट्रपति, प्रधान- 
मंत्री तथा हमारी सरकार और उसके तंत्रों--जैसे' आकाशवाणी ने भी उसे सफल 
अनाने में प्रशंसनीय सहयोग दिया । अन्य धर्मों के अनुयायियों ने हादिक सहयोग 
देकर इस शुभ अवसर को राष्ट्रीय रूप दे दिया। महामहिम दलाई लामा भी 
उसमें सम्मिलित हुए। ये अवसर देश में भावात्मक एकता और अंतर्धामिक सद्‌- 
भावना उत्पन्त एवं दृढ़ करने में कितने सहायक हो सकते हैं, यह इस पते ने 
प्रमाणित कर दिया । 

गुरु नानकदेव मध्य काल के ज्ञानमार्गी संतों में सबसे अधिक सफल हुए। 
कबी र, दादू, मलूकदास आदि अनेक ज्ञानमार्गी संतों ने अपने पंथ चलाये कितु जो 
सफलता गुरु नानकदेव को मिली, वह और किसी को नहीं मिली । इसमें उनके 
निकट केवल कबीर पहुंचते हैं । यदि वे देश-विदेश में अधिक विख्यात हैं । कवींद्र 
रवींद्र भी उनसे कुछ-कुछ प्रभावित थे। कितु देश की जनता में जितने अनुयायी 
गुरु नानकदेव को मिले, उतने कबीर को नहीं । बाद में दशम ग्रुरु श्री गोविद- 
सिहजी ने उनके पंथ को एक नया और जीवित रूप दे दिया और उसमें ऐसी 
जीवनी फूक दी कि इस पंथ के लोग सिक्ख॒ (शिष्य) नाम से विख्यात हो गये 
और भारत के सांस्कृतिक, धामिक, सामाजिक और राजनीतिक इतिहास में 
एक प्रभावशाली शक्ति बन गये । कितु गुरु नानकदेव के अनुयायी केवल सिकत्तों 
तक ही सीमित नहीं हैं। सुद्र सिंध, राजस्थान तथा पंजाब में भी बहुत से जो 
हिंदू सिक्‍्ख नहीं हैं, गुरु नानकदेव के अनुयायी हैं । 

गूरु नातकदेव का यह व्यापक प्रभाव जितना उनके व्यक्तित्व की सहायता, 
उनके उपदेशों की महिमा के कारण है उतना ही उन सामाजिक और राजनीतिक 
परिस्थितियों के कारण भी है जो उनके जीवन-काल में इस देश मे विद्यमान थीं । 
वे ही एक ऐसे पंथ प्रवत्तंक संत थे जिन्होंने विदेशी आक्रमण की भीषणता देखी 
थी । उस समय दिल्‍ली में पठानों (लोदी वंश) का शासन था । मुगलों ने पठानों 
को स्थान-स्थान पर हराया । गुरुजी ने एक स्थान पर कहा है कि लाहौर में 
मृगलों ने सवा पहर के 'कत्लेआम' किया। उन्होंने राग आसाबरी की एक अष्टपदी 
(१२) में इस आक्रमण के परिणाम का विस्तृत वर्णन किया है। 

कहा सु खेल तबेला घोड़े कहा भेरी सहनाई। 
कहा सु तेगबंद माडेरड़ि कहा सु लाल कवाई। 
कहा सु आरसिआ मुह बंके एथे दीसहि नाही । 

इस अष्टपदी का भावार्थ है : 

“तुम्हारे (पठानों के) वे खेल, अस्तबल, धोड़े कहां हैं ? तुम्हारे नगाड़े 
और शहनाइयां कहां हैं ? तलवारों की म्यानें और रथ कहां हैं ? वे लाल 
वर्दियां कहां हैं ? वे दर्पण और सुंदर मुख कहां हैं ? यहां तो दिखायी नहीं 
पड़ रहे ।” 


“जब इस देश में लोगों ने सुता कि बाबर देश पर चढ़ाई कर रहा है तब 
करोड़ों पीरों ने उसे रोकने के लिए जादू-टोने किये । किंतु बड़-बड़े स्थान और 
वच्च के समान सुदृढ़ किले-महल जल गये और हाहजादे टुकड़े-टुकड़े करके मिट्टी 
में मिला दिये गये। पीरों के जादू के पर्चों से कोई मुगल अंधा नहीं हुआ । 

“४ मुगलों और पढठानों में भयंकर युद्ध हुआ । खूब तलवारें चलीं । भुगलों 
ने तोपें चलायीं और पढठानों ने हाथी जागे बढ़ाये । कितु परमात्मा के दरबार 
में जिनकी चिट्ठी फाड़ दी गयी थी उन्हें तो मरना ही था । 

“ मुगलों ने जिन स्त्रियों की दुर्दशा की उनमें हिंदुआनियां, तुरकानियां और 
ठकुरानियां भी थीं। तुरकानियों के बुर्के सिर से' पैर तक फाड़ दिये गये, कुछ 
मार डाली गयीं। जितके पति घर नहीं लौठे उनकी रातें किस प्रकार कटी होंगी | ”' 

एक 'सबद' (शब्द) में कहते हैं : 

खुरासान खसमाना कीआ हिंदुस्तान डराइया। 
आपे दोष न देई करता जसु करि मुगल चढ़ाइआ । 

इस शब्द का भावाथ है : “ हे परमात्मा ! खुरासान को (जिस पर बाबर 
का शासन था) तो तूने बचा लिया पर हिंदुस्तान में आतंक फैला दिया । अपने 
ऊपर दोष न लेने के लिए तूने मुगलों को यम रूप बनाकर चढ़ाई करवा दी ॥ 
(जमु करि मुगल चढ़ाइआ) यहां इतनी मारकाट हुई कितु तुझे दया न आयी $ 

“तू तो सभी का स्वार्मी है। यदि कोई बलवान किसी बलवान को मारता 
है तो मन में क्रोध नहीं आता । कितु यदि शक्तिशाली सिंह निरीह पशुओं पर 
भपट पड़ता और उन्हें मारता है तो उनके स्वामी को कुछ तो पुरुषार्थ दिखाना 
चाहिए। इन (पठान) कुत्तों ने रत्न के समान देश को नष्ट-अष्ट कर दिया। 
उनके मरने के बाद उनकी कोई खोज-खबर नहीं लेता । ” 

गुरु नानकंदेवजी ने यह आक्रमण देखा ही नहीं, वे एक बार स्वर्य उस चक्र- 
बात में फंस गये । सन्‌ १५२१ ई० में जब बाबर ते ऐमनाबाद (पंजाब) पर आक्र- 
मण किया तो संयोग से वे उस समय वहां अपने एक शिष्य के यहां ठहरे हुए थे । 
जब नगर का पतन हो गया और मारकाट समाप्त हो गयी तो बहुत से बचे हुए 
सत्री-पुरुष पकड़ लिये गये | उन बंदियों में गुरु नानकदेव जी और उनके मुसल- 
मान भक्त मरदाना भी थे। संयोग से ये दोनों बाबर के सेनापति भीरखां की 
सेवा में लगा दिये गये । गुरुजी को तो घर पर सामान जादकर उसे ले चलने 
का काम दिया गया, और मरदाना को खां के घोड़े की साईसी दी गयी । काम 
करने के बाद वे दोनों अन्य लोगों के साथ कारागार में बंद कर दिये जाते थे । 
एक बार जब वे भजन गा रहे थे, संयोग से मीरखां वहां आ गया। वह उनके 

भजन पर इतना मोहित हुआ कि उसने बाबर से प्राथैता की कि वह कारागार 
में गुरुजी से' मिले । बाबर ने गुरुजी से इसलाम धर्म स्वीकार करने को कहा, 
कितु गुरुजी ने स्पष्ट कह दिया कि वे एक सच्चे प्रभु को छोडकर और किसी 
को नहीं मानते ! बाबर उनके साहस और विश्वास की दृढ़ता से प्रभावित हुआ 
और उसने उनसे कुछ मांगने को कहा। गुरुजी ने कहा कि उन्हें इस बात के 
सिवाय और कुछ न चाहिए कि सारे बंदी छोड़ दिये जाय॑ं और अत्याचार बंद 


कर दिये जाय॑ । 
भारत के कितने ही संतों ने सारे भारत का भ्रमण किया था, कितु गुरु नानक 


'देव ही एक ऐसे संत थे जो भारत से बाहर भी गये थे । वे मक्का और बगदाद 
में कुछ दिनों रहे । कहा जाता है कि मकक्‍का में उन्होंने एक चमत्कार दिखलाया 
था । वे पवित्र काबा की ओर पैर करके लेठे थे। इस पर वहां के मुल्लाओं ने 
इन्हें डांट बताई। कहते हैं कि उन्होंने दुसरी ओर पैर कर लिये तो लोगों को 
उसी ओर काबा दीखने लगा । उन्होंने कहा कि चारों दिशाएं पवित्र हैं और सभी 
ओर पवित्र तीथथ हैं। ईश्वर लोगों का हृदय परखता है। वह यह नहीं देखता 
कि उन पर किस धर्म की छाप लगी है। वगदाद में उस समय फकीर बहलोल 
नाम के एक मुस्लिम संत रहते थे । गुरुजी ने फकीर बहलोल को आध्यात्मिक 
रहस्यों की बहुत सी बातें बतलायीं। फकीर उनके बड़े भक्त और प्रशंसक हो 
गये थे । जहां इन दोनों महात्माओं की भेंट हुई थीं, वहां कुछ दिनों बाद एक 
स्मृति-पटल लगाया गया। जिस पर लिखा था कि “इस स्थान पर हिंदू गुरु 

नानक ने फक्रीर बहलोल से वार्तालाप किया था ।* 

पठान कुशासन और मृगल आक्रमणों से उत्लनन्न विभीषिका का सामना 
मुख्यतः भारत के उन क्षेत्रों को करना पड़ा जो देश के पर्चिमोत्तर में थे । यहीं' 
हिंदू और मुसलमानों का सामना होता था और यहां की हिंदू जनता को आक्रमण- 
कारियों के अत्याचार सबसे' अधिक सहने पड़ते थे । उस अराजकता में हिंदू समाज 
अस्त-व्यस्त हो गया था। उसके सामाजिक, धामिक और राजनीतिक नेता या 
तो समाप्त हो गये थे, या इतने बिखर गये थे कि वे समाज का मार्गदर्शन न 
कर सकते थे । सारी हिंदू जनता त्रस्त, निराश और अस्त-व्यस्त थी, उसे कोई 
आध्यात्मिक सहारा न रह गया जो उसमें आशा का संचार करता या जिससे 
उसका मनोबल बना रहता । मंदिर तक नष्ट हो गये थे । उस संकट काल में 
वर्णव्यवस्था ही अस्त-व्यस्त' हो गयी थी। फिर भी लोग उससे मानसिक रूप 
से चिपटे थे। ऐसे समय गूरु नातक देव ने उस निराश जनता को एक निरा+ 
कार भगवान के पूजन का संदेश दिया । उनकी वाणी में मानवता का स्वर प्रखर 
था और उससे' निराश हिंदू जनता को आत्मिक सांत्वना मिली तथा उसका मनो- 
बल बढ़ा । हिंदुओं को सांत्वना देकर ही गुरुजी ने अपने करतंव्य की इतिश्री नहीं 
समभी । उन्होंने मुसलमानों को भी कट्टरता और संकुचित विचारों से ऊपर उठते 
का उपदेश दिया । उन्होंने बतलाया कि ईइवर एक ही है। उपासना-भेद होने 
पर भी वे दोनो एक ही ईह्वर की उपासना करते हैं। ईश्वर सर्वे व्याप्त है ।' 
वह उनके हृदय के मानवीय भावों और कर्मो को देखता है--उपासना-भेद पर 
घ्यान नहीं देता । उन्होंने सही अर्थ से अनेकता में एकता के दर्शन किये और 
उस आत्मज्ञान का प्रचार किया । इस प्रकार उनका उपदेश मानवता का उपदेश 
है। वास्तव में उनका पंथ संकुचित परिभाषा का धर्म न होकर मानव को सच्च- 
रित्र बने रहने पर जोर देता है। वह दर्शन कम और आचारशास्त्र अधिक 
है। 

उन्होंने अपने उपदेशों और उससे' अधिक अपने जीवन से हिंदू और मुसल- 

मानों के बीच की खाई पाटने का पूरा-पुरा प्रयास किया। मानवता का संदेश देने 
ओर विभिन्न धर्मो के बीच सद्भावना स्थापित करने में उन्होंने जो कार्य किया 
उसका आज अनुमान करना भी कठित है। कितु इसमें संदेह नहीं कि उनके 
उपदेशों से तत्कालीन निराश हिंदू जनता को आत्मिक शांति मिली, मुसलमानों 
के प्रति कटुता कम हुई और उन्होंने दोनों धर्मों के अनुयायियों में एक सीमा तक 
सहिष्णता उत्पन्त की । 

गुरुजी ऐसे संत नहीं थे जो कुश।सन के प्रति निरपेक्ष रहें । उन्होंने स्थान- 
स्थान पर भ्रष्ट और अत्याचारी राजकर्मंचारियों को आड़े हाथों लिया है । एक 
स्थान पर वे कहते हैं : 

माणस खाणे करहि निवाज 
छुरी बगाइति तिन गल ताग । 
तिन घर ब्रह्मण पूरहि नाद। 
ऊना भी आवहि ओई साद। 

(मुसलमान) हाकिम मनुष्य-भक्षी हैं पर नमाज पढ़ते हैं। (उनके हिंदू 
मुंशी ) छरी चलाते हैं पर उनके गले में जनेऊ है। उनके घर ब्राह्मण शंख बजाते 
हैं। इसमें उन्हें भी उन्हीं पदार्थों का स्वाद आता है। उन सबकी भूठी पूंजी 
और भूठा व्यापार है । वे फूठ बोलकर ही जीवन व्यतीत करते हैं। शर्म और 
धर्म का डेरा उठ गया है। सभी जगह भूठ ही छा गया है। वे (हिंदू कर्मे- 
चारी) माथे पर टीका लगाते हैं कितु उनके हाथों में छरी है भजौर जगत्‌ के 
लिए कसाई की तरह हैं । 

स्त्रियों के संबंध में भी उनके विचार बड़े संतुलित और अपने समय से 
बहुत आगे थे। वे कहते हैं : “उस स्त्री को खराब क्यों कहा जाय जिससे शासक 
भी जन्म लेते हैं ? इस' संसार में कोई प्राणी रुत्री के बिना उत्पन्न नहीं हो 
सकता । एक प्रभु ही है जो हत्री से नहीं जन्मा ।” 

आज देश की जो स्थिति है, उसमें गुरु नानक देव के उपदेशों का महत्त्व 
और मूल्य और भी अधिक हो गया है। यदि इस देश' के सभी धर्मो के लोग 
उनके उपदेशों पर ध्यान दें तो इस देश की बहुत सी जटिल समस्याएं सहज ही 
दूर हो जायं । गुरुजी की पीयूष वाणी की अजस्र धार आज भी बह रही है । 
यदि देश भाग्यवान है तो वह उससे लाभ उठाकर अमृतत्व प्राप्त कर सकता है । 
यदि हम उनकी पांचवीं जनन्‍्मशतोीं के अवसर पर यह लाभ नहीं उठाते तो हमारे 
ये शानदार उत्सव बेकार हैं, हमारे नेताओं और उनके नेताओं और उनके अनु- 
यायी होने के दावा करने वालों के भाषण व्यर्थ हैं क्योंकि सेंट पॉल ने कारिन्थ 
के लोगों को लिखे एक पत्र में कहा था कि चाहे तुम्हारी वाणी में अमृत ही क्‍यों 
न टपकता हो, कितु उसमें हादिकता नहीं है तो वह केवल पीतल पीटने की 
आवाज से अधिक महत्त्व की नहीं है । 

गांधी जन्मशतों 


२ अक्टूबर १६६६९ को महात्माजी का जन्म हुआ था। अतएवं २ अक्टूबर 
१९६९ को उनके जन्म को सौ वर्ष पूरे हुए । सामान्य बड़े आदमियों का जन्म- 
दिवस एक दिन मनाया जाता है, कितु झतज्ञ राष्ट्र ने सारे वर्ष को जन्मशती के 
रूप में मनाने का निश्चय किया । २ अक्टूबर उस वर्षकालीन उत्सव का चरम 
बिंदु है। इस अवसर पर “अचता” के अगणित स्वरों में 'सरस्वती' ने भी अपना 
स्वर मिलाकर आधुनिक भारत के राष्ट्रपिता और इस युग के सर्वश्रेष्ठ पुरुष और 
महामानव की वंदना की थी । 

गांधीजी के संबंध में इतना लिखा गया है--गद्य में भी और पद्म में भी 
तथा इतने महान्‌ पुरुषों, विचारकों, विद्वानों, राजनीतिज्ञों और पत्रकारों ने 
लिखा है कि उनके संबंध में हम जो कहेंगे वह पिष्टपेषण ही होगा । आज 
उनकी महत्ता जन-जन को विदित है, वह स्वयं प्रकाशवान है। अपने लघु दीपक 
से हम प्रकाशपृंज की आरती उतारने का हास्यास्पद प्रयत्न नहीं करेंगे । 
भारत ने उन्हें अपना 'राष्ट्रपिता' घोषित कर जो सर्वाधिक सम्मान वह दे सकता 
था, वह दे दिया। संसार के प्रायः सभी देशों में उनकी जो जन्मशती मनाई 
गयी, वह इसका प्रमाण है कि संसार उनके व्यक्तित्व और विचारों का कितना 
प्रशंसक है। एशिया और अफ्रीका के अनेक परतंत्र देशों को तो उनसे' प्रेरणा 
मिली ही, योरोप और अमरीका के भी अनेक देशों ने उनके सत्य, आहिसा और 
मानवता-प्रेम के संदेश में अपनी कितनी ही समस्याओं का हल देखा। सारा 
संसार इस बात का कायल है कि यदि इस अति उन्तत मानवता को (जो अति 
विज्ञानवाद और उससे उत्पन्न हृदयहीनता से बुरी तरह पीड़ित है) विनाश से 
बचना हैं तो उसके लिए एकमात्र उपाय उनके बतलाये सत्य और अहिसा के मार्ग 
का अनुसरण करना ही है। 

कितु इस' देश के निवासियों के लिए---जो उन्हें अपना राष्ट्रपिता, गुरु और 
' भार्गदर्शंक मानने का दावा करते हैं--यह वर्ष आत्मपरीक्षण और आरत्माचितन 
का है। हमें देखना है कि हम कहां तक उनके बतलाये हुए मार्ग पर चल सके हैं 
या चल रहे हैं। यदि हमने यह नहीं किया, और उनके नाम का कीतंन करके 
तथा कुछ दिवाऊ भड़कदार उत्सव और कुछ ईट-पत्थर के स्मारक बनाकर ही रह 
गये, तो उनसे उनकी आत्मा को संतोष न होगा । 
महात्माजी राजनीतिक नेता थे, कितु राजनीति में उनकी रुचि भारत की 
विशेष और विषम परिस्थिति के कारण थी। दासता एक घोर लांछन है, वह 
' मानवता के लिए अभिशाप है और उसका सबसे बड़ा अपमान है। भारत को 
अपने अधिकार में रखने के लिए अंग्रेजों को मार्ग में पड़नेवाले अनेक देशों पर भी 
अधिकार बनाये रखना आवश्यक था। अतएव भारत की पराधीनता कितने ही 
अन्य देशों की पराधीनता का प्रत्यक्ष या परोक्ष कारण हो गयी थी । गांधीजी 
ने भारत की स्वतंत्रता में केवल भारत ही की मुक्ति नहीं देखी, प्रत्युत एशिया 
और अफ्रीका के अनेक देशों की भी मुक्तित देखी । और इसकी सचाई तब स्पष्ट 
हो गयी जब भारत के स्वतंत्र होते ही वे अनेक देश भी स्वतंत्र हो गये । भारत 
का स्वतंत्रता आंदोलन पराधीनता की शूंखला में जकड़े एशिया और अफ्रीका 
के करोड़ों नर-नारियों की मुक्ति का आंदोलन भी था। इस दृष्टि से महात्मा 
जी की राजनीति और भारत की स्वतंत्रता का प्रयास संकुचित राष्ट्रीयता से' 
प्रेरित न होकर सारे संसार की पराधीन जनता को मुक्त कर उनमें मानवोचित 
आत्मसम्मान प्रतिष्ठित करने का सफल प्रयत्न था। 
गांधीजी को अपने राजनीतिक लक्ष्य में आशातीत सफलता मिली, यद्यपि देश 
के बंटवारे स्वतंत्रता-प्राप्ति के हर्ष और आह्वाद को बहुत कुछ हल्का कर दिया 
था । विभाजन के बाद जो भीषण और अनावश्यक रक्‍्तपात हुआ और जो कट्ता 
उत्पन्न हुई उसने रहे-सहे उल्लास और उत्साह को भी बहुत क्षीण कर दिया । 
यह सवंविदित है कि वे विभाजन के विरुद्ध थे कितु उनके सहयोगियों ने उसे' 
स्वीकार करके उन्हें उससे सहमत होने को विवश कर दिया था। 
उनका रचनात्मक कार्यक्रम : कितु राजनीतिक स्वतंत्रता को अनिवार्य सम- 
भते हुए भी वे जानते थे कि केवल उसी से भारत की जनता को “वह रामराज्य' 
नहीं मिल जायेगा जिसको लाना उनका चरम लक्ष्य था। दरिद्र नारायण' और 
'हरिजन” का कल्याण और उनमें मानवीय स्वाभिमान उत्पन्त कर उन्हें ऊचे से' 
ऊंचे नागरिकों के समकक्ष खड़ा करना उनका स्वप्न था। देश और समाज की 
: बहुमुखी उन्‍नति के लिए उन्होंने कितने ही रचनात्मक कार्यो की योजना बनाई 
“ थी जिनमें मुख्य थे-- 
, मधय-निषेध 

अछ्तोद्धार 
हिंदू-मुस्लिम एकता 
चरखा-खट्दर 
गो-सेवा 
नई (बुनियादी) शिक्षा 
राष्ट्रभाषा 
यदि हम ठंडे दिल से विचार करें तो मालूम होगा कि हम चाहे जितने जोर 
से उसके नाम की दुह्मई देते हों, उनके रचनात्मक कार्यों में बहुत कम दम रह 
गया है। मद्य-निषेध में जो थोड़ी बहुत प्रगति हुई थी, वह पिछले कुछ वर्षों में 
समाप्तप्राय हो गयी। कई कांग्रेसी सरकारों ने ही मद्य-निषेध के नियमों को 
ढीला कर दिया है। यही नहीं, कई कांग्रेस सरकारों ने तो मद्य बनाने के आधु- 
निक ढंग के कारखाने भी खोल दिये हैं। मद्य के कर से जो प्रच्चुर आय होती है, 
या जो और अधिक आय होने की आशा है, उसका लोभ वे बापू के सिद्धांत के 
निहोरे भी छोड़ने को तैयार नहीं हैं। उसके जो भीषण सामाजिक और नैतिक 
दुष्परिणाम हैं उनकी ओर से उन्होंने आंखें मूद रखी हैं। भारत में केवल दो ' 
राज्य मद्य-निषेध के हृदय से समयेक रहे हैं। वे हैं गुजरात और तमिलनाडु । 
सारे देश की स्थिति देखते हुए मद्य-निषेध का कार्यक्रम किसी भी दृष्टि से सफल 
नहीं कहा जा सकता। अछूुतोद्धार के लिए संविधान में प्रावधान है । कुछ 
कानून और भी बने हैं। उनका औपचारिक पालन होता भी है, कितु वास्तव 
में, विशेषकर गांवों में, हरिजनों की अवस्था में कोई क्रांतिकारी परिवर्तन नहीं 
हुआ | 
हिंदू-मुस्लिम एकता का नारा अवश्य है, कितु वह एकता इतने कमजोर 
आधार पर है कि छोटी से छोटी बात भी उसको भंग कर देती है, और सांप्रदा- 
यिक दंगों का तांडव होने लगता है । वह वास्तविक एकता--हृदयों की एकता 
“जो बापू चाहते थे, अभी भी स्वप्न है। शासकगण अपना सिरदद और 
परेशानी बचाने के लिए उसे रोकने और भगड़ों को बचाने का प्रयत्न अवश्य 
करते हैं, कितु राजनीतिज्ञ तथा अन्य लोग क्षुद्र स्वार्थ साधन के लिए बिलगाव 
की भावना को अपने हित में भड़काने में संकोच नहीं करते । 
खहर का हाल यह है कि उसकी लोकप्रियता दिनोंदित कम होती जा रही 
है। यदि 'लोकलाज' के कारण सरकार उसकी खरीद न करती रहे और उसके 
उत्पादन में सहायता न देती तो आज जितनी खहर उत्पन्न होती है, उतनी भी न 
हो। कुछ लोग पुरानी आदत के कारण उसे आज भी पहनते हैं, कितु स्वयं उनके 
परिवारवाले भी उतका अनुकरण प्रायः नहीं करते । वह एक विद्येष राजनीतिक - 
विचारधांरा के लोगों की “वर्दी! पहनकर रह गयी है। गोसेवा के बारे में कुछ : 

न कहना ही अच्छा है। यह बड़ा करण और अप्रिय विषय है । उनकी बुनियादी 
शिक्षा आज गत इतिहास की वस्तु हो गयी है। उन्हीं के शिष्यों की सरकारों 
ने उसको समाप्त कर दिया, और जहा कहीं उसका नाम रखते हुए जो शिक्षा 
दी भी वह गांधीजी की बुनियादी शिक्षा नहीं थी। राष्ट्रभाषा (हिंदी-हिंदुस्तानी) 
का हाल यह है कि अब स्वयं कांग्रेस के अधिवेशनों में उसका अवमृल्यन हो गया 
है। राजभाषा (हिंदी) संविधान ने स्वीकृत की थी। कितु उसके साथ भी जो 
खिलवाड़ हो रहा है, वह जागरूक नागरिकों को भली भांति विदित है। कहने 
का तात्पयं यह है कि गांधीजी के रचनात्मक कार्यक्रम की लकीर अवश्य पीटी 
जाती है, कितु वह निर्जीव हो गया है। 

यदि हम बापू की इस जन्मशती के वर्ष में आत्म-निरीक्षण कर और इस 
बात का लेखा-जोखा लें कि उनके शिष्यों के ही लंबे प्रशासन में उनके रचना- 
त्मक कार्यक्रम की क्‍या दशा हुई तो हमें प्रसन्‍न होने या गये करने का कोई विशेष" 
कारण न मिलेगा । इसके विपरीत, कार्यक्रमों का हवास देखकर दुख और निराशा 
ही होगी । 

और अंत में हम उनके 'सत्य और अहिंसा! के उपदेश पर विचार करे । 
आज प्रत्येक क्षेत्र में सत्य और अहिसा का ज्वलंत अभाव देखकर आदमी आइचर्य- 
चकित रह जाता है। वह सोचता है कि क्‍या यह वही देश है जहां केवल बीस- 
बाईस वर्ष पूर्व गांधी नाम के एक अवतारी पुरुष ने उसके निवासियों को त्याग, 
बलिदान, कष्ट-सहन और सत्य के आग्रह का पाठ पढ़ाया था ? क्‍या यह वही 
देश है जिसके निवासियों ने उन्हें अपना 'राष्ट्रपिता' घोषित कर परोक्ष रूप से 
उनके उपदेशों को स्वीकार किया था ? क्‍या क्षुद्र स्वार्थों के दैनिक नग्न नृत्य 
तथा देहातों और नगरों में व्याप्त हिंसा का वातावरण गांधी वा प्रभाव रहते 
संभव है ? 

यह कहते हुए हादिक दुःख होता है, कितु जो बात हमें दीखती है वह यह 
है कि बापू की रचनात्मक योजनाएं और कार्यक्रम विफल हो गये हैं। यदि उनके 
जन्मशती-वर्ष में हम विनम्रता और गंभीरता से' इस विफलता के कारणों पर 
विचार कर उन्हें दूर करने का प्रयत्न करते, तो इस धूमधाम से मनाये जानेवाले 
वर्ष का कुछ फल भी हो सकता था। 

गांधीवाद जनता में न फलकर कुछ उन थोड़े से लोगों में सीमित हो गया 
है जो अपने को सर्वोदयी कहते हैँ--क्योंकि बापू का लक्ष्य सर्वोदिय था। किंतु. 
उनका गांधीवाद जनता की वस्तु न रहकर एक प्रकार का संप्रदाय” हो गया 
है। हमें उनकी सदभावना और सच्चाई में तनिक भी संदेह नहीं है । उनमें कूछ 
ऐसे लोग हैं जिनके उच्च चरित्र और महान्‌ व्यक्तित्व के सामने मस्तक अपने 
आप नत हो जाता है। कितु जनता के जीवत में उनका कया प्रभाव है ? क्‍या 

“ कबीरपंथ, दादूपंथ आदि पंथों से अधिक उज्ज्वल उनके पंथ का भविष्य है ? 
फिर भी बापू के जीवन-दर्शन, उनके आध्यात्मिक मूल्यों और उनके विचारों और 
कार्यक्रमों को जीवित रखने और उनके प्रचार के प्रयासों के लिए हम उनकी 
प्रशंसा करते हैं । 

बुद्ध और बाप : पाठक जानते हैं कि दो हजार वर्ष से अधिक हुए, इस देश 
में भगवान्‌ बुद्ध ने जन्म लिया था। दो हजार वर्षो के अंतर के कोहरे और धुध 
के बावजूद बुद्ध का व्यक्तित्व आज भी महान्‌ और आकर्षक लगता है। एक 
समय था जब सारे देश में उनका संदेश फैल गया था और सारा देश बोद्ध हो 
गया। उनका संदेश विदेशों में भी दूर-दूर तक गया, और आज भी कितने ही देश 
भगवान्‌ बुद्ध के अनुयायी हैं । कितु बौद्ध धर्म भारत से लुप्त ही गया । यहां वह 
जो इतने दिनों ठहरा उसका मुख्य कारण राज्य का सहयोग और संरक्षण था। 
यदि अज्योक उसके संरक्षक न हो गये होते तो कहना कठिन है कि वह इस' देश 
'में कितने दिनों ठहरता । 

आज के युग में धर्म या मत उस प्रकार नहीं फैलते जैसे प्राचीन काल में 
फैला करते थे। आज अनेक देशों के प्रबुद्ध वर्गों में गांधीवाद के प्रशंसक और 
अनुयायी हैं। अमरीका के जो नीग्रो मानवीय अधिकारों के लिए संघर्ष कर रहे 
हैं उन्होंने भी महात्माजी के सिद्धांतों और उपायो---सत्य और अहिसा--को 
स्वीकार किया । कितु अपने देश के झंगड़ों और विवादों में हम गांधीजी के 
सिद्धांतों और उपायों के विपरीत चल रहे हैं। क्या यह इस बात का प्रमाण नहीं 
है कि बौद्ध धर्म की तरह गांधीवाद भी अब हमारे जीवन को प्रभावित नहीं 
करता ? यह सब देखकर बरबस यह प्रइन उठता है कि क्‍या गांधीवाद भी बौद्ध 
धर्म की तरह इस देश से लुप्त हो जायेगा ? 

बापु और श्रीगणेशजी : इस देश की जनता प्रत्येक शुभ कार्म के आरंभ में 
गणंशजी का पूजन करती है । व्यापारी अपनी बही, और जनता अपने पत्र आदि 
के आरंभ में श्रीगणेशजी सहाय” या “श्रीगणेशाय नमः” लिखती है। कितु इस 
आरंभिक स्मरण के बाद जीवन में कभी गणेशजी याद नहीं आते। हमारे नेताओं 
ने भी गांधीजी को आधुनिक गणेशजी बना लिया है। वे अपने भाषणों के आरंभ 
में--और कभी-कभी बीच में भी--गांधीजी का स्मरण कर लेते हैं, उनको नमन 
कर लेते हैं और उनकी जय भी बोल देते हैं, कितु प्रशासनिक कार्य-कलाप में 
गांधीजी के सिद्धांतों, उनके शुद्ध उपायों, उनके सत्य-अहिंसा के उपदेश को भी 
भुला देते हैं। यदि देखा जाय तो व्यवहार में वे गांधीजी की अपेक्षा माकसे के 
अनुयायी अधिक हैं। गांधीजी के सिद्धांत व्यवहार के लिए और जीवन में उता- 
'रने के लिए हैं। यदि उनके नाम*का उपयोग केवल श्रीगणेशाय नमः के आधुनिक 
संस्करण के रूप में ही रह जाता है तो इस देश में गांधीवाद का भविष्य बहुत 

घुमिल है। 

हम चाहते हैं कि हमारी शंका निमूल हो। कितु ब।प्‌ की जन्मशती के अव-- 
सर पर आरत्माचितन और आत्मपरीक्षण के समय में जो विचार आये, उन्हें यथार्थ 
रूप से पाठकों तक पहुंचाना हम अपना क्तेव्य समभते है। बापू ने इस देश में 
जिस रामराज्य की कल्पना की थी वह तभी साकार हो सकता है जब देशवासी 
उनके उपदेशों और सिद्धांतों को भाषण और लेखों तक सीमित न रखकर उन्हें 
अपने व्यवहार और आचरण का आधार बना लें। तभी उनकी जन्मशती की 
साथथकता है। 





गौरीशंकर हीराचंद ओझा की जन्मशतो 


हिंदी के अनन्य भक्त और सेवक तथा इतिहास के अद्वितीय विद्वान्‌ साहित्य- 
वाचस्पति, महामहोपाध्याय डाक्टर गौरीशंक र हीराचंद ओभा का जन्म १५ सितंबर 
१८६३ में हुआ था | अतएवं सितंबर १६६३ में उनके जन्म की शती पूरी हुई । 
इस अपूर्व इतिहासज्ञ और हिंदी-उन्नायक की जन्मशती पर हमारे देश में कोई 
विशेष ध्यान नहीं दिया गया । यह खेद की बात है । 'सरस्वती' ने उस अवसर 
पर ऑभाजी के प्रति अपती हादिक और विनम्र श्रद्धांजलि अपित की थी । 

ओभाजी का जन्म राजस्थान के सिरोही राज्य में हुआ था। वे चार भाइयों 
में सबसे छोटे थे । आरंभ में उनके आस्तिक और धम्मभीरु पिता ने उन्हें संस्क्ृत 
की शिक्षा दी । आरंभ ही से' उन्होंने अपनी कुशाग्र बुद्धि का परिचय दिया। 
उनके बड़े भाई बंबई में थे । सिरोही में शिक्षा की व्यवस्था संतोषजनक न थी । 
अतएव वे उनके पास बंबई चले गये, कितु बीमारी के कारण वे इंटरमीडियट की 
परीक्षा दिये बिना ही कालिज छोड़ बेठे । उन दिनो बंबई में अपने समय' के 
प्रकांड विद्वान भारतमातंड पंडित गट्टूलालजी रहते थे, और एक निजी पाठशाला 
में अध्यापन करते थे । ओमभाजी ने उनसे संस्क्ृत और प्राकृंत का उच्च अध्ययन 

“किया । उन्हें विद्या से इतती रुचि थी कि वे अधिकांश समय रायल एशिया- 
“टिक सोसाइटी के पुस्तकालय में बिताते थे। धीरे-धीरे वे इतिहास और पुरा- 
तत्व की ओर आक्रष्ट हुए, और बिना किसी के निर्देशन के स्वयं उसका अध्ययन 

करने लगे । उस युग में उत्साही विद्वानों, शोबकरत्ताओं और कार्यकर्ताओं के 
हारा विभिन्‍न लिपियो और भाषाओं में कितने ही पुराने शिलालेख खोज निकाले 
गये थे, किंतु उस समय पुरालेख-विद्या (एपिग्राफी) आरंभिक अवस्था में थी । 
अधिकांश लेख पढे ही नही गये थे, या ठीक ढंग से नहीं पढ़े गये थे । ओभाजी 
को पुरालेखों ने विशेष रूप से आक्ृष्ट किया और वे उनको पढ़ने और उनकी 
“भाषा तथा लिपि का रहस्य जानने में जुट गये । इस कार्य में उन्हें आशातीत 
सफलता मिली और वे संसार के चोटी के पुरालेखविद्‌ माने जाने लगे । 

ओफाजी यह देखकर दुखी थे कि इतिहास' की ओर भारतीय विद्वानों ने 
समुचित ध्यान नहीं दिया । इसलिए उन्होंने भारतीय इतिहास के अध्ययन्त और 
लेखन को अपने जीवन का प्रमुख उद्देश्य बना लिया। बंबई में उनका संपर्क 
गुजरात के प्रसिद्ध इतिहासकार श्री भगवानलाल इंद्रजी से हुआ। उस समय वे 
'प्राचीन गुजरात का इतिहास लिख रहे थे | कुछ दिनों उनके साथ काम करके 
उन्होंने उनकी सहायता तो की ही, साथ ही इतिहास के अध्ययन, प्रणयन, सामग्री 
के एकत्रीकरण, उसके शोधन तथा उपयोग संबंधी भी बहुत-सी बातें सीखी । 

ओफाजी के जीवन में महत्त्वपूर्ण मोड़ तब आया जब वे उदयपुर के राज- 
कीय पुस्तकालय और संग्रहालय के अध्यक्ष नियुक्त हुए | यह बात सन्‌ १८६० 
की है। यहां वे कविराज श्यामलदास के संपर्क में आये जो उस समय अपना 
प्रसिद्ध ग्रंथ वीर विनोद' तैयार कर रहे थे जिसमें मेवाड़ का इतिहास लिपिबद्ध 
हो रहा था । यहीं रहकर उन्होंने हिंदी में अपना प्रसिद्ध ग्रंथ प्राचीन भारतीय 
जलिपिमाला' तैयार किया। इसके प्रकाशित होते ही ओभाजी की ख्याति सारे 
संसार के इतिहासज्ञों और पुरातत्त्वविदों में फैल गयी क्योंकि अपने विषय का 
संसार में यह पहला ग्रंथ था। भारतीय पुरालेख-शास्त्र का यदि इसे नींव का 
पत्थर कहा जाय तो अत्युक्ति न होगी। आज भी यह ग्रंथ महत्त्वपूर्ण समझा जाता 
'है। यहीं से उन्होंने सर ज्याजं ग्रियर्सन के 'लग्विस्टिक' सर्वे आफ इंडिया' के 
लिए मेवाड़ की बोलियों पर एक निबंध लिखा। यहां उन्होंने 'सोलंकियों का 
इतिहास' नामक महत्त्वपूर्ण ग्रंथ तेयार किया । 

जब अजमेर में भारत सरकार ने राजस्थान संग्रहालय बनाया तब उनकी' 
“विद्वत्ता से प्रभावित होकर तत्कालीन अंग्रेज सरकार ने उन्हें उदयपुर से बुलाकर 
उसका अध्यक्ष नियुक्त किया । यह बात १९०८ की है। तब से सेवा के अंत 
तक--प्राय: तीस वर्ष--वे' वहीं रहे । यहां उन्होंने कितने ही शोध-निबंध लिखे 
“जिनसे विद्वज्जगत्‌ में उनकी ख्याति और भी बढ़ी । अजमेर के आरंभिक जीवन 


रात 

में उन्होंने सिरोही राज्य का इतिहास लिखा । कितु उनका सबसे' महत्त्वपूर्ण कार्य 
जो 'प्राचीन भारतीय लिपिमाला” के साथ उनकी कीति को अक्षय रखेगा वह 
है---राजपूताने का बृहत्‌ इतिहास । यह दस खंडों में है। कर्नेल टांड ने राज- 
स्थान का एक विशाल इतिहास लिखा था जिसकी बड़ी ख्याति है। इसलिए उसी 
विषय पर दूसरा ग्रंथ लिखना सरल न था। किंतु टॉड का ग्रंथ सौ वर्ष पहले 
लिखा गया था। तब से अनेक नये तथ्यों का उद्घाटन हो चुका था। संस्क्षत, 
प्राकृत और राजस्थानी के समुचित ज्ञान के अभाव में अध्यवसायी और सहानु- 
भूतिपूर्ण होते हुए भी टॉड बहुत-सी बातें न जान सके थे। ओकाजी ने अपने 
विज्ञाल पांडित्य और कठिन अध्यवसायथ से राजस्थान का जो इतिहास लिखा है 
बह गौरव-प्रंथ है । 

ओभाजी विद्वान तो थे ही, अनन्य हिदीप्रेमी भी थे । उन्होंने अपनी सारी 
पुस्तकें हिंदी ही में लिखीं। 'प्राचीन भारतीय लिपिमाला" अंतर्राष्ट्रीय महत्त्व 
का ग्रंथ था । उसे उन्होंने अंग्रेजी में न लिखकर हिंदी में लिखा। उन्हें हिंदी का 
इतना आग्रह था कि उन्होंने उसका अंग्रेजी अनुवाद प्रकाशित करने की भी अनु- 
मति नहीं दी । इसलिए, केवल उसी अमूल्य ग्रंथ को पढ़ते के लिए, कितने ही 
विदेशी विद्वानों को हिंदी सीखनी पड़ी । वे काशी नागरीप्रचारिणी सभा और 
हिंदी साहित्य-सम्मेलन के कार्यों में सदेव रुचि लेते थे और उन्होंने सभा की शोध 
पत्रिका का कई वर्ष संपादन किया था | उनकी हिंदी-सेवा और पांडित्य के उप- 
लक्ष्य में सम्मेलन ने अपनी सर्वोच्च उपाधि 'साहित्य-वाचसर्पति' देकर उन्हें सम्मा- 
नित किया था । काशी हिंदू विश्वविद्यालय ने उन्हें 'सम्माननीय डाक्टर' की 
और अंग्रेज सरकार ने 'महामहोपाध्याय/ और “रायबहादुर' की उपाधियों से' 
विभूषित किया था। वे सरस्वती” को बड़ी रुचि से पढ़ते थे तथा कभी-कभी 
इसमें लेख भी लिखा करते थे । 

सारे जीवन उन्होंने एक विषय का अध्ययन कर उसमें अमुल्य ग्रंथ लिखकर 
हिंदी की महत्त्वपूर्ण सेवा की, उसका साहित्य समृद्ध किया तथा उसका मस्तक 
ऊंचा किया । उनके उदार चरित्र और महत्त्वपूर्ण कृतित्व से देश के युवकों को 
प्रेरणा मिलती रहे, यही उनकी जन्मशती का संदेश रहा। इस अवसर पर उनका 
पुण्य स्मरण करके सारा हिंदी संसार इृतक्ृत्य है। 

आचाय॑ महावोरप्रसाद द्विवेदी की जन्मशती 


मई १६९६४ में वेशाख शुक्ल पंचमी (१५ मई) को आचायें महावीरप्रसाद 
द्विवेदी के जन्म को पूरे सौ वर्ष हो गये थे । उन्होंने साहित्य का निर्माण किया; 
लेख लिखे, पुस्तकें लिखीं, अनुवाद किये, कविताएं लिखीं, संपादन किया । कितु 
इतिहास में वे साहित्यकार के रूप में नहीं, साहित्यकार निर्माता और भाषा- 
परिष्कारकर्ता के रूप में याद किये जायेंगे । यह बात नहीं कि खड़ीबोली 
कविता या भाषा को वर्तमान रूप उन्होंने दिया। उनके पहले भी कुछ इने-गिने 
लोग, और उनके समकालीन भी कुछ लोग जो उनसे' प्रभावित नहीं थे, खड़ी- 
बोली के उस रूप का विकास और प्रयोग कर रहे थे जिसका समर्थन और प्रचार 
द्विवेदीजी ने किया । कितु द्विवेदीजी की विशेषता यह थी कि उन्होंने खड़ीबोली 
के उस रूप को स्थिरता दी और उसका अत्यंत सफल प्रचार किया। यदि आचार्य 
ने उसके प्रचार में अपने को खपा न दिया होता तो खड़ीबोली का वर्तमान व्या- 
पक प्रसार शायद इतनी शीघ्रता से और इतनी सफलता से न हो पाता उन्होंने 
इस संबंध में जो सबसे बड़ा ओर महत्त्वपूर्ण काये किया वह था बहुसंख्यक 
युवकों में हिंदी की सेवा की भावना उत्पत्तन करना, और उसी भावना से हिंदी 
में लिखने को प्रेरित करता तथा उन्तका मार्गदर्शन करना । उस समय हिंदी में 
लेखकों की कितनी कमी थी, यह बात उन्तके द्वारा संयादित सरस्वती के आरं- 
भिक अंकों को देखने से मालूम ही सकती है। कितने ही अंकों में पचहत्तर प्रति- 
शत से अधिक लेख आदि द्विवेदीजी के होते थे, क्योंकि लेखक मिलते नही थे 
और “सरस्वती” का कलेवर भरना अनिवाय॑ था। जो थोड़े-बहुत बाहरी लेख 
आते भी, उनकी भाषा ट्विवेदीजी की परिनिष्ठित भाषा से इतनी भिन्‍न होती 
कि बहुधा उन्हें वे लेख दुबारा लिखने पड़ते । उनके प्रोत्साहन और परिश्रम का 
यह फल हुआ कि जब उन्होंने 'सरस्वती' के संपादन से' विश्वाम लिया तब न 

लेखकों की कमी रह गयी थी, और न उनकी भाषा को इतना अधिक सुधारने 
की । उन्होंने हिंदी में लेखकों की कमी बहुत कुछ पूरी कर दी थी और परि- 
निष्ठित खड़ीबोली को सारे देश में प्रतिष्ठित कर दिया था । 
द्विवेदीजी बड़े गंभीर प्रकृति के पुरुष थे, कितु वे इतने नीरस नही थे जितने 
समभे जाते हैं । गंभीर होने के कारण वे खुलकर तो बहुत ही कम हंसते थे । 
हिंदी के दो आचार्यो की मुछें इतनी सघन और बड़ी थी कि उनकी मुस्कान उनमें 
छिप जाती थी । इससे लोग समभते थे कि उनमें हास्यबोध बिल्कुल ही नहीं है 
और वे अत्यंत शुष्क हैं। दोनों ही के बारे में यह धारणा निर्मूल है। इनमें से 
एक तो (१० रामचंद्र शक्ल) हमारे व्यक्तिगत मित्र थे और हम जानते हैं कि 
उनका हास्यबोध कितना गहरा था | द्विवेदीजी भी निपट नीरस नहीं थे। उनकी 
कई कविताएं इसका प्रमाण हैं। बहुत से पाठकों को यह सुनकर शायद आइचयें 
हो कि उन्होंने 'गर्दभाष्टक' और 'बलीवरदेस्तोत्र' नामक दो हलकी कविताएं लिखी 
थीं। 'वलीवर्दंजी मर्द गाय के गद उड़ानेवाले वीर से आरंभ करके सांड़ों पर 
चुभता व्यंग्य किया गया था। ग्दभाष्टक का एक नमूना देखिए : 
चपत हमें चंपा सम लागे, गेंदा फूल हजारा है 
लात खात मुंह बात न बोलें, अटल मौन विस्तारा है। 
धरम, धम, धरम दस पांच लगे जब गएई गदा प्रहारा है 
चलें पेंग भरि तब हम कबहूं, अस सहनशील ब्रत धारा है। 
'सहनशीलता' का यह 'ब्रत' हमारा राष्ट्रीय गुण है। हम हर एक अत्याचार, 
अन्याय सहन करने में गर्व का अनुभव करते हैं। उन्होंने इस सहनशीलता की 
पराकाष्ठा गधे में दिखाकर कितना चुभता व्यंग्य किया था ! वाणी में तो नहीं 
कितु उनकी सरसता व्यवहार में मुखर हो जाती थी । वे अपने मित्रों और परि- 
चितों से इतनी आत्मीयता और ललक से मिलते थे कि वे आश्चरयंचकित रह 
जाते थे। भ्रौढ़ावस्था में तो मित्रों से! मिलने पर उनकी आंखों से आनंदाश्षु तक 
निकल आते थे। ऐसे व्यक्ति को नीरस कैसे' कहा जा सकता है ! 
उनकी आरंभिक कविताओं में ब्रजभाषा और अवधी का पुट रहता था जैसे, 
'प्रासाद जासु नभमंडल में समाने' । पं० श्रीधर पाठक की आरंभिक कविताओं 
में (जैसे, 'कहां जलेहै वह आगी ?) भी ऐसे प्रयोग मिलते हैं। वह संक्रांति- 
काल था, कितु इसके बाद ज्यों-ज्यों वे खड़ीबोली के परिष्कार में सचेत और 
सक्रिय होते गये त्यों-त्यों उन्होंने देशज शब्दों को छोड़कर तत्सम शब्दों का प्रच्चर 
प्रयोग करके भाषा को संस्कृतनिष्ठ रूप देता आरंभ किया । आरंभिक प्रयोग 
देखिए : 
चाहें कुटी अति घने वन में बनावे 
चाहे बिना नमक कुत्सित अन्न खावे; 

चाहे कभी नर नये पट भी न पावे 
सेवा प्रभो ! पर नहीं पर की करावे। 
और इसके बाद तो एकदम संस्क्ृतनिष्ठ भाषा पर आ गये : 
सुरम्य रूपे ! रस-राशि-रंजिते 
विचित्रवर्णाभरणे ! कहां गयी ? 
अलौकिकानंद-विधायिनी महा 
कवीद्र कांते | कविते ! अहो ! कहां ? 
यह मानो (प्रियप्रवास' के छंदों का पूर्वादर्श हो जिसमें 'कहां गयी' और “कहां 
को छोड़कर सभी दाब्द तत्सम हैं । 
तत्समों का प्रच्च॒ुर प्रयोग द्विवेदीजी की विशेषता थी । संस्क्ृतनिष्ठ हिंदी का 
प्रयोग करके उन्होंने हिंदी भाषा का वह रूप प्रचारित किया जो केवल हिंदी- 
प्रेमियों ही को नही बल्कि आगे चलकर भारत के अन्य भाषा-भाषियों को भी 
ग्राह्म हुआ । इस प्रकार संस्कृत तत्सम-प्रधान हिंदी पर बल देना उनके दूरदर्शी 
होने ही का नहीं प्रत्युत भविष्यदर्शी होने का भी प्रमाण है। 
वे अपनी भाषा में प्रसंगानुसार खुलकर अरबी-फारसी एवं अंग्रेजी शब्दों 
का प्रयोग करते थे कितु यहां भी उनकी तत्सम-प्रियता परिलक्षित होती है। 
उदाहरण के लिए उनके लेखों और संपादकीय टिप्पणियों में ऐसे वाक्य मिलते 
हैं: 'सिफे एक चिड़िया ऐसी कुंद-जेहन निकली”, “आदमी आंखों से नहीं देखता 
कितु मग्ज़ से देखता है', “इसकी गंध तेज और जायका बहुत खराब है। 'पंडित- 
जी क्ायदे के सख्त पाबंद ये ।! जिसे अखबारनवीसी पसंद है, उसे यदि ज़बर 
दस्ती लोहार का काम दे देवे', 'फिर उस तरक्की का वक्त कब आवेगा ? ' 'भले- 
मानुसों का सुअरों से तअल्लुक़ बतलाना और भी बुरा हुआ। '“बड़ी-बड़ी दूकानों 
की खरीद-फरोख्त का काम देखती है ।' इत्यादि । इसका एक परिणाम यह हुआ 
कि विदेशी शब्दों के हिदीकरण की जो प्रक्रिया (लेटने का लालटेन या गूलाम 
का गुलाम) चल गयी थी जिससे उनका रूप हिंदी की प्रकृति के अनुसार ढाला 
जा रहा था, वह रुक गयी । 
ह्िवेदीजी ने हिंदी भाषा के व्याकरण पर बल देने तथा दाब्दों के उचित 
उपयोग के संबंध में भी हिंदी जगत्‌ का विवेक जागृत किया, और यह उन्हीं के 
सतत प्रयत्नों का फल है कि हिंदी के परिनिष्ठित रूप में इन बातों पर ध्यान 
दिया जाने लगा । 
आधुनिक हिंदी के उन्हीं आचायें की जन्मशती मई १६६४ में हिंदी संसार ने 
मनाई थी। हमारे पास इस अवसर पर होनेवाले कितने ही उत्सवों की सूचनाएं 
आयी थीं। इन बहुसंख्यक प्रस्तावित आयोजनों से स्पष्ट है कि हिंदी संसार की 
आचार्य हिवेदी के व्यक्तित्व और कार्य के प्रति कितनी श्रद्धा और आस्था है । 

कितु यह वास्तव में खेद की बात है कि सरकार और सरकार के अधिकारी इस 
ओर से उदासीन रहे। जो भारत सरकार स्मारक टिकट निकालने के लिए 
सर्देव तत्पर रहती है, उसने भारत की राजभाषा के इस आचार की जन्मशती 
की ओर ध्यान देने की आवश्यकता नहीं समझी । हिंदीभाषी राज्यों ने भी ऐति- 
हासिक अवसर को कोई महत्त्व नहीं दिया। और तो और, उत्तर प्रदेश की 
सरकार ने भी केवल उदासीनता ही का परिचय दिया । जब द्विवेदी जी के घर 
की ही सरकार उदासीन रही तो दूसरों की क्या शिकायत की जाय ? इससे स्पष्ट 
हो जाता है कि हमारी सरकार जनता से कितनी दूर हैं। उनका हृदय जनता 
के हृदयों की धड़कन के साथ स्पंदित नहीं होता । इतिहास में हिंदी को कभी 
राज्याश्रय नही मिला, किंतु फिर भी वह बराबर उन्नति करती गयी क्योंकि 
उसकी जड़ें जनता में गहरी पैठी हुईं हैं। वहीं से उसे जीवनदायक रस और 
शक्ति मिलती है। द्विवेदीजी ने प्राय: बीस करोड़ भारतवासियों की मातृभाषा 
और देश की भावी राजभाषा तथा उसकी गर-स रकारी राष्ट्रभाषा की अपूव्वे 
सेवा की, उसे उसका वर्तमान स्वरूप दिया। सरकार ने उन्हें मान्यता दी हो या 
नहीं, हिंदीमाषी जनता ने इस अवसर पर आचार द्विवेदी के प्रति अपनी हार्दिक 
तया विनम्र श्रद्धांजलि अपित की है, और 'सरस्वती' जो उन्हीं की मानसपुत्री 
थी अपने बीस करोड़ भाई-बहिनों के साथ उनकी पवित्र स्मृति में श्रद्धा से नत 


रही । 





बाबू बालमुकंद गुप्त की जन्मशतोी 


नवम्बर १६६४५ में हिंदी संसार ने हिंदी के प्रसिद्ध लेखक और पत्रकार 
बाबू बालमुकूंद गुप्त की जन्मशती के अवसर पर स्थान-स्थान पर उत्सव 
करके उनके प्रति अपनी श्वद्धांजलि अपित की । इस शती के प्रथम दशक में 
हिंदी के प्रमुख व्यक्तियों (गोविदनारायण मिश्र, बालक्ृष्ण भट्ट, किशोरीलाल 

गोस्वामी, व्यामसुंदरदास, महावीरप्रसाद द्विवेदी, श्रीधर पाठक, अमृतलाल 
चक्रवर्ती, माधवप्रसाद मिश्र, जगन्नाथप्रसाद चतुर्वेदी, लज्जाराम मेहता आदि) 
में उनकी गणना होती थी । वे हिंदी के पहले पत्रकार थे जिन्होंने राजनीतिक 
विषयों पर आधुनिक ढंग से लिखा। ऊंचे स्तर के राजनीतिक व्यंग्य लिखने 
में भी वे अग्रणी थे । उस समय लार्ड कर्जन का दबदबा था। उनके 'शिव शंभु 
के चिद॒ठे' में (जो 'माईलार्ड' को संबोधित “पत्र हैं) उनके चुटीले व्यंग्य, 
राजनीतिक सूकबूझ और हिंदी भाषा के प्रवाह और शक्ति के दहान होते हैं। 
उन दिनों साहित्यकार 'छईमुई नहीं थे जो तनिक-सी आलोचना या व्यंग्य- 
तज्जनी से मूर्का जायें । उनमें, द्विवेदीजी में तथा माधवप्रसाद मिश्र में कितने ही 
साहित्यिक विवाद हुए जिनमें जब-कभी जगन्नाथदासप्रसाद चतुर्वेदी भी हाथ बंटा 
लेते थे। उन विवादों का ऐतिहासिक और साहित्यिक महत्त्व है। उनके टेसू के 
व्यंग्य हिंदी संसार में स्फृति उत्पन्न कर देते थे। उनकी भाषा सरलता, ओज 
और प्रवाहपूर्ण हिंदी का आदर्श होती थी । हमें उनके दर्शनों का सौभाग्य प्राप्त 
हुआ था। उन्होंने हिंदी पत्रकारिता का मार्ग प्रशस्तः किया। पं० प्रभूदयाल 
पाण्डे 'बंगवासी' के संपादक रह चुके थे और उन्होंने हिंदी की बड़ी सेवा की थी, 
कितु हिंदी पत्रकारिता को आधुनिक युग में लाने का श्रेय गृप्तजी ही को है। 
खेद है कि हिंदी संसार उन्हें भूल-सा रहा है और उनकी क्ृतियों का पठन-पाठन 
अब बंद-सा हो गया है। कितु हिंदी साहित्य और पत्रकारिता का वस्तुनिष्ठ 
इतिहास लिखनेवाले गुप्तजी का उचित मूल्यांकन करेंगे। आचार्य द्विवेदी की उन 
से काफी नोकभोंक हुई, कितु वे गृप्तजी की योग्यता और हिंदी-निष्ठा के कायल 
थे । उनकी सरस्वती इस अवसर पर आधुनिक (हिंदी पत्रकारिता के अग्रदृत 
श्री बालमुकुद गुप्त की जन्मशती पर उनके प्रति अपनी विनम्र श्रद्धांजलि अपित 
कर अपने को कृतार्थ समभती है । 


३३१६ / पावन स्मरण 





श्री दरत्चन्द्र चद्टोपाध्याय की जन्मश्ती 


मई १६७४ में तागरी प्रचारिणी सभा के संस्थापक, हिंदी के अपूर्व उन्नायक 
और साहित्यकार तथा “सरस्वती” के भूतपूर्व संपादक बाबू इ्यामसुदरदास की 
जन्मशती थी। 4ह उचित ही था कि इसका आयोजन नागरी प्रचारिणी सभा 
करे। उसने काशी में तो एक लघु रस्मी आयोजन किया किंतु मुख्य आयोजन 
दिल्‍ली में किया जहां राष्ट्रपति श्री फलरुद्दीन अली अहमद ने उसका उद्घाटन 
और उपराष्ट्रपति श्री जत्ती ने' उसका समापन किया । अनेक केंद्रीय मंत्री भी 
उसमें सम्मिलित थे। बाबू साहब को इस अवसर पर अभ्ृृतपूर्व राजकीय सम्मान 
मिला । ऐसा मालूम होता है कि हिंदी के समारोह तब तक सफल और प्रतिष्ठित 
नहीं समझे जाते जब तक उनमें महत्त्वपूर्ण राजपुरुष उद्घाटनकर्ता, समापनकर्ता 
या अध्यक्ष के रूप में योगदान न दें। साहित्यकारों ने भी उसमें भाग लिया 
था। कई विच्ारगोष्ठियां भी आयोजित की गयी थीं। सब मिलाकर उत्सव 
शानदार रहा । 

सितंबर १६७९ में बंगला के प्रसिद्ध उपन्यासकार श्री शरत्‌चन्द्र चट्टोपाध्याय 
की जन्मशती थी । कलकत्ते में बंगला के साहित्यकारों और प्रेमियों ने उस 
जन्मशती को मनाया । उसकी अध्यक्षता बंगला के प्रसिद्ध उपन्यासकार श्री 
बालाई चन्द्र मुखोपाध्याय (वनफूल) ने की। उसमें बंगला के साहित्यकारों और 
बंगला साहित्यप्रेमियों ने बड़े उत्साह से' भाग लिया । वह आयोजन साहित्यकारों 
ओर बंगला एवं शरतृ-प्रेमियों का था। उस अवसर पर शरत्‌ बाबू की प्रतिमा 
की स्थापना की गयी, उनके ग्रह को राष्ट्रीय संपत्ति घोषित कर स्मारक के रूप 
में उसकी सुरक्षा का प्रबंध किया गया, नेशनल लाइब्रेरी (राष्ट्रीय पुस्तकालय ) 
में उनकी पुस्तकों और अनेक भाषाओं में किये गये उनके अनुवादों की भव्य 
प्रदर्शनी की गयी और कलकत्ता विश्वविद्यालय में शरत्‌ बाबू के नाम पर बंगला 

साहित्य की एक चेयर (पीठ) की स्थापना के लिए प्रस्ताव किया गया । शरत्‌ 
बाबू के २० उपन्यास, ३ नाटक, २३ निबंध, और एक बडा निबंध तथा ६ बच- 
पन की कहानियां प्रकाशित हो चुकी है। उन्होंने शताधिक साहित्यिक महत्त्व 
की कहानिया भी लिखी । वे तीन अधूरे उपन्यास और दो अधूरी कहानियां छोड़ 
गये हैं। भारत की प्राय. सभी भाषाओं में उनके उपन्यासों के अनुवाद हो चुके 
हैं। हिंदी में तो अनेक प्रकाशकों ने उनके उपन्यासों के अलग-अलग सस्करण 
निकाले हैं। नेशनल लाइब्रेरी ने इन सबकी एक विवरणात्मक सूची तैयार कर 
उस समय प्रकाशित की । ये सभी आयोजन बंगला साहित्यकारों और बंगला- 
प्रेमियों के उत्साह और परिश्रम से बड़े भव्य रूप से संपन्‍न हुए और बंगला 
भाषियों में इस उत्सव से शरत्‌ बाबू के कतृ त्व के प्रति उत्साह और जिज्ञासा 
की एक नयी लहर दोड़ गयी । इस जयंती समारोह के कई ठोस परिणाम हुए । 
उनकी मूर्ति की स्थापना, उनके गृह का राष्ट्रीयकरण और कलकत्ता विश्व- 
विद्यालय में उनके नाम पर बंगला कथा साहित्य के अध्ययन के लिए एक पीठ 
(चेयर) की स्थापन इस जयंती की ठोस उपलब्धियां है। इस अवसर पर 
साहित्यकारों ने शरत्‌ बाबू पर जो' भाषण दिये, अत्यंत गंभीर और विचारोत्तेजक 
थे। शरत्‌ बाबू के समान साहित्यकार का उनके समानधर्मा साहित्यकारों और 
उनके पाठकों द्वारा ऐसा सम्मान वास्तव में बड़ा मर्मस्पर्शी, भव्य और प्रेरणाप्रद 
था। 'सरस्वती भी इस महान्‌ बंगला साहित्यकार के सम्मान मे श्रद्धा से नत 
रही । 

काश ! हिंदी के ठेकेदार भी राजपुरुषों की बैसाखी छोड़कर इस जयंती 
की तरह 'साहित्यिक' जयंती किया करते, और ऐसे अवसरों पर कुछ वैसे ही 
ठोस काम अपने ही बलबूते पर करते जैसे कि बंगला के आत्मनिर्भर साहित्य- 
कारों ने बंगला-भाषी जनता की सहायता से शरत-जयंती में कर दिखाये ! 


, शद्दे८ | पावन स्मरण 





श्री विष्णु दिग्म्बर पुलस्कर की जन्मशती 


जुलाई १६७१ में दो महापुरुषों की जन्मशती मनायी गयी--मह॒धि अरविंद 
की और श्री विष्णु दिगम्बर पुलस्कर की । महंषि अर्खिंद के संबंध में हम एक 
छोटी टिप्पणी में उनके महान्‌ व्यक्तित्व और कार्य का आभास भी नहीं दे सकते । 
उन पर तो किसी अधिकारी विद्वान का एक पूरा लेख ही प्रकाशित करने का 
प्रयत्न करेगे। कितु श्री विष्णु दिगम्बर पुलस्कर के प्रति हम एक टिप्पणी में अपनी 
श्रद्धांजलि दे सकते हैं। पिछली शती में संगीत को दरबारों में आश्रय मिलता 
था और ये दरबार एक पतनशील सभ्यता के प्रतीक थे। उनमें अधिकतर 
अशिक्षित या अर्द्धशिक्षित कलाकार थे, जो अपने-अपने घरानों की सुरक्षित शैली 
से' चिपके रहते थे। जनता में संगीत का गायन' अधिकतर पेशेवर गायिकाएं करती 
थीं जो सामान्यतः घोर श्ुंगारी ओर निम्नकोटि की गजले आदि गाया करती 
थीं। सारांश यह कि संगीत अधिकतर ऐसे लोगों के हाथ में था जिनका समाज में 
आदर न था और संगीत के प्रति सिवाय विलासी रईसों और शझूुंगार-प्रिय जनता 
को छोड़कर भले आदमी उससे दूर रहते थे । यदि उनके बच्चे संगीत की ओर 
उन्मुख होते तो वे समभते कि वे “बिगड़' रहे हैं, और उन्हें उसे सीखने से' रोकते । 
संगीत का भारत में मुख्य ध्येय आध्यात्मिक था | संतों ने भक्ति और अध्यात्म 
के सुंदर पद रचकर उसे भगवद-भकति और आध्यात्मिक साधना का अंग 
बनाया था । कितु उस युग में वह इस मौलिक उद्देश्य से' भ्रष्ट होकर विलासिता 
तथा निम्नकोटि के भावों के उद्दीपन का माध्यम हो गया था। श्री विष्णु 
दिगम्बर पुलस्कर को यह श्रेय है कि उन्होंने संगीत को अपने मौलिक उद्देश्य की 
ओर मोड़ा और सुसंस्कृत आभिजात्य वर्ग में उसको प्रतिष्ठित किया । वे 
सच्चे अर्थों में भारतीय संगीत के उद्धारक थे। उनका जन्म १८ अगस्त सन्‌ 
१८७१ को बेलगांव जिले के कुरुदबाड़ ग्राम में एक ब्राह्मण परिवार में हुआ 

थां । बचपन ही में एक दुर्घटना में उनकी आंखों की ज्योति क्षीण हो गयी थी, 
वृद्ध होते-होते वे बिल्कुल यूरदास हो गये थे । उन्होंने संगीत की शिक्षा मीरज के 
अपने समय के प्रसिद्ध संगीतज्ञ बालकृष्ण बोआ करंजीकर से प्राप्त की । उनका 
कंठ अत्यंत मधुर था और उनमें संगीत की नैसगिक प्रतिभा थी। वे शीघ्र ही 
अच्छे संगीतज्ञ हो गये, और संगीतज्ञ के रूप मे भ्रमण करने लगे । इस भ्रमण में 
उन्होंने दो बातों का अनुभव किया । एक तो यह कि अशिक्षित और असंस्कारी 
लोग इसके प्रचारक हैं और इस कारण संगीतज्ञों का समाज में सम्मान नहीं है । 
दूसरी बात यह कि संगीत में विलासिता और श्ृंगारिकता की अधिकता के 
कारण वह अपने उद्देश्य से भ्रष्ट हो गया है। उन्होंने इन दोनों त्रुटियों को 
दूर करने का संकल्प किया। उन्होंने संतों के भक्तिपरक पदों का चयन कर 
उन्हीं का गान आरंभ किया | अपने भ्रमण में जूनागढ़ के एक संच्यासी से वे 
बहुत प्रभावित हुए और उन्होंने उनसे उत्तर भारत में जाकर सदसंगीत के प्रचार 
का आदेश दिया । अतएव वे लाहौर पहुंचे और उन्होंने वहां गंध महाविद्यालय 
की स्थापना की । उन दिनों का लाहौर इसके लिए अत्यंत अनुपयुक्त था और 
कुछ दिनों तक उनके विद्यालय में किसी भले घर का एक भी लड़का नहीं आया। 
कितु वे निराश नहीं हुए । उनके संगीत से अंत में लोग मुग्ध हुए और एक वर्ष 
ही में उसमें छात्रों की संख्या सो में ऊपर हो गयी। उनमें हिंदू, सिख, मुसल- 
मान सभी थे। वे सबको सबसे पहले गाइए गणपति जगवन्दन' नामक तुलसीदास 
का भजन सिखाते थे। लाहौर में सफलता प्राप्त करने के कई वर्ष बाद वे 
बंबई गये और वहां भी उन्होंने गंधर्वं महाविद्यालय की स्थापना की । संगीत 
शिक्षा की पुस्तकें तैयार कीं, उनकी स्वरलिपि तैयार की और उन्हें छापते के 
लिए एक छापाखाता भी खोला। उनका व्यक्तित्व इतना आकर्षक और प्रभाव- 
शाली था कि उनके दिष्य उनके परम भक्त हो गये। उन्होंने उन्हें चुन-चुनकर 
भारत के प्रमुख नगरों में संगीत के केंद्र खोलने को भेजा | हमें याद है कि उन्हीं 
में से श्री कुशालकर प्रयाग में आकर बस गये थे और वहां उन्होंने संगीत का 
प्रचार किया । उनके दिष्यों में ऐसे प्रसिद्ध संगीतज्ञ थे जेसे स्व० ओंकारनाथ 
ठाकुर, विनायकराव पटवर्धन, नारायण राव व्यास, वामनराव पाहजे आदि। 
इन्होंने पुलस्करजी के संगीत के परिष्करण और प्रचार के अभियान को भारत के 
कोने-कोने में पहुंचा दिया। आज इस देश में संगीत की जो प्रतिष्ठा है और 
उसमें जो उदात्त भावना का तत्त्व है, उसका श्रेय पुलस्करजी को है। शायद 
उनकी सबसे बड़ी देन “रघुपति राघव राजाराम' की रामधुन है जिसे कुछ परि- 
बर्तन के साथ महात्मा गांधी ने भी अपना लिया था। अगस्त, १९३१ में वे 
ब्रहमलीन हुए । ; 

मुझे उनके दर्शंनों का कई बार सौभाग मिला । उनके अंतिम दर्शन उस 

संगीत सभा में हुए जो प्रयाग के मुंशी रामप्रसाद के मंदिर में हुई थी । तब वे 
एकदम प्रज्ञाचक्षु हो गये थे। उनका भव्य गौर वर्ण शरीर, ऋषियों की तरह 
लंबी दाढ़ी और एड़ी तक लटकती कफनी को देखकर तथा उनके मुख की 
आध्यात्मिक और सात्विक ज्योति के कारण उनके प्रति सहसा श्रद्धा और भक्ति 
उत्पन्त हो जाती थी । हमारे कानों में उनके गाये पद “भज मन रामचरण सुख- 
दायी, की अनुगूज आज भी सुनाई देती है। श्रोतागण के नेत्रों से उसे' सुनकर 
आनंद और श्रद्धा के अविरल आंसू बह रहे थे। वैसा संगीत न उसके पहले, 
और न उसके बाद हमें सुनने का अवसर मिला । वे मूरतिमान सक्‍त और संगीतज्ञ 
थे । उनकी जन्मशती पर हम उनकी स्मृति में विनम्रता और श्रद्धा से नत रहे । 





बादशाह बहादुरशाह 'जुफ़र' को मृत्युशतो 


चीन के आक्रमण के संकट के कारण देश इस बात की ओर ठीक तरह से 
ध्यान न दे सका कि ७ नवंबर १६६२ को अंतिम मुगल बादद्ाह बहादुरशाह 
की मृत्यु को पूरे सौ वर्ष हो गये थे। दिल्‍ली की बादशाहत पिछली शती के मध्य 
में निर्जीव और निस्तेज हो गयी थी । वह अपने पूर्व गौरव की प्रतिछाया, या 
यों कहें कि प्रेतछाया मात्र, रह गयी थी । कितु देश में दिल्‍ली के बादशाह का 
सम्मान था, और जनता के लिए वह भारत की स्वतंत्र सत्ता का प्रतीक था। 
इसीलिए जब १८५७ में प्रथम स्वतंत्रता-संग्राम हुआ और देदय के विभिन्न तत्त्वों 
को एक फभंडे के नीचे लाने की बात पर विचार होने लगा तो हिंदुओं और मुसल- 
मानों ने एक मत से बादशाह बहादुरशाह को अपना नेता बनाया | कितु उस 
समय तक रोग असाध्य हो चुका था । अंग्रेजों की अनुशासित सेना, कुशल सेनिक 
नेतृत्व और अधिक उन्नत हथियारों के सामने प्रायः नेत--विहीन सिपाही नहीं 
ठहर सके । इस असफलता का मूल्य देश ने रक्‍त के द्वारा चुकाया, और बादशाह 
बहादुरशाह को भी पूरा मूल्य चुकाना पड़ा । उनके राजकुमारों को फांसी दे दी 

गयी और वे स्वयं देश-निष्कासित कर दिये गये । उन्हें रंगून में नजरबंद रखां 
गया, जहां ७ नवंबर, १८६२ को उनकी मृत्यु हुई | इतिहास के मंच पर बहादुर- 
शाह एक अत्यंत दयनीय पात्र हैं। उनका अधिकांश समय धारमिक कार्यो और 
साहित्य-चर्चा में जाता था | बादशाह स्वयं कवि थे । उनका उपनाम (तखल्लुस ) 
जफ़र' था। नियति का यह कट व्यंग्य था कि उसने उन्हें अपना उपनाम 'जफ़र' 
(विजयी) रखने की प्रेरणा दी। प्रसिद्ध उर्दू कवि 'जोक' उनके काव्य-गुरु थे । 
ग़ालिब उनके समकालीन थे। उस समय की ह्वासोन्मुखी मुगल संस्क्ृति शेर- 
ओ-शायरी की बारीकियों में डूबी हुई थी । कितु उर्दू शायरी ने उस समय बड़ी 
उन्नति की । बादशाह स्वयं अच्छी कविता कर लेते थे। १८४५८ में जब अंग्रेजों 
ने दिल्ली पर अधिकार करके जनता की ह॒त्थाएं कीं, शाहजादों को फांसी लगा 
दी, नगर को प्राय: उजाड़ दिया, तब बादशाह बहादुरशाह ने जो गजल लिखी, 
वह आज भी ऐतिहासिक महत्त्व की है। उसके कुछ अंश इस प्रकार हैं : 
यकायक हो गया हर सिम्त शोरे आसमां कैसा ! 
य शोला आहे सोजा का है कैसा, यह धुआं कैसा ? 
गयी यकबयक क्‍या हवा पलट 
कि न दिल को अपने क़रार है, 
करूँ ग़म सितम का मैं क्‍या बयां, 
मेरा सीना गरम से फ़िगार है। 
यह रियाया हिंद हुई तबाह, 
कहो क्या न उस्पे हुईं जफ़ा ? 
जिसे देख साहबे-वक्‍्त ने 
कहा--यह तो क्ाब्रिले-दार है। 
कही ऐसा भी है सितम सुना 
कि दी फांसी लाखों को बेगूनाह ? 
वले कल्मगोयों की तरफ़ से 
अभी दिल में उनके ग़बार है । 
न॒ दबाया जेरे-चमन उन्हें, 
न दी ग्रोर और कफ़न उन्हें, 
किया किसने ज़ेर दफ़न उन्हें, 
ये ठिकाना उनका मज़ार है। 
शबो-रोज़ फूलों में जो तुले 
कहो खार-ग़म से वह अब चघुले, 
उन्हें तोक़ कद में जो मिले 
कहा बदले गुल के ये हार है ! 


२४२ / पावन स्मरण 


था गहर' देहली जो इक चमन॑, 
वले सब' तरह का था यां' अमन, 
जो खिताब था उसका मिट गया 
फ़कत अब तो उजडा दयार है। 
या बवाले तन पर है सर मेरा 
नहीं जान जाने का डर ज़रा, 
जो ग़म से निकले दम खुदा, 
हमें अपनी जिंदगी वार है। 
उस विभीषिका में निराशा और निरुत्साहु ने उनको इतना दबा लिया था 
कि उन्होंने यहां तक कह दिया था : 
दमदमों में दम नहीं है, खैर मांगो जान की 
'जफ़र' अब ठंडी हुईं है तेग हिंदुस्तान की * 
कितु यह निराशा का उच्छवास' था । मुगल सल्तनत भले ही समाप्त हो गयी हो, 
भारत की अजेय आत्मा कभी पराजित नहीं हुई। वह फिर जागृत हुई, और 
आज वह फिर स्वाधीन है । दिल्‍ली के लाल किले पर फिर भारत का तिरंगा 
फहरा रहा है, और आज हमारी तलवार एक दुर्ध शत्रु से देश की रक्षा करने 
में लगी है। प्रथम स्वतंत्रता-संग्राम में बहाद्रशाह ने जो भाग लिया और उसके 
लिए जो कष्ट उन्हें उठाने पड़े, उनके लिए हम आज आदर से उनकी यात्रा 
करते हैं। अपने साहित्य-प्रेम और आपकी काव्य-प्रतिभा के लिए भी वे साहित्य- 
के इतिहास में बराबर याद किये जायेंगे । उनके कितने ही शेर बड़े छुटीले हैं । 
यथा : 
ज्ञफ़र' आदमी उसको न जानियेगा 
हो वो कैसा ही साहबे-ववत ज़बका 
जिसे ऐश में यादे-खुदा न रही, 
जिसे तैश में खौफ़-खुदा न रहा ! 
बादशाह बहादुरशाह का इतिहास में चाहे स्थान न हो, कवि जफ़र का 
साहित्य में स्थान सुरक्षित है । 

इटालियन महाकवि दानन्‍्ते को ७००वाीं जयंतो 


संसार के महान कवियों में दानते की गणना होती है। उसका जन्म सन्‌ 
१२६४५ ई० के मई मास में इटली के फ्लोरेंस नामक नगर में हुआ था। दास्ते 
की ७००वीं जन्मशती सन्‌ १९६४५ में बड़ी घृमधाम से' मनायी गयी थी । 

दान्‍्ते का पूरा नाम था दुरानते एलीगेरिओ। 'एलिगेरिओ' उसके परिवार 
का तथा “दूरानते' उसका व्यक्तिगत नाम था। माता-पिता स्नेहवश <दुरान्ते' को 
'दान्ते' कहा करते थे। यह प्यार का संक्षिप्त नाम उसे ऐसा चिपका कि वह इसी 
नाम से इतिहास में प्रसिद्ध है । 

दान्ते जिस समय पैदा हुआ उस समम योरोप का दीघे मध्य युग” समाप्त हो 
रहा था। सांस्कृतिक पुनर्जागरण (रिनेसां) आरंभ नहीं हुआ था कितु क्षितिज 
के छोर पर उसकी उषा के शीघ्र प्रकट होने के लक्षण दिखायी दे रहे थे । मध्य- 
युग धर्म-प्रधान युग था। दास्ते पर भी धर्म का पूरा प्रभाव था। उस युग में 
योरोप के शिक्षित लोगों की भाषा लैटिन थी । प्रायः सभी कवि, विद्वान और 
लेखक अपनी कृतियां लेठिन ही में लिखते थे। स्वयं दान्ते ने कई पुस्तकें लैटिन 
में लिखीं। कितु उसने अपना सर्वोत्तम और सर्वाधिक प्रसिद्ध काव्य इटली के 
टस्कन प्रांत की भाषा में लिखा जो आगे चलकर सारी इटली की राष्ट्रभाषा 
हो गयी । उसने उस भाषा में इतने बड़े और शक्तिशाली महाकाव्य को लिखकर 
उस भाषा की शक्ति और संभावनाओं को प्रत्यक्ष कर दिया । इटाली भाषा में 
लिखे जाने के कारण उसका काव्य केवल कुछ विद्वानों तक सीमित न रहकर 
महलों के अद्धं-शिक्षित सरदारों से लेकर साधारण जनता तक को सुलभ हो 
गया । जनभाषा को समादुत करके दान्ते ने इटालियन भाषा का, और इटालियन 
जनता का अपार उपकार किया । 

दान्ते को उस समय की अच्छी शिक्षा मिल्ली थी । वह कलाकार था, योद्धा 

था और राजनीतिज्ञ था। उस समय इटली छोटे-छोटे राज्यों में विभाजित था। 
उसका नगर फ्लोरस स्वतंत्र राज्य था। उसमें दो दल थे और उन दोनों दलों 
में बराबर संघर्ष हुआ करता था जो कभी-कभी युद्ध का रूप भी ले लेता था । 
दान्ते एक ऐसे युद्ध में वीरता से लड़ा भी था। एक बार वह राज्य की शासन 
परिषद्‌ का (जिसमें छः सदस्य होते थे) सदस्य भी हो गया था । कितु वह वर्षों 
के सतत संघर्ष से इतना ऊब गया था कि उसने नगर में शांति बताये रखने के 
लिए उन सभी लोगों को नगर से निष्कासित कर दिया जो ऋगड़े की जड थे । 
कितु इसके बाद ही रोम का तत्कालीन पोपष बोनिफेस अष्टम उसकी स्पष्टवादिता 
से अप्रसन्न हो गया और उस समय फ्लोरेंस में जिस दल की सत्ता थी उसने 
पोप के इशारे से उस पर गबन का झूठा आरोप लगा कर उसका नमर-प्रवेश 
वर्जित कर दिया । वह जब इस आरोप को गलत प्रमाणित करने के लिए फ्लोरेंस 
जाने लगा तो उसे यह चेतावनी दे दी गयी कि यदि वह नगर में घुसेगा तो 
पकड़ कर जीवित जला दिया जायेगा । मध्ययुगीन योरोप में इस प्रकार के मृत्यु- 
दंड का काफी प्रचलन था । 

और अब असहाय दान्ते अक्षरशः दर-दर का भिखारी हो गया । वह उद्देश्य- 
हीन होकर एक जगह से' दूसरी जगह घूमने लगा । इस प्रकार उसने सारी इटली 
का चक्कर लगा लिया। जिन लोगों के यहां भूखा-प्यासा वह रात भर ठहरने 
की आज्ञा मांगता उनमें से कितने ही उसे दुतकार देते । कभी कोई अमीर उसे 
कुछ टुकड़े दे देता, कभी किसी गरीब किसान के यहां आश्रय मिल जाता । इस 
बीच उसमे कुछ दूसरे अपने ही समान असंतुष्ट लोगों से मिल कर फ्लोरेस में बलातू 
प्रवेश करने का प्रयत्न किया, कितु वह असफल रहा। वह बार-बार फ्लोरेंस के 
अधिकारियों से अपने ऊपर गबन का मुकहमा चलाने को कहता जिससे वह अपने 
को निर्दोष प्रमाणित कर सके । वे इसके लिए तैयार न थे। कितु १४ वर्ष के 
निष्कासन के बाद, जब वह कवि के रूप में प्रसिद्ध हां गया तब उसकी मुकदमा 
चलाने की मांग पर उन्होंने कहा कि यदि तुम क्षमा-प्राथना करो तो हम तुम्हें 
क्षमा कर देंगे । उसने इसे अपना अपमान समभका। “मैं अपने को अपराधी 
स्वीकार कर लूं और जिन लोगों ने पंद्रह वर्ष तक मुझ पर अत्याचार किया है 
उनते क्षमा मांगू ! निरफ्राध व्यक्ति पर इतता अत्याचार करने के बाद उससे 
क्षमा मांगने को कहना उसका और अधिक अपमान करना है। इस शत पर मैं 
स्वदेश लौटने को तैयार नहीं हूं !” स्वाभिमानी दान्ते ने अपने प्रिय फ्लोरेस में 
लौटने के लिए, जिसके लिए उसकी आत्मा बुरी तरह से' छटपटा रही थी, इस 
अपमानजनक दातें को अस्वीकार कर दिया । 

इस बीच कवि के रूप में उसकी प्रसिद्धि सारे देश में फैलने लगी, कितु जो 
लोग उससे मिलते उन्हें बड़ी निराशा होती। इसका कारण यह था कि पंद्रह-बीस 

वर्ष लगातार दरिद्रता का भ्रमणशील जीवन व्यतीत करते, लोगों से अपमान और 
उपेक्षा सहते-सहते उसका स्वभाव क्कंश हो गया था और वह अ पने को सुसंस्कृत 
समाज के उपयुक्त नहीं बना पाता था। उसकी सूरत-शक्ल भी अनाकर्षक हो 
गयी थी । इतने दिनों समाज से उपेक्षित और एकाकी रहने के कारण वह अंत- 
मंखी हो गया था । जब उसका महाकाव्य (डिवाइन कामेडी ) समाप्त हो गया 
तब उसकी जिजीविषा समाप्त हो गयी । उस समय वह रैवेता नामक नगर में 
था । वहीं उसकी मृत्यु हुई और वहीं उसका शरीर दफनाया गया । 

किसी कवि द्वारा दीघंकाल तक इतने कष्ट, इतनी दरिद्रता, इतने अपमान 
और इतने एकाकीपन को भुगतने का दूसरा उदाहरण इतिहास में मिलना कठिन 
है । इतना होने पर भी हम दान्‍्ते की जिजीविषा को देखकर आइंचरयंचकित रह 
जाते हैं। कितु उसके मूल में इतिहास की एक अनेखी प्रेम-कहानी है। जब 
दान्ते केवल नौ वर्ष का था तब उप्चकी मेंट अपने ही वय की एक लड़की से हुईं । 
उसका नाम बिएट्रिस था और वह फ्लोरेंस के एक धनी की पुत्री थी । उसे' देखते 
ही वह मुग्ध हो गया । उसे ऐसा मालूम हुआ कि स्वर्ग की कोई अप्सरा सामने 
खड़ी है। तब से उसका मुक प्रेम आरंभ हुआ और वह प्रेम इतना गहरा था 
कि सारे जीवन वह उससे अनुप्राणित होता रहा | केवल एक बार ही और, वह 
भी इस घटना के कई वर्ष बाद, उसने बिएट्रिस को देखा, वह फ्लोरेंस की नदी 
के पुल पर खड़ा था। बिएट्रिस कहीं जा रही थी। दान्‍्ते के शब्दों में “उसने 
अपनी निगाह उस स्थान की ओर मोड़ी जहां मैं सकुचाया हुआ खड़ा था और वह 
बड़ी कृपा करके मुझे देखकर मुसकुरा दी ।” इसके बाद दान्‍्ते ने बिएट्रिस को 
फिर कभी नहीं देखा। सोलह वर्ष की अवस्था में एक धनी युवक से' उसका विवाह 
हो गया और पचीस की अवस्था में उसकी मृत्यु हो गयी । कितु दान्‍्ते के हृदय 
में उसने जो अनुराग उत्पन्त किया था वह सारे जीवन अमर बना रहा, और 
वही उसको जीवित रहने की प्रेरणा देता रहा । उसने निश्चय किया कि मैं उस 
पर एक काव्य लिखगा---ऐसा काव्य जो कभी किसी स्त्री पर नहीं लिखा गया। 
मैं बिएट्रिस के प्रति अपने पाथ्थिव प्रेम को सात्विक प्रेम का ऐसा रूप दूंगा जो 
मानव को युगों तक तृप्ति और संतोष दे सके ! 

कवि के इस संकल्प का परिणाम उसका महाकाव्य 'डिवाइन कॉमेडी” है। 
मध्य युग के धामिक विचारकों का कहना था कि मनुष्य का जीवन एक नाटक 
की तरह है। वह नाठक युक्तिसंगत और तकंपूर्ण है। इसमें पुण्य और पाप 
दोनों का फल मिलता है। कितु वह फल मृत्यु के बाद मिलता है। दान्ते ने 
अपने समय के अराजक सामाजिक और राजनीतिक जीवन में बड़े-बड़े अन्याय और 
अत्याचार देखे थे | बड़े-बड़े सफल और शक्तिशाली पापियों को देखा था । वह 
सोचा करता था कि मृत्यु के बाद उन्हें कौन-सा ८्वंड मिलना चाहिए । 'डिवाइन 

कॉमेडी" में उसने अपने इन्हीं विचारों को रूप दिया है। उसकी कथा का आरंभ 
दानते के इस कथन से आरंभ होता है कि एक दिन मैं एक घने जंगल में भटक 
गया । वहां एक तेंदुए, एक शेर और एक भेड़िये से मेरी मुठभेड़ हो गयी । (ये 
पश्ु काम, तृष्णा और लोभ के प्रतीक है ।) जैसे ही वे मुझ पर भपटनेवाले थे 
कि सहसा एक प्राचीन प्रसिद्ध कवि वर्जिल ने आकर मेरी रक्षा की। (वर्जिल 
विवेकशील बुद्धि का प्रतीक है।) वह मुभे लेकर पर्वत पर चढ़ गया और फिर 
मुझे नरक दिखाने ले चला । 

इस प्रकार यह महाकाव्य आरंभ होता है। कुल दस दिन की यात्रा में कथा 
समाप्त हो जाती है। पहले वर्जिल उसे नरक की सैर कराता है। उसके दो 
भाग हैं : एक शुद्धि स्थान, जिसमें हृदय से' भले कितु कमजोरी के कारण पाप 
करने वालों को 'शुद्ध/ किया जाता है। इसके तीन भाग हैं : पहले में सामान्य 
पाप करने वाले है, दूसरे में धोखा देने वाले लोग हैं; और तीसरे में हत्यारे 
और नृशंस और विश्वासधाती व्यक्ति हैं। पहले पापियों को जलती हुई रेत में 
डालकर और अंगारों से' जलाकर उनकी वासनाओं को भस्म किया जाता है। 
दूसरे में धोखेबाजों को मलमृत्र के विशाल चहबच्चे में कोड़े मार-मार कर धकेला 
जाता है क्‍योंकि जब वे जीवित थे तब इसी प्रकार की अनैतिक गंदणी में वे 
सने रहते थे। प्रथ्वी पर इन हृदयहीन लोगों ने दूसरों के दुःखों की परवाह न 
क्ररके अपना स्वार्थ-साधन किया था । यहां उन्हें तरह-तरह की भयंकर शारीरिक 
यातनाएं दी जाती हैं। नरक के तीसरे खंड में बे का समुद्र है। इसमें बर्फ के 
समान कठोर हृदयहीन के ह॒त्यारे और विश्वासघाती बर्फ में आधे गाड़ दिये 
जाते हैं। यहां इतनी भयंकर सर्दी है कि इन पापियों के आंसू भी जम जाते हैं। 
वे अनंतकाल तक इस यातना को भोगते रहेंगे । इस प्रकार नरक के तीन खंड हैं : 
अग्नि से जलता हुआ, गंदगी से परिपूर्ण और बफे का भयंकर समुद्र । ये क्रमशः 
वासना, धोखे और निर्देबता के पापों के लिए हैं । 

इसके बाद वर्जिल उसे एक दूसरे लोक में ले जाता है। यह अल्प पाषियों 
का शोधन स्थान (पर्गेटरी) है । नरक के प्रथम खंड के पापियों की वासनाएं जब 
भस्मसात्‌ हो जाती हैं तब वे स्वर्ग में जाने की तैयारी करने के लिए यहां भेज 
दिये जाते है। यहां से स्वर्ग की कठिन चढ़ाई आरंभ होती है | इस पर वही चढ़ 
सकता है जिसमें अपने पापों पर परिताप हो और जिसमें प्रेम हो | इस पर्वत 
पर चढ़ जाने के बाद स्वर्ग का सिंहद्धार मिलता है। यहां वजिल (बुद्धि) उसे 
बिएद्विस (दिव्य प्रेम) को सुपुर्द करके लौट जाता है और फिर दान्ते के जीवन 
की दिव्य ज्योति, बिएट्रिस, उसे एक के बाद दूसरे---इस प्रकार नौ स्वर्गो की 
सैर कराती है, और अंत में वह उसे सर्वोच्च स्वर्ग में ले जाती है। जहां आत्मा 
को परमात्मा के सास्निध्य का बोध हीता है, वहां केवल ज्योति, सौदय और प्रेम है । 

करते हैं। दान्ते का दीर्घष जीवन दर-दर मारे फिरते, बहुधा भूख की याचना 
सहते, परिवार के स्निग्ध स्नेह से वंचित, घोर दारिद्रद्य, कष्ट, अभाव, उपेक्षा और 
अपमान में बीता । कितु उन सबने उसके काव्य की प्रतिभा और उसके हृदय के 
न्याय-बोध, उदारता, स्वाभिमान और सहानुभूति को विक्षत नहीं किया । जो 
साहित्यकार छोटी-छोटी असुविधाओं और कुंठाओं से घबड़ा जाते हैं तथा अपने 
को परम अभागा सम'क कर स्वयं अपने पर करुणा दिखलाने लगते हैं उन्हें दान्ते 
के जीवन से प्रेरणा लेनी चाहिए । 

दानते की ७००वीं जयंती के अवसर पर संसार के अन्य असंख्य साहित्य- 
प्रेमियों के साथ हम भी 'जरा-मरण के भय से मृक्त दिव्य काव्य के गायक, इस 
महाकवि का स्मरण श्रद्धानत होकर करते हैं । 





शेक्सपियर की चतुर्थ जन्मशतो 


अप्रैल १६६४ में इंग्लेंड के प्रसिद्ध कवि और नाटककार, विलियम शेव्स- 
पियर की चौथी जन्मशती मनायी गयी थी । शेक्सपियर का जन्म एवन' नामक 
एक क्षीणकाय नदी के किनारे बसी स्ट्रेटफोर्ड नामक छोटी-सी बस्ती में हुआ था । 
ईसाइयों में जन्म के तीसरे या चौथे दिन बच्चे को बप्तिस्मा दिया जाता है और 
जिस गिरजे में यह संस्कार किया जाता है, उसकी बही में इसको लिख भी लिया 
जाता है। उन दिनों इंग्लेंड के राजकाज और गिरजों में लैटिन का बोलबाला 
था । स्ट्रेटफोर्ड के गिरजे की जिस बही में लैटिन में उसके बप्तिस्मा का संस्कार 
अभिलिखित किया गया है, वह बही आज़ भी मौजूद है। उसमें लैटिन में 
लिखा है कि 0प्राह008 ग]ए075 उ0क्षात०8 $02६59०6 (विलियम पुत्र 
जॉन शेक्सपियर) को २९ अप्रेल १५६४ को बप्तिस्मा दिया गया | जिस 
घर में उसका जन्म हुआ था वह इंग्लेंड की देशभक्ति, भाषाभक्ति और इतिहास 
एवं कलाप्रियता के कारण आज भी प्राय: मूल रूप में सुरक्षित है । वहां के होली 

द्रिनिटी नामक गिरजे के कब्रिस्तान में उसकी पत्थर की सादी समाधि दर्शकों 
का प्रमुख आकर्षण है । उसकी जन्मशती के उपलक्ष्य में १६६४ को इंग्लेंड 
के लोगों ने 'शेक्सपियर वर्ष” की संज्ञा दी है और यह जन्मोत्सव आठ महीने 
मनाया जायेगा। समारोह का केंद्र स्ट्रेटफोड है। जन्म-दिवस पर स्ट्रेटफोर्ड में 
संसार के प्राय: १०० राष्ट्रों के प्रतिनिधि एकत्र हुए । इंग्लैड के कितने ही 
प्रमुख साहित्यकार, नाटककार, अभिनेता तथा नेता पहुंचे और महारानी एलिजा- 
बेथ के पति प्रिंस फिलिप के नेतृत्व में समारोह का आरंभ हुआ। प्रात:काल 
एकत्र अतिथियों का एक जलूस स्ट्रेटफोर्ड की सड़कों पर निकला जिसके आगे 
सैनिक बेड था । इन अतिथियों ने शोभायात्रा के बाद शेक्सपियर के जन्मस्थान 
और समाधि के दर्शन किये और उस पर प्ष्पांजलि अपित की । शेक्सपियर 
के नाठकों का अभिनय किया गया तथा और कितने ही साहित्यिक और सावं- 


जनिक उत्सव किये गये । 
उस वर्ष अनुमाततः बीस लाख यात्री बाहर से स्ट्रेटफो्ड आये थे । इंग्लैंड 


की सरकार और यातायात कंपनियां इस समारोह का धुआंधार प्रचार कर रही 
थीं। केवल ब्रिटिश ट्रेवल एसोसिएशन ने इसके प्रचार में एक करोड़ से अधिक 
रुपया व्यय किया था। यदि प्रत्येक यात्री अपने एक सप्ताह के प्रवास में इंग्लेड 
में औसत से पांच सौ रुपया भी व्यय करे तो शेक्सपियर की' कृपा से इंग्लेड 
को एक अरब रुपयों की अप्रत्यक्ष आय हो जायेगी । इंग्लेड में सेलानियों के 
लिए एक सप्ताह में पांच सौ रुपयों का व्यय अधिक नहीं समभका जा सकता। 
फिर, जो लोग ऐसे अवसरों पर जाते हैं वे वहां से स्मृति-चित्न भी लाते हैं । 
अंग्रेज सबसे पहले बनिया है और उसकी बुद्धि व्यापार में बड़ी तीक्ष्ण है। 
स्ट्रेटफोड ही में शेक्सपियर की भिन्न आकार की आवक्ष प्रतिमाएं, शेक्सपियर- 
वित्रित अनेक आकर्षक सामान (जैसे केटली, प्याले, चम्मच आदि), नाना प्रकार 
के चित्र आदि इतने सुंदर तैयार किये गये थे कि यात्री इनमें से कुछ न कुछ 
खरीदे बिना नहीं लोट सके । एक कंपनी ने शेक्सपियर के सारे नाटकों के 
अभिनय के वार्तालाप प्रसिद्ध अभिनेताओं के मुखों से ग्रामोफोन रेकार्डों और टेप 
में भर दिये हैं जिन्हें बजाकर शेक्सपियर के नाटक सुने जा सकते हैं। यह शेक्स- 
पियर के नाटकों का बोलता हुआ पुस्तकालय है । इसका सृल्य प्राय: साढ़े तीन' 
हजार रुपये है और इसकी काफी मांग है। इसके अतिरिक्त लंदन, स्ट्रेटफोर्ड 
आदि में अनेक छोटे-बड़े, प्रसिद्ध और अप्रसिद्ध नाकटखुहों में शेक्सपियर के 
विभिन्‍न नाटकों के अभिनय किये गये । इनमें से कई में इंग्लेंड के प्रसिद्ध अभि- 
नेता और अभिनेत्रियां भाग ले रही थीं। पर्चिम में नाटक देखने का काफी शौक 
है । इसलिए ये नाटक भी सेलानियों के लिए बहुत बड़े आकर्षण रहे । इंग्लैंड 
की सरकार ने इस राष्ट्रीय साहित्यिक उत्सव को सफल बनाने में पूरा-पुरा सह- 


ही 


“२५० | पावन स्मरण 


प्योग और सहायता दी थी । इंग्लेड में वह सारा वर्ष देक्सपियर को समपित कर 
दिया गया था। देश के सारे विश्वविद्यालय विशेष आयोजन कर रहे थे और 

शेकक्‍्सपियर पर असंख्य पुस्तकें निकली थीं। जीवित राष्ट्र अपने अमर साहि- 

त्यिकों का किस प्रकार सम्मान करता है, यह एक वर्ष लंबा उत्सव इसका जीवित 

उदाहरण था। 

कहा जाता है कि कलकत्ते में ब्रिटिश इन्फार्मशन सर्विस के श्री बेक्सटर ने 

एक सभा में बड़ी प्रसन्‍नता और गये से कहा था कि “इंग्लेड को छोड़कर संसार 

के किसी देश में शेक्सपियर की चतुर्थ जन्मशती का उत्सव इतने बड़े पैमाने पर 

नहीं मनाया गया जितने बड़े पैमाने पर कलकत्ते में । समाचार-पत्रों में यह पढ़ने 
में आया कि कलकत्ते के 'मेयर ने! (हम उन्हें 'नगर-प्रमुख'ं या 'महापौर' कह 

कर उनका अपमान न करेंगे) सुझाव दिया है कि कलकत्ते की पुरानी “थियेटर 

रोड' का नाम' बदल कर शेक्सपियर सरणी' रख दिया जाय । सुना है कि भारत 

सरकार शेक्शपियर के सम्मान में स्मारक टिकट भी प्रसारित करने जा रही है। 

भारत सरकार ने इंग्लेंड में शेक्सपियर समारोह के लिए एक बड़ी धनराशि भी 

भेजी है। दिल्‍ली में यह उत्सव बड़ी धूमधाम से मनाया गया | अधिकांश विश्व- 

विद्यालयों ने भी इस उत्सव को किसी न किसी रूप में मनाया। साहित्यिक भी 

'पीछे नहीं रहे । लखनऊ में साहित्यिकों ने भी उत्सव किया जिसकी अध्यक्षता 

एक प्रमुख हिंदी लेखक ने की ।* 

इसमें कोई संदेह नहीं कि शेक्सपियर संसार के अन्यतम कलाकारों में थे, 

और उनकी चतुर्थ जन्मशती पर उनका सम्मान करना प्रत्येक साहित्यिक का 

कर्त्तव्य था । कितु संसार में और भी साहित्यकार--शेक्सपियर के समकक्ष--हुए 

'हैं। उदाहरण के लिए इटली के दान्ते या जम॑नी के गेटे को ही ले लीजिए । 
हमारे ही देश में कालिदास हुए हैं । कितु इस देश में किसी साहित्यकार के 

जन्मोत्सव में लोगों को इतना विह्नल होते नहीं देखा गया जितना शेक्सपियर के 

जन्मोत्सव में । भारत ही नहीं, अमरीका, रूस, जर्मन, आस्ट्रिया, कनाडा आदि 

कितने ही देशों में यह उत्सव मनाया गया । संसारव्यापी इस उत्सव का कारण 

यह है कि अंग्रेजी संसार के दो महान्‌ शक्तिशाली राष्ट्रों--अमरीका और इंग्लेड 

की भाषा है जिनका प्रभाव सारे संसार पर है। इंग्लेड अपने समय का संसार 
का सबसे बड़ा साम्राज्य था। अमरीका, कनाडा, आस्ट्रेलिया, न्यूजीलेंड, दक्षिणी 

अमरीका आज स्वतंत्र देश हैं। कितु आरंभ में ये इंग्लेड के उपनिवेश थे और 
इनके अधिकांश निवासी प्रत्यक्ष या परोक्ष रूप से अग्रेज उपनिवेशकों के वंशज 
हैं। ये अपने मूल देश की भाषा और साहित्य को अपनाये रहे और आज इन 

देशों की मातृभाधा अंग्रेजी है । इन उपनिवेशों के अतिरिक्त एशिया और अफ्रीका 
-में, प्रशांत और अटलांटिक महासागरों के कितने ही दीपपुंजों पर सैकड़ों वर्ष 

इंग्लेंड का राज्य रहा, और अपने अधिकार की अवधि में अंग्रेजों ने वहां के उच्च" 
और मध्य वर्गो को अंग्रेजी भाषा के रंग में रंग दिया । भारत को ही लीजिए। 
अंग्रेजों का सबसे अधिक विरोध अंग्रेजी पढ़े लोगों ने ही किया, कितु अंग्रेजों ने 
उनमें अंग्रेजी इतनी ठ्स-ठ्सकर भर दी थी कि उनके चले जाने पर वे ही अंग्रेजी 
के सबसे बड़े हिमायती है । आज अधिकार के पद पर वे ही हैं। उन्हें अधिक्रार 
आर वेभव कालिदास, विद्यापति, कम्बन, ज्ञानेश्वर, कबीर, तुलसीदास का अध्य- 
यन करने से नहीं मिला । उन्हें यह अधिकार तब मिला है जब सोलह वर्ष 
उन्होंने अंग्रेजी घोटी और कालिजों में शेक्सपियर के नाटक अनिवायय रूप से पढ़े 
ही नहीं, उनकी बारीकियों के समभने में सारा मस्तिष्क लगा दिया क्योंकि उनके 
जाने बिता बी० ए० पास करना असंभव था। अंग्रेजों के राज में यदि हम 
कालिदास के पढ़ने में उसका दुगुना परिश्रम भी करते जितना हमने बी० ए० में 
'मैंकबेथ' और 'मर्चेण्ट आफ वेनिस' तथा मिल्टन के 'पैराडाइज़ लॉस्‍्ट' के पढने में 
किया तो हमें इस देश में शायद पेट-भर अन्न भी नहीं मिलता। अंग्रेजों के चले 
जाने पर भी स्थिति में कोई विशेष परिवर्तन नहीं हुआ । अब अंग्रेजों की ब्रिटिश 
काउंसिल के कमंचारी और हमारे प्रभुगण मिलकर हिमालय से कन्याकुमारी 
तक अंग्रेजी का प्रचार कर रहे हैं और उसे इस देश में दिल्‍ली की कीली की तरह 
अचल कर देना चाहते हैं। हमारा--शिक्षित वर्ग का--सारा वर्तमान उत्कप, 
अधिकार, वैभव और सामाजिक सम्मान अंग्रेजी ज्ञान के कारण है और अंग्रेजी 
का ज्ञान शेक्सपियर के ज्ञान के बिना अधूरा है । इन शिक्षित वर्गों के लिए 
शेक्सपियर ऋद्धि-सिद्धि के साक्षात्‌ ध्वरूप हैं। भारतवासी' अपनी कृतज्ञता के 
लिए संसार-प्रसिद्ध है। अतएवं इसमें कोई आइचये की बात नहीं कि भारत में 
यह उत्सव, बेक्सटर साहब के अनुसार, इंग्लैंड को छोड़कर सबसे बड़े पैमाने पर 
मनाया गया। शेक्सपियर के प्रति हम अपना हादिक सम्मान प्रदर्शित करते हैं, 
कितु भारत में इस उत्सव को अंग्रेजीपरस्तों ने जिस ढंग से' मनाया है उसका 
परिणाम जाने या अनजाने में इस देश में अंग्रेजी का अधिकाधिक प्रचार और 
अंग्रेजी की जड़ को वृढ़ करना होगा । यदि यह शुद्ध साहित्यिक उत्सव होता तो 
हमें बड़ी प्रसन्नता होती | इस उत्सव में जिन लोगों ने प्रमुख भाग लिया वे यदि 
विशुद्ध साहित्य-्रेमी होते और उनकी दृष्टि साहित्यकारों के समान ही होती 
तो वे कवीन्द्र रवीन्द्र के अतिरिक्त इस देश के अन्य साहित्यकारों के उत्सवों में" 
भी भाग लेते। प्रतिवर्ष देश में जहां-तहां कालिदास-दिवस मनाया जाता है । 
तुलसी-जयंती भी मनायी जाती है । किंतु ये अंग्रेजीपर॒स्त 'साहित्य-प्रेमी' उनमे नहीं 
दीख पड़ते । इसीलिए शेक्सपियर के 'समारोह' इस देश में अंग्रेजी-जीवी लोगों 


के तमाशे बतकर रह गये । उन्होंने भारत की विशाल जनता के हृदय को स्पर्श 
नहीं किया । 

इस पर सरस्वती ने भी साहित्यिक पत्रिका होने के नाते इस महात्‌ कला- 
कार के प्रति अपना सम्भान प्रदर्शित किया तथा “कविप्रेत ने कहा' नामक एक 
अध्ययनपूर्ण लेख भी प्रकाशित किया था जो शेक्सपियर के एक विद्येपज्ञ ने 
सरस्वती” के लिए विशेष रूप से लिखा था । 





मक्‍्समलर की १५०वों वर्षगांठ 


६ दिसम्बर, १९७३ को प्रप्तिद्ध संस्कृत विद्वान और भारत-प्रेमी प्रोफेसर 
भैक्समूलर की १५०वीं वर्षगाठ थी जो कि विदेशों ही में नहीं, दिल्ली में भी 
बड़े शोभनीय ढंग से' मनायी गयी थी । 

यों तो योरोप में संस्कृत का अध्ययन मैक्समूलर के बहुत पहले से आरंभ 
हो गया था और कितने ही योरोपियन संस्कृत विद्वानों ने योरोप के विद्वत्‌ समाज 
में संसक्ष! भाषा और साहित्य को प्रतिष्ठित कर दिया था । कालिदास के 
शाकुन्तलम्‌' के अनुवाद ने जम॑न कवि गेटे को प्रभावित कर संस्कृत साहित्य की 
ओर विद्वानों का ध्यान आकर्षित कर दिया था तथा रूस, फ्रांस, इंग्लेड डेन्मार्क 
और विशेषकर जर्मनी में कुछ विशिष्ट विद्वान गंभीरता से संस्कृत का अध्ययन 
और उसमें शोधकार्य करने लगे थे । कितु मैक्समूलर ने संस्कृत के अध्ययन एवं 
उसके प्रकाशन को जो गति दी और तुलनात्मक भाषाज्ञास्त्र के अध्ययत को 
जो प्रोत्साहन दिया तथा उसका जो प्रचार किया, वह अतुलनीय था । 

पश्चिम के किसी संस्कृतज्ञ का भारत से न इतना लगाव था, न भारत में 
इतना नाम और परिचय था जितना मैंक्समूलर का । इस देव के सामान्य अंग्रेजी- 
शिक्षित, महात्माजी के शब्दों में मानसिक ग्रुलामी से' आक्रांत हैं। वे भारतीय 
रीति-रिवाजों, वाइमय आदि को हीन दृष्टि से देखते हैं, कितु यदि कोई योरो- 
पीय किसी भारतीय वस्तु की प्रशंसा कर दे तो वे तुरंत उस प्रशंसा को दुहराने 
लगते हैं। श्रीमती ऐनी बीसेंट के कारण अंग्रेजीदां लोग श्रीमद्भगवद्‌- 

गीता का आदर करने लगे | कवीन्द्र रवीनद्र को जब नोबुल पुरष्कार 
मिला तब देश में उनकी र्याति बढी । इसी प्रकार मैक्समूलर के कारण कितने 
ही हमारे अंग्रेजीदां देशवासी संस्कृत का महत्त्व समभने लगे । मैक्समूलर ने 
पश्चिम को भारतीय वाइमय से परिचित कराया, तुलनात्मक भाषा विज्ञान के 
अध्ययन को नयी गति दी, ऋग्वेद का संपादन किया 'सेक्रेड बुक्स आफ दि ईस्ट 
नामक ग्रंथभमाला निकालकर पश्चिम को पूर्वी धामिक ग्रंथ सुलभ कर दिये । 
कितु भारत में भी उनके व्यक्तित्व, कृतित्व और प्रयत्नों के द्वारा संस्कृति के 
अध्ययन-अध्यापन की ओर शिक्षित वर्ग और सरकार का ध्यान गया । इस प्रकार 
उन्होंने भारत और संस्कृत की इस देश में भी उन्‍तति करके उसकी बड़ी सेवा 
की । 

वे कभी भारत नहीं आये पर उनका यहां के विद्वानों से घनिष्ठ संपक और 
नियमित पत्राचार था । आचार्य द्विवेदीजी से भी उनका पत्नाचार होता था 
जो संस्कृत में होता था। वें ऑक्सफोड में रहते थे। अपने पत्र में वे अपने 
हस्ताक्षर देवनागरी में 'मोक्षमूलर भट्ट के नाम से करते थे तथा आक्सफोर्ड को 
'गोपादतीर्थ' लिखते थे । उनके समकालीन भारतीय संस्क्ृतज्ञ विद्वानों पर जितना 
प्रभाव उनका था, उतना और किसी योरोपीय संस्क्ृतज्ञ विद्वान का नही था । 

वे जम॑न थे, कितु बाद में इंग्लेड में बस गये थे और उन्होंने अंग्रेज-राष्ट्री- 
यता स्वीकार कर ली थी। उनका जन्म ६ दिसम्बर, १८२३ को डेसाऊ नगर 
में हुआ था । उनके पिता विलहेल्‍म मूलर डेसाऊ (जर्मनी के) ड्यूक के पुस्तका- 
लय के अध्यक्ष और अपने समय के प्रतिष्ठित जमेन कवि थे । वे मुख्यतः गीत- 
कार थे और उनके गीतों में प्राचीन प्रीक काव्य की छाया होती थी । वे जर्मनी 
के लाइपजिंग विश्वविद्यालय में भर्ती हुए। वहां के संस्कृत के प्रोफेसर ब्रॉकहाउस ने 
उन्हें संस्क्ृत पढ़ने को प्रेरित किया । बाद में वे बलिन गये । वहां प्रोफेसर बॉक ने 
ने उन्हें वैज्ञानिक तुलनात्मक भाषाशास्त्र की शिक्षा दी । बलिन विश्वविद्यालय 
ही में उन्होंने दर्शनशास्त्र के प्रसिद्ध प्रोफेसर शैलिंग से दर्शनशास्त्र पढ़ा । सन्‌ 
१८४४ में वे पेरिस चले गये। वहां के विश्वविद्यालय में उस समय बर्नुफ़ नाम 
के एक प्रसिद्ध भाषाशास्त्री थे । उन्होंने उनसे जेंद भाषा (प्राचीत ईरान की 
भाषा जिसमें पारततियों का धामिक ग्रंथ ज़ेन्दा अवेस्ता है) पढ़ी। बर्नूफ़ ने उन्हें 
धर्मों का तुलनात्मक अध्ययन करने को प्रेरित किया और उन्हें ऋग्वेद का संपा-- 
दन करने की सलाह दी । उस समय इंग्लेंड में प्रोफेसर होरेस एच० विल्सन संस्कृत 
के मान्य विद्वात्‌ थे। उनके मार्गदर्शन में उन्होंने ऋग्वेद का संपादन करके 
उसे तैयार कर लिया । कुछ विद्वानों ने उनकी पहुंच महारानी विक्टोरिया तक 
करा दी और उनकी कृपा से उसके छपने का प्रबंध हो गया। इस ग्रंथ ने संसार 
के संस्क्ृत-विद्वत्‌ समाज में उनका निश्चित स्थान बना दिया । १८५६ में उन्होंके 

न 

प्राचीन संस्कृत साहित्य का इतिहास (ज्लाइ0ए ० 87०ं०ा॥ $थवा४ंटा: 
[(४४४ए7७) प्रकाशित किया जिसने उनकी और प्रतिष्ठा बढ़ायी । उन्होंने कई 

हत्त्वपूर्ण व्याख्यान-मालाएं दीं जो बाद में पुस्तकाकर प्रकाशित हुई । 
१८०६१ और १८६३ में उन्होंने रॉयल इंस्टिट्यूट में भाषा विज्ञान (साइंस आफ 
लेग्वेज) पर व्याख्यान दिये जिन्होंने विद्वानों में इस विषय की चर्चा और विवे- 
चना को प्रोत्साहन ही नहीं दिया अपितु उसे लोकप्रिय बनाने में भी सहायता दी ॥ 
१८७३ में उन्होंने वेस्ट मिन्स्टर ऐबे में 'धर्म विज्ञान का परिचय (इंट्रोडक्शन टू 
दि साइंस आफ रिलिजन) विषय पर भाषण दिये । इस प्रकार उन्होंने तुलना- 
ल्‍्मक भाषाविज्ञान के अध्ययन ही को गति नहीं दी, प्रत्युत धर्मों के तुलनात्मक 
अध्ययन की ओर भी लोगों का ध्यान खींचा । उनके ज़िफर्ड भाषण चार खंडों 
में शद्घ८छ और १८६२ के बीच में प्रकाशित हुए। मैक्समूलर ने माइथोलॉजी 
का भी गहन अध्ययन किया और उस पर एक अत्यंत रोचक और महत्त्यूर्ण पुस्तक 
लिखी । कितु उनका एक बहुत महत्त्वपूर्ण और विद्वानों के लिए स्थायी लाभ 
का काम उनकी सेक्रेड बुकस आफ दि ईस्ट' (पूर्व के पवित्र ग्रंथ) नामक पुस्तक- 
माला का प्रकाशन है। उनके जीवन-काल में भारतीय धर्म संबंधी उसके केवल 
तीन खंड निकल पाये थे, कितु वह माला ५१ खंडों में है और ज्ञान का भांडार 
है । इसके अतिरिक्त उन्होने प्राचीन लिपियों के पढने और पुरानी हस्तलिखित 
पुस्तकों की खोज का भी महत्त्वपूर्ण कार्य करके कितनी ही अज्ञात प्राचीन पुस्तकों 
को खोज निकाला। 

१८४५० में वे आक्सफोर्ड विश्वविद्यालय में आधुनिक भाषाओं के प्रोफेसर 
नियुक्त हुए । उस समव वहां संस्कृत के प्रोफेसर सर मॉनियर विलियम्स थे । 
१८६८ में उस विश्वविद्यालय' ने तुलनात्मक दर्शनशास्त्र की एक पीठ स्थापित 
कर उस पर उनको प्रोफेसर भियुक्त किया । कितु जब उन्होंने सेक्रेड बुक्स आफ 
दि ईस्ट' का काम हाथ में लिया तब १०८७४ में उन्होंने पढ़ना बंद कर दिया। 
इसके साथ ही वे आक्सफोर्ड विश्वविद्यालय के प्रसिद्ध और विशाल बोडेलियन 
पुस्तकालय के अध्यक्ष भी थे। उनका निधन १९०० में हुआ । 

इस छोटी-सी टिप्पणी में इतने बड़े विद्वान के कृतित्व और उसके महत्त्व 
का पूरा परिचय भी नहीं दिया जा सकता । यहां तो हम उनकी १५०वीं जयंती 
पर उनके प्रति उनकी संस्क्रति की महान्‌ सेवाओं के लिए क्ृतज्ञता प्रदर्शित कर 
उनके प्रति श्रद्धांजलि अपित करके ही संतोष करते हैं । 

रेडियो में लार्ड मकाले की मृत्यु-शताब्दी द 


इस देश में अंग्रेजी साम्राज्य की जड़ लार्ड क्लाइव ने, और अंग्रेजी तथा 
अंग्रेजियत की जड़ लार्ड मैकाले ने जमायी। क्लाइव द्वारा स्थापित साम्राज्य 
समाप्त हो गया । हमने उसकी पहनायी हुई राजनीतिक दासता की बेड़ियों को 
काटकर फेंक दिया है पर मैकाले ने अंग्रेजी की जिन मोहिनी बेड़ियों से हमें 
जकड दिया, उनसे हम मुक्त नही हो सके । उसने हममें वह मानसिकता उत्पन्न 
की जिसे गांधीजी 'स्लेव मैंटेलिटी' (दासत्व-मानसिकता ) कहा करते थे । मैकाले 
को भारतीय संस्कृति, भारतीय साहित्य, भारतीय धर्म और भारतीय चरित्र से 
आतरिक घृणा थी। उसने भारतीय साहित्य के बारे में एक जगह कहा था : 


“0086 आला ० 8 ४0०06 5&पठकुष्शा /कषाप 8 एछ007 वो! (6 
॥8ए6 सषाद्रापरार 0 4708 300 /9074. 


अर्थात्‌ 'किसी अच्छे योरोपीय पुस्तकालय की एक आलमारी (की पुस्तकें) अरब 
और भारत के सारे 'नेटिव' साहित्य के बराबर है ।' 

इन विचारों को लेकर मैंकाले सन्‌ १८३४ में भारत आया। उस समय 
यहां ईस्ट इंडिया कंपनी का राज था और गवरनर-जनरल के पद पर लाडं बेटिक 
आसीन थे । वह उनकी ऐक्जिक्यूटिव काउंसिल में विधि-सदस्य (लॉ सेबर) के 
पद पर नियुक्त करके इंग्लेंड से भेजा गया था। जिस समय वह यहां पहुंचा, 
उस समय यहां एक विवाद छिड़ा हुआ था । कुछ दिनों पहले कंपनी ने भारतीय 
नवयुवकों को योरोपीय ज्ञान की उच्च शिक्षा देने का निश्चय कर लिया था, 
और उसके लिए दस उच्च अंग्रेज अफसरों की एक समिति बना दी थी जिसका 
नाम 'लोकशिक्षा समिति' (पब्लिक इंस्ट्रक्शन कमेटी )था । उस समय तक भारत 
में उच्च शिक्षा या तो संस्कृत के माध्यम से दी जाती थी, था अरबी के माध्यम 
से | इस लोकशिक्षा समिति के पांच सदस्य चाहते थे कि भविष्य में भी शिक्षा 

का माध्यम संस्कृत और अरबी रहे, कितु दूसरे पांच सदस्य अंग्रेजी को (जो उस 
समय तक इस देश में प्रचलित न हुई थी) माध्यम बनाता चाहते थे । समिति में 
दोनों दलों की सख्या बराबर थी, और कुछ निर्णय न हो पाता था। मैकाले के 
आते ही बेटिक ने उसे इस समिति का अध्यक्ष बना दिया, पर फिर भी यह समिति' 
कोई निर्णय न कर सक्री । अंत में मामला ऐक्जिक्यूटिव काउंसिल को निर्णय के 
लिए भेजा गया। मैकाले ने उस पर एक ज्ञाप (मिनिट) लिखा और उसमें उसने 
अंग्रेजी के पक्ष में फैसला दे दिया । ऐक्जिक्यूटिव काउंसिल ने उसका निर्णय 
स्वीकार कर लिया। इस प्रकार अंग्रेजी भारत में शिक्षा का माध्यम हुई और 
ऐसे मुहत्त में हुई कि वह यहां दिल्‍ली की कीली के समान अडिग होकर जम 
गगी। 

अंग्रेजी को शिक्षा का माध्यम बनाने में उसका विशेष उद्देश्य था। उसने 
स्वयं एक जगह कहा है : 

“0 077 9 ०0[858 जशञा00 799 986 पराशफाठांला5 72ण़ट्दा पड क्षा् 
76 गरं008 ए07 छ6 80ए७7, 8 0885 07 #९8078 0875 ॥7 
970096 8704 ८0007 ०9पा शाशाहशा (658९3, 77? ०ए॥770०॥8, | 7074 
870 ॥7 ॥72][8८. 7 

(“अंग्रेजी शिक्षा का उद्देश्य है एक ऐसा वर्ग बनाना जो हमारे और उन करोड़ों 
जनता के बीच द्विभाषिये का काम कर सके जिन पर हम शासन करते हैं, एक 
ऐसा वर्ग बनाना जिसका खून और रंग तो भारतीय हो, पर जो अपनी रुचि, 
अपने विचारों, अपनी नैतिकता और बुद्धि में अंग्रेज हो।”) 

एक दूसरी जगह उसने कहा था : 

“० जात ्री० 8$ 7९06ए6० था साशाईा 80प्ट8707 ९एश' 
॥१८779760 870०९7/2ए रा82०766 ६०0 75 72807, 748 ग्राए गिए एशॉ्ई 
पीता | 5पा छॉका$ ० €तएटक007॥ ४ [000९0 प७, 728 शा 700 02 

-& 326 00]क07 द्रा7072 476 728980806 088568 ॥7 फ्ैशाहइ८। प्र 
एह्ा'5 ॥0706,. 8709 5 ज्। 56 रॉब्टाट्व जागरण बा ढींठा (0 
7070$८[५6 

(“अंग्रेजी शिक्षा पाने के बाद कोई हिंदू कभी भी अपने धर्म में सच्ची 
आस्था नहीं रखता । मेरा यह दृढ़ विश्वास है कि यदि हमारी शिक्षा-प्रणाली को 

'कार्यान्वित किया गया तो' आज से तीस वर्ष बाद बंगाल के भद्र समाज में एक 
भी बुतपरस्त” न रह जायेगा । और उन्हें ईसाई बताने की चेष्टा किये बिना ही 
यह सब हो जायेगा ।” ) 

मैकाले का दावा सच निकला | बंगाल में अंग्रेजी शिक्षित लोग धड़ाधड़ ईसाई 
"होने लगे । यदि बंगाल में दूसरी शक्तियां काम न करने लग गयी होतीं तो कितने 

ही और लोग भी ईसाई हो गये होते । मैकाले का पहला दावा आज भी सच 
है। अंग्रेजी शिक्षा को भारतवासियों में एक ऐसा वर्ग उत्पन्न करने में सफलता 
मिली है “जिनका खून और रंग तो भारतीय है, पर जो अपनी रुचि और, 
विचारों (दृष्टिकोण), अपनी नैतिकता और बुद्धि में अंग्रेज हैं ।” बंगालियों के 
बारे में उसने जो विचार प्रकट किये हैं (जिन्हें दोहराना हम उचित या सुरुचि- 
पूर्ण नहीं समझते), उनसे स्पष्ट है कि हमारे चरित्र को वह कितना निदनीय 
ससभता था अवश्य ही वह मेधावी था, अंग्रेजी का चोटी का सुलेखक था, कवि 
था (विद्यार्थी जीवन में हमनेउ सकी प्रसिद्ध और ओजस्विनी कविता 'होरेशस' 
कुंठस्थ कर ली थी ), उसने 'कोड नेपोलयिन' के आदर्श पर भारतीय दंड विधान" 
(इंडियन पीनल कोड ) तथा क्रिमिनल प्रोसीजर कोड बनाये जो आज भी उसकी 
योग्यता के स्मारक है। इसके लिए हम उसके प्रशंसक और अनुगृहीत हैं । कित्‌ 
इसके साथ ही हम यह भी नही भूल सकते कि उसने भारत में अंग्रेजी भाषा की 
जड़ जमायी, जो आज भी अलिफलेला के समुद्री बूढ़े की तरह निर्ममता से हमारे' 
कंधों पर कसकर सवारी गांठे हुए है। उसे हमारे साहित्य, हमारी सस्कृति, 
हमारे धर्म, हमारे चरित्र के प्रति घोर अवज्ञा और घृणा थी । उसने उस अंग्रेजी 
शिक्षा को हम पर थोपा जिससे हमे बहुत से लाभ हुए, पर जिसे थोपने में 
उसका उद्देश्य था कि हम रंग-रूप में तो भारतीय बने रहें, पर भीतर से अंग्रेज 
हो जायें। हमें अपने स्वरूप का ज्ञान न रहे । हम आत्मविस्मृत हो जायें । इस 
प्रकार उसने हमें मानसिक गुलामी में जकड़ दिया--उस मानसिक गुलामी में 
जिससे हम महात्माजी के प्रयत्नों के बावजूद अभी तक मुक्त नहीं हो पाये । 

उसी लाड्ड मंकाले की मृत्यु-शताब्दी का उत्सव भारतीय रेडियो स्टेशन द्वारा 
विदेशी कार्यक्रम में मनाया गया था | लार्ड मैकाले की मृत्यु सन्‌ १८५६ में २८ 
' दिसबर को हुई थी। अतएव दिसंबर १९६० की २८ तारीख को उसकी मृत्यु को 
सौ वर्ष पूरे हो गये थे। जिस व्यक्ति के विचार हमारे साहित्य, धर्म भादि के 
बारे में ऊपर प्रदर्शित किये गये हैं, भारतीय रेडियो से उसकी जयंती मनाया 
जाना यह प्रमाणित करता है कि या तो हमारे रेडियो के महाप्रभगण मान-अप- 
मान आदि की मानवीय कमजोरियों से ऊपर उठकर देवताओं की श्रेणी मे पहुंच 
गये हैं, और या फिर वे मैकाले की शिक्षा के 'उद्देश्य' की सफलता के मूर्त्त उदा- 
हरण हैं--जो शरीर से भारतीय होते हुए भी विचारों और दष्टिकोण से अंग्रेज 
हैं। और उन्हीं भारतीय अंग्रेजों पर हमारे साहित्य और हमारी संस्कृति केः 
प्रचार का भार है ! इस पर और कुछ कहना बेकार है । 

स्वतंत्रता की रजत जयंती 


प्रायः एक हजार वर्ष की दासता के बाद हमारा देश स्वतंत्र हुआ है। इसे 
स्वतंत्र हुए २५ वर्ष पूरे हो गये, और यह स्मरणीय दिवस सारे देश में बड़े 
उत्साह और धूमधाम से मनाया गया । कुछ लोग केवल अंग्रेजों की दासता ही 
को दासता समभते है, कितु अरब, अफगान, तु और मुगलों की दासता को 
दासता नहीं समभते । यह सही है कि उनमें से कितने ही भारत में बस गये थे, 
कितु उनके शासन में बहुसंख्यक प्रजा जो उनके धर्म की न थी, नागरिक अधि- 
कारों से' वंचित थी और उनका शासन सैनिक शासन था, तथा वे सध्य-पूर्व और 
मव्य एशिया के नये-तये लोगों को बुलाकर अपनी शक्ति बढ़ाते रहते थे। अत- 
एवं हमारी दृष्टि में भारत १९६४७ में दो सौ वर्षों की गुलामी से' नहीं, प्राय: 
हजार-आठ सो वर्षों की दासता से मुक्त होकर स्वतंत्र हुआ। आज से पच्चीस 
वर्ष पूर्व का दिन देश के इतिहास में स्वणिम अक्षरों से नही, हीरक अक्षरों से 
अंकित करने योग्य है। वह चिरस्मरणीय है। 

बहुत से लोगों ने इन २५ वर्षो का लेखा-जोखा लिया है। यह आवश्यक 
है, कितु इस हीरक दिवस के संदर्भ में नही । स्वतंत्रता-प्राप्ति और उससे उत्पन्न" 
राष्ट्र को प्राप्त स्वाभिमान तथा उसे इन पच्चीस वर्षों तक बनाये रखना स्वयं 
में इतनी बड़ी उपलब्धियां हैं कि उनके सामने कुछ भौतिक या आथिक हानि- 
लाभों का विचार करता इस समय बेसुरा राग अलापना मालूम होता है । किसी 
राष्ट्र के जीवन में--विशेषकर भारत के समान प्राचीन देश के जीवन में--- 
पच्चीस वर्षो की अवधि है ही कितनी ? जो भौतिक उनसति हुई है वह प्रत्यक्ष 
है: गांवों में, जो दरिद्रता के गढ़ समभे जाते थे, आज पक्के मकानों की संख्या 
दिनोंदिन बढ़ रही है, जहां एक-दो बाइसिकलें मुश्किल से दिखाई देती थीं, वहां 
पचीसों और पचासों साइकिलें ही नही, स्कूटर, जीप, ट्रंक्टर आदि दिखाई दे रहे 

हैं। लोग बेहतर और अधिक कीमती कपड़े पहनते हैं, रेडियो और ट्रांजिस्टर भी 
गांवों में दर-दूर तक बड़ी संख्या में पहुंच गये हैं। गांवों में सड़कें बन गयी हैं, 
अनेक गांव विजली से जगर-मगर हो रहे हैं, नलकूप कितने ही गांवों में बन गये 
हैं और जो ग्रामवासी घनाभाव के कारण कोसों पैदल चलते थे, वे आज बिना 
'बसः के एक कोस भी चलने को तैयार नही हैं। “है अपना प्यारा हिंदुस्तान 
कहा ? वह बसा हमारे गांवों में ।” अतएव गांवों की बढ़ती हुई समृद्धि इन 
'पचीस वर्षो की साथ्थकता स्पष्ट करती है । 
नगरों में सिनेमाओं की संख्या बेतहाशा बढ़ गयी है, और वे इतने भर जाते 
'हैं कि कहीं-कही उनके टिकटों की चोरवाजारी तक होती है। रेलों की संख्या और 
प्रत्येक रेलगाड़ी भें डिब्बों की संख्या बढ़ने के बावजूद रेलों में जगह नहीं मिलती । 
यही हाल बसों का है। कीमती कपड़ों की मांग बेहद बढ़ गयी है। एक-एक 
मोहल्ले में २१-५५ स्कूटर और दस-पांच मोटरकारें दिखायी पड़ती हैं। शहरों 
के नये मकान अमरीका की याद दिलाते हैं। साबुन, प्रसाधन सामग्री आदि की 
खपत अनाप-रानाप बढ़ गयी है । ऊपर से देखने से समृद्धि छुई पड़ती है। अरबों 
रुपये लगाकर इस्पात, उवरक, छोटी-बड़ी मशीनों, मोटरकारों, स्कटरों, ट्रकों, 
ट्रेक्टरों, मिट्टी के तेल और पेट्रोल, रेल के इंजिन और डिब्बों के बनाने के कार- 
खाने जगह-जगह जूल गये हैं। कितने ही रेलवे स्टेशनों का कायापलट हो गया 
है। अच्न का उत्पादन बेतहाशा बढ़ा है--और यह सब स्वतंत्रता के पिछले २५ 
वर्षों में हुआ है। 
कितु महंगाई भी बढ़ी है और कुछ अर्थशास्त्रियों का कहना है कि आज भी 

प्रायः ४० अतिशत लोगों का जीवन-स्तर बहुत गिरा हुआ है। पता नहीं कि 
रख के पहले इनका अनुपात क्या था, और उस अनुपात में कितनी कमी 
हुई है । 

.... हों, समृद्धि तो बढ़ी है कितु यह भी सत्य है कि इन २५ वर्षो में हमारा 
नेतिक हांस बुरी तरह से हुआ है। जीवन का कोई क्षेत्र नहीं जिसमें यह नैतिक 
'पतन परिलक्षित न होता हो । हम यहां भारतीय राजनीति के भीष्म पितामह 
थी चक्रवर्ती राजगोपालाचारी के वक्तव्य का हवाला देकर संतोष करते हैं कि 
इन २५ वर्षो में तैतिकता का अभ्वतपूर्व ढास हुआ है। उनकी सम्मति से प्रत्येक 
नागरिक (थदि वह ईमानदारी और तटस्थता से आंखें खोलकर अपने चारों ओर 
ध्यान से देखें) तो उसे मालूम होगा कि इस समय अनैतिकता का कितना बोल- 
बाला है। अतएवं इन २५ वर्षों में हमने भौतिक उन्नति तो काफी की है । 
(कुछ लोग कह सकते हैं कि वह और, अधिक हो सकती थी ) कितु नैतिकता में 
हमारी चित्य अवनति हुई है। तीसरे दर्जे की इंटों से पुरुतां मकान नहीं बन 
सकता । नागरिक को आध्यात्मिक बल और मनोबल नैतिकता से और उसमें 

अनन्य निष्ठा से' मिलता है। वे ही हमारे राष्ट्ररूपी भवन की ईंटें है। भौतिक 
उन्‍नति का इस दरिद्र और पिछड़े देश में बड़ा महत्त्व है, किंतु नैतिकता का 
महत्त्व उससे' भी अधिक है, और हमारे विचारशील लोगों को इस ओर विशेष 
रूप सेध्यान देने की आवश्यकता है। 

हमने स्वतंत्रता प्राप्त की और अनेक विध्न-बाधाओं और गंभीर समस्याओं - 
के बावजूद हम उसे २५ वर्ष अक्षण्ण ही नही बनाये रहे, अपितु हमने उसे और 
दुढ़ किया । यही हमारी सबसे बड़ी उपलब्धि है। रजत जयंती का यह अवसर 
हमारे लिए हर्ष और उत्साह का अवसर सिद्ध हुआ । 





मानस चतुश्शती आयी ओर निकल गयी 


जिस मानस चतुर्शती का शोर वर्षो से हो रहा था, वह १ अप्रैल, १६७४ 
को संपन्न हो गयी। यह देखकर सोमनाथ का यह छंद बरबस याद आ जाता है--- - 
उमड़ि घुमड़ि घेरि लीन्ह्नौ नभ मंडल कौ, 
छोड़ि दीने धुरवा जवासे जूथ जरिगे । 
डहडह भये द्ुम रंचक हवा के गुन, 
जहाँ तहाँ मोरबा पुकारि सोर करिगे। 
रहि गये चातक जहाँ के तहाँ देखत ही 
सोमनार्थ' कहूँ बूंदाबाँदी हु न करिगे। 
सोर भयौ घोर चहूँ ओर महिमंडल में--- 
आये घन ! आये घन ! ' आइ के निकरिगे। 
चार वर्षो के धुआंधार प्रचार, राष्ट्रपति के संरक्षण में बनी अनेक केंद्रीय 
मंत्रियों से अलंकृत केंद्रीय अखिल भारत मानस चतुश्शती समिति, राज्यों की 
समितियों तथा अन्य कितनी ही समितियों के शोर के कारण ऐसा मालुम होता 
था कि उस चरम दिवस को सारे देश में मानस के प्रति अभूतपूर्व उत्साह और 

'उसका प्रचार होगा। कितु “जो कि देखा ख्वाब था और जो सुना अफसाना 
था ।” कहीं-कहीं कुछ अवश्य हुंआ, पर अधिकांश लीक ही पीटी गयी । सांस्क्र- 
तिक और नैतिक जनजागरण का एक बहुत सृंदर अवसर हमारे तथाकथित 
नेताओं और साहित्यिक महंतों की अकर्मण्यता ने खो दिया । कल्पनाशील दिल्‍ली 

'प्रदेशीय सम्मेलन ने दिल्‍ली के विविध भागों में रामायण की कथा, प्रवचन 
आदि के आयोजन किये भी थे और नौ दिन तक उस नगरी में (जिसे हमारे 
एक मित्र ईईवरहीन--गॉडलेस” कहते हैं) रामायण की काफी चर्चा रही । हिंदू 
विश्वविद्यालय, काशी विद्यापीठ आदि में कुछ सेमिनार भी हुए जिनमें अनेक 

“विद्वानों ने भाग लिया और उनसे उन्हीं के समान उच्च शिक्षित वर्ग ने कुछ लाभ 
भी उठाया। इस अवसर पर कुछ समितियों ने विद्वत्तापूर्ण भ्रंथ भी निकाले जो 
विद्वानों या तुलसी पर शोध करने वाले विद्याथियों के काम आ सकते हैं । केंद्रीय 
समिति ने दिल्‍ली में सर्वोच्च न्यायालय के मुख्य न्‍्यायधीश श्री ए० एन० राय 
की अध्यक्षता में मावलंकर हाल में एक सभा की जिसमें कई केंद्रीय मंत्री 
सम्मिलित हुए और श्रोता भी उच्च वर्ग के थे। उत्तर प्रदेश की “राज्य मानस 
समारोह समिति' ने एक वर्ष पूर्व इस रामनवमी को होने वाले उत्सव का आयोजन 
करने के लिए एक 'प्रिपरेटरी” समिति बनायी थी। शायद वह कुंभकर्णी निद्रा में है 
क्योंकि उसने उस दिन कोई आयोजन नहीं किया । राष्ट्रपति और प्रधान मंत्री 
की संरक्षता और अनेक केंद्रीय मंत्रियों के पदाधिकारी होने के बावजूद वह और 
उसकी जननी केंद्रीय समिति इस अर्थ में असफल रही कि वह देश में इस चतुदशती 
के लिए कोई उत्साह या अनुकूल वातावरण उत्पन्त नही कर सकी । अन्य स्थानों 
'में स्थानीय मानस-प्रेमियों के उत्साह से छोटे-बड़े उत्सव अवश्य हुए। रामायण 
और तुलसी-प्रेमी भी जनादवदत्त शुक्ल (अवकाश-प्राप्त आई० सी० एस० ) द्वारा 
उत्तर प्रदेश में स्थापित जिला समितियों ने भी जिला स्तर पर अवश्य कुछ आयो- 
जन किये। संभल की समिति ने ढा० रामस्वरूप आयें के संपादन में 'तुलसी 
मानस संदर्भ' नामक ४०० पृष्ठों का एक सुंदर ग्रंथ निकाला । सीतापुर की समिति 
ने उस्त दिन मानस भवन का शिलान्यास किया | मध्यप्रदेश में, जहां राज्यपाल 
श्री सत्यनारायण सिंह और श्री शंभुनाथ शुक्ल ( भूतपूर्व वित्तमंत्री, मध्यप्रदेश और 
वर्तमान उपकुलपति रीवां विश्वविद्यालय ) के सदृद्दा अनन्य रामायण-भक्त हैं, यह 
उत्सव प्राय: प्रत्येक जिले में उत्साह से' मनाया गया और भोपाल में कई दिन 
विद्वानों के भाषण तथा अन्य कार्यक्रम हुए। जनता ने (जो किसी संस्था से 
प्रभावित या प्रेरित नहीं थी) स्वत: असंख्य छोटे-बड़े स्थानों में उस दिन रामायण 
के अखंड पाठ या नवाह्ल पारायण समापन करके इस पवित्र दिन उत्सव मनाये । 
प्रयाग मे श्री प्रभुदत्त जी ब्रह्मचारी की प्रेरणा से नो दिन तक कल्याणी देवी पर 
“विशेष आयोजन होते रहे जिनमें मध्यवर्गीय जनता ने उत्साहपूर्वक भाग लिया । 

हिंदी की संस्थाओं का कार्य इस अवसर के अनुरूप न था। प्रयाग का हिंदी 
साहित्य सम्मेलन तो प्राय: मृत संस्था है । वह आपसी मुकदमेबाजी में फंसी है। 
वह ऐसा कोई बड़े आयोजन करने की स्थिति ही में नहीं है। काशी नागरी 
प्रचारिणी सभा ने उस दिन एक सभा करने की लकीर अवश्य पीटी थी । यदि 
वह उसे न करती तो अधिक अच्छा होता, क्योकि उसमें सम्मिलित होकर उसमें 
भाषण देनेवाल एक विद्वान ने हमें बतलाया कि उपस्थित वक्ताओं, सभा के कर्म- 
चारियों ओर श्रोताओं की कुल संख्या १५ थी। हां, उस दिन संध्या को वहां के 
तुलसी-मठ के महंत ने एक आयोजन किया था जिसमें स्थानीय जनता ने बड़ी 
संख्या मे भाग लिया । 

जब श्रीसत्यनारायण सिंह सूचना और प्रसारण मंत्री थे तब उनके आदेशा- 
तुसार उनके अधीनस्थ विभागों ने इस अवसर के लिए कार्यक्रम बनाये थे। जहां 
तक हमें याद है, तुलसीदास के जीवन पर एक चलचित्र तथा कई प्रकाशतनों का 
कार्यक्रम बनाया गया था । आकाशवाणी को भी इस अवसर पर विशेष कार्ये- 
क्रम करने थे । पता नहीं कि इन विभागों ने क्या किया। यदि कोई प्रकाशन किये 
भी गये हों तो उनका प्रचार नहीं हुआ। हमने अभी तक उनका एक भी प्रकाशन 
नहीं देखा और न वह 'सरस्वती' के पास भेजा गया । जब हम ऐसे व्यक्ति और 
सरस्वती ऐसी पत्रिकाओं को भी उनकी जानकारी नहीं है, तब यदि उन विभागों 
ने कुछ किया हो तो उसका समुचित प्रचार नहीं हुआ। शायद मंत्रालय के 
अधिकारियों तथा कुछ और आदमियों ने उसे देखा हो । 

केंद्रीय समिति ने अपने आयोजनों और कार्यक्रमों के लिए भारत सरकार 
से एक करोड़ रुपये की मांग |की थी । हमें विश्वस्त सूत्र से मालूम हुआ है कि 
सरकार ने समिति के कार्यक्रमों के लिए नकद एक लाख देना स्वीकार किया था 
ओर प्रकाशन तथा स्मारक के लिए ५६ लाख स्वीकृत किये थे, कितु शर्तें यह 
लगायी कि प्रकाशन और स्मारक का कार्य समिति की सलाह से उसका शिक्षा 
मंत्रालय करेगा । समिति दिल्‍ली में तुलसीदास का एक स्मारक भवन बनाना 
चाहती थी जिसमें तुलसीदास कीकृ तियों पर शोध का एक केंद्र स्थापित किया 
जाय और जहां तुलसीदास के और उनसे' संबंधित साहिंत्य का संग्रह हो । सुना 
है कि बहावलपुर हाउस को 'तुलसी-भवन' बना दिये जाने की बात सोची जा 
रही है। अंग्रेजी की एक कहावत के अनुसार यह 'पोएटिक जस्टिस है कि एक 
नवाब के भवन को तुलसीबाबा का नाम दे दिया जाय । 'हल्दी लगे न फिठकरी, 
रंग चोखा आये । साथ-साथ हिंदू-मुस्लिम एकता भी बढ़े, कितु उसमें केवल 
तुलसीदास के ही नहीं, प्रत्युत भारत के सभी संतों के सभी भाषाओं के संत- 
साहित्य का शोध प्रतिष्ठान स्थापित होगा । तुलसीदास और उनके ग्रंथ भारत 
की अतेक भाषाओं के संतों और उनके भ्रपरिमित साहित्य में खो जायेंगे, और 

मानस चतुश्शती के आयोजकों की तुलसी स्मारक की जो कल्पना थी और उसका 
जो उद्देश्य या वह असंख्य संतों की भीड़ में गौण हो जायेगा । कुछ वर्ष पूर्व सेठ 
गोविददासजी ने सभी भारतीय भाषाओं के साहित्य की शोध और आदान-प्रदान के 
लिए महाराज बडौदा की सहायता से, एक 'साहित्य-संगम' की स्थापना की थी । 
जमीन ले ली गयी थी और भवन बनाने की तेयारी भी की जाने लगी थी । 
पता नहीं कि उसकी वर्तमान स्थिति क्‍या है। सुना है कि उसमें हिंदी साहित्य 
सम्मेलन के भी कई लाख रुपये लगे है। भारतीय भाषाओं के इस 'संगम' के 
कार्य-क्षेत्र में सभी भारतीय भाषाओं के संत साहित्य का अध्ययन और शोधकार्ये 
आ जाता है | तब फिर तुलसी भवन की परिधि में (जिसका उद्देश्य केवल तुलसी- 
दास के साहित्य की शोध ओर प्रचार था) सारे भारत के संत-साहित्य को लाकर 
उसके व्यक्तित्व और उद्देश्य को बदलने, अवमृल्यन कर॑ने या विकृत करने का 
प्रयत्न क्यों किया जाय ? किसी प्रतिष्ठान को तुलसीदास का केवल नाम देकर 
उसमें उनके साहित्य को अध्ययन का केंद्रबिदु न बताना उनका स्मारक नही हो 
सकता । उसका मखौल हो सकता है। भारत के संत साहित्य का अध्ययन और 
शोधकार्य बहुत महत्त्वपूर्ण काम है। वह होना भी चाहिए कितु इस कार्य को 
साहित्य संगम!” करे, अथवा इसके लिए “भारतीय संत साहित्य प्रतिष्ठान अलग 
बनाया जाय । तुलसी-स्मारक के आयोजकों का उद्देश्य इस अवसर पर तुलसी- 
दास केंद्रीय संस्थान बताने का था। वह सरकार की योजना से नष्ट हो जायेगा। 
तुलसी-भवन का उद्देश्य केवल उनके साहित्य के अध्ययन भौर शोध तक सीमित न 
था । कल्पना यह थी कि वह उनके साहित्य के प्रचार और प्रसार का केंद्र होगा । 
कितु सरकार उसे जो रूप देना चाहती है वह उससे एकदम भिन्न है। हमे मालूम 
नहीं कि केंद्रीय मंत्रियों और कांग्रेसी नेताओं की प्रभुत्वशाली केंद्रीय समिति में यह 
साहस भी है कि वह दिल्‍ली में स्वतंत्र तुलसी-स्मारक बनाने का आग्रह कर सके । 
सब मिलाकर जो कुछ इस मानस चतुरुशती में हुआ वह अधिकांशतः थोथा, 
अप्रभावी और दिखाऊ उपचार मात्र था। शेक्सपियर आदि महान्‌ कवि हुए हैं 
कितु वे भी अपने देश की अपढ़ जनता के हृदयहार नहीं हो सके । तुलसी को 
यह गौरव प्राप्त है, और इस मामले में वे अप्रतिम है और इसीलए वे हमारे 
राष्ट्रीप कवि हैं जितकी स्पर्दा महाकवि कालिदास भी नहीं कर सकते क्योंकि 
शायद काव्य में वे तुलप्ती से इकक्रीस हों, पर प्रभाव के विस्तार और लोकप्रियता 
में वे उनको स्पर्श भी नहीं कर सकते । वे उच्चवर्ग (क्लासेज़) के कवि है-- 
तुलसी उच्चवर्ग और जनता (क्लासेज़ और मासेज़ ) दोनों के कवि हैं | यदि वे 
राष्ट्रीय कवि नहीं हैं तो इस देश में और कौन उस पद को ग्रहण कर सकता 
है ? कितु यह भी सत्य है कि इस मानस चतुरुशती में हमने राष्ट्रीय काव्य और 
कवि की जितनी अवमानना की है उतनी और किसी जाति ने अपने किसी महान्‌ 

कवि या कृति की नहीं की । हमारे एक साहित्यिक मित्र ने हमें अपने एक निजी 
पत्र में लिखा था---“मानस चतुद्शती के नाम पर हमने अपने कवि का जितता 
अपमान किया है उतना शायद ही किसी जाति ने अपने नेशनल पोएट” का कभी 
किया हो । हम इतने धन्य हैं कि इतिहास से हमारा अस्तित्व मिंट जाना 
अस्वाभाविक नहीं होगा ।” 

यह सात्विक आक्रोश में लिखा गया है पर हम स्वयं प्राय: इसी मत के हैं । 
इसका मुख्य उत्त रदायित्व उन उच्च पदाधिकारियों पर है जो लोकेषणा की प्रबल 
प्रेरणा से प्रेरित होकर अपनी खरुयाति, लोकप्रियता और प्रभाव बढ़ाने के लिए 
ऐसे! आयोजनों की समितियों के उच्चपद स्वीकार कर समय या रुचि---अथवा 
दोनों--न होते के कारण उनका काम नही देख सकते और अपने अधीनस्थ लोगों 
को चुनते में भी विशेष रुचि नहीं लेते। उनकी रुचि एकमात्र अधिकार की 
राजनीति में है । जो और काम वे करते हैं वह उसी को प्रभावी बनाने के लिए। 
उनके अधीनस्थ कर्मचारी भी ठीक से नहीं चुने जाते । उनमें बहुत कम लोग 
योग्य, कल्पनाशील या कार्य-कुशअल और दलबंदी से ऊपर होते हैं । कितु उच्च 
पदाधिकारियों की छत्रछाया में वे मनमानी करते हैं । वे जनता की कौन कहे, 
हिंदी में रुचि लेते वाले सभी दलों और विचारों के लोगों तक को संगठित या 
एकत्र नहीं कर सकते । अतएवं उन परिस्थितियों में जो परिणाम होता है, वह 
इस मानस चतुश्शती ने स्पष्ठ कर दिया। भगवान हमें इन संरक्षकों और हिंदी 
कार्यकर्ताओं से' बचावे । 

नगरों में सभाएं करके उनमें विशेषज्ञ विद्वानों के विद्वत्तापूर्ण भाषण करा 
देना या विद्वत्तापूर्ण ग्रंथ निकाल देना ही इस चतुदुशती का ध्येय नहीं था । ये 
भाषण और ग्रंथ अवश्य ही महत्त्वपूर्ण हैं, कितु ये केवल उच्च शिक्षित वर्ग के 
एक छोटे से अंश के ही काम के हैं। तुलसीदास ने मानस की रचना इन बुद्धि- 
जीवियों के लिए नहीं की थी । वह की गयी थी भारत की विज्ञाल जनता के 
लिए जो गांवों में या नगरों के छोटे मोहल्लों में रहती है । दिल्‍ली ऐसे विशाल 
नगर में (जिसकी जनसंख्या तीस-चालीस लाख है) मावलंकर हाल की सभा 
में उपस्थिति मंत्रियों, न्यायाधीशों, उच्च अधिकारियों, वीआईपियों, प्रोफेसरों 
तथा उच्चस्तरीय व्यक्तियों के समक्ष, जिनकी संख्या हजार-दो हजार होगी, दिये 
गये विद्वत्तापूर्ण भाषणों से' वहां की जनता पर कोई विशेष संघात नहीं होता । 
लखनऊ में जो आयोजन हुए उनमें से' अधिकांश में उपस्थिति ५०-६० ही थी । 
इन आयोजलनों का मुख्य लाभ समाचारपत्रीय प्रचार है| ऐसे आयोजनों में यदि 
किसी मंत्री, नेता या न्यायाधीश का भाषण हुआ तो समाचार-पत्र उसका अति 
संक्षिप्त सार दे देते हैं । विद्वानों के भाषणों का सार देने का भी उन्हें अवकाश 
नहीं । इन आयोजनों के प्रबंधक उन्हें सफल बनाने के लिःए क्लिंस़ी' मंत्री या 


उच्च अधिकारी का लाना आवश्यक समभते हैं। मंत्री के आकर्षण से कुछ उच्च 
स्तरीय अधिकारी भी आ जाते हैं जो सामान्यतः ऐसे आयोजनों में नही जाते । 
मंत्रियों की कृपा के कारण सरकार से कुछ अनुदान भी मिल जाता है। किंतु 
प्रदान यह है कि अखबारी प्रचार के अतिरिक्त (जो मुख्य रूप से भाषणकर्ताओं 
या आयोजकों का होता है) उनसे जो लाभ होता है क्या वह उनमें लगाये गये 
श्रम, समय और व्यय के अनुरूप होता है ? 

मानस ने उत्तर भारत की जनता का नैतिक उत्थान किया, संकट-काल में 
उसका मनोबल बढ़ाया, उसको नैतिक मूल्य दिये, परिवार और समाज के प्रति 
क॒तंव्य और आचरण की एक संहिता दी, उसे जड़वाद का दास हो जाने से 
बचाया तथा उसे नैतिक और आध्यात्मिक मूल्यों की ओर प्रवृत्त किया । सोहन- 
लाल द्विवेदी की कविता “हैं अपना भारतवर्ष कहां ? वह बसा हमारे गांवों में 
के अनुसार जनता तो गांवों और नगरों के जनसंकुल छोटे तथा उपेक्षित मोहल्लों 
में रहती है। क्या इन भड़कीले आयोजनों, विद्वत्तापूर्ण 'सेमिनारों और शोध- 
पूर्ण लेखों के संग्रहों से उस जनता के मानस पर कोई संघात हुआ ? क्या इनसे' 
उस वर्ग को, जो रामायण नहीं पढ़ता, उसे पढ़ने की रुचि उत्पन्न हुई ? सेमि- 
नार, ग्रंथ तथा भाषण अपनी भाषा, विषयवस्तु और शैली के कारण हमें विद्वानों 
के ऐसे वाग्विलास मालूम हुए, जो जनता और हम जैसे' सामान्य लोगों की समभ से 
परे है और न हमें उनमें आलोचित अधिकांश विषयों में रुचि ही है। यदि जनता 
की दृष्टि से देखा जाय तो इस मानस चतुड्शती के ऐसे आयोजनों का उस पर 
कोई विशेष संघात नहीं हुआ । हां, उसने उसे इस' बात का स्मरण अवश्य दिला 
दिया कि रामायण को बने चार सौ वर्ष हो गये। रामायण-प्रेमी जनता ने 
'रामायण के बारे में विचार नहीं किया। उसने स्वयं रामायण के अखंड या 
नवाह्ल पारायण करके इस अवसर पर रामायण को फिर एक बार पढ़ा या सुनकर 
मानसिक ओर आध्यात्मिक तृप्ति का अनुभव किया । 

इस चतुदशती के अवसर पर उन वर्गों में रामायण के प्रचार का कार्य होना 
चाहिए था जिनमें उनका प्रचार नहीं है। साथ ही उन लोगों में उसके प्रति श्रद्धा 
को दृढ़ करता था जिनकी श्रद्धा कम होती जा रही है। हमारी शिक्षा-प्रणाली 
ऐसी है कि हम तुलसीदास का कोई ग्रंथ पढ़े बिना ही प्रारंभिक कक्षाओं से आरंभ 
करके हिंदी में एम० ए० करके 'उच्च शिक्षित' हो सकते हैं। हमारे विद्यार्थी- 
जीवन में हिंदी पाठ्यपुस्तकों में तुलसी और सूर के अंश अवश्य रहते थे। अब 
वे धीर-धीरे संख्या और आकार में बहुत कम होते जा रहे हैं। उनके लंबे 
प्रसंग तो प्राय: दिये ही नहीं जाते । कहने के लिए दस-बीस पंक्तियां कभी-कभी 
दे दी जाती हैं जिनसे पाठ्यपुस्तक प्रणेताओं और शिक्षा विभागों पर तुलसी, 
सूर आदि का बहिष्कार करने का आरोप न लगाया जा सके, कितु उन थोड़ी- 

सी पंक्तियों से छात्रों को तुलसी, सूर आदि का सम्यक्‌ परिचय नहीं होता । 
मैट्रिक में तो किसी समय संपूर्ण अयोध्याकांड पढ़ना पड़ता था । यही कारण है 
कि हमारी नवशिक्षित पीढ़ी, हिंदी माध्यम से शिक्षा पाने पर भी तुलसी की 
कृतियों से इतनी अपरिचित रहती है। अंग्रेजी माध्यम से शिक्षा पाये लोग तो 
तुलप्ती, सूर आदि से' और भी अधिक अपरिचित हैं। हम हिंदी के कितने ही एम० 
ए० पास लोगों, विद्वानों, लेक्चररों को जानते हैं जिन्होंने कभी पूरी रामायण भी 
नहीं पढ़ी । अतएवं पहला वर्ग तो यह “शिक्षित” वर्ग है जिसमें रामचरितमानस 
का प्रचार करना आवश्यक है। उच्च, मध्यम और निम्न अधिकारी वर्ग भी 
इसी में आ जाता है । इनके तुलसी और रामायण-निरपेक्ष होने के कारण बड़ी 
हानि हो रही है। यह तभी संभव है जब हम अपनी संपूर्ण पाठ्यपुस्तकों में 
रामायण, कवितावली आदि के अधिक अंश योजनाबद्ध रूप से' देने के लिए शिक्षा 
विभाग और सरकार को राजी कर सकें तथा हाईस्कूल, इंटर और बी० ए० 
में रामायण का एक पूरा कांड (क्रमश: सुंदर, अयोध्या और बाल या उत्तर) 
हिंदी के पाठ्यक्रम में अनिवायें कर सर्के। वतंमान रामायण-निरपेक्ष पीढ़ी को 
रामायण से (केवल रामकथा से नहीं) परिचित कराने के उपाय खोजसने होंगे । 

हम अपने नेताओं, मंत्रियों तथा शासकों के बारे में कुछ न कहेंगे क्योंकि 
उनको रामायण के प्रति आकर्षित करने के लिए शायद ब्रह्मा और सरस्वती 
मिलकर भी योजना नहीं बना सकते । कितु यदि वे जनता में उसके प्रति श्रद्धा 
और उसमें उसका प्रचार देखेंगे तो वे उसके प्रति स्वयं सदभावना प्रकट करने 
लगेंगे । और इससे अधिक वे कुछ कर भी नहीं सकते । 'संस्क्ृति' के नाम पर 
उन्हें रामकथा का बेले (02/]०) दिखाया जा सकता है या बड़ी रामलीलाओं 
में उन्हें प्रमुख अतिथि बनाया जा सकता है। 

जनता में अब भी रामायण का प्रचार है कितु शिक्षा प्राय: अनिवार्य होती 
जा रही है। शिक्षालयों और पाद्यपुस्तकों का 'नेशनलाइजेशन' हो रहा है और 
हमारी सरकार सेक्युलर है । एक-दो पीढ़ियों बाद इन नये शिक्षितों के संस्कार 
वर्तमान जनता से भिन्न होंगे । परिवर्तित परिस्थिति में गांवों में रामायण की 
वर्तमान लोकप्रियता बनाये रखने, उसे बढ़ाने तया भावी पीढी में भी रामायण 
के उपदेशों और संस्कारों को बनाये रखने के लिए हमें अभी से विशेष प्रयत्न 
करने होंगे । हमारी समझ से' यह तभी हो सकता है, जब हम तुलसीदास से ही 
प्रेरणा लेकर उनके पद-चिह्नों का अनुकरण करें। उन्होंने दो काम किये थे । 
राजापुर ही में नहीं, उन्होंने काशी में हनुमानजी के बारह मंदिर स्थापित किये 
थे। उन्होंने रामलीला का आरंभ किया था। हमारी सम्मति में मानस चतुदुशती 
के अवसर का लाभ उठाकर भविष्य का ध्यान रखते हुए एक हजार या पांच 
सो की जनसंख्या के प्रत्येक हिंदू-प्रधान गांव में (जहां वह न हों वहां ) हनुमानजी का 

एक मंदिर और चबूतरा स्थापित करना चाहिए। केवल एक मंदिर स्थापित करू 
देना ही पर्याप्त नहीं है । एक छोटी मठिया में मूति पधरा दी जाय तब भी काम्त 
चल जायेगा | लेकिन उसके सामने का चबूतरा भरसक बड़ा हो। इसकी स्थापनव 
को गांव और आस-पास की जनता के लिए रामायण के प्रचार का विशेष सापचन्‍्त 
बनाया जाय । इस मंदिर के लिए न जमीन के मिलते में, मठिया या मंदिर बनते 
में और न ही चबूतरा बनाने में दिक्कत होगी। गांववाले स्वयं सब अवबंध्य कर 
देंगे--यदि उनमें उसके लिए उत्साह उत्पन्त किया जा सके । राम और रासागण 
के स्थानीय कर्मठ प्रेमियों की समिति बनाकर उसके द्वारा उनमें चैत्र और 
आशिवन की नवरात्रियों में रामायण के नवाक्ल पारायण करने और श्रावण शुक्त्ल 
७ को तुलसी तुलसी जयंती मनाने के कार्यक्रम की परंपरा डाली जाय। जहां 
आस-पास रामलीला न होती हो वहां आश्िवन में रामलीला करने की झेर्डा 
भी दी जानी चाहिए। साधनों के अनुसार अन्य कार्यक्रम भी बन सकते हैं । 
इसके साथ ही बड़े अक्षरों में सरल टीका समेत रामायण का ऐसा! संस्करप्ण 
निकालना चाहिए जो लागत मात्र पर ग्रामीण जनता को दिया जाय । वह लाख्बों 
की संख्या में छपाया जाय। अच्छे चित्रकारों से' रामायण के विविध प्रसंगों व्के 
जनता की रुचि के अनुकूल होली में बड़े चित्र बनवाकर उन्हें नाम मात्र के गल्य 
पर या बिना मूल्य वितरित किया जाय जिससे वे उन्हें घरों में लगा सर्के। इसे 
उनके सौंदय-बोध की तुष्टि न होगी प्रत्युत उन्हें मानस के प्रसंगों का स्मरण 
बार-बार होता रहेगा | तुलसी की सूक्तियां भी बड़े और सदर अक्षरों में हृष्पा 
कर जनता में वितरित की जाय॑। ग्रामीणों को अपने घरों में भी समय-समय पर 
रामायण का अखंड पाठ करने को प्रेरित किया जाय तथा रामायण के अलिसिच्त 
तुलसी के कम से कम दो अन्य ग्रंथ (विनयपत्रिका और कवितावली) का भ्पी 
उनमें प्रचार किया जाय। इसके लिए आवश्यकतानुसार प्रचारक रखे जाय॑। 

विद्याथियों तथा अन्य पुरुषों और स्त्रियों में रामायण के प्रचार के ल्थिए 
रामायण की परीक्षाएं प्रत्येक हिंदी-भाषी राज्य में काम के लिए निर्मित समिति 
द्वारा ली जाय | बाबा राघवदासजी ने कई वर्ष ऐसी परीक्षाएं चलायी थीं, ज्जो 
बड़ी लोकप्रिय थीं और रामायण के प्रचार में 'उनसे बड़ी सहायता सित्री थी | 
उनके पाठ्यक्रम तथा प्रबंध की योजना बनायी जा सकती है । 

आज रामायण के अनेक संस्करण प्राप्त हैं, कितु हमारी समझ से दो 
संस्करणों की अभी भी आवश्यकता है। एक तो “जनता संस्करण' जो बयान. 
सायिक दृष्टि से प्रकाशित न किया जाय । वह ऊपर के सुभाव के अनुसार बाग] 
मात्र पर जनता को प्राप्त हो। सरकार से भनुमति लेकर समिति बी० है 
ओ० के द्वारा उसे प्रमवा[सियों को उपलब्ध करावें। दूसरे, एक राज-संस्वरूण 
(डि-लुक्स) संस्करण की आवश्यकता है। हूम विवाह इत्यादि के अवसरों प्पर 

उपहार के रूप में रामायण ही देते हैं । कितु हमें बाजार में उपहार में देने योग्य 
अच्छे कागज पर, अच्छे चित्रों सहित और आकर्षक जिल्दवाली बढ़िया छपी 
रामायण नहीं मिलती । कई वर्ष पहले ही वेंकटेश्वर प्रेस ने ८० रुपये का एक 
राज-संस्करण निकाला था। कितु वह बहुत दिनों से अलभ्य है। यह काम 
समिति का नहीं है। कोई कल्पनाशील और साहसी प्रकाशक ही इस काम को 
कर सकता है। 

रामायण-कथावाचक रामायण के प्रचार में बड़े सहायक होते हैं। रामायण 
के प्रचार के लिए सस्व॒र रामायण पढ़ने और उसकी सरल व्याख्या तथा संदर्भों 
को स्पष्ट कर सकने वाले रामायण-कथावाचकों की बड़ी आवश्यकता है । मानस 
का प्रचार करने वाली संस्थाओं को वर्तमात कथावाचकों का सहयोग प्राप्त कर 
होनहार कथावाचकों को प्रोत्साहन देने तथा आवश्यकतानुसार उन्हें संगठित करने 
तथा प्रशिक्षण देने की भी योजना बनानी चाहिए। इसके अतिरिक्त उन्हें उनकी 
कथाओं का ऐसा कार्यक्रम बनाना चाहिए जिससे नगर और पग्रामों में बराबर 
उनकी कथाएं होती रहें, और कोई क्षेत्र उनसे छूट न पावे । 

जतता में मानस का प्रचार करने के लिए हम उपर्युक्त बातों को केवल सुझाव 
के रूप में रख रहे हैं। जब तक हमारी संस्थाएं नगर-मुखी, प्रोफेसर-मुखी और 
मंत्री-अधिका री-मुखी न होकर ग्राम-मुखी और जनता-मुखी नहीं होती, तब तक 
उनके कार्यकलाप का जनता पर कोई विशेष संघात (इसम्पैक्ट) नहीं हो सकता । 
हमें याद रखना चाहिए कि तुलसीदास तथा अन्य संत कवि कभी राज्याश्रयी नही 
रहे । उनका काव्य जनता ने समादृत किया और अपनाया | आज भी मंत्रियों 
और अधिकारी वागं द्वारा उन्हें वास्तविक आश्रय नही मिलता । ऐसे' मंत्री भी, 
जिन्हें रामायण से प्रेम नही है और जो न रामभक्त ही हैं तथा जिन्होंने कभी 
रामायण पढ़ी भी नहीं, हिंदीवालों में लोकप्रिय होने के लिए ऐसे आयोजमनों में 
सम्मिलित होना स्वीकार कर लेते हैं। उनमें से बहुतों के भाषण सुनकर हमें 
सेंट पाल के कारिथियनों को लिखे एक पत्र के इस अंश का स्मरण हो आता है: 

“छला 0027 0प 89०8४९८९४ जा (6 (00206 ० 70079, य 
(678 8 70 [0ए6 थाएं शं702279 7 ॥, 7. 50070 ॥76 एाटरात8 79858.?? 

| “चाहे तू अम्ृृत-घुले शब्द ही क्यों त बोलता हो कितु यदि उनमें प्रेम और 
हादिकता नही है तो वे पीतल के घंटे के टुनटुन करते हुए शब्द की तरह (अर्थ 
और प्रभाव से हीन ) होंगे । | 

आयंसमाज की शताब्दो 


सन्‌ १८७४५ में स्वामी दयानन्द सरस्वती ने बंबई में आर्यसमाज की स्थापना 

की थी। यह कार्य उन्होंने अपने कुछ भक्तों के इस आग्रह पर किया था कि 
आपके विचारों के प्रचार के लिए एक स्थायी संस्था की आवश्यकता है। उन्होंने 
स्वयं इस संस्था का नाम आरयेसमाज' रखा था। उसी वर्ष मुरादाबाद के राजा 
जयकृष्णदास ने उनसे “सत्याथथ प्रकाश” लिखवाकर अपने व्यय से प्रकाशित किया 
था । अतएवं १८७४ का महत्त्व दृहरा है : इसी वर्ष आर्यसमाज की स्थापना 
हुई और आयेंसमाज के आधारभूत ग्रंथ का प्रकाशन भी इसी वर्ष हुआ । 
भारतीय सांस्कृतिक पुनर्जागरण में आयंसमाज ने बडा महत्त्वपूर्ण कार्य किया । 
सुकरात कहा करता था कि मैं एथेन्स का डांस (850॥9) हूं जो यहां के 
लोगों को अपने शब्द-दंशों से बराबर जाग्रत रखता है | प्राय: वही काम स्वामी 
दयानन्दजी ने हिंदू समाज के लिए किया। वह उस समय मृतप्राय था। वह 
अपने प्राचीन गोरव और अपने धर्म के महान्‌ एवं मौलिक सिद्धांतों को मूल 
गया था। उस पर हजार-आठ सौ वर्षों की दासता से' गहरा जंग लग गया था। 
स्वामीजी ने अपने आंदोलन से उसे जाग्रत किया और कितनी ही कुरीतियों को, 
जो उसमें जंग की तरह रूग गयी थीं, बहुत कुछ हटाने में सफलता प्राप्त की । 
उनके आंदोलन का परोक्ष प्रभाव सनातनधमियों पर भी पड़ा और यद्यपि 
उनके अनेक मौलिक सिद्धांतों के वे विरोधी थे तथापि उनके उपदेशों के कारण 
उन्होंने भी समाज में फैली कुरीतियों को पहचाना और उन्हें दूर करने का प्रयत्न 
किया इस आंदोलन का पश्चिमी भारत पर बड़ा प्रभाव पड़ा । यह प्रभाव 
व्यापक था। इसी के कारण शिक्षा के सुधार की ओर सबसे पहले भारतीयों का 
ध्यान गया । अंग्रेजों की फैलायी शिक्षा प्रणाली हमें अपने अतीत के गौरव को 
जानने और अपना स्वरूप पहचानने में बाधक थी । आययंसमाज ने गुरुकुलों की 

संथापना कर प्राचीन वदिक रिक्षा प्रणाली को पुनर्जीवित करने का प्रयास किया । 
वे अधिक सफल नहीं हुए और न उनकी संख्या ही अधिक हुई । उनके स्नातक 
वह जीवन नही व्यतीत कर सके जिसकी कल्पना स्वामीजी ने की थी; कितु 
आर्यसमाज ने जो डी० ए० वी० स्कूलों और कॉलिज स्थापित किये उन्होंने 
आरंभ में अपने विद्यार्थियों को आये धर्म के मौलिक सिद्धांतों और भारत की 
राष्ट्रीयता में दीक्षित किया । बाद में वे भी अन्य निजी विद्यालयों की तरह 
शिक्षा बोडों और विश्वविद्यालयों के नागपाश में पड़कर अपना व्यक्तित्व खो 
बेठे और हमें आज के डी० ए० वी० स्कूलों और कॉलिजों तथा उनकी समकक्ष 
संस्थाओं की शिक्षा में कोई उल्लेखनीय अंतर नहीं मालूम पड़ता | कितु आरंभ 
में गुरकूलों और डी० ए० वी० संस्थानों ने बड़ा महत्त्वपूर्ण काम किया। अनाथों 
को विधियों के चंगुल से बचाने के लिए कुछ दयानंद अनाथालय भी खोले गये, 
कितु अब इस संबंध में आयंसमाज का उत्साह शिथिल है। 

हिंदी भाषा के प्रचार में---विशेषकर पंजाब और पश्चिमी उत्तर प्रदेश में 
--उसका कार स्वर्णाक्ष रों में लिखे जाने योग्य है। उसने भारत में फैली अपनी 
असंख्य शाखाओं के द्वारा आयंभाषा' (हिंदी) के प्रति आस्था उत्पन्न कर दी 
थी, जिससे हिंदी साहित्य सम्मेलन और महात्माजी के 'राष्ट्रभाषा' संबंधी 
आंदोलन के लिए जमीन तैयार हो गयी थी । आर्यंसमाज के पैने प्रहारों के कारण 
सनातनधामियों और उसके खंडन-मंडन के प्रचुर साहित्य ने खड़ी बोली हिंदी 
का व्यापक प्रचार किया तथा उसकी जड़ मजबूत की ५ इसी खंडन-मंडन की 
प्रवृत्ति तथा प्रचार की आवश्यकताओं ने हिंदी पत्रकारिता को भी बड़ा प्रोत्साहन 
दिया । भारत सुदशा प्रवर्तक' नाम का एक अल्प आयु का हिंदी पत्र तो स्वामी 
जी के सामने ही निकला था। यह फरु खाबाद से प्रकाशित होता था। स्वामी 
श्रद्धानंदजी ते जालंधर से पहले उर्दू में, और फिर हिंदी में एक पत्र निकाला 
जिसके संपादन में संपादकाचार्य रुद्रदत्त शर्मा ने उनकी सहायता की थी। 
आर्यसमाज के पुराने हिंदी पत्रों में “आयेमित्र' अभी जीवित है और सफलता- 
पूर्वक निकल रहा है। इस प्रकार सभी क्षेत्रों में आयेसमाज ने हिंदी की बड़ी 
महत्त्वपूर्ण सेवा की है और वह आज भी हिंदी का बहुत बडा हिमायती है । 

आर्यसमाज का कार्य और प्रभाव धामिक खंडन-मंडन तथा शिक्षा और 
हिंदी के प्रचार तक ही सीमित नहीं रहा। उसने अखंड भारत और स्वतंत्रता 
की भावनाओं को भी प्रोत्साहन' दिया । स्वामी दयानंदजी सरस्वती के अतिरिक्त 
उसने देश को लाला लाजपतराय, स्वामी श्रद्धानंद, महात्मा हंसराज, श्री इंद्र 
विद्यावाचास्पति ऐसे रत्न दिये। भारत के सांस्कृतिक, सामाजिक और राजनीतिक 
जीवन पर इन सौ वर्षों में उसका बहुत प्रभाव और योगदान रहा है। यही नही, 
उसने विदेशों में बसे हिंदुओं में भी वेदिक धर्म और हिंदी के प्रचार में पहल करके 


पावन स्मरण / २७१ 


एक उल्लेखनीय कीतिमान स्थापित किया है । 

आज से साठ-सत्तर वर्ष पूर्व सनातनधर्मियों और आरयंसमाजियों में जो 
कट्टरता और कटुता थी, उसे हमने देखा था। हमें प्रसन्‍नता है कि आज वह 
अशिव भावना प्राय: समाप्त हो गयी है। आयंसमाज ने इन सौ वर्षो में हिंदू 
समाज और देश की जो विविध प्रकार से सेवा की है और उनके दृष्टिकोण को 
बदलने में जो योगदान दिया है उससे उसकी सार्थकता स्पष्ट है और उसके लिए 
उसे गर्व होना चाहिए । हम इस अवसर पर उसकी स्थापना के 'शत शरद" बीतने 
पर उसे हादिक बधाई देते हैं। कितु यदि वह भविष्य में देश और समाज के 
जीवन में पहले की सी महत्त्वपूर्ण भूमिका का निर्वाह करता चाहता है तो उसे 
अपनी संस्थाओं को ऐसे लोगों से मुक्त करना होगा जिनका आचरण स्वामीजी 
की दृष्टि से 'आर्योचित' नहीं है। अब भी उसमें पुराने आदस्शों से प्रेरित, नि.स्वार्थ 
और कर्मंठ कुछ व्यक्ति है। कितु खेद है कि उनकी संख्या कम होती जाती 
है। दूसरे, उसे आदिवासियों, पिछड़े वर्ग के लोगों की सेवा में सिशतरी भावना 
से योजनाबद्ध रूप से उत्साहपूर्वक लग जाने की आवश्यकता है। उसे निर्मम 
आत्मपरीक्षण की आवश्यकता है। उसके सौ वर्ष गौरवशाली रहे हैं जिसकी 
हम भूरि-मूरि प्रशंसा करते है, कितु परिवर्तित स्थिति के अनुरूप उसका कार्ये- 
क्रम भी वैसा ही क्रांतिकारी होता चाहिए जैसा आरंभ में रहा है। उस पर यह 
लोकप्रिय पंक्तियां लागू हैं: 

शानदार था भूत, भविष्यत भी महान है। 
अगर सुधारें आप उसे जो व्तंमान है ॥ 





ईरान साम्राज्य का ढाई हजारवां उत्सव 


अक्तूबर में ईरान के प्राचीन ध्वंसावश्षेषों की नगरी पर्सिपोलिस में ईरान 
के प्रथम सम्राट साइरस द्वितीय द्वारा ईरान में पहला साम्राज्य स्थापित करने 

की स्मृति में एक महान्‌ उत्सव मनाया गया। जिस प्रकार चंद्रगृप्त मौर्य ने 
भारत के छोटे-छोटे राज्यों को जीतकर भारत में पहला साम्राज्य स्थापित किया 
था, उसी प्रकार साइरस भी ईरान के अनेक छोटे-मोटे राज्यों को हराकर वहां 
का चक्रवर्ती सम्राट हो गया था । इतना ही नही, उसने अपने राज्य का विस्तार 
भूमध्य सागर के तट तक कर लिया था। वह पारसी धर्म का माननेवाला था । 
महान्‌ विजेता होने के अतिरिक्त वह बड़ा दूरदर्शी और योग्य शासक भी था। 
उसके पहले वहां असीरियन लोगों का साम्राज्य था। वे अत्यंत ऋर थे । उनकी 
तुलना मे वह देवता था। इसलिए उसके जीवन-काल ही में प्रजा उसे देश के 
पिता' के नाम से पुकारती थी । उसके पिता एक छोटे से राज्य के शासक थे | 
उसकी राजधानी एलम मे थी जिसे बाद के इतिहासज्ञ सूसा कहते थे । ईरान 
के बड़े भाग में मीड लोगों का राज्य था। उसके तत्कालीन राजा अस्त्यागन ने 
अपनी पुत्री एलम क॑ राजा केम्बिसिस को ब्याह दी । साइरस उसी का पुत्र था। 
उसके जन्म और बचपन के बारे मे अनेक किवदंतिया हैं, उनमें से एक यह है 
कि केम्बिसिस के भाग्य पलटने पर एक चरवाहे ने उसे पाला था। बाद में 
युवा होने पर उसने मीड राजा को हराकर उसका राज्य छीन लिया, और 
तत्कालीन प्रसिद्ध पुराने राज्य बेबीलोन पर अधिकार कर लिया । इसके पदचात्‌ 
तो उसने अपने पराक्रम से ईरान के ही छोटे-बड़े शासकों को नही, प्रत्युत 
सीरिया, लीडिया तथा भूमध्य सागर से' लगे कई छोटे ग्रीक राज्यो को जीतकर 
अपने समय में सबसे' महान्‌ साम्राज्य स्थापित कर लिया था। वह इतिहास में 
'साइरस महान्‌' के नाम से विख्यात है क्योंकि उसने अनेक जातियों और अनेक 
भाषा-भाषियों को जीतकर अपने उदार शासन और प्रजावत्सलता तथा सुप्रबंध 
के कारण उनके हृदयों को भी जीत लिया था। उप्चनने अपनी राजधानी पसर- 
गदाएं (?४४७72०022) नामक स्थान में बनाई थी जो पसिपोलिस से (जिसे 
उसके ,पुत्र दारा ने बसाया था) से २५ मील उत्तर-पूर्व में है। पसरगदाए में 
उसकी समाधि भी बनी है जो एक लंबे-चौड़े चबूतरे के ऊपर ईरान के पुराने 
देशी मकानों की प्रतिकृति मालूम होती है। साइरस ने प्रजा के लिए अनेक 
उपयोगी और उदार आदेश दिये । उन दिलों वे आज्ञाएं मिट्टी की तख्तियों पर 
कीलों की नोक से लिखी जाती थीं और बाद में वे पका ली जाती थीं। इसी- 
लिए उन अक्षरों को कीलाक्षर कहते थे । उसके आदेशों की एक तख्ती अंग्रेज 
पुरातत्त्वविदों को ईरान में खुदाई करते समय मिली थी और वह लंदन के ब्रिटिश 
म्यूजियम की शोभा बढ़ाती है। इस अवसर पर ब्रिटिश सरकार ने उसे पर्सि- 
पोलिस के उत्सव में प्रदर्शित करने के लिए एक सप्ताह के लिए एक विशेष 
अधिकारी के संरक्षण में ईरान भेजा था । 

ईरान का ढाईं हजार वर्षो का इतिहास अनेक देशों के उत्थान-पतन तथा 

रक्‍्त-रंजित आक्रमणों का इतिहास है। साइरस के वंश ने ५५८ (ईसा पूर्व से) 
३३० ईसा पूर्व तक राज्य किया । उन्होंने ग्रीस को जीतना चाहा । एक बार 
तो उन्होंने एथेन्स पर अधिकार भी कर लिया, कितु मराथान के इतिहास-प्रसिद्ध 
युद्ध में ईरानी बुरी तरह से हार गये, और साइरस-वंश का अध.पतन आरंभ हो 
ग़या । सिकंदर महान्‌ ने ईरान पर आक्रमण कर अराबला के प्रसिद्ध युद्ध में 
हराकर उसे सदा के लिए नष्ट कर दिया। सिकंदर की मृत्यु के बाद उसके 
सेनापति सेल्यूकस (जिसने भारत पर चढ़ाई की थी और जिसे चंद्र गुप्त मौय॑ 
ने हरा दिया था) ने अपना वंश चलाया, कितु ६५ ई० पू० में रोम ने उस वंश 
को हरा कर अपने साम्राज्य में मिला लिया तथापि ईरान के बहुत से भाग पर 
पार्थवर (पार्थियन) वंश का राज्य बना रहा। ये लोग पारसी धर्म के परिवर्तित 
रूप को मानते थे और मुख्यतः सूर्य के पूजक थे । वे सूर्य को मिथ (संस्कृत मित्र ) 
कहते थे। सन्‌ २१२ ई० में एक दूसरे पारसी वंश का उदय हुआ जो सस्सानी 
कहलाता था | इसके पहले सम्राट का नाम अदिशिर प्रथम था। बड़े योग्य 
और प्रतापी राजा इस वंश में हुए । ये लोय भी अग्नि और सूर्य के उपासक थे 
और इनके समय तक ईरान में जोरोआस्टर का चलाया पारसी धर्म देश में 
प्रचलित रहा । 

सातवीं शी में अरब में इस्लाम का उदय हुआ और भरबों ने मुख्यतः धम्म- 
प्रचार और अपना साम्राज्य-विस्तार करने के लिए आस-पास के देशों पर आक्ृ- 
मण करना आरंभ कर दिया । उसी क्रम में उन्होंने ईरान पर भी आक्रमण करके 
वहां के सस्सानी साम्राज्य को नष्ट कर दिया और अपने सर्वेविदित उपायों 
से लोगों को इस्लाम धर्म स्वीकार करने पर विवद्ञ किया । उस समय कितने 
ही पारसी उस धर्ं-परिवतंन से बचने के लिए भारत में आ गये और गुजरात 
के भिन्‍न भागो में बस गये । ईरान में अरबो का राज्य हो गया और वहां अरबों 
के कई वंशों ने राज्य किया | वे अपने को खलीफा कहने लगे । पर ईरान के 
मुसलमान शिया मत के हैं--जब कि अरब सुन्‍्नी है । ११वीं शी में सलजुक 
तुर्कों ने ईरान पर अधिकार करके अरब शासकों को भगा दिया । तेरहवी शती 
में चंगेज खां मंगोल ने ईरान पर आक्रमण कर दिया और उस आक्रमण में 
लाखों लोग मारे गये । मंगोलों ने सारे देश पर अधिकार कर लिया। चौदहवीं 
शती में एक दूसरे मंगोल, तेमूर ने ईरान पर आक्रमण करके उसे खब लटा 
और ध्वस्त किया | कितु १५०० ई० के लगभग वहां के एक स्थानीय सरदार 
ने मंगोलों से राज्य छीन लिया । इसके कुछ दिन पूर्व ईरान के मुसलमानों मे 
एक नये संप्रदाय का जन्म हुआ जो अपने को 'सूफी' कहता था। मंगोल पहले 
मुसलमान न थे | तेमूर ने बाद में इस्लाम स्वीकार कर लिया था। कितु इनके 
उत्तर काल में देश में बड़ी अराजकता फैल गयी थी और जनता 'पीरों' की 

शरण लेने लगी थी। इनमें ही एक संप्रदाय 'सूफी' था जौ इस्लाम का रंहस्यँ- 
वादी संप्रदाय कहा जा सकता है, जो शांतिपूर्ण उपायों में विश्वास करता है। 
मंगोलों के शासन काल में सफीउद्दोन (१२५२-१३३४) नामक एक सूफी संत 
हुए उनके एक पोत्र पर तमूर किसी कारण से प्रसन्‍न हो गया । उसने तथा उसके 
पुत्न-पौत्रों ने धीरे-धीरे अपनी सनिक शक्ति बढ़ायी। इन वंशजो मे से इस्माइल 
नामक एक सैनिक-प्रतिभा का व्यक्ति था । उसने तबरेज नगर पर अधिकार 
करके अपने को शाह घोषित कर दिया। सफीउद्दीन के वंशज होने के कारण यह 
अपने वंश की 'सफ़वी' कहता था; और इस प्रकार ईरान में सफ़वी वंश का 
आरंभ हुआ । इस वंश में शाह तहमास्प और शाह अब्बास दो बड़े प्रसिद्ध शासक 
हुए । शाह अब्बास अकबर का समकालीन था, और महानता में उसकी समानता 
करता था। कितु सफ़वी शिया थे, अतएब तुर्की के सुन्‍्नी सुलतान को इनका 
उत्थान और वैभव अच्छा न लगा, और उसने ईरान से युद्ध छेड़ दिया । यह युद्ध 
बहुत दिनों चला और ईरान का बहुत सा भाग तुर्की के अधिकार मे चला गया। 
दाह अब्बास के बाद सफ़वी वंश का पतन आरंभ हुआ । अफगानों ने एक बार 
चढ़ाई करके इस्फहान पर अधिकार कर लिया । ईरान की इस पराजय से लाभ 
उठाकर रूस और तुर्की ने बगदाद, बाक्‌ आदि छीन लिये। उस समय सफ़वी 
वंश का शासक अशरफ राज्य कर रहा था । उसने किसी तरह बचे हुए राज्य 
को सुव्यवस्थित किया ही था कि एक नया खतरा उत्पन्त हो गया। खुरा- 
सान का नादिर कुली बेग नामक एक डाक्‌ धीरे-धीरे इतना शक्तिशाली हो गया 
कि उसने तत्कालीन शाह तहमास्प की सेवा स्वीकार कर ली, और अपनी सैनिक 
योग्यता से ईरान के तीन शात्रुओं--तुर्की, अफगान और रूस को युद्ध में हराकर 
ईरान का बहुत-सा खोया हुआ भाग पुनः प्राप्त कर लिया। अंत में शाह को 
अपदस्थ करके वह नादिरशाह के नाम से ईरान का बादशाह हो गया । यह वही 
नादिरशाह था जिसने दिल्‍ली के “रंगीले' मुहम्मदशाह के समय मे दिल्ली पर 
आक्रमण करके भीषण नर-संहार किया था और कोहनूर हीरा तथा मुगलों 
के मयूर सिंहासन के साथ अकूत धन लूटकर ले गया था। नादिरशाह को उसी 
के अंगरक्षकों ने मार डाला | उसके बाद फिर अराजकता फैल गयी और आग्रा 
मुहम्मद कजर नामक एक सैनिक शासक बन बंठा । उसने कई शज्रुओं को हरा 
कर कजर वंश के राज्य की स्थापना की 

इस बीच रूस, तुर्की, अंग्रेजों के बीच ईरान को अपने प्रभाव मे लाने के 
षड्यंत्र चलते रहे । तुर्की तो बाद में कमजोर हो गया और प्रयम महायुद्ध के 
बाद हार जाने के कारण इस स्पर्द्धा से अलग हो गया। पर अंग्रेज और रूस में 
प्रतिस्पर्डा चलती रही । अंत में उत्तरी ईरान को रूस का, और दक्षिणी ईरान 
को ब्रिटेन का 'प्रभाव-क्षेत्र मानकर समभोता हुआ । कितु इस बीच ईरान में 

काफी जागृति हो गयी थी । लोग कजर वंश के अंतिम शाह कौ अयौग्यता, उसके 
मंत्रियों के भ्रष्टाचार और प्रशासन की अव्यवस्था से तंग आ चुके थे । उस 
समय रज़ाशाह नामक एक व्यक्ति, जो सामान्य सैनिक से अपनी योग्यता के 
कारण उन्नति करके कज्जाक ब्रिगेड का सेनापति हो गया था, कुछ देशभक्तों 
की निगाह में ऋंति का नेतृत्व करने के योग्य मालूम हुआ । उनके कहने से 
रज़ाशाह ने अपनी सेना की सहायता से' राजधानी पर अधिकार कर लिया। 
कुछ दिनों वह युद्ध-मंत्री रहा, बाद में सारी शक्ति उसके हाथ में आ गयी । 
अंतिम कजर वंश का शाह पदच्युत कर दिया गया, और मजलिस (संसद) ने 
रज़ाशाह को (१९२५ में ) बादशाह चुन लिया । वह रज़ाशाह पहलवी के नाम 
के बादशाह हुआ, उसने ईरान की सैनिक शक्ति बढ़ाई और वित्त तथा शासन 
को सुव्यवस्थित किया । किंतु द्वितीय महायुद्ध मे ईरान तटस्थ रहना चाहता था। 
जब जर्मनों ते रूस पर आक्रमण किया तब रूस को सैनिक सामान भेजने का 
एकमात्र मार्ग ईरान होकर रह गया था। शाह इसके लिए राजी न हुए तब 
रूसियों और अंग्रेजों ने जबरदस्ती उसकी संचार व्यवस्था पर अधिकार कर 
लिया । इस पर रजाशाह ने गद्दी छोड़ दी और युवराज को शाह बना दिया, 
जो आजकल ईरान के शाह हैं । 

ईरान के इतिहास का यह अति संक्षिप्त विहंगावलोकन है। इसमें बीच- 
बीच में देश के जिन छोटे-छोटे राज्यों ने अनेक बार उसका विभाजन कर दिया 
था, उनकी चर्चा नहीं की गयी । उस पर अनेक बार विदेशी शासकों का शासन 
रहा | अतएवं उस देश में पिछले ढाई हजार वर्षो में अनेक उलट-फेर हुए, अनेक 
वंशों का शासन हुआ । वर्तमान पहलवी वंश के शाहों की दूसरी पीढ़ी ही इस' 
समय ईरान पर राज्य कर रही है। ईरान की ढाई हजार वर्षों की साम्राज्य- 
स्थापना के उत्सव मनाने की बात कहने से हमारे अनेक मित्रों को यह भ्रम हो 
गया कि वहां २५०० वर्ष पूर्व साइरस महान्‌ ने जो साम्राज्य स्थापित किया था 
वह वहा आज भी मौजूद है । वास्तव में साइरस महान्‌ उसी प्रकार ईरान का 
प्रथम सम्राट था जिस प्रकार चंद्रगुप्त मौर्य भारत का प्रथम सम्राट था। हम 
भी इस देश में भारत के प्रथम सम्राट द्वारा साम्राज्य स्थापना का सवा दो 
हजार वर्षो का उत्सव मना सकते हैं। यदि गणतंत्र की स्थापना का उत्सव मनाना 
हो तो इस देश में यौधेयों, लिचछवियों और बेशाली के गणतंत्र तो प्रायः तीन 
हजार वर्ष पूर्व स्थापित हो चुके थे तथा हम अपने देश में गणतंत्र की परंपरा 
की तीन हजार वर्ष पुरानी स्थापना का समारोह मना सकते हैं । 

साइरस महान की राजधानी पसिपोलिस नहीं थी, कितु यह उत्सव वहां 
मनाया गया, उसकी राजधानी के खंडहरों में नहीं । पर्सिपोलिस की स्थापना तो 
उसके पुत्र केम्बियस ने की थी । किंतु इसका कारण यह मालुम होता है कि 

पर्सिपोलिस की स्थिति अधिक चित्ताकर्षक और नयनाभिराम है । 

इस उत्सव को वास्तव में शाही पैमाने पर मनाया गया । संसार के प्राय: 
६० मुकुटधारी नरेश और राष्ट्रपति एवं सभी देशों की सरकारों के प्रति- 
निधि उसमें सम्मिलित हुए । उनके लिए शाह ने जो भोज दिया उसका प्रबंध 
पेरिस के संसार-प्रसिद्ध होटल 'मैक्सिम' को सौंपा गया था, और भोजन ताजा 
रहा, इसके लिए वह पेरिस से' विशेष विमानों द्वारा लाया गया था । कई विमान 
सजावट के लिए योरोप से ताजे फूल लाये थे। इसी प्रकार अनेक विमानों द्वारा 
तरह-तरह के फल आये | उत्सव में प्राचीनता की भलक लाने के लिए हजारों 
सैनिकों को साइरस, पाथियन और सस्सानियन सैनिकों के समय की कीमती 
वदियां बनवायी गयी जिन पर सुनहला काम था । यह उत्सव सात दिन चला, 
कितु उसका मुख्य उत्सव एक दिन पर्सिपोलिस में हुआ जहां देश-विदेश से आये 
हुए राजकीय मेहमानों के लिए तंबुओं और शामियानों का शानदार नगर बसा 
दिया गया था । प्राचीन काल की वर्दियों वाले सैनिकों ने परेड की तथा अभ्या- 
गतों को सलामी दी । रात में जो भोज दिया गया उस पर लाखों रुपये खर्चे 
किये गये । इस अवसर पर परसिपोलिस तथा अन्य स्थानों पर पहुंचने के लिए 
सैकड़ों मील लंबे राजमार्ग बनवाये गये, अनेक भवन बनवाये गये और एक 
विज्ञाल क्रीड़ांगन (स्टैडियम) बनाया गया जिसमें एक लाख दर्शक बेठ सकते 
हैं तथा शाह और उनके परिवारों के बैठने के लिए अलग भव्य स्थान बनाया 
गया है। वास्तव में यह उत्सव 'शाही' उत्सव था और १९७१ के वैज्ञानिक और 
यर्थाथवादी युग में प्राचीन ईरान के वैभव और संस्क्ृति की सुंदर लक देने में 
सफल रहा । 

इस उत्सव में कितना व्यय हुआ इसका अनुमान ही किया जा सकता है । 
लोगों ने ३० करोड़ से लेकर ३०० करोड़ तक के व्यय का अनुमान किया है । 
कितु शाह ने आलोचकों को आइवासन दिया है कि वह उतना ही धन देह के 
विकास पर भी व्यथ करेंगे जितना इस उत्सव में किया गया । 

ईरान का अधिकांश भाग पहाड़ी, मरुभूमि या ऊसर है। कहीं-कहीं भूमि 
बहुत उबेरा भी है। सूसा, पर्सिपोलिस, पसरगदाए, शीराज, हिरात, तेहरान, 
इस्फहान, मशहूर, किरमान आदि अनेक ऐतिहासिक तगर इसे आकर्षक बनाये 
हुए हैं। प्रकृति ने इसमें वनस्पति की उपज की कमी की क्षतिपूर्ति के लिए भूगर्भ 
में मिट्टी के तेल के अक्षय भंडार दिये हैं जिससे यह देश अत्यंत धनी और समृद्ध 
हो गया है । 

ईरान आये शब्द का अपभ्रंश है। वास्तव में प्राचीन ईरानी भाषा, जिसमें 
पारसियों की धर्मपुस्तक जेंदा अवेस्ता लिखी गयी है, वह संस्कृत के बहुत निकट 
है। दोनों भाषाएं सगी बहिनें हैं। जेंदा अवेस्ता की एक पंक्ति देखिए---'यो 

वो आपो वाभुष यजायते अहूरानिस अहूरहे वहिस्ताभ्यो जामोहराब्यो । संस्कृत 
में यदि यही लिखा जाय तो होगा--'यो वो आपो वस्विस यजाते असुरानीस 
असुरस्य वशिमुफ्यों होत्राभ्यो' । प्राचीन ईरानी भाषा में संस्कृत का 'स ह हो 
जाता है तथा संस्कृत के 'ए', ओ'” प्राचीन ईरानी में 'ऐ', औ' हो जाते हैं। 
ईरानी में जो 'ज्ञ' अक्षर है उत्का पर्याय संस्कृत या भारतीय भाषाओं में नहीं है। 

ईरानियों को आये होने का गव॑ है। वे अपने देश को ऐयाना (आर्याना) 
कहते थे और 'ईरान' शब्द उसका बदला हुआ रूप है। इतना ही नहीं, वर्तमान 
शाह का एक विरुद है--आयंमिहिर' (आर्यों के सूर्य) | यह संस्कृत में ज्यों 
का त्यों लिखा जा सकता है। उदयपुर के महाराणाओं का विरुद (हिंदू-सूर्य' 
उसी से मिलता-जुलता है। ईरानी भाषा जितनी संस्कृत से मिलती है उतनी 
शायद ही अन्य कोई ही भाषा मिलती हो, जैसे संस्क्ृत का 'अदर्व' फारसी में 
अस्प', भूमि” बूमि', “ईस्त' 'ज़स्त” (आधुनिक दस्त”) इसके कुछ सामान्य 
उदाहरण हैं । 

प्राचीन ईरान ने संस्कृति और कला में जो उन्नति की वह अयूर्व थी। सारे 
मध्य एशिया, पश्चिमी एशिया---यहां तक कि भारतीय मुगलों ने फारसी भाषा 
को ही स्वीकार नहीं किया, ईरानी दरबार के अनुकरण पर अपना दरबार और 
शिष्टाचार भी बनाया । वहां अनेक ललित कलाएं विकसित हुईं। ईरानी चित्र- 
अला संसार-विरुयात है। ईरानी कालीन आज भी अप्रतिम हैं। साहित्य में मौलना 
समी, हाफिज, शेख सादी, फ़िरदौसी, उमर खेयाम अपने काव्यों के लिए सारे 
संसार में समादत है। भारत की तरह ही विदेशी आक्रमणकारियों ने प्राचीन 
ईरान के नगर, भवन, मंदिर, पुस्तकालय नष्ट कर दिये थे, कितु उनके “खंडहर 
ये कह रहे हैं कि इमारत (कितनी) अजीम थी ।” 

भारत से इतना निकट होने पर भी यह खेद की बात है कि ईरान के वतं- 
मान शासकों का रुख भारत के प्रति मैत्री का नही है। वे स्पष्ट रूप से भारत 
के विरुद्ध पाकिस्तान के समर्थक ही नहीं, उसे हर प्रकार से सहायता देते हैं । 
पाकिस्तान को उससे प्रत्यक्ष और परोक्ष सैनिक सहायता भी मिली है । और 
आगे भी मिलते रहने की संभावना है । भारत और ईरान का--जो यदि सगे 
भाई नही तो चचेरे भाई तो अवश्य हैं---यह वर्तमान संबंध दुर्भाग्यपर्ण ही कहा 
जा सकता है । 

फिर भी हम साइरस महान्‌ के इस ढाई हजारवें वर्ष के उत्सव के अवसर 
पर ईरान को हार्दिक बधाई देते हैं। ईरानियों की एक बड़ी विशेषता यह है कि 
यद्यपि वे मुसलमान हो गये तथापि उन्होंने अपने पारसी (अग्तिपुजक और सूरये- 
पूजक ) पूर्व पुरुषों का आदर ही नहीं किया, उनका उन्हें गव॑ भी है । फ़िरदौसी 
के शाहनामे में इन्हीं गेर-मुसलमान ईरानी वीरों की गाथाओं का वर्णन है । अपने 

इसी राष्ट्रीय स्वाभिमान के कारण अरबों को उन पर अपनी संस्कृति लादने में 
कभी सफलता नहीं मिली । ईरानी संस्कृति इतनी उन्नत और इतनी आकर्षक 
है कि स्वयं वहाँ बसनेवाले अरब उसी संस्कृति के रंग में रंग गये । काश, भारत 
के मुसलमान भी अपने इन ईरानी मुसलमान भाइयों से अपने गैर-मुसलमान 
पूवजों का आदर करना और उन पर गव॑ करना सीख सकते ! 





कोचीन के यहुदी उपासनागृह का 
चोथा शती समारोह 


दिसंबर “६८ के आरंभ में कोचीन स्थित सिनागॉग (यहूदियों के उपासनागृह ) 
की स्थापना की चौथी शती का उत्सव मनाया गया। प्रधानमंत्री ने इसका 
उद्घाटन किया । यह समारोह अपने ढंग का अनोखा था। भारत, हिंदू शासकों 
और [हिंदू जनता की विशालहृदयता और सहिष्णुता का वह स्मारक है। 

यहूदी 'समी” (सेमिटिक वंश) जाति के हैं । उतका धर्म बहुत प्राचीन है। 
ईसाई और मुस्लिम धर्म उसी की नींव पर बने हैं। तीनों धर्म आरंभिक यहूदी 
पैगंबरों को मानते हैं । ईसा मसीह का जन्म एक यहूदी परिवार में हुआ था । 
उन्होंने जो नया संप्रदाय चलाया वह बाद में ईसाई धर्म कहलाया | ईसाइयों 
की धर्म-पुस्तक बाइबिल है जिसके दो भाग हैं। पहला भाग 'पुरातन बाइबिल' 
और दूसरा भाग 'नया बाइबिल” कहलाता है। पुरातन बाइबिल यहूदियों और 
ईसाइयों को समान रूप से मान्य है । तयी बाइबिल में ईसा मसीह का चरित्र 
और उनके उपदेश संकलित हैं। पुरातन बाइबिल में सृष्टि के आदि से पुराने 
यहूदी पंगंबरों के चरित्र और उनके उपदेश हैं। यहूदियों का निवासस्थान 
फिलस्तीन था जो अब इसराइल कहलाता है, और इसकी राजधानी जेहूसलम 
थी । यहूदियों के एक बड़े राजा (सुलेमान) ने जेरूसलम में एक बहुत बड़ा मंदिर 

बनवाया था । ईसा मसीह के जन्म से बहुत पहले रोमन लोगों ने फिलस्तीन पर 
अधिकार कर लिया था । ईसा मसीह के सूली पर चढ़ाये जाने के कुछ दिनों बाद 
(७० ईस्वी में) यहुदियों पर बड़े अत्याचार हुए और सुलेमान (बॉलोमन ) का 
बनवाया मंदिर नष्ट कर दिया गया । उस समय कितने ही यहूदी फिलस्तीन से' 
भाग गये । कोचीन के यहूदियों का कहना है उनके पूर्व पुरुष उसी समय इस देश 
में आये थे । इन यहूदी दरणाथियों की संख्या दस हजार के लगभग थी । ये 
लोग जहाजों के द्वारा मलाबार तठ पर उतरे जहां के हिंदू राजाओं और जनता 
से उनका हार्दिक स्वागत किया और विदेशी तथा अन्य धर्मावलंबी होने के बावजूद 
उन्हें देश में बसने और स्वतंत्रतापूवक अपने धर्म का पालन करने की पूरी 
सुविधाएं दीं। बाद में भी अरबों की धर्मान्चता के शिकार ईरान के जरतुश्त 
के अनुयायियों अर्थात्‌ ईरान से' आये हुए पारसी शरणार्थियों का भारत ने इसी 
प्रकार स्वागत किया था। स्वर्गीय प्रोफेसर ऊनवाला ने एक बार काशी में व्या- 
ख्यान देते हुए ईरान को पारसियों की माता और भारतभूमि को' उनकी मौसी 
(मां की बहिन )बतलाया था, और कहा था कि मां के मर जाने पर मौसी ने हमें 
शरण दी । भारतीय तट पर आये हुए इन यहुदियों को अनेक स्थानों पर बसा 
दिया गया, कितु उनका सबसे बडा उपनिवेश केरल के क्रंगानोर नामक स्थान में 
था। बाद में उस क्षेत्र के शासक राजा भास्कर रवि वर्मा ने उन्हें क्रंगानोर 
के आस-पास की बहुत-सी भूमि माफी में दे दी और यहुदियों ने वहां अपना 
एक छोटा-मोटा राज्य बना लिया जो अंजुवन्नस्‌ के नाम से विख्यात था। स्पेन 
में जब यहुदियों पर अत्याचार हुए तो वहां से भी कुछ लोग भागकर भारत मे 
आ गये और अंजुवन्नस्‌ में रहने लगे । यहां वे प्राय: एक हजार वर्ष रहे | कितु 
बाद में अरब समुद्री व्यापारियों से' उनका ऋगडा हो गया और उन्होंने अपने 
आक्रमणों से उनका वहां रहना असंभव कर दिया । तब वे पंद्रहवी शरती में भाग 
कर कोचीन के राजा की शरण में चले गये । राजा ने बड़ी उदारता से उन्हें 
शरण दी । अपने महल के पास ही उन्हें रहने को एक विशाल भूखंड दे दिया। 
यहूदी अपने धर्म का पालन बड़ी निष्ठा से करते है । इसलिए उन्होंने इस स्थान 
पर १५६८ ई० में एक 'सिनागाँग' (उपासनागृह ) बनवाया । चार सौ वर्ष पुराता 
यह सिनागाँग कोचीन के 'ज्यूटाउन' (यहूदी बस्ती) की पतली सड़क पर स्थित है। 
यह बहुत बड़ा नही है, कितु जिस समय वह बनाया गया था उस समय काफी 
विजश्ञाल समका जाता था। हमने इसे देखा है। उस समय बनाने वालो ने 
चीन से मंग्राकर फर्श पर जो नीली चित्रकारी के 'टाइल' (१7०8) लगाये थे 
वे आज भी उसमें लगे हुए हैं। इन चार सौ वर्षो के बाद भी वे नये टाइलों के 
समान माजूम होते हैं । इसमें उस समय टांगा गया कांच का भाड़ (फानूस)भी 
मौजूद है। इस सिनाग्रोंग की सबसे मूल्यवान्‌ वस्तु बकरी के चमड़े पर छपी हुई 

पुरानी बाइबिल के पांच अध्याय हैं । यह पुस्तक कई सौ वर्ष पुरानी है। आज के 
विशाल भवनों या दक्षिण के प्राचीन भव्य एवं विशाल मंदिरों की तुलना में यह 
छोटा-सा सादा भवन बहुत आकर्षक नहीं है, कितु यह भारत की धामिक सहिष्णुता 
और उदारता का एवं एक महत्त्वपूर्ण ऐतिहासिक घटना का जीवित स्मारक 
है । इसकी स्थापना की चौथी शती के उत्सव में सम्मिलित होकर भारत की 
प्रधानमंत्री ने भारतीय संस्क्ृति की उदारता की परंपरा का निर्वाह किया है। 

कितु अब कोचीन में यहूदियों की संख्या मुट्ठी-भर रह गयी है। जब सोल- 
हवीं शर्ती में पुतंंगालियों ने पश्चिमी भारत तट पर आक्रमण किया तो अपनी 
'धर्मान्धता के कारण उन्होंने अपने से भिन्‍न धर्मावलंबियों पर बड़े अत्याचार 
किये । आज के ईसाइयों में बह धर्मान्धता नहीं दीख पड़ती जो उन दिनों के रोमन 
कैथलिक ईसाइयों में थी । उस समय वे धामिकर मान्यताओं की किसी बात पर 
मतभेद प्रकट करने को दूसरे ईसाइयों को भी जीवित जला देते थे। उन्होंने 
दक्षिण अमरीका में गर-ईसाई आदिम निवासियों पर बबंरता और निर्देयता से' 
अत्याचार किये थे। दुर्भाग्य से उस समय ईसाइयों को यहूदियों से बड़ी चिढ़ 
थी । अतएव पुरतंगालियों ने कोचीन के यहूदियों पर काफी अत्याचार किये जिससे 
उनकी संख्या बहुत घट गयी। बीस-पचीस वर्ष पहले वहा उनकी संख्या दो हजार 
के लगभग रह गयी थी । जब इजराइल का यहूदी राज्य बना तब अधिकांश 
यहूदी वहां चले गये । अब कोचीन में सौ-पच्रास' यहुदी ही रह गये होंगे । कितु 
यह चार सौ वर्ष पुराना सिनागॉग हमें इतिहास के उस महत्त्वपूर्ण अध्याय की 
याद दिलाता है जिसमें भारत ने धामिक अत्याचार से पीड़ित अन्य धर्म के अनु- 
यायियों को शरण देकर गले लगाया था । संसार के इतिहास में ऐसी उदारता, 
सहिष्णुता और विशालहृदयता के उदाहरण बहुत ही कम मिलते हैं। आजकल 
के विषाक्त वातावरण में हमें भारत की धामिक सहिष्णुता की प्राचीन परंपरा 
की याद दिलाने में कौचीत का यह सितागॉग बहुत सहायक होगा । 

इलाहाबाद हाईकोर्ट का शताब्दी समारोह 


नवंबर १६६६ में उसका शताब्दी समारोह बड़ी धरृमधाम से मनाया गया। 
"राष्ट्रपति ने इस समारोह का उद्घाटन किया | इस अवसर पर एक प्रदर्शनी भी 
की गयी और भारत के मुख्य न्यायाधीश श्री सुब्बाराव ने उसे खोला | साथ में 
विधिविदों को एक विचारगोष्ठी हुई तथा कई सांस्कृतिक कार्यक्रम हुए जिनमें 
कवि सम्मेलन विशेष रूप से उल्लेखनीय है। इसकी जध्यक्षता न्यायमूर्ति श्री 
हरिदचंद्रपति त्रिपाठी ने की । इसमें राज्य के कितने ही एडवोकेट-कबवियों ने भी 
अपनी कविताएं सुताकर श्रोताओं को आइचर्यंचकित कर दिया क्योंकि कानून 
ऐसे' शुष्क विषय के व्यवसायियों में सामान्यतः काव्य के लिए जिस सरसता की 
आवश्यकता होती है, उसका होना दुलेभ है । इस समारोह की एक बड़ी विशेषता 
यह थी कि भारत में पहली बार ऐसे' उत्सव में विदेशों के कई न्यायाधीशों और 
विधिविदों ने भाग लिया । 

इलाहाबाद हाईकोर्ट भारत का चौथा हाईकोर्ट है। कलकत्ता, मद्रास और 
बंबई के हाईकोट इसके तीन वर्ष पहले ही बन गये थे । यह हाईकोर्ट आगरे में 
स्थापित हुआ कितु दो-तीन वर्ष बाद इलाहाबाद स्थानांतरित कर दिया गया। 
जब अंग्रेजों ने अवध ले लिया तब वहां एक चीफ कोर्ट स्थापित किया गया । इस 
प्रकार उत्तर प्रदेश में बहुत दिनों दो उच्च न्यायालय काम करते रहे । कुछ वर्ष 
पूर्वे चीफ कोर्ट इलाहाबाद हाईकोर्ट में मिला दिया गया, और राज्य में एक ही 
मुख्य न्‍्यायालय हो गया । लखतऊ में उसकी एक शाखा काम करती है। आरंभ 
में इलाहाबाद में क्वींस रोड पर इसके लिए एक विशाल भवन बनाया गया था 
और उसके पास ही वकीलों के लिए एक भवन बाद में तैयार किया गया । किंतु 
कुछ वर्षों बाद यह विशाल भवन हाईकोर्ट के लिए छोटा पड़ गया | तब वर्तमान 
भवन बनाया गया जिसका उद्घाटन लाडे चेम्सफोर्ड ने किया। उसके पुराने भवन 

हमें अब इंस्पेक्टर जनरल पुलिस का कार्यालय है तथा वकीलों के भवन में उत्तर 
'प्रदेश का माध्यमिक शिक्षा-परिषद्‌ है । 
इलाहाबाद हाईकोर्ट में आरंभ में एक मुख्य न्यायाधीश और पांच जज थे। 
उत्तर प्रदेश देश का सबसे बड़ा राज्य है और यहां के बहुत से जिलों में मुकहमे- 
बाजी का रोग भी भयंकर रूप से है। नित्य नये कानूनों के बनने -से' मुकद्मे- 
बाजी वैसे भी इस देश में बढ़ रही है । अतएवं उसका काम अप्रत्याशित रूप से 
बढ़ता गया और जजों में भी वृद्धि होती गयी । इस समय उसमें मुख्य न्यायाधीश 
को मिलाकर ३६९ जज हैं। वह देश का सबसे बड़ा हाईकोर्ट है; किंतु फिर भी 
काम नहीं निबटठता। वादों के निर्णय में वर्षों लग जाते हैं। इस समय उसमें 
पचास हजार के लगभग अनिर्णीत प्रकरण पड़े हुए हैं । 
इलाहाबाद हाईकोर्ट को इस बात का श्रेय प्राप्त है कि उसमें पहले भारतीय 
न्यायाधीश की नियुक्ति हुई | वे थे भी रास महमृद जो अलीगढ़ मुस्लिम विश्व- 
विद्यालय के संस्थापक सर सैयद अहमद खां के द्वितीय पुत्र थे । इलाहाबाद हाई- 
कोर्ट के पहले भारतीय मुख्य न्यायाधीश सर शाह मुहम्मद सुलेमान थे । 
इलाहाबाद हाईकोर्ट के वह्ीलों ने वड़ा नाम किया । पंडित अयोध्यानाथ, 
'पं० सुदरलाल, पं० मदनमोहन मालवीय, पं० मोतीलाल नेहरू, पं० जवाहरलाल 
नेहरू, राज्ि पुरुषोत्तमदास ठण्डन, कायस्थ पाठशाला के संस्थापक मुंशी काली- 
प्रसाद, मुंशी रामप्रसाद बाबू, अविनाशचंद्र बनर्जी, बाबू प्यारेलाल बनर्जी, बाबू 
दुर्गावरण बनर्जी आदि केवल विधि-आकाझ के ही देदीप्यमान' नक्षत्र नहीं थे; कितु 
उन्होंने देश की उन्नति तथा स्वतंत्रता-संग्राम में भी अविस्मरणीय योगदान दिया । 
स्वतंत्रता के बाद हाईकोर्टो का महत्व और भी बढ़ गया है। संविधान की 
व्याख्या करना उसका अत्यंत महत्त्वपूर्ण कत्तंव्य हो गया है, और निरंकुश कार्ये- 
'पालिका (एक्जिक्यूटिव) से संविधान का पालन कराना उसका ऐसा महत्त्वपूर्ण 
कत्तंव्य हो गया है कि हमारे जनतंत्र का वह सबसे बड़ा रक्षक और पहरेदार 
बन गया है । नयी परिस्थ्रिति में वह दी व्यक्तियों के बीच ही न्याय नहीं करता 
प्रत्युत शासकों और जनता के विवादों को भी वह न्याय की तुला पर तौलता 
है । वह जनता के अधिकारों का सबसे बड़ा प्रहरी है। इसके लिए न्यायाघ्रीशों 
का निर्मम रूप से तटस्थ और निष्पक्ष होना परमावश्यक है। हमारे हाईकोटों 
ने अभी तक जिस निर्भीकता से यह कठिन कार्य किया है उससे हमें उस पर गये 
है, और हमें विश्वास है कि निर्भीकृता की यह परंपरा अक्षुण्ण रहेगी तथा भारत 
का जनतंत्र सुरक्षित रहेगा । इसी आशा से और उसके एक सौ वर्ष के गौरवपूर्ण 
इतिहास के उपलक्ष्य में हम इलाहाबाद हाईकोर्ट को इस ऐतिहासिक अवसर पर 
_हादिक बधाई देते हैं । 
कितु इस अवसर पर हमें इस बात की याद उभर आती है कि जिस न्याय 


प्रणाली का मंदिर यह हाईकोर्ट है वह हमारी अपनी नहीं है। इस न्याय प्रणाली 
में अनेक गुण हैं, उसके सिद्धांत भी अच्छे हैं, कितु उसमें इस देश की मिट्टी की गंध 
नहीं है। वह योरोप के रोमन और कॉमन लॉ पर आधारित है। वह यहां 
अंग्रेजों के साथ आयी और इस देश पर लाद दी गयी । आज तो वह हमारे मानस- 
पटल पर इतनी छा गयी है कि बहुत-से पढ़े-लिखे लोग भी यह समभकने लगे है कि 
इस देदय में न्याय या दंडविधान नाम की कोई चीज थी ही नहीं---सभी विवादों 
के निर्णय राजा, सुलतान या सूबेदार की निरंकुश मर्जी से किये जाते थे । उन्हें 
यह भी भ्रम है कि हमारे यहां न्‍्याय-संवंधी पुस्तकें भी नहीं थीं। कितु वास्त- 
विकता यह नहीं है । अंग्रेजों के आने तक हिंदुओं के बाद (मुकदमे) हिंदू धर्मे- 
शास्त्रों के आधार पर, और मुसलमानों की हदीस और शरीयत के अनुसार 
निर्णीत होते थे । 

आरंभ में अंग्रेज जज भी पीड़ितों और मौलवियों की सहायता लेकर भार- 
तीयों के वादों का निर्णय करते थे । महारानी अहिल्याबाई ने अपने समय के 
विद्वानों से न्यायालयों की सुविधा के लिए प्राचीन प्प्ृृतियों और टीकाओं के 
आधार पर धर्मशास्त्र-विषयक एक बृह॒त्‌ ग्रंथ तैयार कराया था जिसका नाम 
अहिल्याबाई कामधेनु' रखा गया था। संवत्‌ १९३६ वि० में काशी के पंडित 
ढुंढिराज शास्त्री धर्माधिकारी ने उसे पुस्तकमाला के रूप में प्रकाशित करना 
आरंभ किया। साथ में वे उसका अति संक्षिप्त सारांश भी हिंदी में देते थे । 
उसके प्रसिद्ध पत्न' में शास्त्रीजी ने लिखा था---“बहुधा मनुष्य ऐसे हैं जो धर्म- 
शास्त्र के नाम से यही समभते हैं कि इसमें केवल ईश्वर की उपासना एवं पूजा- 
पाठ के विषय में लिखा है । इससे' उनकी रुचि उसमें नहीं होती । यह नहीं 
जानते कि धर्मशास्त्र हमारा इस लोक-परलोक का अर्थ-साधक है। जन्म से 
मरण तक मनुष्य को किस तरह रहना चाहिए, पढ़ता-लिखता, कमाना, रुपयों 
का जमा-खर्च करना, ब्याह करना, पुत्र पैदा करना, उसको किस तरह रखना, 
यह सब बातें और सब संसार के काम विधिपूर्वक जिससे जाना जाय उसका 
नाम धर्मंशास्त्र है।"'"सरकार ने व्यवहार विषय में अदालत की कारवाई में 
इसे ग्रहण किया है और अत्यंत विचार करके उसी धर्मशास्त्र के अनुसार हमारा 
न्याय होता है ।। (केवल विराम-चिह्न हमने पाठकों की सुविधा के लिए लगा 
दिये हैं।) अदालतों में मुकदमों का निर्णय धर्मशास्त्र के प्रमाणों के अनुसार 
होता था, इसलिए ढूंढिराज शास्त्री ने इसे छपाने की आवश्यकता समझी । यदि 
हमारे देश में अंग्रेजों ने पाइचात्य कानून न चला दिया होता तो मुसलमानों के 
आने के बाद हमारे विधि (कानून) की व्याख्या और उसके विकास का जो 
क्रम रुक गया था वह ब्रिटिश शांतिकाल में फिर से जारी हो जाता । 

अहिंल्या कामधेनु” की तरह विधि-संबंधी अनेक ग्रंथ रचे जाते और भार-. 

त्तीय विधि (कानून) का विकास होता । कितु जब अंग्रेजों ने हाईकोर्ट बनाकर 
योरोपीय विधि इस देश में प्रचलित कर दी तब भारतीय विधि की आवश्यकता 
ही न रह गयी । केवल हिंदू उत्तराधिकार आदि के लिए मिताक्षरा आदि का 
सहारा लिया जाता रहा। देश की पराधीनता के साथ भारतीय विधिश्ञास्त्र भी 
मृतप्राय हो गया । 

इन हाईकोर्टो ने जो दूसरा अपकार किया वह अंग्रेजी भाषा का प्रचार और 
इस देश में उसकी जड़ को मजबूत करना था। इस देश्ष में अंग्रेजी को जमाने 
वाला मंकाले इस देश का प्रथम विधि-सचिव था। उसने भारतीय दंड विधान 
(इंडियन पीनल कोड ) अंग्रेजी में बनाया । उसके बाद सभी विधि-संहिताएं और 
अधिनियम (कानून) अंग्रेजी में बनाये जाने लगे। हाईकोटों के जज आरंभ में 
अंग्रेज ही हुआ करते थे। वे अंग्रेजी ही में बहस सुनते और अपने निर्णय भी 
अंग्रेजी में लिखते । हाईकोर्टो का सारा काम अंग्रेजी में होता | यहां तक कि नीचे 
की अदालतों से मुकहमों के जो कागज भारतीय भाषाओं में आते, जजों की सुविधा 
के लिए उनका अनुवाद अंग्रेजी में कराया जाता और उन्हे छापकर जजों के 
सामने रखा जाता । इसका व्यय बेचारे मुकदमा लड़ने वालों को देना पड़ता ! 
न्याय पाना वर ही महंगा था, इस अनुवाद के व्यय के कारण गरीब प्रजा को 
वह और भी महंगा हो गया । अंग्रेजी में काम होने के कारण वकील अंग्रेजी में 
निष्णात हो गये । बाद के हिंदुस्तानी जज और वकील भी न्याय विभाग में 
अंग्रेजी की अनिवार्यता का राग अलापने लगे। हमारे संविधान बनाने वालों में 
इन्हीं लोगों का प्राधान्य था। अतएव संविधान में सुप्रीम कोर्ट और हाईकोर्टो 
में अंग्रेजी दिल्‍ली की कीली की तरह गहरी और मजबूत ठोंक दी गयी । न्याय में 
अंग्रेजी का एकाधिकार हो जाने के कारण भारतीय भाषाओं की प्रगति में जो 
बाधा पहुंची वह प्रत्यक्ष है। अतएवं इस अवसर पर जब इलाहाबाद हाईकोर्ट 
के शताब्दी-समारोह का वर्णन करते समय उसके अच्छे कार्य की प्रशंसा कर रहे 
हैं तब हमें ये बातें भी याद आ जाती हैं कि हाईकोर्टो ने हमारे न्यायविधान 
को समाप्त करने और इस देश में दासता की यादगार अंग्रेजी भाषा को दृढ़ 
करने में बड़ा गहरा योगदान किया है। 

कृतज्ञता को किसी मूर्तें रूप में प्रकट किया ? हिंदी संसार ने उनके समान दृढ़ 
हिंदीनिष्ठ, महान्‌ हिंदी-प्रचारक और हिंदी-हितेषी की स्मृति में अपनी श्रद्धा के 
कौन-से फूल चढ़ाये ? आज तक किसी साहित्यकार या राजनीतिज्ञ ने (और 
उन्होंने असंख्य साहित्यकारों और राजनीतिज्ञों की सहायता की थी) उनका कोई 
अच्छा जीवनचरित्र भी नही लिखा । और तो और, काशी में भी उनकी मूर्ति 
तक किसी सावंजनिक स्थान में स्थापित नहीं की गयी । भारत सरकार प्रतिवर्ष 
दर्जनों स्मारक टिकट निकालती है, कितु “आज' की स्वर्ण-जयंती के अवसर पर 
भी उसके संस्थापक का स्मारक टिकट निकालने की बात उसे नहीं सूफी । वे 
इतने निस्पृह, और मान-सम्मान की भावना से इतने ऊपर थे कि ऐसे आदर- 
सम्मान की बात भी उनके मन में नहीं आ सकती थी । किंतु क्या हमने उनके प्रति 
अपना कत्तेंब्य किया ? हमें विद्वास है कि यदि उनका जीवनचरित्र उचित ढंग 
से' लिखा जाय तो वह आज के आपाधापी और स्वार्थपरता के तिमिराच्छन्न 
काल में कितने ही लोगों (और विशेषकर नवयुवकों) को प्रेरणा, मार्गदर्शन, 
प्रकाश और आदरदों दे सकेगा । 

आज” की सफलता का दूसरा कारण उसका यह सौभाग्य था कि स्वर्गीय 
पंडित बाबूराव विष्णु पराड़कर उसके संपादक थे। उनके लाने का श्रेय भी गुप्त 
जी ही को था, इससे भी अधिक श्रेय उन्हें इस बात का था कि उन्होंने पराड़- 
करजी को 'आज' के संपादन में पूरी और अबाघध स्वतंत्रता दे रखी थी। हिंदी 
में जो पत्र ऐतिहासिक सेवा कर सके (जैसे, आज, हिंदी केसरी, प्रताप, सरस्वती 
आदि) उसका प्रमुख कारण (यद्यपि एकमात्र कारण नहीं) यह था कि इनमें 
संपादकों को पूरी स्वतंत्रता थी । यह भी उल्लेखनीय है कि संपादकीय स्वतंत्रता 
पाने वाले किसी हिंदी पत्र के संपादक ने उस स्वतंत्रता का कभी दुरुपयोग नहीं 
किया । अतएवं गृप्तजी और पराड़करजी का सहयोग 'मणि-काञ्चन' योग था। 
और इसी कारण हिंदी संसार को “आज” के समान अमूल्य नगीना प्राप्त हो 
सका। पराड़करजी ने आज को उसका व्यक्तित्व दिया। उन्होंने हिंदी पत्रकारिता 
की भाषा के मानक स्थिर किये, और सबसे' बड़ी बात यह थी कि उन्होंने अपने 
सहयोगियों को अपना “अधीनस्थ कर्मचारी न समझ कर अपना 'छोठा भाई” 
समभा था, और तदनुरूप व्यवहार करके उनका मार्गदर्शन किया था । 

आज!' से अनेक महत्त्वपूर्ण व्यक्तियों का संबंध रहा । गदेंजी, श्रीप्रकाशजी, 
डा० सम्पूर्णानंदजी, खाडिलकरजी, बेढबजी, अशोकजी, विद्याभास्करजी, रुद्रजी, 
बेघड़कजी, मैयाजी आदि अनेक स्वर्गीय और विद्यमान सज्जनों के तामों की 
भ्यृंखला मानस-पटल पर खुलने लगती है । इन सभी ने अपने-अपने ढंग से “आज” 
को उस समय का (हिंदी का सर्वश्रेष्ठ दैनिक बनाने में सहयोग दिया । 

इस अवसर पर 'आज' का स्वर्ण-जयंती विशेषांक भी निकाला गया था । वह 

सुंदर, उपयोगी और ज्ञानवर्धक था, कितु हमारी सम्मति में स्वर्ण-जयंती अंक 
स्थायी महत्त्व के होते हैं--विशेषकर “आज' के समान पत्र के । उसे' पुस्तकाकार 
रूप में निकलना चाहिए था। जिससे उसे स्थायी रूप से निजी संग्रहों में तथा 
सार्वजनिक पुस्तकालयों में सुरक्षित रखा जा सकता । इस अंक में अनेक महत्त्व- 
पूर्ण लेख हैं और इनसे गृप्तजी तथा “आज' के इतिहास की बहुत सी बातें मालुम 
होती हैं । कितु फिर भी हमारे समान लोगों की तृप्ति नहीं हुई । बहुत कुछ जो 
कहने योग्य था, वही 'अनकहा' रह गया है। हमारे सुझाव पर १६३७या १६९३८ 
में 'आज' का एक साप्ताहिक संस्करण निकाला गया था जो बड़ा लोकप्रिय हुआ 
था, और कई वर्षो तक प्रकाशित होता रहा । आज' के इतिहास में उसकी चर्चा 
पर हमारी दृष्टि नहीं पड़ी । 

इस अवसर पर “आज' को हमारी हादिक बधाई ! मनुष्यों के लिए 'शतं- 
जीवी' होने की कामना की जाती है, कितु आज' मनुष्य नहीं, संस्था है । हम 
उसके 'सहस्न वर्ष जीवी' होने की हादिक कामना करते हैं। उसका संचालन इस 
समय गृप्तजी के उत्तराधिकारी और दोहित्र श्री सत्येन्द्र प्रसन्‍न गुप्त के कुशल 
और कर्मंठ हाथों में है। वे गुप्तती की परंपराओं से परिचित ही नहीं, उनसे 
अनुप्राणित भी हैं। हमें विश्वास है कि उनके कुशल संचालन और प्रबंध में (हिंदी 
के साहित्यिक केंद्र और '्रह्मविद्या की राजधानी” का यह हिंदी दैनिक हिंदी 
का राष्ट्रीय महत्त्व (नेशनल) का दैनिक हो जायेगा जिसका एकाधिकार इस 
समय दिल्‍ली के समाचार-पत्रों को प्राप्त है । 





विश्व हिंदी सम्मेलन 


हिंदी-जगत की महत्त्वपूर्ण घटना 


कुछ लोगों का कहना हैं कि अब चमत्कारों (मिराकिल्‍स) का युग नहीं 
रहा, कितु जनवरी में नागपुर में आयोजित विश्व हिंदी सम्मेलन ने इसे भ्रम 

'पअमाणित कर दिया है। वह एक चमत्कार था। उपेक्षिता हिंदी का भी ऐसा 
विशाल सम्मेलन हो सकता है और प्रबुद्ध जनता उसमें इतना उत्साह दिखलायेगी 
--ईसकी कल्पना नहीं की जा सकती थी । वास्तव में वह एक सारश्वत महा- 
यज्ञ था जिसने हिंदी की नेस्गिक शक्ति, ।वस्तार और उसके प्रति भारत तथा 
विदेशों के लोगों के प्रेम को प्रमाणित कर अश्वद्धालु और संदेहग्रस्त लोगों को 
आइचर्य में डाल दिया । उसके पीछे निष्ठा और प्रभु की प्रेरणा एवं कृपा थी 
जैसा कि उसके समापन के समय गाये गये संत ज्ञानेश्वर के एक पद के आरंभ में 
कहा गया था : 

आता विश्वात्मके देवे, येणे वागू-यज्ञे तोषाबे 
तोषोनि मज द्याबे, पसाय-दान हे, 
(है विश्वव्यापी ईश्वर, तेरी ही कृपा से यह वाणीरूपी यज्ञ करने में सफल 
हो गया हूं । अतः तेरे ही चरणों में इसे' अपित कर रहा हूं ।) 
वास्तव में सत्कर्म की सफलता में भगवान्‌ की सहायता में अटल विद्वास 
मनुष्य मात्र की मौलिक एकता और उस एकता को स्थापित करने में हिंदी की 
सामर्थ्य में अनन्य विश्वास ही इस चमत्कार की कुंजी थे। और वह यज्ञ किसी 
को प्रसन्‍न करने के लिए नहीं, प्रभु को समर्पित--उनकों और हिंदी को--- 
समपित था । 
इस सम्मेलन की एक बहुत बड़ी और उल्लेखनीय विशेषता थी : यह विदव 

(दी सम्मेलन' अहिंदीभाषी देशवासियों ने एक अहिदीभाषी क्षेत्र में इतनी शान 
और सफलता से किया और वे देश के प्रत्येक भाग और प्रत्येक भाषा के मनी- 
घियों का सहयोग प्राप्त करने में सफल हुए। यह महान उत्सव हिंदी का था, 
पर तथाकथित हिंदीवालों का नहीं था। इससे' यह सूर्य के समान प्रकाशित हो 
गया कि वास्तव में देश के अहिंदीभाषी क्षेत्रों में हिंदी के प्रति कितनी प्रगाढ़ 
और विस्तृत सुप्त और अप्रकाशित एवं अप्रचारित सदभावना है। इसने उस 
अविज्ञापित और कम जाती हुईं व्यापक सदुभावना को प्रकाश में लाकर बहुत 
बड़ा काम ही नहीं किया प्रत्युत हिंदी कार्यकर्ताओं को प्रेरणा देकर उनके मन 
में एक नवीन आंत्मविश्वास उत्पन्न कर दिया। अपने ही क्षेत्र में जो वास्तविक 
हिंदीप्रेमी, एक ओर सरकार की हिंदी के प्रति उदासीनता से, और दूसरी ओर 
तथाकथित अवसरबवादी कितु चतुर और सरकार की कृपा से हिंदी संस्थाओं की 
दुर्देशा करने वालों के आपत्तिजनक क्रिया-कलाप से हतोत्साहित हो गये थे और 
जिनका मनोबल गिर गया था, उनमें आशा की एक किरण उत्पन्न हुई । 

इस सम्मेलन की एक अत्यंत महत्त्वपूर्ण उपलब्धि इतिहास में पहली बार 
विदेशों में बसे हिंदीभाषियों को निमंत्रित कर उन्हें अपने पूर्वेजों की भूमि 

“और उनकी भाषा का दि्द्शंत कराना तथा उन्हें भारतीय संस्कृति के गौरव, 

हिंदी भाषा की शक्ति और उन्नति से परिचित कराता था। यह बृहत्‌ 'भरत-- 
मिलाप' था। उन विदेशी हिंदीभाषियों के पृवेज अधिकतर कुलियों के रूप में 
उन देंशों में ले जाये गये थे जहां उन्हें एक अजनबी संस्क्ृति, भाषा और वाता- 
वरण में कष्टमय जीवन बिताना पड़ा, कितु वे अपने साथ तुलसीदास की रामा- 
यण, हनुमान-चालीसा और गीता ले गये थे । गीता तो वे अशिक्षित कुलीगीरी 
करने वाले समझ नहीं सकते थे । उनमें से' कोई-कोई धामिक दृष्टि से उसका 
पारायण कर लेते थे, कितु रामायण ने उनकी भाषा, उनके धर्म, उनकी भारतीय 
संस्कृति और नैतिकता को जीवित रखा। रामायण की शक्ति, प्रभाव और 
महत्त्व का इससे बड़ा प्रमाण और कौन-सा मिल सकता है ? सुरीनाम, त्रिनि-- 
डाड, गुयाना, फीजी, मारिशस आदि के प्रतिनिधियों ने यह बात बार-बार और 
बड़े मर्मस्पर्शी शब्दों में कही । कितने ही भारतीय यह नही जानते थे कि उनके 
कितने सहभाषाभाषी विदेश्ञों में रहते हैं और वे कितनी निष्ठा और प्रेम से” 
रामायण के माध्यम से इतनी शतियों से अपनी संस्कृति, अपने धर्म और अपने 
मनोबल को अक्षुणण रखे हुए हैं। उन्होंने बार-बार शिकायत की कि हम भारत- 
वासी उन्हें भूल गये, हमने उन हिंदीभाधियों की कभी सुधि नहीं ली। उनकी: 
शिकायत इतनी सही थी कि हिंदी के ठेकेदारों के पास उसका कोई उत्तर न' 
था । उनमें जो सहृदय, न्‍्यायप्रिय और समझदार थे, वे सिवाय लज्जित होने के 
क्या कर सकते थे ? कितु अब जब इस सम्मेलन ने यह स्थिति स्पष्ट कर दी है, 
तब हिंदी के नेताओं को अपनी कत्तंव्यहीनता और भूलों का परिहार करने के 
लिए ठोस और व्यावहारिक कार्य करके इस पा का प्रायश्वित करना चाहिए। 
यहां यह कह देना असंगत न होगा कि स्वामी कृष्णानंदजी की तरह दो-चार 
सहृदय और दूरदर्शी लोगों ने कुछ काम अवश्य किया, कितु वह सब व्यक्तिगत 
स्तर पर और छुटपुट था । आवश्यकता इस बात की है कि अब यह काम योजना- 
बद्ध और स्थायी रूप से किया जाय । 

इस सम्मेलन में दो बातें और उभरकर सामने आयी---एक तो हमारे दूता- 
वासो में हिंदी का प्राय: संपूर्ण बहिष्कार और दूसरा विदेशियों द्वारा भारत में 
आकर हिंदी की उपेक्षा और अंग्रेजी के वर्चेस्व को देखकर आइचर्य करना और 
दुःखी होना । पहले का पूर्ण उत्त रदायित्व भारत सरकार पर है । उसका विदेशी 
मंत्रालय पूर्णरूप से हिदी-विरोधी है । राजदूत और राजदूतावासों के कार्यकर्ता या 
तो हिंदो जानते ही नहीं, या कम या अधिक हिंदी जानते हुए भी इसकी जानबूभकर 
उपेक्षा करते हैं । कई वर्ष हुए हमारे एक मित्र इटली गये थे । उन्होंने बतलाया कि 
रोम के भारतीय दूतावास के कई दर्जन अधिकारियों में केवल एक व्यक्ति हिंदी 
जानता था और परम आइचये यह था कि वह भारतवासी नहीं, एक इटालवी था। 
महायुद्ध में वह भारत में था और चूंकि इटली ब्रिटेन से लड़ रहा था, शत्रु देश' " 

का नागरिक होने के कारण वह पकड़ कर देवली के विदेशी बंदी-शिविर में कैद 
कर लिया गया था। समय बिताने के लिए उसने वहां हिंदी सीखी थी । स्वतंत्रता 
के वाद जब हमारा दूतावास इटली में खुला, तब वह वहां स्थानीय कलक के 
रूप में ले लिया गया। हिज ऐक्सलेंसी राजदूत महोदय एक भारतीय आई० 
सी० एस० आफिसर थे जो अपनी अंग्रेजियत के कारण विदेश सेवा में ले लिये 
गये थे। यद्यपि वे उत्तर भारत के थे तथापि उन्हें आई० सी० एस० सुलभ हिंदी 
से घृणा थी । एक दूसरा उदाहरण एक अन्य मित्र ने बतलाया। वे अमरीका 
गये थे और कैलिफोनिया-स्थित भारतीय कांसलेट में किसी काम से गये । वहां 
कार्यालय के मुख्य द्वार पर नामपट्ट लगा था जिसके ऊपरी भाग में सिहवाला 
भारत का राजचिक्ल अंकित था, कितु उसके नीचे का आदर वाक्य 'सत्यमेव जयते' 
अलुद्ध लिखा था। कांसल महोदय का ध्यान इस भयंक्रर भूल की ओर आकर्षितः 
किया गया, कितु उन्होंने “इट इज नॉठ मैटर' (इससे कुछ बनता-बिगड़ता नही ) 
कहकर टाल दिया । वे एक अहिंदीभाषी क्षेत्र के थे और देवनागरी लिपि से भी 
अपरिचित थे । जब हमारी सरकार ऐसे अंग्रेजी फ़ैनेटिक्स और (हिंदी क्या देव- 
नागरी लिपि से भी अपरिचित व्यक्तियों को उनकी पाइरचात्य वेशभूषा, पाइचात्य 
रहन-सहन और अंग्रेजी की नकल के उच्चारण के बल पर चुनती है, तव वे 
विदेशों में भारतीय संस्कृति या भाषा के संबंध में विदेशियों की क्या धारणा 
बनायेंगे--यह कल्पना करना कठिन नहीं है। अवद्य ही विदेश विभाग से 
बाहर भेजे जाने वालों में कुछ अपवाद भी हैं, किंतु एक तो वे बहुत कम है, दूसरे' 
विदेश मंत्रालय की अंग्रेजीपरस्ती के कारण उन्हें अपने सांस्कृतिक ज्ञानया राज- 
भाषा की जानका रीका उपयोग करना कठिन हो जाता है। विदेशियों की यह शिका- 
यत भी थी कि उनके हिंदी बोलने के बावजूद हिंदीभाषी उनसे अंग्रेजी में वात करते 
है । इसका एक मजेदार उदाहरण हमने इसी सम्मेलन में स्वयं देखा । हमारे एक 
वरिष्ठ हिंदी के प्रोफेसर विदेश में कुछ दिनों हिंदी की 'प्रोफेसरी' कर आये 
थे। संयोग से उतके परिचित उस देश के एक हिंदी प्रोफेसर इस सम्मेलन में 
प्रतिनिधि होकर आये थे । उनको देखते ही हमारे प्रोफेसर उनकी ओर बढ़े और 
तपाक से हाथ मिलाने के लिए हाथ बढ़ाकर बोले, “म्व०॥/0 ?70(४५४5०., 09 
१०0 ए07 60 ?” उस विदेशी प्रोफेसर ने प्रांजल हिंदी में उत्तर दिया, “आप 
की कृपा है। आप कैसे हैं ?” इस संभाषण को सुनकर हमारा चेहरा लज्जा से 
विवर्ण हो गया । जब हिंदी से रोटी-रोजी कमाने वालों का यह हाल है, तब” 
सामान्य तथाकथित शिक्षित लोग यदि हिंदी जाननेवाले विदेशियों के हिंदी में 
किये प्रइनों का उत्तर अंग्रेजी में देते हैं तो कौन सी आइचर्ये की बात है ? रहा 
बाजारों में (जैसे कनाट प्लेस में) दूकानों या निजी मकानों में अंग्रेजी नामपट्टों 
का बाहुलय । यह देश में भाषा का वातावरण बनाता है, जिसका अप्रत्यक्ष प्रभाव 

लोगों में भाषा-चेतना उत्पन्त और दृढ़ करने और भाषा के लिए वातावरण वनाने 
के लिए अत्यंत सहायक होता है। जब इस मनोवैज्ञानिक और सहज बुद्धि की 
सामान्य बात डॉ० लोहिया और सोशलिस्ट दल ने कही और अंग्रेजी साइनबोड्डो 
पर तारकोल पोतने की योजना बनाई तब अंग्रेजी फैनेटिक्स ही नहीं, कितने ही 
अन्य दलों के तथा अंग्रेजी से प्रभावित लोगों ने भी इसका विरोध किया । निजी 
दृकानदार और संस्थान यदि अंग्रेजी की अपनी भक्ति का इतना सार्वजनिक प्रदर्शन 
करके हिंदी-वातावरण बनने में इतनी बाधा उत्पन्त करते है, तो क्या किया 
जाय ? हिंदीभाषी उद्योगपतियों, जैसे बिड़ला, जे० के०, जैपुरिया, मोदी आदि 
की निजी बहियां चाहे मुड़िया में लिखी जाती हों (जिसका हमें ज्ञान नहीं है) 
कितु उनके संस्थाओं के कार्यालयों का सारा काम, पत्राचार, अंग्रेजी में ही होता 
है । उनके कार्यालयों में जाने से मालूम होता है कि हम इंग्लेड के किसी कार्या- 
लथ में पहुंच गये हैं । एक बड़े उद्योगपति ने तो अपने कार्यालय के अधिकारियों 
को अंग्रेजी परिधान में आना अनिवार्य कर दिया था। हमने यह कई वर्ष पूर्व 
देखा था। पता नहीं कि वह अनिवायता अब भी चल रही है या नहीं । ये 
संस्थान अपने अधिकांश विज्ञापन भी अंग्रेजी में देते हैं और यदि कुछ हिंदी में 
दिये भी तो अधिकतर /अपने और अपने मित्र उद्योगपतियों के हिंदी पत्रों में । 
वह भी इन पत्रों की आय बढ़ाने के लिए । यही नहीं, हमारे विश्वविद्यालयों में 
भी अधिकांश काम अंग्रेजी में होता है क्‍योंकि वे अंग्रेजीपरस्तों के गढ़ हैं | उत्तर 
प्रदेश में केवल माध्यमिक शिक्षा परिषद्‌ ही ऐसी शिक्षा संबंधी संस्था है 
जिसका काम हिंदी में होता है। यही नहीं, अंग्रेजी का इस देश में इतना दब- 
दबा है कि हमसे हमारे एक मित्र ने बताया कि ज्ञानपीठ के पिछले पुरस्कार- 
वितरण ज्रमारोह में भी अध्यक्षीय भाषण अंग्रेजी ही में दिया गया। श्री बेंदरे 
की प्रशस्ति हिंदी में और श्री महंती की अंग्रेजी में पढ़ी गयी, कितु कृपाकर 
उसका अनुवाद हिंदी में भी वितरित किया गया । दो अधिकारियों ने समारोह 
के अंत में धन्यवाद दिया । दोनों ही ने वह केवल अंग्रेजी में दिया । जब ज्ञान- 
'पीठ ऐसी संस्था अपना कार्य पूर्णतः राष्ट्रभाषा में न करके अंग्रेजी से' इतनी 
“चिपकी हुई है तो सरकारी और अद्धं-सरकारी सांस्कृतिक संस्थाओं में हिंदी का 
प्रयोग न करने के लिए टीका-टिप्पणी करता व्यर्थ है। अतएवं विदेशी प्रति- 
“निधियों ने इस देश में हिंदी की उपेक्षा और अंग्रेजी के प्रचलन की जो शिका- 
यत की वह बहुत ठीक थी । 
हिंदी के अवमृल्यन की मुख्य दोषी सरकार है। श्रीमती इंदिरा गांधी ने 
अपने उद्घाटन भाषण में कहा कि भारत में १४ राष्ट्रभाषाएं हैं। प्रत्येक विद्यार्थी 
को तीन भाषाएं पढ़नी चाहिए---मातृभाषा, एक अंतर्राष्ट्रीय भाषा जो इस देश 
में अंग्रेजी उपयुक्त है और संपर्क भाषा अर्थात्‌ हिंदी । हिंदी के लिए उनके 

संपर्क भाषा' के प्रयोग से हमें आइचरय्य हुआ । राष्ट्रभाषा, राजभाषा और संपर्क 
भाषा के अलग-अलग अर्थ हैं। संविधान के अनुसार हिंदी भारत की राजभाषा 
है। जब सरकार की प्रधान मंत्री हिंदी को “राजभाषा” न कहकर संपर्क भाषा: 
कहती हैं तब हम इसे हिंदी का अवमूल्यण और संविधान के विरुद्ध समभंते हैं । 
यदि वह संपर्क भाषा” मात्र है, उसका उपयोग देश के भीतर के क्षेत्रों में 
आपसी संपर्क के लिए ही है तो उसके प्रयोग को सरकार, विदेश मंत्रालय और 
राजदूतावासों में होने का कोई ओचित्य नहीं । कितु यदि वह भारत की 'राज- 
भाषा है (जिसे हम संविधान के अनुसार राजभाषा मानते हैं) तो राजदूता- 
वासों में उसका उपयोग अनिवाय है । अब रही संपर्क भाषा | वह तो जहां तक 
हमारी सरकार और तथाकथित भारतीय शिक्षित वर्ग एवं अधिकारियों का प्रइन 
है, आज वास्तविक रूप से अंग्रेजी है। तब हिंदी किनके लिए संपर्क भाषा होगी ? 
जहां तक अशिक्षित जनता का संबंध है, हिंदी शतियों से---बिना सरकार की 
सहायता, प्रोत्साहन और प्रयास के--देश की संपर्क भाषा बनी हुईं है। इसके 
लिए उसके प्रोत्साहन देने या न देने से कुछ बनता-बिगडता नहीं । हमारी सर- 
कार ने हिंदी का इतना अवमृल्यन कर दिया है कि उसके दल--कांग्रेस--के 
अधिवेशनों में उसका जितना प्रयोग बीस साल पहले होता था उसका अब 
मुश्किल से २०-२४ प्रतिशत होता है। हिंदी की वर्तमान अवस्था का मुख्य कारण 
भारत सरकार है क्योंकि “राजा कालस्य कारणम्‌ । यदि वह हिंदीनिष्ठ हो, 
हिंदी में काम करे और यदि वह हिंदी का 'फैशन' चला दे तो अधिकारी, शिक्षित 
वर्ग, निजी संस्थान आदि सब उसकी नकल करने लगें । कितु केवल सरकार को 
दोष देकर हिदी-हितेषी और हिंदी-कार्यकर्ता अपने उत्तरदायित्व से मुक्त नहीं 
हो सकते । उन्हें जनता को जाग्रत कर उसमें हिंदी-चेतना उत्पन्न करके उसके 
द्वारा इस अंग्रेजीपरस्त सरकार को उसका विधिसम्मत स्थान और अधिकार 
देने के लिए अथक परिश्रम करना होगा । 

इस सम्मेलन से जो एक और बात देशवासियों को मालूम हुई वह यह कि 
विश्व के ६९० से अधिक विश्वविद्यालयों मे हिंदी की उच्च शिक्षा दी जाती है । 
विदेशों के हिंदी ज्ञाताओं का स्तर कितना ऊंचा है और उन्हें हमारी भाषा पर 
कितना अधिकार है यह अमरीकी, पश्चिमी योरोप, सोवियत रूस, अन्य साम्य- 
वादी देशों तथा जापान आदि के प्रतिनिधियों के भाषणों से प्रत्यक्ष हो गया । 
श्रोताओं को उनकी प्रांजल भाषा और धारा-प्र वाह भाषणों को सुनकर आदचर्य 
और हर्ष हुआ । इतने देशों में हिंदी के उच्च शिक्षण से यह स्पष्ट हो गया कि 
चाहे हम और हमारी सरकार दिये तले अंधेरे के समान हिंदी के महत्त्व को न 
समझें, कितु विदेशों ने उसके महत्त्व को भली भांति समझ और मान लिया है ६ 

एक और उल्लेखनीय बात इस सम्मेलन में भारत की चौदह भाषाओं के 

'प्रतिनिधियों की उपस्थिति और प्रत्येक के एक-एक शीर्षस्थ विद्वान्‌ का सम्मान 
“करना था। इसमे स्पष्ट हो गया कि हिंदी सब भारतीय भाषाओं का आदर ही 
नहीं करती, उनके प्रति उसमें सदभावना भी है, तथा दूसरी ओर उन भाषाओं 
में भी हिंदी के प्रति काफी सदभावना है। कहीं-कही निहित स्वार्थ के लोगों में 
जो हिंदी का विरोध है, उसे हमारे अंग्रेजी समाचारपत्र बहुत बढ़ा-चढ़ाकर प्रका- 
'शित करते हैं क्योंकि इन अंग्रेजीपरस्त अंग्रेजी समाचार-पत्रों का अंग्रेजी के प्रचार 
और हिंदी के दबाने में निहित स्वार्थ है । 
एक और महत्त्वपूर्ण बात जिस पर बल दिया गया वह देवनागरी लिपि का 
प्रचार था। यों तो १६०५-६ में बंगाल के न्यायमृति स्व० श्री शारदाचरण 
मित्र ने देवनागर' नामक मासिक पत्र निकाल कर देवतागरी लिपि में भारतीय 
भाषाओं को छाप कर इसकी व्यवहारिकता प्रमाणित कर दी थी, तथा बाद में 
संसदीय हिंदी परिषद्‌ ने भी उसे पुनर्जीवित कर श्री मन्नूलाल द्विवेदी के संपाद- 
कत्व में यह काम किया था । आज भी लखनऊ से' श्री नन्‍्दकुमार अवस्थी अपने 
धवाणी सरोवर' नामक त्रैमासिक में अन्य भारतीय भाषाओं के ही नहीं प्रत्युत 
अरबी और फारसी के गौरव ग्रंथों को भी देवनगरी लिपि में हिंदी अनुवाद समेत 
निकालकर बडा उपयोगी कायें कर रहे हैं, कितु दूसरी भाषाओं को अपनी 
लिपियों के अतिरिक्त देवनागरी में लिखने का अभियान आचार्य विनोबा भावे ते 
योजनाबद्ध रूप से चलाया है और उनका सर्वोदय संघ इस महत्त्वपूर्ण कार्य 
का प्रचार कर रहा है। योरोप में (रूपी भाषा को छोड़ कर) सभी भाषाएं एक 
(ही रोमन) लिपि में लिखी जाती है। नयी भाषा सीखने वालों को दो कठि- 
नाइयां होती हैं: पहली, उसकी लिपि का सीखना और फिर भाषा का सीखना । 
योरोप में सर्वत्र एक लिपि होने के कारण पहली कठिनाई नहीं होती, इसलिए 
“दूसरी भाषाओं को सीखना अपेक्षाकृत सरल होता है। इसीलिए वहां अनेक 
व्यक्ति कई योरोपीय भाषाएं सरलता से सीख लेते हैं । यदि संब भारतीय 
भाषाओं की पुस्तक देवनागरी में उपलब्ध होने लगें तो उनका सीखना सरल हो 
जाय क्‍योंकि देश का अधिकांश भाग (हिमाचल, हरियाणा, दिल्‍ली, राजस्थान, 
उत्तरप्रदेश, बिहार, मध्यप्रदेश, महाराट्र और गुज रात ) उससे भली भांति परिचित 
है । भारत की एकता के लिए यह परम भावश्यक है । अतएवं इस सम्मेलन ने 
देश की सभी भाषाओं के लिए नागरी लिपि के वैकल्पिक उपयोग पर बल देकर 
बड़ा महत्त्वपूर्ण कार्य किया । 
केंद्रीय विदेशमंत्री श्री चह्बाण की अध्यक्षता में जो गोष्ठी हुई। उप्में राष्ट्र- 
संघ में उसके उपयोग की भाषाओं में (हिंदी को भी मान्यता दिलाने प्र देश और 
विदेश के प्रतिनिधियों ने बल दिया । फीजी के एक मंत्री ने इस संबंध में प्रस्ताव 
भी रखा, जो सर्वंसम्मति से स्वीकृत हो गया, कितु विदेशों के---विशेषकर हिंदी- 

अआधपषी विदेशों के--प्रतिनिधियों ने स्पष्ट रूप से कहा है कि भारत सबसे बड़ा 
“हिदी-भाषी देश है, और राष्ट्रसंघ में उप्ते ही इस मामले को उठाना चाहिए । 
“उन्होंने तथा अन्य देशों (जैसे रूस, जमेती आदि) के प्रतिनिधियों ने आश्वासन 
दिया कि उनके दंश राष्ट्र संघ में इस प्रस्ताव का समर्थन करेंगे। अतएव राष्ट्रसंघ 
"में हिंदी को स्थान दिलाने की पहल करने का उत्त रदायित्व भारत सरकार पर 
. है । आज की भारत सरकार भले ही कभी-कभी संविधान मे राजभाषा के रूप 
'में स्वीकार होने के कारण हिंदी के संबंध में मीठी-मीठी बातें कर दे, कुछ प्रपत्र, 
' परिपत्र, कुछ साइनबोडं, कुछ आदेशों और अध्यादेशों और विधेयकों के अनुवाद 
हिंदी में निकाल दे तथा सूचना विभाग से पुस्तकें---विशेषकर सरकारी प्रचार 
संबंधी पुस्तकें---भी हिंदी में निकाल दे, कितु यह बात गोपनीय नहीं है कि 
उसका अधिकांश कार्य मुख्य रूप से आज भी अंग्रेजी में होता है। सेवा आयोग 
में उसकी स्थिति सर्वंविदित है । कुछ सरकारी साहित्यका रों को छोड़कर उसकी 
हहिंदी-निष्ठा में सामान्य हिंदी वाले को (चाहे वे हिंदीभाषी या अहिदीभाषी 
हों) व्यापक संदेह है । इसलिए हमें यह विश्वास नहीं कि वह इस संबंध में कोई 
प्रभावी कार्य करेगी, और करे भी तो स्वयं उसके प्रतिनिधियों में (जो राष्ट्र- 
संघ मे जाते है) कितने है जो हिंदी में भाषण दे सकते हैं और जो दे भी सकते 
है उनमें से कितने हिंदी में भाषण देना पसंद करेंगे ? कितु यह स्थिति सर्देव 
नहीं बनी रहेगी । शीघ्र या देर में देश का स्वाभिमान जागेगा और वह अपनी 
सरकार और अपने प्रतिनिधियों को वहां हिंदी बोलने को विवश करेगा । अत- 
एव राष्ट्रसंघ में हिंदी को मान्यता दिलाना आवश्यक है और इसके लिए 
“सरकार पर दबाव डालना परमावश्यक है। 
एक गोष्ठी में कहा गया है कि संसद में हिंदीभाषा सदस्य भी बहुधा अंग्रेजी 
में बोलते हैं, और हमारे कितने ही नेता और छोटे-बड़े नौकरशाह, बड़े उद्योग- 
पति अपने बच्चे को पब्लिक या अन्य अंग्रेजी माध्यम|के स्कूलों में शिक्षा देते 
हैं । इससे इस देश में अंग्रेजी की जड़ ही मजबूत नहीं होगी, भविष्य में भी 
कार्य अंग्रेजी में होता रहेगा क्योंकि इसी वर्ग के लोगों के बच्चे अपने अंग्रेजी 
ज्ञान के कारण भविष्य में सेवा आयोग द्वारा उच्च सेवा के पदों पर चुने जायेंगे। 
अतएव अंग्रेजी को बनाये रखने में उनका निहित स्वार्थ होगा । हमारा मत है 
कि ऐसे लोगों की काली सूचियां (ब्लेक लिस्ट) बनाकर जनता में प्रचारित 
करके उनकी करतूतों को खोलना चाहिए और इस बात का प्रचार करता चाहिए ' 
कि कम-से-कम (हिदीभाषी क्षेत्रों के उन सदस्यों का जो संसद में हिंदी में भाषण 
: नहीं देते, विरोध किया जाय । पब्लिक स्कूलों और अंग्रेजी माध्यम के स्कूलों 
को हिंदी माध्यम उपयोग में लाने के लिए भी बाध्य करने का व्यापक और 
- प्रभावी अभियान चलाना आवश्यक है । 

इस सम्मेलन के साथ कई गोष्ठियां भी हुई जितका विवरण देना इस 
टिप्पणी में संभव नहीं है, किंतु वे सभी उपयोगी थीं और उनमें अनेक महत्त्व- 
पूर्ण बातें उभर कर सामने आयीं । 

इस सम्मेलन की कल्पना राष्ट्रभाषा प्रचार सभा, वर्धा ने की थी। इसके: 
लिए उसकी जितनी प्रशंसा की जाय वह कम है। आचाये विनोबा भावे का भी 
आशीर्वाद उसे प्राप्त था। कितु सौभाग्य से उसके वास्तविक कार्यकर्ता कर्मंठ, 
कल्पनाशील, व्यावहारिक और स्वप्नदर्शी एवं आदर्शवादी थे। (हिंदी के द्वारा 
विश्वबंधुत्व और सारे विश्व के कल्याण की भावना इसका मूलमंत्र था। “वसु- 
धैव कुटुम्बकम्‌ इसका आदर्श था। स्वप्नदर्शी ही संसार को बदलने में समर्थ 
होते हैं, क्योंकि जिस स्वप्स की वे कल्पना करते हैं वह चाहे उनके जीवन में 
साकार न हो, पर वह जनता के हृदयों में घर कर लेता है और उसके सामने एक 
आदर्श और एक लक्ष्य रख देता है, जिसकी ओर वह कभी मंथर गति से, और 
कभी द्रत गति से बढ़ती है ओर कालांतर में उसे प्राप्त कर लेती है। यह सम्मे- 
लन ऐसे कार्यकर्ताओं को प्राप्त करने में बड़ा भाग्यशाली था। यही कारण है 
कि चार-छ: महीनों में ऐसा विराट और इतना सफल विश्व सम्मेलन हो सका । 

एक दूसरी उल्लेखनीय बात यह थी कि सारा वातावरण भारतीय था । 
प्रतिनिधि आवासों में पहुंचने पर अतिथियों का स्वागत भारतीय शहनाई से होता 
था। प्रत्येक दिन कार्यारंभ के पूर्व और अंत में जो गान गाये जाते थे। वे वेदों से 
लेकर देश की अनेक भाषाओं के संतों के थे और वे समयानुक्‌ल ही नहीं, बड़े 
मर्मस्पर्शी भी थे। उनको हिंदी और अंग्रेजी अनुवादों सहित छपाक्रर वितरित 
भी किया गया था। हमें केवल एक शिकायत रही । तुलसीदासजी का जो अंश 
(वर्षाऋतु-वर्णन) गाया गया वह उस समारोह के अनुकूल न था। उसके बदले 
यदि उनके 'रामराज्य' या 'धर्मेरथ का गायन होता तो अधिक उपयुक्त होता । 
सम्मान-समारोह उपराष्ट्रपति के द्वारा पूरी भारतीय रीति से हुआ । 

आयोजकों का अनुमान था कि सम्मेलन में दो हजार प्रतिनिधि आयेंगे, 
कितु आये प्राय: साढ़े तीन हजार । हमें भी ऐसे आयोजन करने का कुछ| अनुभव 
है और जब अनुमान से प्रायः दुगने लोग आ जायें तब आवास, भोजन आदि के 
प्रबंध में जो कठिनाइयां होती हैं उनकी कल्पना सहज ही की जा सकती है । 
कितु धन्य है उन भायोजकों की सूकबृक्त और कार्य-तत्परता को क्रि अधिकांश 
प्रतिनिधियों को मालूम ही नहीं हो पाया कि आयोजकों के सामने ये अपार 
कृठिनाइयां थीं। उन्होंने जिस सफलता और खूबसूरती से उन्हें सुलफाया उसकी 
प्रशंसा के लिए हमारे पास दाब्द नहीं हैं । 

इतने बड़े सम्मेलन में बीस-पचीस विष्नसंतोषियों का होना कोई आरचर्य 
की बात नहीं है। वे सम्मेलन के आदर्श और उद्देश्यों से प्रेरित नहीं थे--वे 

वादों! से पीड़ित थे और हिंदी के उस सा्वदेशिक मंच का उपयोग वे अपने 
वादों के प्रचार के लिए करना चाहते थे। कुछ हिंदी वाले यह भूल गये कि वे 
स्वयं आतियेय हैं क्योंकि वह्‌ सम्मेलन हिंदी का है। विदेश से आने वाले हमारे 
अतिथि हैं। वे अपने को मेहमान समभने के कारण छोटी-मोटी असुविधाओं को 
दांतिपूर्वक सहन नहीं कर सके । इतने बड़े सम्मेलन में सभी महत्त्वपूर्ण आगत 
लोगों को बोलने का अवसर नहीं मिल सकता । हिंदी के कितने ही मूर्धन्य 
विद्वानों को यह अवसर नहीं मिला। इससे उनका खिन्‍न होना स्वाभाविक था। 
कितु हिंदी साहित्यकारों के प्रतिनिधि के रूप में श्रीमती महादेवी वर्मा के प्रेरक 


उद्बोधन ने हिंदी साहित्यकारों का प्रतिनिधित्व पूर्णरूप से कर दिया । “सर्वेपदा 
हस्तिपदे निमग्ना' । 

उस समय महाराष्ट्र सरकार-.--विशेषकर उसके मुख्यमंत्री श्री नायक-- ने 
अपूर्व सहयोग और सहायता देकर इस सम्मेलन को सफल बताने में जो योगदान 
दिया उसके लिए महाराष्ट्र सरकार, श्री नायक और महाराष्ट्र की जनता के 
प्रति कृतज्ञता-प्रदर्शत के उचित शब्द हमारे पास नही हैं। हिंदी-प्रचार और 
देशा' की एकता के प्रयास में उनका यह कार्य भारत के सांस्कृतिक इतिहास में 
स्वर्णाक्षरों में लिखा जायेगा । 

घड़ी में अनेक पुजे होते हैं। सभी मिलकर उसे ठीक तरह से चलाने में 
सहायक होते हैं। कितु उसका मुख्य पुर्जा 'बालकमानी' होता है । वह सब पुर्जों 
को परिचालित करती है। इस सम्मेलनरूपी घड़ी को इतने सुचारु रूप से चलाने 
की बालकमानी इसके महासचिव श्री अनन्त गोपाल शेवड़े थे । हम उन्हें हिंदी 
के उपन्यासकार के रूप में जानते थे, कितु उनमें इतती उच्च संगठन शक्ति छिपी 
है, यह हमारे लिए आदइचर्यंजनक और ह॒षंप्रद नवीन' ज्ञान का /उसका रहस्य 
उनका दुढ संकल्प, सहयोगियों से सदुभावनापू्वेक सहयोग लेने की शक्ति, ईश्वर 
में अटूट विश्वास था जिसने बड़ी-से-बड़ी कठिनाई में भी उन्हें विचलित नहीं 
किया । हमें यह कहने में कोई संकोच नहीं कि यद्यपि उसका आरंभ महाराष्ट्र 
प्रचार समिति ने किया था तथापि उसकी सफलता का सारा श्रेय उन्हीं को 


है। 

हमें यह जानकर प्रसन्नता हुई कि की श्री शेवड़ेजी की इस महान्‌ सेवा के 
लिए राज्धि टण्डन द्वारा स्थापित उत्तर प्रदेश (हिंदी साहित्य सम्मेलन ने अम- 
रोहा (मुरादाबाद) में एक विशेष अधिवेशन कर उनका सम्मान और अपि- 
नंदन करने करवे.का निदवय किया है । वर्तमान अध्यक्ष श्री भगवतीच रण वर्मा 
ने इस विशेष अधिवेशन की श्रध्यक्षता करने के लिए सम्मेलन के भत- 
पूर्व अध्यक्ष और केंद्रीय रेलमंत्री पंडित कमलापति त्रिपाठी से आग्रह किया 
है । अम रोहा में स्वागत समिति बन गयी है और उसकी तिथि माननीय पंडित 

कमलापति त्रिपाठी और शेवंड़ेजी से' परामर्श कर उनकी सुविधा का ध्यान कर 
निरिचित करके प्रकाशित कर दी जायेगी। हमें विश्वास है कि विदव हिंदी 
सम्मेलन को इतनी सफलता से संपन्‍न कर हिंदी की अपूर्व सेवा करने के लिए 
श्री शेवड़े के प्रति कृतज्ञता प्रकट करने के लिए उस विशेष आयोजन में हिंदी 
के विद्वान, साहित्यकार और हिंदी-प्रेमी बड़ी संख्या में उपस्थित होंगे । 
युनेस्की और हिंदी : विद्व हिंदी सम्मेलन में तीस से अधिक देशों के प्रति- 
निधि आये थे, जिनकी संख्या तीन सौ से' अधिक थी | कितु इनके अतिरिक्त 
राष्ट्रसंघ के शक्षणिक, वैज्ञानिक और सांस्कृतिक संगठन (यूनेस्को) ने भी प्रति- 
' निधि के रूप में अपने उपनिदेशक को भेजकर उस सम्मेलन के महत्त्व को स्वी- 
क्र किया था,। उन्होंने अपने भाषण का आरंभ और अंत हिंदी वाकयों से 
किया, यद्यपि उनका भाषण अंग्रेजी में था क्योंकि वे हिंदी नहीं जानते थे। उन्होंने 
बतलाया कि संसार के अन्य देशों में हिंदी साहित्य का परिचय देने के लिए उस 
संगठन ने हिंदी साहित्य का परिचय देने के लिए उस संगठन ने हिंदी की पुस्तक 
'का कई विदेशी भाषाओं में अनुवाद करने का कार्यक्रम बनाया है। इसके अति- 
रिक्त वह हिंदी में भी पुस्तक प्रकाशित करता है । अब तक उसने तकनीकी 
तथा अन्य विषयों में ३८ पुस्तकें प्रकाशित की हैं और १४५ अन्य पुस्तकें प्रका- 
'शित्त कर रहा है। यदि भारत प्रयास करे तो राष्ट्रसंघ में हिंदी को अपने कार्य 
'की पांच भाषाओं में स्थान दिला सकेगा । 

गोविन्दवललभ पन्‍्त 
दशरथ प्रसाद द्विवेदी 
डा० गोरख प्रसाद 
स्वामी सत्यदेव' परिव्राजक 
रामनरेश' त्रिपाठी 
सजनीकान्त दास 

डा० विव्वेश्वरेया 
राज्षि पुरुषोत्त मदास टण्डन 
डा० विधानचन्द्र राय 
रांगेय राघव 

नरदेव शास्त्री 

डा० कर्वे 

सुखसंपतिराय भंडारी 
अन्नपूर्णानन्द 

आचार्य शिवपूजन सहाय 
देशरत्न बाबू राजेन्द्र प्रसाद 


ब्रजमोहन व्यास 


पसियासमशरण सुप्त 

गुलाब राय 


१६६४ 


१६६५ 


१६६६ 


गोपालसिह नेपाली 
महापंडित राहुल सांक्ृत्यायन 
डा० रघ॒वीर 

राधेइ्याम कथावाचक 
राष्ट्रपति कैनेडी 

असित हालदार 

सर लक्ष्मीपति मिश्र 
हरिनारायण आप्टे 
भैरवनाथ भा 

पंडित जवाहरलाल नेहरू 
योगेन्द्रनाथ गुप्त 

मामा वरेरकर 

गजानन माधव मुक्तिबोध 
ज़हर बख्श 

राष्ट्रकवि मैथिलीशरण गुप्त 
विन्टन चचिल 
गोस्वामी बिन्दुजी 
भवानीप्रसाद मिश्र 
वेंकटेश नारायण तिवारी 
बलवंतराय मेहता 
कार्बूसियर 

मदनगोपाल सिंघवी 
लालबहादुर शास्त्री 
काका गाडगिल 
देवीशंकर अवस्थी 

अनूप शर्मा 

होमी भाभा 

ब्रजरत्नदास 
विश्वेश्वरनाथ रेऊ 

वीर सावरकर 

भार्गरेट सेंगर 

लेखनाथ पौआल (नेपाल के राजकवि) 
उदयशंकर भट्ट 

हरिसाधन बोस 
गिरिधर शर्मा चतुर्वेदी 
वासुदेवशरण अग्रवाल 
सर सी० पी० रामस्वामी ऐयर 
उपादेवी मित्र, 
डा० कालीदास नाग 
-१६६७ डा० पाण्ड्रंग सदाशिव खानखोजे 
जुगलकिशोर बिड़ला 
बाल गंधवे 
ननन्‍द दुलारे वाजपेयी 
शान्तिप्रिय द्विवेदी 
राममनोहर लोहिया 
डा० हेमचन्द जोशी 
१६६८ जगन्नाथ प्रसाद शुक्ल 
सुदर्शन 
माखनलाल चतुर्वेदी 
लोकनायक अणे 
उग्रजी 
भोलानाथ भा 
कंलाहनाथ काटजू 
दीनदयालु उपाध्याय 
हरिशंकर शर्मा 
डा० किंग (अमरीकन नीग्रो नेता ) 
राबर्ट कैनेडी 
श्रीकृष्णदत्त पालीवाल 
वेदमूर्ति सातवलेकर 
गंगाप्रसाद उपाध्याय 
रामवृक्ष छर्मा बेनीपुरी 
संत तुकड़ोजी 
मनोहरदास चतुर्वेदी 
ब्रिजलाल बियाणी 
मोहनवल्लभ पंत 
ललित कुमार सिह 'वटवर' 
“१६६९६ डा० सम्पूर्णानन्द 

१६९७० 


१९७१ 


वृन्दावनलाल बर्मा 

मगनभाई देसाई 

रामाज्ञा द्विवेदी 'समीर' 
राष्ट्रपति आइसनहॉवर 
आचार्य अत्रे 

राष्ट्रपति हो ची मिह्न 
रामचंद्र वर्मा 

अन्नादुराई 

सत्यनारायण शास्त्री (आयुर्वेदाचार्य ) 
सोमपुरा 

दीनदयाल गृप्त 

माताप्रसाद गुप्त 

बरटण्ड रसल 

पनिपलल्‍ली गोविन्द मेनन 
महाराज सवाई मार्नासह 
राष्ट्रपति सुकर्णो 

श्री त्रेलोक्यताथ चक्रवर्ती महाराज 
प्रोफेसर चन्द्रहासन 

राष्ट्रपति नासिर 

ब्रजशंकर वर्मा 

हृषिकेश चतुर्वेदी 

जनरल दि गॉल 

हरिप्रसन्‍न' घोष 

सर सी ० वी० रामन्‌ 
शिवरत्त शुक्ल 'सिरस' 

प्रो० प्रकाशचन्द्र गुप्त 

नारायण गंगोपाध्याय 
कन्हैयालाल माणिकलाल मुंशी 
नवल्किशोर गुप्त 

कुंभकोणम्‌ महालिगम्‌ 
हनुमानप्रसाद पोद्दार (भाईजी ) 
राजा राधिकारमणप्रसाद सिंह 
डा० राजबली पाण्डेय 
रामलोचन शरण बिहारी 

१९७२ 


१६७२३ 


१६७४ 


देवीदत्त शुक्ल 

श्री प्रकाश 

ताराशंकर वंद्योपाध्याय 
रामचरित पाण्डेय 
रामचन्द्र टंडन 

डा० राम अवध द्विवेदी 
पदुमलाल पुन्नालाल बक्षी 
मोहनसिंह सेंगर 

विक्रम साराभाई 
गंगाशंकर मिश्र 
भारतरत्न डा० काणे 
जामिनी राय 

गयाप्रसाद शुक्ल सनेही' 
कश्यप कृष्ण शर्मा 
हरिभाऊ उपाध्याय (दा साहब) 
उस्ताद अलाउद्दीन खां 
हरिमूषण घोष 
कान्तानाथ पाण्डेय 

मेजर सीताराम जौहरी 
चक्रवर्ती राजगोपालाचारी 
मोहन राकेश 

गजाधर सोमानी 
सद्गुरुशरण अवस्थी 

डा० धीरेन्द्र वर्मा 
प्रेमनारायण टंडन 
महेन्द्रजी (आगरा) 
भगवती प्रसाद वाजपेयी 
मोहनकुमार मंगलम्‌ 

गुरु गोलवलकर जी 
सज्जाद जहीर 

विश्वंभर सहाय प्रेमी 
हरिक्ृष्ण प्रेमी 

पं० क्षेत्रेशचन्द्र चट्टोपाध्याय 
रामधारीसिह 'दिनकर* 

लक्ष्मीनारायण सुधांशु' 
सेठ गोविददास 
कृष्णा मेनन 

१६९७४ डा० मोतीचन्द 
क्षितीश कुमार मजूमदार 
डा० राधाकृष्णन्‌ 
चियांग काई शेक 
बालक्ृष्ण राव 
प्रो० नीलकण्ठ शास्त्री 
डा० बलदेवप्रसाद मिश्र 
श्रीमती रमा जैन 
दुलारेलाल भार्गव 
कन्हैयालाल मिश्र (एडवोकेट ) 
श्रीगोपाल नेवटिया 
रामबालक शास्त्री 
कामराज नाडर 


जयंतियां 


लोकमान्य की प्रथम जन्मशती 
कर्वेजी की जन्मशती 


रेडियो में लाड्ड मंकाले की जन्मशती (१६६०) 
आचायें प्रफुल्लचन्द राय की जन्मशती (१९६१) 
महामना मालवीय जी की जन्मशती (१६६१) 
पं० मोतीलाल नेहरू की जन्मशती (१६६१) 
रवीन्द्र शती जयंती (१६६५) 
बहादुरशाह ज़फ़र की जन्मशती (१९६६५) 
प्रो० गज्जर की जन्मशती (१६६३) 
गौरीशंकर हीराचंद ओफऊ्ा की जन्मशती (१६६३) 
आचार्य महावीरप्रसाद द्विवेदी की जन्मशती (१६६४) 
शेक्सपियर की चतुर्थ जन्मशती (१६६४) 

महा रानी दुर्गावती की वीरगति का ४००वां वर्ष 
पंजाब केसरी लाला लाजपतराय की जन्मशती 
रामानन्द चटर्जी की जन्मशती 

इटली के महाकवि दान्ते की ७००वीं जयंती 
बालमुकुन्द की जन्मशती 

गोपाल कृष्ण गोखले की जन्मशती 

इलाहाबाद हाईकोर्ट की शताब्दी 

गुरु गोविन्दर्सिह की तीसरी जन्मशत्ती 

मैक्सिम गोर्की की जन्मशती 

महात्मा गांधी की जन्मशती 

कोचीन के यहूदी उपासनागृह की चौथी शताब्दी 
गृरु नानक के जन्म की ५००वीं जयंती 
राष्ट्रसंघ की रजत जयंती 

अआज' की स्वर्ण जयंती 

ईश्वरचन्द्र विद्यासागर की जयंती 

पुरातत्व विभाग की प्रथम जन्मशती 

दीनबन्धु ऐण्ड्यू ज्ञ की जन्मशती 

दक्षिण भारत हिंदी प्रचार सभा की स्वर्ण जयंती 
विष्ण दिगंबर पुलस्कर की जन्मशती 

ईरान साम्राज्य के, २५०० वर्ष 

राजा राममोहनन राय की द्वितीय जन्मशती 
स्वतंत्रता की रजत जयंती 

महात्मा अरविंद की जन्मशती 

मेक्समूलर की १५०वीं वर्षगांठ 

मानस चतुरशती 

छत्रपति शिवाजी के राज्यारोहण का ३००वां वर्ष 
भगवान महावीर के निर्वाण का २५००वां वर्ष 

